
Cild-i râbi” ez Tarih-i Ahmed Lütfi 


. Hamdillahi tealâ min gayri haddin me'mür-ı tahriri olduğum Devlet-i Aliy- 
ye-i Osmaniyye tarihinin işbu dördüncü cildi nüsha-i celile-i fezâil-i lütf u mer- 
hamet ve mecelle-i cemile-i hasail-i hükümrâni ve ma'delet sultan-ı mahmüd- 
siret şehinşâh-ı fâruk-haslet veliyy-i ni'met-i bi-minnetimiz “es-Sultan ibnü's- 
sultan es-Sultan el-Gazi Abdülhamid Han ibnü's-Sultan el-Gazi Abdülmecid 
Han edâmallahu şevketuhu ve saltanatuhu ilâ yevmü”'l-haşr ve'i-mizân efendi- 
miz hazretlerinin sâye-i maârif-vâye-i cenâb-ı mülükânelerinde reside-i hadd-i 
hitâm olmuşdur. Ve billahi't-tevfik ve hüve ni'me'r-refik. 

Bu cildin dahi me'hazı Takvim-i Vekayi' nüshalarıyla Hazine-i Evrâk'da dest- 
res olabildiğim evrâk-ı resmiyye ile Vak'anüvis Es'ad Efendi merhümun perâ- 
kende evrâkında görülen ba'zı mevâdd-ı mazbuta ve mesmü'adır. 

Beher sene sene-i cedid hulülünde sâl içün şuarâ tarafından sene tarihleri tak- 
dimi mu'tâd olduğu misillü işbu kırksekiz senesi Muharremi (başı 31 Mayıs 
1832) hulülünde dahi tanzim ve takdim olunan tevârih-i sâlden divân-ı hümâ- 
yün kalemi hulefâsından Tâlib Efendi'nin işbu “Han-ı Mahmüd'a kıla mevlâ hümâ- 
yün sâlini” mısra'ı selâset ve hüsn-i ifâdede birinci derecede bulunmuşdur. 21 


Bakıyye-i vekayi'-i Mısriyye ez-sâl-i sâbık 


Cild-i sâlisin evâhirinde Şam mes/elesi sırasında Sayda Vâlisi Abdullah Paşa 
bahsinde Mısır Vâlisi Mehmed Ali Paşa'nın Akkâ üzerine. tecâvüz ve harekete 
teşebbüs eylediği ve Devlet-i Aliyye tarafından ba'zı mu'âmelâta bed” ü mübâ- 
şeret olunduğu fıkralarıyla Mısır mes'elesinin görünmeye başladığı işâret olu- 
nup mes/elenin tafsilâtı ilerideki cildlere bırakıldığı beyân olunmuş idi. İşbu 
mes'elenin ledünniyyâtıyla esbâb-ı mücibesine ve ibtidâ-yı zuhürundan nihâye- 
tine kadar cereyân eden ahvâlin suver-i hakikiyyesine kesb-i vukuf ve ıttılâ' olu- 
namaması mes'elenin mükemmel olarak zabtında ma'zür bırakmışdır. Ma'mâfih 
“as AYAS Ayy Y b ” tarikince ona dâir ol vakit Takvim-i Vekayi' nüshalarıy- 
la neşr ü ilân olunmuş olan mevâd ve mebâhisin hulâsaları ve münâsebet gel- 
dikçe aralarına ba'zı ilâveler yazılıp bitdikden sonra evrâk-ı resmiyyeden alınan 
mevâddın beyân u tahriri muhâl-i hâme-i fakir olmuşdur. 

Şöyle ki Akkâ vukuâtının istimâ'ı üzerine Devlet-i Aliyye Mısır Vâlisi Meh- 
med Ali Paşa ile Sayda Vâlisi Abdullah Paşa taraflarına muharrerât-ı iknâiyye 
ilericâl-i Devlet-i Aliyye'den me'mürlar göndermiş idi. 

Buna dâir Takvim'de muharrerdir ki Mısır vâlisi ile Sayda paşası beyninde 

tekevvün eden münâsebâtdan dolayı Mehmed Ali Paşa tarafından Sayda ci- 
vârına asker sevk olunduğu lede'l-istihbâr cemi'-i zamânda beyne'I-me'mü- 
rin mübâyenet ve nifak vuku'u tecviz olunamadığından zuhüru mervi olan 
ceriha-i infiâlin iltiyâmı ve bu bâbda sâdır olan irâde-i seniyyenin ifâde ve if- 
hâmı zımnında müşârünileyhümâya gönderilen me'mürlara verilen muhar- 
rerâtda Mehmed Ali Paşa'ya yazılan şukkada Mehmed Ali Paşa'nın dâire-i 
hükümetinden hâric mahalle asker sevkiyle tecâvüzâne hareketi şer-i şerif 
ve rızâ-yı pâdişâhiye mugayir olduğundan ve kendisi mesbüku'l-hidme ku- 
demâ-yı vüzerâ-yı ızâmdan bulunması cihetle herhalde vikaye-i haysiyyet 
ve İ'tibârı devletce mültezem bulunduğundan askerini Mısır'a çekip irâde-i 
pâdişâhiye imtisâl eylemesi ve hilâfında bulunduğu süretde muktezâ-yı şer-i 
şerifin icrâsına bakılacağı fıkralarının derc ü izbârı ve müşârünileyhümâ 
beyninde olan mübâyenetin ve taraf-ı Devlet-i Aliyye'den olunan mu'âmele-i 
cemilenin bastı ile lâzım gelenlere bâ-evâmir-i âliyye beyân-ı (31 hâl kılınmış 
idi. Tafsili bu evâmirde münderic olduğundan bir süreti buraya tahrir olun- 
du. | 


Süret-i emr-i âli: 

“Şam Vâlisi sâbık sadr-ı esbak Selim Mehmed Paşa'nın ba'zı etvâr u mu'- 
âmelâtı ahâli-i Şam'ın vehm ü vahşetine bâdi olarak fesâd u ihtilâl vuku'a gel- 
miş ve halbuki bir mahalde ve ale'l-husüs Şam-ı şerifde o makule uygunsuz- 
luk zuhüruyla ibâdullahın selb-i âsâyişi ve hüccâc-ı müsliminin adem-i em- 
niyyeti süretleri nezd-i meâli-vefd-i şâhânemde bir vechile mücâz olmadığına 
mebni def'an li'n-nizâ” müşârünileyh azl ü tebdil kılınarak Şam eyâletiyle 
mir-i hâclık hidmeti Karaman Vâlisi sâbık el-Hâc Ali Paşa'ya tevcih kılınmış 
ve kendisinin vusülü vakte muhtâc olacağından tiz elden def-i fesâd u şüriş 
ve i'âde-i emn ü âsâyiş husüsuna ve kilar-ı hacc-ı şerifin tanzim ve tehyiesi 
maslahatına ihtimâm ve dikkat etmek üzere Kapıcıbaşı Himmet Ağa mütesel- 
lim nasb olunarak seyr-i seri” ile gönderilmiş iken henüz işbu irâdenin haberi 
varmaksızın Selim Paşa'yı erâzil ve eşhas makulesinin itlâfa cesâretleri kaziy- 
yesi zuhüra gelmiş ve müteâkıben Mısır vâlisi ile Sayda vâlisi beyninde rivâ- 
yet olunan münâkase ve muâdâtdan dolayı taraf-ı şâhânemden bir güneemr 
ü irâde olmaksızın Mısır vâlisi kendiliğinden tecâvüzi hareket süretinde li-ec- 
li'-kmuhârebe Ariş üzerinden Sayda havâlisine berren biraz asker ve bahren 
dahi biraz sefine irsâl eylemiş olduğu vâsıl-ı sâmi'a-i hümâyünum olup salta- 
nat-ı seniyyem bendegânı olanlar ehass-ı matlüb-ı mülükânem olan âsâyiş-i 
memâlik ü bilâd ve refâh-ı hâl-i ibâd husüslarında tıbk-ı rızâ-yı meyâmin-ikti- 
zâ-yı şâhânem üzere hareket etmeleri lâzım iken bi”l-akis müşârünileyhümâ- 
nın böyle vakitde birbiriyle muâdât ve muhârebeye tasaddileri sefk-i dimâ-i 
müslimini mücib ve aralıkda zât-ı şâhâneme vedia olan fukarâ-yı raiyyet ve 
aceze-i vilâyetin pâzede-i huyül-i hasâr olmalarını müstelzim ve müstecvib 
olacağı cihetle hem şer-i şerife ve hem rızâ-yı mülükâneme mugayir görün- 
müş ve halbuki müşârünileyhümânın ikisi dahi bendegân-ı saltanat-ı seniy- 
yeden bulunmuş olduklarına mebni mücerred kendilerini dünyâ ve âhiretde 

vehâmet-i âkıbetden himâye ve zir-destân olan fukarâ ve zuafâyı gadr u hayf- 
dan vikaye içün beynlerini ıslâh ve te'lif zımnında ya'ni birbiriyle madde-i 14) 
nizâ” ve davaları ne ise südde-i seniyyeme bildirilerek cânib-i hilâfet-meâbım- 
dan iktizâsı görülmek üzere evvel-be-evvel Mısır vâlisi müşârünileyhe işbu 
gönderdiği askerini berren ve bahren derhal Mısır'a i'âde etmek ve Sayda vâ- 
Hsi dahi Mısır'a müteallik umüra kat'a müdâhale etmemek üzere ikisine dahi 
ricâl ve hademe-i Devlet-i Aliyyemden başka başka me'mürlar gönderilerek 
lâzım gelen tenbihât ve vesâyâ tahrir ve tezkir kılınmış ve kezâlik Şam tarafı- 
na dahi mahsus emr-i âlişânım ile ricâl-i Devlet-i Aliyyemden me'mür irsâl 
kılınarak müteveffâ-yı müşârünileyhin itlâfı kaziyyesi eğerçi erâzil ve esâfil 
makulesi eşkıyânın fazâhatleriyle vuku'a geldiğinden derhal Şam üzerine 
me'mürlar ve asâkir-i külliyye sevkiyle iktizâ-yı te'diblerine kıyâm olunmak 
icâb eder ise de aralıkda bi-cürm olan aceze ve fukarâ gürühu hasâretden ve 
hacc-ı şerif maslahatı sekteden vikayeten fakat içlerinden fazâhat-ı mezküre- 
ye bizzât mütecâsir olan habislerin bi-eyyi hâl haklarından gelinerek ref'-i ih- 
tilâle müsâraat eylemeleri kilar-ı haccın bi-kusur tehyie ve istihzârı şartıyla 
te'diblerinden iğmâz olunarak infâz-ı irâde-i seniyyeme sür'at-i imtisâl eyle- 
meleri keyfiyyâtı beyân ve te'kid olunmuş olup zât-ı şâhânem imâmü'İ-müs- 
limin ve hâmi-i din-i mübin bulunarak Kur'an-ı azim'de olan ulü'l-emre itâ'at 
âyet-i kerimesi mantük-ı münifi üzere emr ü fermân-ı pâdişâhâneme itâ'at ve 
inkıyâd herkese vâcibe-i zimmet ve husüsiyle müşârünileyhümüânın ikisi dahi 
sâye-i şâhânemde bunca niam ü ihsân-ı bi-pâyân-ı mülükâneme müstağrak 
olmuş ahass-ı erkân-ı Devlet-i Aliyyemden olduklarına mebni emr ü re'y-i 
mülükânemi cümleden ziyâde gözetmekliği kendilerine mütehattim-i uhde-i 
sadâkat u ubüdiyyet add ederek ve Şamr-ı şerif ahâlisi dahi haklarında erzân 
kılınan inâyet ve merhametin şükrünü bilerek ber- vech-i meşrüh me'mürla- 
rın vusülüyle tenbihât-ı mülükânem üzere hareket olunması me'mül-i pâdi- 
şâhânem ise de şâyed iğvâ-yı nefsâniyye ve tesvilât-ı şeytaniyyeye ittibâ' ile 
harekât-ı sâbıkalarında ısrâr ve ibâd-ı müslimini ızrâr dâ'iyesinde olurlar ise 
ol vakit haklarında lâzım gelen muâmelât-ı meşrü'a bilâ-imhâl icrâ kılınacağı 
muhakkak ve mukarrer olmağla siz ki nâzır ve nâib ve sâir mumâileyhümsüz 
sevâhil-i Şam ve Mısır'ın ahvâl-i câriyyesine dâir olan irâdem şimdiye kadar 
bilinip bundan sonra sünüh edecek emr ü irâde-i seniyyeme intizâr eyleme- 
niz fermânım (51 olmağın i'lâmen ve ifhâmen işbu emr-i celilü'-kadrim ısdâr 
ve tesyâr olunmuşdur. İmdi keyfiyyet mantük-ı emr-i münifimden ma'lümu- 
nuz oldukda ba'dezin bu maddeye dâir sudür edecek emr ü irâde-i şâhâneme 
intizâr ile ifâ-yı lâzime-i gayret ve sadâkate sarf-ı vüs'-i makderet ve hilâfını 
tecvizden tevakki ve mübâadet eylemeniz bâbında deyu ilâ âhirihi.” 

Revş-i hâle göre hüccâc-ı müsliminin cerde maslahatını ifâya Sayda Vâlisi 
Abdullah Paşa'nın vakti olamayacağı anlaşıldığından hidmet-i mezküre Trab- 
lusşam eyâletiyle Şam kaim-makamı sâbık Mirimirân Osman Paşa'ya ihale kı- 
lındı. 

Evvel-emirde Arabistan civârında bir ordu teşkili zımnında Haleb Kaim- 
makamı Mehmed Paşa'ya Haleb eyâletinin asâletiyle tevcihiyle seraskerlik un- 

vânı verildi.(0 Müşârünileyhin yeğeni Mustafa Bey'e Haleb kaim-makamlığıy- 
la miri-mirânlık rütbesi tevcih olundu. i 

Maâdin Emini Osman Paşa ile Maraş, Sivas, Adana, Payas mütesellimleri 
külliyyetli askerle Mehmed Paşa ma'iyyetine me'mür oldular. Karaman Vâlisi 
Aliş Paşa ile Kayseriyye Mutasarrıfı Osman Hayri Paşa'ya dahi seferberlik hâ- 
liyle müheyyâ ve hâzır bulunmaları emr olundu. Bir orduya ne mikdâr mü- 
himmât ve levâzım-ı askeriyye iktizâ eder ise mevcüd bulundurulması esbâbı 
istihsâl kılındı. i 

İşkodra tarafında bulunan şüc'ân-ı vüzerâdan Giritlioğlu Mehmed Paşa ka- 
pısı halkı ile ma'iyyeti askerini Gelibolu'dan karşıya imrâr ile kendisinin İstan- 
bul'a gelip hâk-i pây-i şâhâneye yüz sürmesi içün gönderilen emirnâme 
mücibince müşârünileyh İstanbul'a gelip huzür-ı şâhânede pırlanta murassa' 
nişan ile kesb-i iftihâr eyledi. 

Mehmed Ali Paşa ile Abdullah Paşa'ya gönderilen me'mürlardan bir hayır- 
haber zuhür etmediğinden mukaddemki nesâyih ve tenbihâtın te'kidine ibti- 
dâr olunmuş ise de süret-i hâlden işin hakikati görünmeye başladığından artık 
gerçekden tedârikât-ı harbiyye ile iştigale devlet mecbur oldu. 

Bu sebeble isimleri sebkat eden vüzerâ ve me'mürların hemen Haleb sahra- 
sında tecemmu' (6) etmeleri ve Rumeli tarafındaki mansüre alaylarının çoğu- 
nun İstanbul'a doğru hareketleri emr olundu. 

O aralık Mehmed Ali Paşa'dan gelen muharrerâtda ısrar ve istid'â olunan 
şeyler devletçe karin-i kabül olamayıp hidemât-ı sâbıka ve sinn-i şeyhühetine 
hürmeten be-tekrâr gönderilen nasihatnâmeye ise birbuçuk mâh müddet cevâb 
gelmediği misillâ Akkâ üzerine olan tasallutdan ferâgat etmediğinden zikr olu- 
nan tedârikâtdan başka fevkalâde teşebbüsât-ı ihtiyâtiyyeye lüzüm görünme- 
siyle bu sırada bir büyük me'mürun intihâbı tasavvur olundu. 

Şöyle ki o aralık Dersa'âdet'e celb olunan Edirne Vâlisi Ağa Hüseyin Paşa 
bu hetb-i cesime bi'l-intihâb kırkyedi senesi Şevvâlinin onikinci (15 Mart 1832) 
Çiharşenbe günü huzür-ı şâhâneye celb ve hakkında fevkalâde ri'âyet oluna- 
rak seraskerlik unvânı ile Anadolu cânibi serdâr-ı ekremliği tevcih ve gayet ağır 

işlemeli harvâni iksâ ve murassa' seyf ile iki esb-i müzeyyen tâ olundu. 
Ba'de't-teşekkür müretteb alay ile Tophâne iskelesine ve oradan kayıklar ile 
Bağçekapısı'na gelerek asâkir-i muntazamadan müretteb alay ile konağına gel- 

O gün sudür-ı ulemâdan Kudsi Efendi Anadolu ordu kadılığına, Evkaf Nâ- 
zırı Tâhir Efendi nişancılık mansıbıyla ordu defterdârlığına me'mür oldular.(2 
Hüseyin Paşa'ya verilen rütbe şimdiye kadar seferber olan sadr-ı a'zamlara 
mahsus olduğu halde ehemmiyet-i maslahata mebni icrâ olunmuşdur. 

Müşârünileyhin me'müriyyet-i cedide ve rütbe-i celilesini mübeyyin bâlâsı 
hatt-ı hümâyün ile muvaşşah ve sadârete mahsus elkab ile muanven tasdir olu- 
nan menşür-ı âli Mâbeyn-i Hümâyün Feriki Ahmed Paşa vesâtetiyle Bâbıâli'ye 


1 Oesnâda Haleb eyâleti Bağdad Vâlisi Ali Rızâ Paşa uhdesinde idi. bu Mehmed Paşa Bayrakdaroğlu 
denmekle arifdir. 
2 Münhalolan evkaf nezâretine sâbık nişancı el-Hac Said Efendi ta'yin kılındı. 

bi”l-irsâl usül-i teşrifâtiyyesi icrâ olundukdan sonra Hüseyin Paşa'nın bir tara- 
fında Ahmed Paşa diğer cânibinde kethüdâ bey koltuğuna girerek binek taşma 
indirilip müretteb alay ile konağına avdet eyledi. 

Mezkür fermânın ahkâm-ı mündericesi cümlenin ma'lümu olmak içün nü- 
sah-ı (71 müte'addidesi Anadolu'nun üç koluyla Çirmen sancağına neşr ü ilân 
olunmuşdur. 

Bâlâsındaki hatt-ı hümâyün süretidir: 

“Sen ki serdâr-ı ekrem-i memdühü/ş-şiyem Hüseyin Paşa'sm. İşbu emr-i âli- 
şârım mücibince seni istiklâl-i tâm ve ruhsat-ı kâmile-i şâhânemle Anadolu câ- 
nibi serdâr-ı ekremi nasb ve ta'yin eyledim. Göreyim seni müceb ve muktezâ- 
sınca amel ve harekete dikkat ederek kâffe-i Asâkir-i Mansüre-i Muhammediy- 
ye-i hassam ve mansürem ve sunüf-ı asâkir-i sâirenin idâre ve istihdâmlarına 
ve avn üinâyet-i bâri ile esnâ-yı harbde izhâr-ı gayret ve şecâat ve evkat-ı sâire- 
de isbât-ı ehliyyet ve liyâkat ile mümtâz olanlarına icrâ-yı mükâfât ederek 
zâbitânın rütbelerini terfi” ve küçük zâbitlerin rütbelerini zâbitân rütbesine isal 
etmeye ve hidemât-ı mütenevvia-i sâirede istihdâm olunanları mükâfâta maz- 
har eylemeye muktedir olduğun misillü sunüf-ı askeriyyeden bir nev'-i töh- 
metle müttehem olanlarm rütbelerini ba'de't-terkin divân-ı harb ma'rifetiyle 
te'dib eylemeye ve me'mürin-i sâirenin tekâsülleri zuhür edenler haklarında 
mücâzât-ı lâzime ile tekdirine el-hâsıl kâffe-i eyâlât-ı Anadolu'da icrâ-yı ah- 
kâm-ı mükâfât ve mücâzât husüslarmda dikkat ve sekene ve ahâli ve fukarâ ve 
reâyâ haklarında dahi himâyet ve sıyânet ve din ü Devlet-i Aliyyeme lâyık me- 
asir-i cemile vücüda getirmeye bezl-i vüs” ve makderet eyleyesin. Cenâb-ı hak 
her hâlde ism-i pâki ve habib-i muhteremi efendimiz hürmetine teshilât-ı ilâ- 
hiyyesine mukarin buyura âmin.” 

Ilâve Fermânda münderic ahkâm işbu hatt-ı hümâyünda muharrer mevâd- 
dın süret-i tafsiliyyesi olmağla aynen dercine lüzüm görünmemişdir. İntihâ. 

Hüseyin Paşa ma'iyyetinde bulunacak asâkir-i muntazamânın idare-i ta'yi- 
nât-ı lâzimeleri zımnında Filibe nâzırı sâbık Kapıcıbaşı Lâz İsmail Ağa nüzül 
emini, Gölpazarı voyvodası Hacı Mehmed Ağa kassabbaşı ve me'mürin ve asâ- 
kir-i sâire içün Bozok mütesellimi sâbık Kapıcıbaşı Salih Ağa nüzül emini, İçelli 
Abdülmümin Bey kassabbaşı ta'yin kılındı. Ber-mücib-i fermân-ı âli Hüseyin 
Paşa tuğralı fermân vermeye me'zün olduğundan bunun içün Divan-ı Hümâ- 
yün ve mektübi-i sadâret ve kethüdâ kalemlerinden ve defterdâr kapısında 
me'mür olan kâtiblere (81 ve ordu kadısına müstevfi harc-ı râhlar ve Mansüre 
Beylerbeyisi Vâsıf Mehmed Paşa ile Mirlivâ Dilâver Paşa ve İskender ve Bekir 
Paşa ve miralaylardan Mustafa ve Reşid ve Mehmed Beylere huzür-ı şâhânede 
atiyyeler verilerek tenbihât-ı şifâhiyye icrâ olundu. 

İlâve-i muharrir Ağa Hüseyin Paşa'nın Mısır üzerine me'müriyetinde as- 
ker ve mühimmât sevki müzâkeresinde Fransızların Mısır'a geldiği vakit Zi- 
yâ Yusuf Paşa ile sevk olunan topların mikdârı bilinip de ona kıyâsen tertib 
olunmak üzere mühimmât-ı harbiyye ve başmuhâsebe kalemlerinden sâbıkı 
su'âl etdirildikde 1210 (1795/96) tarihinde karadan Mısır'a ordu ile yetmiş- 
beş aded top sevk olunmuş olduğu kaydı derhal gösterilmişdir. Şu hikâye- 

den ol vaktin kuyüd-ı kalemiyyesindeki olan inzibat münfehim olmuşdur. 
İntihâ. 

Beher sene surre-i hümâyün içün Sayda ve Nablus taraflarından mürette- 
bât-ı Hicaziyyenin bu sene gelemeyeceği hasbe'l-gaile anlaşılmış ve tâife-i Ur- 
ban'ın tahrikiyle hüccâcın esnâ-i râhda hasâr-dide olacağı teferrüs olunarak 
emniyyet-i tarik ise hacc-ı şerifin şerâit-i muazzamasından bulunmuş olduğun- 
dan o sene Şam'dan hüccâcı ihrâc göz göre tehlikeye ilka demek olduğu beyâ- 
nıyla şer'an ihrâcı tensib olunamadığı Şam uleınâ ve sulehâ ve mezâhib-i erbaa 
müftileri tarafından bâ-i'lâm Deraliyye'ye arz ve inhâ olundu. 

Çaresiz surrenin Faleb'e doğru iâdesi emri verildi. 

Hüseyin Paşa ıma'iyyetinde ricâlden Defterdâr Tâhir Efendi'den başka 
me'mür olmadığı cihetle Surre Emini Hacı Edhem Efendi Şam'dan geldikde 
Hüseyin Paşa ma'iyyetinde tevkif olunmak üzere Şam'da bulunup surre ile 
Haleb'e gelmiş olan ihtisâb me'müru Emin Bey'in vekâletiyle surre İstanbul'a 
getirilmişdir. 


Hareket-i serdâr ez-Dersa'âdet 


Hüseyin Paşa tehyie-i esbâb-ı seferiyyeden sonra kırkyedi Zilka'desinin on- 
birinci (12 Nisan 1832) günü Serasker Husrev Paşa pişrev olarak müretteb alay 
ve muzıka ile Bağçekapısı'na gelerek oradan Üsküdar'a bi'l-mürür büyük iske- 
lede muntazır ulemâ ve ricâlden müretteb gayet müzeyyen alay ile İbrahim 

“ Ağa çayırındaki ordugâha azimet ve orada altı gün ikametden sonra bi'i-hare- 
ke Zilhicce'nin sekizinde (9 Mayıs 1832) (91 Konya'ya muvâsalat eyledi. Kon- 
ya'ya vürüdunu müte'âkib Mirlivâ Filibeli Çolak Bekir Paşa ile Miralay İsmet 
Bey'i alaylarıyla beraber Antakya'ya sevk eyleyip sâir alayları dahi münâsib 
kollara me'mür ederek kendisi arkalarından hareket etmek üzere olduğunu 
bâb-ı devlete inhâ eyledi. Devlet-i Aliyye tedârikât-ı ihtiyâtiyye ile beraber bir 
tarafdan Mehmed Ali Paşa'yı imâleye sarf eylediği mesâinin semeresiz kaldığı- 
nı görmekde idi. Çünki Mısırlı kurduğu mansübeyi bozmayarak Akkâ'ya pey- 
der-pey asker sevkinden ve bir tarafdan işbu hareketi Devlet-i Aliyye'ye muhâ- 
lefet ma'nâsına olmayıp mücerred Sayda ve Trablusşam taraflarının kendisine 
verilmesini istid'â niyyetinde bulunduğunu etrafa i'lândan hâli olmaz idi. Ar- 
tık iş kendisini göstermeye başlayarak Akkâ'nın teshirine İbrahim Paşa mübâ- 
şeretle lağımlar hafrine ve hasr u tazyike bi'l-mübâdere muhârebeye şürü' 
olunmağa ve Trablusşam tarafında dahi asâkir-i Mısriyye'nin hezimeti misillâ 
havâdisler alınmağa başladı. Mehmed Ali Paşa'nın süret-i muhâlefeti âyine-i 
zuhürda rü-nümâ olduğundan kendisiyle mahdümu İbrahim Paşa uhdelerin- 
de bulunan eyâlât ve sancaklar mülhakatıyla beraber Hüseyin Paşa'ya tevcih 
kılınarak İstanbul'da kapı kethüdâsına resmen hil'ati iksâ olundu. 

İlâve Ol vakit taşralarda bulunup da mansub olan vüzerânın kapı kethüdâ- 
larına Bâbıâli'de huzür-ı sadr-ı a'zamide bi'i-vekâle mansıb hil'ati giydirilmek 

. teşrifât usulünden idi. İntihâ. 

Serasker Husrev Paşa'nın o esnâda taraf-ı şâhâneye takdim etdiği bir takrir- 

de Anadolu tarafına sevk olunan asâkirin mikdârı altmış bini tecâvüz eylediği 
ve yüz elli kıt'a top gönderildiği muharrerdir. Bundan başka Akdeniz'e mü- 
kemmel donanma çıkarılmışdır. | 

Mehmed Ali Paşa'nın harekât-ı vâkı'ası hakkında taraf-ı şer-i şerifden veri- 
len ve İstanbul ulemâsının imzaları tahtında bulunan fetvâyı hâvi tasdir olunan 

emr-i i âli etraf u  eknâfa İlân ve eli Aliyye'nin mecbür olduğu tedârikât-ı 
sına resmen ihbâr olunmuşdur. 

Elçiler bu keyfiyyeti devletleri taraflarına bildirip bunlardan en ibtidâ Rusya 
sefirinin (10) Bâbıâli'ye gönderdiği cevâbnâmenin hulâsa-i müfâdı Rusya impa- 
ratoru niyyât-ı şâhânenin hüsn-i husülünü temenni edip hatta İskenderiye'de 
bulunan konsolos vekilini azl etdiğini bildirmişdir. 

İlâve Devlet-i Aliyye'nin şu muâmelesi bir Hıristiyan vâli ve ahâli ile olmuş 
olaydı bu müsâraatla ibrâz-ı muvâlâta bedel ne türlü ifsâdât vuku” bulurdu. İn- 
tihâ. 


Tevcih-i emâret-i Mekke-i Mükerreme 


Mekke-i Mükerreme Emiri Şerif Yahyâ Efendi'nin mukaddemâ Mısır tarafı- 
na savuşması cihetiyle emâret-i celile vekâleti Şerif Abdülmuttalib Efendi haz- 
retlerine tefviz birle asâletinin dahi ihâlesi ahâli tarafından Mehmed Ali Pa- 
şa'ya iltimâs olunmuş imiş. Müşârünileyh buna muvâfakat etmeyerek şürefâ-yı 
kabâilden başka bir zâta tevcihini Bâbıâli'ye inhâ etmekle kangı zatı tensib eder 
ise doldurmak üzere isim mahalli açık olarak Bâbıâli'den gönderilen şerâfet-i 
celile menşüruna Şerif Muhammed bin Avn Efendi'nin ismini doldurarak icrâ 
eylemesi münâsebetiyle Abdülmuttalib Efendi hazretleri meslübü'l-emniyye 
olduklarından Mekke-i Mükerreme'den çıkıp her ne kadar Mısır tarafından 
te'min olunmuşlar ise de o cânibe gitmeyerek Bağdad tarikiyle gelip Bursa'da 
şeref-pirâ-yı cây-i ikamet olmuşlar idi. 

Ahvâl-i Mısriyye'nin girdiği renge göre Muhammed bin Avn hazretleri 
Mehmed Ali Paşa'nın intihâb-gerdesi olmasıyla müşârünileyhin emâret-i celi- 
lede bekası devletçe münâsib olamayacağı mütâlaasıyla emâret-i celile müşârü- 
nileyh Abdülmuttalib Efendi hazretlerine tevcih olunmak üzere Bursa'dan 
celble huzür-ı şâhânede envâ'-ı ihtirâmât-ı lâzime ile icrâ olunup merkez-i 
emârete vusüllerine kadar vekâletleri şerif-i sâbıka ihâle ve levâzım-ı seferiyye- 
leri mükemmelen istihzâr olunarak Serdâr-ı Ekrem Hüseyin Paşa tarafına 
izâm kılındılar. 

İlâve-i müverrih Ağa Hüseyin Paşa'nm Anadolu ordusu serdâr-ı ekremi 
olup Arabistan'a doğru hareketi mesmü'u oldukda kendisinin Arabistan'ca vu- 
kufu münâsebetiyle Hüseyin Paşa ile beraber bedenen dahi hidmet-i şâhânede 
bulunmasını Bursa'da şeref-mukim müşârünileyh Abdülmuttalib Efendi haz- 
retleri (11) fi 9 Za sene 247 (10 Mayıs 1832) tarihiyle müverrah nâme-i hâşimâ- 
neleriyle Bâbıâli”ye inhâ eylemişlerdir. İstanbul'u teşrif ile kendileriyle ba'de'1- 
müzâkere icâbına bakılacağı meâlinde gayet nüvâzişli cevâbnâme-i sâmi gön- 

derilmişdir. Besbelli bunun üzerine olmalı ki Hazine-i Evrâk'da gördüğüm bir 
takrir-i resmide müşârünileyhin İstanbul'a celbiyle Şeyhülislâm Efendi ve Ka- 
im-makam Hulüsi Paşa ve Serasker Husrev Paşa hâzır oldukları halde huzür-ı 
şâhânede emâret-i celile kajm-makamlığı şerif-i sâbıka ihâle olunduğu muhar- 
rerdir. Müşârünileyhin mihmândarhğına mukaddemâ Aksaray'da konağı mi- 
safirhane olan kapıcıbaşı meşhür Hâşim Ağa ta'yin kılındı. 

İstanbul'dan berren Konya'ya varılıp orada Hüseyin Paşa ile ba'de'I-mülâ- 
kat Şam tarikiyle Hicaz'a azimetleri ve Konya'da olunacak ri'âyete dâir serdâr- 
ı ekreme teşrifât pusulası gönderilmesi ve esnâ-yı râhda meşâyih-i Urbân'a ve- 
rilmek içün hediyyeler tertibi ve Emin Bey ile Şam'dan i'âde edildiği mâ-sabak- 
da muharrer surrelerin Hâşim Ağa'ya teslimen mahallerine isâli ile eshâb-ı sur- 
renin zarüretden vikayeleri husüslarına karar verilmişdir. 

İbrahim Paşa'nın Trablusşam üzerinden Hums tarafına gelmekde olduğunu 
Arabistan Seraskeri İncebayrakdaroğlu Mehmed Paşa haber alıp üzerine sevk 
eylediği askerle Hums'dan İbrahim Paşa'yı çekilmeye mecbur etdiğini 
müte'âkib Kuseyr karyesi civârında vuku' bulan muhârebede Mısır askeri 
münhezim ve Akkâ üzerinde ordusunu bırakıp İbrahim Paşa'nın Cebel-i Dürz 
tarafına gittiğini Akkâ vâlisi anlayınca muhasara işinde bulunan Mısır askerle- 
rini iğfal ile dağıtıp orada Mısır takımından kimse kalmamış olduğu istihbâr 
olunmuşdur. 

İlâve Trablusşam civârında Mısırlının hezimeti müjdesiyle gelen tatarlara 
hil'atler giydirilmişdir. Buna dâir sâdır olan hatt-ı hümâyünda “fi mâ-ba'd bu 
tarafa ser-i maktü” gönderilmemesi” tenbih olunmuşdur.. 

Bu tenbih-i şâhâneye göre tatarların eli boş gelmedikleri hâtıra-i vâridesi ol 
vaktin (121 dahi erkânından olan seraskeri esbak kudemâ-yı vükelâ-yı Devleti 
şa merhümdan fakir tahkik-i hâl eylediğimde tatarlarla öyle şey gelmeyip şâ- 
yed getirilecek olur ise men'i zımnında mezkür irâde sâdır oluğu ifâde olun- 
muşdur. İntihâ. 

Buraya kadar kırkyedi senesi içinde yu bulan havâdis-i Mısriyye bakiy- 
yesidir. Bundan aşağısı kırksekiz senesi takvimleri havâdisidir. 

Hüseyin Paşa ma'iyyetine me'müren Anadolu tarafına i'zâm olunan asâkir-i 
muntazama alayları esnâ-yı râhda uğradıkları mahallerde ne vechile âdilâne 
mürür eylediklerine dâir tevârüd eden mahzarlar müstelzim-i hoşnüdi-i âli ol- 
duğunu mübeşşir hatt-ı hümâyün süretidir: 

“Rabbim tealâ hazretleri kâffe-i cünüd-i muntazama-i şâhânemize selâmet 
ve yüzlerinden taraf-ı Devlet-i Aliyyemize hayırlı hidemât-ı hasenenin zuhü- 
ruyla zât-ı hümâyünumuzu ve cümle asdika-yı din ü devletimden olanları ka- 
rin-i şâdi ve meserret buyura âmin.” 

Trabluşsam Eyâleti uhdesine tevcih olunan Osman Paşa'nın tavr u hareketi 
me'müle tevâfuk etmediğinden eyâlet-i mezküre Konya Vâltsi Aliş Paşa'ya ber- 
vech-i ilhâk tevcih ile iktizâsını Serdâr-ı Ekrem Hüseyin Paşa icrâ eylemiş oldu- 
ğunu Bâbıâli'ye inhâ eyledi. Mümâileyh Osman Paşa Amasya'da ikamete 
me'mür. oldu. 

Akkâ kal'asının Mısırlı tarafından zabt u teshiri ile vâlisi Abdullah Paşa es- 
nâ-yı harbde telef olan kethüdâsından ma'adâ sâir âdemleriyle cânib-i Mısır'a 
gönderildiği haber-i muvahhişi Dersa'âdet'e vâsıl oldu. 

Akkâ'nın zabtından sonra oradaki asâkir-i Mısriyye doğru Şam-ı şerif ciheti- 
ne hareket eyledi. 


Şam'ın teshiri 


“ Şam Vâlisi Hacı Ali Paşa erbâb-ı harbden olmadığından başka nefs-i Şam 
(131 etrafı istihkâmdan hâli olduğundan asâkir-i Mısriyye sühületle Şam'ı dahi 
teshir etdiler. 


Hums Vak'ası 


Sene-i sâbıka havâdisinde muharrer olduğu üzere Ağa Hüseyin Paşa Kon- 
ya'ya geldiğini müte'âkib Mirlivâ Bekir Paşa ile Miralay İsmet Bey'i ve ordu 
çarhacısı Giridizâde Mehmed Paşa'yı Hama tarafına sevk ile Antakya cânibin- 
de kuvve-i kâfiyye-i askeriyye bulundurularak ordunun Konya'dan ileriye ha- 
reket etdirildiğini Hüseyin Paşa Bâbıâli'ye inhâ eylemiş imiş. Sonradan gön- 
derdiği mektübunda Antakya'nın ilerisinde vâki Muzık kal'asına varıldığı es- 
nâda ileride Hums'da bulunan Haleb Vâlisi Mehmed Paşa ordusu derme çat- 
ma nizâmsız askerden ibâret olduğundan ve ma'iyetlerindeki üç alay piyâde 
ile bir alay süvâri o gün Mirlivâ Filibeli Çolak Bekir Paşa ile Miralay İsmet Bey 
kumandalarıyla Hums'a dahil olduklarında bunların yol yorgunluğuyla gav- 
gaya girişmeleri ve öte tarafda yedi alay piyâde ile beş alay süvâri bulunması 
cihetleriyle akşama kadar vuku” bulan muhârebeden sonra tarafeyn geriye çe- 
kilerek ordunun Antakya'da bulunduğu istihbâr kılınmışdır. 

Bununla beraber ordunun Antakya makarrı olması münâsib olmadığından 
egerçi Haleb tarafına kaldırılmış ise de Haleb'den zahirece sıkıntı çekileceği ve 
o esnâda levâzım ve mühimmât-ı askeriyye İskenderun iskelesine vâsıl olup 
İskenderun'da bulunması münâsib olacağı mütâlaasıyla ordunun İskenderun'a 
nakl olunduğu haberi Bâbıâli'ye vâsıl oldu. 

Ordunun Antakya'dan hin-i hareketinde geriye kalan Giridizâde Mehmed 
Paşa asâkir-i Mısıriyye'ye galebe çalarak bir mikdâr esliha ve edevât-ı sâire igti- 
nâm etmişdir. 

Me'müriyyet-i Necib Efendi be-cânib-i ordu 

Mısır kapı kethüdâsı Necib Efendi uhdesinde bulunan kapı kethüdüâlıkla- 
rının hasbe'İ-maslaha alınması İcâb eylemiş ise de kendisinin asdika-yı bende- 


gân-ı saltanat-ı seniyyeden olduğu cihetle hakkında teveccüh-i âli ber-kemâl ol- 
duğuna mebni re'yinden istifâde olunmak ve orduda vücüdu Mısır tarafından 

zuhür edecek (141 mültecilere kuvvetü'l-kalb olmak üzere müşârünileyh ordu 
cânibine i'zâm olundu. i 

Ordu işinde bulunan hayvanat ve arabalardan esnâ-yı râhda telef olanların 
eshâbmın tatyib olunmasını Serdâr-ı Ekrem Hüseyin Paşa Bâbıâli'ye ihbâr eyle- 
di. Binâenaleyh telefât-ı vâkı'a defterlerinin Bâbıâli'ye gönderilmesi umüm 
vechile etrafa ilân kılındı. 

İlâve İstenilen defterler üzerine ne mu'âmele olunduğuna dâir ma'lümâta 
zaferyâb olamadım. İntihâ. 

Asâkir-i Mısriyye zâbitânından ordu-yı hümâyüna dehâlet eden iki nefer 
yüzbaşı ile üç nefer mülâzimin birisi memleketi olan Bağdad'a gönderilerek di- 
gerleri İstanbul'a getirilip mühimmât-ı harbiyye kışlasma misâfir verildi. . 


Me'müriyyet-i Raüf Paşa be-cânib-i Konya 


Karahisar-ı Sâhib ile Menteşe sancakları mutasarrıfı sadr-ı esbak Raüf Pa- 
şa'nın ahvâl-i Hicaziyye'ye vukufu cihetiyle umür-ı mülkiyye ve harbiyyede ser- 
dâr-ı ekremle mevki”-i istişârede bulunmak üzere Konya tarafına me'mür oldu. 


Vusül-i donanma be-cezire-i Kıbrıs 


Donanma-yı hümâyün Kıbrıs sularına vâsıl oldukda tesadüf edilen üç kıt'a 
tilmişdir. 

İlâve-i müverrih Evrâk-i mahfüzada şöyle görülmüşdür ki donanma-yı hü- 
mâyün Mısır gemilerine müdafaa ve Akdeniz'in âsâyişini muhafaza içün esnâ-i 
seyr ü hareketinde Finike pişgâhında Mısır gemilerinden yirmi altı kıt'adan 
mürekkeb bir filoya tesadüflerinde her ne kadar üzerlerine varılmış ise de rüz- 
gâr altında bulunulması cihetiyle oltaya hareket olunduğunu görünce Mısır ge- 
mileri ateş gemilerini tehyie ile takım yelkenli olarak denize açılıp üç gün olta 
edilerek gülle menziline varılmış iken akşam olup ve ertesi gün Mısır gemileri 
deniz tarafına savuşup arkalarından hayli gidilmiş ise de eserleri görülememiş 
olduğunu Kapudan Halil Paşa fi 27 Rebiyülevvel sene 1248 (25 Ağustos 1832) 
tarihli mektübuyla Bâbıâli'ye inhâ edilmişdir. İntihâ. (15) 

Donanma-yı hümâyünun Dersa'âdet'den hareketini Mehmed Ali Paşa Mı- 
sır'dan istimâ' etdikde derhal İskenderiye'deki sefâyin-i harbiyyesinin hepsini 
tehyie ile denize çıkartıp o esnâda Girid ile Kıbrıs'da bulunan küçük gemilerini 
donanma-yı hümâyünun kangı sulara doğru geldiğini Mısır gemilerine haber 
vermek içün casusluğa me'mür etmiş olduğu ba'zı evrâk-ı mahfüzada görül- 
müşdür. 

Zamime Sâbık kapudan-ı deryâ Kayseriyyeli müteveffâ Ahmed Paşa ki 
kapudanlıkdan infisâl ile meclis-i hassa ve Meclis-i A'yân'ın teşkilinde oraya 
me'mür olmuşdur. Müşârünileyh kudemâ-yı ümerâ-yı bahriyyeden olup 
kırkyedi senesi müteveffa Damad Halil Paşa kapudan-ı deryâ iken donanma- 
yı hümâyünun Mısır üzerine hareketi içün Akdeniz'e sevkinde donanmada 

mevcüd imiş. Müşârünileyhin meşhüdât ve ma'lümât-ı yakiniyyesi vukuât-ı 
mazbüta-i bahriyyeye bütün bütün muhâlif görünmesi ol vaktin ve belki ek- 
ser evkatın icâbınca merkez-i devlete hilâf-ı vâki” inhâlarla zât-ı şâhâneye 
hoş-âyende havâdis itâsı garazından neş'et etmiş bir maraZ-1ı mülâzımdır. İş- 
te Ahmed Paşa'nın ifâdesine göre hakikat-i hâl şöyle imiş ki ol vaktin ümerâ- 
yı bahriyyesinden Çeşmeli Hasan Paşa ile Şükri ve İbrahim Paşalar kumanda- 
larıyla Mahmudiyye ve Selimiyye nâmlarıyla iki üç anbarlı ve yedi kıt'a ka- 
pak ve oniki fırkateyn ve ondört ufak tefek gemiler ki cem'an otuzbeş kıt'a se- 
fâyin-i harbiyye ile Akdeniz'e çıkılıp bir müddetcik Rodos'da tavakkufdan 
sonra Kıbrıs açıklarına varılarak oradan Mersin limanına vaz'-ı lenger edilmiş 
ve mahall-i mezkürdan su mu gibi levâzım alınarak şimâl cihetine teveccühle 
gece gündüz bir müddet seyr ü hareket esnâsında sabahları mevcüd gemiler- 
den biri arkadan eksiliyor ve bu hâl ile donanmadan ufak tefek yedi sekiz 
kıt'a gemileri Mısır gemileri birer birer yakalayıp götürmüşler imiş. Hatta 
Fazl-ı ilâh nâm fırkateyn dahi bu gemilerle tutulup gitmişdir. Nihâyet Finike 
açıklarına çıkıldıkda Mısır gemilerinin koy içinde yatır oldukları ve donan- 
ma-yı hümâyün pupa yelkenle üzerlerine doğru hareketinde rüzgâr üstüne 
çıkarak Topal Piri Kapudan ondört kıt'a gemiler ile muhârebeye tasaddi et- 
mek üzere bulunduğu görüldükde paşa gemisinden çekilen tehdid işaretle- 
riyle geriye çektirdiler. Çeşmeli Hasan Paşa dahi paşa gemisinin yanına gelip 
Mısır gemileri tarafında rüzgâr yokdur üzerlerine varılmak muhâtaralıdır 
(16) dedi. O halde eğer donanma-yı hümâyün gemileri Mısır teknelerinin 
üzerlerine hareket etmiş olsalar idi cümlesini suhületle derdest etmek birşey 
değil idi. İşte bu fırsatın fevtine Hasan Paşa sebeb olmuşdur. Sonra mâni” ve 
müzâhim olmaksızın Mısır gemileri oradan kalkıp savuşdular. Donanma-yı 
hümâyün dönüp Marmaris'e demirledi. İki ay Marmaris'de tavakkufda hi- 
tam-ı mes'ele münâsebetiyle Halil Paşa İstanbul'a celble yerine Firâri Ahmed 
Paşa geldi. Donanmayı kaldırıp Ma're'ye getirdikden sonra o dahi İstanbul'a 
giderek yerine Çengeloğlu Tâhir Paşa kapudan-ı deryâ oldu. Donanmaya gel- 
di, akib-i vürüdunda ümerâ-yı mevcüdeyi cem'le tertib etdiği divânda üme- 
râyı cebânet ve sü'-i hareketlerinden dolayı envâ-i muâheze ve içlerinden pa- 
şa gemisi süvârisi ile diğer birkaç kimseyi zarar-ı şedid ile mecrüh eylemiş ve 
tutulan gemileri sonra Mısırlı kâmilen İstanbul'a göndermişdir. Ahmed Pa- 
şa'nın ifâdesi burada hitâm buldu. 


Me'müriyyet-i Osman Paşa be-cânib-i ordu 


Sivas tarafından Şam-ı şerif üzerine müstakillen bir ordu tertibi zımnında 
Trabzon Vâlisi Hazinedaroğlu Osman Paşa Lâzistan ve sâir taraflardan külliy- 
yetli asker cem'ine me'mür oldu. 

Takviye-i pâzü-yı mikneti içün Sivas eyâletiyle Amasya, Çorum, Divriği 
sancakları, Gümüşhâne madeni emâneti ve Tokad voyvodalığı müşârünileyhe 
ihâle ve Acara tarafından aylıklı asker çıkarıp Osman Paşa ma'iyyetine sevk ey- 
lemesi Çıldır Beylerbeyisi Acaralı Ahmed Paşa'ya emr ü iş'âr olundu. Sakız 

muhassılı sâbık mirimirân Yusuf Paşa Teke sancağı muhassıllığıyla Antalya 
muhafazasına me'mür oldu. 

İlâve Buna dâir arz olunan takrire sâdır olan hatt-ı hümâyündur: 

“Derme çatma nizâmsız askerin çokluğu hin-i muhârebede mazarratı mü- 
cibdir. Hums'daki bozgunluk bundan neş'et etmişdir. Terbiye ve silâhları temiz 
ve sergerdeleri râbıtalı olarak onbin askerden ziyâdesi lâzım değildir.” intihâ. 


Azl-i Serdâr-ı Ekrem Hüseyin Paşa 


Ordunun ber-vech-i muharrer İskenderun tarafına nakli ve Mirlivâ Bekir 
Paşa ile İsmet Bey'in hareketleri Serdâr-ı Ekrem Hüseyin Paşa'nın bidâyet-i 
emirde adem-i muvaffakiyyetini gösterdiğinden bu hâl müşârünileyhin azlini 
icâb eyledi. Yerine (171 Bosna gailesini bitirmiş olan Sadr-ı a'zam Reşid Meh- 
med Paşa'nın Rumeli'den getirilip Mısır üzerine gönderilmesine karar verile- 
rek keyfiyyet kendisine bildirildi. 


Buna dâir hatt-ı hümâyün süretidir: 

“Benim vezir-i gayret-semirim 

Ma'lümr-ı sadâkat-melzüâmun olduğu üzere e Mehmed Ali Paşa'nın zuhüra 
gelen hareketinden dolayı bundan akdem Anadolu cânibine tertib ve irsâl 
olunmuş olan ordu-yı hümâyünuma Hüseyin Paşa serdâr-ı ekremlik unvânıyla 
ta'yin olunmuş ise de hasbe'I-kader muvaffak olamamış olduğundan yeni 
başdan tedâbir-i sâire ve tedârikât-ı kaviyyenin icrâsı lâzım gelmiş veavnü 
inâyet-i ilahiyye ile Arnavudluk ve Bosna maddelerine muvaffak olduğun mi- 
sillâ bu husüsa dahi tıbk-ı dilhâh-ı şâhânem üzere muvaffakiyyetin eltâf-ı sa- 
medâniyyeden mes'ül ve mütemennâdır. Kaldı ki bunca müddetden beri fuka- 
râ ve aceze-i ahâliye lâyıkıyla bakılamadı. Bâ-husüs şu Arabistan havâlisi ahâli- 
sinin dahi istihsâl-i emn ü rahatı ve kâffe-i husüsâtın şer'-i şerife tatbikan tesvi- 
ye ve icrâsı ahass-ı matlüb-ı şâhânemiz olduğundan inşâallahu teâlâ şu me'mü- 
riyyetinde dahi muvaffakiyyetinle matlüb-ı şâhânem husüle gelir. Hüseyin Pa- 
şa uhdesindeki eyâletleri şimdilik sana teycih ve ihâle eyledim. Bu süretle Hü- 
seyin Paşa'nın orduca bir güne maslahatı kalmamış olduğundan Dersa'âdeti- 
mize gelmek üzere tarafından müşârünileyhe icâbına göre cevâb tahrir ve irsâl 
olunsun.” 

İşbu hatt-ı hümâyün mücibince eyâlât-ı mezküre Reşid Mehmed Paşa uhde- 
sine tevcih olunmuş ve Hüseyin Paşa'ya keyfiyyet-i irâde-i seniyye bildirilerek 
ordudan avdetle sene 48 Recebinin ikinci (25 Kasım 1832) günü Dersa'âdet'de 
kâin sâhilhânesine muvâsalat eylemişdir. 


Azimet-i Âmedi Reşid Bey be-cânib-i sadr-ı a'zami 
Bir müddetden sonra Âmedi-i Divân-ı Hümâyün Mustafa Reşid Bey taraf-ı 


şâhâneden ba'zı irâdât-ı şifâhiyyeyi tebliğ içün kırk sekiz senesi Rebiyülevveli- 
nin ikinci (30 Temmuz 1832) günü İstanbul'dân bi'l-hareke haftasında Priştine 

taraflarında sadr-ı a'zama mülâkat ile ifâ-yı me'müriyyet ve birlikde Silivri'ye 
kadar gelinip oradan yalnızca İstanbul'a azimet ile sadr-ı a'zamdan birgün ev- 
vel Reşid Bey avdet eylemişdir. (181 Ertesi günü sadr-ı a'zamın taraf-ı şâhâne- 
den istikbâline çıkan Hassa Müşiri Ahmed Paşa Küçükçekmece'den karşılayıp 
Demirkapı'da kâin konağına sadr-ı a'zam nüzül etmişdir. Erkân-ı devlet oraya 
gelerek höş-âmed resmi icrâsından sonra huzür-ı şâhâneye müsülünde pırlanta 
ile murassa' fes ve seyf ve yakası murassa, harvâni ihsân olundu. 


Me'müriyyet-i Raüf Paşa be-kaim-makami-i ordu 


" Ma'iyyet-i sadr-ı a'zamide bulunacak Arnavud askeriyle Edirne cânibindeki 
mansüre alayları pey-der-pey tevârüd etmeye başlamışdır. Sadr-ı a'zamın or- 
duya vusulüne kadar Anadolu eyâleti mansıbıyla Raüf Paşa ordu kaim-maka- 
mı ve Giridizâde Mehmed Paşa ordu seraskeri ta'yin kılınmışdır. 


Raüf Paşa'nın me'müriyyetine dâir hatt-ı hümâyün süretidir: 

“Sen ki ordu-yı hümâyünum kaim-makamı vezirim Raüf Paşa'sın. Şimdiye 
kadar me'mür ve müstahdem olduğun mesâlih-i cesime-i Devlet-i Aliyyemde 
ibrâz-ı hüsn-i hidmete muvaffakıyyetle tahsil-i nik-nâm etmiş vüzerâ-yı celi- 
lül-i'tibârımdan olarak işbu ordu-yı hümâyünum kaim-makamhğına liyâkat 
ve ehliyyetin nezd-i şâhânemde ma'lüm ve mütehakkık olduğuna mebni kari- 
ha-i mülükânemden seni bu maslahat-ı mu'tenâya me'mür eyledim, göreyim 
seni. İşbu fermân-ı âlişânım mazmünu üzre bi'l-cümle tenbihât-ı şâhânemin 
harf-be-harf icrâsına dikkat birle herhâlde taraf-ı saltanat-ı seniyyeme hidemât-ı 
hasene ibrâzına sa” yu gayret eyleyesin. Hak teâlâ seni ve seninle beraber uğur 
imâ muzaffer ve Baki ve MV din ü Devlet-i Aliyyemi müdemmir ve 
makhür eyleye âmin.” 


Ba'zı mevâd 


Rumeli tarafından tertib olunan asâkir-i gayri muntazamânın üçer aylıkları 
peşin verilerek hemen Anadolu cânibine sevki husüsuna Gümülcine voyvodası 
sâbık Kapıcıbaşı Hüseyin Bey mübâşir gönderildi. 

O aralık Serasker Husrev Paşa'nın huzür-ı şâhâneye takdim etdiği takrir-i 
mufassalın hulâsa-i müfâdında orduya muktezi mühimmât ve asâkirin tedârik 
ve irsâli husüsunda ve asâkir-i nizâmiyyenin harekât-ı vâk'alarında tekâsül 
vuku' bulmamalarıyla beraber (19) Ağa Hüseyin Paşa'nın asâkir-i nizâmiyye 
kumandasına ma'lüâmâtı olmadığı sebebiyle kusur olunmuş ve kendisinin hıt- 
ta-i Mısriyye'ye olan vukuf-ı sâbıkı münâsebetiyle me'müriyyetini niyâz etmiş 
ise de ihtiyârlığına merhameten afvıyla İstanbul'da makam-ı seraskeride bulu- 
narak hidemât-ı askeriyyeye gayret eylemesine dâir sâdır olan irâde-i seniyye- 
nin teşekkürüdür. (Bak şu hulüskârlığa). 

Mw'terize Husrev Paşa'nın hıtta-i Mısriyye'ye vukufu asâkir-i nizâmiyye 

kumandasına vukufunu müstelzim olmak münâsebetiyle Hüseyin Paşa'ya te- 
fevvuk etmiş olduğu anlaşılıyor. intihâ. 

Tophâne nâzırı sâbık Hâdi Efendi nişancılık hidmetiyle beraber ordu kethü- 
dâsı nasb olundu. 


Vefât-ı defterdâr ve kadı-i ordu 


Ordu Defterdârı Tâhir Efendi esnâ-yı râhda ve Ordu Kadısı Kudsi Efendi An- 
takya'da vefât ederek yerlerine orduda bulunan Surre Emini Hacı Edhem Efendi 
defterdâr ve Mekke-i Mükerreme pâyelilerinden Çerkeşi Hoca Mehmed Efendi 
İstanbul'da ordu kadısı nasb olundu. Tâhir Efendi'nin külliyyetli düyünu ve kes- 
ret-i ıyâl ü evlâdı olduğundan tesviye-i muhallefâtına ecille-i ricâl-i Devlet-i Aliy- 
ye'den Darbhâne-i Âmire emini sâbık Ali Rızâ Efendi me'mür olmuşdur. 

İlâve Es'ad Efendi der ki Şam Vâlisi Hacı Ali Paşa Şam'dan çıkarken Şam 
Kadısı Halim Molla'yı çağırıp olduğu esvâbla hemen oradan beraber götürme- 
siyle ağırlığı ve haremi Şam'da kalmış idi. Serdâr-ı Ekrem Hüseyin Paşa tarafı- 
na gelindikde Kudsi Efendi'nin fevti münâsebetiyle Halim Molla'yı ordu kadı- 
sı, Edhem Efendi'yi defterdâr edip keyfiyyeti Bâbıâli'ye inhâ eylemiş ise de yol- 
da tatarlar telef olmuş imiş. Hakikat-i hâl ma'lüm olmuş iken Hüseyin Pa- 
şa'dan tahrirât yokdur denilerek Halim Molla Şam'dan çıkmamışdır. Çıksa da 
câhildir olmaz diyerek Hekimbaşı Behcet Efendi Çerkeşli'yi ordu kadısı etdir- 
di. İntihâ. 

Sadr-ı a'zam Reşid Mehmed Paşa İstanbul'da bulunduğu müddetini tedârü- 
kât-ı harbiyye ile imrâr ederek taraf-ı şâhâneden kendisine misli görülmedik if- 
tihâr nişânı verilmişdir. (201 

İlâve Sadr-ı a'zam Reşid Mehmed Paşa İstanbul'a geldikde o esnâda halk 
beyninde sadr-ı a'zam gelince işler yoluna girer, halka çirkin görünen esvâb bir 
hüsn-i süret bulur sözleri tekevvün eder imiş. Vak'a-nüvis Es'ad Efendi der ki 
halkın ümidi gibi çıkmadı. Serasker Husrev Paşa sadr-ı a'zamın nüfüzuna mâ- 
ni” olup miriden matlübu olan bin beş yüz kiseyi ben pâdişâhdan istemeye hi- 
câb ederim deyü söylemiş imiş. Bir gün huzür-ı şâhâneye çıkdıklarında Husrev 
Paşa'nın sizin matlübunuzu ben tesviye etdiririm demesi gücüne gidip Bâbı- 
âli'ye avdetinde söylediği zevâta ben size hikâye kılıklı söylediğim sözü siz se- 
raskere söylemişsiniz deyü serzeniş etdikde Husrev Paşa'dan gizli biri iş gör- 
meye muktedir değiliz demişlerdir. İntihâ. 

Sadr-ı a'zamın mahdumu Emin Paşa'ya Rumeli ve derbendât Bana 
lığı ilâveten ve Dukakin Sancağı Köstendil Mutasarrıfı Vezir Salih Paşa'ya ilha- 
kan Vulçitrin ayânı Mahmüd Bey ile Elbasan mütesellimi Salih Ağa ve Berkofça 
müdiri Behram Ağa'ya kapıcıbaşılık rütbesi tevcih kılınmışdır. 


Ba'zı tevcihât ve icrâât 


İşkodra ve Bosna taraflarında ma'iyyet-i sadr-ı a'zamide isbât-ı müddeâ-yı 
liyâkat etmiş olan Mirimirân Şehlâ İbrahim Paşa'ya Uzeyr ve Beylân sancakla- 

rıyla Adana Eyâleti bi't-tevcih ordu tarafına gönderilmiş ve birâderi Bekir 
Bey'e Esbkeşân voyvodalığı verilmişdir. Ibrahim Paşa orduya vâsıl oldukda 
uhdesine vezâret rütbesi tevcihiyle Karaman Eyâleti ilhâk ve selefi Aliş Paşa 
uhdesinde olan Trablusşam ile Kudüs ve Sayda ve Nablus sancakları dahi sadr-ı 
a'zama ihâle ile Aliş Paşa Gelibolu'da ikamete me'mür olmuşdur. 

Haleb Vâlisi Mehmed Paşa üç binden mütecâviz askerle Ayıntab'da iken 
Mısırlı İbrahim Paşa tarafından Rumkal'a üzerine sevk olunan askerle vuku” 
bulan muhârebede Mehmed Paşa kal'ayı zabt etdikden sonra Malatya tarafına 
giderek orada muntazır-ı irâde olduğunu ordu kaim-makamı Raüf Paşa'ya bil- 
dirilmişdir. 

- Maraş mütesellimi Süleyman Bey'in öteden beri hüsn-i sülük ve sadakati 
mesbük olduğundan tezyid-i vak'ı zımnında uhdesine mirimirânlık rütbesi ve- 
rilmişdir. (21) 

İlâve Bu Süleyman Bey âmedi-i Divân-ı Hümâytn-ı sâbık Ken'an Bey mer- 
hümun pederidir. Süleyman Bey'in askere ihtiyâcı olduğu ma'lüm ise de muh- 
tâc olduğu mühimmâtın tarafına yetişdirilmesi Bâbıâli'den Konya'da bulunan 
Raüf Paşa'ya yazılan mektübun cevâbnâmesinde Konya'nın Maraş'a bu'diyye- 
ti ve yolların suübiyyeti mühimmât irsâline mâni” olmasıyla Sivas Vâlisi Os- 
man Paşa Maraş havâlisinden geçerken icâbına bakmasının yazılması re'yi gös- 
terilmişdir. İntihâ. 

Tedârikât-ı harbiyyeye germiyyetle ibtidâr olunduğu sırada Rumeli ile Ar- 
navudluk ve Bosna taraflarında bulunan vüzerâ ve mirimirân ve sâir erkân ve 
hânedândan birçok zevât askerlerini Gelibolu'dan Anadolu cânibine imrâr ey- 
lediler. 


Hareket-i sadr-ı a'zami 


Ber-vech-i muharrer sadr-ı a'zam istanbul'a geleliden beri tanzim-i umür-i 
harbiyye ile meşgul olarak ve yeniden tertib olunan yüz yirmi kıt'a topları asâ- 
kir-i külliyye ile Anadolu tarafına sevk ederek kendisi dahi Cumâdeluhrânın 
onuncu (4 Kasım 1832) Cumartesi günü İstanbul'dan Üsküdar'a geçip İbrahim 
Ağa çayırındaki köşkde birkaç gün tavakkufdan ve envâ”-ı taltifât-ı şâhâneye 
mazhariyyetden sonra vükelâ ve ricâl kasr-ı mezkürda resm-i vedâ” icrâ ve pâ- 
dişâh hazretleri dahi teşrifle taltif ve teşyi' eyledikden sonra Reşid Paşa ordu 
tarafına hareket etmişdir. 

Sadr-ı a'zamın bizzât orduda bulunması cihetiyle kethüdâlık ile defterdarlı- 
ğın bi'i-isâle tevcihi usül-i meriyyeden olduğundan Masârifât Nâzırı Sâib 
Efendi kethüdâ-yı sadr-ı âli ve o esnâda Bağdad'dan avdet eden Ârif Efendi 
defterdâr nasb olunarak ordu tarafına “zâm olundular. 

Vekâletle orduda bulunan Hâdi Efendi ile Hacı Edhem Efendi İstanbul'a av- 
det etdiler. Orduda müstahdem ketebeyi idâre içün ashâb-ı hüner ve cerbeze- 
den Mektübi Ser-halifesi Şerif Bey mektübcu ve Hacı Edhem Bey kethüdâ kâti- 
bi nasbıyla orduya gönderildiler. 

Mes'ele-i Mısriyye'den dolayı Rusya devleti tarafından İskenderiye'de kon- 

solos vekilinin oradan kaldırıldığı sene-i sâbıka havâdisi sırasında muharrer 
idi. Vekil-i mümâileyh İstanbul'a gelerek Rusya orta elçisi Potniyef ile tercü- 
mân (22) mâbeyn-i hümâyün tarafına da'vetle haklarında merâsim-i ihtirâmiy- 
ye icrâ ve vekil-i mümüâileyhin ol süretle celbi mahzüziyyeti mücib olduğu be- 
yânıyla te'kid-i revâbıt-ı musâfat zımnında cânib-i imparatoriye olarak gayet 
girân-bahâ murassa” tasvir-i hümâyün ihdâ ve sefire askılı mücevher tasvir ile 
tercümüân ile vekile nişanlar verilmişdir. 
Asâkir-i Mısriyye yüzbaşılarından Yusuf ve Rüstem Ağalar firar ile 
Dersa'âdet'e gelip fevkalâde iltifâta mazhar olmuşlardır. 


Vak'a-i Konya 


Sadr-ı a'zamın orduya azimetinden evvel ordu merkezi Konya idi. Orada 
askerin kesret üzere tahaşşüdü rahatsızlığı mücib olmamak içün Akşehir kazâ- 
sı ikinci muasker ittihâz kılındı. 

Sadr-ı a'zamın Konya'ya vusülünden evvel Mısırlının Konya'ya taarruzu vu- 
ku' bulur ise memleketi tahribden vikayeten ol hâlde Akşehir'deki orduya ültihâ- 
kın lüzümu Kaim-makam Raüf Paşa'ya evvelce bildirilmekle mücibince Kon- 
ya'daki hey'et-i mecmüa Akşehir'e çekilip altmış binden mütecâviz güzide asker 
cem” etdiği halde Sadr-ı a'zam Reşid Mehmed Paşa oraya gelmiş idi. Ordu-yı hü- 
mâyün her süretlemükemmel olduğu halde sadr-ı a'zam asâkir-i kâfiyye ile Kon- 
ya üzerine hareket-i taarruziyyeye ibtidâr etdikde Receb'in yirmi dokuzuncu (22 
Aralık 1832) günü muhârebeye bed” ile sabahdan akşama kadar tarafeynden şid- 
detle savaşılıp akşam ezânından sonra dahi süngü süngüye gavga ile Konya'nın 
içüne girilmiş iken havanın fevka'l-had bürüdeti ve bi-hikmeti tealâ bir tarafdan 
göz gözü görmez derecede duman zuhürundan başka Reşid Paşa'nın ifrât üzere 
harekât-ı şeci'ânesi sâikasıyla tek ü tenhâ Konya içinde bulunduğu halde kendi 
takımından zannetdiği bir bölük süvâri içüne girip kumanda etmek istediği hal- 
de etrafı çevrilerek derdest edilmiş ve mühr-i hümâyün muhârebede yanında bu- 
lunmadığından teslim etdiği âdeminden alınıp İstanbul'a gönderilmiş ve asâkir-i 
Mısriyye'ye kesr-i külli gelmiş iken bu hâlin vuku'u kazâ-i ilahi nev'inden bulun- 
muş ve asâkir ve me'mürini sefâlet ve şiddet-i berdden vikayeten ordunun beri 
tarafa doğru hareket etdirilmiş olduğu ol tarafda bulunan Hassa Müşiri Ahmed 
Paşa |231 tarafından Deraliyye'ye inhâ olunmuşdur. 

İlâve Ordunun tahkik-i ahvâliyle Raüf Paşa'ya ba'zı irâdâtı tebliğ içün Ah- 
med Paşa o esnâda Konya'ya gönderilmiş imiş. Vak'anın zuhürunda ol tarafda 
bulunup muahharen hassa ve mansüre taburlarının Dersa'âdet'e iddiâsı esbâ- 
bını ba'de'listihsâl İstanbul'a gelmişdir. 


Süret-i tercüme-i takrir-i me'mür-ı Rusya 
İbrahim Paşa Konya'ya geldikde Rusya sefiri tarafından Konya'ya gönderi- 


len Duhamel nâm Rusya ofciyali cânibinden sefire gelen takrir tercümesi süreti 
bu mahalle derc olundu: 

Dünkü gün Konya'ya vâsıl ve der-akab İbrahim Paşa ile mülâki oldum ve 
Mehmed Ali Paşa'nın cânibine Ceneral Moravyefin maksad-ı me'müriyyetini 
kendisine ihbâr ve haşmetlü imparator cenâbları kemâl-i mertebe Mısır Vâlisi 
nin siret ve hareketini redd ü takbih eylediği emr-i isyânın hasmı ve hazret-i 
sultan-ı zişânın müttefik ve dost-ı sâdıkı olduğunu ve Mehmed Ali Paşa'yı hâ- 
lât-ı hasmâne ve harbiyyesini ta'vik eylemesine ve cenâb-ı hilâfet-meâb-ı sultâ- 
ni ile hâlisâne uyuşmasına sevk ve ilcâ içün Ceneral Moravyef kâffe-i nüfüzunu 
sarf u /mâle me'mür olduğunu ve Rusya devletinin nihâyet cezm ü kararı İs- 
kenderiye'de Ceneral Moravyef'in istihsal edeceği neticenin süretine mevkuf 
ise de şimdiden Karadeniz'deki Rusya donanmasından birtakım kavi ve 
külliyyetli donanma sultan hazretlerinin hidmet ve irâde-i seniyyesine vakf u 
tahsis kılındığı ve cenâb-ı hazret-i sultâniden donanma-yı mezkürenin i'ânesi 
matlüb buyurulduğu anda Halic-i Konstantiniyye'ye bâdbân-küşâ-yı azimet 
olacağı haberini kendiye tebliğe me'mür olduğu nakl ü inhâsı sırasında Meh- 
med Ali Paşa askerinin hareket-i taarruzâne ve ta'addiyânesini hiç olmaz ise 
Ceneral Moravyef'in sefâretine dâir İskenderiye'ye mürür ve vusülü gayri mu- 
vâfık rüzgârlara tesadüf ile ta'vik ve te'hir olunacağı farz olunsa dahi yine ken- 
disi üç yâhüd dört hafta zarfında behemehâl İskenderiye'den ta'limât-ı cedide- 
ye destres olması lâbüd ve lâzım geleceği ve ol vakte kadar harekât-ı harbiyye-i 
tecâvüzânesinin ta'viki kaziyyesi böyle mevsim-i şitâda bir ordunun tahriki 
askerin nısfını hastalıkla telef ve izaat eylemesini mücib (24) olacağına nazaran 
gerek asâkir-i Osmaniyye'ye ve gerek asâkir-i Mısriyye'ye hayırlı ve müfid bir 
kaziyye olduğu makalâtını derc ve tezyil eylediğimde İbrahim Paşa bana cevâb . 
verdi ki Mısır askerinin başkumandanı olduğundan politikadan vücühla bigâ- 
nedir ve ben dahi miralay olmak hasebiyle sâirinden dahi iyi bilmek gereğim ki 
bir harbi âdem me'mür-ı icrâsı olduğu tenbihâtı mütâlaat ve kıyâsât-ı muhâcce 
etmeksizin icrâ etmek müteretteb-i zimmet add eder. Hakezâ kendisi dahi ba- 
bası tarafından evvelki ta'limâtına muhalif ta'limât alınıncaya kadar ileri müsâ- 
bakata istimrâr edecektir. İhtimâl ki benden bir gün evvel gelmiş ve benim 
Konya'ya dünkü gün hin-i duhülümde Konya'dan çıkar iken tesadüf eyledi- 
im Fransız kuryerinin vürüdundan sonra İbrahim Paşa tecâvüzât-ı hasmâne- 
sine istimrâr etmek üzere karar vermiş ola. Merküm kuryer belli olmamak içün 
kaputunun içüne sarılmış tebdil olarak Konya'dan çıkmış. Asâkir-i Mısriy- 
ye'nin bir fırka-i cüz'iyyesi hareket etmişdir. Bu fırka dört bine bâliğ olur sekiz 
piyâde taburu iki alay süvâri on sekiz kıt'a topdan ibâretdir. İşbu asâkir merha- 
lelerinde konacak yer bulmak içün üç takım olarak başkaca yürümekdedirler. 
Asâkir-i mezküreyi ben Konya'ya müteveccihen gördüm. Yol üzerinde asâkir-i 
Osmaniyye'nin vâfir alaylarına rast geldim. Birtakımı Kütahya semtine müte- 
veccih idiler. Soğukdan ziyâdesiyle müteessir ve şekl ü revşlerine nazaran fütü- 
ra mübtelâ olmuşlar idi. Ma'mâfih Konya'da asâkir-i Osmaniyye hasârata dü- 
çâr olmuş iken zannederim ki Mısır askerinden pek dün ve akallü”I-mikdâr de- 
gillerdir. Lâkin birbirinden ba'id mesâfât-ı vâsıta üzerine dağılmışlardır. Fakat 
sıfat-ı mahsusasının germiyyet ve gayretini onlara ilka ve te'sir etdirmeye muk- 
tedir bir seraskere muhtâcdırlar. Geşt ü güzâr etdiğim memleketler pek harâb u 

yebâb olmuşdur. Yol üzerinde bulunan ba'zı ahâli-i kasabât ve kurânın perişâ- 
ni-i hâllerini İbrahim Paşa'ya söylemekde kusur etmedim. Osmanlı askerinin 
sıkıntı çekdiği yerlerde kendisi an nakdin herşeyin parasını vermek usülünü il- 
tizâmı sebebiyle sıkıntı çekmediğini İbrahim Paşa söyledi. 

İşte Rusya devletinin ol vakit Devlet-i Aliyye'ye şu süretlerle mu'âvenet-i 
fi'liyye ibrâzına mübâdereti Avrupa'ya mün'akis oldukda hüsn-i te'siri görül- 
müşdür ki bu sebeble 1251 İngiltere ile Fransa devletleri Mehmed Ali Paşa'ye 
nesâyih-i müessirâne ve tehdidât-ı hakimâneye teşebbüs etdiklerini Dersa'âdet 
İngiltere sefiri Bâbıâli”ye resmen haber vermişdir. 


Azimet-i Halil Paşa be-cânib-i Mısır 


Cemi'-i zamânda beyne'I-müslimin harb u kıtâl tecviz olunmadığından ve 
iki tarafda görülen hasâr yine bir noktada ictimâ” edeceğinden işbu hâlin ıslâhı- 
na irâde-i şâhâne taallukuyla iktizâsına bakılmak içün Tophâne Müşiri Halil 
Paşa ile Âmedi-i Divân-ı Hümâyün Reşid Bey cânib-i Mısır'a zâm olundular. 

İlâve-i müverrih Halil Paşa'nın bâ-hatt-ı hümâyün Mısıra me'müriyyetinde 
ma'iyyetine âmedi hulefâsından Recâi Efendi'nin kariha-i şâhâneden me'müriy- 
yeti Bâbıâli'ye bildirildikde bu iş yalnız hidmet-i tahririyyeye münhasır olmayıp 
Mısır ve Avrupa'nın ahvâliyle muâmelât-ı düveliyyeye vukufu olup da Halil Pa- 

şa'ya müsteşâr olarak bir me'mürun lüzümu ve o sırada Reşid Bey'in kifâyet ve 
© liyâkati arz olundukda süret-i ifâde rehin-i kabül olup sâdır olan hatt-ı hümâ- 
yünda “müşir paşa ile âmedi beyi gönderdim” ta'biriyle mir-i müşârünileyhin 
kadr u meziyyeti tasrih olunarak yerine âmedi hulefâsından Sârim Efendi âmedi 
vekili nasb ve Tophâne işine serasker paşa ile nâzırı Ârif Bey'in vekâlet ve nezâ- 
ret etmeleri tensib olunmuşdur. Bu Recâi Efendi hüsn-i hat ve kitâbetle müştehir 
müddet-i medide âmedi hulefâlığında ve Reis kesedârlığı hidmetinde ki şimdiki 
hâriciyye kitâbeti demekdir bulundukdan sonra takvimhâne nâzırı ve sonraları 
evkaf-ı hümâyün muhâsebeciliğinde bulunmuş olan zâtdır. 

Cennet-mekân Sultan Mahmüd Han-ı Gazi hazretlerinin eser-i teveccüh-i 
şâhâneleri olarak müşârünileyhin intihâbına karşı gösterilen re'y taraf-ı şâhâ- 
neden kabül buyurulmuş isede muâmelede nezâket yokdur. Çünki bunda hem 
intihâb-ı âlinin yolsuzluğu ve hem de Recâi Efendi'nin ehliyyetsizliği meydana 
konulmuşdur. Böyle olmakdan ise nüfüz-ı pâdişâhiyi muhafaza ile beraber ki- 
tâbet hidmetiyle Recâi Efendi dahi gönderilmiş ve yâhüd âmedi vekâletiyle tat- 
yib edilmiş olsa idi pek güzel idâre edilmiş olurdu. İntihâ. 

Münhal olan mesned-i sadâret sâniyen Raüf Paşa'ya tevcih olundu. 

Sadr-ı sâbık Konya'dan Kütahya'ya gelerek bir müddetcik orada mukim ol- 
duğu 1261 halde Dersa'âdet'e gelip Baltalimanı'nda kâin yalısına inmişdir. 

İşbu vukuât-ı harbiyyenin fenn-i harbce olan esbâb-ı adidesinin beyânıyla 
asâkir-i nizâmiyyenin “gayr ez-rüesâ” tebriye-i zimmetlerini ve büyük kuman- 
danın ma'lümâtsızlığını mübeyyin (kâşki ma'lümâtsızlığını mübeyyin lâyiha 
evvelce havâtıra lâyıh olaydı) beş bendi şâmil beyânnâme etrafa neşr ü i'lân 
olundu. 

Vürüd-ı sefâin-i Rusya 


Rusya imparatoru gaile-i Mısriyye'yi takbih (isyân-ı Yunan, fesâd-ı Sırbistan 
gibi vuku” bulan gaileleri dâimâ tahsin ve tervic ile beraber şu gaileyi olsun 
takbih eylemeleri doğrusu şâyân-ı temdihdir) eylediğine nişâne-i aleni olmak 
üzere kangı tarafa sevki matlüb olur ise öylece harekete me'mür sekiz kıt'a 
harb gemisi ile on bir tabur piyâde askeri ve sonradan bir filo Rusya devleti ta- 
rafından o aralık Büyükdere pişgâhına gelerek Hünkâr İskelesi civârmda nasb 
olunan çadırlara Rusya askeri ikame ve ümerâ ve zâbitânına taraf-ı şâhâneden 
bizzât taltifât icrâ olunmuşdur. 

-İlâve Rusya askeri Hünkâr İskelesi'ne geldiklerinde nişâne olmak üzere o 
civârda çadırları olan Serviburnu'nda beş zirâ” tülunda bir buçuk arşından ka- 
lınca rekz etdikleri taş ki elân oradadır üzerine Rusyalılar lisânlarınca yazdıkla- 
rı tarihden başka Kethüdâ-yı Sadr-ı âli Pertev Efendi'nin inşâd etdiği kıt'a dahi 
hakk ü tersim olunmuşdur. 


Kıt'a budur: 

Bu sahrâya misâfir geldi gitdi asker-i Rust 

Bu seng-i küh-peyker yâdigâr olsun nişân kalsın 
Vifâkı devleteynin böyle dursun sâbit ü muhkem 
Lisân-ı dostânda dâstânı çok zamân kalsın 


Rusya ümerâ-yı askeriyyesi Dersa'âdet ebniye-i miriyyesini seyr ü temâşâ 
etdikleri sırada Darbhâne'ye dahi geldiklerinde kendilerine nişâne-i meveddet 
olmak üzere mahsusan darb etdirilen bir tarafı tuğra diğer cânibi güneş resimli 
madalyaya benzer hâlisü'l-ayâr sikkeler it'â ve hurde pırlanta ile müzeyyen bir 
tanesi Rusya imparatoruna ihdâ kılındı. (27) 


Avdet-i Reşid Bey 


Halil Paşa ile Reşid Bey İskenderiye'ye vusül ile me'müriyyetlerine temşiyet 
verdikden sonra hasbe'I-maslaha Reşid Bey ayrıca İstanbul'a gelerek oradan İb- 
rahim Paşa'ya ba'zı tebligat zımnında Kütahya'ya azimet ve icâb-ı hâlin icrâsı- 
na mübâderet ile Deraliyye'ye ve muahharen Halil Paşa dahi Mısır'dan avdet 
etmişdir. 

Reşid Beyefendi'ye Kütahya'ya azimetinde verilen ta'limât süreti zeyl-i ki- 
tâbda mukayyeddir. 

İlâve Es'ad Efendi der ki: Kırk sekiz senesi Şevvalinin yirmi dokuzuncu gü- 
nü (21 Mart 1833) Reşid Bey Fransa gemisiyle ikindi vakti Yenikapı açıklarına 
gelip oradan Yenikapı'ya çıkarak mâşiyen doğru serasker kapısına geldi. Seras- 
keri bulamadığından yalısına gider bulur, o gece seraskerle mâbeyne gider, 
ba'dehu gece hânesine gelir. Ertesi gün Bâbıâli'de meşveret-i hassa olur. Fransa 
ve Rusya sefirleriyle başka başka mükâlemeler vuku” bulur. Nihâyet Reşid 
Bey'in karar verilen husüsatı ifade zımnında Kütahya'ya İbrahim Paşa'ya gön- 

derilmesi tensib olunarak ve ma'iyyetine hulefâdan Şekib Efendi terfik kılına- 
rak ol vechile Zilkâde'nin dokuzuncu (30 Mart 1833) günü İbrahim Paşa tarafı- 
na zâm kılınır. Es'ad Efendi sözü burada bitdi. 

İlâve-i fakir Reşid Bey'in Kütahya'da avdetde getirdiği haber cennet-mekân 
Sultan Mahmüd Han hazretlerinin gazab-ı şâhânelerini müeddi olarak o gün 
Darbhâne nâzırı ecille-i ricâlden Şehid Ali Rızâ Efendi'nin şefâati olmamış olsa 
idi halâsı mümkin olamayacağını mesned-i sadâretde iken bi'İ-münâsebe Reşid 
Paşa merhüm-ı müşârünileyh Ali Rızâ Efendi'nin mahdüm-ı necibi Besim Be- 
yefendi'ye ma/rız-ı şükr-güzâride hikâye eylemiş oldukları mesmü'-ı fakir ol- 
muşdur. 

Halil Paşa Mısır'da iken esnâ-yı sohbetde düvel-i fahime benim istiklâlimi 
tasdik ve teşvik ediyorlar. Ben ise kemâl-i sadâkatimden kabül etmiyorum sö- 
zünü Mehmed Ali Paşa söylemiş olduğu Halil Paşa'dan menküldür. İntihâ. 


İbka-i eyâlât-ı Mısriyye be-uhde-i Mehmed Ali Paşa ve İbrahim Paşa 


İbrahim Paşa'ya mücib-i taltif ve mefharet ve afv-ı şâhâneye işâret olmak 
üzere Adana Eyâleti muhassallığıyla kendisinin ve pederinin uhdesinde bulu- 
nan eyâletler ibka (28) kılındı. Bunun üzerine artık meydanda bürüdet kalma- 
dığından İbrahim Paşa Kütahya'dan askerini /âde ile kendisinin insırâfına dâir 
teşekkürnâmesi vârid olmuşdur. 

İlâve Es'ad Efendi der ki kırk sekiz senesi Şa'banında (24 Aralık 1832-21 
Ocak 1833) Bâbıâli'den nüsha-i sâniye olarak Kütahya'da İbrahim Paşa'ya gön- 
derilen tahrirâta gelen cevâbnâmede “tahrirâtı babama gönderdim, bu tarafda 
zahire kılleti takribi Bursa'ya geleceğim ne mâni iki asker bir olsun cümlemiz 
bir pâdişâh bendesiyiz” deyu yazar. Bunun üzerine olunan meşveretde Husrev 
Paşa'nın re'yiyle tedârik görülüp yeniden mukabele olunmasına karar verilir. 
Hatta Ebniye Müdiri Halim Efendi istihkâm içün acele İzmid'e gönderilir. Ha- 
lim Efendi İzmid'in kabil-i istihkâm olmadığını döner gelir haber verir. Bu ara- 
da Bâbıâli'den İbrahim Paşa'ya pâdişâhımız sefk-i dimâ'dan ihtirâzen terk-i kı- 
tâl eyledi. Tarafınıza izhâr-ı hoşnüdi buyurdu. Şimdi bunların üzerine askerle 
ileri gelmeniz münâsib olamaz, zahire müzâyakası var ise gerilerde o müzâya- 
ka yokdur meâllerinde tahrirât gönderilmişdir. 

Yine Es'ad Efendi der ki ordudan avdet eden Arnavud askerlerinin Bursa'da 
reâyâ hanelerinde hin-i ikametlerinde zuhür eden harikde tecemmu' eden ahâ- 
liden Arnavudlar vesveseye zehâbla vuku” bulan kargaşalıkda ahâliden birisi 
telef olur, birkaç gün çarşu pazar kapalı kalır. Arnavudların ta'addisi İstanbul'a 
yazılır. İstanbul'dan gelen emir mücibince Arnavudlar Bursa'dan çıkarılıp et- 
rafda Demirtaş ve Yalova köylerine yerleşdirilir. İntihâ. 


Me'müriyyet-i Emin Efendi be-cânib-i İbrahim Paşa 


Vukuât-ı muharrere keen lemyekün hükmünde tutularak Anadolu tarafı 
ahâlisi hakkında afv-ı umümiye dâir evâmir-i aliyye tasdir ve bu husüsa müte- 

allik irâde-i seniyyeyi tebliğe Mühimmât-ı Harbiyye Nâzırı Emin Efendi Kü- 
tahya'ya tesyir kılındı. 

İlâve-i müverrih İbrahim Paşa Kütahya'ya geldikde Âmedi Reşid Bey'den 
sonra Pertev Paşa birâderi Emin Efendi ta'limât-ı mahsusa ile İbrahim Paşa'ya 
gönderilmişdir. Hulâsa-i me'müriyyeti bu imiş. 

Adana'nın muhassıllık ile İbrahim Paşa'ya tevcihi haberini vermek ve mal-ı 
maktü'una bin kise akçe zammına ırza eylemek ve Âmedi Reşid Bey'le cereyân 
eden (29) müzâkerâtda Adana içün beşyüz kise zammı kararlaşdırılmış ise de 
Reşid Bey'le Emin Efendi'nin derece-i rütbe ve haysiyyetine nazaran bu zam- 
mun bin kiseye iblâğı lâzım geleceğini beyân eylemekdir. Emin Efendi bu sözle- 
ri dermiyân eyledikde İbrahim Paşa'nın Tarsus ile Adana beraber olarak Adana 
içün bin kise zam sözü geçmiş idi. Tarsus sonradan Adana'dan tefrik olundu. 
Ziyâdeye tahammülü olduğundan başka pederinin emri ve ruhsatı oldukça 
re'y veremeyeceğini söyledi. 

Cevâb-ı Emin Efendi: Siz vüzerâ-yı izâmdansınız Adana size tevcih olundu 
pederiniz buna karışamaz. 

İbrahim Paşa: Hayır öyle değildir. Ben Cidde vâlisiyim ama zimâm-ı idâre 
pederimdedir. 

Bu söz burada bu hâl üzere kalıp saded-i diğere gidilerek 

Emin Efendi: Kütahya'dan sür'at-i hareketle mansıbınız tarafına gitmeniz 
muktezâ-yı maslahatdandır. 

İbrahim Paşa: Burada külliyyetli mühimmât birikdi. Bunların arkasını alma- 
dıkça hareketim uyamaz. Pederimden korkarım, Aydın'dan develer gelsin 
ba'dehu kalkarım. 

Emin Efendi: Sizin burada tavakkufunuzun uzaması Dersa'âdet'ce elçiler 
beyninde erâcifi mücib olur. Herhalde bir gün mukaddem hareketiniz irâde-i 
pâdişâhi iktizâsındandır. 

İbrahim Paşa: Hayır mümkin değildir. Mühimmât gitmedikçe gidemem, 
Kütahya mütesellimi ile vücühu celb edip mühimmât-ı Mısriyye'nin Kütah- 
ya'dan nakli esbâbının imkânını su'âl etdim. Hayvan arpa tedârikiyle naklinin 
süret-i teshiliyyesini ifâde etdiler. 

Bu muhâverât üzerine İbrahim Paşa askerini geriye çekmeye başlayıp kırk 
.dokuz Muharreminin dördüncü günü (24 Mayıs 1833) kendisi dahi avd u insı- 
râf etdiğini Emin Efendi İstanbul'a yazıp kendisi dahi avdet eylemişdir. 


Me'müriyyet-i Edhem Efendi be-cânib-i Mısır 


İlhâk olunan mahallerle beraber eyâlât ve elviye-i Mısriyye'nin tanzimât-ı 
mülkiyye ve husüsât-ı sâiresine müteferri” ba'zı mesâlihin tesviyesi me'müriy- 
yetiyle esbak (80) defterdâr Hacı Edhem Efendi cânib-i Mısır'a “zâm olundu. 

İlâve Bu Edhem Efendi müddet-i medide evkaf-ı hümâyün nezâretinde bu- 
lunup sonraları vezâretle şeyhü”I-harem iken vefât eden el-Hâc Edhem Pa- 
şa'dır. Mısır'a olan esâs me'müriyyeti mukaddem ve muahhar Mısır'a ilhâk 
olunan eyâlât ve elviyenin kuyüd-ı aklâma tatbikan emvâl-i mürettebesini 

Mehmed Ali Paşa'ya beyân ile bu emvâlin ve tekasit-i Mısriyye zamâyiminin 
süret-i istihsâli ve ba'dezin bunların vakt ü zamânlarında ifâsına râbıta ve ni- 
zâm ve umür-ı mâliyyeye müteallik diğer husüsâta karar vermek ve politikaca 
ba'zı şeylerin sırası düşdükçe tefhim eylemekden ibâret imiş. 

Buraya kadar kırk yedi ve sekiz seneleri takvimlerinden hulâsa edilen me- 
vâddır. Buradan aşağısı ba'zı evrâk-ı resmiyyeden tırâşide edilen mevâd ve vu- 
kuât-ı Mısriyyedir. İşkodra gailesinin zuhürundan evvel Bâbıâli'den Mehmed 
Ali Paşa'ya gönderilen bir mektübda bu gailenin def'i içün asker ve donanmaca 
mu'âvenet edilmesi mahremâne iş'âr olunmuş imiş. Mücibince İşkodra sâhiline 
göndermek üzere Mehmed Ali Paşa derhâl bir mikdâr askerle gemiler hazırla- 
makda iken gailenin bertaraf olmuş olduğu haberini almış ve Sayda Vâlisi Ab- 
dullah Paşa Mısır tüccârının mallarını gasb ile Mehmed Ali Paşa'nın vak'ına 
dokunduğu bir zamâna şu hazırlığın tesadüfü ganimet ittihâz olunarak işbu is- 
tihzâr eylediği kuvve-i harbiyyeyi Akkâ üzerine sevk etmek üzere bulunduğu- 
nu ve Pertev Efendi Mısır'da iken öteden beri bu Akkâ Mısr-ı diğer olup bunun 
bir çaresine bakılmasını söyledikde Pertev Efendi “el-umür merhünetihi bi-ev- 
katuhâ” demiş olduğunu hikâye ile benim askerim donanmam hazırdır bu ihti- 
yarlık vaktimde kadr ü namusumu mahv edemem. Daha bir nice vakt-i merhü- 
nunu bekleyeyim, Akkâ'ya bir vezir mi gönderilir yoksa başka bir çaresine mi 
bakılır serian haberine muntazır bulunduğunu Mehmed Ali Paşa çifte tatar ile 
Bâbıâli'ye ihbâr ile mebde'-i harekât-i menviyyesini izhâr eyledi. 

Bu haber-i nâ-me'mül sevâmi'-i erbâb-ı hall ü akde mevsül oldukda taac- 
cüb-künân ve havkale-güyân meclis-i hasda lede'I-müzâkere cevâb olarak ya- 
zılmasına karar verilen kaime-i mufassalada Abdullah Paşa'ya derhâl tevbih- 
nâme gönderildiğinden bahisle Avrupa'nın hâl-i hâzırına nazaran bu misillâ 
harekâtın derece-i zarar ve hatarının (31) beyânıyla ve envâ”-ı ta'birât-ı dil-nü- 
vâzâne ve ihtirâmkârâne ile bu sevdâdan vazgeçmesi husüsunun Mehmed Ali 
Paşa'ya iş'ârına müsâraat olunmuşdur. 

Aradan bir müddet mürürunda bu iş'âra Mehmed Ali Paşa bir güne cevâb 
göndermediği misillü müteahhid olduğu diğer akçelerle beraber Mısır taksitle- 
rini avk u te'hir etdiğinin üzerine Bâbıâli'ce edilen müzâkerâtın hulâsasına Ne- 
cib Efendi hacdan avdeti münâsebetiyle Mehmed Ali Paşa'ya tabii vusülünü 
iş'âr edeceği mektübunda buraya gelirken Sayda'ya müteallik işitdiği havâdis 
İstanbul'da dahi şüyü” bulduğundan ve husüsiyle Mısır'a gönderilen isti'lânâ- 
meye cevâb gelmemiş olduğundan ve akçe zuhür etmediğinden bahisle kapu 
kethüdâsı lisânıyla öyle bir mektüb yazıp söz anlar bir âdemiyle göndermesi 
münâsib mütâlaa olunarak icâbı icrâ olunmuşdur. 

Hâtıra Söyleyenden dinleyen ârif gerek meselince yukarıdan beri hikâye 
olunan mevâddan Abdullah Paşa'dan şikâyeti âlet ittihâz etmiş ve Pertev Efen- 
di'nin Mısıra me'müriyyetinde Pertev Efendi'den aldığı cevâbın adem-i kifâ- 
yeti (daha nice bir vakt-i merhünunu bekliyeyim) demesiyle meydana koymuş- 
dur. Şu hale göre acabâ işi büyütmemek içün ibtidâ-i emirde Abdullah Paşa ta- 
rafından tarziye verdirilmesi ve yâhüd azliyle Sayda'ya diğer vâli gönderilmesi 
gibi tedbirlerle Mehmed Ali Paşa'nın avudulması mümkin olamaz mıydı. (Ce- 

vâb) Vâkı'a başka bahâne tedârikine kadar bir müddet vakit kazânılmak ihti- 
mâli var idi ise de Mehmed Ali Paşa'nın merkez-i devletden adem-i emniyyeti 
bâki olmadıkça izhâr-ı mâ-fi'z-zamire kendisini mecbür görmek lâzım gelir 
zannolunur. Entehetü'İ-hâtıra, biz gelelim maksada. 

Tavtia İşkodra mes'elesinde Mehmed Ali Paşa'nın medhali olduğu mesmü”'-ı 
fakirânem olmuş ise de evrâk üzerinde buna dâir birşey görmediğimden 
adem-i sıhhatine zâhib olmuş idim. Sadr-ı esbak Mustafa Reşid Paşa merhü- 
mun bin iki yüz elli (1834/35) tarihinde Avrupa'dan Bâbıâli'ye gönderdiği mu- 
harrerât-ı mahfiyyesinde asker ve akçe husüslarında mu'âvenet edeceğini ve 
Arnavud paşalarına dahi bu yolda Mehmed Ali Paşa'nın haberler gönderdiği 
İşkodralı Mustafa Paşa lisânından İstanbul'da iken mesmü'u olduğunu yazma- 
sı tashih-i müddeâya delil olsa 1321 gerekdir. İntihâ. 

şam hâdisesinin üzerine Mısırlı Akkâ'ya hücüm eylemezden evvelce Mısır 
tarafından ol havâliye buralarını Devlet-i Aliyye Mısır Vâlisi Mehmed Ali Pa- 
şa'ya ihâle etmişdir. Sayda Vâlisi Abdullah Paşa devlet hainidir deyu Mısır ta- 
rafından i'lân olunmuş imiş. Bu i/lâna Abdullah Paşa askerinden birtakımı al- 
danıp Mısırlı cânibine dönmüşlerdir. 

Kırk yedi Cumâdeluhrâsının üçüncü (9 Kasım 1831) günü Mısır tarafından 
Akkâ'nın muhasarasına bed” olunmuşdur. 

Abdullah Paşa'dan o esnâda Bâbıâli'ye gelen bir mektübda Mısırlı def'aâtla 
karadan denizden hücüm ile kal'ayı tazyik eylemiş ise de açılan delikler tezce 
kapatdırılarak mukavemetden fütür getirilmediği ve Mısır askerinin gözleri fi- 
rârda olup şöhretleri gibi olmadığı cihetle işe yarar on bin asker olsa defleri 
mümkin idüğini evvelce ve Şevvâl ibtidâsma (4 Mart 1832) kadar muhasaraya 
devâm ve envâ'-ı tazyikâta ikdâmdan sonra lağımların biri geriye tepip diğeri 
muattal edilmiş ise de on iki kebir toplar ile bayram gecesi bir fitilden başlayıp 
altı gün altı gece bu hâl ile kal'ayı darb ile kapı burcu yıkılarak hendeğin dış 
duvarı lağım ile atılmış ve bayramın yedinci gecesi şafak vakti kal'aya yürüyüş 
edilmiş olduğunu muahharen Abdullah Paşa inhâ eylemişdir. 

Mısır askerinden bir kaç yüz kişi kal'anın burcuna bayraklarını dikmiş iken 
kal'adaki asker seli-i seyf ile Mısır askerinden seksen dört re's-i maktü” alınmış 
ve yaralılardan ma'adâ gavgada Mısırlının üç miralay ile bin ikiyüzden müte- 
câviz telefleri vuku” bulmuş olduğunu beyân ile bir saat evvel imdâd edilmesi- 
ni sonradan Abdullah Paşa'ya gönderilen mektuplar bir müsveddeden ince f1s- 
tıki kâğıdlara beş nüsha yazılıp başka başka hafiyelerle gönderilmişdir. Bunlar- 
dan Haleb vâlisi ma'rifetiyle gönderilen iki kişinin birisi Akkâ'ya varabilip ce- 
vâbını getirmiş ise de öbürü İbrahim Paşa'nın eline geçerek i'dâm olunmuşdur. 

Mehmed Ali Paşa'nın ba'zı tedâbir-i askeriyye ile Akkâ tarafına müteheyyi-i 
azimet ve hareket olduğunu en evvel Şam Vâlisi sadr-ı esbak Raüf Paşa Bâbı- 
âli'ye ihbâr eylemiş imiş. (33) Şöyle ki kırk yedi senesi Saferinin evâilinde (12- 
21 Temmuz 1831) Raüf Paşa mevkib-i hüccâc ile Haremeyn'den Şam'a avdetin- 
de Mısır vâlisi Akkâ'yı almak ve Şam, Haleb ve havâli-i Arabistan'a nizâm ver- 
mek kasdıyla berr ü bahrden asker ve mühimmât-ı vâfire ve donanma tedârik 
ve tehyie etdiği Akkâ vâlisinin ma'lümu oldukda o dahi tedâbir-i tahaffuziyye- 

ye mübâşeret eylemiş olduğu ve İşkodralının inhizâmı havâdisinin üzerine İs- 
tanbul'a gönderdiği tatarlarının avdetine değin hareketini te'hir etmiş ise de yi- 
ne harekât-ı tecâvüziyye içün âmâde bulunduğu derece-i sıhhatde ve Mısırlı- 
nın bu hareketi bâ-fermân-ı âli olduğuna zehâb ile ba'zıları tarafından ise Ru- 
meli gailesini fırsat ittihâzıyla höd-be-höd tecâvüze cüret eylemiş olduğu söy- 
lenilmekde olup cânib-i hacdan henüz avdeti münâsebetiyle hakikat-i hâle ıttı- 
lâ&'a vakit olamayıp ma'mâfih Mısır ile Akkâ'nın tedârikâtı sıhhatinde şübhe ol- 
madığını beyân ile Raüf Paşa istizân-ı hareket eylemiş ve Mısır tarafının tecâ- 
vüzü hasmâne olduğu takdirde Şam kal'asına tez elden mühimmât-ı lâzime ir- 
sâli ve etrâfdan me'mürlar ta'yini farizadan bulunduğunu mübeyyin kırk yedi 
Saferinin yedisi (18 Temmuz 1831) tarihiyle Bâbıâli'ye bir tahrirât göndermiş- 
dir. mansüre askeri masârifine karşılık olarak ihdâs edilen ihtisâb rüsümunun 
Şam'da icrâsı içün Raüf Paşa'ya emr-i kat'i verilmiş idi. Müşârünileyh ahvâl-i 
mülk ü millete vâkıf olduğu cihetle bu emrin icrâsında mukarrer olan mazarra- 
tı keşf ü ta'yin ile hacdan avdetin te'hiri münâsib olacağını Bâbıâli'ye bildirmiş 
imiş. O süretle hareket olunup hacdan Şam'a avdetde Mısırlının harekât-ı 
mesmü'ası havâdisini mühimsemeyerek ahâli lisânından olarak süret-i haki- 
mânede devlete ihbârını müte'âkib ihtisâb maddesi hakkında vârid su'âl-i mu- 
kaddere cevâb olmak üzere bu maddenin hasbe'l-hâl icrâsı münâsib olmayaca- 
ğı ma'nâsını tazmin eder ifâdâtla beraber Şam'dan infisâli emârelerini istişmâm 
eylediğini bi'İ-beyân zarüret ve müzâyaka-ı hâliyesine merhameten boşda bıra- 
kılmamasını bâb-ı devletden istirhâm eylemişdir. Raüf Paşa işte bu vesile ile 
Şam'dan yakayı kurtarmışdır. 

Mısır mes'elesinin zuhürundan evvelce görülen emârelerden hâsıl olan 
netice hakkında devletçe teemmülât-ı hafiyyeye mübâşeret olunduğu sırada 
Mısır'ın kuvve-i (34) bahriyyesini kesr içün evvel-emirde İngiltere devletiyle 
akd-i peyvend-i revâbıt edilmesi bi'l-istihsân ol vakit İngiltere'nin Dersa'âdet 
elçisi meşhür Kanig ile ba'zı mertebe mahremâne müzâkerât cereyân eylemiş- 
dir. Bu müzâkerenin mahremiyyeti ehem addolunmuş ise de Rusyalı tab'an 
Mısırlıya mâil olmadığından (adem-i meyline sebeb şevket-i İslamiyyenin za- 
afını temenni demekdir) şâyed Rusya'dan istiâne-i be'riyyeye ihtiyâc takdirin- 
de me'mül olan faide mülâhazasıyla Rusya sefirinin bu bâbda mahrem edilip 
edilmemesi emrinde beyne'I-vükelâ ihtilâf-ı ârâ zuhür etmiş ve buna sebeb İn- 
giltere sefiri kendisinin mahrem tutulmasını müekkiden tenbih eylemesi imiş. 

Âtide tafsil olunacağı vechile sonradan Devlet-i Aliyye Rusya devletiyle ka- 
rarlaşdırarak Hünkâr İskelesi sahası Rusya askerine muasker olmuşdur. 


Mülâkât-ı Reis Efendi be-sefir-i İngiltere 


Bu vesile ile burada ba'zı tafsilât verelim. İngiltere sefiri Kanig Dersa'âdet'e 
geleliden beri Yunan mes'elesinin bitmesini te'kid ile ibrâmdan hâli olmaz idi. 

Sair elçilerden hafi olarak İstefanaki Bey hâzır olduğu halde Reis Efendi'nin 
Bulgurlu'da kâin ie buluşulup müzâkere ve sohbete girişildikde sefi- 
rin sözleridir: 

Devlet-i Aliyye'nin mukaddemleri her millete galebesi askerinin intizâmı 
semeresi (ecnebilerin adem-i müdâhalesi denilse kifâyet eder idi) olup sonrala- 
rı usül-i askeriyyesine halel (bu halel de ecnebi entrikaları eseridir) geldiğinden 
şöyle böyle oldu. Bu intizam-ı asker husüsuna Sultan Mahmüd Han hazretleri 
muvaffak oldu. Az vakitde bu derece ilerlemesi büyük şey ise de ne çâre ki ibti- 
dâ-yı nizâmda Rusya sonraları Bağdad, İşkodra gaileleri bi'z-zuhür şimdi ise 
Mısır mes'elesi baş göstermiş, bu gaileler (Yunan mes'elesinin imtidâdı sayılmı- 
yor çünki o gailenin mücidi kendileri olduğundan andan süküt eylemiş) işbu 
emr-i ehemmin icrâsına mâni” olmakdadır. Devlet gailesiz bulunup da askerine 
takviyyet vermeye muhtâcdır, ben Devlet-i Aliyye'nin hayr-hâhıyım dâimâ 
kuvvetli bulunmasını istediğimden ihtâra mecbürum. Mısır vâlisinin kuvve-i 
mevcüdesi devletin sâyesindedir. Lâkin kendisi bilmez o sâyeden mahrüm ol- 
duğu anda muzmahil olur. Yedinde bulunan berri ve bahri (351 askeri tedâfü'i 
idâreye kâfidir. Etraflı uğraşılmak lâzım gelir, mesafesi karadan uzakdır. Ana- 
dolu ve Rumeli taraflarına benzemez, tedârikât-ı bahriyyesi ziyâdedir. 

Bu haller saltanat-ı seniyyeyi birtakım masârifât ve tekellüfâta mecbür ede- 
cekdir. Devlet-i Aliyye kuvvetli bulunup hazır ve âmâde durması mühimdir. 
Rusya Devlet-i Aliyye ile musâlih ise de derdest olan teklifâtı musâlahanın de- 
vâmına halel verir. Devlet dâime gailesiz bulunup kuvvet istihsâliyle meşgul 
olarak kangı devlet ile ittifak edecek ise bir an evvel bi't-tanzim işine baksa ha- 
berli olur. Şu Mısır maddesi Devlet-i Aliyye'nin şanıyla bitse Yunan (söz yine 
ahlat üstüne geldi) meselesine de bir karar verilse gaileleri bertaraf olup tanzi- 
mât-ı dâhiliyyesiyle meşgul olur, kesb-i kuvvet eder. 

Cevâb-ı Reis Efendi: Güzel ama İngiltere devleti hakkında Devlet-i Aliy- 
ye'nin derece-i safvet ve riâyeti müsellem iken şu Yunan maddesinde devlete 
hiç bir eser-i mu'âveneti görülmedi. Şimdi tahdid maddesinde dahi devleti 12- 
râr ediyor. 

Cevâb-ı sefir: İngiltere çâresiz-diğer devletlerle birlikde bulunuyor. Çünki 
Yunan mes/elesi gayreti bütün milletlere sirâyet etdi. İngiltere devleti dahi mu- 
vâfakate mecbürdur. Artık Bavyera kralının mahdümunun krallığı tahakkuk 
etdi. Bundan sonra gaile bitmiş olur. İntihâ. 

O esnâda Dersa'âdet limanına gelen İngiliz fırkateyni akşamdan kalkıp gi- 
derken vakitsiz top atdığı bâ'is-i istigrâb olmuş olduğu sefire haber verildikde 
müurâd zât-ı şâhâneye ibrâz-ı hürmetdir, havası akşamdan sonra esdiğinden ka- 
pudan bilmeyerek ba'de'I-gurüb top atmış afv olunsun deyü tarziye verilmiş- 
dir. Mu'terize burada hitâm buldu. 

Gelelim sadede. Mehmed Ali Paşa tarafından Akkâ'ya olunan tecâvüzün 
terki içün Mısır'a gönderildiği üçüncü cildde muharrer Kâmilizâde Nazif Efen- 
di Mısır'a gideli hayli vakit olup Mehmed Ali Paşa'dan haber ve eser zuhür et- 
memiş ve Abdullah Paşa ise Akkâ'da mahsür bulunmuş idi. 

Şam vâlisi o sene hüccâcın azimetine Arabistan'ın şürişi mâni” olduğunu be- 
yân ile beraber levâzim-i hüccâciyyeyi tedârike çalışmış ise de akçe olmadığın- 
dan ikmâl (36) edememiş olduğunu inhâ eylemiş olmağla keyfiyyet Bâbıâli'de 
tezekkür olundukdan sonra asâkir-i nizâmiyyenin her tarafdan sevkiyle cihe- 

tinde tecemmu'larına karar verilmiş ise de Mısırlının efkâr-ı hakikiyyesi biline- 
memiş, işin gelişi müşkil görünüyor tez elden Haleb Vâlisi Mehmed Paşa'ya 
seraskerlik unvânıyla ma'iyyetine vüzerâ ve ümerâ verilerek başıbozuk aske- 
riyle Trablusşam'a varıp oranın der-ceng-i evvel muasker edilmesi ve hüccâcın 
o sene azimetlerine adem-i imkânı Şam ulemâsıyla vücühu tarafından bâ-i'lâm 
ve mahzar tasdik olunmadıkça azimet-i hüccâc içün merkez-i devletden bir söz 
söylenilmemesi münâsib olacağı karargir olmuşdur. 


Vürüd-ı haber-i Kâmilizâde 


Bu mütâlaa arasında Nazif Efendi'den gelen mektübda hâmil olduğu hatt-ı 
hümâyün ile Bâbıâli'den verilen muharrerâtı Mehmed Ali Paşa'ya verip 
me'mür olduğu sözleri ifâde eyledikde Sayda ile Şam eyâletlerinin kendiye il- 
hakı kat'i matlübu olup buna müsâade olunmadıkça Mehmed Ali Paşa'nın işi- 
dilen teşebbüslerinden vazgeçmeyeceği muharrer bulunmuşdur. 

Devlet-i Aliyye bu haberi aldıkda gizlice tedâriklere başlayıp ez-cümle Ha- 
leb ile Bağdad taraflarında bi”l-cümle harb ü ceng erbâbı olan vâlilere Mısır'ın 
şu hâl ü hareketini beyân ve hikâye eyledi. 

Nazif Efendi'den gelen şu haber-i bârid mes'elenin hâl-i hakikatini mü'ey- 
yed olmasıyla bir kaç günler mahsusunca meşveretler akdiyle cereyân eden bir 
çok müzâkerelerin neticesinde Mehmed Ali Paşa'nın bu defa dahi şu muhâle- 
feti i'lân olunmayıp fakat Mısır hudüdundan dışarı sevk etdiği asker ve gemi- 
lerini geriye çekmesi içün gönderilen mektüblara Sayda ile Şam eyâletlerinin 
verilmesi cevâbının yazılması ubüdiyyet ve sadâkat dâiresini tecâvüzüne bü- 
tün bütün delil olduğundan hakkında kanun-ı şer'inin icrâsı lâzım geleceğinin 
havâli-i Arabistan ve sair mahallere i'lânına ve kendisine dahi bu vechile iş'âr 
olunmasına ve donanma-yı hümâyünun bir an evvel hazırlatdırılmasına karar 
verildiğine dâir mufassal ve Gü takrir huzür-ı m takdim kılınmış- 
dır. (371 


Bâlâsına sâdır olan hatt-ı hümâyün süretidir: 

“Kaim-makam Paşa 

İbtidâ-i cülüsumuzdan beri bu Mısır vâlisinin davranışına bakdıkça cenâb-ı 
hakka ma'lümdur ki bu âdem her ne vakit olsa zamirinde olan fesâdı zâhire çı- 
karır #tikadında idim. Ancak ol vakitlerde bu derece kuvvet-i berriyye ve bah- 
riyyeye mâlik olmadığından zarüri semt-i sadâkati iltizâm ve birtakım zâhir- 
bin âdemleri celb ve hakkında ednâ mertebe söz söyleyenleri tekzib ve sırasını 
düşürerek encâm-ı kâr işi bu pereseye getirdi. Bâhusüs oğluna dahi birtakım 
mel'ünlar günâgün iğvâlar ilkasıyla bütün bütün başdan çıkardılar ancak bu 
madde İşkodralı ile Dâvud Paşa'ya mukis değildir. Pek sıkı ve etraflı tutulmak 
lâzımdır. Bu herifin her tarafda âdemleri ve casusları vardır. Öyle gevşek tut- 
maya gelmez. İşte ona göre bi'l-ittifak gayret ve ikdâm-ı tâm eylemeniz cümle- 
nizin fariza-i zimmetidir.” İlâ âhirihi. 

İlâve O tarihde Ermeni milletinden Mısır'da Mehmed Ali Paşa hidmetinde 

Bogos nâmıyla İstanbul'dan bâ-fermân-ı âli gönderilmiş muvazzaf bir tercü- 
mân var idi. O vakitlerde elsine-i ecnebiyyeye âşinâ âdem nâdir ve Bogos'un 
ahvâl-i câriyyeye ve iktizâ-yı vaki u hâle vukufu zâhir olduğundan Mehmed 
Ali Paşa yanında i'tibâr kazânmış ve dâire-i mahremiyyetine girmiş imiş. 
Mes'elenin zuhürunda Mısır'dan İstanbul'a gelmesini teşvik içün familyası ta- 
rafından ol vakit Bogos'a mektüblar gönderilmiş ise de te'sir etmemişdir. 

Gelelim bahsimize. Akkâ havâdisinin üzerine Mısır askerinin başka mahalle 
tecâvüzü halinde edilecek tedbirin icrâsına dâir diğer meclis-i şürâda Şam ka- 
im-makamı sâbık Osman Paşa'nın takdim etdiği lâyiha okundukda hulâsası 
Mısır askerinin rivâyet olunan harekâtı Devlet-i Aliyye'nin hilâf-ı marzisi bu- 
lunduğunu meşâyih-i Urban ve Arabistan ahâlisi hissederler ise mâni'-i tahatti- 
si olacakları muhakkak olduğuna ve sekene-i Mısriyye'nin düçâr oldukları me- 
zâlim-i takat-fersâ cümlenin ma'lümu bulunduğuna mebni ileride tedârikât-ı 
kaviyyeye ibtidâr olunmak üzere şimdilik hıtta-i Arabistan ile Be'riyyetü'ş-Şam 
rüesâsma Arabi mektüblar yazılması ve bu mektübların ikinci nüshaları ihtiyât 
olarak ol havâliye vukufu olan tatarlar ile gönderilmesi (381 süretlerini beyân- 
dan ibâretdir. Bu şeyleri bir nev-i tedbir addiyle iktizâları icrâ olunmuşdur. 

Vak'a-i Mısriyye münâsebetiyle Haremeyn tarafındaki asâkir ve me'mürin-i 
Mısriyye'nin oralardan ihrâcı ve eşrâf ve meşâyih-i kabâilin celb ü te'mini ve 
başıbozuk zâbitlerinden Türkçebilmez Mehmed Ağa'nın Mekke muhâfızlığıyla 
Cidde mütesellimi nasbına dâir Emir-i Mekke-i mükerreme Şerif Galib Efen- 
di'ye Bâbıâli'den gönderilen kaimeye vârid olan cevâbnâmede tıbk-ı iş'âr vec- 
hile hareket olunmuş olduğu muharrerdir. 

Mu'terize Asâkir ve me'mürin-i Mısriyyeyi celb ü te'min ile Devlet-i Aliyye 
tarafından istihdâmları tahattur olunmayıp da ecnebi bir devlet asker ve 
me'mürları gibi ale'l-ıtlak oralardan tardıyla Türkçe bilmezlere eyâlet-i Hica- 
ziyye'nin tevdi'i çok taaccüb olunacak şeydir. İntihâ. 


Akkâ'ya müteallik ba'zı havâdis 


Mehmed Ali Paşa'nın bu Akkâ maddesini öteden beri tasmim eylediği sıra- 
da Devlet-i Aliyye'nin Bağdad ve İşkodra gailelerini ganimet ittihâzıyla hemen 
izhâr-ı mâ-fi'z-zamire ictirâ etmiş ise de Devlet-i Aliyye evvel-emirde Mehmed 
Ali Paşa'nın bu hareketini sü'-i istimâle hami tarafına zâhib olmayıp hasbe'l- 
icâb mütecâhilâne görünmüş ve hatta İşkodralı Mustafa Paşa akrabâsından 
Ohrili Celâl Bey'i Mısır'a irsâl ile harekât-ı tecâvüziyyede Mehmed Ali Paşa ile 
iştirâklerini tasmim etmiş olduğu devletçe ma'lüm oldukda keenne Celâl 
Bey'in ifâdesine firifte olmayacağı meczüm olmasıyla merkümun Mısır'dan 
def'i hakkında Bâbıâli'den gönderilen mektüba Mehmed Ali Paşa kat'an cevâb 
yazmamışdır. 

Akkâ'nın Mısırlı tarafından zabt u istilâsı muhakkak olduğuna dâir Şam 
vâlisi Hacı Ali Paşa'nın Bâbıâli'ye mevrüd tahrirâtı üzerine sâdır olan hatt-ı hü- 
mâyündan bir fıkradır: 

“Mehmed Ali Paşa'nın merâmı yalnız Abdullah Paşa'yı kal'adan çıkarmak 

olmayıp Akkâ Sayda taraflarını boydan boya zabt u istilâ etmekden ibâret ol- 
duğu zâhirdir.” 

Ol vakit vükelâ-yı devlet bu Akkâ havâdisinin sıhhatine haml olunmamak 
rengini |391 gösterir imiş. Bu yolda taraf-ı şâhâneye arz eyledikleri bir takrirde 
âdetleri olan hoş hoş ta”birlerden sonra bu havâdis sahih olsa bile bunun endişe 
edecek yeri yokdur. Zirâ bu keyfiyyet Mısırlının kuvvetini za'fa tebdil eder. Ak- 
kâ'nın muhafazası gailesine düşer. Biz hemen orduyu çarçabuk Mısır iklimine 
çıkaralım lütf-ı hak ile Sayda'nın istilâsı bundan böyle Mısırlının nekbetine işâ- 
retdir gibi sözlerle pâdişâhı avutmuşlardır. 

Yine bu husüsa dâir Bâbıâli'de edilen tedbirlerden birisi Abdullah Paşa'nın 
azliyle Sayda eyâletinin diğer bir vezire ihâlesi idi. Buna dâir arz olunan takrir- 
de istilâya sebeb kal'adaki askeri takımının gayretsizliği olduğu gösterilmişdir. 
Bu husüs içün sâdır olan hatt-ı hümâyünun bir fıkrasında: 

“Ordu ilerlemeden Akkâ kal'ası elden gider ise maslahata su'übet geleceği 
belli idi, ne çâre bir şeydir olmuş ancak Mehmed Ali Paşa ile oğlunun bundan 
böyle ellerinden gelen şeye çalışacakları zâhirdir. Sevk olunan asâkir-i nizâmiy- 
yemiz derece-i kifâyede değildir. Diğerlerinin dahi yetişdirilmesine ikdâm 
olunmak lâzımdır.” 

İbrahim Paşa'nın Akkâ üzerine hücümla Trablusşam'ı Mısır ümerâsından 
Berberi Mustafa nâm kumandan vâsıtasıyla âverde-i dest-i tasallut eylediği ha- 
berinin üzerine taraf-ı Devlet-i Aliyye'den neşr olunan emirnâmeler mücible- 
rince Mısırlının def-i mazarratına gayret olunmak içün Haleb Vâlisi Mehmed 
Paşa külliyyetli askerle kırkyedi senesi Şevvalinin onüçüncü (16 Mart 1832) gü- 
nü Haleb'den hareket ve Maâdin Emini Osman Nuri Paşa ile Kayseriyye muta- 
sarrıfı Osman Paşa üçbin kadar askerle Mehmed Paşa ma'iyyetine me'müren 
Hama tarafına azimet eylemiş ve Maraş Mütesellimi Süleyman Bey ki bâlâda 
mirimirânlık verildiği muharrer idi mümâileyh dahi gayet güzide altıyüz atlı 
ile Hama'ya gitmişdir. 


nenin idâre ve maaşlarına kâfi zahire ve akçenin fıkdânından ve istikrâz süreti- 
nin adem-i imkânından bahisle Mehmed Paşa'ya azdan az üç beş bin kise akçe 
gönderilmesi ve nüfüzuna kuvvet bulmak içün arz edeceği şeylere müsâade 
edilmesi (401 me'mürin-i Devlet-i Aliyye'den Hama'da bulunan Ömer Râsim 
Efendi fi 15 Şevval sene 1247 (18 Mart 1832) tarihli şukkasıyla Bâbıâli'ye ihtâr 
etmişdir. 

İlâve Bu Ömer Râsim Efendi İzzet Molla ile beraber nefy Gindiği birinci 
cildde muharrer Hacı Râsim Efendi'dir. İntihâ. 

Mehmed Paşa'nın istid'â eylediği şeylerden birisi Cebel-i Lübnan refslerin- 
den Mir Beşir İbrahim Paşa ile Akkâ üzerine beraber gelip Mısırlıya mu'âvenet- 
de ve Şeyh Beşir Devlet-i Aliyye tarafını gütmekde ve İbrahim Paşa Dürzi tâife- 
sini tarafına celb etmekde olmasıyla bunların Devlet-i Aliyye'ye meyllerini mü- 
cib olacak esbâba teşebbüs içün kendisinde istiklâliyyet bulunmasının İüzümu 
imiş. Rasim Efendi'nin yazdığı bu gibi şeyler imiş demekdir. Bu sözler arasında 
taraf-ı şâhâneden beyân buyurulan irâde şâyân-ı zabt u ifâde olmağla ibâresiy- 

le derc olundu. “Mısır askeri muntazamdır, Mehmed Paşa'nın başına topladığı 
başıbozuk eyâlât askeri ne kadar çok olsa nizâm askerinin ateşe dayanamazlar. 
Binâenaleyh İstanbul'dan nizâmiyye alayları ve Anadolu serdârı Hüseyin Paşa 
oralara varmazdan evvel sakınıp muhârebeye cüret olunmasın. Tahaffuzi hare- 
ketde ve etraf ahâlisinin ve Cebel-i Dürz'ün celbine ve Mısırlıyı işgal edecek ve- 
sâilin istilisâline bakılmak lâzımdır.” 

Ber-vech-i muharrer Akkâ'nın istilâsıyla mukaddemâ Şam eyâletinden ifrâz 
ile Sayda'ya ilhâk olunan Kudüs, Nablus, Lecun sancaklarının evvelki gibi 
Şam'a ircâ'ıyla Hacı Ali Paşa'ya ve Sayda'nın Arabistan seraskerliği unvânıyla 
Haleb Vâlisi Mehmed Paşa'ya tevcihi Bâbıâlice bi't-tasavvur yazılan emirnâ- 
melerin İeffiyle münâsib gördüğü halde icrâ etmesi Hüseyin Paşa'ya mahremâ- 
ne mektüb gönderilmişdir. Hüseyin Paşa buna ne cevâb yazdı ve ne yolda re'y 
ü hareket eyledi ma'lümum olmamışdır. 

İbrahim Paşa kuvve-i kâfiyye-i askeriyye ile Haleb taraflarına tecâvüzünde 
Devlet-i Aliyye me'mürlarından ba'zılarma da'vetnâmeler neşr ve irsâl eyledi- 
gi sırada o esnâda o civârda bulunan vüzerâdan Aliş Paşa'ya gönderip Serdâr-ı 
Ekrem Hüseyin Paşa evrâkı içinde bulduğum şukka süretidir: 

“Zât-ı devletleriyle beyninde olan hemşehrilik alâkası muktezâsmca cis- 
müke cismi (411 ve lahmüke lahmi olmak üzere bu tarafa meyl ü rağbetleri 
husüsu içün mukaddemâ savb-ı sâmilerine yazılmış olan senânâmemize şim- 

.diye kadar taraf-ı devletlerinden bir cevâb zuhür etmemişdir. İşte ber- 
muktezâ-yı şive-i kadr bu tarafa fevz ü nusret ve ol tarafa kesr ü hezimet 
süretleri cilveger olmağla hâlen ma'iyyetimizde olan ordu-yı zafer-büy ile 
Haleb'e gelinmiş ve Antakya'ya bir ordu-yı cesim gönderilmiş ve İskenderun 
iskelesine dahi asâkir-i külliyye ve mühimmât-ı kaviyye ile donanma-yı Mısı- 
riyye gelmiş ve bu cihetle zât-ı âlileri mukim oldukları Lazkiye'nin cevânib-i 
erbaası hasr olunup tarikleri sedd olunmuş ve eğer denizden mehreb ve mel- 
ce tasavvur buyurulmuş ise işte Ber'riyyetü'ş-Şam sevâhili dahi bağlanmış 
olduğundan ol vechile tasavvurları muhâl kabilinden olup sonra hareketle bu 
tarafı teşrif buyurmakdan ise mukaddemâ zât-ı âlilerine iş'âr olunduğu üzere 
bu tarafa meyl ü rağbet edip hemen şimdiden nezd-i senâveriyi teşrife him- 
met buyurmaları menüt-ı re'y-i devletleridir sultanım”. 

fi 23 Safer sene 1248 (22 Temmuz 1832) 


Ba'zı mücâvebât 


Ba'zı evrâkda görülmüşdür ki Mısırlı Ulukışla'yı beriye geçip Anadolu 
memleketlerine neşr eylediği evrâk üzerine Niğde, Kayseriyye gibi mahaller 
ahâlisi bilâ-muhalefet tebaiyyete âmâde oldukları ve Kayseriyyelinin televvü- 
nünden bahisle istimâletle hüsn-i idârelerine bakıldığı sırada mahkemeye icti- 

mâ ile İbrahim Paşa gelir ise Kayseriyyeli muhâlefet etmeyeceklerine söz ver- 
miş olduklarını Vâlisi Osman Paşa Bâbıâli'ye yazmışdır. 

Adana taraflarının muhafazasına bakılmasını âmir makam-ı kaim-makami- 
den Hüseyin Paşa'ya gönderilen kaimeye cevâb hulâsasıdır. Şerif Abdulmutta- 

lib Efendi hazretleri ma'iyyet-i orduda bulunarak maaş istid'â etdikleri ve telef 
olan eşyâsının taharrisi içün düvel-i mütehâbbe süferâsına ma'lümât verilmesi 
ve emr-i muhafazaya dikkat u itinâ olunmakda bulunduğu fıkralarıdır. 


Cevâb-ı kaim-makami 


Sadr-ı a'zam Reşid Mehmed Paşa Rumeli'den külliyyetli askerle İstanbul'a 
gelip Konya tarafına vusülüne kadar Adana ve Gülek cihetlerinin kemâliyle 
muhâfazasına ve şerif-i müşârünileyhe iki aylık olarak cânib-i miriden otuz bin 
kuruş gönderilmiş (421) ve Hüseyin Paşa'nın gaib olan eşyâsının külliyyetine 
nazaran teessüfü mücib olmuş olduğu beyânıyla geminin kangı devlet teba- 
asından olduğu ma'lâm olmayıp süret-i iş'âra nazaran Sardunyalı ise keyfiyyet 
sefâretine riyâsetden ihbâr olunmuş ve Gülek'in muhafazası Menemenci ile 
Kozan beyine hasr olunmayıp çünki bunların ikisine de emniyyet câiz olmadı- 
ğından sadr-ı a'zamın vürüduna kadar icâb-ı hâlin icrâsına bakılması. 

Gülek Boğazı takviyesine dâir Konya'da Raüf Paşa'ya İstanbul'dan gelen 
emirnâmeye cevâben gönderdiği kaimede asâkir-i Mısriyye Adana'yı tecâvüz 
ederek boğazın takviyesine ehemmiyyet kılındığı ve Ulukışla'da bulunan as- 
kerle Menemenci takımı binbeşyüz neferden ve Konya askeri ise asâkir-i nizâ- 
miyyeden ibâret olarak bunlarm tefriki uyamayacağı ve mevcüd topların çoğu- 
nun kundakları Konya'da derdest-i ta'mir bulunmağla esbâb-ı müdâfaa her 
süretle mefkud ve ba'zı mütehayyizân-ı ahâli Mısırlı tarafından medüb oldu- 
Şu cihetle ordu-yi hümâyün tehlikede bulunduğundan bahisle sadr-ı a'zamın 
kuvve-i külliyye-i askeriyye ile bir gün evvel yetişmesi lüzümunu inhâ eyle- 
mişdir. Mısırlı Adana'yı beri tarafa tecâvüzü esnâda ol havâliye neşr eylediği 
evrâkda karşılık beyânnâme işâası Bâbıâli'den Raüf Paşa'ya iş'âr olunmuş imiş. 
Taraf-ı devletden bu mukabelede bir fâide görülemeyip belki kesr-i nüfüzu ve 
erbâb-ı fesâdın şımarmasını mücib olacağı misillü ba'zı mütâlaat-ı hakimâne 
serdiyle o husüsun terki münâsib olacağını ihtâr eylemiş olduğu Raüf Paşa'nın 
hatt-ı destiyle gördüğüm evrâkda mütâlaa-güzâr-ı fakir olmuşdur. 

Serdâr Ağa Hüseyin Paşa Mısırlı ile muhârebede muvaffak olamadığından 
azl ve maaşının kat'ı ile yerine Rumeli cânibinde bulunan Sadr-ı a'zam Reşid 
Mehmed Paşa'ya serdâr-ı ekremlik unvânı ilâve ile Anadolu tarafına me'mü- 
riyyeti bâlâda yazılmış idi. 

Müşârünileyhe bu me'müriyyet verildikde Hüseyin Paşa'nın tavr u mizâ- 
cından ve te'mini kabil olup olmamasından bahisle Konya'da ordu ma'iyyetin- 
de istihdâmı münâsib olup olmayacağını Reşid Mehmed Paşa Raüf Paşa'dan 
bâ-tahrirât istifsâr etmiş imiş. Raüf Paşa iktizâ-yı mizâcı üzere yazdığı cevâbnâ- 
mede zülf-i yâri gözederek şöyle lisân kullanmış ki Hüseyin Paşa ile muârefesi 
olmadığından başka görüşmesi dahi (431 mesbük olmadığından hakkında me- 
dâr-ı hükm olabilecek ma'lümâtı bulunmadığıyla beraber Anadolu havâlisinde 
iltizâm-ı mâlâ-yelzem ile halkı kendisinden tenfir etmiş ve ma'iyyeti vüzerâsıy- 
la imtizâcsızlığı meşhüd olup husüsiyle serdâr-ı ekremlik unvânıyla hâkim 
iken sadr-ı a'zamın gelmesiyle vâki” olacak mahkümiyyet kendisine ağır gele- 

ceğinden orduda istihdâmı câiz olamayacağını ve Haydar Paşa livâsı askerin- 
den ma'adâ dinç ve müsellem asker kalmadığını ve etrafdan gelecek askerin 
bir işe yaramayacağını beyân ile Mısırlı egerçi Konya'ya doğru tahatti eder ise 
hâl müşkil olacağını ve Ibrahim Paşa Adana'yı beri tecâvüzünde mülga delil 
askeri takımını meydana çıkaracağını ilân ile hayli kalpaklı delil askeri başına 
tecemmu” etmiş olduğunu ve berilere doğru tecâvüzünden evvel Rumeli aske- 
rinin sür'at-i isâliyle ordunun takviyesi icâb-ı hâlden bulunduğunu Bâbıâli'ye 
ve Reşid Paşa'ya mahremâne bildirilmişdir. 

Mısır askeri Gülek Boğazı'na takarrüb etdiği esnâda Konya'dan Raüf Paşa 
Serdâr-ı Ekrem Hüseyin Paşa'ya bu boğazın lüzüm-ı muhafazası ihtârıyla icâb-ı 
hâle ikdâm olunmasını inhâ eylemiş idi. Cevâbında asâkir-i nizâmiyyenin mec- 
mü'u Konya tarafına celb olunmasıyla ma'iyyetinde kapısı halkından ma'adâ 
asâkir kalmamış ve boğazın asâkir-i muntazamadan ziyâde başıbozuk askerle 
muhâfazası mevkiince daha münâsib olacağından Menemencioğlu Habib 
Bey'e kapıcıbaşılık ve atiyyeler gibi iltifâtlarla boğazm muhâfazasına mümâ- 
ileyh teşvik edilerek aşireti halkı ile oraya gitmiş ve mevkii tutmuş ise de mü- 
mâileyhin karındaşı külliyyetli aşireti süvârisi ve sâir askeri ile Adana'ya gidip 
İbrahim Paşa'ya dehâleti sebebiyle kendi askeri dahi o yola tebaiyyet ederek 
zarüri kendi âdemleriyle avdet etdiğinden Mısırlı kolaycacık boğazı geçmiş ve 
boğazın beri taraflarının ve şimdilik Ereğli nin muhafazasına bakılmakda bu- 
lunmuş olduğunu yazmışdır. 

Arab ve aşiret atlısından topu üçyüz kişi ile Menemencioğlu'nun mel'aneti 
sebebiyle Gülek Boğazı'nın Mısırlı tarafından zabt olunduğunu müte'âkib ser- 
dâr Hüseyin Paşa ağırlığını Karapınar'a ve Aliş Paşa Konya'ya aşırmaları orta- 
lığı telâşa düşürdüğünü Raüf Paşa İstanbul'a yazmışdır. 

İlâve Kaim-makam Hulüsi Paşa tarafından ordu ümerâsına gönderilen (44) 
bir kaimede Adana ile Gülek Boğazı'nın Mısırlı tarafından istilâsı vuku” bul- 
muş ise de iki mâha kadar Sadr-ı a'zam Reşid Mehmed Paşa külliyyetli asker 
ve mühimmât ile ol tarafa gelecek olduğundan vürüduna değin beri taraflara 
tecâvüz etdirilmemesi ve muhâfazaya takayyüd olunması iş'âr olunmuşdur. 
Ne güzel tedbir. Muhâfaza mümkin olsaydı Adana'yı tecâvüz etdirilmezdi. Bir 
de iki aya kadar gelecek asker ve mühimmâtdan ne fâide. İntihâ. 

Sadr-ı a'zam Reşid Mehmed Paşa Konya ordusuna gelmezden evvel ordu 
ümerâsına yazdığı kumandanâmede kendisinin vürüduna değin ne yapıp ya- 
pıp Gülek Boğazı'nın muhâfazasına gayret olunması lâzımdır demesine mebni 
der-ceng-i evvel Ordu Seraskeri Giridizâde Mehmed Paşa ile Hacı Ali, Aliş, Sâ- 
dık Paşalar ve Menemencioğlu ve ümerâ-yı sâireyi asâkir-i külliyye ile Hüseyin 
Paşa Ulukışla'ya sevk ile kendisi Mirimirân Yusuf Paşa ile Konya Ereğlisinde 
tavakkuf etmişdir. Bunu müte'âkib Ulukışla ile Ereğli'de olan hey'et-i mecmüa 
Konya'ya bir günlük mesafede vâki” Esmel nâm karyeye avdet ederek habere 
muntazır bulunduklarını (utanmadan) Ağa Hüseyin Paşa ile Serasker Mehmed 
Paşa, Hacı Ali Paşa ve Aliş Paşa iki kıt'a müşterek mektüblarıyla Konya'da Ra- 
üf Paşa'ya bildirmişlerdir. Bu haberi Raüf Paşa derhâl Bâbıâli'ye iş'âr ile ordu- 
nun muhâtarada bulunduğunu be-tekrâr inhâ eylemişdir. 

Sadr-ı a'zam Reşid Mehmed Paşa'ya Mısır, Cidde ve Girid eyâletleri misillâ 
bu esnâda Haleb ile Rakka dahi tevcih olundu. ; 

Mısırlının Adana tarafına tecâvüzü mesmü' oldukda ol vakit Adana bey- 
lerbeyisi bulunan delilbaşılıkdan gelme İbrahim Paşa cesür ve işgüzâr ve 
aşâir ve Ekrâd ile muârefesi olduğundan Konya'nın istikmâl-i esbâb-ı muha- 
fazasma dikkat edeceği ümidiyle Konya eyâleti bâ-rütbe-i vezâret yüz elli 
bin kuruş atiyye-i seniyye ile İbrahim Paşa'ya tevcih olundu. Selefi Aliş Pa- 
şa'nın askeri Konya'da alıkonularak ve kendisi Gelibolu tarafına gönderile- 
rek vezâreti refle orada ikamete me'mür edilmişdir. Asâkir-i Mısriyye dört 
kol olarak Konya tarafına doğru hücüm üzere bulunduğunu mübeyyin Raüf 
Paşa tarafından Reşid Mehmed Paşa'ya yazılan tahrirâta gönderilen cevâb- 
nâmede Mısırlının ol vechile hareketiyle şâyed mukavemet olunamaz ise 
145) fenâyı müntic olacağından bâri evvelce Konya'da bulunan toplarla mü- 
himmât ve zahâirin hemen Akşehir cânibine nakline müsâraatı beyândan 
ibâretdir. | 

Raüf Paşa'nın fi 21 C 48 (15 Kasım 1832) tarihli sadr-ı a'zama cevâbnâmesi- 
dir: 

“Ordunun askerce olan hâline ve Konya'nın uygunsuzluğuna ve Mısırlının 
külliyyetine nazaran mukabele ve yâhüd tahaffuzi hareketi ile edilen müşâve- 
râtda kimsenin aklı kesmediği ve muhârebe görmemiş süvâri ve piyâde beşbin 
kadar asâkir-i nizâmiyyenin perişân olmasından ise yetmiş kadar top ve elli al- 
tı kapaklı ile şu asâkir-i muntazamanın Konya'dan çıkarılması münâsib olaca- 
ğını mukaddem ve muahhar yazdığımın sebebi bu idi. Şimdilerde ise Mısırlı- 
nın takarrübü münâsebetiyle etrâfa yazılan kâğıdların te'sirât-ı matlübesi gö- 
rülmemeye başladığından araba, deve tedâriki müteazzirdir. Başıbozuk takı- 
mından dörtyüz kadar piyâde ile ondan az süvâri kalmışdır. Bu cihetle mühim- 
mât ve zahâirin nakli mümkin olamadığından Akşehir'e çekilmek tecviz oluna- 
madı. Artık mukadderât-ı ilâhiyye ne ise ona havâle olundu.” 

Raüf Paşa'nın bu tahririni müte'âkib Mısırlının Konya'ya takarrübü vuku- 
unda cümlenin ittifakı ve ordu kadısının hüccet-i şeriyyesi mücibince Cumâ- 
delâhirenin yirmidördüncü (18 Kasım 1832) Cum'a günü bi'l-cümle top ve mü- 
himmât ve topcu neferâtı ve süvâri ve piyâde asâkir-i nizâmiyye ve çadırlar is- 
tishâb olunarak orduda olan vüzerâ ve me'mürin ile cümleten Konya'dan hare- 
ket olunduğunu sadr-ı a'zama Raüf Paşa inhâ eyledi. 

O gün akşamdan sonra Mısırlı bilâ-muhârebe Konya'ya girmişdir. Ordu-yı 
hümâyünu ta'kib içün biraz süvâri ile sekiz kıt'a top sevk olunduğu istihbâr 
olundukda Kadmhanı'ndan gece hareketle Ilgın'da erişdi ise de isâl-i hasâra 
fırsat bulamayarak Ciharşenbe günü ordu sâlimen Akşehir'e vâsıl oldu. 

Orada iki gün ikametden sonra deve ve araba ve zahire misillü levâzımın 
sür'at-i tesviyesine ikdâm etmek üzere Raüf Paşa'nın Karahisar-ı Sâhib'e gitme- 
sine dâir Reşid Paşa tarafından gelen kaimenin takdimiyle beraber Akşehir'den 
Karahisar'a müteveccihen hareket etdiğini Raüf Paşa taraf-ı kaim-makamiye 
inhâ etmişdir. 146) 

Raüf Paşa ordu ile Konya'dan hin-i hareketinde Şerif Abdulmuttalib Efendi 

hazretleriyle Çelebi Efendi beraberce çıkıp dağ yolundan Çelebi Efendi Akşe- 
hire gelmiş ve Raüf Paşa'nın Karahisar'a azimeti vukuunda beraberce Karahi- 
sar'a gelinerek orada veya İstanbul'da ikameti müzâkere olunmuş ise de bir iki 
günden sonra kimesnenin haberi olmayarak Çelebi Efendi'nin Konya'ya avdet 
etmiş olduğunu Raüf Paşa Bâbıâli'ye bildirmişdir. 

Bunun sırrı İbrahim Paşa güyâ Çelebi Efendi'ye haber göndermiş ki sizinle 
bizim beynimizde bir husumet ve maslahatımız yokdur niçün savuşup gitdiniz 
Bursa'ya kadar gitseniz yine celb ederdim. Karahisar ileri tecâvüz ederseniz 
ıyâl ü evlâdınızı perişân ederim demesini Çelebi Efendi Raüf Paşa'ya bi'l-hikâ- 
ye ne dersiniz demekle re'y sizindir, Hazret-i Pie müteveccih ve mütevekkil 
olun dediğini ve Karahisar ile ol taraflardan mürettebâtın tesviyesi emrinde 
müşkilât göründüğünü Raüf Paşa Bâbıâli'ye inhâ eylemişdir. 

Çelebi Efendi Karahisar'a geldikde Bâbıâli'ye İstanbul yâhüd Bursa'ya gel- 
mesi hakkında yazdığı niyâznâmesine bi-hüde zahmet çekilmemesi içün beş 
on gün kadar daha meks ü istirâhat buyurulup ba'dehu vatanlarına avdetleri 
münâsib olacağını mübeyyin cevâbnâme ile onbin kuruş atiyye gönderildiği 
evrâk-ı atikada görülmüşdür. 

Konya bozgunluğu havâdisi vülât-ı izâma bildirilerek basiret üzre bulunul- 
ınası ihtârına dâir makam-ı sadâretden yazılan umüm mektüblardan Bosna 
Vâlisi Mahmüd Hamdi Paşa'ya giden kaimeye gelen cevâbnâmede Boşnaklar 
sebük-mağzdır ya'ni soğuk beyinlidir, Arnavudlar isyâna müstaiddir. Bu havâ- 
disin Rumeli taraflarına geç yayılması içün Rumeli'ye geçecek bozgun askerle- 
re tezkireli tezkiresiz bir müddet ruhsat verilmemesi ve bunun içün ne kadar 
geçid yerleri var ise takayyüd olunması lüzümunu inhâ eylemişdir. 

Mütâlaa-i müverrih Konya'daki vak'a-i ma'lümeden tâ Bosna ve Arnavud- 
luk'daki ahâlinin fırsat-bin-i ihânet olması büyük teessüf edecek şeydir. Ahâli- 
nin celb-i kulübu esbâbına bakılmayıp da harekât ve muâmelât-ı istibdâdiyye 
ile def'-i ihtilâle kalkışmak abesle'iştigaldir. İntihâ. 

Mısırlının Kütahya'ya gelip ba'zı (471 müsted'iyyâtına müsâade olunduğu 
hâlde tecâvüzü terkle arz-ı mutâvaat edeceğini dermiyân etdiği esnâda Mehmed 
Ali Paşa hakkında devletçe olunan muâmelât-ı harbiyye fetvâ-yı şerifeye istinâd 
olunmuş idi. Şimdi terk-i husumetle muâmele-i afviyyenin icrâsına o usule tat- 
bik olunmak lâzım geldiğini cennet-mekân Gâzi Sultan Mahmüd Han-ı Sâni haz- 
retleri vükelâsına ihtâr buyurmuşlardır. Binâenaleyh sudürdan Ser-etibbâ-i Sul- 
tâni Behcet Efendi Bâbıâli'ye gelerek süret-i irâde-i seniyyeyi bi'l-ifâde huzür-i 
fetvâ-penâhide bunun içün bir meclis akdine verilen karar mücibince işbu mecli- 
sin zabtı içün âmedi hulefâsı mütehayyizânından Sadık Rifat Bey Behcet Efendi 
ile bâb-ı fetvâya gönderilip sudür ve ba'zı ulemâdan mürekkeb akd olunan mec- 
lisde müzâkerât-ı tavile cereyânından sonra pâdişâh-ı âlem-penâh halife-i 
mü'minin olduğundan bu misillü ahkâm-ı şeriyyenin icrâsına me'mürdur. Emr 
ü fermânları mücibince terk-i muhâsama hakkında çıkardıkları fetvânın süretini 
bi't-terkim cânib-i şeyhülislâmiden imzâ ve tahtim ile Bâbıâli'ye ve oradan hu- 
zür-ı pâdişâhiye takdim ve muktezâsıyla hareket olunmuşdur. 


738 Vak'anüvis Ahmed Lütfi Efendi Tarihi 


Fetvâ süreti budur: 

“Müsliminden bir tâife yine müsliminden tâife-i uhra üzerine asker cem'iyle 
hücüm ve ta'addi eylediklerinden sonra emri mutâ' olan imâmü'l-müslimin ve 
halife-i rüy-i zemin halledallahu tealâ mülkehu ilâ yevmi”d-din hazretlerine 
itâ'at edip ta'addilerinden rücü' eyleseler rücü'ları makbül olup kıtâlleri terk 
olunmak meşrü” mudur”. 

el-Cevâb: Allahu a'lem rücü'ları makbül olup kıtâlleri terk olunmak meş- 
rü'dur.” 

sâlik-i râh-ı savâb ola Abdülvehhâb 


Hâtıra Bu fetvâ nefsü'l-emre mutâbık değil gibi görünüyor. Fetvânın meâli 
meselâ Konya ahâlisiyle Niğde halkı beyninde vuku' bulan ta'addi ve hücüm- 
dan nedâmetle pâdişâh-ı İslâma arz-ı itâ'at ederek ta'addilerinden rücü'ları 
meşrü” olmasını musarrahdır. Halbuki mes'ele böyle midir dikkat buyurula. İn- 
tihâ. (48) 


Nefy-i Şehlâ İbrahim Paşa 


Es'ad Efendi der ki; paşa-yı mezkür Rumeli'de Sofya'da Kara Feyzioğlu 
vak'asında tutulmuş âdemdir ki sadr-ı esbak Reşid Mehmed Paşa'nın iltizâ- 
mında idi. Anadolu'ya gitmek üzere müşârünileyh İstanbul'a gelmeden onu 
bi't-tavsiye ileri gönderip buradan ben aşâirden on beş bin âdem bulurum de- 
yü taahhüd ve karındaşına esb-keşân ağalığını alıp pâdişâhdan yetmiş beş bin, 
Serasker Husrev Paşa'dan yirmi beş bin kuruş alarak ileriye gitmiş idi. Reşid 
Paşa İstanbul'a geldikde işte taahhüd etdiğim askeri tedârik etdim deyü yaz- 
dıkda bir kat dahi itibâr etmiş idi. Vaktâ ki sadr-ı a'zam Karahisar-ı Sâhib'e var- 
dığı esnâda ki Karaman Vâlisi Aliş Paşa'nın ipliği pazara çıkıp ya'ni evvelâ 
Hüseyin Paşa ile mansıba vardıkda beşbin aylıklı asker yazdım deyip kazâdan 
aylıklarını almak ve öyle hengâmda fukarâyı soymak gibi ta'addiyâta başlaya- 
rak Hüseyin Paşa ile bir yüz elli kadar harbende ve şu kadar âdem ile gidip bo- 
zuldukdan sonra avdet ve Karaman'a ol hezimetle geldikde vücühunu der- 
zencir etmek üzere tasmim-i niyyet etmiş iken Deraliyye'den me'mür Necib 
Efendi'nin oraya vardığına tesadüf etmekle vücüh mümâileyhe gelip paşa bize 
bi-gayri hakkın azv-ı cünha ile tecrim edecek cünhamız ta'yin olunsun malımız 
değil canımız bile fedâdır diye istişfâ' etdiklerinde erte günü paşa Necib Efen- 
di'nin konağına gelmekle Necib Efendi paşaya sultanım vücüh galibâ size ni- 
fak etmişler dediğinde ya onlar fukarâyı soymuşlar hesâb isterim dedikde hay 
hay onların dahi niyâzları budur görün hak zuhür etdikde ben de da'vacıları 
olurum. Zirâ fukarâ emânetullahdır dedikde ya ben şimdi bunların hesâblarını 
görecek vaktim değildir. Hüseyin Paşa beni zahire cem'i içün ileriye gönderdi. 
Bu sabâh kalkacağım dedikde Necib Efendi efendim merkümları mahbüs ol- 
mayarak Konya'ya götürün orada hesâblarına bakın dedikde çünki hesâb lakır- 
dısı bahâne olmağla ondan dahi udül edip artık sizin hâtırınız içün suçlarını 
afv etdim dedikde yok sultanım fukarânm üzerlerinde hakkı olan kimseleri 

ben ricâ etmem afv etmeyin heman hesâbına bakalım dedikde hazine kâtibini 
bırakayım siz de nezâret edin deyü Necib Efendi'nin konağından kalkıp ertesi 
günü meğer onbeş mâh mukaddem on yedi bin kuruşu alıp Karaman'a voyvo- 
da etdiği şahsı çıkarıp (491 diğer şahsın yirmi beş bin kuruşu almağla voyvoda 
etmeyi kurmuş olmağla vücühu ihzâr ve cümlesine gidi müzevvirler siz ben- 
den Necib Efendi'ye şikâyet etmişsiniz deyü tekdir etdikde cümlesi efendim 
bir vezir-i âlişânsınız bizzât siz istirhâm olmaz şefi'e muhtâc olduğumuzdan 
mumğâileyhi tavsit etdik dedikde ya siz otuz bin kuruş almışsınız demesine 
mukabil içlerinden Hakkı Efendi nâm kimesne hay hay aldık emriniz ile aldık 
hazineye teslim etdik işte hazine tezkiresi diye ibrâz etdikde ondan hemen sü- 
kütla ya yirmi sekiz bin kuruş daha almışsınız dedikde yine merküm diğer tez- 
kire ibrâz etdikde be hey herif bunların içinde senden gayri âdem yok mu he- 
men sen mi söylersin yıkıl git bir dahi fukarâ maslahatına karışma sonra seni 
iki parça ederim (vay koca canavar vay) diye utanmadan kovup voyvodayı da 
nasb edemeyip yıkılıp Konya'ya giden ve Konya'ya vardıkda Âsitane'den bir 
kaime-i kaim-makami ol tarihde ordu kaim-makamı Raüf Paşa'ya gelip meâlin- 
de vüzerâ kazâlardan aylıklı asker nâmıyla askerden çok birtakım aylık alırlar 
imiş (acabâ bu vüzerânın aylıkları var mıydı) min ba'd almasınlar deyü yazıl- 
mağla fi'l-hâl kaim-makam husüs-ı mezküru nehy ü işâa eylediğinin üzerine 
yine Âsitane'den mektüb gelip meâlinde Gülek Boğazı taraflarına Mısırlı câni- 
binden gelmekde olan şirzime-i kalile imiş (acabâ bu şirzime kelimesini ol vak- 
tin kalem tutanları nasıl okudular ve ne ma'nâ verdiler) gayret edin ve Kon- 
ya'da olan vüzerâdan birini asker ile gönderin, şu boğazı beriye âdem geçme- 
mek üzere muhafazaya bakın deyü yazıldıkda (sübhanallah İstanbul'dan böyle 
yazılmamış olsa idi ordu erkânı bu gibi vazifeleri düşünmeyecekler miydi, vu- 
kuâta bakılırsa hemen de düşünmeyeceklerdi demekdir) Raüf Paşa vüzerâ ile 
rüesâ-yı asâkiri çağırıp meşveret etdikde hemen Aliş Paşa emredin ben giderim 
dedikde meclisde bulunan Necib-Efendi şimdi Karaman üzerinden gidilse altı 
gün geridir maslahat ise müsta'celdir Ereğli tarafından gidilsin dedikde paşa 
müâcerâ-yı sâbıka binâen dayanamayıp ve ma'nâsmı dahi bilmeyip efendi Kara- 
man sizin mukataanız mıdır deyü ta'riz etdikde Raüf Paşa ve sâirine ve bu mu- 
âmeleden aslını bilmediklerinden istiğrâb geldikde Necib Efendi hayır mukata- 
. am değildir ancak savb-ı me'müriyyete bir kadem akdem vusülünüz içündir 
1501 deyip sâirleri dahi vâkı'a berisi yakındır dediler. Kalkıp ertesi günü Raüf 
Paşa'ya hazine kâtibini gönderip efendim paşa bendeniz hâk-i pâye yüz sürdü, 
asker ulüfesini kazâlı kesdi şimdi yanımda olanlar aylıklarını almayınca kalk- 
mıyorlar, bâri hazinelerinden bir yüz elli bin kuruş ikrâz buyursunlar ve illâ 
kalkamam dedikde ya paşa hazretlerinin ne kadar askeri vardır dedikde hazine 
kâtibi dört bin vardır deyü tebüssümâne el-uhdetü ale'r-râvi nüktesini ihâm 
eyledikde Raüf Paşa tekzib etmeyip ya'ni aylık kesileli bir ay oldu, paşa ise ya- 
nında topu yüz elli âdemi yoğ iken hayli müddetdir beş bin asker aylığını fuka- 
râdan almadadır demeyip berâ-yı maslahat ben paşa hazretlerinin taahhüdünü 
devlete yazdım, hazinemde akçe yokdur, bunu dahi devlete yazarım, şevketlü 
efendimizden ister ve getirdirim ve arkasından yollarım dedikde hazine kâtibi 

bir de paşa Karaman üstünden gitmesine istizân eder dedikde dünkü gün soh- 
beti oldu idi Karaman uzak düşer beriden gitsinler demiş iken aylık almayınca 
asker kalkmıyor lakırdısının üzerine utanmadan yüz elli kadar derendi tülü- 
men takımıyla kalkıp yine Karaman'a vurur. Karamanlı ise duyup etrafa peri- 
şân ve kendi dahi bi'z-zarüre Ereğli'ye vardığı halde Mısırlı boğazı alıp istih- 
kâm vermekle geriye avdet ve bu cihetle müstehakk-ı nekbet olduğunu sadr-ı 
a'zam tahkik etmekle eyâlet-i Karaman'ı ol namlı Aliş'den almağla merküm 
Kör İbrahim Paşa'ya verip Aliş'i ref -i vezâretle Gelibolu'ya nefy etmiş idi. 

İlâve Bu Aliş Paşa'yı meydaha çıkaran Ağa Hüseyin Paşa'dır. Müşârünileyh 
kırk üçde (1827/28) ordu ile Rusya üzerine gider iken merkümu Edirne'den al- 
mışdır. Merküm Edirne'de hammâmcı imiş. Hüseyin Paşa ile sıkı fıkı eski ülfet- 
İeri var imiş. Ordu ma'iyyetiyle Şumnu ve havâlisinde epeyce yararlıklar etmiş 
ve baskın ve ta'kib husüslarında gözünü budakdan sakınmaz bir âdem bulun- 
muş olduğundan hidmet-i cesürânesi görelde Hüseyin Paşa tarafından mirimi- 
rânlık derecesine kadar getirilmiş idi. Vezir oldukdan sonra ne kumaş olduğu 
meydana çıkdığının üzerine bunun içün Hüseyin Paşa'ya olunan ta'riz ve ser- 
zenişe ben onu mirimirânlığa kadar getirmiş idim, vezir etmedim, vezâretini 
re'y eden kim ise onun muâteb olması lâzım gelir deyü Hüseyin Paşa'nm ver- 
diği cevâb ta'rizden hâli değildir. Zirâ |511 bizzât vezârete is'âd ile o râddeye 
Ütâ-i isti'dâd arasında az fark vardır. İntihâ. , 

Gelelim sadede. Merküm Kör Paşa'ya bundan başka elli bin kuruş gönder- 
miş imiş, lâkin Kör ise ol taahhüdü kizb olduğundan başka başında delil aske- 
rinden üçyüz kadar gürüldü olup eyâlete vur patlasın diyerek rahmallahu'n- 
nebbâşi”l-evvel meselini andırdı. Mısırlının Konya'ya iki konak mesafeye dek 
külliyyetli asker ve mühimmât ile gelmekde olduğu Raüf Paşa'ya haber veril- 
dikde Hâdi, Edhem, Necib Efendilerle bi'l-müşâvere hulâsa-i re'yleri Konya'da 
işe yarayacak askerden altı bin kadar nizâm askeri vardır, onların ise bozgun- 
dan olmağla gözleri korkmuşdur hatta sokaklarda biz gavga edemeyiz deyü 
söyleyip firârı kurmuşlar, bunlarla tecâvüz değil Konya'yı muhafaza mümkin 
değildir. Maazallah hezimet vukuunda ordu bozulmuş nâmı derkârdır. Masla- 
hat hemen ırz ve vakarımızla topları filânı mümkin olabilen mühimmât ve za- 
hâiri alıp sadr-ı a'zam tarafına gitmekdir, orası bize nisbetle meknetlidir, devle- 
te bundan iyi hizmet olmaza karar verilip ertesi gün Kör İbrahim Paşa ve Gi- 
ridioğlu Mehmed Paşa ve Şam'dan gelen Hacı Ali Paşa ve Mirlivâ Necib Paşa 
ve binbaşılara kadar zâbitân-ı askeriyye çağırılıp meşveret olundu. 

Raüf Paşa işte Mısırlının birkaç güne dek buraya gelmesi tahakkuk etdi ne 
dersiniz cenk husüsunda ve mikdâr-ı asker hakkında dedikde cümlesi olmaz 
ma'nâsına süküt etdiler. Raüf Paşa çünki düşmanımız kavidir cenk ise askerle 
olur, paşa hazretleri senin ne kadar askerin var diye Giridlioğlu serasker ol- 
mağla ibtidâ ona su'âl etdikde (su'âl eden hâricden biri zannolunmasın ordu 
kaim-makamıdır) her ne kadar mübâlağalı tutmuş ise de benim üç binden ziyâ- 
de âdemim var ise de işe yararı dörtyüz kadar deyip Hacı Ali Paşa benim cüm- 
lenin ma'lümu olduğu üzere Şami Abdülkerim Ağa ve sâir ancak yüz elli 

âdemdir deyip hulâsa cümlesi bununla cenk olmaz, sadr-ı a'zam tarafına gidil- 

mek muktezidir ve bu muâmele şere ve kanun-ı harbe muvâfıkdır dediler. 
(Aferin ne güzel tatbik-i hâl edilmiş, sanki gayret etmek ihtiyâtlı bulunmak is- 
mi var cismi yok askerler içün alınan aylıkları (52) der-hazine etmek husüsla- 
rında şer ü kanün mütâlaası câiz değil imiş) İbrahim Paşa'ya siz ne dersiniz ve 
askeriniz nedir denildikde ben istediğim kadar asker bulurum ne mâni” yalnız 
- mukabele ederim dedikde biz tahkik etdik sizin yanınızda derme çatma yüz el- 
li kadar âdem bile yok aşiretden on beşbin âdeme taahhüd etmiş ve İstanbul'a 
yazmış idiniz. Birâderiniz ise zor ve hile ile yetmiş kadar getirip onlar da firâr 
etdi denilmesi üzerine mugalata ile sizin gözünüz kaçmakda, Mısırlının gel- 
mekde olduğu yalandır gider tecessüs ederim dedikde hemen Raüf Paşa iki diz 
üstüne gelip paşa sen mukaddemâ delibaşı iken söylediğin sözler işlediğin iş- 
ler şimdi sana yakışmaz bu vezir muâmelesi değildir buna müzevvirlik derler, 
bizim murâdımız devlete hidmet ve şu Konya'yı düşmana vermemeye gayret- 
dir, beyân olunan hâl ve senin ahvâlin güneş gibi zâhir iken besbelli bundan 
sonra ben Konya'yı vermez idim, beni hâlime koymadılar diye şirretlik etmek 
demek olacak diye tekdir ve ilzâm etdikden sonra avdete karar verilip bu maz- 
münda hâzır bi'l-mecdlis ordu kadısı Çerkeşi Efendi'ye hüccet yazdırılıp ertesi 
günü ale's-sabah cebhâne ve topları ileriye ve sâirleri Konya'dan hareket etdi- 
ler. Konya'dan birkaç saat uzar uzamaz Mısır askeri Konya'ya girdi. Arkadan 
yedi yüz kadar Mısırlı süvâri sevk edip Ilgın yanında toplarla giden Hacı Ali 
Paşa'ya çatıp ol merd-i dilir yüz elli kadar âdemiyle muhârebe edip lâf u güzâf 
eden Kör İbrahim Paşa kemâl-i şecâatinden cümleden evvel ileri gitmekle ardı- 
na bakmayıp biçâre Hacı Paşa'ya imdâd oluna idi mezkür yedi yüz askeri tut- 
mak mümkin idi. Ol gece toplar, ağırlık Ilgın'a yetişmeyip bir köyde kaldı. 
Raüf Paşa tarafından Kör İbrahim Paşa'ya ve Giridlioğlu'na muhârese tenbih 
olunmuş iken dinlemeyip akşamdan sonra Ilgın'a girdiler. Hacı Ali Paşa ise ka- 
rıgar iken kukuletine sarınıp topları bekledi. Böyle iken Kör Paşa sadr-ı a'zamı 
yalnız bulup kizb ü dürüğuna inandırarak bana kalsa Konya'ya düşmanı sok- 
maz idim, sâirleri cebânet etdiler deyü iğzâb ve müşârünileyh dahi Raüf Pa- 
şa'yı Hâdi Efendi ile Edhem Efendi'yi fenâ tekdir edip Raüf Paşa'yı ref'-i vezâ- 
retle KarahisaY'a nefyini kurmuş ve Hâdi, Edhem, Saib, Ârif Efendiler me'zü- 
nen İstanbul'a gitmişler iken oldukları yerlerde (531 dursunlar deyü mektüb 
yazdırıp haklarında fenâ muâmeleyi dahi tasmim etmiş iken Necib Efendi 
imân-ı gılâz ile mâcerâyı hakikati üzre beyân ile teskin-i gazab etmiş idi. Lakin 
Hâdi Efendi'ye Rumeli'nde ve Edhem Efendi'ye dahi mukaddemâ Yenişehir'de 
iken adâvet-i sâbıkası var imiş. İşte ol Kör Paşa ordu İstanbul'a geldikde gelmiş 
ve şıkk-ı sâlis Atâ Bey'in konağına misâfir verilmiş idi. Yevm-i mezkürda ref -i 
vezâretle Bursa'ya nefy olundu. Nefy emrini getiren zaime zu'munca sadâka- 
tim bilinmedi hayf deyü biraz atıp tutmuş ve sadrü”İ-vüzerâ Raüf Paşa'ya bir 
param yok kalkam deyü haber göndermekle hazinesinden iki bin beş yüz ku- 
ruş göndermişdir. Lakin halk-ı avâm beyninde hay gidi Kör İbrahim Konya 
vak'asında merdlik edip Raüf Paşa'ya ben Konya'yı düşmana vermem, sen ka- 
lemi bilirsin ben cengi bilirim deyü söz söylediğinden Raüf Paşa şimdi icrâ-yı 
mezâk etdi deyü havâdis oldu. Es'ad Efendi'nin sözü burada harfiyyen bitdi. 

Mütâlaa-i müverrih Es'ad Efendi'nin üşenmeyerek uzun uzadıya bu kadar 
martaval şeyleri yazmasına taaccüb olunduğu misillâ abd-i fakirin dahi be- 
mastara nakl u tahririme daha ziyâde isti'câb olunacağı bedihi ise de tarih 
mütâlaasmdan garaz ahvâl-i maziyyeye ıttılâ” ile hâl-i hâzır ahkâmının muka- 
yesesinden husüle gelecek ma'lümât olduğundan ayniyle tahkiyeye lüzüm 
gördüm. Fakat muhâkemesine girişmeye pek de hâcet görmedim. Çünki ol 
vaktin muâmelâtı ekser galatâtdan ibâret olduğundan kangısının muhâkemesi- 
ne gidilse neticesi nizâmsızlık yolsuzluk kanunsuzlukdan münbais hâlâtdan 
başka ma'nâ görülemeyeceği cihetle tafsilât ve tatbikât-ı hükmiyye ve hikemiy- 
yesi erbâb-ı mütâlaanın efkâr-ı halisânesine havâle olunmuşdur. İntihâ. 


Avdet-i Emin Efendi 


Kütahya'dan Mısırlı İbrahim Paşa askerini geriye sevkle Muharremin dör- 
düncü (8 Haziran 1832) günü kendisi dahi bi'l-hareke mansıbı cânibine azimet 
eylemiş olduğu me'müriyyet-i mahsusa ile akdemce Kütahya'da İbrahim Pa- 
şa'ya gönderilmiş olan ricâl-i Devlet-i Aliyye'den Mühimmât-ı Harbiyye Nâzırı 
Emin Efendi'nin Bâbıâli'ye mevrüd mektübda münderic olup kendisi dahi 
Dersa'âdet'e avdet eylemişdir. (Bu Emin Efendi Pertev Paşa merhümun birâde- 
ridir). (54) | 


'Teşrif-i pâdişâhi be-donanma-yı Rusya 


Rusya devleti tarafından gelen asâkir-i muâvene-i bahriyye zâbitân ve nefe- 
râtını taltifen zât-ı hazret-i pâdişâhi Büyükdere'de Rusya donanmasını teşrifle 
icrâ-yı mihmân-nüvâzi buyuruldu. 

İlâve Es'ad Efendi der ki o gün Serasker Husrev Paşa mültezimi olan İstefa- 
naki'yi, Müşir Ahmed Fevzi Paşa ligofeti, pâdişâh Nâmık Paşa'yı tercümânlık 
içün götürmüşler idi. Rusya tercümânı Pizani dahi mevcüd bulundu. Pâdişâh sö- 
ze başladıkda hepsi birden tercümeye kalkıp ta'cizlik etdiklerinden zât-ı şâhâne 
Nâmık Paşa'ya yalnız sen tercümânlık et diye buyurdular. İstefanaki canım ligo- 
fet var iken beni niçün getirdiler diye Nâmık Paşa'ya şikâyet etmişdir. intihâ. 

Yevmr-i mezkürun akşamı serasker paşanın Mirgön'daki yalısında zât-ı şâ- 
hâne ile efâhim-i vükelâdan ba'zı zevâta ziyâfet verildi. 

İlâve Pâdişâh o gece orada beytütet eyledi. Ertesi sabah şehzâdeler dahi ora- 
ya geldiler. O günün akşamı taâmı sadr-ı esbak Reşid Mehmed Paşa'nın Baltali- 
manı'ndaki sâhilhânesinde tenâvül buyuruldu. Yatsıdan evvel yine Husrev Pa- 
şa yalısına gelindi. İntihâ. 


Kırksekiz senesi mevâdd-ı müteferrikası 
Bu senede asker maâşlarına dâir 


O esnâda Bosna'da tecemmu'larına lüzüm görünen askerin aylıklarına yüz 
bin, ta'yinlerine otuz bin ki cem'an şehriyye yüz otuz bin kuruşun karşılığı 

içün Bâbıâli'de lede't-tezekkür Bosna eyâletinin bu parayı İfâya tahammülüyle 
beraber şu aralık tahmili münâsib olmayacağı mütâlaasıyla beraber mebâliğ-i 
mezkürenin eyâletçe serpişdirilerek istifâsı hakkında Travnik ve Paşa sancağın- 
dan ve bir mikdârının Bosna'dan tedâriki mümkin olup olmayacağı me'müriy- 
yetiyle Bosna'da bulunan ricâl-i Devlet-i Aliyye'den Lebib Efendi ile bi'I-müzâ- 
kere icâbının sür'at-i iş'ârı lâzım geldiği takarrür eyleyerek o meâlde mahalline 
tahrirât gönderilmişdir. 

Hâtıra Devlet-i Aliyye'nin daha ol vakit maliyyece müzâyakası olduğu ka- 
râin-i zamâniyye ile ma'lüm ise de irâd u masrafca muvâzene usulüne fevkalâ- 
de himmet ve ri'âyet olunur ve muvâzenenin hâricinde bir masrâf zuhürunda 
mehmâ-emken vâridât-ı ma'düdeye serpintisi dokundurulmayarak tesviyesi 
çâresine bakılır imiş. Demek olur ki daha ol vakitlerde hevâ-yı hâtırda istikrâz 
yıldızları doğmamış, güyâ ortalık (55) karanlıkda uykuda imiş, sonraki uya- 
nıklık bu uyanıklığı netice vermişdir. İntihâ. 


Tosya'ya dâir ba'zı vukuât 


Üçüncü cildde Tosya ihtilâlinde medhali olanlar şekavetleri sübüt edenlerin 
idâmıyla rüüs-ı maktüları İstanbul'a gönderildiği sırada Tosya müftisi ile ule- 
mâdan Hâfız Mustafa Efendi'nin eşkıyâya mu'âvenetleri sebebiyle birer mahal- 
le nefy ve Tosya ile mülhakatı kurâsında ne kadar nüfüs var ise Tosya'ya celb ü 
cem” ile müteselsil kefâletlere rabt olunarak âsâyiş-i memleket iâde kılınmış ve 
mukataat hazinesi içün kazâ-i mezkürdan beşyüz kise nezir akçesi nâmıyla pa- 
ra alınmasına dâir sâdır olan emr-i âli mücibince meblâğ-ı mezkür mecmü'-ı 
ahâli-i kazâdan tahsil kılınmışdır. 

İlâve Bu nezir akçesi kazâ-i mezkürda vuku” bulan ihtilâlden dolayı cezâ-yı 
nakdi demek ise de umüm ahâlinin dul hatunlara kadar bu cezâdan hissemend 
olmaları besbelli ol vaktin usulünce yaş yanında kuru da yanar meseline tatbik-i 
hareket olunmuşdur. Yoksa kasâme taksimi misillâ umumen ahâliden böyle 
nezir akçesi alınması bir kaide-i muhikkaya müstenid olamaz. İntihâ. 


Acara 


Ahısha dâhilinde Oltu Mirlivâsı Şerif Paşazâde Said Bey'i Acaralı Ahmed 
Paşa'nın birâderi Kör Hüseyin Bey bi-gayri hakkın katl ü dâm eylemişdir. Bu 
fazâhate sebeb mine'I-kadim iki hânedan beyninde tevârüs eden münâferet icâ- 
bından olduğu anlaşılarak zâhirde Ahmed Paşa'nın bu husüsda medhali olma- 
dığı rivâyet olunmuş ise de Ahmed Paşa'nın berâet-i zimmeti katil-i 
merkümun tertib-i cezâsıyla hâsıl olacağı Bâbıâli'den kendisine yazılmış ve âti- 
de beyân olunacağı vechile Acara maddesi bu işden neş'et etmişdir. 


Havâdis-i Revandız 


Revandız Beyi Mehmed Paşa bulunduğu mahallerin idâresine kani” olma- 

yarak etrâf kurâ ve sancaklara tecâvüzle etmediği zulüm ve ta'addi kalmamış 
ve evvelce kendisinin mirimirânlık rütbesiyle ve cihât-ı sâire ile taltif ve tatbiki 
icrâ olunmuş ise de gün-be-gün azıyı geme almış olduğundan Bağdad Vâlisi 
Ali Rızâ Paşa tarafından üzerine kuvve-i kâfiyye-i askeriyye sevki ve lâzım ge- 
len istimâlet tariki ile tecâvüz ve mazarratı def edilmiş (561 ve fi-mâ-ba'd rızâ- 
cüyâne hareket etmesi ve olmadığı hâlde icâbına bakılması mümâileyhe ihbâr 
olunmuş olduğunu Ali Paşa Bâbıâli'ye inhâ eylemişdir. 

Buna dâir Âkif Paşa tezkiresi süretidir: 

“Evvel ü âhir hâl ü kalim nâtık ve cism ü cânım musaddık olduğu vechile di- 
vân-ı hazret-i Süleymanide karınca kaderince sukata-çin-hân-ı ihsân olduğu mi- 
sillâ mürdan ahkar u kemter olan bu bende-i nâçiz dahi mutlaka perveriş-yâfte-i 
niam-ı bi-gaye-i cenâb-ı cihândâri ve tertib-gerde-i mevâid-i bi-nihâye-i hazret-i 
şehriyâri olarak dirliğim diriliğim ancak âsitân-ı hulüd-ıktirân-ı hazret-i şehin- 
şâhi ubüdiyyetine mahsur ve maksur olmak hasebiyle mücerred kemâl-i terah- 
hum ve eşfak-ı memlük-perveri ve azme-i lâtf u ihsân-ı merâhim-küsteri-i mülü- 
kâne iktizâsınca bir kat dahi ihyâ-yı çâkerâne irâde-i mekârim-âdesine mebni bu 
def'a vesâtet-i zât-ı vâlâ-yı atüfileriyle min gayri liyakatin ve istihkak muvaffak 
ve mübeşşer olduğum iltifat-ı fâizu'l-berekât-ı bende-nüvâzi bu abd-i ahkar ve 
çâker-i kemtere min haysi lâ-yüş'ir ifaza-i hayat-ı câvidâni ve lillahi'l-hamd sâ- 
ye-i seyf-satvet-i hazret-i mülkdâride Revandızlı gailesinin bertaraf olduğu be- 
şâreti dahi izafe-i mezid-i memnüniyyet ve şâdmâni ederek zât-ı vâlâlarına dahi 
meşhür ve mahsus olduğu vechile kemâl-i mesrüriyyet ve mefharet-i kalb ü ka- 
lib-i âcizânemi isti'âb ile edâ-yı fariza-i tahmid ü teşekkürde dilim dönmeden 
kalıp fi'l-hakika bu bende-i bi-mikdâr müfredât-ı kusur u küsürdan mürekkeb 
bir çâker-i hâksâr iken ( &8 gshde şi diğia ) medlülünce mücerred temev- 
vüc-i bahr-i muhit-i mevâhib-i celileden nâşi bu vechile hakk-ı âcizânemde ih- 
sân-ı sırf olmak üzere şâyân ve sezâvâr buyurulan reşehât-ı iltifât-ı hümâyün-ı 
hazret-i şehinşâhi başımdan aşmış ve efendisinin kölesine her bir lütf u ihsânı 
bir hayat-ı tâze olduğu müsellem ise dahi küşe-i inzivâda bulunan kullarına gö- 
re pek aşırı tatlı ve gayetü'l-gaye kıymetli olduğu vicdânen ve ayânen ma'lüm-ı 
abidânem olarak bu abd-i memlüku yeni başdan kul etmiş olmağla leyl ü nehâr 
ziver-i sahife-i hayatım ve revnak-ı ruhsâre-i evkatım olduğu vechile rabbim te- 
alâ ve tekaddes hazretleri pirâyedâr-ı tavk-ı ubüdiyyeti olduğum veli-i ni'me- 
tim bâ'is-i hayatım şevketlü kerâmetlü adâletlü padişâh-ı merâhim-penâhımız 
efendimiz hazretlerinin mübârek zât-ı firişte-sıfât-ı hilâfet-penâhilerim tüken- 
mez ömr ü âfiyet ve ikbâl-i şâhâne ve nihâyetsiz şân u şevket ve iclâl-i şehinşâ- 
hâne ile tâ-be-rüz-ı kıyâm taht-ı âftâb-baht-ı cihânbânilerinde kâmbin ve kâm- 
rân ve hemişe bedhâh-ı âkıbet- tebâh-ı saltanat-ı seniyye-i sermediyyü'l-kararla- 
rın (57) müteâkiben ve mütevâliyen hâk ile yeksân ve bi-nâm ü nişân eylemek 
da'vât-ı mefrüzası te'diye ve tekrâr kılınarak maa'l-acz ve'l-kusur edâ-yı vazife-i 
teşekküre cür'et ve cesâret kılındığı ma'lüm-ı devletleri buyuruldukda zât-ı vâ- 
lâlarına lâyık ve kadr-i âlilerine muvâfık olmayarak takdim olunan zarf ve fin- 
cân hediyye-i hakirânemin kapı yoldaşlığına hürmeten kabülüne himmet ve 
inâyetleri mes'ül ve mütemennâ-yı senâverânemdir efendim. 

Küşâd-ı kavâim-i eshâm 


Hudüd boyunda ve Cezâyir-i Bahr-i Sefid'de vâki” kılâ” ve mevâki'in tahki- 
miyle mühimmât-ı mukteziyyesinin tedâriki ve husüsiyle Sırbiyye'ye civâr ve 
mülâsık olan ve Tuna sevâhilinde bulunan mevâki'-i mühimmenin ta'mir ve 
tesviyesi içün karşılık tedâriki müzâkeresi dermiyân olundukda müceddeden 
eshâm kaimesi küşâdıyla mebâliğ-i muaccelesinden husule gelecek mikdâr ile 
mevâki'-i muharrerenin İ'mâr ve ahkâmına ve mühimmâtının tehyie ve irsâline 
karar verildiği ba'zı evrâkda görülmüşdür. 

Es'ad Efendi der ki o esnâda Mısır mes'elesinden ve sâir sebeblerden dolayı 
mukataat hazinesinin vâridâtında seksen üç bin kise noksan zuhür etmiş ve ol 
vakit asâkir-i mansüre masârif-i seneviyyesi yüz on bin kiseden ibâret olarak 
bunun ikmâli içün taraf-ı pâdişâhiden /âneye lüzüm göründüğü beyne'I-vüke- 
lâ tezekkür olunarak keyfiyyet huzür-ı şâhâneye arz olunmuşdur. İntihâ. 


Tevcihât 


Bâlâda muharrer Mısır mes'elesinin halli münâsebetiyle kırk sekiz senesi 
vüzerâ tevcihât-ı âdiyesinde Sayda ile Beyrut, Kudüs, Trablusşam, Haleb Mısır 
Vâlisi Mehmed Ali Paşa'ya ilhakan tevcih olunmuşdur. 

Sene-i mezkürenin Şevvâl (22 Ocak- 20 Şubat 1833) tevcihâtında çavuşba- 
şılık Salih Efendi'ye, küçük tezkirecilik mektübi-i sadâret-i sâbık Âtıf Bey'e, 
kethüdâ kitâbeti Reis kisedârı sâbık Nâsır Efendi'ye, gedikler kitâbeti kaim- 
makam paşa hazinedârı Hacı Hüsâm Efendi'ye, büyük rüznâmecilik ordu 
defterdârı sâbık Ârif Efendi'ye, baş muhâsebecilik baruthaneler nâzırı sâbık 
el-Hâc Necib Efendi'ye, Haremeyn muhâsebeciliği fodla kâtibi Mehmed 
Efendi'ye, Anadolu muhâsebeciliği tezkire-i sâbık Ali Râik Bey'e, tersâne 
müdirliği Ahmed Şevki Efendi'ye, eshâm 1581) mukataacılığı Kıblelizâde 
Nu'mân Bey'e, mevkufâtcılık kisedâr defterdârı sâbık Ömer Râsim Efen- 
di'ye, mâliyye tezkireciliği Anadolu muhâsebecisi sâbık Nüri Efendi'ye, kü- 
çük ruznâmçecilik mektübi-i defteri serhalifesi Osman Efendi'ye, piyâde mu- 
kabeleciliği divân kalemi mühimme-nüvisânından Sünühi Efendi'ye, küçük 
evkaf muhâsebeciliği mektübi hulefâsından Zühdi Bey'e, Haremeyn muka- 
taacılığı hâcegândan Ahmed Cemil Efendi'ye, sergi nezâreti kâtib efendi hu- 
lefâsından Mehmed Nâşid Bey'e, büyük kal'a tezkireciliği mektübi hulefâ- 
smdan Neş'et Efendi'ye, baş mukataacılık âmedi vekili Sârim Efendi'ye, sâl- - 
yâne mukataacılığı mektübi hulefâsından Hacı Hüseyin Efendi'ye, Bursa 
mukataacılığı mektübi hulefâsmdan İzzet Efendi'ye, Avlonya mukataacılığı 
mühimme-nüvisândan Hacı İzzet Efendi'ye, Rodos mukataacılığı tuğrakeş 
Hacı Edhem Efendi'ye, kâğıd-ı enderün emâneti mühimme-nüvisânından 
Atâ Efendi'ye, tarihçilik defterdâr kisedârı Ahmed Efendi'ye, reis kisedârlığı 
âmedi hulefâsından Recâi Efendi'ye tevcih olunup menâsıb-ı sâire erbâbı ib- 
ka olunmuşdur. 

Tebeddül-i mütesellim-i Tırnova 


Sırkâtibi Mustafa Paşa'nın ol vakit derece-i nihâyede olan ikbâli tenezzüle 
başlamış olduğu sırada müşârünileyhe mensüb olanlardan Tırnova müteselli- 
mi Kıbrıslı Hacı Mehmed Ağa'nın (bu Hacı Mehmed Ağa sudürdan müteveffa 
meşhür Tahsin Bey'in pederidir) yerine Şehsüvârzâde Derviş Bey Tırnova mü- 
tesellimi nasb olundu. 


Vefeyât-ı ba'zı a'yân 


Kırk sekiz senesi Zilhiccesinin dokuzunda (29 Nisan 1833) Çayırzâde Mir-i 
alem Ahmed Bey, ertesi günü kudemâ-yı vüzerâdan Mirgün'de yalısında mu- 
kim Moralı Bekir Paşa ve meşhür meddâh Piç Emin vefât etmişlerdir. Mir-i 
alemlik unvânı lağv ile hidmet-i mahsusası mirâhür-ı evvel bulunanlara havâle 
olunmuşdur. 


Nakl-i ba'zı ahâli-i Alacahisar be-Edirne 


Alacahisar sancağında İzmirnik Karadağı denilen nâhiye ahâlisi mahalleri 
dağlık olduğundan zirâat ve ticâretden mahrümiyyetleri sebebiyle etrâf u ek- 
nâfa ta'addi ve gasb 1591 ve sirkate tasaddi edegeldikleri cihetle hemcivârları 
olan ahâlinin te'min-i âsâyişleri ve kendilerinin dahi husül-i intiâşları içün ma- 
hall-i mezkür ahâlisi evlâd ü ıyâl ve emvâl ü eşyâları ile Çirmen sancağına 
gönderilerek oralarda münâsib kazâlara beşer onar hâne olarak bi't-taksim is- 
kânlarına mübâderet olunmuş olduğunu Reşid Mehmed Paşa Bâbıâli'ye bil- 
dirmişdir. 

» İlâve Kâşki ma'hüd Karadağ içün dahi böyle bir tedbir sebkat-pezir olaydı. 
İntihâ. i 


Zamime be-mukataa-i enfiyye 


Sadr-ı a'zam Reşid Mehmed Paşa Yanya'da iken Bâbıâli'ye gönderdiği bir 
mektübunda enfiyye mukataasma mikdâr-ı vâfi şey zammıyla hasılât fazlasın- 
dan haremine eshâm verilmesini inhâ eylemiş olduğunu Es'ad Efendi kayd ey- 
lemişdir. Bu fıkrayı kayıddan merâm ol vakit karşılıksız emvâl-i hazineye taar- 

© ruz âdet olmadığını imâ demekdir. ii 


İnhidâm-ı dâire-i evkaf 


Darbhane-i Âmire'nin üst tarafında evkaf yeri nâmıyla birbuçuk mâh mu- 
kaddem binâ olunmuş olan mahal o esnâda münhedim olduğu beyne'n-nâs şu- 
yü' buldukda her vakit âhâd-ı nâsın böyle erâcif ü ekâzib tefevvühü mesbük ol- 
duğu misillâ ebniye-i merkümenin inhidâmıyla içinde bulunan ba'zı me'mür- 
ların telefi evkafa taarruz şeametidir kılıklı sözler söylenmekde idi. Hakikat-i 

hâl ise eskiden mevcüd olup üzerine kahve ocağıyla diğer oda tesadüf eden su 
hazinesi yıkılarak üzerindeki odaları alt üst etmiş ve kimseye zarar dokunma- 
muş olduğundan ibâretdir. 


Narhr-ı revgan-ı zeyt 


Anadolu ordusunun ahvâli münâsebetiyle o esnâda İstanbul'da es'âr ve 
zahâirin fiyâtı yükselmeye başlamış ve bu hâl ahâlice huzürsuzluğu mücib ol- 
muş olduğundan tatyib-i kulüb-i ibâd yolunda erzâkın narhdan ziyâdeye sa- 
tılmaması tenbihi sırada zeytinyağının tüccârdan bakkallar kıyyesini doksan 
üç paraya alıp okkada üç para ticâret zammıyla doksan altı paradan ziyâdeye 
satılmamasına bâ-fermân-ı âli eimme-i mahallât vâsıtasıyla ahâliye tenbih kı- 
lındı. 


Azimet-i sefir-i Fransa be-huzür-ı şâhi 


Kırk sekiz senesi Şevvâlinin onbirinci (3 Mart 1833) günü Dersa'âdet Fransa 
sefiri Çırağan (60) Sarayı'nda huzür-ı hümâyüna çıkmışdır. Huzürda vüzerâ ve 
refs efendi ile İstefanaki Bey mevcüd oldukları halde sefirin bundan böyle Me- 
mâlik-i Mahrüsa ahâlisi ve husüsiyle Anadolu halkı âsâyiş ile yaşarlar demesi- 
ne mukabil taraf-ı pâdişâhiden bizim de matlübumuzdur, ibtidâ-i nizâmda 
ba'zı uygunsuzluklar vuku'u tabfi ise de bundan böyle hoşnüdi-i ahâliyi mücib 
olacak usül ve nizâmâtın icrâsma bakılır buyurulmuşdur ve merâsim-i mu'tâ- 
denin icrâsıyla sefir avdet etmişdir. 

Şevvâlin yirmi ikinci (14 Mart 1833) akşamı Rusya amirali ile Rusya elçisine 
Serasker Husrev Paşa Salıpazarı'ndaki yalısında ziyafet verilmişdir. Ertesi gün 
taraf-ı seraskeriden mümâileyhümâya murassa, enfiyye kutuları ihdâ olunmuş- 
dur. 


Reşid Mehmed Paşa'ya dâir ba'zı havâdis 


O esnâda sadr-ı esbak Reşid Mehmed Paşa Anadolu'dan avdetle Baltalima- 
nı'nda kâin yalısına gelmişdir. Es'ad Efendi der ki Reşid Mehmed Paşa Konya 
vak'asının üzerine İbrahim Paşa ile beraber Karahisar-ı Sâhib'e kadar gelip es- 
nâ-i musâhabetde İbrahim Paşa Reşid Mehmed Paşa'ya tesliyet-âmiz ba'zı söz- 
ler sırasında muhârebe hâli böyledir, tarihler ma'lüm Yıldırım Han ve sâirlerin 
ahvâlini bilmez misiniz, siz gayretde ve şecâatde kusur etmediniz, kader böyle 
yapdı, benim murâdım sizin rahâtınızdır, ri'âyetden başka size muâmelemiz 
yokdur, isterseniz Mısır'a babamın yanına göndereyim, isterseniz İstanbul'a gi- 
din dedikde İstanbul'a deyip vedâ” etmişdir. 

Garibe O senenin sâl takviminin Şa'bân yirmi iki (14 Ocak 1833) rakamı 
hizâsmda ahz-ı gulâm-ı Reşid lafzı var imiş. Halk bunu sadr-ı esbak daha İs- 
tanbul'dan hareketinden evvel müneccimbaşı bilmiş diye teşe'üm etmişler 
imiş. F”l-hakika vuku'-ı hâl bunu tasdik eyledi. İstanbul'a avdeti günü dahi 

yine takvimde ahz-i gulâm-ı mu'teber yazılmakla buna dahi halk Reşid Pa- 
şa'nın avdeti ma'nâsını vermişlerdir. Keyfiyyet müneccimbaşıdan su'âl olun- 
dukda kasem billah ederek böyle şeye işâret murâdı olmadığını söyledi, lâkin 
fenden behresi olmayanlar inanmadılar, vâkı'a müneccimbaşı tasdik etmiş ol- 
sa dahi yalandır, zirâ bu takvimi bir sene evvel hesâb etmişdir. Sadr-ı a'zam 
yâ tali'-i velâdetinden veya me'müriyyetinden hesâb edecek velâdetini bilme- 
yeceği bedihidir ki diyâr-ı Gürcistan'da kim zabt etmişdir. Hesâb-ı takvim 
(611 vaktinde ise Rumeli'de idi. Hulâsa müneccimbaşı tefennün zu'muyla ih- 
tiyârâtda böyle fıkralar yazması tesadüf kabilindendir. Es'ad Efendi'nin sözü 
burada bitdi. 

Buna nazire Mısır mes'elesinin hin-i zuhürunda cennet-mekân Sultan Mah- 
müd Han hazretleri ol vaktin meşâhir-i erbâb-ı irfânından Kethüdâzâde den- 
mekle arif meşhür Ârif Efendi'ye kurenâsından Mehmed Ali Bey'i (meşhür Da- 
mad müteveffâ Mehmed Ali Paşa'dır) irsâl ile netice-i mes'ele hakkında eyle- 
dikleri su'âle bu sene Mısır Vâlisi ahz u girift olunacakdır demiş imiş. Aks-i ka- 
ziyye zuhürunda Ârif Efendi'yi muâheze buyurdukda hilâfım zuhür etmedi 
doğrusunu söyledim, ayniyle dediğim gibi çıkdı, zirâ ahz u girift olunan Reşid 
Mehmed Paşa bi”1-fi'1 Mısır Vâlisi değil miydi diye söylemiş olduğu mesmü'-ı 
fakirânem olmuşdur. 


Vefât-ı emin-i binâ-i Varna 


Varna Kal'ası binâ emini Edirne vücühundan Şükri Efendi o esnâda vefât et- 
mişdir. Mümâileyh servet ü sâmân sâhibi olmağla muhallefâtının zabt u tahriri 
Bâbıâli'den Edirne hükümetine emr ü iş'âr olunmuşdur. Mümâileyhin yerine 
âtide beyân olunacağı vechile Mirâhür-ı evvel Mehmed Ağa gönderilmişdir. 
Mehmed Ağa'nın esâs me'müriyyeti Varna Kal'ası'na yeniden bir kışla ile 
müte'addid palankalar inşâsı idi (Bu Mehmed Ağa zabtiyye müşiri iken vefât 
eden meşhür Koca Mehmed Paşa'dır). 


Vuku'-ı ziyâfet der-Kâğıdhane 


Beher sene evvel-baharda ıstabl-ı âmire esblerinin çayıra çıkarıldığı günü 
Kâğıdhane'deki Mirâhür Köşkü'nde arpa eminleri tarafından ziyâfet tertibi 
mu'tâd olduğundan bu sene dahi orada ziyâfet verildi.) 


Binâ-yı Sahilsaray-ı Beylerbeyi 


(aya olik iyi düny İşle ph Ey 9 A ) vefkince şöhret-şiar-ı nüzhet- 
gâh-ı erbaa-i dünyâ olan Boğaziçi'nin letafet-i hevâ ile meşhür olan mahallerin- 
den Anadolu sâhilinde vâki” İstavroz nâm mahall-i dilgüşâda mukaddemâ da- 
hi mevcüd olduğu ba'zı tevârihde muharrer sahilserâ misillâ bir kâşâne-i şev- 
ket-âşiyânenin binâsına bundan akdem şürü' ve mübâşeret ve mahall-i mez- 
kürda bulunan yalılarla sâir arâzi-i münâsibe eshâbının ignâsı ile taraf-ı miri- 
den mübâyaa olunup gayet latif ve dilnişin (621 bir sahilsaray-ı bihterin kâffe-i 

müştemilâtıyla hitâma karin olduğundan Muharremin beşinci (4 Haziran 1832) 
Pazartesi günü nakl-i hümâyün vuku' buldu. 

Nakl-i âli ile sahilsaray-ı cedidin tebriki zımnında şüyüh-i islâm ve vüzerâ 
sudür-ı izâm ve ba'zı ulemâ vericâl ü havâs hademe ve bendegân fevc fevc gi- 
dip saray-ı âli-i sâlifü't-ta'rifi seyr ü temâşâ eylediler ve tarih takdim eden ba'zı 
sühanverân nâil-i birr ü ihsân oldular. 

Sarayın binâ emâneti hidmetinde bulunan sahib-i ayâr Said Efendi'nin mü- 
cevher nişân ile sadr-ı mefhareti tezyin kılındı. 


Ba'zı tevcihâtla vukuât-ı sâire 


- Bosna Vâlisi Hamdi Paşa'nın Boşnak eşkıyâsını terbiye hakkında olan gay- 
retini takdiren İzvornik sancağı müşârünileyhe ilhâk kılındı. 

Anadolu muhâsebecisi kudemâ-yı bendegândan Hacı Abdi Efendi vefât et- 
mekle yerine mâliyye tezkirecisi Nuri Efendi me'mür oldu. 

Âmedi odasına bir nefer efendinin lüzümu cihetiyle mühimme-nüvisândan 
Şekib Efendi alındı. , 

Defterdâr Ali Bey'in Ortaköy'de kâin yalısına teşrif-i şâhâne şeref-vuku'uyla 
müşârünileyhe pırlanta ile murassa' tasvir-i hümâyün ihsân buyuruldu. Darb- 
hane-i Âmire başkâtibi İbrahim Efendi'nin hidmet-i me'müresinde görülen ik- 
dâm ve gayreti ve erbâb-ı ilm ü liyâkatdan bulunduğu cihetle uhdesine hâcelik 
teveccühüyle sebike-i kadr ü meziyyeti ziver-pezir-i tamga-yı a'lâ oldu. 

Kastamonu mütesellimi Kapıcıbaşı Mehmed Emin Ağa'nın tebdiline lüzüm 
görünmesiyle yerine hüsn-i sülük ve reâyâ-nüvâzlığı me'mül olan Mehmed 
Ağa mütesellim nasb olundu. 

Muharremin dokuzuncu (8 Haziran 1832) Cum'a gecesi Mercan civârında 
harik zuhüruyla otuzdan mütecâviz dükkân ve üç bâb hâne muhterik oldu. 

Hayli vakitden beri enderün-ı hümâyünda sır kâtibi bulunan havâss-ı kure- 
nâ-yı şâhâneden Mustafa Nuri Efendi'ye rütbe-i vezâretle Tırhala sancağı ve 
Hassa Feriki Ahmed Fevzi Paşa'ya hassa müşirliği ve Rodosluzâde Ahmed 
Bey'e hassa ferikliği ve Miralay Nâmık Bey'e hassa ikinci mirlivâlığı verildi. 

Sadr-ı sâbık Reşid Paşazâde Mirimirân Emin Paşa'ya huzür-ı şâhânede rüt- 
be-i vezâret (631 tevcihiyle sâdır olan hatt-ı hümâyün müretteb âlay ile Bâbı- 
âli'ye bi'l-irsâl lân-ı keyfiyyet kılındı. 

İlâve Müşârünileyhümden Mustafa Efendi meşhür Sırkâtibi Mustafa Paşa, 
Ahmed Fevzi Paşa kapudan-ı esbak Firâri Ahmed Paşa ve Rodoslu Ahmed Bey 
Fethi Paşa merhümdur. Nâmık Bey kudemâ-yı vüzerâ-yı benâmdan esbak se- 
rasker Nâmık Paşa hazretleridir. Müşârünileyhümün zikr olunan me'müriy- 
yetlerine dâir Kaim-makam Hulüsi Ahmed Paşa'ya hitâben şeref-sudür olan 
hatt-ı hümâyün süretidir: 

“Kaim-makam paşa 

Havâss-ı mukarribân-ı şâhânemden Sırkâtibi Mustafa Nuri Efendi'nin is- 
ti'dâd-ı zâtisinde vezârete kabiliyyet ve bulunacağı hükümetde rızâ-yı hümâ- 
yünum üzere hareketle reâyâ ve berâyâdan cânib-i cihândârânemize duâ-yı 

hayr aldırmaya ve i'mâr-ı memlekete sa'y u gayret me'mül olduğundan bu 
defa kariha-i sabiha-i şâhânemden kendisini rütbe-i vezâret ihsânıyla çerâğ 
edip Tırhala sancağını uhde-i liyâkatine tevcih eyledim ve bundan başka el- 
hâletü hazihi süvâri ve piyâde asâkir-i hassa-i şâhânemin büyük zâbiti ferik-i 
hassamız Ahmed Paşa'dan ibâret ise de bi-tevfikillahi tealâ nizâmât-ı askeriy- 
yemizin gün-be-gün tekessürü müyesser-gerde-i hazret-i bâri olarak bundan 
böyle diğer bir ferik rütbesinden yukarı bir büyük zâbit nasbı lâzım gelmek 
. ve mümdâileyh Ahmed Paşa'nın gerek nizâmca ve gerek hidmet-i şâhânemde 
meşhüd olan sıdk u istikameti iktizâsınca her türlü liyâkat ve ehliyyeti nümâ- 
yân olmak mülâbesesiyle kezalik kariha-i mülükânemden bu def'a paşa-yı 
mümâileyhe dahi müceddeden rütbe-i vezâretle müşir-i asâkir-i hassa unvânı 
tevcih ve ihsân-ı hümâyünum olarak bi'l-cümle asâkir-i hassa unvânı ve feriki 

dahi mukaddemâ asâkir-i mansüremizde miralaylık mertebesini hâiz ve el- 
yevm mâbeyinci-i hümâyünumuz bulunan Rodosluzâde Ahmed Bey'e tevcih 
ve piyâde asâkir-i hassa üçüncü miralayı Nâmık Bey dahi müceddeden ikinci 
mirlivâ-i hassa nasb ve ta'yin olunarak vezir-i müşârünileyhümâ ile paşa-yı 
mümâileyhe hakkında olan işbu (64) tevcihât-ı hümâyünumuz bugün ihtiyâr 
olunan vakt-i mes'üdda bizzât huzürumuzda serasker paşa dahi mevcüd ol- 
duğu hâlde bi'l-icrâ iktizâ eden nişan ve harvânileri iksâ ve i'tâ olunarak 
cümlesi doğru Bâbıâlimize isrâ kılınacak olmalarıyla vardıklarında Bâbıâli- 
mizde dahi rüsüm-ı mu'tâdenin icrâsıyla ba'dehü her birinin iktizâ eden tev- 
cih ve me'müriyyet evâmirini ısdâr etdirdesin. Kaldı ki sadr-ı a'zamımızın 
me'mür olduğu hidemât-ı celile ve uğur-ı şâhânemde peyderpey zuhüra ge- 
len hüsn-i ikdam u gayreti nev-be-nev hakkında tezâyüd-i mehâsin-i teveccü- 
hât-ı şâhânemi müstelzim olduğundan ve müşârünileyhin mahdümu olup el- 
yevm tarafından Yanya ve Avlonya ve Delvine sancakları kaim-makamı olan 
müârimirândan Emin Paşa dahi pederi eserinde gayret ü şecâat üzere davrana- 
rak bundan böyle kendisinden hidemât-ı şâhânemde yararlık me'mül ve ge- 
çende Dersa'âdetimize geldiğinde nâsiye-i hâlinden dahi isti'dâd ve kabiliy- 
yeti meşhüd-ı hümâyünum olmuş idüğinden kemâkân elviye-i selâse-i mez- 
küre kaim-makamı olmak üzere kendisine avâtıf-ı aliyyemden rütbe-i vezâret 
ihsân olunmağla kapı kethüdâsına hil'atini ilbâs ederek keyfiyyeti ve Tırhala 
sancağının süret-i tevcihini sadr-ı a'zamımız müşârünileyh tarafına tahrir ve 
iş'âr eyleyesin. Heman hak tealâ hazretleri cümlesini hidemât-ı me'mürele- 
rinde tıbk-ı rızâ-yı şâhânemiz üzere din ü devlet-i aliyyemize hayırlı hidmet- 
lere muvaffak eyleye âmin.” 

Mustafa Nuri Paşa'ya ricâl-i benâm-ı Devlet-i Aliyye'mden Darbhane-i 
Âmire nâzırı sâbık Ali Rızâ efendi kapı kethüdâsı ta'yin ve hazinedârlık hidme- 
tinde bulunmak üzere hazine-i hassadan çerâğ kılınan Şükri Efendi'ye erbâb-ı 
ilm ü dânişden olmasına mebni hacelik rütbesi tevcih olundu. 

Bursa'da ikamete me'mür Bağdad Vâlisi sâbık Dâvud Paşa'nın zarüret-i hâ- 
li tahkik olundukda müstevfi maâş tahsis kılındı. 

Safer'in yirmi sekizinci (27 Temmuz 1832) Cum'a günü selâmlık resminin ic- 
râsından sonra Göksu'ya teşrif-i hümâyün vuku'uyla o sularda yalısı olan Şey- 
hülislâm Yâsincizâde Abdülvehhâb Efendi huzür-ı hümâyüna celble mazhar-ı 
iltifat olarak pırlanta ile murassa' bir kıt'a tasvir-i hümâyün i'tâ buyuruldu. 
Meşâhir-i ulemâ-yı a'lâmdan Akşehri Hoca Ömer Efendi ile mahdüm-ı şeyhü- 
lislâmi Ali Efendi dahi yevm-i mezkürda müsül-i huzür-ı pâdişâhi ile müftehir 
oldular. (651 

Bosna tarafında ibrâz-ı hüsn-i hidmet ederek geçende uhdesine mirimirân- 
lık rütbesi tevcih olunan Ustulucalı Ali Paşa'ya mücevher bir kıt'a nişân-ı ifti- 
hâr verildi. 

Fevzi Paşa kitâbet hidmetinde bulunan Vassâf Efendi'ye huzür-ı hümâyün- 
da mücevher bir kıt'a nişân-ı iftihâr ihsân buyuruldu. 


Ba'zı havâdis-i Bosna 


Bosna tarafında tahaddüs eden haşerâtın def-i mekidetlerine me'mür olan 
Bosna Vâlisi Mahmüd Hamdi Paşa me'mür-ı ma'iyyeti bulunan Arnavudluk 
ümerâsı ve asâkir-i mansüre ile refte refte Saraybosna'ya takarrüb eylemiş idi. 
Bosna'ya beş saat mesafede olan Alacahan nâm mahal gayet sa'bü'l-mürür ol- 
masıyla beraber eşkıyâ tarafından dahi fevkalâde metânet verilmiş ise de asâ- 
kir-i mevcüdeye kemâl-i gayret ü şecâat gelerek ve husüsiyle Çam ve Toska as- 
kerleri şu Bosna maslahatında sadâkat etmeyi samimi kurmuş olduklarından 
istihkâmât üzerine defaten hücüm olunmuş ve Çelebipazar'da tahassun etmiş 
olan sergerde-i eşkıyâ Sarhoş Ali Paşa üzerine vâli-i müşârünileyh bizzât azi- 
met etmiş olduğundan eşkıyâ-yı merküme firâr eylediklerinden kasaba-i mez- 
küre averde-i kabza-i teshir ile muhâfız ik'âd edilmiş ve vâli-i müşârünileyh or- 
dusunu Alacahan nâm mahalle naki ile Hüseyin Kapudan nâm şekavet-ittisâm 
on bin nefer süvâri ve piyâde askerle Saraybosna'dan çıkıp orduya yarım saat 
mahalle gelerek âsâr-ı hücüm irâ'e ve Çelebipazarı'na dahi tekrar asker 'zâm 
etmiş ise de evvelce yollarına pusular tertib ve merdâne hareket olunduğu ci- 
hetle kapudan-ı merküm Bosna'ya firâr ile civâr-ı memleketde tabya ve metris 
gibi istihkâmlar inşasına ibtidâr eyledi. Şaki-i merküm üzerine varılması esnâ- 
yırâhda bulunan süvâri ve piyâde asâkir-i mansürenin vürüdlarına ta'lik olun- 
muş ise de Arnavud askerinin kemâl-i şevk u hahişleri ta'rifden müstağni olup 
mukaddemâ haklarında zuhür eden afv-ı âliye teşekküren bu bâbda fedâ-yı ser 
ü cân edeceklerini bi”l-beyân yürüyüşe ruhsat istemiş olduklarına ve ma'iyyet-i 
müşârünileyhümde bulunan ba'zı ümerâ-yı askeriyye ile dahi muhâbere kılın- 
dığına mebni Muharrem'in altıncı (5 Haziran 1832) günü iki koldan hücüm 
gösterilerek ve asâkir-i şâhânenin dahi satvet-endâz-ı vürüd oldukları haberi 
eşkıyâya dehşet vererek Saraybosna âverde-i kabza-i teshir kılınmış olduğu ha- 
beriyle tafsilât-ı sâiresi Deraliyye'ye tebşir ve inhâ kılındı. İşbu haberi isâl hid- 
metinde bulunan kethüdâ-yı bâb-ı sadâret-penâhi Nâşid Bey ile Fevzi Paşa di- 

vân kâtibi (66) Vassâf Efendi'ye mücevher kutular ve gelen tatarlarla sâireye hi- 
la'-ı fâhire ve atâyâ-yı vefire /tâ buyuruldu. 


Azimet-i şerif-i Mekke-i Mükerreme 


Mekke-i Mükerreme şerifi ta'yin olunan Abdülmuttalib Efendi hazretlerinin 
ikmâl-i esbâb-ı seferiyyesiyle semt-i maksüda râhile-bend-i azimet olmasına 
ruhsat verilmiş olduğundan müşârünileyh hakkında her türlü merâsim-i ta'zi- 
miyye ve ihtirâmiyyenin icrâsıyla ma'iyyetine ta'yin olunan Kapıcıbaşı Hâşim 
Ağa mihmândârlık hidmetiyle mahall-i matlüba âzim oldu. Şerif-i müşârüni- 
leyhin Bursa'da esnâ-yı ikametinde tahsis olunan maâşı esnâ-yı râhda derece-i 
kâfiyyede olamayacağından ber-vech-i kâfi ilâvesinden başka Bursa'da kalacak 
familyasının dahi esbâb-ı refâhiyyeleri istihsâl kılındı. Gaile-i Mısriyye münâ- 
sebetiyle o sene surre-i hümâyünun semt-i maksüda azimeti müyesser olama- 
dığından Haremeyn-i muhteremeyn ahâlisinin mu'tâd olan surrelerinden 
adem-i mahrümiyyetleri irâde-i hayriyyesiyle esnâ-yı râhda surre-i hümâyün 
me'mürlarından surreyi alıp mahalline isâli husüsu dahi mümâileyh Hâşim 
Ağa'ya ihâle olundu. 

Eyyâm-ı resmiyyede rüküb-ı hümâyüna mahsus iki kıt'a saltanat filikası 
Tersâne-i Âmire'de müceddeden inşâ ile ihtiyâr olunan vakt-i mes'üdda rüy-ı 
deryâya tenzil kılındı. 

Memâlik-i Anadolu'da husule gelen afyonun eshâb-ı ihtikâr taraflarından 
dün bahâ ile alınmasında eshâb-ı mahsule mazarratı olduğundan husüs-ı mez- 
kürun yed-i vâhide rabtıyla ta'yin ve tahsis kılınan fiyât-ı münâsibe ile alınma- 
sı maslahatına me'mür afyon müdiri Ömer Lütfi Efendi muktezâ-yı me'müriy- 
yetini icrâ eylemekde ise de fukarâ-yı zürrâ'a bir kat daha mücib-i menfaat ol- 
mak üzere sene-i hâliyeye mahsüben alınacak afyonların beher çekisinde fiyât-ı 
sâbıkasma ikişer kuruş zamm olunması irâde kılındı. 


Emânet-i binâ-i Şumnu 


Varna ve Şumnu taraflarının istihkâmlarını binâ ve ta'mir zımnında gönde- 
rilen mühendis ve me'mürların getirdikleri defâtir-i keşfiyyelerine nazaran es- 
hâb-ı vak” ve rütbeden birer binâ emini nasbı lâzım gelmesiyle Ebniye-i Hassa 
Müdiri Halim Efendi aralıkda gidip 1671 nezâret etmek üzere Şumnu binâ emâ- 
netine ricâlden çavuşbaşı esbak Hacı Atâ Efendi ve Varna'ya Mirâhür-ı evvel 
Mehmed Ağa ta'yiniyle yanlarına lâzım gelen mühendisler terfik kılındı. 

İlâve İngiltere elçisi ile vuku” bulan mülâkat mazbatası müsveddesinde 
husüs-ı mezküra dâir fıkra süreti zeyl-i kitâba derc olunmuşdur ki mütâlaası 
şâyân-ı dikkat ve ibretdir. (Numero 1) 


Bazı vukuât-ı mütenevvia 


Rumeli'nin mahâll-i münbitesinden bulunan Dobruca ahâlisi tâ olunan 

“âne akçesiyle esbâb-ı zeriyyelerini tedârik ederek o sene külliyyetli tohum 
zer etmiş olduklarından deynlerini te'diyeden fazla menâfi'-i külliyyelerini 
istihsâl eyledikleri derkâr ise de mahsullerini ele alıncaya kadar orakçı akçe- 
si olarak bir mikdâr daha i/âne-i nakdiyye ihsân buyurulması ahâli-i merkü- 
me tarafından niyâz olunmasıyla derhâl zahire hazinesinden bin kise akçe 
hazine-bend olarak ahâli-i merkümeye mahsus tatar ile gönderildi. Bir müd- 

.detden sonra ahâli-i merkümeye yedi yüz elli kise daha nakid akçe gönderil- 
mişdir. 

Zât-ı hazret-i pâdişâhi bendegân ve dâ'iyândan ba'zılarının sâhilhânelerini 
teşrifle taltiflerine müsâade buyurulduğu misillü Seretıbbâ Behcet Efendi'nin 
dahi Bebek'de kâin yalısına teşrif buyuruldu. 

Bağdad Vâlisi Ali Paşa hazinedârı olup vâli-i sâbıkın bu tarafa isâli me'mü- 
riyyetiyle İstanbul'da bulunan Ali Yâver Bey'e dergâh kapıcıbaşılığı verildi. 
Sadr-ı esbak Abdullah Paşazâde Silâhşör Ahmed Bey'den mahlül olan senevi 
yirmi bin guruş bedelli zeâmet Telhisi-i sâni Halim Ağa ile Kapı çukadârı Ali 
Ağa'ya ber-vech-i iştirâk tevcih olundu. 

Âdet-i hasene-i saltanat-ı seniyyeden olan menkıbe-i celile-i mevlid-i şerif 
resm-i kırâati o sene Beylerbeyi câmi'-i şerifinde icrâ olundu. 

Kâffe-i mesâlih ve hidemât-ı lâzimenin süret-i intizâmiyyelerine himmet bu- 
yurulmakda olduğu ve enderün-ı hümâyünun dahi usül-i atikasından bulunan 
ba'zı mevâddm taht-ı nizâma rabtı sırasında kozbekcileri ta'bir olunan hade- 
menin işleri kalmamış olduğundan bir nefer zâbitleriyle elli altmış neferâtı mâ- 
hiyyeler tahsisiyle çerâğ 1681 oldular. Enderün-ı hümâyünda mezkür kozbekci- 
lerinin işi bu idi ki selâmlık günleri ve ba'zı nüzhetgâha teşrif olunduğu vakit- 
lerde zât-ı şâhâne ile dârüssaâde ağası ve hazinedâr ağanın melbüsât ve mefrü- 
şât misillü eşyâlarının naki u hıfzı me'mürları olup muahharen ise o misillü 
hidmetler meirük bulunduğundan lağv olundu. i 

Kocaeli sancağı mütesellimi ve İzmid Kereste Nâzırı Tâhir Efendi'nin 
ta'addiyât-ı merviyyesi azlini icâb eylediğinden yerine İstanbul ihtisâb me'mü- 
ru esbak Dede Mustafa Ağa ta'yin kılındı. 

Belgrad Muhâfızı Hüseyin Paşa (müşârünileyh Kavanozoğlu Hain Pa- 
şa'dır) birâderzâdesi Mehmed Bey'e kapıcıbaşılık ve divân kâtibi Hurşid Efen- 
di'ye hâcelik rütbeleri tevcihini iltimâs eylemesiyle tevcih olundu. 

Su Nâzırı Ali Behcet Ağa'nın yolsuzluğu cihetle nezâret-i mezküre Ebniye 
Müdiri Halim Efendi'ye ilhâk ve su nezâreti ağa-yı mümâileyhin çıraklığı ol- 
masıyla hâsılâtından bâ-şart-ı kayd-ı hayât idâresi süreti icrâ kılındı. 


Netice-i mes'ele-i Yunaniyye 


Bundan akdem vuku” bulan Mora ihtilâli beş on sene mümted ve âsâyiş-i 
âmmeye dokunacak sürete münkalib olmakda olduğu cihetle Devlet-i Aliyye 
ile İngiltere ve Fransa ve Rusya devletleri beyninde bi'l-müzâkere Mora cezire- 
si ve civârında ba'zı mahaller ba'zı şerâit-i lâzime tahtında hükümet-i müfreze 
olarak tesviye ve tanzim olunmuş iken ol vakit harita ile kat" olunan hudüd 

mahalline tevâfuk etmemesi cihetle hudüd-ı mezküreyi tanzimât-ı ahire-i 
kat'iyye olmak üzere düvel-i selâse tekrâr bi'l-mülâhaza Londra'da yazılan 
mazbata üzerine bâ-sefâret-i mahsusa İngiltere devleti cânibinden Dersa'âdet'e 
vürüd eden Kanin cenâbları Fransa ve Rusya me'mürlarıyla bi'l-muayene 
me'mürin-i Devlet-i Aliyye ile defaâtle olunan müzâkere kararı olarak tanzim 
ve mübâdele kılınan sened mücibince kat'-ı hudüd maslahatina hâcegândan 
Koniçeli Hüseyin Bey ta'yin ve i'zâm kılındı ve hitâm-ı me'müriyyeti cihetiyle 
avdet edeceğinden sefir-i mümâileyh li-ecli'İ-vedâ” huzür-ı hümâyüna müsü- 
lünde pırlanta ile müzeyyen bir kıt'a tasvir-i hümâyün i'tâ buyuruldu. (Buna 
dâir mukavelenâme süreti zeyl-i kitâbda muharrerdir.) Numero 2 (691 Bervech-i 
muharrer düvel-i selâse ittifaklarıyla Yunan mes'elesi rehin-i tesviye olup Si- 
sam ceziresi ahâlisi ba'dezin Devlet-i Aliyye'nin teb'a-i sâdıkası idâdından 
ma'düd ve sıdk-ı ra'iyyetde sebâtları meşhüâd olmak üzere cezire-i mezküre 
vergisi maktü' olmak ve umür-ı memleket kendi ma'rifetleriyle rü'yet ve idâre 
olunup kendi mezhebdaşlarından biri rejs-i idâre nasb olunmak misillâ hakla- 
tefanaki Sisam beyi ta'yin olundu. 

Çarşuda satılan âdi nân-ı azizin yetmiş dirhemi dört paraya satılmakda ise 
de zahirenin feyz ü bereket ve fiyâtının kemmiyyet ve mikdârına nazaran onar 
dirhem zammıyla seksen dirheminin dört paraya satılması tenbih olundu. 

Maâdin-i hümâyün emini Mirimirân Osman Paşa ordu-yı hümâyün 
ma'iyyetinde bulunmasıyla orada kaviyyü'l-iktidâr bir vezirin lüzümuna meb- 
ni Diyarbekir Mütesellimi Çötelizâde Kapıcıbaşı İbrahim Ağa'nın her türlü li- 
yâkat ve asâleti cihetiyle uhdesine vezâret tevcihiyle Diyarbekir eyâleti ve ilha- 
ken maâdin emâneti verilerek esbak Gümrükçü Mehmed Bey kapı kethüdâsı 
nasb olundu. Müşârünileyh İbrahim Paşa Diyarbekir'den hareketle vatanı olan 
Harput'a muvâsalatında vefât etmiş olduğu damadı Hacı İshak Ağa tarafından 
inhâ olunmuş ve müteveffâ-yı müşârünileyhin göreceği hidmete İshak Ağa'nın 
iktidârı bulunduğu cihetle eyâlet-i merküme bâ-rütbe-i vezâret ağa-yı mümâ- 
ileyhe tevcih olundu. 

Geçenlerde Bağdad'da ba'zı eşkıyâ hareketle vâli bulunan Ali Paşa'ya Bağ- 
dad'dan çıkmasını teklif ile vâli konağını basıp birkaç âdemi telef ederek kona- 
ğın kapısına hücüm eylemişlerse de vâlt-i müşârünileyhin harekât-ı dilirânesi 
ve ta'yin eylediği asâkir-i mansürenin gayret-i şeci'âneleriyle eşkıyâ-yı 
merkümenin cem'iyyetleri dağıdılmış ve makarr-ı mefsedetleri olan Kanberali 
nâm mahal dahi ihrak etdirilerek sergerde-i eşkıyâ olan şahıs dâire-i âmâna ge- 
lerek fesâd-ı mezkürun define himmet olundu. Sâbık Basra Mütesellimi Aziz 
nâm şahıs bundan akdem Bağdad vukuâtında kabâil içüne ve sonra İran tarafı- 
na firâr ile aktâr-ı Hicaziyye'ye ba'zı evrâk-ı fesâdiyye neşrine mücâseretle başı- 
na asker cem” ederek Bağdad üzerine gelmeyi kurmuş 170) idi. Devlet-i Aliyye 
ile İran devleti beyninde olan musâfât-ı kâmile icâbınca bu misillü muhill-i em- 
niyyet-i memleket olan firârının derdest edilmesi icâb-ı şiâr-ı ahd-perveriden 
bulunmasıyla keyfiyyet Bağdad Vâlisi Ali Paşa tarafından Kirmanşahan hâkimi 
Şehzâde Hüseyin Mirzâ'ya me'mür-ı mahsus irsâliyle bildirilmiş olduğundan 

derhâl merküm Şüşter tarafında ahz u girift ile ma'iyyetine iki yüz nefer serbâz 
terfik ederek cânına aman verilmek iltimâsıyla vâli-i müşârünileyhe gönderildi. 


Habs-i ba'zı sarrâfân 


Tırhala Vâlisi Mustafa Nuri Paşa'nın sır kitâbeti hengâmında etbâ'ından 
Mahmüd ile karındaşı Hüseyin ve sarrâfı Maksüd'un ticâret süretiyle mütecâsir 
oldukları ta'addiyâta müşârünileyhin rızâsı olmadığı derkâr ise de kân-ı âdi ti- 
câret ediyoruz kılıklı cüz'i şey göstererek kendileri birtakım irtikâbâta sapdıkla- 
rı devletçe tahakkuk etdiğinden ve Maksüd ile sarrâf Canik ve Hantar dahi mü- 
şârik bulunduklarından mersümlarm oda ve yalıları temhir fi-mâ-ba'd sarraflık- 
da kullanılmamak üzere Darbhâne-i Âmire'ye kaldırılmış ve merkümândan 
Mahmüd memleketi tarafında bulunmasıyla ihtâr içün mahsusan müböâşir gön- 
derilerek buradaki karındaşı Hüseyin li-ecli'I-istintâk Bâbıâli tomruğuna vaz' 
olunmuşdur. j 

Rikâb-ı hümâyün kaim-makamı Hulüsi Paşa bir müddetden beri nâ-mizâc 
olduğundan taraf-ı şâhâneden mahsusan istifsâr ile mazhar-ı şifâ-yı sürür u ib- 
tihâc oldu. Kethüdâ kalemi hulefâsından Hacı Edhem Bey iltifâta şâyân olma- 
sıyla hâk-i pây-i şâhâneye rü-sâ olarak mücevher nişâna nâil oldu. 

Zât-ı sadr-ı a'zaminin uğur-ı şâhânede ibrâz etdiği hidemât-ı cânsipârânesi- 
ni takdir-i ahremleriyle cevârilerine senevi kırk üç bin kuruş faizli eshâm ihsân 
buyuruldu. 

Kigalık ta'bir olunan Ohri ve Elbasan ve Dukakin ve Prizren ve Üsküb san- 
cakları dâhilinde ve mevâki'-i berriyyede ezmine-i kadimede binâ olunan kal'a 
ve kuleler eğerçi oraların husul-i emniyyeti içün yapılmış şeyler ise de bunlar 
sonraları bi'l-aks sü'-i i'mâlde bulunduğundan ve ittihâz buyurulan usül ya'ni 
ahâli ve berâyânın emniyyetine dokunur esbâbın mahv'u izâlesi gözedildiği sı- 
rada bunların 1711 lüzümu kalmadığı misillü vücüdu ise mahz-ı zarar olduğun- 
dan fakat İşkodra ve Ülgün ve Bar kal'aları misillü sevâhilde ve ba'zı mevâki'-i 
mukteziyede bulunan kılâ'ın ibkasıyla diğerlerinin hedmi taraf-ı sadr-ı a'zami- 
den bi't-tensib ol bâbda emr-i âli ısdâr etdirmişdir. 

Tuna sevâhilinde mutavattın Bucak Tatarlarından hin-i istilâda Anadolu ta- 
rafına geçmiş olan iki yüzden mütecâviz hâne bu def'a bâ-ruhsat-ı seniyye yine 
Rumeli yakasına geçmekde olduklarından bunlara yirmi beş bin guruş atiyye-i 
seniyye ihsân kılındı. 

Bozok mütesellimi Hacı Darbaz Ağa'nın sü'-i hareketi vâsıl-ı sâmi/'a-i devlet 
olduğundan yerine Cebbârzâdelerden olup hayli vakitden beri İstanbul'da 
kesb-i terbiye etmiş olan Şâkir Bey mütesellim nasbıyla ağa-yı mümâileyhin li- 
ecli"I-muhâsebe hemen bu tarafa gelmesi irâde buyuruldu. 

Rebiyülâhirin ibtidâki (28 Ağustos 1832) gecesi Boğaziçi'nde Çengelkö- 
yü'nde kazâen zuhur eden ateşden seksen kadar hâne ile yirmiden mütecâviz 
dekâkin süzân oldu. Fukarâ-yı harikzedegâna taraf-ı pâdişâhiden atiyye-i vefi- 
reihsân buyuruldu. 

Rebiyülâhirin onüçüncü (9 eylül 1832) Cumartesi gecesi Tatavla'da zuhür 

eden ateş altı saat etrafa şerâre-keş olarak altı yüzden mütecâviz hâne ve yirmi 
kadar dükkân süzan ü harab olmuşdur. 

Zât-ı hazret-i pâdişâhi Okmeydanı'nı teşriflerinde keman-keşân beyninde 
meşhür olan Ekşi menzili nâm râddeyi kuvvet-i bâzü-yı rüstemâneleriyle boz- 
muş oldukları hayret-fezâ-yı eshâb-ı remy ü sihâm oldu. 

Dersa'âdet ve Bilâd-i Selâse ve Memâlik-i Mahrüsa-i şâhânenin ba'zı ma- 
hallerinde kâin cevâmi' ve mesâcid-i şerife ile hayrât-ı sâireden muhtâc-ı ta'mir 
ve inşâ olanların evkaf-ı hümâyün ve Haremeyn hazineleri taraflarından ta'mir 
ve ihyâsına himmet buyurulup o sene dahi pek çok cevâmi' ve mesâcid ve mü- 
berrât-ı münife-i mi'mâri himem-i şâhâne ile ma'mür oldu. 

Kütahya mütesellimi Kapıcıbaşı Halil Kâmili Ağa memleketin vasatında bir 
güzel muvakkithane binâ etdirerek nâm-ı şâhâne ile tezyin olunmak üzere bir 
kıt'a tuğra irsâlini niyâz eylemiş ve işbu eser-i hayr pesendide-i âli olarak icâbı 
icrâ kılınmışdır. (721 

Tecdid süretiyle ta'mir ve inşâ olunmakda olan Mes'üdiyye nâm üç anbarlı 
ile havuzda ta'mir olunmakda bulunan Hıfz-ı Rahman nâm fırkateyn reside-i 
hitâm olduğu misillü sâir süfün-i hümâyünun dahi tanzimât-ı lâzimesinin icrâ- 
sına ve yirmi kıt'adan mütecâviz koterlerin techizlerine ikdâm u gayret olun- 
du. Boğaziçi'nde Akındıburnu'nda müceddeden binâ buyurulup Tevfikiyye 
tesmiyye olunan câmi”-i şerif karin-i hüsn-i hitâm olarak sâir cevâmi'-i selâtin 
misillü vâiz ve hademe-i sâiresi ta'yin ve (Buldu elhak câmi'e a'lâ mahal Mahmüd 
Han) tarihiyle bâlâ-yı bâyı tezyin kılındı. 

Dâire-i hazret-i sadr-ı a'zamide kitâbet hidmetinde bulunan Yümni Efen- 
di'ye Haremeyn mukataacılığı pâyesiyle Divân-ı Hümâyün hâceliği ihsân bu- 
yuruldu. Dergâh-ı âli gediklilerinden Cizye Başbakıkulu Abdullah Ağa'nın ve- 
fâtıyla yerine gedikliler muhtâr-ı sâbıkı Ali Ağa ta'yin kılındı. 

Müneccim-i sâni İbrahim Bey'in necm-i ömrü sâkıt olup yerine Beylerbeyi 
Câmi'-i şerifi hatibi Sa'dullah Efendi müneccim-i sâni oldu. , 

Öteden beri müneccimbaşıların tanzim etdikleri tekavim-i felekiyyeyi iki- 
yüz on beş (1800) târihine gelince Mirzâ Uluğ Bey zicinden hesâb edegelmişler- 
se de eski müneccimler ve râsıdlar öyle şimdiki gibi a'lâ dürbin ve rasad ve 
âlât-ı lâzimeye destres olamadıklarından hesâblarında zarüri sekamet olacağı 
bi-iştibâh olduğundan zic-i mezkürun terkiyle Fransalı büyük Kasni nâm râsı- 
dın icâd eylediği zicden hesâb olunması târih-i mezkürda irâde buyurularak 
şimdiye kadar meri olmakda idi. Bunun dahi hesâbca ba'zı mertebe tefâvütü 
olduğu taayyün eyleyip husüsiyle bu misillâ ulüm ve maârif gün-be-gün ted- 
kik olunmakda olduğundan bundan otuz üç sene mukaddem Paris'de icâd 
olunan Lalanet zici hepsinden doğru olmasıyla takavim-i mezkürenin ba'demâ 
bundan hesâb edilmesi irâde buyuruldu. 

Bağdad'a mülhak olmak üzere Basra eyâletinin vüzerâdan birine ihâlesi lü- 
zümundan bahisle Haleb Vâlisi Mehmed Pâşa'nın eyâlet-i mezküreye me'mü- 
riyyeti Bağdad Vâlisi Ali Rızâ Paşa tarafından inhâ olunduğundan icâbının ic- 
râsıyla Haleb eyâleti eyâlât-ı sâire misillü uhde-i sadr-ı azamiye kayd u ilhâk 
kılındığı bâlâda muharrerdir. (731 

İçelli müteveffâ Ahmed Paşa damadı Zeynelâbidin Bey'e dergâh-ı âli kapıcı- 
başılığı verildi. 

Donanma-yı hümâyün bu sene Akdeniz'de kışlamak üzere Bahr-i Sefid Bo- 
ğazı'na gelerek levâzım-ı şitâiyye ve sâir mukteziyyât-ı bahriyyesinin tedâriki- 
ne bakılması ve Kapudan-ı deryâ Halil Paşa'nın umür-ı berriyyede dahi mahâ- 
reti müsellem olduğu misillâ Topçubaşı Tâhir Paşa'nın mine'l-kadim bahriyye- 
ce olan ma'lâmâtı cihetiyle uhdesine vezâret tevcih olunarak müşârünileyh 
Tâhir Paşa kapudan-ı deryâ ve Halil Paşa Tophâne müşiri nasb olunup birkaç 
gün zarfında Tâhir Paşa donanma-yı hümâyün cânibine azimet eyledi. Tâhir 
Paşa'nın Alâiyye sancağı uhdesinde ise de kapudanlığa me'müriyyeti münâse- 
betiyle Gelibolu sancağının uhdesine ihâlesiyle mezkür Alâiyye kemâ-fi's-sâbık 
Tophâne-i Âmire'ye ilhâk kılındı. 

Donanma-yı hümâyünun Akdeniz tarafında kışlaması münâsebetiyle asâ- 
kir-i muntazama-i bahriyyenin elbise-i şitâiyyelerinin tanzim ve irsâline him- 
met buyurulup fakat donanma-yı hümâyünun muvakkat olarak kazâlardan 
getirilen altı bin nefer aylıklı asâkire elbise /tâsı mesbük değil ise de bunlara 
dahi elbise verilmesi irâde buyurularak ale'I-hesâb olarak bin kise itâsıyla bu 
husüsun tesviyesine Tersâne Emini Hacı Ali Bey me'mür oldu. 

Donanma-yı hümâyün içüne ba'zı ta'mire muhtâc olan gemilerden bir kıt'a 
kalyon ve üç kıt'a fırkateyn ve altı kıt'a brik ve bir kıt'a gulet ki cem'an ondört 
kıt'asını bi't-tefrik kapudan-ı müşârünileyh Şa'bân-ı şerifin beşinci (28 Aralık 
1832) günü Halic-i Dersa'âdet'e bi'l-vürüd evvel-baharda Akdeniz'e çıkmak 
üzere süfün-i mezkürenin esbâb-ı ta'miriyyelerine mübâşeret olundu. 

Çırağan sâhilsarây-ı hümâyünunun hasbe'l-mevki' letâfet-i hevâsı münâse- 
betiyle mevsim-i şitâda ârâmgâh tahsisi ârzü buyurulup birkaç sene ol vechile 
ikamet buyurulmuş ise de adem-i vüs'ati cihetiyle verâ tarafına zü'l-vecheyn 
bir dâire inşâsıyla Receb-i şerifin sekizinci gi Aralık 1832) günü nakl-i hümâyün 
şeref-vuku' oldu. 

Naki-i hümâyün akib-i leyle-i mübâreke-i Regaibe hüsn-i müsâdif olmasıyla 
iki tebrik birleşdirilerek nakl-i hümâyünun üçüncü günü rikâb resmi icrâ kılın- 
dı. 1741 

Kastamonu tarafında ba'zı mertebe ihtilâl vuku'uyla mütesellim bulunan 
Ahmed Emin Ağa ile vücüh-ı memleketin Kengırı tarafına savuşdukları haberi 
der-i devlete mün'akis olduğunu müte'âkib vürüd eden #lâmât ve mahzarlar- 
da husüs-ı mezkür tevzi'ât maddesinden neş'et ederek ahâlice zerretmâ şâibe-i 
serkeşi olmadığı muharrer ise de revş-i hâle göre mütesellim-i mümâileyhin 
uygunsuzluğu anlaşılarak Ankara mütesellimi Kapıcıbaşı Mes'ud Ağa Viranşe- 
hir sancağı ilhakıyla Kastamonu mütesellimi nasb olunarak vesâyâ-yı lâzime if- 
hâm kılındı. 

Mukataat hazinesi zimmeti Rifat Efendi'nin ceride odası baş, kitâbetine 
nakliyle yerine mansüre zimmeti Hüsni Efendi ve onun yerine ceride başkâtibi 
Hâlid Efendi'nin me'müriyyeti Mukataat nâzırı Mehmed Efendi tarafından bâ- 
takrir inhâ ile icâbı icrâ olundu. 

Reisülküttâb-ı sâbık Süleyman Necib Efendi o esnâda irtihâl-i dâr-ı beka et- 
di. (Müteveffâ-yı müşârünileyh sadr-ı esbak Sârim Paşa merhümun kayınpede- 
ridir.) Muhallefât ve eşyâ ve hâne ve sahilhanesi veresesine terk ve ihsân buyu- 
rulduğundan ma'adâ Tophâne nezâreti hengâmında cânib-i miriye olan deyni 
dahi veresesine ihsân buyuruldu. 

Midilli nâzırı Kapıcıbaşı Hacı Mustafa Ağa vefât ederek İstanbul'da bulur- 
nan küçük oğlu İsmail Bey'e kapıcıbaşılık ile Midilli nezâreti ihâle kılındı. 


Ba'zı tevcihât 


Hüdâvendigâr eyâleti Şam Vâlisi Hacı Ali Paşa'ya tevcih olundu. 

Rumeli eyâleti ile derbendât nezâreti Belgrad muhâfızı Kavanoszâde Hüse- 
yin Paşa'ya ve Yanya ve Avlonya ve Delvine sancakları ber-vech-i asâlet Emin 
Paşa'ya ve Belgrad muhâfızlığı rütbe-i vezâretle Selânik muhassılı mirimirân- 
dan Vecihi Paşa'ya ve Selânik muhassıllığı Ağrıboz muhâfızı sâbık Ömer Pa- 
şa'ya ve Hersek sancağı İstoliceli Ali Paşa'ya tevcih olunarak ricâl-i Devlet-i 
Aliyye'den bunlara zevât-ı münâsibe kapı kethüdâsı nasb ve ta'yin ve Ağrı- 
boz'un tahliyesine değin Ömer Paşa'nın Ağrıboz'da me'müriyyeti bâki ise de 
tesviye-i emlâk me'müriyyetiyle Ağrıboz'da bulunan mevâliden Ahmed Paşa- 
zâde İsmail Bey'i yerine bırakıp Selânik'e gelmesi Ömer Paşa'ya ve İstanbul'a 
avdetle mansıbı cânibine gitmesi dahi Ali Paşa'ya iş'âr kılındı. (751 

Öteden beri Tersâne-i Âmire'nin masârif ve vâridâtı tersâne eminleri tarafın- 
dan rü'yet olunagelmiş ise de bu husüslarda makam-ı kapudanide bulunan 
zâtların dahi ma'lümâtı bulunması İcâb-ı maslahatdan görünmesiyle ve kal- 
yonlar kitâbetinin bu cihetle lüzümu olmamasıyla muhallefât halifesi Ahmed 
Efendi dört nefer ma'iyyet ketebesiyle rüznâmçe-i kapudani ta'yin ve tersâne 
zimmet halifesi esbak Ârif Zeki Efendi dahi muhallefât halifesi nasb olundu. 

Gerede a'yânı olup bu defa Bolu mütesellimi nasb olunan Ahmed Ağa'ya 
kapıcıbaşılık verildi. 

Kapıcıbaşılık tarikinin en eskilerine mirialemlik unvânı verilerek senevi 
beşbin kuruş kadar âidesi var ise de tarik-i mezkürun dahi süret-i ıslâhı sıra- 
da mirâhür-ı evvel bulunanların bi't-tabi” kapıcıbaşılara merci” bulunması ci- 
hetiyle mirialemlik mansıbının lüzümu kalmadığından bu defa vefât eden 
Çayırzâde Mirialem Ahmed Bey'in yerine diğeri ta'yin olunmayarak miri- 
alemlik lağv olundu. Hasbe't-tarik mirialem olacak Çilzâde Mustafa Ağa'nın 
ihtiyârlığına merhameten şehriyye beşyüz kuruş ihsânıyla mesrür buyurul- 
du. Azadhı barutçubaşısı Simon fevt olduğundan yerine birâderi Ohannes ba- 
rutçubaşı ve İstanbul baruthanesine dahi oğlu Boğos ta'yin ile iktizâ eden be- 
rât-ı âlileri tâ olundu. Bu misillü hidemât-ı mühimme-i Devlet-i Aliyye'de 
Simon ile babası ve evlâd u ıyâlleri mazhar-ı imtiyâz olduklarından bunlarla 
altı nefer evlâd ve dört nefer hidmetkârlarının dahi mutasarrıf oldukları em- 

lâk ve akarlarıyla imtiyâz ve muâfiyyetleri icrâ olundu. Bâb-ı defteride mek- 
tübcu odasına ketebenin ehliyyetlisi alınmak usülden ise de bir vakitden beri 
buna adem-i ri'âyet le işe yarar yaramaz birtakım kesân birikerek odada yüz 
on nefer kadar ketebe nâmına kesân tekessür etmiş olduğu beyânıyla ba'de- 
zin hulefâ-yı mevcüde yetmiş beş nefere tenzil ve liyâkat ve ehliyyeti bi't-te- 
beyyün irâde-i seniyye taalluk etmedikçe hâricden ketebe alınmaması mü- 
ceddeden nizâma rabt olundu. 

Asya kıt'asında vâki” Türkistan ve Tataristan ve Özbekistan ve Moğolistan 
ta'birleriyle elyevm müte'addid hükümetleri hâvi olan Turan zeminin Hokand 
kıtası hükümetinin her ne kadar Devlet-i Aliyye'ye bu'd-ı mesâfesi var ise de 
1761 ahâlisi Sünni ve Hanefiyyü'l-mezheb bir tâife-i pâkize-meşreb olup hâkim- 
leri bulunan zevât-ı kirâm muktezâ-yı diyânetleri üzere imâmü'i-müslimin ve 
halife-i rüy-i zemin olan selâtin-i Osmaniyye'ye arz-ı tebaiyyet ve izhâr-ı hulüs 
ve taviyyet eylemeyi iltizâm eyledikleri misillâ el-hâletü hazihi hükümet-i 
mezküre hâkimi şehâmetlu Muhammed Han hazretleri te'kid-i râbıta-i hulüs 
ve musadakat zımnında bâ-nâme-i mahsus ulemâsından Ernazar Kadı Resâ ve 
ricâlinden Abdurrahman Bey nâm iki nefer sefirini bundan mukaddem derbâr-ı 
şevket-karara i'zâm ve bir kıt'a mushaf-ı şerif ile sâdât-ı silsile-i aliyye-i Nakşi- 
bendiyye'den İmam Muhammed Faruk Serhendi ve ned-i İmam Muhammed 
Ma'sum hazerâtının müdevven mektübât-ı şerifelerini ve diyârlarına mahsus 
şâl ve akmişe misillü hedâyâ irsâl eylemiş olduğundan mümâileyhümâ nezd-i 
şâhânede mazhar-ı envâ”-ı iltifât ve hedâyâ-yı mezküre karin-i hüsn-i kabül bu- 
yurulup sâlifü'z-zikr Mushaf-ı şerifi zât-ı şâhâne kaimen istâde-i mevki/-i tel- 
sim ve ta'zim buyurdular. 

Hüdavendigâr-ı müşârünileyh hazretlerinin işbu ta'zim-i şâhâneleri cedd-i 
büzürgvâr-ı âlileri ve asl-ı şecere-i aliyye-i Osmaniyye olan cennet-mekân Sul- 
tan Osman Han hazretlerinin Şakayık-ı Nu'maniyye ve sâir kütüb-i tevârihde 
mestür olan meşhür Şeyh Edebâli hazretleriyle şeref-vuku” olan kıssa-i hasene- 
lerine hüsn-i tevâfuk etmişdir. 

Ramazanın yirmidördüncü (14 Şubat 1833) akşamı mâ-sabakda isimleri mu- 
harter sefirler li-ecli"I-iftâr mâbeyn-i hümâyüna da'vetle ba'de'İ-iftâr ve't-terâ- 
vih murassa' birer kıt'a kutu ihsânıyla vücüh-ı iftihârları tezyin kılındı. 


Azl u nasb-ı şeyhülislâmi 


Kırk üç senesi Şevvâlinden (16 Nisan-14 Mayıs 1828) beri makam-ı fetvâda 
bulunan Yâsincizâde Abdülvehhâb Efendi ziyâdesiyle müsin ve ihtiyâr oldu- 
Şundan hâne ve sâhilhanesinde istirâhatleri irâde buyurulmasıyla yerine şey- 
hülislâm-ı esbak ve meşihat-ı islâmiyyeye cümleden elyâk olan Mekkizâde 
Âsım Efendi def a-i sâlise olarak şeyhülislâm oldu. 

Müşârünileyh Mekkizâde Efendi'nin nasblarına “fe-azzeznâ bi-sâlisin” 
nass-ı celilini be-tariku'l-iktibâs bir zât-ı maârif-istinâs tarih bulmuşdur. 

(Tarih-i mezküru söyleyen Ârif Hikmet Bey merhümdur). 

Çavuşbaşılık Tezkire-i evvel Sâlih Efendi'ye, küçük tezkirecilik Mektübi-i 

sadr-ı âli 1771 Âtıf Bey'e, kethüdâ bey kitâbeti Nâsır Efendi'ye, başmuhâsebe 
baruthaneler nâzırı sâbık Necib Efendi'ye tevcih olundu. 

Tevcihât münâsebetiyle âmedi hulefâsından Nâsır Efendi ile reis kisedârı 
nasb olunan Recâi Efendi'nin açılmış olan yerlerine mektübi hulefâsından Ağ- 
rıbozi Mâhir Bey ile divân kalemi mühimme-nüvisânından Enveri Efendi âme- 
di odasına me'mür oldular. 

Bâb-ı Seraskeri dâhilinde asâkir-i mansüre içün iki kat gayet metin ve dilni- 
şin bir bâb kışla binâ kılındı. Mezkür kışlaya ba'zı müverrihin tarafından tarih- 
“ler inşâd olundu. Meşhür Hoca Ayni Efendi'nin “Mekânın bin iki yüz kırk sekizde 
buldu bu kışla” mısrâ'ı güzel tarih olmuşdur. 


Tebeddül-i sadâret 


Makam-ı sadâretin tebeddülü münâsebetiyle taraf-ı şâhâneden zât-ı sadr-ı 
a'zamiye fevka'I-had taltifât ve sa'âdet-i hâl-i tebaaya dâir vesâil-i lâzimenin ic- 
râsına müteallik vesâyâ ve tenbihât-ı seniyyeyi mübeyyin sâdır olan hatt-ı hü- 
mâyün asâkir-i hassa müşiri Fevzi Paşa vâsıtasıyla Bâbıâli'ye irsâl olunarak 
bi'-cümle menâsıb-ı divâniyye eshâbı mevcüd oldukları hâlde ta'zimât-ı lâyıka 
ile bi'-kırâa mazmün-ı münifi #lân kılmdı. 


Süret-i hatt-ı hümâyün: 

“Sen ki sadr-ı a'zam-ı sütüde-şiyem ve vekil-i mutlak-ı sadakat-alem Meh- 
med Emin Raüf Paşasın. Seni bizzât selâm-ı selâmet-encâm-ı şâhânemle taltif ve 
tebcil eylediğimden sonra ma'lüm-ı hamiyyet-melzümun olsun ki selefin Reşid 
Paşa'nın hasbe”i-kader vuku'a gelen me'müriyyet-i âhiresinde adem-i muvaffa- 
kiyyet ve makamından mehcüriyyeti cihetiyle azl ü tebdili lâzım gelmekle azl 
olunup sen öteden beri hidemât-ı saltanat-ı seniyyemde istihdâmla mukaddem- 
den dahi rütbe-i sadâreti ihrâz ve ba'dehü ihâle eylediğim eyâlât ve elviye 
hükümetlerinde dahi rızâ-yı hümâyünuma muvâfık mesâ'i-i meşküre ibrâz ede- 
rek hâsılı Devlet-i Aliyyemin dekayık-ı umür ve mesâlihine vâkıf ve her halde 
sadâkat ve istikamet ile mecbül ve muttasıf bulunduğundan bu kerre dahi kari- 
ha-i sabiha-i şâhânemden seni sadr-ı a'zam nasb ve ta'yin ve vekâlet-i (781 mutla- 
kam hidmet-i celilesini uhde-i liyâkatine ihâle ve tefviz eyledim. Dâimâ aksa-yı 
merâm-ı şâhânem her mahalde ahkâm-ı şer-i şerifin kemâ-emrullah infâz ve ic- 
râsı ve zât-ı hilâfet-meâbıma vedia-i cenâb-ı kibriyâ olan berâyâ ve reâyâ ve ce- 
mi'-i ibâdullahın âsâyiş-i hâlleri ve Memâlik-i Mahrüsamın ma'mür ve âbâdân 
olması ve bu emniyyeye lâzım kabilinden olduğu üzere saltanat-ı seniyyemle 
düvel-i mütehâbbe beyninde müteakkid ve müesses bulunan mevâsik-i mu'âhe- 
dâtımızın kemâ-yenbagi hıfz u bekası din ü Devlet-i Aliyyemin sa'âdet-i hâl ve 
ikbâli içün ihyâsına muvaffak olduğum tanzimât-ı askeriyye-i berriyye ve bah- 
riyyeye müteallik hidemât-ı hasene ve tertibât-ı müstahsene husüslarında bilâd 
ve ibâdın refâh-ı hâl ve âsâyiş-i bâlleri kaziyyesine muvâfık usül-i mergübe ve 
vesâil-i marziyyenin lâyıkıyla gözedilmesi husüsları olmağla işte gerek bu 
maddelerde ve gerek sâir kâffe-i mesâlih-i Devlet-i Aliyyemin ber-vefk-i dilhâh 

rü'yet ve idâresi emrinde bi'littifak vekâlet-i mutlakanın muktezâsından olan 
dikkat ve ihtimâmı icrâ eyleyesin, el-hâletü hazihi Rumeli'de olan Memâlik-i 
Mahrüsamın lillahi'l-hamd âsâyiş ve emniyyetleri yerinde olup Rumeli ve Arna- 
vudluk ve Bosna ahâlileri ve rüesâ ve mirimirânlık bu defaki me'müriyyetlerin- 
de vüs'leri mertebe gayret etdikleri meşhüd-ı hümâyünum olmağla sâye-i şâhâ- 
nemde memleketlerine varıp kesb-i râhat ve âsâyiş ve emniyyetle dâimâ rızâ-yı 
hümâyünumu gözederek öylece hareketde bulunmaları içün avdetlerine ruhsat 
verilsin ve inşâallahu tealâ Anadolu ve Arabistan ihtilâli dahi bugünlerde külliy- 
yen bertaraf olarak bu iklimlerdeki Memâlik-i Mahrüsam ahâli ve fukarâsı dahi 
bundan böyle sâye-i şâhânemde her türlü refâh ve râhata nâil ve biraz eyyâmdan 
beri zâyi' eyledikleri hüsn-i hâl ve âsâyişe destres olmaları ve ale'I-husüs iki se- 
nedir hüccâc-ı müsliminin ta'vikden ve Haremeyn-i şerifeyn ve ahâlisinin müret- 
teb olan surre ve vezâif ve muayyenâtlarmın te'hirinden müteessir isem de bi- 
tevfikihi tealâ bundan böyle gerek maslahat-ı hacc-ı şerif ve gerek ahâli-i Hare- 
meyn-i muhteremeynin terfih-i hâlleri vesâilinin dahi hüsn-i tesviyesi akdem-i 
dilhâh-ı şâhânem olan hâlâtdandır. 

Heman rabbim tealâ hazretleri habib-i kibriyâsı efendim hürmetine dâimâ 
mesâlih-i Devlet-i Aliyyemize yüsr ü suhület ihsân ve her hâlde seni sıdk u isti- 
kametle çalışan hayrhâhân-ı saltanat-ı seniyyemi tevfikât-ı ilahiyye ve te'yidât- 
ı samedâniyyesine mukarenetle berhurdâr eyleye âmin.” (791 

Mesned-i sadâretin tebeddülü cihetiyle kaim-makam Hulüsi Paşa'nın bi't- 
tabi” infisâli lâzım gelmiş sadr-ı esbak Selim Paşa ve İzzet Paşa ve sadr-ı sâbık 
Reşid Paşa misillâ üç sadr-ı a'zamın zamânlarında kaim-makamlık hidmetini 
hüsn-i idâreye muvaffak olmuş ve kendisi alilü”1-mizâc bulunmuş olduğundan 
Baltalimanı'nda kâin yalısında ikametine ruhsat-ı seniyye erzâni buyuruldu. 

Bin ikiyüz kırkaltı senesi Şa'bânında (15 Ocak-12 Şubat 1831) tevellüd eden 
Hayriyye Sultan Ramazan-ı şerifin yirmibeşinde (15 Şubat 1833) saray-ı adne 
revân olarak Fatih civârındaki Valide Türbesi'ne defn olundu. İhtisâb Nâzırı 
Fâik Efendi'nin ba'zı nâ-mülâyim vaz” u hareketi vuku'una mebni yerine ket- 
hüdâ kâtibi sâbık İbrahim Efendi nasb olundu. Şıkk-ı Evvel Defterdârı Ali Ne- 
dib Bey'in kitâbet hidmetinde bulunan mektübi-i defteri hulefâsmdan Ahmed 
Muhtâr Bey'in ehliyyet-i meşhüdesine mebni büyük kal'a tezkireciliği pâyesi 
ile uhdesine hâcelik tevcih olundu. 

Geçen Ramazanın gurresinden (22 Ocak 1833) yirmiikisine (12 Şubat 1833) 
kadar yirmiiki gün zarfında anbar-ı âmireden Dersa'âdet'de bulunan ta'yinat-ı 
askeriyye ve imâretlere ve ekmekçi esnâfına yüz altmış dört bin sekiz yüz kile 
hınta ve yirmi sekiz bin kile arpa i'tâ olunmuşdur. 


Mevâdd-ı ilmiyye 


Anadolu Kazaskeri Yahyâzâde Efendi'nin müddet-i örfiyyesi hitâm bul- 
mağla yerine Melek Paşazâde Abdülkadir Bey sadr-ı Anadolu ve İzmid mollası 
sâbık Ataullah Efendizâde Şerif Molla Efendi Bursa ve Belgrad Kadısı sâbık Sa- 
makovi Nazif Efendi Bosna mollası nasb olundu. 

İstanbul'da vâki” Vâlide Sultan ya'ni Yeni Câmi” vâizi Kıbrısi Hasan Efen- 
di'nin vefâtı hasebiyle ber-mu'tâd silsile-i meşâyih icrâ ve Râgıb Paşa hâfız-ı 
kütübü Mehmed Râşid Efendi zeyl-i meşâyiha kayd u imlâ kılındı. 

Hâlen nakibü”l-eşrâf ve fezâil ve maârif-i kesbiyye ile fâiku'l-eslâf olan Ârif 
Hikmet Beyefendi ile Selim Mollazâde Abdürrahim Efendi'ye Anadolu ve fetvâ 
emini esenn-i ulemâdan Gedusi Mehmed Efendi ve Hekimbaşı birâderi Abdül- 
hak Efendi ve Takvim nâzırı Vak'anüvis Es'ad Efendi'ye İstanbul pâyeleri ihsân 
buyuruldu. (80) 

Def'a-i sâlise ile Rumeli kazâskeri bulunan Halil Hamid Paşazâde reisü'l- 
ulemâ Ârif Bey'in müddeti reside-i hitâm olduğundan Arabzâde Sa'dullah 
Efendi sadr-ı Rum oldu. 

İstanbul Kadısı Mollacıkzâde Servet Efendi'nin dahi müddeti hitâm bul- 
mağla mesbük bi”i-misi olduğu üzere selefi Selim Mollazâde Abdürrahim Efen- 
di def'a-i sâniye olarak kadı-ı İstanbul oldu. 

Kudemâ-yı vüzerâdan Moralı Bekir Paşa dâmâdı Vidin nâibi Musıla-i Sü- 
leymaniyye müderrislerinden Âsaf Bey'e Vidin Vâlisi sadr-ı esbak Mehmed İz- 
zet Paşa iltimasıyla Üsküdar mevleviyyeti ve Süleymaniye müderrislerinden 
Kâmilizâde Şâkir Efendi'ye İzmir ve Ka'riye müderrisi Sâlih Efendi'ye Galata 
ve Bursalı Hatibzâde Mustafa Efendi'ye Filibe mevleviyyetleri tevcih olundu. 
Ağriboz cânibinde me'mür olan mahrec mülâzimlerinden İsmail Bey'in hid- 
met-i vâkı'asına mükafaten uhdesine Üsküdar pâyesi tevcih kılındı. 

Edirne mollalığı Karamanizâde Necib Efendi'ye ve Selânik mollalığı Süley- 
maniye müderrislerinden Zeytüni Mehmed Efendi'ye ve Eyyüb mollalığı Sıd- 
kizâde Hâmid Efendi'ye Sofya bâ-itibâr-ı mahrec Tekfurdağı Müftizâde Emin 
Efendi'ye ve Üsküdar mollalığı Müsevvid Nazif Efendi'ye ve Belgrad Şeyh İb- 
rahim Efendizâde Abdülkerim Efendi'ye tevcih olundu. 

Ordu-yı hümâyünda Buhâri-i şerif kıraatine me'mür Bursa müderrislerin- 
den Yenişehirli Halil Efendi'ye Erzurum mevleviyyeti tevcih kılındı. 

Erzurum kazâsı mutasarrıfı olup Üsküdar bâb nâibi bulunan Ispartalı Hüse- 
yin Efendi'ye mevsil-i bilâd-ı erbaa olmak üzere bâ-pâye-i Üsküdar Bosna mev- 
leviyyeti tevcih olundu. (Efendi-i mümâileyh talebeliğinden gelme fakih bir zât 
olup beyne'l-ulemâ Püseri denmekle arif Ispartalı Hüseyin Efendi'dir ki aşağı- 
larda sırasında yazılacağı vechile sonraları Şam mevleviyyeti hengâmında 
Şam'da nahbını kazâ etmişlerdir.) 

Osmaniyye vâizi Hacı Osman Efendi vefât etmekle usülü vechile meşâyih 
silsileleri yürütülerek erbâb-ı istihkakdan Hacı Ahmed Efendi zeyle kayd olun- 
du. 181) 


Mevâdd-ı askeriyye 


Piyâde onbirinci alayın miralayı Hâlid Bey'in liyâkatine mebni uhdesine 
mirlivâlık tevcihiyle yerine alay-ı mezkür kaim-makamı Ali Bey miralay nasb 
olunarak zâbitân-ı sâirenin dahi silsileleri yürüdüldü. 

Süvâri ve topçu ve piyâde taburlarının tanzimine mukaddemâ himmet bu- 

yurulup esbâb-ı intizâmiyyeleri rehin-i sâha-i matlüb olmakda olduğundan 
ber-mücib-i nizâm bunlara mirlivâ ve miralayların nasbı lâzım gelmesiyle top- 
çu yüzbaşılarından Bekir Ağa ve Hasan Ağa miralay nasb olundular. Yirminci 
alaya Binbaşı Hâfız Eyyüb Ağa miralay ta'yin kılındı. 

Erzurum'da bulunan yerli topçularının ta'limlerine bakılarak nizâmât-ı lâzi- 
melerinin icrâsı zımnında Tophâne-i Âmire'den çend nefer topçu zâbitânı Er- 
zurum'a irsâl kılındı. 

Trabzon ve sevâhili topçu neferâtının dahi idâre-i hüsn-i nizâmiyyeleri ve 
nüfüs-ı mevcüdelerine göre bir büyük zâbitin lüzümu sırasında mahalli topçu- 
başısı bulunan İsmail Ağa'ya binbaşılık rütbesi tevcih olundu. 

. Evlâd-ı fâtihândan Lankaza ve Boğdan nâm nâhiyeler askerinin bâ-berât çe- 
ribaşısı bulunan Demir Hasan Ağa vefât etmekle mahdümu Ahmed Ağa çeri- 
başı nasb olundu. Haleb vâlisinin Haleb'de tanzim eylediği asâkir-i mansüre 
bölüklerini bir tabura iblâğ eylemiş olduğundan tabur-ı mezkür binbaşılığına 
me'zünen Haleb'de bulunan yüzbaşı Ali Ağa ta'yin kılındı. 

Evlâd-ı fâtihândan müretteb onüçüncü alay miralayı Hacı Ahmed Bey 
ma'iyyetiyle Anadolu ordu-yı hümâyünu cânibine i'zâm olundu. 

Bâlâda muharrer olduğu üzere asâkir-i hassa piyâde üçüncü alayı miralayı 
Nâmık Efendi mirlivâ nasb olunmasıyla yerine alay-ı mezkür kaim-makamı 
Mirialemzâde Ahmed Bey miralay ve onun yerine dahi hassa piyâde birinci 
alayının dördüncü taburu binbaşısı Ali Ağa kaim-makam nasbıyla zâbitân-ı sâ- 
irenin dahi silsileleri yürütülmüşdür. 

Piyâde alaylarından her iki alaya bir mirlivâ nasb olunduğu misillâ bu usü- 
lün süvâri alaylarında dahi icrâsı icâb eylediğinden Anadolu cânibine sevk 
olunmak (821 üzere bulunan Miralay Şerif Bey'in zir-i kumandasında olan has- 
sa süvâri ikinci alay ile Üsküdar tarafına imrâr olunan Rızâ Bey'in miralayı bu- 
lunduğu timârlı süvâri-i mansüre üçüncü alayına mâbeyncilikden muhrec Said 
Efendi (efendi-i mümâileyh serasker-i esbak Damad Said Paşa'dır) mirlivâ nasb 
kılınarak ma'iyyetine lâzım gelen mühimmât ve top bataryalarıyla ordu-yı hü- 
mâyün tarafına tesyir kılındı. 
rasker paşa ve sâir ümerâ-yı askeriyye ile cânib-i Üsküdar teşrif buyurmuş- 
lardır. 

Donanma-yı hümâyünun Akdeniz'e sevkinden evvel vefât eden Patrona Sü- 
leyman Bey'in yerine münâsibinin me'müriyyeti cânib-i kumandaniye havâle 
olunmuş idi. Bu defa müşârünileyhin vâki” olan iş'ârına mebni Bursalı Ömer 
Kapudan be-tekrâr patronalık me'müriyyetiyle bekâm buyuruldu. 

Ma'iyyet-i serdâr-ı ekremide bulunan Miralay Sa'dullah ve Hayreddin Bey- 
lerin hidemât-ı hasenelerine mükâfâten uhdelerine mirlivâlık rütbeleri tevcih 
ve paşa-yı mümâileyhümüânın yerlerine ikinci alay kaim-makamı Mehmed Bey 
ile ondördüncü alayın kaim-makamı Benderli Ahmed Bey nasb olundu. 

Vidin'de tahrir olunmakda olan topçu neferâtının mikdârı bine karib olup 
bunların rabt u zabtıyla usül-i nizâmiyyelerinin hüsn-i idâresi zımnında bir ne- 
fer büyük zâbitin ta'yinine lüzüm görünmüş ve Tophâne-i Âmire'de topçu yüz- 

başısı Ali Ağa matlüba muvâfık ve serhad usülünü ârif olduğundan mümâiley- 
hin zâbitlik-i mezküra ta'yin ve i'zâmı icrâ buyuruldu. 

Ba'zı cünhâlarına mebni Midilli ve Sakız'a nefy olundukları yukarıda yazıl- 
muş olan Miralay Fazli Bey ile alay emini Hasan Bey bu defa mazhar-ı afv u 
ıtlak oldu. 

Mısır zâbitânından Miralay İdris Bey ile dört nefer zâbit ordu-yı hümâyüna 
dehaletle Dersa'âdet'e gelmiş olduklarından mümâileyhüm haklarında taltifât-ı 
seniyye icrâsıyla hidemât-ı askeriyyede istihdâmları irâde buyuruldu. 

Rumeli tarafından gelmekde bulunan alaylardan piyâde mansüre miralayı 
Ali Bey ile (831 süvâri miralayı Mirzâ Said Bey alayları ile beraber Dersa'âdet'e 
gelerek kışlalara ik'ad olundu. Mümâileyhümâdan Said Bey'in liyâkat ve cesâ- 
ret-i mücerrebesi cihetiyle uhdesine livâlık rütbesi tevcihiyle yerine Arslan Bey 
miralay olmuşdur. 

Mühendishane hulefâsından Halil Efendi'nin Rumeli cânibindeki hidmetini 
takdiren uhdesine miralaylık rütbesi tevcih olundu. 

Livâ İskender Paşa kumandasında bulunan onuncu alay miralaylığı alay-ı 
mezkür kaim-makamı Hüseyin Bey'e ihâle kılındı. 

Bağdad'da bulunan iki tabur asâkir-i şâhânenin bi't-tedric bir alaya iblâğı 
husüsuna teşebbüs olunmak üzere tabur-ı evvel binbaşısı İbrahim Bey'in teşkil 
olunacak alaya miralay nasbıyla sâir zâbitânın silsileleri yürütülmesi Bağdad 
vâlisi tarafından inhâ olundu. 


Fünün 


Ebu'l-feth Sultan Mehmed Han-ı Gazi hazretlerinin ulemâ-yı meşhüresin- 
den Ali Kuşi nâm fâzılın ulüm-i Arabiyye'nin ıttılâ”ına asl olan lugât-ı Arabiy- 
yenin mebâdi-i mühimmesiyle ilm-i sarf u iştikâk beyânında ulemâ-yı müte- 
kaddiminin re'yleri ile müteahhirinin efkârını mübeyyin Unkudü'z-zevâhir is- 
miyle bâ-irâde-i seniyye te'lif etdiği kitâb-ı nefisi şimdiye kadar bir fâzılın hâ- 
me-i şerh ü beyânuyla rehin-i inkişâf olmadığına ve allâme-i yegâne ve beyne'İ- 
ulemâ Palabıyık Hoca denmekle arif olan zâtın birâderi Hoca Abdürrahim 
Efendi kitâb-ı mezküru kırk cüz' olarak şerh eylemiş idüğine mebni şerh-i mez- 
kürun tab'hânede tab' ile teksir-i nüshası tezekkür olunmuş olduğundan tâlibi 
olanların kable't-tab” isimlerini kayd etdirmeleri lâzım geleceği ilân kılındı. 

Kitâb-ı mezkür her ne kadar erbâb-ı ilm ü tahsile lüzümlu olup husüsiyle 
şârih-i mümâileyhin yazdığı nükât-ı âlimâneden pek çok istifâde olunacağı 
derkâr ise de beyne't-tullâb şöhreti olmadığı şurada dursun şimdiye kadar is- 
mini bile işitmediklerinden talibi zuhür etmeyeceğine mebni tab'ı husüsu mev- 
zt'-ı destgâh-ı te'hir oldu. 


Mevâdd-ı hâriciyye 


Bin sekiz yüz otuz iki sene-i milâdiyyesi Şubatının ondördünde Lehistan'ın 
nizâmma dâir Rusya imparatoru Birinci Nikola tarafından Varşova 'da i'lân 

(841 olunan beyânnâmede Lehistan'ın nizâmâtına dâir Rusya Devleti'nin efkârı 
münderic olduğundan mezkürun süreti ber-vech-i zir tastir kılındı. 


Süret-i beyânnâme: 

“Biz ki bi'-cümle Rusya memâlikinin imparatoru ve Leh kralı Birinci Nikola 
cenâblarıyız. Bu vechile cümleye ilân ederiz ki geçen otuz bir sene milâdiyyesi 
Kânun-ı sânisinin yirmi beşinde neşr etdirilen bir kıt'a beyânnâmemizde fitne 
ve ihtilâl vuku'u sebebiyle mülki ve kanuni olan hükümet-i sahihaya tebaiyyet- 
den bir müddetcik münfek olmuş Leh krallığının toprağına askerimizin harben 
duhülünü âmme-i asdika-yı teba'amıza bildirdiğimiz esnâda memleket-i mez- 
kürenin nizâm-ı hâl ve keyfiyyet-i müstakbelesini devletimizin esbâb-ı hâcet ve 
refâhiyyetine muvâfık usül-i kaviyye ve müstedime üzerine vaz' u te'sis etmek 
husüsunda câygir-i zamirimiz olan menviyyât-ı hâlisayı kendilerine beyân ve 
iş'âr eylemiş idik. El-hâletü hazihi krallığında sernümâ-yı hudüs olan fiten ve 
ihtilâlât zor-ı bâzü-yı kuvvet-i askeriyyemizle tamâmen mündefi' ve bertaraf 
olmuş ve sâi bi'l-fesâd ba'zı kimselerin tahrik ve iğvâsıyla bagy u isyân eden 
Leh milleti harekât-ı sâbıkasından nâdim olarak sedâd ve inkıyâd yoluna gel- 
miş olduğuna binâen takdir ve irâdât-ı ezeliyye iktizâsmca hüsn-i idâresi mu- 
havvel-i uhde-i ikdâmımız olan iki milletin râhat ve ittihâdını her güne hâdise-i 
halel ü taarruzdan ile'-ebed mahfüz ve masün edecek bir süret-i nizâmiyyenin 
vaz' u icâdına dâir derkâr olan mütâlaa ve tedbirimizi fi'le getirmek üzere mü- 
nâsib ve cesbân addeylemişiz. Bin sekiz yüz onbeş sene-i milâdiyyesinde Rus- 
yalının asâkiri kuvvetiyle âverde-i kabza-i zabt u teshir olan Leh memleketinin 
ahâlisi tarih-i mezkürda selefimiz Rusya imparatoru Aleksandri cenâblarının 
himâyesinde şartnâme-i kanüni ile teekküdyâb-ı istikrâr olmuş serbest-i milliy- 
ye ve ba'zı kavâid-i mahsusa mazhariyyetine nâil olmuşlar ise de millet-i mez- 
büre içinde her türlü nizâm ve intizâmın ve kanun-ı devlet ve hükümetin dâ- 
imâ adüvv-i ekberi olan kimesneler işbu hüsn-i iltifâta adem-i kanâat ile öteden 
beri rişegir-i zamirleri olan efkâr-ı fâsidelerinde inâd ve ısrâr ve taht-ı zabt u ta- 
sarrufumuzda müctemi' iki milleti tefrik etmek sevdâ-yı hâmına düşmekden 
hiçbir dakika hâli ve tehi olmayarak memleketlerini ihyâ eden imparator-ı mü- 
mâileyhin iltifâtıma münâfi hareketler icrâsına mağrürâne ictisâr edip hakların- 
da bunca ulüvv-i (85) himmetle mebzül ve bi-diriğ olan serbestiyyet ve muâfiy- 
yet imtiyâzlarını imparator-ı mümâileyh tarafından vücüda getirilen âsâr-ı ce- 
simenin mahv u izâlesine vesile ittihâz eylemişler idi. İşbu ihtiyâlât-ı hafiyye ve 
tasannuât-ı nâ-marziyye sefk-i dimâyı müntic olarak Leh krallığının tarih-i 
mezbüra kadar emsâli nâ-mesbük bir derecede nâil ve mazhar olageldiği emn 
üâmân ve servet ü sâmân âsârının muhârebe-i dâhiliyye ve umümi bir perişân- 
lık arasında merfü' ve nâ-bedid olmasını icâb eylemiş ise de âfât ve mesâib-i 
mezbürenin mecmüu elân mündefi” ve bertaraf olup krallığı müceddeden dâ- 
hil-i dâire-i zabt u hükümetimiz olmağla yine kadimi rahat ve âsâyişine destres 
olarak bir devlet himâyesinde tekrâr mazhar olduğu menâfi-i sulh ü salâh hâ- 
linde kesb-i hayât-ı tâze ve tahsil-i revnak-ı bi-endâze edeceği zâhir ve hüvey- 
dâdır. Bu süretde asdika-yı teba'amızın istifâ-yı refâh-ı ahvâlleri içün derkâr 

olan kemâl-i hâhiş ve eşfâk-ı pederânemiz iktizâsınca mersümların bundan ak- 
dem düçâr oldukları ekdâr ve elemin tekrâr vuku'unu min külll-vücüh men” 
ü def ve eshâb-ı garaz u fesâdın meşhüd olageldiği vech üzre râhat-ı âmme ih- 
lâline zaferyâb oldukları esbâb ve vesâili kendilerinden selb ve ref etmek key- 
fiyyetlerini eazz-ı vâcibât-ı umürumuzdan add ü şümâr eylediğimiz mülâbese- 
siyle ve ale'İ-husüs emniyyet-i nefsiyye ve mâliyyeden ve akaid-i diniyye ihti- 
yârından ruhsat ve istiklâlden ve bilâd ve sükkânın kâffe-i kavâid-i mahsusa ve 
imtiyâzâtdan ibâret olarak her şahsın başkaca ve ale'İ-umüm cemi'-i memleke- 
tin nef'i içün iktizâ eden bi'-cümle esbâb-ı hoş-hâli ve refâhiyyetin devâmı Leh 
krallığında teba'amız hakkında mü'eyyed ve berkarar olmak maddesi akdem-i 
murâdât-ı hâlisânemiz olmak cihetiyle Leh krallığı hâcât-ı icâbiyyesine muvâ- 
fık bir güne idâre-i mülkiyye-i münferideye nâil olarak bundan böyle hey'et-i 
ictimâiyye-i devletimizin bir cüz'-i mükemmeli kabilinden add olunmak ve 
memleket-i merkümenin ahâlisi Rusyalı ile bi'l-iştirâk revâbıt-ı uhuvvet ile 
merbüt yalnız bir milleti müctemia hükmünde olmak zımnında işbu usüle 
mutâbık vech üzere bugünkü gün beyân olunan kanunnâme-i dâhili vâsıtasıy- 
la zir-i hükümetimizde olan Leh krallığının süret-i idâresi içün yeni bir nizâm 
ve tertib vermek üzere niyyet ve azimet eylemişizdir.” 

Beyânnâme-i mezküra zeyl olarak ba'zı mevâdd-ı asliyye dahi neşr ü ilân 
kılınmışdır. 

Avrupa ahâlisi her şeyin süret-i suhületini bulmak efkârında bulunup tecârib.i 
kesire ve âlât-ı münâsibe ile olmadık şeyleri ihtirâ” edegeldikleri misillü bu esnâ- 
da dalgıçların 186) deniz içüne emniyyetle girip iş görmeleri içün lastikadan 
ma'mül bir nevi esvâb ve başına geçireceği şeyin camdan gözleri ve üzerinden 
yukarıya nefesini almak içün hortumvâri şeyi olan âlâtla deniz içinde âdetâ ge- 
zip tavakkuf olunması çâresini bulmuşlardır. Bundan başka yine İngiltere'de 
yangın tulumbasının idâresi sırrı bulunmuşdur. Şöyle ki mezkür tulumbayı iki 
kişi idâre edip vapuruna ateş verildiğinden onsekiz dakika mürürunda yarım 
baş parmağı kalınlığında olarak borusundan feverân eden su kırk beş zirâ” ma- 
halle çıkıp tahminen bir sâatde kırk kere kırkar okkalık fıçıların suyunu ref etdi- 
ği ve sâkin havada yetmiş zirâ' mahalle suyun vâsıl olduğu rivâyet olunmuşdur. 

Eşyâ-yı sagireyi büyük gösterir hurdebinlerin icâdı kadim ise de bir şeyin kırk 
kere yüz bin ki dört milyon büyük gösterir İngiltere'de bir nev'-i hurdebin-i şem- 
si ihtirâ” olunmuş ki bununla bakıldığı hâlde âlemde görülmedik pek çok sanâ- 
yi'-i acibe ve garibe-i rabbâniyye müşâhede olunur hatta bir katre sirkeye âlet-i 
mezküre ile bakıldıkda beş arşın tülunda yılan balıkları katre-i MEG Vede süb- 
hân etdiği anlaşılır, fe-sübhânü/l-kadir. 

Fransa'da seksen sekiz yaşında fevt olan bir kadının otuz yedi yaşında iken 
hami emâresi zuhüruyla derdest-i tevlid iken ağrısı münkati” olmuş ise de hâ- 
mil olduğuna şübhesi kalmamış olduğundan hir-i fevtinde teşrih ile hakikat-i 
hâle ıttılâ” olunmasını merküme vasiyyet eylemiş olduğundan merküme bu es- 
nâda fevt olarak teşrih olundukda fi'l-vâki” hadd-i tevellüde reside büsbütün 
kemük kesilmiş tâmmü/l-a'zâ bir cenin rahminde mevcüd bulunduğu muâye- 
ne olunmuşdur. 

Dersa'âdet'de mukim Londra sefiri Gordon'un muvakkaten Londra'ya azi- 
meti münâsebetiyle yerine gelmiş olan Manduyi nâm sefir Bâbıâli'ye gelip sefâ- 
retini ilân etmiş ise de henüz /timâdnâmesi takdim olunmamış idi. Sene-i sâ- 
bıka havâdisi sırasında muharrer Kanin cenâblarının ikmâl-i maslahatla avdeti 
münâsebetiyle i'timâdnâme-i mezkür resminin icrâsını sefir-i mümâileyh inhâ 
eylemesiyle ol bâbda icâb-ı hâl icrâ kılındı. Bir müddetden beri Felemenk ile 
Belçika devletleri arasında zuhür eden münâzaâtın fasl u tesviyesi tavassutun- 
da bulunan devletler taraflarından epeyce vakitden beri Londra'da mukim mu- 
rahhasları ma'rifetleriyle müzâkerât-ı lâzimeye şürü' olunarak icâb eden (871 
kararın tanzimine bakılmakdadır. Avrupa devletlerinin en başlı işleri işbu Fele- 
menk ile Belçika mes'elesinin hallidir. 


Vürüd-ı ba'zı süferâ-yı ecnebiyye 


Fransa devleti tarafından Dersa'âdet büyük elçiliğine ta'yin olunan Mösyö 
Roş bu esnâda İstanbul'a gelerek merâsim-i mu'tâde icrâsıyla hakkında hür- 
met-i lâzime icrâ olundu. 

Kezâlik Nemçe devleti cânibinden dahi ortaelçilik unvânıyla gelen Baron de 
İstremo hakkında dahi hürmet-i mezküre icrâ kılındı. Sefir-i mümâileyhin sele- 
fi olup müddet-i medideden beri Dersa'âdet'de Nemçe sefirliği etmiş olan Ba- 
ron de Otenfels müddet-i sefâretinde Devlet-i Aliyye'ye ibrâz etdiği hayrhâhlık 
ve husüsiyle Bosna ihtilâlinde Nemçe tarafına savuşmuş olan Hüseyin Kapu- 
dan ile avenesinin Devlet-i Aliyye tarafına reddi emrinde sefir-i mlimsiley hin 
meşhüd olan harekât-ı gayretkârânesini takdiren ağır pırlantalı murassa' nişân 
itâsıyla taltif olundu. Sefir-i mümâileyhin râkib olduğu sefine kapudanıyla ter- 
cümânına birer kıt'a murassa, kutu ihsân olundu. Deraliyye'de mukim İspanya 
elçisi devleti tarafından Londra elçiliğine ve yerine maslahatgüzârlıkla diğeri 
ta'yin kılınmış olduğundan elçi-i mümâileyh ifâ-yı resm-i vedâ eyledi. 

Te'kidât-ı münâsebât-ı vedâdiyye zımnında İran devleti tarafından bu defa 
Zeynelâbidin nâm sefir Deraliyye'ye gelerek hâmil olduğu nâmesini bi't-tak- 
dim mazhar-ı iltifât-ı meveddet-vesim oldu. 

İngiltere devleti tarafından fevkalâde büyükelçilik rütbesiyle Lord Ponsonbi 
ve Rusya devleti cânibinden kezalik büyük elçilik ve me'müriyyet-i mahsusa 

sile Kont Orlof nâm sefirler bu esnâda Deraliyye'ye bi'-vürüd merâsim-i mu'tâ- 
de icrâ kılındı. 


Garibe 


Vefât eden şahsın üç gün tevkifiyle ba'dehu defn edilmesi frengistanda âdet 
olmasıyla geçende Paris'de askeriden fevt olan bir nefer kezâlik üç gün tevkif 
etdirildikden sonra defn olunmak üzere iken in yürüyerek hastahaneye av- 
det etmişdir. 


Takvimlerde münderic kırk sekiz senesi havâdisi hitâm bulmuşdur. (88) 

Beher sene Muharremü”i-haram hulülünde ba'zı şuarâ li-ecli't-tebrik tevâ- 
rih-i manzüme takdimiyle tanzim-i merâsim-i ubüdiyyet eyledikleri misillü iş- 
bu kırk dokuz senesi tarihi içün (r4h-ı gam) (hâcir-i gam) fıkraları ve Hoca Ayni 
Efendi'nin ; 

Ömr-i Han-ı Mahmüd'u etsin bin sene izid hemân 

Bârekallah bin iki yüz kırk dokuzdur sâlimiz 
musra'ları tahsin-gerde-i erbâb-ı eş'âr olmuşdur. 


İltifât 


Sadı-ı a'zam Raüf Paşa'nın o esnâda nâ-mizâc olduğu mesmü'-ı şâhâne ol- 
dukda mâbeyn kâtiblerinden Said Bey ile murassa' enfiye kutusu irsâliyle istif- 
sâr buyuruldu. 


Akd-i ittifâk 


Kırk dokuz senesi Saferinde (20 Haziran-18 Temmuz 1833) Rusya devletiyle 
Devlet-i Aliyye beyninde akd olunan ittifâk temessükü süreti mütâlaasından 
keyfiyyet ma'lüm olacağı cihetle tafsiline hâcet görülmeyip süretinin bu mahal- 
le derciyle iktifâ kılındı. i 


Süreti budur: 

“Şevketlâü kudretlü pâdişâh-ı âl-i Osman efendimiz hazretleri ve fehâmetlü 
meknetlü cemi” Rusyalıların imparatoru ve pâdişâhı cenâbları beyne'd-devle- 
teyn sâbit ve pâydâr olan silm ü safvet ve mihr ü meveddet usülünü te'yid ey- 
lemek emrinde bi'I-mukabele hâhiş-i hâlisâneleri derkâr olmağın devleteyn-i 
fahimeteyn miyânında câri olan musâfât-ı tâmme ve İtimâd ve emniyyet-i kâ- 
milenin bir ittifâk-ı tedâfü'i mu'âhedesi akdiyle tevsi” ve takviyetine karar ver- 
miş olduklarına binâen biz ki saltanat-ı seniyyenin imzâmızda mestür merâtib-i 
celilesini hâiz me'mürlarıyız fehâmetlü meknetlü Rusya imparatoru cenâbları 
tarafından Âsitâne-i sa'âdet'de fevkalâde büyükelçilikle me'mür olup merâtib-i 
müte'addide ve turuk-ı mu'tebere sahibi ve imparator-ı müşârünileyh cenâbla- 
rının adukan cenerali asaletlü rütbetlü Kont Aleksi Orlof ve yine Dersa'âdet'de 
fevkalâde murahhas ortaelçi ve bi”1-fi'l müsteşâr olup rüteb-i adide sahibi olan 
ri'âyet lü menziletlü Apoliner Potnef dostlarımızla akd-i meclis-i mükâleme 
ederek yedlerimizde olan ruhsatnâmelerimizi mübâdele birle bi'l-müzâkere 
mevâdd-ı âtiyyeye karar vermişizdir. (89) 

(Evvelki madde) Şevketlü kudretlü pâdişâh-ı âl-i Osman efendimiz hazretle- 
ri ve fehâmetlü meknetlü Rusya imparatoru cenâbları ve devletleri ve tebaaları 
beyninde gerek berren ve gerek bahren ile'l-ebed sulh ü muhâdenet ve ittifâk 
câri olup işbu ittifâk mücerred memleketlerinin her türlü tecâvüz ve ta'addiden 
muhâfazası maksadından nâşi olmağla âsâyiş ve emniyyet-i mütekabilelerine 

dâir kâffe-i mevâd ve husüsâtda bilâ-noksan tanzim ve bu bâbda mütekabilen 
imdâdât-ı mâddiyye ve mu'âvenet-i müessire ifâ etmekliği va'd eylerler. 

(İkinci madde) Bin sekiz yüz yirmi dokuz sene-i iseviyyesi Eylülünün ikinci 
günü Edirne'de mün'akid olan musâlaha ahidnâmesi ve mu'âhede-i mezküre- 
ye dâhil olan bi'l-cümle mu'âhedât-ı sâire ve kezalik bin sekiz yüz otuz senesi 
Nisanının ondördüncü günü Petersburg'da imza olunan sened ve bin sekiz yüz 
otuz iki senesi Temmuzunun dokuzuncu günü Yunan'a dâir Dersa'âdet'de akd 
olunan tanzimnâme işbu ittifak-ı tedâfü'i maddesiyle mu'âhede-i mezküreye 
lafzen be-lafz münderic misillâ her bir naslarıyla tasdik olunmuşdur. 

(Üçüncü madde) İşbu ittifak mu'âhedesine esâs olan muhâfaza ve müdâfaa-i 
mütekabile usulü muktezâsınca Devlet-i Aliyye'nin istiklâl ve istikrâr-ı tâmmı- 
nı te'min eylemek ve Rusya devletinin ekmel-i ârzü-yı hâlisânesi olmak hase- 
biyle fehâmetlü meknetlü cemi Rusyalılar imparatoru cenâbları Devlet-i Aliy- 
ye'yi Rusya'nın i'âne-i bahriyye ve harbiyyesini talebe müceddeden ilcâ ve is- 
tilzâm edecek ahvâl zuhüru inşâallahu tealâ me'mül değil ise de şâyed vuku'u 
takdirinde tarafeyn-i fahimeyn-i mu'âhideyn ne mikdâr asker ve kuvvetler lâ- 
zım görürler ise berren ve bahren itâsını taahhüd eder. Binâen-alâ-hazâ kavl 
olunmuşdur ki ol hâl ve takdirde Devlet-i Aliyye'nin isti'âne taleb edeceği kuv- 
ve-i berriyye ve bahriyye re'y ü irâde-i aliyyesine müfevvez ola. 

(Dördüncü madde) Ber-minvâl-i muharrer devleteyn-i fahimeteynden kan- 
gısı diğerinden isti'âne eder ise verilecek kuvve-i berriyye ve bahriyyenin fakat 
me'külât masârifi müsta'in devlete âid ola. 

(Beşinci madde) Tarafeyn-i fahimeyn-i mu'âhideyn her ne kadar işbu 
mu'âhedenin müddet-i medide hıfz u bekası niyyet-i hâlisânesinde iseler de 
çünki âtide ahvâl işbu mu'âhedede ba'zı tahvilâtı müsted'i olabileceğinden 
müddeti tasdiknâmeler mübâdelesinden itibâren sekiz sene olmak üzere karar 
verilmişdir. Tarafeyn müddet-i mezkürenin inkızasından mukaddem işbu tarih- 
deki ahvâle göre mu'âhede-i mezkürenin tecdidi emrinde müzâkere edeler. 

(Altıncı madde) İşbu ittifak-ı tedâfü'i mu/âhedesi iki mâh zarfında ve müm- 
kin ise dahi evvelce (90) tarafeyn-i fahimeyn-i muâhideyn câniblerinden tasdik 
ve tasdiknâmeleri Dersa'âdet'de mübâdele oluna. 

(Hâtime) Zikr olunan altı maddeyi şâmil işbu ittifâk-ı tedâfü'i ahidnâmesi 
beynimizde söyleşilerek bu vechile karargir olmuş olmakdan nâşi bi-mennihi 
teâlâ tasdiknâmelerinin dahi celbiyle yine beynimizde mübâdele olunmak üze- 
re yedimizde olan ruhsatnâme mücibince işbu temessük tahrir ve imlâ ve mühr 
ü imzâmızla temhir ve imzâ kılınarak bi/l-mübâdele devlet-i müşârünileyhâ 
murahhasları mümâileyhümâ dostlarımıza tâ kılındı. Tahriren fi'i-yevmi'l-iş- 
rin min şehr-i Saferü”İ-hayr li-sene tisa” ve erbain ve mieteyn ve elf (O Temmuz 
1833) fi Dârü's-saltanat-ı Kostantiniyye” 


Rusya ile ittifâk-ı hafi üzerine İngiltere elçisine yazılan takrir-i resmi 


Elçi bey dostumuz muahharen takdim eylediği tekaririne verilen cevâba ka- 
ni” olmayıp da müteâkıben yine mukaddemâ etdiği su'âlleri dermiyân ederek 

Rusya devletiyle mün'akid olan ittifâk ahidnâmesi bâbında kerâren ve def aâtle 
verilmiş olan tebyinât-ı sariha ve hâlisâne cevâb-ı şâfi değildir diye zehâbı mü- 
cib-i teessüf olup Devlet-i Aliyye'nin dost-ı hakiki ve kadimisi olan İngiltere 
devletinin Devlet-i Aliyye hakkında niyyât-ı dostâne ve hayrhâhânesi derkâr 
olacağından Devlet-i Aliyye'nin vikaye-i şân u şevketi ve ifâ-yı taahhüdâtında 
müsâraatı iktizâsınca şimdiye kadar verdiği tevsikât ve izâhâtla iktifâ lâzım ge- 
lir iken ma'mâfih Devlet-i Aliyye mukaddemâ etdiği vech üzere yine beyânında 
tereddüd etmez ki elçi bey dostumuzun takririnde mezkür takdirde dahi ya'ni 
Rusya devletiyle İngiltere devleti beyninde muhârebe-i mefrüza hâlinde Akde- 
niz ve Karadeniz boğazlarının seddi usülü tagayyürden beri kalacak olmağın 
bu cihetle mâdâmki Devlet-i Aliyye mârrü'z-zikr Temmuzun sekizi tarihiyle 
müverrah olan mu'âhedede derpiş olunan ihtiyât icâbâtı iktizâ etmedikçe bo- 
gazlar şediden mesdüd kalıp hiçbir ecnebi ceng sefinesinin zikr olunan boğaz- 
lardan mürüru tecviz olunmamak üzere muâmele olunacakdır ve hengâm-ı mu- 
sâlahada Akdeniz ve Karadeniz boğazlarının mürür ve adem-i mürüru ancak 
boğazların mutasarrıf-ı müstakilli olan Devlet-i Aliyye'nin hukuk-ı mülkiyye- 
sinden olarak cümle düvel taraflarından tasdik ve İtirâf olunmuş bir madde ol- 
mağla bin iki yüz yirmi dört senesi tarihiyle Devlet-i Aliyye ile İngiltere devleti 
beyninde ma'kud mu'âhedenin onbirinci maddesi Devlet-i Aliyye'nin işbu ka- 
dimi istihkakını mü'eyyed olarak usül-i kadime-i Devlet-i Aliyye'yi kabül ve 
İtirâfını icâb eder ve işbu usül zât-ı şevket-simât-ı hazret-i şâhânenin istihkakat-ı 
mülkdârisiyle mü'eyyed olup Rusya devletiyle mün'akid ittifak ahdnâmesi da- 
hi (91) bu usule zerret-i mâ irâs-ı tagayyür etmemekle her kangı bayrak olur ise 
olsun bi”I-cümle ceng sefâini haklarında kemâ-fi's-sâbık icrâsı mukarrerdir. İşte 
Devlet-i Aliyye'nin mücerred İngiltere devletinin dostluğuna hürmeten bu vec- 
hile yeniden ve kat'iyyen beyâna mübâdereti elçi bey dostumuzun indinde ke- 
mâ-hüve hakkıhi takdir eylediği beyânıyla zâten derkâr olan muvâlât ve musâ- 
fâtımızı te'yiden işbu takrir-i resmi ketb ü tâ olundu. 


İngiltere elçisine cevâben diğer takrir süretidir: 

Bundan akdem bi”l-iktizâ Rusya devleti donanmasının Haliç-i Konstantiniy- 
ye'de bulunduğu esnâda devlet-i müşârünileyhânın Akdeniz'de olan donan- 
masının Bahr-i Sefid Boğazı'ndan mürüru vuku'undan bahisle mukaddemâ 
ikiyüz yirmi dört (1809) tarihinde Devlet-i Aliyye ile İngiltere devleti beyninde 
mün'akid olan mu'âhedede Bahr-i Sefid ve Siyâh boğazlarından ceng sefinesi 
mürürunun memnü'iyyeti hakkında on birinci maddeden dolayı Dersa'âdet'de 
mukim rütbetlü İngiltere devleti büyükelçisi dostumuzun tarihiyle takdim ey- 
lediği takriri meâli ma'lüm-ı âli buyurulmuşdur. Ahkâm-ı politika-i düvel ve 
efâl-i mülkiyye-i milel alâ vechi'l-husüs ve'I-infirâd sencide-i münâzara olun- 
mayıp ve vekayi'-i sâbıka ve lâhikadan kat'-ı nazar ve kıyâs ile mizân-ı im'âna 
çekilmeyip hakku”l-insaf hey'et-i mecmüa-i esbâb ile muvâzene-i muhakeme 
olundukda felâcerem mühimmât-ı umür hallolunarak takallübât-ı dehriyyeden 
tevellüd eden ahkâm-ı zaruriyye tevârih-i mütekaddime mültezim ve mer'i 
olan musammemât ve usül-i tabiiyyeye gâh cüz'i ve gâh külli dahil ü te'sirden 

hâli olmadığı zâhir ve ıyândır. Şöyle ki bin sekiz yüz yirmi yedi sene-i iseviyye- 
si tarihinde Londra'da İngiltere ve Fransa ve Rusya devletleri beyninde in'ikadı 
mesbük olan mu'âhede-i tavassut Anavarin vak'a-i müellimesini ve Memâlik-i 
Mahrüsadan ifrâz ile hâsıl olmuş olan istiklâl-i Yunanı ve Devlet-i Aliyye'nin 
kuvâ-yı maddiyyesinin noksanını ve helümme cerrâ mülk ü millet-i Devlet-i 
Aliyye'de nice vekayi'-i müessireyi müteselsilen istilzâm ve intâc etmiş olduğu 
elçi bey dostumuz misillü hikmet-şinâs-ı tekalib-i etvâr u edvâr ve mütetebbi'-i 
suhufât-ı tasârif-i rüzgâr olan zevât indinde beyândan müstağnidir. Ma'mâfih 
saltanat-ı seniyye İngiltere devletinin musâfât-ı hakkaniyye ve bi-garazânesine 
derkâr olan i'timâd-ı samimi ve hulüs-ı kadimisine muâvedet birle Mısır 
vak'asmda çend kıt'a sefâin-i imdâdiyye talebiyle mürâcaat (921 ve revâbıt-ı sâ- 
bıka-i ittihâdkârinin te'kidine teveccüh ve rağbet buyurulmuş ise de devlet-i 
müşârünileyhâ tarafından sefâin-i müsteânenin adem-i vürüdu kaziyyesi ve 
zarüriyyât-ı vakt ü hâlin ahkâm-ı mübremesi Rusya askeri ve donanmasının 
Dersa'âdet'e celbini icâb etdirip hâlbuki Rusya devletinin idâre-i seniyye ve 
hidmet-i Devlet-i Aliyye'ye vakt-i hâcetde bilâ-mâsârif ve't-tazmin bir donan- 
ma ve asker irsâlinde zuhüra gelen müsâraat-ı hayrhâhâne ve hâlisânesi şime-i 
fıtriyye-i mürüvvet ve insâniyyet iktizâsınca taraf-ı saltanat-ı seniyyeye ale'd- 
devâm hâtır-nişân-ı hakkaniyyet-unvân ve dâimâ halide-i kulüb ü ezhân ola- 
rak bu keyfiyyet hukuk-ı hüsn-i mücâveret-i devleteyn ve musâfât-ı milleteyn-i 
mütehâbbeteyni tekmil ve beynlerinde cemi'-i agrâz-ı hâriciyyeden sâlim 
inikad-ı muâmelât-ı hulüs-şiâri ve ittifak-kâri ile dosti ve muhâlasatı teklil ey- 
lemiş olduğundan taraf-ı Devlet-i Aliyye'den Amiral Rikor ma'iyyetinde olan 
Rusya donanmasının Haliç'den mürüruna ruhsat verilmiş ve bu kaziyye-i 
mukteziyye Bahr-i Sefid ve Siyâh boğazlarından sefâin-i harbiyye mürüruna 
mâni” olan usül-i meşrütadan istisnâen ve düvel-i muazzama miyânelerinde 
muâmelâtı tezkiye ve tashih eden âdâb-ı mer'iyye ve nevâmis-i ma'rüfeye ri'âye- 
ten vuku” bulmuş olup yoksa tarih-i mezkürda Devlet-i Aliyye ile İngiltere dev- 
leti beyninde mün'akid olan ahidnâmenin hâvi olduğu onbirinci maddesinin 
bi'l-cümle kuvveti kemâ-kân bâki ve ber-karar olarak hatta Rusya devleti do- 
nanmasının Haliç'den fekk-i lenger-i müsâferetle Bahr-i Siyâh'a avdet ve azi- 
metinde bile usül-i câriyye üzere taraf-ı Devlet-i Aliyye'den izn-i sefine emr-i 
şerifi ahzıyla azimet eylemişdir. Kaldı ki Devlet-i Aliyye madde-i mezküre ile 
kendi zimmetine müterettib bir peymân u misâk şart etmiş olmayıp ya'ni İngil- 
tere devleti Devlet-i Aliyye'nin Bahr-i Sefid ve Siyâh boğazlarında olan hukuk-ı 
mülkiyye-i istiklâlini bi-hakkın kabül ve Vtirâf eylemiş olup yoksa Devlet-i 
Aliyye Bahr-i Sefid ve Siyâh boğazlarmda olan istiklâl-i mülkdârisini takyid et- 
miş olmamağla elçi bey dostumuzun dermiyân eylediği mürür-ı donanma 
maddesine İngiltere devleti tarafından esbâb-ı mesbüka-ı mübremeden nâşi bir 
keyfiyyet-i istisnâiyye nazarıyla bakılmak ve Devlet-i Aliyye'nin ale'd-devâm 
İngiltere devleti hakkmda her vechile mürâât-ı kâmile ve musâfât-ı şâmilesi 
derkâr ve pâyidâr olduğu misillü devlet-i müşârünileyhâ cânibinden dahi ke- 
mâ-kân saltanat-ı seniyyenin her türlü hukuk ve istihkakat-ı mülkiyyesi hıfz u 
iltizâm olunmak lâzım geleceği ve musâlaha-i âmme-i düveliyye (931 müste- 

mirrü kimrâr oldukça hiçbir devlet hakkında madde-i mebhüsenin tebdil ve 
tagyiri tecviz-gerde-i âli buyurulmayacağı beyânıyla zâten derkâr olan hürmet-i 
hâlisânemizi müeyyid işbu takrir-i resmi tâ olundu. 


İrsâl-i seyf-i murassa 


Hokand tarafından sefâretle Dersa'âdet'e vürüdları sene-i sâbıka mevâddın- 
da muharrer me'mürların avdetleri cihetiyle Hokand hâkimine taraf-ı şâhâne- 
den elmaslı seyf ile murassa' nişân ve elçilere dahi mücevher nişânlar ile harc-ı 
râhlar ve mihmândârları hâcegândan Ahmed Cemil Efendi'ye mücevher kutu 
ihsân olundu. 

Âkif Paşa kalemiyle yazılan Türkistan hâkimine Fârisiyyü'l-ibâre nâme-i 
ibi süretidir: 


gri alâ Veee ba ger Zam ççizaş İk 
ai ie al gas öle ler Cay) ron m imali laleli 5 gal 
e, LsU g ai le ayi o Salpa de za se üyeyi, 
Ayalalılir ybiş cükle TALAN, biye) Aliş yaşi ya 
a Sl alinan ie Gül Gi yaş ye ya a Gİ san 
ÖZBEN işl le yana Anl 
BER Ae) YAY e 4S yali 
ei ii A Se e nda) Ada yö yalak 
ayan ga a ela Ee 
ii my 2) yl va da ie İran 
ii rp Gil ir ng A is 


Alan Salma (5 bin Ulan 4 li 
ÇE e de ie yn ii ia gi 
fek AEP! 
leşe ES çap eğ) ei İğ Geli 


lu ya dis; ine ağ 
İmaj 8 aaa gl RE yeei 


" Yal) il gla ad dim İma e el 

Ml, gi ny El ca Pi 3S Ayak 4S A, 
Las pan ya klal lin sagol $ İnt ei ia NU 
eg 


ere elini 
Gğala öle) öy) İd ei ği 

— GE çal; Yağ ciyaşaş 
çe Kiya Layla ya Ölür SARA A Em By 
Kina ela e Pe; GE an rk A eze 
aka kaş Gal Ee EYE İd ei ya 
Ri Jİ) 4. Si m ge AA ge İTE 

Ki A il. 35 ağla dil Gökle 5 05 yle 
Sa pey lan Ör üre de İS A şa Ge gra ya çel; 

çellen GR çişi Lİ Sİ Ün Aş aş 

23 34 gili a LER 


Aa? Se ey” gi Kiye 

Mu'terize Takviye-i bâzü-yı ittihâda dâir bir söz yokdur vâ-esefâ. 
Tab'-ı risâle-i istihkâm 


İstihkâmât-ı askeriyyeden lağım hafrı ve köprü inşâsına dâir lağımcı mira- 
laylarından mühendis Hâfız Bey'in kaleme aldığı risâlenin tab” u temsiline irâ- 
de kılındı. 

ilâve Bu Hâfız Bey sonraları terfi'-i rütbe ile vezir olarak müddet-i medide 
vâliliklerde bulunmuş olan müteveffa mühendis Hâfız Paşa'dır. İntihâ. (951 


Tertib-i ziyâfet 


Halic-i Dârü's-saltanatü's-seniyye'de lenger-endâz ve nâm-ı pâdişâhi ile 
mümtğz olan kalyon-ı küh-nümünda Kapudan Tâhir Paşa tarafından vükelâya 
tertib olunan ziyâfete cânib-i cenâb-ı pâdişâhiden rağbet buyurulmuşdur: 

İlâve Zikr olunan sefine ki üç anbarlı Mahmüdiyye'dir Tersâne-i Âmire di- 
vânhânesi önünde demirli idi. Gece orada bir büyük ziyâfet ve balo verildi. O 
vakte kadar balo âdeti görülmemiş idi. Akşamdan sular karardıkdan sonra 
mavnalarla balo takımları gemiye götürülmüşdür. İntihâ. 

Karaman vâlisi nasb olunan Bursa'da mukim Hacı Ali Paşa Dersa'âdet'e 
celb ile huzür-ı hümâyüna müsül şerefiyle müşerref olduğu misillü Saruhan 
mütesellimi Kara Osmanzâde Hacı Eyyüb Ağa dahi ol şerefle müşerref oldu. 

Eyyâmr-ı sayfın hulülü münâsebetiyle Beylerbeyi sâhilsarây-ı hümâyünuna 
naki olunmuşdur. Naklin üçüncü günü rikâb oldu. Sadr-ı a'zam Raüf Paşa mâ- 
beyn-i hümâyün dâiresini mukaddemâ görmemiş olduğundan bâ-ruhsat-ı se- 
niyye temâşâ eylemişdir. 

Beylerbeyi'nde yalısı olan Evkaf Nâzırı Hacı Said Efendi'nin mahdümuyla 
kerime-i sadr-ı a'zaminin velime cem'iyyeti olmağla oraya sadr-ı a'zamın azi- 
metiyle müsâade ve velimeye taraf-ı şâhâne mücevher kutu ve zarf ihsân buyu- 
rulinuşdur. 

İlâve Cem'iyyet-i mezküreye o esnâda İstanbul'da bulunan Rusya murah- 
hası Orlof un madaması gelmiş imiş. Kadınlarca lakırdı kıtlığında söz olmak 


içün misâfir hanımlardan birisi madamaya sizde böyle ziynetli düğünler yapı- 


ıyor mu demesine mukabil bizim imparatorumuz tezyinât bilmez hemen top 
atar demişdir. 

Sadr-ı sâbık Mehmed Reşid Paşa ile kaim-makam-ı sâbık Hulüsi Paşa ve ser- 
dâr-ı sâbık Ağa Hüseyin Paşa'ya zâtlarına mahsus pırlantalı nişânlar Vtâsıyla 
müşârünileyhüm taltif olundular. 

Avusturya devleti tebaasından bir tâcir Edirne'ye getirdiği hayvanları ayak- 
da satamayıp zebh ile lühümunu satdıkdan sonra derilerinin fürühtuna Edir- 
ne'de mümânaat olunmuş olduğunun beyânıyla müdâhale olunmaması Nem- 
çe sefâretinden Bâbıâli'ye (961 olunan inhâ üzerine mümânaat sebebi mahallin- 
den isti'lâm olunmuş olduğu ba'zı evrâkda görülmüş ve ne yolda cevâb geldi- 
ğine dâir kayıd görülememişdir. 

Bu fıkrayı dereden maksad şimdiki serbesti-i ticâret ile Tanzimât-ı Hayriy- 
ye'den mukaddem Memâlik-i Mahrüsa'da cereyân eden muâmelât-ı ticâriyye- 
nin fark ve nisbetini keşf ü beyândır. 


Tevcih-i eyâlet-i Bosna 


Bağdad Vâlisi sâbık Dâvud Paşa afv-ı âliye mazhariyyetle Bursa'dan İstan- 
bul'a celb olunmuş idi. Bosna Vâlisi Mahmüd Hamdi Paşa'nın azliyle yerine 
Dâvud Paşa üç yüz kise harc-ı râh ve vüzerâya mahsus nişân ile Bosna vâlisi 
ve baruthaneler nâzırı Said Muhib Efendi kapı kethüdâsı nasb olundu. 

İlâve Müşârünileyh Dâvud Paşa misillü efâzıl-ı vüzerâdan bir zâtın ma'zü- 
liyyetiyle imrâr-ı vakt etmesi münâsib olmayacağından kırk (dokuz) Saferinin 
beşinci (24 Haziran 1833) günü Bosna Vâlisi nasb olunmuşdur. Ol vaktin tarih- 
güyânından Ayak Sahhâfı Gürani Hacı Hızır işbu “Bu sene Dâvud Paşa Bosna'ya 
oldu hıdtv” mısra'ını söylemişdir. 

Mw'terize Emâneti ehli ü erbâbına tevd? emr-i ilâhi iktizâsından olduğun- 
dan me'mür olacak kimselerin liyâkati olmadıkça istihdâmı menhi ve âdetâ ha- 
râm-ı kat'i derecesinde olduğu işâret-i nassiyye ile sâbitdir. Şimdi şu kaide-i 
külliyyeye tatbik-i mes'ele edildikde zann-ı fakirâneme göre Dâvud Paşa'nın 
Bosna'ya vâli olması mücâz olmamak gerekdir. Gerçi Dâvud Paşa ulüm-ı Ara- 
biyye ve edebiyyede asrının feridi ve ulemâ-yı vaktin vahidi ise de çocukken 
. Bağdad'a gelmiş ve altmış yaşına kadar orada bulunarak hıtta-i Arabistan ah- 
vâlinden başka görgüsü sebkat etmemiş ve Rumeli ve husüsiyle Bosna tarafla- 
rını rüyâda bile görememiş olan kimesnenin öyle mühim bir vilâyetde hüsn-i 
idâreye muvaffakıyyeti mücerred vilâyet kuvvesine mutavakkıf olduğuna şüb- 
he edilemez. Bağdad ile Bosna ki birisinin halkı Arab uşak diğerinin Boş- 
nak'dır. Bunların idârece farkı Bosna'dan Bağdad, Bağdad'dan Bosna kadar 
uzakdır. Süret-i zâhirede delâletiyle şu mütâlaa serd olunmuş ise de ba'zı hafâ- 
yâ-yı umür vardır ki onların keşf-i hakayıkı hasail-i celile-i hükümdâriye mah- 


sus ahvâl-i ledünniyyedendir. İşte o yolda bir sebeb mütâlaası bu ie vehe bâdi 
olsa gerekdir. İntihâ. (971 


Tahmiscioğlu fıkrası 


Merküm Kastamonu sancağı timârlı süvâri askeri onbaşılarından olup tabu- 
ruyla beraber İstanbul'da Râmi Çiftliği Kışlası'nda iken vuku bulan töhmet ve 
kabâhatine mebni timârı refle dokuz ay tomrukda habs olundukdan sonra se- 
bili tahliye kılınmış imiş. İşte şu terceme-i muhtasara ile hâl-i bed-şekâli - 
ma'lüm olan merküm yeniçeri firârilerinden birtakım kesân ile ol vakit Mı- 
sı'dan Kastamonu'ya avdet etmiş olan karındaşı Kör Hacı Ahmed ile bi'litti- 
fâk sa'y-ı fesâd ve ihlâl-i âsâyiş-i ibâda teşmir-i sâk-ı nifâk yolunda Kastamo- 
nu'ya hücüm eyledi. 

Akl-ı sahifince avâmpesendlik süretiyle dâire-i fesâdını tevsi” etmek üzere 
en ibtidâ matlübât-ı miriyyeden kalyoncu bedeli nâmıyla alınan vergi gibi mat- 

lübât-ı miriyyenin ahâliye mazarratından bahisle avenesinden beş on nâbekârı 
mütesellim konağında bekletip kendisi kırk elli nefer eşhâs ile çarşuya çıkarak 
dükkânları kapayın görülecek iş vardır deyü çıkardığı âteş-i ihtilâl derhâl kesb-i 
işti'âl ederek müdâfaalarına cesâret olunamadığına mebni mütesellim ile hâ- 
kim ve vücüh-i belde memleketi bırakıp Kengırı cânibine firâr eylediler. Key- 
fiyyet-i hâl Bâbıâli'den istihbâr olundukda ol vaktin iş erlerinden ve devletin 
kara gün atı makamında bulunan hademeden Es'ad Paşa birâderi Hacı Mes'üd 
Ağa Kastamonu mütesellimliğiyle ol tarafa irsâl olundu. Mes'üd Ağa İstan- 
bul'dan doğru Za'feranborlu'ya varıp oranın hânedânından Hasan Çavuşoğ- 
lu'nun tarafına celble Tahmiscioğlu aleyhine etrâfdan celb ve cem' eylediği as- 
ker ile Kastamonu üzerine bi”l-hareke tarafeynden epeyce uğraşıldıkdan sonra 
Tahmisci'nin cem'iyyeti dağıtılarak Mes'üd Ağa memleketi dest-i idâresine al- 
mış ve bu uğurda mümâileyh Hasan Çavuşzâde ile oğlu Müsâ Ağa Devlet-i 
Aliyye'ye hüsn-i hidmet etmiş oldukları evrâk-ı mahfüzada görülmüşdür. 

İlâve Bu Tahmiscioğlu mes/elesi şâyân-ı zabt u tahrir vekayi'den olduğu 
ba'zı mahalli erbâb-ı vukufundan mukaddemleri mesmü'-ı fakirânem olarak 
bâlâda muharrer evrâk-ı mahfüzadan alınıp yazılan şeylerin vukuât-ı merviy- 
yeye tevâfuk ve kifâyet edip etmeyeceği Kastamonuca ma'lümât-ı sâbıka ve 
meşhüdât-ı mahalliyyesi (981 olan ecille-i sudür-ı ilmiyyeden bir zât-ı dirâyet- 
simâtdan istifsâr ve istizâh olundukda madde-i muharrerenin vuku/'-ı hâle pek 
de muvâfık olmadığı ifâde olunduğundan vâki olan ricâ-yı fakirâneme mebni 
müşârünileyh tarafından verilecek ma'lümât üzerine ileride tashih-i makal edi- 
lecekdir. 


Tevcih-i rüteb 


Hassa Müşiri Fevzi Paşa kethüdâsı Ahmed Ağa ile Balıkesri Mütesellimi Şe- 
rif Ağa'ya kapıcıbaşılık ve serasker kapısında yoklama odasında müstahdem 
defterhane ketebesinden olup Hünkâr İskelesi'ne gelen Rusya ordusu idâresine 
me'mür Kelâmi Efendi'ye başmukataacılık pâyesiyle Divân-ı Hümâyün hâceli- 
gi tevcih kılındı. Mümâileyhümden Ahmed Ağa huzür-ı şâhâneye müsül ile 
mücevher nişân-ı iftihâra nâil oldu. Sadr-ı a'zam kapı kethüdâsı ve Galata nâzı- 
rı Kapıcıbaşı Sârim Bey ile mâbeyn-i hümâyünda mütercimlik hidmetinde bu- 
lunan Ligofet Nikolaki'ye mücevher nişânlar verildi. 

Divân-ı Hümâyün tercümânı Esrâr Efendi iki nefer ma'iyyet me'müruyla 
© ifâ-yı hidmet etmekde ise de muâmelât-ı ecnebiyyenin tekessüre başlaması ci- 
hetiyle tercüme ilminin ilerlemesi matlüb-ı âli olduğundan erbâb-ı isti'dâddan 
lisân-âşinâ me'mürlar yetişdirilmesi zımnında Tercüme Odası'na dâir yapılan 
nizâmnâme mücibince Tercüme Odası'nda müstahdem Tecelli Efendi'ye Dt- 
vân-ı Hümâyün hâceliği ve divân kalemi müste'dânından Nedim ve Âli ve 
Safvet Efendilere müceddiden maâşlar İtâsıyla Tercüme Odası'na me'mür ol- 
dular. 

Zamime Müşârünileyhümden Nedim Efendi sefâret müsteşârı ve Avru- ' 
pa'da iken vefât etmişdir. Âli Efendi sadı-ı esbak Âli Paşa merhümdur. Safvet 

Efendi kudemâ-yı vükelâ-yı fihâmdan sadr-ı esbak Safvet Paşa hazretleridir. 
intihâ. 

Kastamonu ile Viranşehir sancakları Hasan Çavuşoğlu Hüseyin Ağa uhde- 
sinde ise de iki sancağın bir mütesellim ile idâresi su'übeti mücib olduğundan 
Kastamonu'ya Kocaeli Mütesellimi Dede Ağa, Kocaeli'ye kereste nezâreti inzi- 
mâmı ile Rodos mutasarrıfı sâbık Şükri Bey mütesellim nasb olundular. 

Âmedi Odası mesâlihi tekessür eylediğinden bir iki nefer efendi alınmağa 
lüzüm görünmüş ve divân kalemi hulefâsından Raüf Bey ile mektübi-i sadâret 
hulefâsmdan Nazif Bey (991 Âmedi Odası'na bi'l-intihâb me'mür olarak li-ec- 
li't-teşekkür huzür-ı şâhâneye müsül eylemişlerdir. 

İlâve Raüf Bey sefâret ma'iyyet me'müriyyetiyle Avrupa'da vefât ve Nazif 
Bey müddet-i medide dâhiliyye kitâbeti hidmetinde bulunup muahharen teşri- 
fâti iken intikal-ı dâr-ı beka etmişdir. 

Merâtib-i mu'tebereden silâhşörtuk hidmeti lağv olunmuşdur. 

İlâve Bu silâhşörluk kapıcıbaşılıkdan mukaddem tevcih olunur rütbe idi. 
Kapıcıbaşı olmazdan evvel bu rütbeyi ekser ağavât takımı ihrâz edip hidemât-ı 
devletde istihdâm olunurlar idi. 


Tahsis-i yevmr-i ta'til 


Eskiden beri bâb-ı defterinin Pazartesi ile Perşembe günleri haftada iki def'a 
ta'tili mu'tâd idi. Bir aralık ta'til yalnız Pazar günlerine tahsis olunmuş idi. 
Mes'ele-i Mısriyye meşâgili ta'tili bütün bütün ta'til etmiş ise de meşâgilin ber- 
taraf olması münâsebetiyle haftada bir defaya Perşembe günleri bâb-ı defteri- 
de ta'til icrâ olundu. 


Teşrif-i pâdişâhi be-temâşâ-yı ta'lim-i asâkir-i Rusya 


Zât-ı hazret-i pâdişâhi kırkdokuz senesi Saferinin onbirinci (1 Temmuz 
1833) günü vapur-süvâr olarak Hünkâr İskelesi'ne teşrif ile Rusya asâkir-i ber- 
riyyesinin ateşli ta'limlerini temâşâ eylemişdir. 

İlâve Es'ad Efendi der ki; imparator huzürunda askeri ta'limi icrâ olunduğu 
vakit zâbitân-ı mevcüde hidmet-i askeriyyede sebkat eden yararlıklarını yâd ve 
ta'dâd etmek mu'tâd imiş. Binâenaleyh bu defaki Rusya askerinin ta'liminde 
Silistre, Külefçe, Balkan geçidi ve Edirne gibi mevâki'deki yararlıklarını huzür-ı 
pâdişâhide Rusya zâbitleri yâd etmişlerdir. İntihâ. 

Bâlâda beyân olunduğu vechile gaile-i Mısriyye'den dolayı Devlet-i Aliyye 
ile Rusya devleti beyninde akd olunan mu'âhede-i tahaffuziyye iktizâsınca Ka- 
radeniz Boğazı'ndan Büyükdere'ye Rusya gemileri gelmiş idi. Buna mukabil İn- 
giltere ile Fransa devletleri dahi birer filo donanmalarını Akdeniz'e sevk ile İz- 
mir ve Çanakkale hâricine gelerek bir müddet oralarda ahvâl-i câriyyeye nige- ' 
rân olmuşlardır. İbrahim Paşa Kütahya'dan geriye çekilerek mes'ele-i Mısriyye 
gailesi bertaraf oldukda Rusya askeriyle sefâin-i harbiyyesi Boğaziçi'nden kal- 
kıp Karadeniz tarikiyle memleketlerine avdet etdikden sonra düvel-i garbiyyece 

(1001 kuşkulanacak şey kalmamak lâzım gelir iken İngiltere ve Fransız gemileri 
kemâ-fi/s-sâbık demirlenmiş gibi Çanakkale hâricinde meks ve tavakkufda de- 
vâm etmeleri Bâbıâli'ce bâ'is-i endişe olarak kırk dokuz senesi Rebiyülevvelinin 
altıncı (24 Temmuz 1833) Salı günü Bâbıâli'de akd olunan meclis-i meşveretde 
serasker paşa ile reis efendi ve defterdâr beyden ma'adâ vükelâ ve havâss-ı ricâl 
hâzır bulunmuşlar imiş. İngiltere ve Fransa donanmaları Bahr-i Sefid Boğazı'na 
gelip duruyorlar, Rusya gemileri gitdi bunlar gitmiyorlar, sebebi sefâretlerinden 
su'âl olundukda mes'ele-i Mısriyye münâsebetiyle bu donanmalar mahallerin- 
den hareket etmişler idi, işin bitdiğini işitmeden geldiler cevâbını verdiler. Buna 
mukabil pek iyi şimdi gitsinler denildikde devletlerimizden ta'limâtımız vardır 
muktezâ-yı vakt tavakkufa mecbüruz diye elçiler cevâb vermişler imiş. Keyfiy- 
yet Rusya sefiri tarafından mesmü' oldukda bunların sözlerine kulak vermeyin 
murâdları ayak patırdısıdır demişdir. İşte bu sözler üzerine meşveret akdiyle 
min gayri resmin devleteyn-i müşârünileyhümâ sefâretlerine tebligât-ı lâzime 
icrâsına karar verilerek ol vechile hareket olunduğunun üzerine epeyce vakit 
ayak sürüdükden sonra onlar dahi memleketlerine avdet etmişlerdir. 

Es'ad Efendi bu meşvereti hikâye etdikden sonra der ki İngiltere ile Fran- 
sa'nın merâmları Rusya gibi kendileri dahi Devlet-i Aliyye ile diğer mu'âhede 
yapıp onlar dahi himâye ma'nâsına taht-ı kahra almakdır. Neüzübillah. İntihâ. 

Ber-vech-i muharrer Rusya sefâin ve askeri Karadeniz Boğazı'ndan çıkıp 
gitdikden sonra Bahr-i Sefid tarafında bulunan İngiltere ve Fransa gemileri bo- 
gaz civârına gelip Bozcaada önünde tavakkuf etmişler idi. Devlet-i Aliyye bu 
tavakkufdan kuşkulanarak bu bâbda müzâkerât içün âmedi-i Divân-ı Hümâ- 
yün Reşid Bey Bâbıâli'den Rusya sefârethânesine gönderilerek elçi ile vâki” 
olan mükâleme hulâsasıdır. 

Mısır mes'elesinde İngiltere devletinin Devlet-i Aliyye'ye mu/âvenet-i fi'liy- 
yesi sebkat etmemiş ise de bi-taraf bulunmasmdan dolayı Fransa ile İngiltere 
seyyân tutulmayıp fakat mukaddemâ o gemilerin gelişi Rusya sefâin-i harbiy- 
yesinin İstanbul cânibine hareketine karşı idi. Şimdi ise iş bitmiş iken tavakkuf- 
larında ma'nâ olmadığını açıkdan açığa sefâretlere ifâde pek münâsib olmayıp 
şu kadar ki mesned-i riyâsetden tercümânlara min gayri resmin (101) gemilerin 
avdetleri münâsib olur yollu beyânda beis olmayacağı ve Rusya devletiyle 
Devlet-i Aliyye beyninde olan ittifak-ı tedâfüi yalnız Mısır mes'elesine münha- 
sır olup Avrupalının gocunacağı gibi umümi olmadığını bildiklerinden tabi- 
atiyle çekilip gidecekleri gibi sözlerden ibâretdir. 


Avdet-i sefâin-i Rusya ve ba'zı tevcihât 


Rusya devleti tarafından Büyükdere pişgâhına geldiği mâ-sabakda muhar- 
rer donanmanın esbâb-ı vürüdları bertaraf olduğundan askeri ile o esnâda av- 
det etmişdir. 

Bahr-i Sefid Boğazı Muhâfızı ve Biga Mutasarrıfı Sâlih Paşa'nın azliyle yeri- 
ne mansüre ferikliği rütbesiyle lağımcı Miralay Mehmed Bey bi't-ta'yin taraf-ı 
şâhâneden Râif mahlası verilerek Mehmed Râif Paşa nâmıyla yâd olunmuşdur. 

Hatm-i şerif cem'iyyeti 


Beylerbeyi Câmi'-i şerifinde mevlid-i şerif kırâati resmi icrâsının ikinci günü 
Beylerbeyi Sâhilsarâyı'nda tertib olunan meclis-i hasda Şehzâde Abdülmecid 
Efendi hazretleri hatm-i Furkan-ı Kerim buyurmuşlardır. Meclis-i şerif-i mez- 
kürda med'uvven mevcüd bulunan eimme ve hutebâya atiyyeler /tâ ve saray-ı 
hümâyün civârındaki mekteblerle Bilâd-ı Selâse'de kâin kâffe-i mekâtib çocuk- 
larına paralar tevzi" olunmuşdur. Bu vesile-i saide ile huzür-ı şâhâneye müsül 
şerefiyle müşerref olan vükelâ ve sudür-ı ulemâ ile bendegân-ı sâire hedâyâ-yı 
seniyyeye mazhariyyetle bekâm olmuşlardır. 


Tenbihât-ı umümüyye 


Ba'demâ me'mürin haklarında taşralardan gelen mahzar ve i'lâmlara sıhhat 
nazarıyla bakılmayıp hafi ve celi tahkikat-ı lâzimenin icrâsından sonra icâb-ı 
hâle ibtidâr olunması ve hiçbir ferdin bi-gayri hakkın hukukunu zâyi' etmeme- 
si ve fukarâdan meccânen yem, yiyecek alınmaması misillâ tenbihât-ı umümiy- 
ye icrâ olundu. 


Avdet-i Namık Paşa ez-Londra 


Mukaddemâ sefâret-i mu'tebere ile Londra'ya azimet ve o esnâda İstanbul'a 
avdet etmiş olan Mirlivâ Nâmık Paşa'nın getirdiği İngiltere kralının nâmesiyle 
muharrerât-ı sâirede kralın hediyye olarak taraf-ı şâhâneye bir takım top hazır- 
latmakda olduğu anlaşılmış imiş. Biraz müddetden sonra topların kapak sefi- 
nesiyle Bahr-i Sefid Boğazı'na geldiği istihbâr olundukda derhâl sefinenin mü- 
rüruna ruhsat (102) i“tâsıyla topların celbine ve burada geminin zâbitleriyle ter- 
cümân ve sâire mücevher kutular İtâsına himmet buyuruldu. 

Varna muhâfızı Kapıcıbaşı Abdülkerim Bey'in yerine hassa mirlivâlarından 
Dilâver Paşa ta'yin olunarak kapı kethüdâlığı Ebniye Müdiri Halim Efendi'ye ve 
Kayseriyye mutasarrıfı mirimirândan Osman Nuri Paşa kapı kethüdâlığı Darb- 
hane-i Âmire nâzırı sâbık ricâl-i benâm-ı Devlet-i Aliyye'den Ali Rızâ Efendi'den 
alınarak vüzerâ kapı kethüdâlarından Es'ad Medhi Bey'e ihâle kılındı. 


Azl ü nasb-ı muhâfız-ı Vidin 


Bir müddetden beri Vidin muhâfızı bulunan sadr-ı esbak İzzet Mehmed 
Paşa'nın azliyle yerine serdâr-ı ekrem-i sâbık Ağa Hüseyin Paşa nasb olun- 
du. İzzet Paşa'nın vezâreti uhdesinde olarak Edirne'de ikametine irâde bu- 
yuruldu. 

İlâve Takvim-i Vekayi'de bu vechile “lân olunmuş ise de sebeb-i mücibi şöy- 
ledir ki o esnâda Sırp baş knezi Miloş İzzet Paşa'dan iştikâyı hâvi İstanbul'da 
Ağa Hüseyin Paşa'ya Rumiyyü'l-ibâre göndermiş olduğu mektübu Hüseyin 
Paşa Bâbıâli'ye takdim eder. Mektübun meâline ve İzzet Paşa'dan görülen ah- 

vâle nazaran İzzet Paşa'nın Vidin'de bekası devletçe tecviz olunamadığına ve 
Hüseyin Paşa'nm mekânet ve hükümet erbâbından bulunarak Miloş ile beynle- 
ri düzgün olduğuna mebni İzzet Paşa'nın yerine Hüseyin Paşa Vidin muhâfızı 
nasb olunmuşdur. 

Demek olur ki Hüseyin Paşa daha Vidin'e gitmezden evvel Miloş'la ülfete 
başlamış ve o münâsebetle Vidin muhâfızı olmuşdur. İntihâ. 

Anadolu ve Rumeli taraflarında beş bin guruşdan ziyâde vuku” bulan tereke- 
lere mahalleri hükümet-i şe/iyyesi cânibinden vaz'-ı yed olunmayarak kazasker- 
ler cânibinden bâ-emr-i âli âdemler irsâliyle tesviyesi mu'tâd-ı kadim idi. O mi- 
sillâ me'müren gönderilen âdemler dâire-i me'müriyyetlerini tecâvüz etdikleri 
ve tarik-i kazânın dahi usül-i mer'iyyesine ba'zı mertebe halel geldiği cihetlerle 
nizâm-ı kadimini te'kiden sadrına hitâben mahsus emr-i âli tasdir buyuruldu. 

Trabzon Vâlisi Hazinedârzâde Osman Paşa'nın li-ecli't-taltif muvakkaten 
Dersa'âdet'e celbiyle Tersâne-i Âmire'ye muktezi ba'zı eşyânın müzâkeresi 
irâde-i seniyye iktizâsından olarak mücibince müşârünileyh İstanbul'a gele- 
rek kapı kethüdâsı Sadâret Mektübcusu (1031 Şerif Bey'in konağına misâfir 
verildi. Müddet-i ikametinde müzâkerât-ı lâzimenin icrâsıyla avdetine ve mâ- 
beyn-i hümâyün dâiresinin temâşâsına müsâade buyurulduğu misillâ muras- 
sa” vezâret nişânı ve ma'iyyetiyle gelen Trabzon vücühundan Tüfan Ağa ile 
hazinedârı Ali Bey'e kapıcıbaşılık rütbesi i/tâsı ile müşârünileyh fevka'i-had 
taltif buyuruldu. i 


İhâle-i emânet-i surre 


Mısır gailesi münâsebetiyle iki senedir surre-i hümâyün Ka'be-i maksüda 
reh-nümün olamamış idi. O esnâda esbâb-ı mevâni' bertaraf olmasıyla hüccâc-ı 
müslimin bi's-selâme İfâ-yı fariza-i hac eylemeleri ve surre-i hümâyünun isâli 
zımnında hazine veznedârbaşısı Ahmed Ağa kapıcıbaşılık rütbesiyle surre emi- 
ni nasb olundu. 

Meşhür Damad İbrahim Paşa'nm maskat-ı re'si ve Nevşehir ismiyle tesmiye 
edip semere-i himmet-i /mâriyyesi olan tevliyet kaim-makamlığı evlâd-ı ute- 
ka-yı vâkıfdan mahallinde münâsibine ihâle ile idâre olunmakda idi. Bu idâre- 
den ahâli-i memleket hoşnud olmadıklarından tevliyet-i mezküre Niğde müte- 
sellimliği tarafına ihâle kılındı. 

Galata'da Arab Cami-i şerifi civârmda Peynirci Mustafa nâm kimesnenin 
batn-ı vâhidde üç nefer erkek çocuğu tevellüd ederek İstanbul'da emtia güm- 
rüğünden merkümlara maaş tahsis kılındı. 

Hâtıra Maâş içün esbâb-ı muhassasa istikrâ olunsa hâtıra şu üç şey gelir ki 
birisi hidmet mukabili ücret ikincisi kıdem ve emeğe göre mükâfât üçüncüsü 
taayyüşe iktidârı olmayan zuafâya merhametdir. Mâfevku'l-isneyn mevlâdlara 
verilen maâşlar üçüncü takımdan olsa lâzım gelir. Zirâ bir ananın böyle üç dört 
çocuğu birden ırzâ'ı müteassir olduğundan hıfz-ı sıhhat ve teksir-i nüfüsa hid- 
met niyyet-i hükmiyyesiyle devlet-i âdile-i Osmaniyye işbu âdet-i hayriyyeyi 
İtiyâd buyurmuş demekdir. 

Hassa Feriki Ahmed Fethi Paşa ile Mâbeyn Kâtibi Said Bey, Vassâf Efendi, 
Tevfik Bey, Silâhdârzâde diğer Tevfik Bey, Melek Paşazâde Abdülkadir Bey'in 
mahdümu müderrisinden Ali Haydar Bey ile sâir ba'zı bendegânın fenn-i ceHi-i 
remy-i sihâmda tahsil eyledikleri ınelekeleri kabza ahzine istihkak vermiş ol- 
duğundan taraf-ı hazret-i pâdişâhiden keşide buyurulan ziyâfet günü Okmey- 
danı tekyesinde kabza cem'iyyeti icrâ olundu. (104) i 


Vuku'-ı harik-i kebir 


İşbu kırk dokuz senesi Rebiyülâhirinin ondördüncü (31 Ağustos 1833) 
Cum'a günü saat yedi sularında Dersa'âdet'de Cibali Kapısı civârında vâki! 
Tüfenkhâne derünundan zuhür eden ateş derhâl etrâfa sirâyetle dâhil-i sura te- 
câvüz eylemiş ve hava rüzgârlı bulunmuş olduğundan kol kol dağılıp bir kolu 
Üsküblü civârında Çıngıraklı Değirmen'e ve bir kolu Âşıkpaşa mahallesinde 
Tâhir Ağa Tekkesi'ne ve bir kolu Sultan Mehmed tarafında Deve Hanı semtine 
ve diğer kolu Sofular Hamamı ve Horhor ve Kıztaşı ile Hoşkadem Mescidi ta- 
rafına ve bir kolu Alâeddin Tekkesi verâsıyla Akarçeşme'ye ve bir kolu Bâb-ı 
Fetvâ-penâhi civârında Ayazma Kapısı dâhilinde ve Vefa meydanıyla Süleyma- 
niye Tabhanesi ve Şehzâde Câmi'-i şerifi civârına müntehi olarak ertesi günü 
tulü'-ı şemse kadar pek çok büyüt ve menâzil ve sarrâchâne ve haffâfhâne gibi 
cesim çârsü ve binâlar muhterik ve müzmahil olmuşdur. 

İstanbul'un nısfına yakın mahallât süzân olmağla pek çok halk bi-mekân ve 
câmi' havlilerinde nâlân u giryân oldular. Bunları münâsib mahallere yerleşdir- 
mek ve istek edenlere çadır almak üzere İstanbul kadısına olunan buyuruldu 
meğâli bilcümle ahâliye i'lân olundu. 

Muhtıra İstanbul kadılarının ehemmiyyet-i vezâifi şu hikâyeden münfehim 
olur ki bu misillâ umür-ı muazzamânın tesviyesi içün ol vakit Bâbıâli yalnız 
beş on satırlı bir buyuruldu yazmak Keler idâre-i DE MOR muvaffak 
olur imiş. İntihâ. 

Harik-i mezkür münâsebetiyle harikzedegânın ebniye levâzımına müteallik 
muhtâc oldukları şeylerle amele yevmiyyeleri içün ebniye-i hassa idâresi ma'ri- 
fetiyle tertib olunan narh defteri tab” ve temsil etdirilerek ahâliye ilân kılındı. 

Zamime Vak'a-i hayriyyeden mukaddem Galata tarafında vukı” bulan ha- 
rikde İslam ve Hıristiyan ahâliye başka başka atâyâ-yı vefire i'tâsıyla ateş-i de- 
rünları itfâ kılınmış ve o harikde Avusturya sefârethânesinden ma'adâ süferâ 
ve tercümânların sefârethane ve meskenleri muhterik olmuş imiş. Sefâretlerin 
mecmüuna taraf-ı riyâsetden ta'ziyetnâmeler ve şüküfe ve meyve tablaları irsâl 
ve cânib-i pâdişâhiden mücevher kutular ihdâsı ile tatyib kılınmış (105) ve 
tercümânlar kemâl-i zarüret-i hâllerini beyân sırasında Prusya tercümânı sada- 
kaya muhtâc oldum demişdir. Bunlara dahi muâvenât-ı nakdiyye icrâ olun- 
muşdur. 

İlâve Müverrih-i fakir o tarihde Sarrachane karşısında Hüseyin Paşa Medre- 
sesi'nde tahsil-i ilm ile meşgul idim. Hânemiz Unkapanı civârında idi. Harikin 
vuku'unda Haydar Hamamı civârında hocam merhümun hocası kudemâ-yı 

mevâliden Kastamoni Ömer Efendi'nin konağına gidilip eşyâ nakliyle meşgul 
iken akşamdan sonra oralara ateş geldiği sırada hanemiz semtinin dahi süzân 
olmakda olduğu haber verilmesiyle derhal koşup haneye varıldıkda vâlide 
merhüme ile iki sagir ve sagire birâder ve hemşire merhümları çıkarıp Zeyrek 
tarafına çıkar çıkmaz her tarafı ateş ihâta eyledi. Hezâr havf u telâş ile medrese- 
ye geldik. Medresenin havlisi Sarrachane halkının eşyâsıyla dolmuş ve gece ya- 
rısı Sarrachane ile medresenin arasındaki mahallât dahi tutuşmuş olduğundan 
ve bir tarafdan dahi medrese havlisindeki ağaçlar yanmaya başladığından az 
kalmışdı ki halâsımız müyesser olamayacak idi. Suhtelerin ağaçları södürmele- 
ri sebebiyle medrese odaları kurtuldu. Rabbim bir daha göstermesin ve cümle- 
yi masün buyursun âmin. İntihâ. 

Ehl-i İslâm olanlar beş vakit namazı cemâatle edâ etmek içün tenbihât-ı 
umümüyye icrâ olundu. 

Memdühiyye nâmıyla hâlisü'l-ayâr olarak o esnâda darb olunan yirmilik 
onluk altınların kesret-i mâli zımnında ecnâs-ı sikke altınların darbhâne fiya- 
tıyla tedâvülden alınması içün Memâlik-i Mahrüsa'ya evâmir-i ekide neşr 
olundu. 

Uzamâ-yı mütemevvilinden zahire nâzırı sâbık Tekfurdağlı Bolpaça Ahmed 
Ağa'nın kolundaki yakının yarasına edilen tedâvide Macarlı tabib Maroni ile 
İtalyalı cerrâh Piki'nin hataları fevtine sebeb olduğu tebeyyün eylediğinden 
merkümlar sefâretleri ma 'rifetleriyle Dersa'âdet'den tard ve def kılındılar. 

Elviye-i Selâse Mutasarrıfı Reşid Mehmed Paşazâde Emin Paşa'nın hadâset-i 
sinni hüsn-i idâre-i memlekete mâni” olduğundan (bu mânia hin-i nasbda 
mütâlaa olunmamış) Dersa'âdet'de oturmak üzere bi'l-azl Bosna vâlisi sâbık 
Mahmüd Hamdi Paşa mükerreren Elviye-i Selâse mutasarrıfı nasb olundu. (106) 

İlâve Es'ad Efendi der ki Reşid Mehmed Paşa velisi olan serasker Husrev 
Paşa'yı gücendirmesi Emin Paşa'nın azlinin sebeb-i hakikisidir. İntihâ. 

Arnavudluk paşalarından Dersa'âdet'de misâfir Ca'fer Paşa'ya o esnâda ce- 
vâhirli nişân ve seyf ihsânıyla memleketine avdetine ruhsat verildi. 

Darbhâne nâzırı ecille-i ricâl-i Devlet-i Aliyye'den Nâfiz Efendi mahdümu 
Rifat Bey'i hitân etdireceğini istizân eylemiş olduğundan huzür-ı hümâyüna 
celb ile çocuğa mücevher zarf ihsân buyuruldu. 

Erzurum Vâlisi Es'ad Paşa'nın givân kâtibi Nâmık Efendi (hâlen başvekâlet 
mesned-i celiline şeref-pirâ devletlü Said Paşa hazretlerinin peder-i rahmet- 
mazharlarıdır) ile hazinedârı Hurrem Efendi'ye Divân-ı Hümâyün haceliği ih- 
sân olundu. ii 

Sakız Muhassılı Abdülkadir Ağa'ya dergâh-ı âli kapıcıbaşılığı verildi. 

Kapudan paşa kapı kethüdâlığı Nâşid Bey'den alınarak Darbhâne nâzırı sâ- 
bık ecille-i ricâl-i Devlet-i Aliyye'den Ali Rızâ Efendi'ye tevcih kılındı. 


Azimet-i Ahmed Fevzi Paşa be-cânib-i Rusya 


O esnâda Rusya devleti tarafından sefâret-i mu'tebere ile Kont Orlof nâm se- 
firi Dersa'âdet'e gelmiş idi. Saltanat-ı seniyye cânibinden dahi bi'-mukabele 

havâss-ı kurenâ-yı şâhâneden Hassa Müşiri Ahmed Fevzi Paşa fevkalâde sefâ- 
rete me'mür olarak âmedi hulefâsından Şekib Efendi birinci, mektübi hulefâ- 
sından Nuri Efendi ikinci sır kâtibi ve Ligofet Nikolaki birinci ve mütercim Ale- 
ko ikinci tercümân ta'yin olunup donanma-yı hümâyündan tehyie edilen Avn-i 
İlâh nâm fırkateyn ile Cumâdelâhirenin dördünde (19 Ekim 1833) bâ-nâme-i 
hümâyün Karadeniz tarafına azimet etdiler. Kable'l-azime Şekib Efendi ile Nu- 
ri Efendi'ye huzür-ı şâhânede mücevher birer nişân-ı iftihâr ihsân olundu. 

Sefir-i müşârünileyhe âmedi hulefâsından Sârim Efendi kapı kethüdâsı 
ta'yin kılındı. i 

İlâve Fevzi Paşa'nın sefâretle Rusya'ya zâmının ma'nâ-yı zâhirisi Takvim-i 
Vekayi'de gösterildiği vechile ri'âyet -i mütekabile-i resmiyyeden başka Edirne 
Mu'âhedesi serpindilerinden ma'düd olan Memleketeyn ile Sırbistan maddele- 
ri olup muktezâ-yı ledünnisi tazminât-ı seferiyyenin süret-i nâzikâne ile fütüv- 
vet-i (1071 imparatoriyyeye mürâcaatla tehvin-i bârı kaziyyesidir. İntihâ. 

Fevzi Paşa Bahr-i Siyâh Boğazı'ndan hareketinin beşinci günü Hocabey'e 
vusül ile karantina müddeti bi't-tahfif ondört güne tenzil misillü ri'âyet ler gö- 
miş ve me'mür-ı tebliğ ve müzâkeresi olduğu mevâdda dâir senedât-ı resmiyye 
teâti olunmuş ve Memleketeyn'in Rusya askerinden tahliyesi ve voyvodaların 
intihâb ve nasbı husüslarını kararlaştırarak ve hedâyâ-yı mezküreye mukabil 
tevdi kılınan hedâyâ-yı imparatoriyi alarak Dersa'âdet'e avdet eylemişdir. 

Müşârünileyhin semere-i me'müriyyeti olan Eflâk ve Boğdan voyvodalıkla- 
rının nasbı mevsimi gelmesiyle ve bunların süret-i nasb u intihâbları saltanat-ı 
seniyyenin hukuku iktizâsından bulunmağla müşârünileyhin esnâ-i râhda 
Memleketeyn'den aldığı defterde muharrer müntehablardan Eflak ve Boğdan 
voyvodalığına Kiga hânedânından Aleksandır Kiga ve Boğdan'a Mihail Osto- 
Toz intihâb ve ta'yin ve Boğdan kapı kethüdâlığına Sisam Beyi İstefanaki ve Ef- . 
lâk kapı kethüdâlığına Ligofet Nikolaki ta'yin ve voyvodaların nasbından iki 
aya kadar çekilmeleri meşrüt olan Rusya askerinden Memleketeyn'in tahliyesi 
zımnında sâdır olan evâmir-i aliyyeşi isâle bâlâda ismi muharrer Sârim Efendi 
Memleketeyn cânibine zâm kılınmışdır. 

Voyvodaların li-ecli't-teşekkür huzür-ı şâhâneye müsül ile haklarında sezâ- 
vâr buyurulan her türlü iltifât-ı âliden başka pırlanta ile müzeyyen birer kıt'a 
tasvir-i hümâyün i'tâ buyurulmuşdur. Memleketeyn mu'teber boyarlarından 
ma'lümü'İ-esâmi kesâna iftihâr nişânları verilerek berâtları bi't-tasdir İstan- 
bul'da bulunanlara huzür-ı hümâyünda ve bulunmayanların defteri mücibince 
mahallerinde itâ olunmuşdur. | 

Hayli vakitden beri zecriyye muhassılı bulunan Hâşim Bey'in azliyle yerine 
mevkufâtçı Lebib Efendi nasb olundu. 


İltifât be-Şerif Ali Efendi 


Dersa'âdet'de şeref-mukim Şerif Abdülmuttalib Efendi hazretlerinin birâ- 
derleri Şerif Ali hazretleri bi'-münâsebe mâbeyn-i hümâyüna giderek huzür-ı 

şâhâneye dâhil oldukda takbil-i kadem-i pâdişâhi eylemek üzere bulunduğu 
hâlde taraf-ı pâdişâhiden hareket-i (1081 mezküresi tecviz buyurulmayarak 
mücevher kutu i'tâsından başka müceddeden maâş tahsis buyurulmuşdur. 

İşkodra'daki İskenderiye ve Ohri ve Elbasan sancakları Vâlisi Ali Nâmık 
Paşa'nın teftiş ve tahkik-i hâli zımnında ol havâliye gönderilen Miralay Tayyâr 
Bey'in iş'ârına nazaran Nâmık Paşa'nın azliyle elviye-i mezküre kariha-i şâhâ- 
neden süvâri hassa mirlivâlarından Hâfız Paşa'ya (Nizib bozgununu veren 
Çerkes Hâfız Paşa'dır) hassa ferikliği rütbesi ile ve Silistre Vâlisi Giridizâde 
Mehmed Paşa'nın yerine kezalik mansüre ferikliği rütbesiyle mansüre mürlivâ- 
larından Mirzâ Said Paşa Silistre vâliliğine me'mür olmuşlardır. Giridizâde 
Edirne'de ikamete me'mür oldu. 

Hâfız Paşa ile Mirzâ Said Paşa kapı kethüdülıkları Darbhâne-i Âmire nâzırı 
sâbık Ali Rızâ Efendi'ye ihâle kılındı. 

Karadeniz Boğazı nâzırı Emin Ağa eshâb-ı gayretden ise de mevki'-i mez- 
kürda bulunacak me'mürun hendesece ma'lümâtı lüzümu cihetiyle lağımcı mi- 
ralayı Hâfız Bey mansüre mirlivâlığı rütbesiyle Boğaz muhâfızı oldu. 

Selânik Mutasarrıfı Ömer Paşa mukaddemâ Ağrıboz muhâfızı iken orada 
yapdırmış olduğu brik sefinesini Tersâne-i Âmire'ye takdim ve ihdâ eylemişdir. 

Kadıköyü'nde sâkin Şam kapı kethüdâsı esbak hâcegândan Şeref Efendi'nin 
hâric ez-vazife kelimât tefevvühüne ve evkaf zimmet halifesi Ârif Efendi'nin 
umür-ı me'müresinde lâübâliyâne hareketle ba'zı ta'birât-ı nâ-marziye tahriri- 
ne cür'etleri te'diblerini icâb eylediğinden bunlardan Şeref Efendi Bursa'ya, 
Ârif Efendi Kütahya'ya nefy olundu. 

Evkaf hazinesi sergi halifesi İzzet Efendi mümâileyh Ârif Efendi'nin birâde- 
ri ve ef'âl ve harekâtında hemhâli olduğundan bunun yalnız azliyle bi”l-iktifâ 
Ârif Efendi'nin yerine diğer İzzet Efendi zimmet ve İzzet Efendi'nin yerine Şâ- 
kir Bey sergi halifesi ta'yin kılındı. 


Kadıkıran Vak'ası 


Bir müddetden beri başına birtakım haşerât cem'iyle Anadolu tarafında iz- 
hâr-ı bagy ü şekavet ve ahâliye isâl-i zulm ü hasâret eden Kadıkıran nâm şahıs o 
esnâda Yozgad (1091 kasabasına duhül ile şekavetini artırmış olduğu lede'l-istih- 
bâr def-i mazarratı zımnında edilen tedâbir-i askeriyye semeresiyle merküm ol 
havâliden gaybübetle İran tarafına karar ederek gailesi bertaraf olmuşdur. 

Muahharen merküm Erzurum havâlisinde zuhür ederek Erzurum Vâlisi 
Es'ad Paşa bizzât üzerine askerle varıp sıkışdırdıkda Kars tarikiyle Tiflis'de 
Rusya karantinahanesine firâr eyleyip oradan Tiflis ceneraliyle bi'l-muhâbere 
altı yedi yüz avenesi ve elbise ve eşyâ ve hayvanları ile yanlarına mikdâr-ı vâfi 
zâbitân katarak Es'ad Paşa tarafına göndermiş ve bunlardan ahz ü girift olunan 
yüzden mütecâviz eşhâs zuhür-ı irâde-i seniyyeye kadar habs edilmiş olduğu- 
nu Es'ad Paşa inhâ eylemiş ve Es'ad Paşa ile Rusya me'mürlarının harekât-ı 
vâkı'alarını takdiren Es'ad Paşa'ya vezârete mahsus nişân ve cenerale murassa” 
seyf ile diğer Rusya zâbitânına atlar verilmişdir. 

Muş mutasarrıfı sâbık Emin Paşa Diyarbekir'e firâr ile oralarda cem' eyledi- 
ği askerle Muş üzerine geldiğinde mutasarrıfı Hüseyin Paşa bi'l-muhârebe 
cem'iyyet-i eşkıyâ dağıtılmış olduğu tafsilâtı Erzurum Vâlisi Es'ad Paşa tara- 
fından Bâbıâli'ye inhâ olunmuşdur. 


İhsân-ı nişân 


Taraf-ı Devlet-i Aliyye'den Viyana'da maslahatgüzâr olup o esnâda me'mü- 
riyyet-i muvakkata ile Londra'ya azimet ve avdet etmiş olan Mavroyani'nin 
hidmet-i vâkı'asını takdiren tarafına mücevher nişân-i iftihâr gönderilmişdir. 

İlâve Londra'ya olan me'müriyyeti mes'ele-i Mısriyye'ye dâir idi. İntihâ. 

Dersa'âdet'de sâhilhânelerinde mukim sadr-ı sâbık Reşid Mehmed Paşa ile 
kaim-makam-ı sâbık Hulüsi Paşa'nın taltifleri zımnında Reşid Paşa'ya ber-vech-i 
muhassıllık Sivas eyâleti ve tarafından mütesellim idâresi ile kemâ-kân sahilha- 
nesinde oturmak üzere Hulüsi Paşa'ya Menteşe sancağı tevcih olunmuşdur. 


İlga-i emânet-i tersâne 


Tersâne emâneti unvânının lağvıyla hidmetinin kapudan paşalara ihâlesi ve 
hafifü'l-müenne bir müdir ile o hidmetin idâresi tensib olunarak ve kapudan 
paşaların (1101 gaybübetinde sancak beyleri ve liman reisi gibi münâsibinin ve- 
kâleti irâde buyurularak mücibince mezkür müdirliğe tersâne rüznâmçecisi 
Ahmed Şevki Efendi ta'yin ve tersâne emânetinden münfasıl ecille-i ricâlden - 
Hacı Ali Bey'in hakkında teveccühât-ı âliyye berkemâl olduğuna nişâne olmak 
üzere me'müriyyetine mahsus pırlantalı nişân ibka olunmuşdur. 

Bağdad vak'ası esnâsında İstanbul'a celb olunmuş olan Basralı Bekir Bey'in 
mâbeyn-i hümâyüna celbiyle mazhar-ı iltifat at olduğundan başka şehriyye bin 
kuruş mağâş tahsis olunmuşdur. 

Bir müddetden beri ta'mir olunmakda bulunan Galata Kulesi'ni seyr ü te- 
mâşâ içün teşrif-i şâhâne vuku'unda Memâlik-i Mahrüsa'nın ba'zı mahallerin- 
de olduğu gibi mezkür kuleye münâsib bir tam sâat vaz'ı ile ta'yin-i mikat-ı 
ibâda irâde buyuruldu. 

Çavuşbaşı Sâlih Efendi'nin azliyle yerine başmuhâsebeci el-Hâc Necib Efen- 
di ve onun yerine sâbık başmuhâsebeci Tâhir Selâm Bey ta'yin kılındı. 


Tebeddül-i nezâret-i darbhâne ve mukataa 


Darbhâne-i Âmire Nâzırı Nâfiz Efendi'nin mukataa nezâretinde iken hazi- 
nece meşhüd olan hüsn-i idâresi ma'lüm-ı âli olduğundan Mukataât Nâzırı Kü- 
tahyalı Mehmed Efendi'nin azliyle Nâfiz Efendi sâniyen mukataât ve sâbık 
Darbhane nâzırı Ali Rızâ Efendi dahi be-tekrar Darbhâne-i Âmire nezâretine 
ta'yin kılındılar. Müşârünileyh Ali Rızâ Efendi'nin me'müriyyet-i cedideleri 

münâsebetiyle uhdelerinde bulunan kapı kethüdâlıklardan Vidin Vâlisi.Hüse- 
yin Paşa ile Tırhala Mutasarrıfı Sırkâtibi Mustafa Nuri Paşa kapı kethüdâlıkları 
ibka ile diğer kapı kethüdâlıkları sâir münâsib bendegâna ihâle olundu. 
Trabzon kapı kethüdâlığı öteden beri sadâret-i uzmâ mektübcularına ihâle 

olunagelmiş ise de bu husüs mektübculuk hidmetini işgal eylediğinden ba'de- 
mâ mektübcular hidmet-i zâtiyyesiyle meşgul olmak üzere Trabzon kapı ket- 
hüdâlığı vüzerâ-yı izâm kapı kethüdâlarından Hasib Efendi'ye ve Sivas Vâlisi 
Reşid Mehmed Paşa kapı kethüdâlığı Nâşid Bey'den alınarak kethüdâ kâtibi 
sâbık Edhem Bey'e ve müşârünileyh Reşid Paşa'ya Keban ve Ergani madenleri 
emâneti ilhakan ihâle kılındı. 

- Demirhisar kazası a'yânı Ali Bey'e Serasker Husrev Paşa iltimâsıyla kapıcı 
(111) başılık ve Ermeni milleti mu'teberânından Barutçubaşı Bogos Ohannes'e 
hidmet-i sâdıkanelerine mebni birer nişân-ı iftihâr verildi. 


Tebdil-i usül-i ağavât-ı enderün 


Enderün-ı hümâyünda kilâr ve hazine ve seferli odalarıyla hazine-i hassada 
bulunan ağaların nizâmât-ı atikalarının lağvıyla vakt ü hâle tatbikan yeniden 
idârelerine dâir yapılan lâyiha mevki'-i icrâya konuldu. 

Anadolu hânedân-ı kadiminden Menteşe mütesellimi ve Denizli hassı voy- 
vodası Kapıcıbaşı Tavaslı Osman Ağa hakkında sezâvâr buyurulagelen iltifât-ı 
âlinin teşekkürü içün hâk-i pây-i şâhâneye yüz sürmeyi emel etmiş ise de mü- 
sin ve ihtiyârlığı cihetiyle iyâb ü zihâba takatyâb olamadığından büyük oğlu 
Mehmed Ağa'yı İstanbul'a #zâm etdiği ma'lüm-ı pâdişâhi oldukda mümdâiley- 
hin huzür-ı şâhâneye kabülüyle pederine mirâhürluk pâyesi, oğluna kapıcıba- 
şılık rütbesi tevcih ve hidemât-ı seniyyede cânsipârâne hareket etmek üzere li- 
vâ-i mezkür mütesellimliği ile voyvodalık ber-vech-i te'yid ibka olundu. 


Udâm-ı bazı kesân 


Kastamonu sancağında Taşköprü a'yânı Hacı Ömer nâm kimesnenin ahâli- 
ye vuku” bulan ta'addiyâtından dolayı li-ecli'-muhâkeme huzür-ı şer-i şerife 
ihzârı içün Kastamonu mütesellimi Dede Ağa tarafından mübâşir gönderildik- 
de itaatden hurüc ile şekavete ictisârı anlaşılmış olduğundan gönderilen 
me'mürlar şaki-i merküm ile avenesinden üç ve Tahmiscioğlu takımından olup 
serkeşâne geşt ü güzâr eden eşkıyâdan üç neferi “dâm edildiler. Bu tedbir ile 
âsâyiş-i memleket /âde olundu. 

Bosna Vâlisi Dâvud Paşa mahdümu Hasan Bey'e kapıcıbaşılık, divân kâtibi 
Sâmi Efendi'ye hâcelik rütbeleri tevcih olundu. 


Vak'a-i Sufüfü”l-fâris 


Bağdad havâlisi rüesâ-yı kabâilinden Sufüfü'l-fâris nâm şahsın Bağdad 
Vâlisi Ali Rızâ Paşa'ya eylediği muhâlefet Bağdad câddesinin emniyyetsizliği- 

ni icâb eylemiş olduğu mesmü'-ı devlet oldukda madde-i muhâlefetin tahkik 
ve indifâ'ı ile fâde-i âsâyişe bakılması me'müriyyetiyle Bağdad cânibine gön- 
derilmesi tensib olunan hâcegândan Âgâh Efendi'ye (112) (Bu zât yetmişbir se- 
nesinde İşkodra'da vâli iken vefât eden Âgâh Paşa'dır) muvakkaten Anadolu 
muhâsebeciliği mansıbı tevcihiyle Bağdad tarafına izâmını müte'âkib gailenin 
bertaraf olduğu ve Bağdad'da bulunan Musul beylerbeyisi sâbık Said Paşa'nın 
Musul'a ta'yini Ali Rızâ Paşa tarafından inhâ ve istid'â olunmuş ve mücibince 
icrâ olunmuşdur. 

İlâve Takvim-i Vekayi' nüshalarında bu vechile yazılmış ise de Bâbıâli 
evrâk hazinesinde görülen ba'zı evrâkdan istifâde olunduğuna göre haki- 
kat-i hâl budur ki o esnâda Musul vâlisi bulunan Yahyâ Paşa Bağdad Vâlisi 
Ali Rızâ Paşa'yı istirkabla ol havâlinin rüesâ-yı aşâirinden meşhür Şeyh So- 
fuk'u tahrik ile Bağdad üzerine sevk ederek Ali Paşa'ya izhâr-ı âsâr-ı şekavet 
eyledikde Bağdad tarafından üzerine asâkir-i vâfiyye çıkarılıp İmam Müsâ 
taraflarında iki cânibden hâzırlanıldıkda Bağdad'ın kuvve-i kaviyyesine tâb- 
âver olamayacağını anlayınca Şeyh Sofuk ehmâl ve eskalini terkle beyne'ş- 
şatteyn çöl tarafına firâr eylemiş ve ardından giden asker on iki saat kadar 
uzamışlarsa da Musul hudüdunu geçerek zarüri Bağdad askeri ric'at etmiş- 
dir. Sofuk'un ele geçen evrâkı miyânında Yahyâ Paşa'nın zuhür eden mektü- 
bunu leff ile tafsil-i hâli Ali Rızâ Paşa Bâbıâli'ye inhâ etmişdir. Âgâh Efendi 
bu ihtilâlin tahkikine ve şeyh-i mümâileyhin celb ve te'mini ile Musul'dan 
Bağdad'a mu'âvenet olunmasına me'mür olmuş ise de gailenin bertaraf ol- 
duğunu esnâ-i râhda haber aldıkda keyfiyyet-i hareketini Bâbıâli'den istizân 
eylemişdir. Meğer Âgâh Efendi İstanbul'dan hareket etmek üzere iken gaile- 
nin bitmiş olduğunu Ali Paşa İstanbul'a bildirmiş imiş. Âgâh Efendi'nin bü- 
tün bütün me'müriyyeti terk olunmayıp Ali Paşa hakkında tevdi” olunan ilti- 
fât-ı âlinin tebliği içün Bağdad'a ve İranlının Kürdistan tarafında olan 
ta ci yn men'i zımnında Tahran'a azimeti ve o esnâda vefât eden Ab- 
bas Mirzâ'nın ta'ziyeti husüslarına mübâderet etmesi Âgâh-Efendi'ye te'ki- 
den iş'âr olundu. İşte Yahyâ Paşa'nın ilâ âhirü'-ömr menküb olması bundan 
neş'et etmişdir. 


Terk-i tevcihât-ı mu'tâde 


Tevcihât-ı mu'tâde öteden beri beher sene evâil-i Şevvâlde icrâ olunur idi. 
Kırk bir tarihinden beri Devlet-i Aliyye'nin ekser usül-i mesâlih ve idâre-i aske- 
riyyesi tebeddül (113) etdiği misillâ bu Şevvâl tevcihâtının dahi terkine lüzüm 
görünmüşdür. Şöyle ki erbâb-ı menâsıbdan bulunan me'mürlar Ramazan-ı şe- 
rif içinde Şevvâl tevcihâtında ne olacak diye endişe ile imrâr-ı vakt eylemeleri 
umür-ı mevkülelerini sektedâr etmemek kabil değil idi. Bu sebeble o seneden 
bed” ile tevcihât-ı mu'tâdenin Şa'bânda icrâsına karar verildi. Müstakillen tev- 
cihe değeri olmayan ba'zı menâsıb münâsib me'müriyyetlerle birleşdirildi. 
Ülâ, sâniye, sâlise ve râbi'a olarak dört mertebe mansıb tertib kılındı. Bu merte- 
belere ve hâcegânlık rütbesine mahsus nişânlar ve elbise-i resmiyye ve seyfler 

icâd olundu. İşte bu tarihden itibâren hâcegânlık rütbesi ki bir kişi hâce olduğu 
günün ertesi günü vükelâdan oluverir idi. Hâcelik riyâset-i küttâb ve defter- 
dârlık ve kethüdâ beylik ve çavuşbaşılık me'müriyyetlerinin me'hazı idi. O 
me'müriyyetlerde kullanılmaya şâyân olmayan zevâta hâcelik rütbesi tevcih 
olunmaz idi. i 

Ber-vech-i muharrer yeniden tertib olunan rütbe-i ülâda kethüdâlık, defter- 
dârlık riyâset-i küttâb mansıbları olarak üç me'müriyyet var idi. Bunların mu- 
tasarrıfları Pertev Efendi, Ali Necib Bey, Âkif Efendi idi. 

Bâbıâli ve fetvâ-penâhide bayramdan evvel mu'âyede resmi icrâ olunmak 
âdet idi. Bayramdan evvel bayram tebrikinin ma'nâsı olmadığından bu âdetin 
terkiyle ba'de'l-iyd yoluyla icrâsına karar verildi. 

Benât-ı ismet-simât-ı pâdişâhiden Sâliha Sultan sürunun tertib-i esbâb-ı lâzi- 
mesi sırasında Neşâtâbâd sahilserâsının müşârünileyhâya tahsisi ile ta'mirine 
mübâşeret ve Zahire Nâzırı Veli Ağa sultan kethüdâsı nasb olundu. Ol vakit Vi- 
din vâlisi bulunan Ağa Hüseyin Paşa tarafından saray-ı mezkürun ta'miri içün 
beşyüz kise akçe takdim olunduğu muhakkakdır. . 


Ref'-i vezâret-i Giridizâde 


Edirne'de ikamete me'mür Silistre vâlisi sâbık Giridizâde Mehmed Paşa'nın 
dâire-i vezâretle ikameti kendisine masârifi müeddi olacağından vezâretinin 
refiyle kapıcıbaşılık râddesine tenzil ve paşalık unvânının terkiyle ıtlakı irâde 
buyuruldu. 

İlâve Bu Mehmed Paşa mahallerinde beyân olunduğu vechile ol vakte ka- 
dar bulunduğu me'müriyyetlerde ve husüsiyle esfâr-ı müte'addidede hüsn-i . 
hidmet ve şecâati (114) görülmüş ve Silistre'nin istilâ ve tahliyesinde cânsipârâ- 
ne çalışmış olduğundan mazhar-ı terakki olması me'mül iken nihâyet şu süret- 
le tenkib ve tenzili esbâb-ı mücibesine kesb-i ıttılâ” olunamayan bir hatada bu- 
lunmasından neş'et etmiş olmak gerekdir. Zirâ rabbim makamını karin-i ma- 
kam-ı Mahmüd buyursun Sultan Mahmüd Han hazretlerinin müsellem-i âlem 
olan haslet-i celile-i kadr-dâyinlerine karşı müşârünileyhin sukut-ı derece-i iti- 
bârı beher-hâl ma'nâ-yı hikmetden hâli değildir. 


Binâ-i mahfil 


Firdevs-âşiyân Sultan Mahmüd-ı evvel hazretlerinin âsâr-ı hayriyyesinden 
Boğaziçi'nde Rumelihisarı Câmi”-i şerifinin hünkâr mahfili zirde mihrâba mut- 
tasıl olarak yapılmış imiş. Bâni-i müşârünileyhin hem-nâm-ı memdühu cennet- 
mekân Sultan Mahmüd Han-ı Sâni hazretleri câmi'-i mezkürun hâricinde mü- 
ceddeden bir mahfil dâiresi inşâ etdirip hitâmında oraya selâmlık eylemişler- 
dir. Şuarâ-yı vakitden Hoca Ayni Efendi şu! tarihi söylemişdir: 

Dedi tarih Ayni rüz-ı Cum'a 

Ne vâlâ oldı bu ferhunde mahfil 1249 

Bâbıâli hocası mümâileyh şâir Ayni Efendi o esnâda tanzim eylediği sâkinâ- 
me manzümesini neş'e-mend-i rahik-i miyâhât olmak üzere tab” u temsilini ni- 
yâz ile huzür-ı şâhâneye takdim eylemişdir. Bu misillâ âsâr mest-i sahbâ-yı ma- 
ârif olan havâss-ı üdebâya mahsus olup tab” u intişârı terbiye-i umümüyyece 
mütenâsib olmayacağı bedihi ise de nâzımının müsin ve ihtiyârlığına hürmeten 
keyfi kaçmamak içün bir aralık tab” u neşr olunması ve taraf-ı miriden dört bin 
kuruş atiyye verilmesi meâlinde sâdır olan hatt-ı hümâyün mücibince İcâbı icrâ 
olundu. 

İlâve Bu manzümeye ol vaktin ehl-i dilânı taraflarmdan takrizler yapıldı- 
ğını fakir bilirim. Hatta Evkaf-ı Hümâyün Nâzırı Kemâl Paşa hazretlerinin ol 
vakit tanzim eylediği manzüme-i takriziyyesinde bir mısra'ı hâtır-nişân-ı fa- 
kirânemdir. 

Mısra” budur: Madrif bezminin sâkisi Ayni 

Bâbıâli hocası demek şu oluyor ki elli (başı 10 Mayıs 1834) tarihine kadar 
Dersa'âdet'de aklâm ketebesinin tahsiline muhtâc oldukları Arabi ve Fârisi li- 
sânları tahsili içün müretteb ve muntazam mektebler ihdâs olunmamış idi. 
Erbâb-ı devlet (115) ü servet evlâdını dâirelerinde konak hocalarına okutdura- 
rak terbiyelerine i'tinâ ederler idi ise de ebnâ-yı fukarâ bu ni'met-i taallümden 
ekseriyâ mahrüm kalırlar idi. Bâbıâli ve bâb-ı defteride kalem vaktinden evvel 
muvazzaf ve ilm ü edebleri müsellem olan ol vaktin üdebâsından birer mual- 
lim bulunup bunlar nevresidegân-ı küttâba tedris-i ulüm ederler idi. İşte Hoca 
Ayni dahi bu yolda Bâbıâli'de muallim olduğu zamân sâlifü'l-beyân manzüme- 
yi takdim etmişdir. Ayni Efendi'nin vefâtında müderrisinden ve zürefâ-yı ule- 
mâdan Midillili Şâkir Efendi Bâbıâli hocası ta'yin olunmuş ve bu ta'yin ile Ayni 
Efendi gibi taayyün eylemişdir. 


Mevâdd-ı Sırbiyye 


Cild-i sâlisde beyân olunduğu vechile Sırbistan'a ilhâkı muktezâ-yı ahdden 
Bâbıâli birçok vakitler uğraşıp def'aâtle olunan muhâverât ve mücâvebât sıra- 
sında Sırp Knezi Miloş Rusya'ya istinâd ile Devlet-i Aliyye'ye ve oralarda sâkin 
ahâli-i İslamiyye'ye etmedik mazarrat bırakmamış idi. 

Bu cümleden en ağırı ahâli-i İslâmiyye'nin oralardan bütün bütün teb'idi ve 
o sırada Belgrad kal'asının şâhdamarı mesâbesinde olan varoş ki ehl-i İslâm 
içün ondan başka me'men ve mesken kalmamış idi. Varoşun tahliyesiyle 
kal'amn mahsüriyyet-i dâime altında kalması içün Miloş meydan-ı taannüd ve 
istikbârda gemi azıya almış idi. Bu işlerin müzâkeresi arasında taraf-ı şâhâneye 
ma'rüz mufassal bir takririn bâlâsına keşide kılınan hatt-ı hümâyün-ı ibret-nü- 
mündur: 

“Bu Belgrad varoşunun mersüm Miloş'un ısrârı üzerine Sırplıya terki baya- 

ğı açıkdan kal'ayı terk etmek oluyor. Bu ahd ü şart üzere terk olunacak nevâhi-i 
ma'lümeye benzemez, bu husüs içün Rusya elçisi çalışsa da reis mukabelesin- 
den çekinmesin. Doğrusu artık bilerek kendi elimiz ile bu kal'ayı Sırplıya ver- 
meyi tecviz edemem. Fe-emmâ mersüm Miloş varoşun Devlet-i Aliyyemiz ta- 
rafından terk olunmayacağını anlayıp da bir güne fesâd ve mel'anete tasaddi 
edecek olduğu hâlde işte ol vakit kendi mel'anetini bütün bütün açığa çıkarmış 
olacağından bi-havlillahi teâlâ belâsını bulur” ilâ âhirihi. 

Üçüncü cildde Sırp knezine verildiği muhârrer olan fermânda kılâ”-ı 
hâkaniyye muhâfızlarından (1161 ma'adâ ehl-i İslâm'ın Sırp memleketine 
memnü'iyyet-i iskânları münderic idi. Fermânın meâli Belgrad'da neşr olun- 
dukda Miloş'un Sırplıdan çarçabuk tertib ve tehyie etmiş olduğu müşterilerin 
hücümuyla ehl-i İslâmdan birtakımı heman hânelerini satıp gitmeye başlamış- 
lar idi. Belgrad kal'ası derünunda muhâfız dâiresiyle kışladan başka ebniye ol- 
mayıp yerli ehl-i İslâm hâneleri varoşda bulunduğundan bunların nakl ü hic- 
retleri takdirinde varoş bütün bütün Sırplılar yedinde kalıp Miloş'un dâiresi de 
orada olmağla bi-pervâ ikamet ve dilediği gibi hükümet ederek derün-ı kal'ada 
bulunacak muhâfız ve gerek müstahfız askeri mahsür şeklinde kalmak lâzım 
geleceği cihetle acele Bâbıâli'den Belgrad muhâfızma mektüb irsâliyle Belgrad 
kürsi-i memleket ve makarr-ı muhâfız olmakdan nâşi kal'a müştemilâtından 
olan mahaller memnü'iyyet-i ehl-i İslâm fıkrası hükmüne dâhil olmayacağın- 
dan behemehâl oralardaki hânelerini satan kesânın i/âdesiyle hânelerinin Sırp- 
lılardan istirdâdı husüsu Bâbıâli'den Belgrad muhâfızı emr ü iş'âr olunmuşdur. 

Mu'terize “Kâr-ı evvelde kişi âkıbet-endiş gerek” tenbihinden gaflet bu mi- 
sillâ nedâmet ve vehâmet-i âkıbeti da'vet eder de ba'de harabü'l-Basra olunan 
tedbir te'sirsiz kalır. Fermânda mevâki'-i kılâ'-ı hâkaniyyeden ma'adâ Sırbis- 
tan'da ahâli-i İslâmın memnü'iyyet-i iskâniyyeleri musarrah olması Sırplılara 
büyük sened olmuşdur. Bundan nükül mümkin değildir. İbtidâ'-i emirde etrâ- 
fıyla düşünülüp mahalli me'mürlarıyla muhâbere edilip de kılâ'-ı hâkaniyye 
müştemilâtını muhâfaza ve istisnâya delâlet eder elfâz-ı sariha ve ibârât-ı sahi- 
ha derc olunmaması meşrü' olan istişâre hükmünün adem-i icrâsından mün- 
ba'is olmuşdur. Müvekkel-i uhde-i emâneti olan mesâilde re'y-i hödunu âlet-i 
hall ittihâz ile müstebidâne hareket me'mürin-i devlete göre büyük hatakârlık- 
dır. Bir âdem tedbir-i umürda ne kadar fikr-i dakika mâlik olsa gırbâl-i istişâre- 
den geçirmediği işin pürüzünü ayıramaz. İşte ol vakit yalnız İstanbul'da bulu- 
nan Sırp vekilleriyle söyleşilmeye hasr olunmayıp da mahalleri ma'lâmâtına 
da atf-i nigâh ve cild-i sânide hikâye olunduğu üzere kırk beş senesi evâhirinde 
İşkodra gailesinin ibtidâ-i teferrüsünde Miloş Belgrad varoşunun lakırdısını 
meydana koymasından intibâh olunmuş olsa idi bu derece hatakârlık olmamış 
olurdu. İş bitdikden ve fermân istedikleri gibi verildikden sonra vekiller bizim 
bu derece (1171 müsâade olunacağını aklımız kesmeyip Bâbıâli me'mülümüz- 
den ziyâde müsâade eylemesine taaccüb etdik dediklerini ve ol vaktin hâriciy- 
ye makamında bulunan Reis Âkif Efendi'nin Süleymaniye civârında tımârhane 
karşısında kâin konağı yapılmış olduğu iş içinde bulunmuş olan ba'zı zevât- 
dan mesmü” olmuşdur. Hâne-i mezkürun inşâsına “Bu bâlâ hânesin Âkif Efendi 

eyledi bünyâd” mısrâ'ını tarih olarak ol vakit abd-i fakir tıflâne-edâ tanzim ve 
imlâ eylemiş idim. 

Bir garib şey daha. Sırplıya verilen fermânda muharrer mevâddın sırasıyla 
icrâsı lâzım gelir iken Rusya devletine istinâden Miloş Belgrad'da bilâ-istizân 
çan çaldırmaya başlamış diye Belgrad muhâfızı Kavanozoğlu Hüseyin Paşa gi- 
ribân-çâk-i iştikâ olarak Bâbıâli'ye yazdığı tahrirât-ı mufassalaya Belgrad gibi 
kal'a-i cesimede bir vezir oturur iken bunca asker ve ehl-i İslâma karşı çan ça- 
lınması tecviz olunamayacağından ol tarihde İstanbul'da Sırbistan işiyle meş- 
gul olan vekillere ifâdât-ı lâzimenin icrâsıyla Miloş'a söz anlatmaları meâlinde 
cevâbnâme göndermiş olduğu evrâk-ı atikada görülmüşdür. 

Hüseyin Paşa bu cevâbnâmeyi aldıkda keyfiyyeti Miloş'a ifâde etdirmiş ise 
de fermânda cevâzı musarrah olan şeye mümânaat câiz olmayıp husüsiyle mil- 
leti beyninde hacâletini mücib olacağından terki mümkin olmadığını Miloş 
Hüseyin Paşa'ya bildirmiş olduğundan cereyân eden işbu güft-gü semeresiz 
kalmışdır. 

Ol vaktin muâmelât-ı taassubkârânesinden olan ifrât ve sonraları bütün tef- 
rit yolundaki harekât dârü'l-cihâd nâmıyla yâd olunan Belgrad'ı Sırplıya veri- 
vermişdir. Besbelli Hüseyin Paşa epeyce iş görmüş olmalı ki birâderzâdesi 
Mehmed Bey'e kapıcıbaşılık, divân kâtibi Hurşid Efendi'ye hâcelik rütbeleri 
verilmişdir. 


Hulâsa-i mükâleme bâ-sefir-i Rusya 


Sırplıya ilhâkı mukarrer olan nevâhinin ilhâkına ve vergilerinin kırk üçer 
kuruş hesâbıyla elli sekiz bin kremis altınının senede iki taksit ile istifâsına ve o 
sene Petersburg'da zahire kahtı olmağla Dersa'âdet tertibâtına halel gelmemek 
(118) üzere Golos tarafı iskelelerinden otuz bin kile zahire ihrâcına müsâade 
edilmesine karar verilmişdir. 

Nevâhi-i sitteye dâir fermânın icrâ-yı ahkâmından evvelce Alacahisar vücü- 
hundan Selim Bey reâyâ kızlarından ikisinin birini kendisine diğerini karında- 
şına akd ü nikâh etdiği ser-riştesiyle reâyâ ayaklanıp Niş hudüduna kadar ihti- 
lâl tekevvün etmiş ve bu hâl Miloş'un tamâm aradığı sıra olup buraları devlet-i 
Sırbistan'a ilhâk eylemişdir. Bu yerler bizimdir diyerek ahâli-i İslâmiyyenin ol 
havâliden çekilmesini kuvve-i cebriyye irâ'esiyle teklif ve karakol ve derbend- 
lerdeki zâbitân ve asâkir-i İslâmiyyeyi tard ile Hıristiyandan neferât vaz” ve 
ikame eylemişdir. Bu keyfiyyet İstanbul'a mün'akis olarak Rusya elçisi diline 
dolayıp Bâbıâli'yi haylice tazyik eylemiş ve istanbul'daki Sırp vekilleri dahi 
uzun uzun şikâyetnâmeler vermişlerdir. İstanbul'dan Belgrad muhâfızına kız- 
larla müddeilerin Belgrad'a celbiyle ber-mücib-i şer'i icrâ-yı mürâfaalarıyla ih- 
kak-ı hak edilmesi emr ü iş'âr olunmuşdur. 

İşte bu şey dahi Rusya'nın Hıristiyanlar hakkında efkârını ve Sırplı ve sâir 
reâyânın istishâba ihtiyâclı bulunduğunu enzâr-ı zâhir-binâne haklı gösterme- 
ye sebeb olmuşdur. O esnâda Miloş'un eser-i tahriki olmak üzere Berkofça ve 
Şehirköyü kazaları reâyâsı tarafından birbirini müte'âkib isyâna cüret emârele- 

ri görülmekle lâzım gelen teşebbüsât sırasında yavuz hırsız ev sâhibini basdırır 
fehvâsınca Miloş tarafından vâki! olan ihbârât ve ismâ'âtda voyvodaların ve 
Devlet-i Aliyye me'mürlarının mezâlim ve ta'addiyât-ı vâkı'aları reâyâyı mec- 
bür-ı isyân ediyor kılıklı süret-i hayrhâhide devlete beyân-ı hâl ve bir yandan 
dahi Rusya'ya ilkaât-ı münâfıkâneden hâli olmaz idi. Bükreş ve Edirne 
mu'âhedelerinde Rusya devleti Sırbistan'ı bütün bütün şımartmış ve öteden 
beri bizzât ve bi'l-vâsıta Devlet-i Aliyye'yi işgal ve iğfâl âdeti bulunmuş oldu- 
gundan Bâbıâli bu entrikaların geçişdirilmesine mesâ'i-i vaktiyye ve dakayin-i 
nakdiyyesini hasr u sarfa mecbür olmakda idi. | 

Gün aşırı gâh Rusya elçisi gâh tercümânı ba'zı kerre İstanbul'da bulunan 
Sırp vekilleriyle Bâbıâli'yi iz'âc ve türlü türlü teklifler serd ü ityân ederler (1191 
ve peyderpey mükâleme ve muhârebeler vuku' bulur idi. Hele Sırbistan'a ilhâ- 
kı kararlaşdırılan nevâhi-i sitte hakkında cereyân eden tekellüfâtın tafsiline de- 
Bil bu cild müstakil bir kaç büyük kitâb kâfi değildir. “tâ olunan imtiyâzât ve 
nevâhi maddeleri fermânda musarrah olduğu hâlde buna kanâat olunmayıp 
Rusya sefiri tarafından nevâhi içün verilen müzâkerede muharrer mahaller Bâ- 
bıâli'nin mechülü olduğundan hakikat-i hâlin mahremâne tahkiki husüsu Vi- 
din Vâlisi Hüseyin Paşa'ya emirnâme-i mahsus ile havâle olunmuşdur. Müşâ- 
rünileyh ber-mücib-i irâde dâiresi mütehayyizânından münâsib me'mür ma'ri- 
fetiyle hakikat-i hâl üzere tahkik-i madde ederek müceddeden tanzim eylediği 
varaka ile Bâbıâli'den kendisine gönderilen müzekkereyi iâde ve netice-i 
maddeyi bâ-tahrirât inhâ ve ifâde eylemişdir. 

Cennet-mekân Sultan Mahmüd Han-ı Sâni hazretlerinin bu gailelerle imrâr 
buyurmuş oldukları evkat-ı azizelerine teessüf olunmamak mümkin değildir. 
Bâbıâli'den arz olunan ma'rüzâtın bâlâlarına yazdıkları hatt-ı hümâyünlar de- 
gil bir pâdişâh seri'ü'İ-kalem müte'addid ketebenin o kadar yazı yazmaya 
muktedir olamayacağı âsâr-ı mevcüdesiyle müberhendir. 

Ol vakit Rusya tercümânı Frengini vâsıta-i müstakille-i muhâberât olup vu- 
ku' bulan her bir mes'elede tercümân-ı lisân-ı tarafeyn idi. Mümâileyhin taraf-ı 
Devlet-i Aliyye'den meclübiyyeti mültezem olup hatta hutüt-ı hümâyünun bi- 
rinde şu ibâre görülmüşdür. 


Süret-i hatt-ı hümâyün: 

“Rusya tercümânı Frengini'nin şu nevâhi maddesi dilhâh üzere biter ise 
kendisi başkaca taltif kılınacağı makam-ı riyâsetden bir tarik-i münâsib ile 
kendisine telmih edilse” ilâ âhirihi. Sultan Mahmüd Han hazretlerinin ulüvv-i 
ka'bine delil-i diğer olmak üzere bu fıkra buraya derc olundu. Fıkra budur: 

Yunan mes'elesi esnâsmda sadr-ı a'zam meşhür Hurşid Paşa'nın Mora tarafı 
seraskerliği zamânında vüzerâ ve me'mürinden ba'zıları evâmir ve irâdenin 
tenfiz ve icrâsı ahkâmında rehâvet gösteriyorlar diye Bâbıâl'ye arz eylediği 
mufassal bir kaimesi üzerinde muharrer arzda tenbihât-ı icâbiyyenin icrâsı isti- 
zân kılınmış imiş. Bu varaka-i ma'rüza bâlâsına keşide buyurulan hat şâyân-ı 
kayd u zabt (1201 olduğundan her ne kadar tahririnde olduğumuz zamân ha- 
vâdisinden değil ise de Hüdâvendigâr-ı mahmüdü'l-âsâr hazretlerinin bu mi- 

sillâ ibret ve dikkate şâyân eser-i fikr-i hikmet-ser-i hümâyünları Bâbıâli'nin es- 
ki evrâk konulan mahalde âbzede ve fersüde olarak ele geçip şimdiki evrâk ha- 
Zinesinde nihâde-i dülâb-ı sırr u nihân olan Sırbistan'a müteallik evrâk-ı müte- 
nevvia torbası içinde nesyen mensiyyen kalmasma kalb-i kalem-i fakirânem ta- 
katdâr olamadığından hüdâvendigâr-ı müşârünileyhin rüh-ı şeriflerini takdi- 
sen ve teyemmünen mu/terize olarak süret-i münifesi bu mahalle derc-i sahife-i 
i'tibâr kılındı. 


Süret-i hatt-ı hümâyün: 

“Vakt ü hâle göre bundan gayri tedbir hâtıra gelmiyor. Reâyâya vahşet gel- 
mesin diye teenni olunarak Mora ve havâlisi ne hâle girdi. Takririnde tafsil ü 
beyân olunan mevâddın cümlesi bir gün te'hir olunmayarak serfan ve âcilen ic- 
râ olunsun. Şu kadar var ki yazılan evâmiri vüzerâ lafzı murâd zannıyla gevşek 
tutduklarından cemi' me'mürlar dahi öyle tutarak bir ehad gayret etmiyor. 
Evâmir-i aliyyeme dikkat ve şer'-i şerife mutâbık olan mazmünuna itâ'at ile ic- 
râ etmeyenlere hudâ alimdir, tertib-i cezâdan gayri muâmele etmem, sonra Özr 
ü bahâne bulmaları içün yazılacak evâmirin cümlesine derc etdirdesin, insâfa 
gelmeyenleri zor ile getirmek lâzım geldi vebâli boyunlarına”. 

Mufterize-i uhrâ Bin iki yüz yirmi sekiz (1813) tarihinde Sırp mes'elesinin 
ibtidâ-yı zuhürunda ordu ricâlinden meşhür Çelebi Efendi'ye verilecek ta'limâ- 
tın sebk ü ibâresi muvâfık ise bi't-tebyiz Ütâsı istizânına dâir tezkire-i ma'rüza 
üzerine yazılan hatt-ı hümâyün tarihi ki ol vakit Sultan Mahmüd Han hazretle- 
ri yirmi yedi yaşlarında ve cülüslarının beşinci senesi idi, hatt-ı hümâyün bu- 
dur: “Sebk ü ifâde yolunda ise de zât-ı maslahat mahallince tebeyyün eder ona 
göre re'y-ı savâb tedâriki lâzımdır”. 

Gelelim bahsimize. Nevâhi maddesiyle Sırplıya verilecek imtiyâzât hakla- 
rında cereyân eden sözler arasında taraf-ı şâhâneye ma'rüz bir varakada Mi- 
loş'a ve Sırp milletine şöyle böyle ihsân olunan şeyler mersümların celb ü tan- 
Zimini mücib olacağı (121) fıkrası münderic imiş. Bu kâğıdın bâlâsında muhar- 
rer hatt-ı hümâyünun bir fıkrasında: 

“Sırp milletini Rusyalı dâhil-i ahd ederek Devlet-i Aliyyemiz hakkında ma- 
zarrât-ı adideyi şâmil mevâddı cebren gördürmüş ve bu kadar menâfi'in tahsi- 
lini bütün bütün gerek mersüm Miloş ve gerek umümen Sırp milleti Rusyalılar- 
dan bilmiş iken artık bunun üzerine Miloş'u ve Sırp milletini hakikaten taraf-ı 
Devlet-i Aliyyemizden celb etmek mümkin olamayacağı zâhir ve âşikârdır” 
buyurulmuşdur. 

Bin ikiyüz kırk üç (25 Temmuz 1827-13 Temmuz 1828) tarihinde Belgrad 
muhâfızlığının vâridâtı altı yüz altmış dokuz bin dokuz yüz otuz sekiz kuruş 
olduğu ol vaktin defterlerinde görülmüşdür. 

Yunan mes'elesi hitâm buldukdan sonra Rusya elçisi tercümânı Frengini'yi 
bir iki defa reis efendiye gönderip Devlet-i Aliyye ile Rusya devleti beyninde 
ilişikli olan ba'zı mevâddın ve husüsiyle Sırplı işlerinin kat' ve tesviyesi zım- 
nında reis ile mülâkat ve mükâleme talebinde bulunduğundan Hekimbaşı 
Behcet Efendi ile İstefenaki Bey hâzır oldukları hâlde reis efendi yalısında mü- 

kâleme olunması istizânına dâir tezkire-i ma'rüzaya yazılan hatt-ı hümâyün 
süretidir: 

“Kaim-makam Paşa 

İşbu takririn meâli ma'lüm-ı hümâyünum olmuşdur. 

Vâkı'a Devlet-i Aliyyemiz ile Rusya devleti beyninde ilişikli olan mevâddm 
böyle pürüzlü durmasından ise icâbına göre söyleşilip bitirilmesi münâsib gö- 
rünüyor. Sırplı maddelerinden en ağırı varoş maddesidir. Takririnde istizân 
olunduğu üzere efendi-i müşârünileyh ve mersüm İstefenaki hâzır oldukları 
hâlde reisin sahilhânesinde elçi-i mersüm ile mülâkat ve mükâleme olunmak 
üzere mersüm tarafına ihbâr olunsun. Bir de şu giden İngiltere elçisi Kanin ka- 
tında taraf-ı şâhânemizden egerçi aşırı iltifât olunmuş ve bunun üzerine dilhâ- 
hımız üzere devleti tarafından iânât-ı lâzime icrâsma çalışacağını mersüm be- 
yân etmiş ise de devleti tarafından bu husüsa muvâfakat olunup olunmayacağı 
henüz meşkükdur. Bu süretde bu maddenin be-herhâl ileride gerek husule gel- 
sin ve gerek İngiltereli (1221 tarafından muvâfakat olunmayarak husule gelme- 
sin Rusya elçisinin işideceği derkâr olmağla acabâ bir zemin ile reis bu madde- 
den dolayı elçi-i mersümun ağzını araşdırıp mahremâne açılmasında bir nev-i 
fâilde melhüz olacağı mersümun vâki” olacak muâmelesinden teferrüs olunur 
ise İcâbına göre açsa güyâ bu bâbda Rusya devleti dahi bigâne tutulmuş 
süretinde olmayarak ele alınmış olacağından kem şey olmaz idi zannederim, 
Zirâ mersüm Kanin bu maddeyi gayet mektüm tutacağını söylemiş ise de Rus- 
ya elçisinden ketm etmemesi agleb-i melhüzdur”. 

Miloş'un tahrikiyle Şehirköyü taraflarında o esnâda zuhür eden âsâr-ı ihtilâ- 
liyyeye dâir takrir-i âli süreti metm-i kitâbda muharrerdir. 

O esnâda Dersa'âdet'de bulunan iki nefer Sırp vekilleri başlarına şal sararlar 
ve uzun entâri ve çakşır giyerler idi. Miloş'a verilen imtiyâz fermânı ile harvâni 
fes giymesi üzerine bunların dahi harvâni ve kenarı ipek şeridli fes giymelerine 
müsâadeyi şâmil arz olunan takrire sâdır olan hatt-ı hümâyünun bir fıkrasında: 

“Sırp knezlerine şimdiki usule göre harvâni iksâ olunmasında beis yoğ ise 
de şu başlarına giyecekleri feslerin ağızlarına ipek şerid çekilmesine pek de râzı 
olurlar mı bilmem, zirâ bunların süretâ iddiâları raiyyet tavrında ise de içyüzü 
başkadır. Şu feslerin ağızları ipek şerid olduğu hâlde giyecekler mi yoksa taan- 
nüd ederler mi şurası evvelce anlaşılsın.” 

Hâtıra Artık bu kadar da bi-hüde uğraşmanın ne ma'nâsı var. Bâbıâli her işi- 
ni bitirmiş de iki nefer Sırp vekillerinin kıyâfetleriyle uğraşıp zât-ı pâdişâhiyi 
dahi böyle hatt-ı hümâyünlar tahriri ile işgal etmelerine taaccüb olunur. İntihâ. 

Sırbistan'a nevâhi ilhâkı ve ticâret-i dâhiliyye ve tazminât-ı seferiyye gibi 
ba'zı mevâdda dâir takrir yollu mükâleme mazbatasıyla bâlâsına keşide buyu- 
rulan hatt-ı hümâyün mütâlaaları ol vaktin ahvâline vukufu mücib olmağla 
bunlarla beraber diğer süretleri bu mahalle derc olundu. (123) 

Âtide süreti muharrer takrir bâlâsma yazılan hatt-ı hümâyün süretidir: 

“İşbu mufassal mazbata-güne takririn ve evrâk-ı sâire meâlleri ma'lümum 
olmuşdur. Sırplıya ilhâk içün Rusyalının iddiâsı olan altı nâhiye bahsinde ve 
Anadolu hudüdunun tesviyesi ve ticâret-i dâhiliyyenin tanzimi maddelerinde 

reis yolunda cevâblar vermiş ve kalanın mülhakatından ma'düd olup Belgrad 
varoşunda bulunan ehl-i İslâm emlâki Sırplıya fürüht ve yâhüd icâr ile mahall-i 
âhere naki eylemeleri içün verilen fermân ahden olmayıp Devlet-i Aliyyemizin 
kendi cizye-güzâr reâyâsı olan Sırp milletine mücerred bir inâyet kabilinden di- 
ye güzel tasrih ve beyân olunmuş. Miloş'a verilen hânedânlık imtiyâzı dahi 
hiçbir şarta dâhil değil iken verildi. Bu inâyetin kadri dahi münâsebeti geldikde 
hidmet-i riyâsetden Rusya elçisine bildirilsin. Eflâk ve Boğdan memleketlerinin 
temdid-i tahliyesi maddesinde Rusyalı tarafından irtikâb-ı nakisa ve kusur 
olunduğu elçi-i mersümun İ'tizârât-ı zaife ve müşevveşesinden ma'lüm oluyor. 
Kaldı ki Devlet-i Aliyyemizin Dersa'âdetimizden bi”l-intihâb nasb u ta'yin ede- 
ceği voyvodalardan elbette Rusyalı hoşlaşmayıp gerek bu intihâb maddesinde 
ve gerek memleketlinin taleb ve rızâlarıyla diyerek tasannu' eyledikleri nizâ- 
mât-ı muzırranın beri tarafından kabül ve tasdiki içün tervicen li'l-garaz envâ'- 
i hud'a ve hileye teşebbüs eyledikleri ve edecekleri münfehim olmuş ise de Pe- 
tersburglu me'mürinin cevâbları gelinceye kadar Bosna'nın taksitine mahsü- 
ben taraf-ı Devlet-i Aliyyemizden ale'l-hesâb aralık aralık akçe verildikçe alıma- 
cak şey kalmayıp artık mükâlemelerde irâd olunacak sözler serbest olarak söy- 
lenir. Eflâk ve Boğdan'da usulümüze muvâfık bir nev' nizâmın vaz'ı ve reâyâ- 
mızdan bir cins voyvodaların nasbı içün bundan böyle vuku' bulacak mükâle- 
me medlislerinde Devlet-i Aliyyemiz tarafından üslüb-ı hakimâne ve ecvibe-i 
mülzemâne ile ısrâr olundukça Avrupa'nın ahvâl-i câriyyesine nazaran devle- 
teyn beyninde bir güne bürüdet icâb etmez. Ale'I-husüs ki Edirne ahidnâmesi- 
nin sened-i münferidinde derpiş olunan nizâm Memleketeyn ahâlisinin merâ- 
sim ve arzusuna mebni olduğundan bahs u zikr olunur (124) ve bu ser-rişteden 
ma'adâ mükâlemeler bu tarafda cereyân etmekde ve imtidâd bulmakda iken 
me'mürumuz dahi Petersburg'da bulunup müşkilâtın teshili eltâf-ı ilahiyyeden 
me'müldur. Bu süretde Eflak ve Boğdan maslahatının mübâhesesi esnâsmda 
Rusyalının dermiyân eylediği nizâmdan memleketli hoşnüd oldukları cihetle 
bunun içün boyarların bâ-arz-ı mazhar vâki” olan istid'âları üzere Dersa'âdeti- 
mize gelmelerine müsâade muvâfık-ı hakkaniyyet olacağı Rusya elçisine ifâde 
olunsun. Memleketeyn gibi mühim mahalle verilecek nizâmın bundan böyle 
bir dahi tebdil ve tagyir olunmayacak süretde tanzimi ehemm-i mehâmm-ı 

umür-ı mülkiyyemizdendir. 

Reise medâr-ı i'âne olmak içün Hekimbaşı Behcet Efendi dahi mükâlemeye 
me'mür kılınsın.” İlâ âhirihi. 


Takrir süreti: 

“Mukaddemce hâk-i pây-i meâli-ihtivâ-yı mülükânelerinden istizân olun- 
duğu vechile Rusya elçisiyle söyleşilecek ba'zı maddeler olduğundan evvelki 
Perşembe günü ihbâr olunarak elçi-i mersüm reis efendi kullarının sâhilhânesi- 
ne celb ile lede'İ-mülâkat rüsüm-i âdiyye ve ba'zı âfâki sohbetden sonra elçi-i 
mersüm kelâma bed” ile işbu mülâkâtımız fütühâtı akibi olduğundan be-gayet 
memnun olmuşdur dedikde beri tarafdan vâkı'a devleteynin meserret-i fütü- 
hâtı yekdiğere râci' olarak asâkir-i imparatorinin Varşava'ya duhülü haberi elçi 

bey dostumuzun Bâbıâli'ye İtâ eylediği evrâkdan ma'lüm oldukda mahzüziy- 
yet-i seniyyeyi mücib olarak bu bâbda taraf-ı eşref-i âliden tezkire ile resm-i 
tehniyet icrâ kılınmış ve müteâkıben Bağdad maslahatından dolayı elçi bey 
dahi Frengini vâsıtasıyla tebrik etmiş idi. Bundan böyle dahi mesâlih-i vâkı'a-i 
cânibeynin karin-i yüsr ü suhület olması mütemennâdır yollu ba'de'I-mukabe- 
le derdest olan maslahatların müzâkeresine girişilerek elçi-i mersüm Sırp mas- 
lahatını tezkâr eylediğinde beri tarafdan elçi beyin ma'lümu olduğu vechile ge- 
çenlerde tarafına irsâl olunan pusulada muharrer beş nâhiyeye ifâen li"I-ahd 
Alacahisar sancağında ve yâhüd Vidin tarafından bir münâsib nâhiyenin ilâve- 
siyle altı nâhiyeye iblâğ olunarak böyle bitirilmesi husüsu mülâkat-ı sâbıkada 
müzâkere olunmuş idi. (125) Bir vakitden beri havaların uygunsuzluğu ve sâir 
ba'zı meşagil vuku'u cihetiyle tekrâr söyleşilmeye vakit olamadı. Bu def'a Belg- 
rad muhâfızı tarafından bu husüsa dâir tahrirât vürüd edip Sırp vekilleri dahi 
ba'zı kâğıdlar takdim etdiler. Lebib Efendi dahi bugün yarın gelir. Elçi bey dos- 
tumuz keyfiyyeti mütâlaa etmişdir. Bir kerre nevâhi maddesi bitse maktüiyyet-i 
vergi ve mevâdd-ı sâire dahi tanzim olunarak devleteyn beyninde şu ilişik dahi 
bertaraf olmuş olurdu. Elçi beyin re'yi ne ise beyân olunsun söyleşip bitirelim 
yollu lede'lirâd elçi-i mersüm benim dahi sa'y ü fikrim bunun üzerine ise de 
verilen pusulada muharrer nâhiyeler mukaddemâ Rusya elçisi Ribobir'e teklif 
olunan nâhiyeler olarak elçi-i mersüm kabül ve muvâfakat etmeyip hâsılı bu 
husüsun tanzimine dâir âsâr-ı lâzime müşâhede edemediğimden şudur diye- 
mem diyecek beri tarafdan muahharen elçi bey tarafından beyân olunan nâhi- 
yeler başka olup Lebib Efendi ile Rusya me'müru Koçopu beyninde dahi işbu 
nâhiyelerin ilhâkı münâsib görünmüş ve egerçi Rusya me'müru Ester Eflâk nâ- 
hiyesinin zammını ısrâr etmiş ise de ol tarafın ahvâline nazaran nâhiye-i mezkü- 
renin ilhâkı nizâ' tekevvününe bâdi olacağından başka mehâzir-i adide-i mül- 
kiyyesi derkâr olduğuna binâen bir vechile mümkin olamayacağı evvel ü âhir li- 
sân-ı safvetle hâlisâne beyân olunmuş ve hatta Koçopu dahi ol havâliyi muâye- 
neden ihtirâz etmişdir. Ribobir”in mukaddemki nâhiyelere adem-i muvâfakati 
güyâ birkaçı tekmil nâhiye olmamak iddiâsına mebnidir. Eğer verilen pusulaları 
elçi beyin yanında ise ibrâz eylesin lede't-tatbik ma'lüm olur denildikde elçi-i 
mersüm sonra pusulayı beraber getiririm lâkin evvelki pusula yanımda yokdur, 
sonra Frengini ile gönderirim, işbu nevâhi maddesi iyice münfehim olamadı. 
Ahidde Sırp memleketinden münfek olan nâhiyeler ise ilhâk olunmak lâzım ge- 
lir demesine cevâben beri tarafdan Devlet-i Aliyye'ye göre Sırp'dan müfrez nâ- 
hiye olmayarak Ribobir'le olunan müzâkerât-ı sâbıkada dahi dür u dirâz mübâ- 
hesât ile nihâyet tarafeynden mahalline me'mürlar irsâliyle tahkike karar veril- 
miş ve elçi beyin dahi ma'lümu olduğu vechile vaktâki mahallinde lede'I-mu- 
âyene o makule Sırp'dan münfek nâhiye olmadığı ehl-i İslâm ve reâyâ tâifesi 
cümleten ve alenen ifâde ve ihbâr etmişlerdir. Elbette (126) Rusya me'müru dahi 
hakikat-i hâli görüp işitdiğini yazmak gerekdir denildikde Rusya me'müru gez- 
diği mahalleri mukaddemâ Sırplı zabtında bulunmuş olduğunu ifâde etmişdir 
dediğini cerhen beri tarafdan Sırplı zabtında bulunmuş denilen mahaller Kara 
Yorgi isyânında istilâ olunan yerler olup yoksa ibtidâ bu madde Akkerman 

Mu'âhedesi'nde mechülen derc ve tahrir olunmuş ve sonra Edirne Mu'âhede- 
si'nde dahi Akkerman Mu'âhedesi'nden hikâye kılınmışdır. Eğer müfrez deni- 
len nâhiyeler ol vakit ma'lüm olsa isimleri tasrih olunmak lâzım gelirdi hatta 
bunu Ribobir dahi Vtiraf etmişdir. İ'tirâz ma'nâsına olmayarak elçi bey dostu- 
muza dahi su'âl ederim şu Kara Yorgi'nin isyânından evvel bu nâhiyelerin ne 
vechile olduğu ma'lüm denildikde elçi-i mersüm söz bulamayıp fi'l-asl ne vec- 
hile olduğunu bilmem mu'âhededen berisini bilirim demeğin beri tarafdan 
ma'mâfih ifâ-yı ahd içün altı nâhiye ilhâk olunuyor denilerek bunun üzerine 
mübâhesât-ı sâbıkanın tekerrüründen sonra beri tarafdan Sırplının iddiâ eyledi- 
ği nâhiyenin ilhâkında derkâr olan mehâzir-i hakikiyye keyfiyyeti verilen mü- 
zekkerede bi'l-etrâf elçi bey dostumuza beyân ve izâh olunmuş olmağla Rusya 
devleti Devlet-i Aliyye'nin ifâdâtıyla reâyâ-yı Devlet-i Aliyye'den olan Sırplının 
iddiâsını bi”I-muvâzene nasıl re'y ederse ona razıyız yollu kinâye ile dirice söy- 
lendikde elçi-i mersüm utanıp izhâr-ı telâş ve tela'süm ederek Devlet-i Aliyye 
bir devlet-i azime olmağla Rusya devleti kendi reâyâsıyla ne şekil muvâzene 
edilir bu bir vechile tecviz ve teslim olunamaz dediğine binâen beri tarafdan 
çünki böyledir. Bu madde çokdan beri sürünmekde olduğundan elçi bey dostu- 
muzla bir süret verelim bitirelim denildikde mersüm bu madde ahde dâhil ol- 
mak hasebiyle beynimizde söyleşilip râbıta verilir. Geçende Lebib Efendi'nin 
gelmekde olduğu beyân olunmuş idi. Galibâ yolda tavakkuf etmişdir demeğin 
beri tarafdan Edirne'ye vusül haberi geldi. Onun gelmesine hâcet yokdur, elçi 
bey beyân olunan ma'zeret-i hakikiyyeye nazaran mütâlaa eylesin beynimizde 
süret veririz denilip elçi-i mersüm Sırplı maslahatı yalnız bu madde olmayarak 
Sırp kazalarından olan ehl-i İslâmın emlâkini Sırplıya fürüht ve yâhüd icâr ile 
bir sene zarfında mahall-i âhere nakl eylemeleri dahi Sırplıya i'tâ olunan fer- 
mân-ı âlide münderic iken müddet-i muayyenesi geçerek icrâ olunamadı diye 
ta'riz etmekle beri tarafdan mevâdd-ı sâirenin tanzimi nevâhi maddesinin kara- 
rına menüt gibi (127) olduğundan bu madde bitse onların tanzimi âsândır. Ma'- 
hazâ Sırp kazâlarında olan ehl-i İslâmın ihrâcı Belgrad muhâfızına yazılmış ve 
Miloş'a dahi Belgrad'da nizâm askeri ikamesine kadar varoş hakkında şudur 
budur denilmesine dâir mektüb gönderilmiş olmağla o madde bitmiş hükmün- 
dedir cevâbı verildikde elçi-i mersüm geçende kazalardan ehl-i İslâm emlâkini 
fürühta başlamış iken sonra men” olunup hatta alınan akçe dahi reddolunmuş 
demeğin beri tarafdan kazalarda böyle şey vuku'unun kat'a aslı olmayıp mu- 
kaddemâ Belgrad varoşunda kâin ehl-i İslâm dahi nakl edecek zannıyla ba'zıla- 
rı emlâkini fürüht etmiş ise de varoşun tahliyesine dâir fermân-ı âlide bir güne 
sarâhat olmamak hasebiyle men' olunmuş olduğundan elçi beye haber verilen 
bundan galat olmak gerekdir. Her ne ise varoşun tahliyesinde mahzür-ı külli ol- 
mak mülâbesesiyle onun müzâkeresi bi-mennihi teâlâ kariben derdest olan ga- 
vâilin hitâmıyla Belgrad nizâm askeri irsâline mevkufdur. Bi”l-farz ba'zı kazala- 
rın ahâlisi buna bakıp emlâklerinin fürühtunu terk etmiş olsa da elbette Belgrad 
muhâfızı tarafından iş'âr olunur idi. Fakat müşârünileyh tarafından bu def'a vü- 
rüd eden tahrirâtın meâli dahi ifâdemiz gibi olarak kazalardan nakl olunacak ki- 
mesne kalmamışdır. Ne mâni” elçi bey dostumuz ister ise hâricden tahkik eyle- 

sin de böyle olmamak lâzım gelir ise tekrâr yazılıp icrâ olunur denildikde elçi-i 
mersüm yine fermân-ı âlide olan bir sene müddetin mürürundan ve maslahatın 
uzamasından bahs etmekle beri tarafdan bunun uzaması ol havâlide ihtilâl vu- 
ku'una ve mahalline iki defa me'mürlar irsâline mebni olup bazan iki mu'âhid 
devlet beyninde akd olunan ba'zı şurütun bile vakt-i muayyeninde icrâsı ba'zı 
cihetle müteazzir olarak yekdiğerine izhâr-ı ma'zeret etdikde kabül ve te'hir 
olunagelir. Zikr olunan fermân-ı âli ise ahden olmayıp Devlet-i Aliyye'nin kendi 
cizye-güzâr reâyâsı olan Sırp milletine inâyeti kabilinden olduğu derkârdır. 
Hatta nevâhi maddesini elçi bey dostumuz bitirdiğinden henüz vergi ve timâr 
bedelâtını dahi vermemekle bu kadar âdeme zarar ve ziyân terettüb ediyor de- 
nilerek bâ'is-i te'hir kendileri olduğu işrâb olundukda elçi-i mersüm zikr olunan 
fermân-ı âlide Sırp kazalarından ehl-i İslâmın ihrâcı ale'l-ıtlak mezkür olmağla 
Belgrad varoşu dahi buna dâhildir. Mukaddemâ dahi Ribobir'le olunan müzâ- 
kerâtda (1281 bahsi geçmişdir diyecek beri tarafdan Belgrad varoşunun tahliye- 
sine dâir bir güne müzâkere sebkat etmeyip hatta varoşda çan çaldırılmasına 
müsâade olunması lede't-taleb beri tarafdan Belgrad muhâfızı paşa ve sâir vü- 
cüh-ı belde ve bu kadar ehl-i İslâm içinde çan çaldırmak reâyâya göre bir vechi- 
le câiz olmayacağı cevâbı verilip Ribobir dahi Vtirâf ederek nihâyet emr-i âlide 
meskütün anh kalmak üzere karar verilmişdi. Eğer varoşdan ehl-i İslâm çıkacak 
olsa böyle denilmez. Ribobir dahi çan maddesinin meskütün anh kalmasına râzı 
olmaz idi. Her ne ise Arnavudluk ihtilâli bertaraf olup da Belgrad'a asâkir-i 
mansüre ikamesinde iktizâsında bakılır denilmiş ve egerçi elçi-i mersüm ber- 
vech-i bâlâ varoşda olan ehl-i İslâm içün Miloş'a tekrâr mektüb yazılarak nizâm 
askeri gönderileceği bir kat dahi iş'âr olunsun diye teklif etmiş ise de ona hâcet 
olmadığı beyânıyla mukaddemki mektübun bir süreti kendiye verilmek üzere 
bi'l-muvâfaka savuşduruldukdan sonra hudüd-ı şarkiyye maslahatı açıldıkda 
beri tarafdan tahdid-i hudüda me'mür Tüfan Ağa tarafından haritaların tefâvü- 
tünü tahkik ve tashih içün Rusya me'mürlarına terfikan mahallerini muâyene 
ile irsâl olunan Timur Efendi'nin bu defa Dersa'âdet'e getirmiş olduğu harita-i 
mevziiyye ve haritalarda zuhür eden tefâvüt ve tenâkuzun beyânını mutazam- 
mın bu tarafda ba'zı ta'birât-ı hendesiyye ile kaleme alınan müzekkere ve nass-ı 
mu'âhede dahi bir kâğıda çıkarılmış olmağla cümlesi ibrâz olunarak Mareşal 
Paskoviç Anadolu semtinde iken hudüd-ı şarkiyye tahdidine tarafeyn me'mür- 
ları mübâşeret edip hatt-ı hudüd ta'yin olundukda dahi ahd üzere Ahısha 
Kal'ası hatt-ı hudüd-ı mezküre dâhilinde iki sâatden ekall olmamak üzere mesâ- 
fede kalacak iken bir çâryek mikdârı mesâfede kaldığı mahallinde tebeyyün et- 
mekle Paskoviç hatt-ı hudüd-ı mezküru tevfiken HWlI-ahd yalnız Ahısha Kal'ası 
etrâfında istidâre vechile tedvir ve tersim ederek iki sâat mesâfe vermiş ise de 
muahharen Rusya me'mürları buna kanaat etmeyip keyfe mettefâk bir hatt-ı 
münhani ile hudüd ta'yin etmek istediklerinden arâzi-i Devlet-i Aliyye'den kırk 
elli sâatlik mesâfe mahall-i zâyi' olmak lâzım gelip halbuki Mareşal Paskoviç 
Rusya devletinin mu'teber me'müru bulunmak hasebiyle biz onun ta'yin etdiği 
hudüda razıyız, lâkin sonradan ta'yin olunan hudüd mu'âhedenin hilâfı oldu- 
Şuna ve bu kadar arâzi zâyi' etdirdiğine mebni bir vechile kabül olunamaz (1291 

denildikde elçi-i mersüm bu husüsa dâir mahallinden bana bir güne iş'âr ve ifâ- 
de vuku' bulmadığından cevâb veremem dedikde beri tarafdan elçi beye tahri- 
rât vürüd etmediği ma'lâmumuz olarak işbu haritayı getiren Fenni Efendi bir 
kaç güne kadar avdet edeceğine binâen bunda iken müzâkere edelim dedik 
yoksa her hâlde icrâsı evvel-bahâra kalır denilerek şâyed hendeseye dokunur 
şeylerin te'yidi mülâhazasıyla mümâileyh Fenni Efendi ve Mühendishâne baş 
hocası İshak Efendi dahi celb olunmuş olmağla işbu hudüd-ı şarkiyye müzâke- 
resine girildiği hâlde onlar dahi meclise celb olunarak ber-vech-i meşrüh lede'I- 
ifâde elçi-i mersüm pek güzel, yazacağım tahrirâtı Fenni Efendi'ye vereyim eğer 
müteâkıben mahallinden haber zuhür eder ise yine müzâkere ederiz dedikde 
beri tarafdan işbu harita ve müzekkereyi elçi beye verelim mütâlaa eylesin diye 
ba'de'l-i'tâ elçi-i mersüm ticâret-i dâhiliyye maddesini tezekkür ile bu husüsun 
tanzimine devletim tarafından me'mürum, Devlet-i Aliyye me'mürlarıyla mü- 
zâkereye kıyâm birle tarafeynden iktizâsına göre ba'zı maddelere muvâfakatla 
ibtidâları maslahat iyi gitmiş ise de sonraları Devlet-i Aliyye me'mürları yedle- 
rinde olan ta'limâtı ser-rişte ederek dayanıyorlar dedikde beri tarafdan bu ticâ- 
ret-i dâhiliyye maddesinin elçi bey ma'rifetiyle tanzim olunacağını Ribobir ifâde 
etmiş ve ba'dehu elçi bey dostumuz ile bi'İ-müzâkere tarafeynden me'mürlar 
ta'yin olunmuş idi. Biz maslahat tanzim olunmakda biliyoruz, ilişilen maddeler 
her ne ise beyân olunsun denildikde elçi-i mersüm işbu ticâret-i dâhiliyye Dev- 
let-i Aliyye teb'asının Memâlik-i Mahrüsa dâhilindeki ticâretlerine münhasır 
iken meselâ bir Rusyalı bâzirgân Rusya mahsülü olmak üzere getirmiş olduğu 
emtiayı bu tarafda yine bir Rusyalıya fürüht etdikde sonra gümrük taleb ve 
Rusya tüccârı Memâlik-i Mahrüsa derünunda ahâliden yapağı ve emsâli emtia 
ve eşyâ mübâyaasından men' olunuyor demekle biri tarafından evvelâ o güne 
emtiadan resm-i gümrük talebi Rusya mahsülü olduğu içün olmayıp Memâlik-i 
Mahrüsa dâhilinde yed-i âhere tedâvül etdiğine mebnidir ve Rusyalının ahâli- 
den emtia mübâyaası men'i dahi çünki o makule emtia ve eşyâyı ahâli iskelelere 
kendileri indirmesini icâb eden rüsümât-ı ihtisâbiyye ve sâire bi't-tamâm kendi- 
lerden tahsil olunarak efrenc tüccârı fakat reftiyye verip bi'l-aks efrenc tüccârı 
mahallinden mübâyaa ile rüsümât-ı mezkürenin /tâsına muhâlefet eylediği 
(1301 hâlde Devlet-i Aliyye'nin istifâ edeceği hukuku mündefi” olmuş olur. Kal- 
dı ki Rusya tüccârından bu nev” ticâret edenler pek az olduğuna mebni müsâ- 
adeten ruhsat verilebilir lâkin Fransa ve İngiltere ve sâir düvel tüccârı Rusyalıya 
bakıp onlar dahi vermemek isterler denildikde elçi-i mersüm Rusyalının Memâ- 
lik-i Mahrüsa'nın her mahallinde emtia ve eşyâ mübâyaa ve ticâreti meşrütdur 
dedikde mukabeleten beri tarafdan egerçi maslahatlara mu'âhedâtın zımân ve 
kefâleti olduğunda söz yoğise de icrâsı tarafeyn me'mürlarının inzimâm-ı hak- 
kaniyyetlerine muhtâc olarak bu maddede Devlet-i Aliyye'nin bunca hukuku 
iza'asını elçi bey dostumuz dahi hayrhâhlığı muktezâsınca tecviz etmez denil- 
dikde elçi-i mersüm egerçi maslahatların hüsn-i tesviyesine sa'y etmekde isem 
de uhüd u şurütdan dahi inhirâf edemem, bu süret Fransa ve İngiltere tüccârı 
içün Rusyalıya ızrâr demek oluyor, Rusyalınm onlarla münâsebeti olmamağla 
taraf-ı devletden cevâb verilip ıskât olunmak mümkindir diyerek ısrâr edip 

vâkı'a Rusya mahsülü hakkında ifâdesi vârid gibi olduğuna binâen beri taraf- 
dan işbu ticâret-i dâhiliyye maddesinin tanzimi kuvve-i karibeye gelerek şunda 
ilişikli iki madde kalmış olmağla birine biz muvâfakat edelim birine elçi bey 
muvâfakat etsin uyduralım. Meselâ Dersa'âdet'e mahsus olmak üzere bir Rus- 
yalı bâzirgânın Rusya mahsülü olarak Dersa'âdet'e nakl eylediği emtianın bir 
def'a gümrüğünü verip ba'dehü onu diğer Rusyalıya fürüht ederek ol dahi 
Dersa'âdet'den mahall-i âhere nakl etmek istedikde yalnız mu'tâd üzere reftiy- 
yesini verip harc-ı gümrük ve resm-i masdariyye misillâ rüsümâtdan kinâye 
olarak diğer resm alınmamak Rusyalı bâzirgânlar dahi Memâlik-i Mahrüsa 
mahsülü ve meta'ını mahallerinden almayıp iskelelerden mübâyaa etmek ve 
yâhüd mahallerinden almak isterler ise Devlet-i Aliyye teba'a ve tüccârının ve- 
recekleri rüsümâtı vermek üzere karar verelim denildikde elçi-i mersüm bir ker- 
re iktizâ edenlerle lakırdı edemem ba'dehu cevâbını veririm dediğini müte'âkib 
çend rüz mukaddem tercümân Frangini hidmet-i riyâsete gelerek tazminât-ı se- . 
feriyyenin çigünegi-i tedârik ve tanzimine dâir su'âllendikde beri tarafdan el- 
hâletü hazihi tedârikine bakılmakda ise de tazmin-i ticâret taksit-i âhiri verildiği 
anda şuna buna bakılmayarak derhâl Memleketeyn'in tahliyesi meşrüt iken 
elân tahliye olunmağla peşin şu tahliye maddesine Rusyalı tarafından teşebbüs 
olunmak (131) iktizâ eder vâdilerinde cevâb verilmiş olduğundan elçi-i mersâm 
onu İmâ ederek su'âl etmekle beri tarafdan mukaddemce Frengini'ye dahi ifâde 
olunduğu vechile akçenin tedâriki çâresi derdest-i mülâhaza olup lâkin tahliye 
maddesi nasıl olacak ahden bu andan akdem olmağla ben dahi elçi beye onu 
su'âl ederim denildikde elçi-i mersüm gerçi Memleketeyn'in tahliyesi te'hirini 
tazminât-ı seferiyyenin İ'tâ olunmamasına mübtenidir diyemem lakin şâyed ak- 
çe içün ise te'diyesine başlanılsa tahliye maddesi nasıl olacak ahden bundan ak- 
dem olmağla ben dahi elçi beye onu su'âl ederim denildikde elçi-i mersüm gerçi 
Memleketeyn'in tahliyesi te'hirini tazminât-ı seferiyyenin i'tâ olunmasına meb- 
nidir diyemem lâkin şâyed akçe içün ise te'diyesine başlanılsa tahliye maddesi 
dahi ta'cil olunur idi. İşbu tazminât-ı seferiyyeye dâir geçende Petersburg'dan 
vürüd eden tahrirâtın meâlini ifâde etmiş idim pek uzadı dedikde beri tarafdan 
bize göre sened-i mün'akidin medlül ve ma'nâsı tazminât-ı seferiyye tekasiti 
Mayısdan itibâren seneleri içün verilebilmesini mutazammın olduğundan bi- 
mennihi teâlâ bir kaç güne kadar yine haberleşiriz, tahliye-i Memleketeyn 
maddesi Mayısdan mukaddem olacak iken henüz kesb-i te'ehhür etmekde ol- 
mağla elçi beyin buna cevâbı nedir denildikde elçi-i mersüm bu bâbda tarafeyn- 
den lâzım gelen sa'y u ikdâma söz verdiği akibinde Devlet-i Aliyye'nin Memle- 
keteyn'den olan vâridâtı dahi bu tarafda hüsn vechile kat” u tanzim olunur de- 
mekle beri tarafdan beyne'd-devleteyn derkâr olan silm ü safvet Devlet-i Aliy- 
ye'nin her halde vikaye-i hukuk-ı hükümrânisini icâb edeceği rehin-i hayyiz-i 
bedâhet olmağla elçi bey elbette hüsn-i süretine sa'y edeceğini biliriz denilme- 
gin elçi-i mersüm Memleketeyn haklarında verilen nizâm keyfiyyeti boyarların 
mahzarlarıyla vürüd etmekle birkaç gün içinde Bâbıâli'ye takdim edeceğimdir. 
Kaide-i me'lüfe üzere bir kıt'a fermân-ı âli tasdir buyurulur, lâkin Rusya askeri 
çıkdıkda bir güne uygunsuzluk vukua gelmemek içün bir an akdem tanzim 

olunması hayırlıdır demekle beri tarafdan elçi bey göndersin evliyâ-yı umüra 
irâ'e ederiz cevâbı verildikde elçi-i mersüm voyvoda intihâbı maddesini açarak 
geçende voyvodalığa dâir tâ olunan takrir-i resmiyi devletim tarafına tebliğ ve 
ifâde etmiş idim. Bu def'a vürüd eden haberde sâbık ve emsâli olmayarak yalnız 
işbu intihâba mahsus olmak üzere Memleketeyn'in (1321 her yerinde voyvoda- 
lık içün yerli boyarândan beş on nefer boyar intihâb ile esâmisi defterleri irsâl 
olunacağı iş'âr olunmuş olmağla zannıma göre bu günlerde gelir takdim ederim 
dedikde beri tarafdan işbu voyvoda intihâbı maddesine dâir cânib-i pâdişâhi- 
den Rusya imparatoru cenâblarına vâki” olan iltimâs-ı mahsus-ı âli cevâbsız ka- 
lıyor denildikde elçi-i mersüm redd ü kabülüne dâir bir şey beyân olunmamış- 
dır. Anladığıma göre takrir-i resmide gösterilen süret-i ahde mugayir olmağla 
cevâb-ı muvâfakat gönderilemediği misillü iltimâs-ı âli dahi reddolunmayarak 
bu sürete teşebbüs olunmuşdur demesine cevâben beri tarafdan takrir-i resmide 
beyân olunan süret dahi ahde muhâlif olmamağla emsâl olmamak üzere ahdin 
tevs”i câiz olup da mülk-i saltanat-ı seniyyeye dâir matlüb-ı âli buyurulan 
sürete yine emsâl olmayarak muvâfakat mümkin değil midir denildikde elçi 
söz bulamayarak lâ ve naam birşey demeyip ber-vech-i bâlâ kendiye bir güne 
cevâb gelmemiş olduğuna dâir evvelki sözlerini tekrâr etmiş ve her ne mikdâr 
ağzı aranarak istimzâc ile kat'iyyen redd ü kabüle dâir birşey anlaşılamamış ise 
de redd ile cevâb verilmediğini te'yid içün bu süretde Rusya devleti süküt edi- 
yor denildikde elçi-i mersüm ba'de't-tasdik bu bâbda beyân olunandan başka 
ma'lümâtım yokdur demekle beri tarafdan elçi beyin ifâdesini evliyâ-yı umüra 
beyân edelim bakalım ne irâde ederler cevâbı verilip ba'dehu geçende azline 
söz verilen Kıbrıs konsolosunun lakırdısı açılarak Kıbrıs ceziresinde olan Rus- 
ya konsolosu ve oğullarının reâyâyı himâyet ve sâir türlü uygunsuz harekete 
mübâderetleri cihetle defleri ahâli-i cezire tarafından istid'â olunup elçi beyle 
geçenki mülâkatda lakırdısı oldukda oğullarının cezireden teb'idi ve konsolos-ı 
mersüm azl olunup ancak ihtiyâr olmağla cezirede ikameti süreti elçi bey dos- 
tumuza tarafeynden ifâde olunmuş ise de hâlâ azl olunmayarak dâimâ iştikâ 
olunuyor. Mâdâmki konsolos-ı mersüm cezirede durdukça ahâli şikâyetden 
hâli olmayacağından mersümun teb'idi kat'i matlübdur denildikde elçi konso- 
los-ı mersümun tebdilini devletine yazmış olmağla cevâbı geldikde icrâ olunur 
diye söz verip meclise hitâm verilmiş ve sâir ba'zı âfâki sohbet cereyânıyla elçi-i 
mersüm avdet etdirilmiş olmağla muhât-ı ilm-i” (133) 


Miloş'un tahrikiyle Şehirköyü taraflarında zuhür eden âsâr-ı 
ihtilâliyyeye dâir takrir süretidir 


Ma'lüm-ı hümâyün-i şâhâneleri buyurulduğu üzere Şehirköyü ve Berkofça 
kazaları reâyâsının tahrik ve ifsâdı maddesinde Miloş'un medhali olduğuna 
dâir bu def'a Vidin muhâfızı Hüseyin Paşa bendelerinin kaim-makamı tarafın- 
dan kendisine vürüd edip meşmül-i nazar-ı âtıfet-eser-i hazret-i şehinşâhileri i 
buyurulmuş olan ba'zı muharrerât ve evrâkın üzerine hasbe'I-vakt ve'l-mevki” 
tedâbir-i mukteziyyenin müzâkere ve icrâsı zınnmda dünkü gün muhâfız-ı 

müşârünileyh ve sâir ba'zı havâss-ı bendegân-ı şâhâneleri ile Bâbıâli'de bi”l-ic- 
timâ” husüs-ı mezbür dermiyân ve müzâkere ve bu defa mersüm Miloş tarafın- 
dan cânib-i müşârünileyhe ve sâir ba'zı güne tebriye-i zimmeti ve vuku” bulan 
keyfiyyetleri havâli-i merkümede bulunan voyvodaların mezâlim-i vâkr'aların- 
dan neş'et etmekde idüği ve güyâ kendisi indifâ'ma çalışmış olduğu ifâdelerini 
mübeyyin vürüd etmiş olan mektübu kırâat ve mütâlaa olundukda iş'ârât ve 
tahkikat-ı vâkı'a ve tecârib-i sâbıkaya nazaran reâyâ-yı mersüme bi'l-farz voy- 
vodaları taraflarından ba'zı mertebe zulm-dide olmuş iseler bile yine içyüzü- 
den asıl tahrik ve ifsâdları Sırplı tarafından olduğu derkâr ve husüsiyle Mi- 
loş'un mazbüt ve mücerreb olan ruünet ve televvün-i mizâcı cihetle hakkında 
her ne kadar iltifât-ı âli erzân ve izhâr buyurulsa cidden ibrâz-ı sıdk u ubüdiy- 
yet etmesine mukayyed olmayarak yine fırsat buldukca tevsi'-i dâire-i mel'anet 
etmek dâ'iye-i bâtılasından hâli olmayacağı âşikâr olduğu misillâ kendisinin 
ba'zı evzâ'-ı nâ-hemvâr ve mezâlim ve azârından nâşi rüesâ-yı milleti dahi ken-. 
diden bizâr olarak sâye-i şevket-vâye-i şâhânelerinde indifâ'-ı şerr ü mefsedeti 
esbâbının istihsâli muhassenât-ı mülkiyyeden ise de bunlar Rusyalının zir-i hi- 
mâyelerinde olmak ve mevâdd-ı vâkı'alarma Rusyalı karışmak hasebiyle hak- 
larında olunacak tedâbir-i lâzimenin uslüb-i hakimâne ile icrâsı muktezâ-yı 
maslahatdan ve bu maksüdun husülü ya'ni Sırplıya hemcivâr olan reâyânın 
hüsr-i süretle zabt u rabtı ve Sırplının dahi ol makule tahrik-i reâyâya ferceyâb-ı 
mel'anet olamamaları husüsu havâli-i merküme reâyâsı haklarında bir taraf- 
dan neşr-i adâlet ve bir tarafdan dahi istihsal-i esbâb-ı kuvvet ü meknet olması- 
na vâbeste ve merbüt olmağla ol bâbda cereyân eden müzâkerât-ı kesirenin 
fezlekesinde esbâb-ı meşrühadan dolayı Vidin ve bâ-husüs (134) Sofya tarafla- 
rında kuvve-i mümkine ve ihtiyâtiyyenin istihsâli ve istikmâli bu maddenin 
esâsı olduğuna ve Sofya ise evvel-be-evvel lâzımü”t-takviye olarak mütesellimi 
bulunan Said Paşa erbâb-ı liyâkatden olmadığından başka ta'addiyyât-ı 
vâkr'ası işidilmekde idüğine mebni mümâileyhin tebdiliyle yerine âher mukte- 
dir bir bendelerinin me'müriyyeti ve asâkir-i mukteziyenin ikame süreti hâtıra 
gelerek egerçi Sofya'nın ve civârında bulunan kazâların müstakil bir muhâfız 
ta'yiniyle ona ihâlesi süreti lâzım gelmiş ise de havâli-i merküme Rumeli eyâle- 
ti dâhilinde olduğundan ve Rumeli Vâlisi Hamdi Paşa bendeleri eshâb-ı dirâ- 
yet ve gayretden ve hasbe'I-mevki' oraların seraskeri mesâbesinde olarak vika- 
yeten nüfüz ve tezâyüd-i İ'tibârı her bâr lâzım geleceğinden Sofya'nın yine şim- 
diki usulü vechile vâli-i müşârünileyh tarafından mütesellimlik süretiyle bir 
münâsibine ihâlesiyle kendisinin kuvve-i askeriyye ile ikdârı hasbe'l-maslaha 
daha münâsib ve çesbân olacağından mahall-i mezkür içün münâsibi lede'I- 
mütâlaa egerçi Üsküb nâzırı Hıfzi Paşa bendeleri asdikadan ve erbâb-ı liyâkat 
ve iktidârdan bulunması cihetle ona ihâlesi mutasavver olmuş ise de Arnavud- 
luk'da ba'zı hilâfgirleri şâyed kendisini çekemeyerek âher ba'zı cihetlerle tah- 
rik ve fesâddan hâli olmayacakları misillâ ba'zı mahzür vârid-i ezhân oldu- 
gundan ondan sarf-ı nazar ile Samako nâzırı bulunan Husrev Bey bendeleri sâ- 
dık ve gayret-şiâr Devlet-i Aliyye bendesi ve asâkir-i nizâmiyye miralayı olarak 
ve Samako ve İzenpol ve Preznik kazaları uhdesinde ve buraların redif asâkiri 

kendi ma'iyyetinde olarak Sofya dahi ihâle olunduğu hâlde haylice oralarda 
kuvve-i mümkine istihsâl edeceğine mebni Sofya mütesellimliğinin kemâkân 
iltüzâmât ve sâiresiyle Rumeli Vâlisi tarafından olmak üzere mümâileyh Hus- 
rev Bey kullarına mirlivâlık rütbe-i refiasıyla tevcih ve ihâle buyurulması ve 
şimdiki hâlde vâli-i müşârünileyh ma'iyyetinde bulunan asâkir-i nizâmiyyenin 
oralardan tefrik ve teb'idi levâzım-ı ihtiyâtkâriye riâyeten tecviz olunamayaca- 
gından ve Dersa'âdet'den asker irsâl ve ikamesi dahi külfetli olacağından 
havâli-i merkümede mevcüd ve müretteb olan redif taburlarından iki taburun 
Sofya muhafazasına tertib ve me'müriyyetleri ve münâvebe süretiyle aralıkda 
tebdilleriyle yerlerine diğerlerinin celb ve ikameleri ve bir alay süvâri ve 
Dersa'âdet'den bir bölük topçu ve altı kıt'a çerha topu ve yarım tertib mühim- 
mât irsâl olunması ve buradan ma'iyyet-i mümâileyhe fakat bir tabur (1351 asâ- 
kir-i mansüre gönderilmesi süretleri münâsib görüldüğünden işbu tertib olu- 
nacak asâkirin süret-i tertib ve münâvebelerinin tahsis ve süvâri ve topçu ve 
top ve mühimmât-ı merkümenin ve bir tabur asâkir-i mansürenin irsâlleri 
husüsu cânib-i seraskeriden bâ-takrir ifade olunarak ona göre iktizâlarının icrâ 
olunması ve redif-i mansüre asâkirinden bu makule me'müriyyetleri vuku'un- 
da mahall-i me'müriyyetlerinde ikametleri müddetinde iktizâ eden maaş ve 
mâhiyye ve ta'yinâtları tıbk-ı asâkir-i mansüre nizâmı üzere i'tâsı kanunnâme-i 
hümâyün-i şâhâneleri muktezâ-yı münifinden olmağla işbu Sofya'ya me'mür 
kılınacak asâkir-i redife taburlarının dahi derün-ı Sofya'da münâvebede bulun- 
dukça mevcüduna göre maaş ve mâhiyye ve ta'yinâtları asâkir-i mansüre usu- 
lüne göre tamâmen mütesellim-i mümâileyh ma'rifetiyle mansüre hazinesin- 
den İ'tâ ve muhafazada bulunacakları cihetiyle birer aded yağmurlukları dahi 
tanzim ve isrâ kılınması ve oraların istihsâl-i esbâb-ı takviye ve muhafaza ve 
asâkir-i merkümenin ta'lim ve taallüm vechile idâresi ve reâyâsının siyânet ve 
himâyet ve zabt u rabtları husüslarına dikkat ve Rumeli Vâlisi ve civârında bu- 
lunan Vidin muhâfızı bendelerinin re'y ü iş'ârına mutavaat ve lede'l-icâb ba'zı 
mesâlih-i vâkı'ada cânib-i müşârünileyhümâya mürâcaat etmesi mütesellim-i 
mümâileyhe tenbih ve telkin kılınması ve selefi olacak Said Paşa'nın dahi kendi 
hâliyle meşgul olduğu halde Sofya'da ikame olunmak ve orada durması münâ- 
sib olmadığı süretde Vidin ve Silistre misillü bir mahalde ikame etdirilmek üze- 
re İcâbının iş'ârı halefine ifâde olunması ve husüsât-ı meşrühanın Rumeli Vâlisi 
müşârünileyhe tafsilen bildirilmesi. 


Takrir-i sâbıkın zeylidir 


Prizren mutasarrıfı sâbık Mahmüd Paşa'nın ma'lüm olan mizâc-ı mefsedet- 
imtizâcı cihetle oradan def ü refi husüsu muktezâ-yı emr ü fermân-ı hümâ- 
yün-ı şâhâneleri olup vâkı'a paşa-yı merküm mefsedet-mizâc olduğundan 
başka Miloş'un dahi meclübu olduğundan şu aralık oradan defi muhassenât- 
dan olarak ancak paşa-yı merkümun hin-i azlinde Dersa'âdet'e gelmesi ve yâ- 
hüd Filibe ve Manastır misillâ bir mahalle çıkıp ikamet eylemesi kendisine ya- 
zılmış ise de illet-i mizâcından ve eyyâm-ı şitânın hulülünden nâşi ol vechile 

çıkmasını evvel-bahâra ta'liken niyâz etmiş ve ol vechile (136) müsâade-i se- 
niyye buyurulmuş ve evvel-bahâr hulülünde dahi keenne illet-i vücüdu rehin- 
i iştidâd olarak sahih hasta ve bi-mecâl olduğundan çiftliğinde ikamet etmek 
üzere müsâade buyurulmasını niyâz etmiş ve ol süreti müşârünileyh Rumeli 
Vâlisi bendeleri dahi geçenlerde iş'âr etmiş olduğundan yine afv u ikamet-i 
dâimi olmayarak hin-i ifakatma kadar çiftliğinde ikametine irâ'eten ruhsat 
olunmuş idi. Bu defa dahi gelmesi zımnında mektüb yazılsa mazbüt olan mi- 
zâcına göre muvâfakati me'mül olmadığından kuvve-i cebriyye ile ihrâcı lâ- 
zım geleceği ve bu dahi vâH-i müşârünileyhin ma'rifet ve me'müriyyeti ile ol- 
mak iktizâ edeceği bedihi olup kuvve-i kahire-i hazret-i şâhânelerine tâb-âver 
olamayacağı zâhir olduğu misillü başı sıkıldığı gibi firâr edeceği ve mukad- 
demden dahi beynlerinde olan muâmele-i muvâneset ve muhâbere iktizâsınca 
Miloş'a ilticâ ve firâr eyleyeceği muhtemelâtdan ve ol takdirde afvı dahi muzır 
olacağı bedihiyyâtdan olmak hasebiyle kendisinin öyle firâra yol bulamayarak 
ele getirilmesi tedâbir-i mukteziyyeye menüt ise ona göre iktizâsının icrâsı 
içün keyfiyyet bu tarafda müşârünileyh Mustafa Paşa'dan su'âl ve tahkik ve 
vâli-i müşârünileyhe iş'âr ve tenmik ile istihsâl-i indifâıa dikkat olması ve bir 
de mersüm Miloş Belgrad varoşu hâricinde cesim bir konak yapdırmakda ve 
ba'zı rivâyete göre varoşdan oraya reâyâ nakl etdirmek niyyetinde olduğun- 
dan men'i lâzım gelir ise de mazbüt olan mizâcma göre ferâgat etmeyeceğin- 
den ve bu cihetle taraf-ı Devlet-i Aliyye'den men' olunup da muhâlefeti takdi- 
rinde daha çirkin olacağından zarüri bu maddeden süküt olunması süreti es- 
lem mütâlaa olunmuş ise de bu maddelerde dahi her ne vechile emr ü fermân-ı 
hümâyün-ı şâhâneleri müteallik buyurulur ise icrâ-yı muktezâsına mübâderet 
olunacağı ilh. 


Takrir-i mezkür bâlâsına yazılan hatt-ı hümâyün süretidir: 

“Medlisde bi'l-müzâkere arz olunan işbu bend bend takririn ve evrâk-ı mez- . 
küre manzürum olmuşdur. Miloş'un hâli her ne kadar ma'lüm olan keyfiyyât- 
dan ise de kendisini şimdiden şübheye düşürecek sırada muâmele göstermek 
ba'zı mertebe mahzürdan sâlim olamaz. Bir de mersümun Prizren mutasarrıfı 
sâbık Mahmüd Paşa ile muârefe-i kadimesi olduğundan şu müfsid-i habisin 
dahi böylece hâli üzere (1371 bırakılması kat'â câiz değildir. Husüsât-ı sâire yo- 
lunda müzâkere olunmuş ise de şu Miloş ile merküm Prizrenli hakkında pek 
de lâyıkında sarf-ı efkâr olunamamış. Bu iki maddeye dâir emr ü irâdemi şifâ- 
hen takrir ve ifâde eylemek üzere tarafına Said Bey'i gönderdim, işte ona göre 
etrâfıyla müzâkere ve süret-i kararınızı arz ve istizân eyleyesin.” İntihâ. 


Husüs-ı mezküra dâir diğer süret: 

“Miloş'un harekât-ı nâ-becâsından dolayı Rusya sefâretine kelimât-ı icâbiy- 
yenin ifadesi ve kendisine dahi iktizâsı vechile nesâyih-âmiz mektüb yazılması 
lâzimeden olup ancak açıkdan açığa kendisinin tahrik-i reâyâ misillü harekât-ı 
nâ-marziyyeye ictisârı kaziyyesi tezekkür ve iş'âr olunmak lâzım gelse kuyru- 
ğuna basmak gibi olacağına nazaran hakimâne lisân kullanılması daha eslem 

olacağından ol bâbda olunan mütâlaata tatbikan ya'ni reâyânın öyle hareketleri 
mezâlim-i vâkı'adan neş'et etmiş olsa bile kendisinin öyle hod-be-hod müdâ- 
hale süretinde içlerine âdem göndermesi lâzım gelmeyerek taraf-ı Devlet-i 
Aliyye'den bildirilmesi icâb edeceğine dâir ba'zı lisân-ı münâsib ile mektüb 
gönderilmesi ve ona göre umür-ı hâriciyye nezâretinden Rusya sefâretine dahi 
ifade olunması ve muhâfız-ı müşârünileyh tarafından dahi buna tatbikan ce- 
vâbnâme tahrir kılınması münâsib görünmüş ve mersüma yazılmak üzere ka- 
leme alınan mektüb müsveddesi dahi manzür-ı âli-i şâhâneleri buyurulmak 
üzere ma'rüz-ı huzür-ı meâli-mevfür-ı mülükâneleri kılınmış olduğundan sebk 
ü ibâresi muvâfık-ı irâde-i seniyye-i mülükâneleri buyurulur ise ol vechile teb- 
yiz ve irsâl ve muhâfız-ı müşârünileyh tarafından dahi ona göre cevâbnâme is- 
bâl olunması ve Rusya sefâretine dahi bu lisâna tatbikan ifâde kılınması ve 
mersüm Miloş'un sâlifü'z-zikr mektübunda Rumeli ve Bosna reâyâsının tek 
durmamak dâ'iyesinde olduklarına dâir ba'zı türrehât münderic olduğundan 
her hâlde levâzım-ı tabassura dikkat etmeleri içün Rumeli ve Bosna vâlileri 
kullarına vesâyâ-yı mukteziyye yazılması husüsları beyne'İ-huzzâr tezekkür ve 
ityân olunmuş olmağla husüsât-ı mezkürede her ne vechile irâde buyurulur ise 
icrâ-yı iktizâlarına tinâ olunacağı ve mektüb-ı mezkür ile Berkofça voyvodası 
sâbık Şerif Ağa kullarının bu def'a vürüd etmiş olan kâğıdları arz u takdim kı- 
lınmış idüği. (1381 Devlet-i Aliyye Sırp milleti içün pek çok fedâkârlık eylemiş 
ve verilmedik müsâade ve imtiyâz kalmamış iken yine Miloş istediği gibi hu- 
düdunu tevsi ve her türlü imtiyâzâtını icrâ ve tesvig etdirmeye kani” olamayıp 
dâimâ civârında bulunan ahâli-i Hıristiyaniyyeyi ifsâd ve ehl-i İslâmı mahv u 
berbâddan hâli olmadığı ve Sırbistan havâlisinde bulunan mahallerde Miloş'un 
efkârına vâkıf ne kadar erkân-ı memleket var ise her birini birer bahâne ile yer- 
lerinden tedirgin ederek Devlet-i Aliyye'yi işgal ve o sırada Hersek Vâlisi Us- 
tuluçalı Ali Paşa'yı dahi azl etdirmeyi isti'câl eylediği misillâ o esnâda Sırplı'ya 
terk olunan mahallerin hudüdu haritası mücibince kat” olunup kil ü kali mücib 
keyfiyyet kalmamış iken Sırbistan tarafından bir papas ile on iki nefer kesân 
Bosna yakasına geçip reâyâyı tahrik ve iğvâya ictirâ ve bundan başka Vişegrad 
tarafmdan dahi piyâde ve süvâri olarak birtakım Sırbiyye askeri kat” olunan 
hudüdu tecâvüz ile yeniden vaz'-ı nişân eylemekde ve Böğürdelen tarafında 
dahi birkaç mahalde cem'iyyetler peydâ ederek nehr-i Sava'dan krab ta'bir olu- 
nur sefine ile seksen yüz kadar Sırplı geçip derbend kazaları reâyâsını tahrik et- 
miş ve biraz ehl-i İslâmı şehid ve mecrüh etmiş ve bir çok İslâm hanelerini ya- 
kıp yıkmış oldukları Bosna cânibinden istihbâr olundukda def-i mazarratları- 
na ibtidâr olunmak üzere iken civâr kazalar ahâli-i İslâmiyyesi yetişip 
merkümların cem'iyyetlerini dağıtmış oldukları haberi Dersa'âdet'e vâsıl ol- 
muşdur. Bâbıâli'den olunan su'âl ve tevbihe karşı Miloş tarafından gelen ce- 
vâbnâmede Sırplının etdikleri fezahatleri ol taraf ahâli-i İslamiyyesine azv ile 
güyâ kendileri zerre kadar hilâf-ı marzi hareketlerde bulunmadıklarını inhâ ey- 
lemişdir. Devlet-i Aliyye bir gaile çıkmasın diye zarüri tenbihât-ı tahririyye ile 
ve etrâfda bulunan me'mürine vesâyâ-yı icâbiyye icrâsı ile iktifâ eylemişdir.” 

Vüzerâ-yı izâm kapı kethüdâlarından teşrifâti-i esbak Es'ad Medhi Bey iyd-i 
şerifin ikinci günü vefât etmekle uhdesindeki kapı kethüdâlıklardan Selânik ile 
Kayseriyye fodula kâtibi Mehmed Efendi'ye ve Maraş ile Sivas mevkufâtcı (139) 
Hacı Edhem Bey'e ve Alacahisar esbak gümrükçü Mehmed Bey'e ihâle kılındı. 

Darbhane-i Âmire'de mübâyaa ve ceyb-i hümâyün ve evkaf- hazinesi sarrâ- 
fı bulunan meşhür Kazaz Artin bu def'a fevt olmuş olduğundan uhdesinde bu- 
lunan hidmetler kendi familyasından ve o hidmetde olan kesâna inâyet buyu- 
ruldu. 


Nizâm-ı nişân-ı iftihâr 


Vüzerâ-yı izâmın mansıb ve me'müriyyetlerine mahsus nişân-ı âlilerinden . 
başka içlerinde hidemât-ı mahsusa ibrâzına muvaffak olan zevâta hânedânları- 
na mücib-i mübâhât olmak üzere nişân-ı iftihâra nâil olan zevâtın keyfiyyet-i 
hidmet ve sadâkatleri tasrihiyle birer kıt'a berât-ı şerif #tâsı irâde buyurulmuş 
olduğundan mücibince müşârünileyhümden Serasker Husrev Paşa cümle-i hi- 
demât-ı vâkı'asından başka donanma-yı hümâyün ile İbsara adasını teshiri ve 
sadr-ı sâbık Reşid Mehmed Paşa'nın Arnavudluk ve Bosna taraflarmda olan 
muvaffakıyeti ve sadr-ı esbak İzzet Paşa ile Vidin Muhâfızı Hüseyin Paşa'nın 
Vak'a-i Hayriyye'de olan hidmetleri ve kaim-makam-ı sâbık Hulüsi Paşa'nın 
hutüb-ı cesime-i saltanat-ı seniyyede gayreti ve Kapudan Tâhir Paşa'nın asâkir-i 
bahriyye zâbitânından iken Şumnu'da fedâyi tabyasındaki fedâkârlığı ve Mü- 
şir-i Hassa Fevzi Paşa'nın İşkodra gailesinde olan hareketi ve Bağdad ve Basra 
Vâlisi Ali Rızâ Paşa'nın evvel ü âhir Bağdad mes'elesinde olan hüsn-i idâresi 
fıkraları derciyle müşârünileyhüme berevât-ı şerife tâ buyuruldu. 

Dersa'âdet ve Bilâd-ı Selâse'de kâin muhtâc-ı ta'mir ve tecdid olan cevâmi'-i 
şerifenin vakıfları müsâid olanları taraf-ı evkafdan ve olmayanların ecille-i ze- 
vât-ı kirâmla ba'zı vüzerâ ve bendegân taraflarından inşâsı istid'âsına dâir tan- 
zim ve takdim kılınan defter mücibince müsâade-i seniyye erzân buyuruldu. 


Akd-i Sâliha Sultan ve mevâdd-ı sâire 


Benât-ı ismet-simât-ı hazret-i pâdişâhiden Sâliha Sultan'm Tophâne Müşiri 
Halil Rifat Paşa'ya tezvicine dâir sâdır olan hatt-ı hümâyün mücibince ilân-ı 
keyfiyyet-i meserret kılındı. Sür-ı hümâyünda kâffe-i bendegânın iktisâb-ı me- 
serret eylemeleri matlâb olduğu misillü taşralarda bulunan vüzerâ-yı izâmdan 
bulundukları mahallerden (140) infikâkleri uyamayanlardan ma'adâsının ve 
memâlikde kâin fuhül-i ulemâ ve meşâyih ve erbâb-ı kulübun dahi davetlerini 
mutazammın bi'İ-cümle vüzerâya da'vetnâme-i sâmi tastir kılındı. 

Vak'a-i hasenede cünhalarına mebni müebbeden küreğe konulan mücrimin 
hakkında sür-i hümâyün münâsebetiyle afv-ı umümi icrâ kılındı. 

Akd-i mesnün icrâsı içün tarafeyn şâhid ve vekilleri ve hazır bulunacak ze- 

vât enderün-ı hümâyünda mevcüd olup enderün-ı hümâyünca vuku' bulacak 
akd harem-i hümâyün kapısı civârında emin odası denilen mahalde icrâ olun- 
mak de'b-i kadim ise de teberrüken ve teyemmünen akd-i mezkür Hırka-i Şerif 
dâire-i sa'âdetinde icrâ olundu. Yevm-i mezkürda Bâb-ı Seraskeri'den nişân 
alayı tertib olunarak Divânyolu'yla saray-ı hümâyüna kadar iki tarafdan seyr ü 
temâşâsıyla ahâli-i İstanbul kesb-i tenezzüh ve inbisât eylemişlerdir. Sür-ı hü- 
mâyün gayet mutantan olarak Dolmabahçe'de icrâ olundu. 

Memâlik-i Mahrüsa'da mutavattın sunüf-ı reâyânın cizye-i şer'iyyeleri cibâ- 
yetinde ba'zı taraflarda cizye me'mürları ta'addiyyâta ictisâr eyledikleri istih- 
bâr olunduğundan ber-muktezâ-yı şer'-i şerif reâyâ-yı merkümenin mazhar-ı 
emniyyet ve âsâyiş olmaları zımnında icâb-ı hâlin icrâsıyla sunüf-ı selâse vechi- 
le cizye-i şeriyyenin cibâyetine karar verildi. 


İlhâk-ı eyâlet-i Diyarbekir ve mevâdd-ı sâire 


Diyarbekir ve Rakka eyâletleri Vâlisi İshak Paşa memleketinde mütekaiden 
hanesinde ikamet etmek üzere eyâleteyn-i mezküreteyn Sivas iâlisi sadr-ı 
esbak Reşid Paşa'ya ilhâk kılındı. 

Ser-etibbâ-i şehriyâri sudür-ı izâmdan Behcet Efendi vefât ederek yerine bi- 
râderzâdesi İstanbul pâyelilerinden Abdülhak Molla Efendi nasb olundu. . 

Anadolu sadâreti pâyelilerinden Emin Beyzâde Kadri Bey müteveffâ-yı mü- 
şârünileyh Behcet Efendi'nin yerine meclis-i şürâ ve mükâlemâta me'mür oldu. 


Tevcihât-ı ilmiyye 


Rumeli sadâreti pâyelilerinden İmâm-ı evvel Zeynelâbidin Efendi Şevvâl 
gurresinde (11 Şubat 1834) bi'l-fi'l Rumeli kazaskeri ve Melek Paşa hafidi Behâ- 
eddin Efendi (141) Mekke-i Mükerreme pâyedârı oldu. Mekke-i Mükerreme 
pâyelilerinden Süleymân Beyzâde Kâmil Bey bi'1-fi'l Mekke-i Mükerreme kadı- 
lığını taleb eylediğinden iktizâsı icrâ ve Medine-i Münevvere mollalığına dahi 
Edirne kadısı sâbık Said Ahmed Efendi ta'yin ve Bosna'ya Edirne müderrisle- 
rinden Şerifzâde Fâzıl Bey me'mür kılındı. 

Kırk sekiz senesi Muharreminden (başı 31 Mayıs 1832) zabt etmek üzere 
Mekke-i Mükerreme mevleviyyeti tevcih olunmuş olan Benlizâde Es'ad Efen- 
di'nin mes'ele-i ma'lüme münâsebetiyle zabtı müyesser olamadığından emsâl 
olmamak üzere li-ecli"I-mükâfât Sofya kazası verildi. Edirne mollalığı dahi Yu- 
suf Ağazâde Münir Bey'e ve Filibe Halimzâde Fethi Efendi'ye mükerreren ve 
Çelebi Mustafa Paşazâde hâmise müderrislerinden Bekir Bey'e Galata ve Sü- 
leymaniye müderrislerinden Dersiâm Ankaralı Ali Efendi'ye İzmir ve Edirne 
müderrislerinden Uşşâkizâde Mustafa Efendi'ye Mar'aş verilerek silsile-i mü- 
derrisin icrâ ve evkaf müfettişi İmâmzâde Es'ad Efendi mahdümu Şerif Efen- 
di'ye müderrislik rüüsu verildi. 

Elli senesi (başı 10 Mayıs 1834) tarihinden zabt etmek üzere Mısır mollalığı 
Yenişehrizâde Tâhir Efendi'ye ve Şâm-ı şerif kazası Sıdkizâde Rifat Beyefen- 

di'ye ve Bursa Vâsıfzâde Lebib Efendi'ye ve Kudüs Musıla-i Süleymaniye mü- 
derrislerinden Mustafa Paşa hafidi Ali Râtib Bey'e ve Haleb Kâmilizâde dâmâ- 
dı Aziz Efendi'ye ve Bağdad sâbık Mar'aş mollası Kıbrısi Tahsin Efendi'ye ve 
Bosna Nakibzâde Abdurrahman Efendi'ye ve elli bir Rebiyülâhirinde (başı 27 
Temmuz 1835) zabt etmek üzere Dersiâm Balçıklı Ali Efendi'ye havâss-ı refia 
pâyesiyle bâ-i'tibâr-ı mahrec Bosna ve Kudüs Kastamonulu Tevfik Efendi'ye ve 
Haleb Moralı Bekir Paşazâde İzzet Bey'e tevcih olundu. 

Uhdesine Anadolu pâyesi tevcih olunmuş olan İstanbul kadısı Abdürrahim 
Efendi'nin müddet-i örfiyyesi karin-i hitâm olduğundan yerine İstanbul pâyeli- 
lerinden Çerkeşi meşhür Mehmed Efendi ta'yin kılındı. 

-Ağrıboz hânedânından Reşid Beyzâde mevâliden Mehmed Bey bu esnâda 
Deraliyye'ye hicret etmiş olmasıyla mir-i mümâileyhi taltifen mevsil-i bilâd-ı 
erbaa olmak üzere bâ-i'tibâr-ı mahrec Sofya kazası verildi. 


Mevâdd-ı askeriyye 


Süvâri asâkir-i mansüre ikinci alayı miralayı Arslan Bey'in imtizâcsızlığı (142) 
cihetiyle diğer alaya mübâdele etmiş ise de orada dahi huyundan vazgeçmedi- 
inden ihrâcıyla yerine birinci alay kajm-makamı Ali Bey miralay nasb olundu. 

Mirlivâ Halid Paşa kumandasında olan ikinci alayın miralayı Benderli Ah- 
med Bey Konya muhârebesinde vefât etmekle yerine Kaim-makam Bekir Bey 
miralay oldu. 

Esnâ-yı muhârebede alil ve mecrüh olup hastahanelerde bulunan zâbitân ve 
neferât-ı askeriyyeden tekaüdlüğe şâyân olanları etibbâ ma'rifetiyle bi'l-mu- 
âyene tefrik ile cümlesine elbise-i cedide ilbâsıyla yürümeye kudretleri olma- 
yanları arabalara bindirilerek huzür-ı şâhâneye götürülüp her birerlerine başka 
başka iltifât-ı âli ve atâyâ-yı seniyye ihsânıyla tekaüdlükleri icrâ buyuruldu. 

Bâlâda beyân olunduğu üzere Varna muhâfızı ta'yin olunan Dilâver Pa- 
şa'nın yerine mansüre mirlivâlarından Bekir Paşa nakl olunarak mümâileyhin 
yerine dahi Miralay Dâvud Bey mirlivâ nasb olundu. 

Asâkir-i hassa birinci livâsının ikinci alay miralayı Mehmed Bey ile Kaim- 
makam Hasan Bey'in idâre-i askeriyyece liyâkatleri olmadığından mümâiley- 
hümüânın icrâ-yı tekaüdlükleriyle yerlerine ikinci livânın ikinci alay kaim-ma- 
kamı Ali Bey'in miralay ve birinci livânın ikinci alayı alay emini Kavaklı Emin 
Bey kaim-makam nasb olundu. 

Bâlâda muharrer Mirlivâ Hâfız Paşa'nın İşkodra'ya me'müriyyeti münâse- 
betiyle yerine süvâri hassa birinci livâ miralayı Şerif Bey mirlivâ ve mümâiley- 
hin yerine kaim-makamı Abdülkerim Bey miralay ve ikinci alay miralayı Avni 
Bey'in hasbe'l-icâb mansüreye nakli lâzım gelmesiyle mümâileyhin yerine bi- 
rinci livâ ikinci alay kaim-makamı Rüstem Bey miralay oldu. 

Şimdiye kadar neferât-ı askeriyyenin sefer ü hazar taşımakda oldukları çan- 
taların kayışları kollarına takılıp omuz ve koltuk altından geçirilerek kullanıl- 
makda ise de bunda güçlük olduğundan ya'ni çanta yerinde durmayıp öne ar- 
kaya sarkarak sıkıntı verdiğinden böyle olmakdan ise kayışlar vâsıtasıyla çan- 

tanın ağırlığı göğsüne binip neferin omuzlarının doğruluğuna ve husüsiyle tü- 
feng tutuşuna halel vermediği tecrübe olunduğundan ba'demâ bu vechile 
imâli irâde buyuruldu. 

Bâlâda Konya vak'asında vefâtı beyân olunan Benderli Ahmed Bey'in vefâ- 
tını görüp durduğu mevki'den derhâl ileriye sevk-i semend-i şecâat ile mir-i 
mümğâileyhin (1431 hâmil olduğu nişânını ber-takrib ahz ile geriye ric'at etmiş 
olan Hâlid Paşa livâsının ikinci alayı yüzbaşılarından Edirneli Mehmed:-Ağa'ya 
bu defa nişan-ı mezkür İtâ olundu. Ağa-yı mümâileyhin gayret ve hamiyyeti- 
ni takdiren uhdesine binbaşılık rütbesi tevcih kılındı. 

Asâkir-i muntazamânın ateş ta'liminde ara sıra vâki” olan muhataralar mü- 
cerred bölük zâbitlerinin takayyüdsüzlüğünden neş'et eylediği fi-mâ-ba'd o mi- 
sillâ muhatara vuku” bulmamasına kemâliyle dikkat olunması ve kangı bölükde 
vâki” olur ise zâbitânından rütbelerinin hattıyla tekdir kılınması mukaddemâ 
emr ü tenbih olunmuş idi. Bu esnâda Dâvudpaşa'da olan ta'limde ol süretle mu- 
hatara vuku' bulduğu Mirlivâ Hâlid Paşa tarafından bâ-takrir ifâde olundukda 
ol bâbda ahkâm-ı kanuniyyenin icrâsı zımnında tezkire-i seraskeri tahrir olundu. 
Zâbit nasbı zımnında teşkil olunan meclis-i imtihâna dâir kanunnâmeye altı ben- 
di şâmil yapılan zeyl bâ-irâde-i seniyye düstürü'l-amel tutuldu. 

Asâkir-i Mısriyye zâbitânından Miralay Selim Bey'e livâlık ve donanma-ya 
Mısriyye başbuğu Osman Bey'e mansüre ferikliği rütbesi verildi. 

Hüsn-i inzibat-ı idâre-i askeriyye zımnmda kırkdört senesi evâhirinde tan- 
zim olunup henüz düstürü'l-amel tutulan jurnallerin daha etrâflıca olarak ya- 
pılan nümünesi vechile tab” u temsiline karar verildi. 

Usül-i intizâmiyyeleri kesb-i takarrür eden asâkir-i muvazzafa egerçi hazar 
ve sefer ve hıfz-ı memâlik ü ma'ber hidmetlerinde istihdâm olunmakda iseler 
de memâlik-i şâhânenin vüs'atine ve sugur ve kılâ” ve serhaddâtın hıfzına kül- 
liyyetli asâkir lüzümu bulunduğuna mebni muvazzaf içün mücedded alaylar 
küşâdı takdirinde bunca nüfüs-ı İslamiyyenin zirâatden hâli kalmaları bi”l-âhi- 
re ahâli-i sâirenin ıztırâbını müeddi olacağından vakt-i seferde ve lüzümu tak- 
dirinde celb ü istihdâm olunmak üzere kusur vakitlerde dâimâ kendi iş ve güç- 
leriyle meşgul olarak Devlet-i Aliyye'nin ale'd-devâm birçok kuvvet-i askeriy- 
yesi müheyyâ bulunmak içün muvazzafaya redif olarak memâlik-i şâhâne 
ahâlisinden bir nev asâkir-i nizâmiyye tertibi irâde buyurularak ol bâbda zâbi- 
tân ve kavânin-i LD ta'yin ve vaz'ı ile müteferriât-ı sâiresinin icrâsına 
şürü olundu. 

İşbu asâkir-i redifenin büyük zâbitlerinin mahalleri hânedânından nasbı da- 
hi tensib buyuruldu. (144) 

Ma'iyyet-i seraskeride edukanlık hidmetinde bulunan Miralay Aşkar Bey ile 
Miralay İsmet Bey mirlivâ ve mümâileyhümâdan Aşkar Paşa'nın yerine süvâri 
yedinci alay kaim-makamı Hüseyin Bey ve İsmet Paşa'nın yerine dokuzuncu 
alay kaim-makamı Sâlim Bey miralay oldular. 

Mansüre livâlarından Sa'dullah Paşa kumandasında bulunan alaylarla Si- 
vas vâlisi ve maâdin emini sadr-ı esbak Reşid Paşa ile hidemât-ı lâzimede bu- 
lunmak üzere me'mür oldu. 

Bağdad'da bulunan mansüre miralayı Ali Bey'e livâlık rütbesi tevcihiyle 
Bağdad askeri teksir olundu. i 


Mevâdd-ı hariciyye 


Devlet-i behiyye-i İraniyye tarafından geçen sene bâ-sefâret-i mu'tebere 
Dersa'âdet'e gelmiş olan Zeynelâbidin Han tekmil-i me'müriyyetiyle avdet ede- 
ceğinden huzür-ı şâhâneye bi'l-müsül bir kıt'a mücevher nişân ile dahi taltif 
olundu. 

Prusya ve Avusturya elçileri dahi i'timâdnâmelerini huzür-ı hümâyüna bi”t- 
takdim mazhar-ı iltifât-ı âli oldular. Yevm-i mezkürda res efendiye içi altın ile 
memlü bir kıt'a altın kutu ve tercümân Esrâr Efendi'ye atiyye-i seniyye ihsân 
buyuruldu. 

Seyâhat tarikiyle Dersa'âdet'e gelen Bavyera kralzâdesi ve Nemçe imparato- 
runun akrabâsından asaletlü Maksimilyan ve İtalyalı Prens Poter ve sâir 
zâbitân ile beraber Avusturya sefiri ile huzür-ı hümâyüna da'vetle haklarında 
fevka'l-gaye hürmet ve bir kıt'a mücevher tasvir-i hümâyünlu kutu ihsân bu- 
yuruldu. 

O esnâda Fransa'da gerisinden doldurulur bir nev” top icâd olunmuşdur. 

Toskana'nın hükümet-i istiklâliyyesi rehin-i tasdik olmasıyla Devlet-i Aliyye 
ile akd-i mu'âhede ederek tasdiknâmelerin mübâdele-i resmiyyesi icrâ olundu. 
(145) 


Kırkdokuz senesi uzamâ-yı ilmiyyeden vefât edenlerdir 


Yâsincizâde Abdülvehhâb Efendi, Hekimbaşı sudürdan Behcet Efendi, Laz 
Hasan Efendi. 

Müşârünileyhümden şeyhülislâm-ı sâbık Yasincizâde Abdülvehhâb Efendi 
Ramazan-ı şerifin Kadir gecesi (7-8 Şubat 1834) sâhilhânesinde intikal-i dâr-ı âhi- 
ret eylemişdir. Namazı Fatih Câmi/-i şerifinde edâ olundu. Pâdişâh-ı âlem-penâh 
hazretleri bi'z-zât namazda hazır bulundular. Terceme-i hâli “Devhatü”I-meşâ- 
yih”de tafsil olunduğu üzere müşârünileyh Sinob'da defin-i hâk-i ıtırnâk olan 


Seyyid Bilâl hazretlerinin sülâlelerinden ve Sultan Selim-i Sâlis ulemâsından 


Ayasofya'da Yasin-hân Seyyid Mustafa Efendi'nin sulbünden bin yüz yetmiş iki 
senesi (1758/59) tevellüd eylemişdir. Evâil-i hâlinde enderün-ı hümâyüna çırağ 
olup orada bulunduğu müddet meşhür Gelenbevi Hoca İsmail Efendi'den 
ulüm-i nakliyye ve akliyyede me'zün olmuş idi. İkiyüz (1786) tarihinde İstanbul 
rüüsuyla çerağ oldukdan sonra devr-i merâtib ve menâsıb-ı ilmiyye ederek ve 
Bâyezid ve Yeni Câmi'-i şeriflerinde neşr-i ulüm ile yüzden mütecâviz ulemâya 
izinler vererek imrâr-ı evkat ve bilâd-ı erbaa pâyedârı iken yirmi altı (1811) sene- 
si sefâretle cânib-i İran'a azimet ve muvakkaten avdetinde Mekke-i Mükerreme 
ve bir müddet mürürunda İstanbul pâyelerini ihrâz ve otuz bir (1816) senesi 
Anadolu sadâreti ve otuz üçde (1818) nikabet-i sadât me "müriyyet-i şerifesi ve 
otuz altıda (1820/21) Halil Efendi'nin azliyle makam-ı fetvâyı “zâz eylemişdir. 

İzzet Molla'nın tarihidir: 

“Seyyid-i ehl-i ulüma sadr-ı fetva oldu sa'd 

Kıldı hak Yasincizâde bendesin müfti'-enâm” 

İki seneye yakın müddetden sonra Sıdkizâde Reşid Efendi'ye selef olarak İz- 
mid'de me'mür-ı ikamet ve ba'de müddet avdetle hâne ve sâhilhânesinde meş- 
gul-ı duâ-yı devlet iken Kadızâde merhüma kırk üçde (1827/28) halef olmuş- 
dur. Bu def'a dört yıl kadar kemâl-i ihtirâm ile imrâr-ı evkat eyliyerek kibr-i 
sinn ü şeyhüheti mâniasıyla kırk sekiz senesi (1832/33) Mekkizâde Âsım Efen- 
di'ye selef olmuş ve ber-vech-i muharrer kırk dokuzda vefât eylemişdir. Ulüm-ı 
âliye ve aliyyede mâhir, akrânı nâdir bir pir-i ma'mürü'-bâtın ve'z-zâhir idi. 
(1461 

Hekimbaşı Behcet Efendi'ye birâderzâdesi İstanbul pâyelilerinden Abdül- 
hak Molla Efendi halef nasb olundu. 

Laz Hasan Efendi İstanbul'da Lâleli Câmi'-i şerifinde meşhür dersiâm ve 
seksen yaşını mütecâviz bir pir-i salâh-ittisâm idi. O esnâda vefât eyledi. Vefâtı 
Cum'a gününe tesadüf etmekle namazı Sultan Bâyezid Câmi'-i şerifinde cemâ- 
at-i kesire ile edâ ile o civârda defn oldu. Rahmühümullah. 


Akd-i mu'âhede 


Bâlâda beyân olunan Rusya devletiyle Mısır mes'elesinden dolayı cereyân 
eden mu'âmelât-ı vedâdiyyeye ma'lümât-ı mükmele olmak üzere ol vakit vu- 
ku” bulan ba'zı mu'âmelâtın bu mahalle derciyle itmâm-ı zabitnâme-i vekayi' 
kılındı. 

Şöyle ki Mısır askerinin Konya'yı beri tecâvüzü ve ordu-yı hümâyünun mu- 
kavemetden rü-gerdân olması hasbe'z-zarure hâricden isti'âneye mecbüriyyet 
göstermiş ve Edirne Mu'âhedesi'nden sonra Devlet-i Aliyye ile Rusya devleti 
beyninde ân-be-ân tahassul eden münâsebât-ı vedâdiyye ve muhâberât-ı hâli- 
sânenin göstermekde olduğu temâyülât-ı safvet-âsârm semeresi olmak üzere 
Rusya'nın Devlet-i Aliyye'ye Mısır gailesinden dolayı mu'âvenet-i fi'liyye icrâ- 
sına hâzır ve bu bâbda edilecek mürâcaât-ı mukteziyyenin sür'at-i ifâsma mun- 
tazır ve nâzır olduğunu Rusya devleti o esnâda İstanbul'da murahhası Kont 
Aleksi Orlof ceneral ile Orta elçisi Pontiyef vâsıtasıyla Bâbıâli'ye ihbârı üzerine 
cereyân eden müzâkerât ve istihsâl olunan irâde-i pâdişâhi mücibince kırk do- 
kuz senesi Saferinin on dokuzuncu (8 Temmuz 1833) günü beyne'd-devleteyn 
ittihâd-ı tedâfüi müzâkeresine Serasker Husrev Paşa, Fevzi Paşa, Reis Âkif 
Efendi ruhsatname-i hümâyün ile Devlet-i Aliyye ve mârrü'l-esâmi Orlof ile 
Pontiyef Rusya devleti tarafından me'mür oldular. 


Ruhsatnâme-i hümâyün ile mu'âhedenâme süretleridir: 

Bin iki yüz kırk dokuz senesi Saferinin on dokuzu (8 Temmuz 1833) tarihiy- 
le Rusya devletiyle Devlet-i Aliyye beyninde şerâit-i ittifakiyye akdine dâir 
ruhsatnâme-i hümâyün süretidir. (147) 

Süret-i hatt-ı hümâyün: 

“İşbu ruhsatnâme-i hümâyünumuzun harf-be-harf icrâsma mübâderet 
oluna. 

Cenâb-ı temhid-sâz-ı bünyân-ı nizâm-ı âlem ve nesak-bahşâ-yı zavâbıt-isti- 
nâs-ı esnâf-ı ümem takaddes zâtihi an idrâki min tahayyüri fi'-ulümi ve'-hi- 
kemin inâyet-i aliyye-i ezeliyyesiyle ben de pâdişâh-ı âl-i Osman ve şehinşâh-ı 
ma'delet-nişân'es-Sultan el-Gazi Mahmüd Han Devlet-i Aliyye-i dâlmiyyü'l- 
kararımın dost ve hem-civârı olan Rusya devletiyle tarafeynin rağbet ve hâhişi- 
ne binâen müceddeden akd-i râbıta-i ittifak ile bünyân-ı rasinü”l-erkân-ı dosti 
ve muvâlâtın bir kat dahi teşyid ve tahkimi murâd ve matlüb-ı cânibeyn oldu- 
ğuna mebni iftihârü'l-ümerâi”1-izâmi'l-İseviyye muhtârü”l-küberâi”-fihâmi”l- 
mesihiyye muslih-i mesâlih-i cemâhiri't-tâifetü'n-nasrâniyye sâhib-i ezyâli"1- 
haşmet ve'i-vakar sahib-i delâili'-mecd ve'l-i'tibâr Rusya imparatoru ve bi'- 
cümle Rusyaların pâdişâhı ulu dostumuz haşmetli meknetlü Nikola-yı evvel 
cenâbları tarafından hâlâ Âsitâne-i sa'âdet-âşiyânımda fevkalâde büyükelçilik 
ile me'mür olup merâtib-i müte'addide hâizi ve revâtib-i mu'tebere sahibi im- 
parator-ı müşârünileyh dostumuzun edukan cenerali Kont Orlof ve yine Âsitâ- 
ne-i sa'âdet-âşiyânımda fevkalâde murahhas ortaelçi ve bi”-fi'l müsteşâr olup 
rüteb-i adide sahibi olan Apoliner Pontiyef hatemet avâkibühümâ bi'-hayr im- 
parator-1 müşârünileyh dostumuz tarafından bâ-ruhsatnâme terhis olunmuş 
olduklarından şerâit-i ittifakın bi'l-müzâkere akd ü tanzimine mübâderet olun- 
mak üzere vüzerâ-yı izâm-ı sütüde-hisâl ve vükelâ-yı fihâm marziyyü'l-fiâli- 
min kudemâ-yı sıdk-ihtivâsından mukaddemâ iki defa deryâ kapudanlığı ve 
Rumeli ve Anadolu'da nice eyâlât-ı cesime ve elviye-i sâire vâliliğini ihrâz ile 
bi'l-fi'l ve bi'kistiklâl asâkir-i mansüre-i şâhânem seraskeri ve İstanbul muhâfı- 
zı olup cânib-i seniyyü's-cevânib-i mülükânemden mücevher nişân-ı meâli-un- 
vân-ı iftihâr ile kesb-i şeref ü imtiyâz eylemiş olan düstüreyn-i mükerremeyn 
müşireyn-i mufahhameyn nizâmü'l-âlem müdir-i umüru'-cumhür bi'l-fikri's- 
sâkıb mütemmim-i mehâmmü”-enâm bi'r-re'yi's-sâib mümehhid-i bünyânü'd- 
devlet ve'I-ikbâl müşeyyid-i erkâni's-sa'âdet ve'l-iclâl vezirim Husrev Mehmed 
Paşa ve hâlen asâkir-i mansüre-i pâdişâhânem müşiri olup uğur-ı meyâmin- 
mevfür-ı şehriyârânemde mesbük ve meşhüd olan hüsn-i hidmet ve âsâr-ı rüşd 
ü kiyâset cihetiyle kezâlik taraf-ı eşref-i mülükânemden murassa' nişân-ı iftihâr 
ile beyne'l-akrân mümtâz ve ser-efrâz (148) olan vezirim Fevzi Ahmed Paşa 
edâmallahü iclâlehümâ ve bi'l-fi”l reisülküttâbım olup müddet-i vefireden beri 
umür-ı Devlet-i Aliyye ve hafâyâ-yı mehâmm-ı saltanat-ı seniyyemde hüsn-i si- 
ret ve sıdk-ı taviyyet ile mesbük olan hidmetine mebni nişân-ı iftihâr-ı cevher- 
dâr ile kâmkâr olan iftihâr-ı zümretü'l-küttâb câmi'l-fünün ve'l-âdâb zü'l-kadr 
ve'İ-etem ve'I-fahrü'l-eşemmü'l-muhtas bi-mezid-i inayetü'l-meliki'l-vehhâb 
el-Hac Mehmed Âkif dâme ulüvvuhu taraf-ı pâdişâhânemden bi”l-istiklâl 
me'zün ve murahhas kılınmalarıyla me'mür ve murahhas-ı mümâileyhümüâ ile 
bi'-mükâleme beyne'd-devleteyn matlüb olan işbu tedâfül ittifakın Devlet-i 
Aliyye-i ebediyyü'l-istimrârımın şân u şükühuna lâyık ve sezâ ve namus-ı şev- 
ket-me'nüs-ı cihândârâneme cesbân ve uhrâ olmak ve memâlik-i devleteynin 

bundan böyle vuku'u muhtemel add olunabilen her güne taarruz ve mazarrat- 
dan tahaffuzu ve ber-muktezâ-yı vakt ü hâl tarafeynin emniyyet ve âsâyişini 
müstelzim olur sâir mevâdd-ı lâzimenin rabt u tensiki husüsuna tarafeynden 
İtinâ ve dikkat olunmak üzere ahd u temhid olunması emrinde istihsân ve is- 
tisvâb eyledikleri mevâd taraf-ı hümâyün-i pâdişâhânemden makbül ve mu'te- 
ber tutularak ta'yin olunacak müddetde tasdiknâmesi dahi i'tâ kılınacağını 
mübeyyin bu ruhsatnâme-i hümâyünum ısdâr ve müşârünileyhüm yedlerine 
tâ olunmağla ber-minvâl-i muharrer mevâdd-ı ittifakiyye ve şerâit-i lâzimeyi 
süret-i mergübeye ifrâğ ve hüsn-i hitâma isâl ile senedleşmeye ve vaz'-ı imzâ 
ve temhire taraf-ı hümâyünumdan verilen ruhsat-ı kâmile muktezâsı üzere 
mübâderet eyleyeler” ilh. 


İşbu ruhsatname mücibince vuku” bulan mükâlemeyi mübeyyin takrir-i âli 
üzerine sâdır olan hatt-ı hümâyün süretidir: 

“Benim vezirim 

İşbu takririn manzür ve meâli ma'lüm-ı hümâyünum olmuşdur. Elçi-i mer- 
sümla yolunda söyleşilmiş, vâkı'a mücâvebâtın ol vechile Orlof tarafına dahi 
iş'âr ve beyân eylemesi münâsib olacağından iktizâsına göre icrâsına mübâde- 
ret olunsun.” 


Mu'âhedenâme süretidir: 

Bâ&'is-i tastir-i vesika-i safvet-anika oldur ki 

Şevketlü kudretlü pâdişâh-ı âli Osman efendimiz hazretleri ve fehâmetlü 
meknetlü (1491 cemi'-i Rusyaların imparatoru ve pâdişâhı cenâbları beyne'd- 
devleteyn teyemmünen sâbit ve pâyidâr olan silm ü safvet ve hüsr-i vifak u 
meveddet usülünü vikaye ve te'yid eylemek bâbında ale's-seviyye hahiş-i hâli- 
sâneleri derkâr olmağın devleteyn-i fahimeteyn beyninde câri olan musâfât-ı 
tâmme ve i'timâd ve emniyyet-i kâmilenin bir ittifak-ı tedâfüi ahidnâmesi ak- 
diyle tevs ve takviyetine karar vermişlerdir. Binâen alâ-zâlik taraflarından 
murahhaslar intihâb ve ta'yin buyurmuşlardır. Ya'ni mümâileyhüm dahi siyâk-ı 
muktezâ ve matlüb üzere olan ruhsatnâmelerini ba'de'İ-mübâdele mevâdd-ı 
âtiyyeyi temhid eylemişlerdir. 

(Evvelki madde) Şevketlü mehâbetlü pâdişâh-ı âl-i Osman efendimiz hazret- 
leriyle fehâmetlü meknetlâ Rusya imparatoru cenâbları ve devletleri ve teb'aları 
beyninde gerek berren ve gerek bahren ile'-ebed sulh u muhâdenet ve ittifak 
câri olup işbu ittifak mücerred memleketlerinin her türlü tecâvüz ve ta'addiden 
muhafazası maksadından nâşi olmağla âsâyiş ve emniyyet-i mütekabilelerine 
dâir kâffe-i mevâd ve husüsâtda bilâ-noksan tanzim ve bu bâbda mütekabileten 
imdâd-ı maddiyye ve mu'âvenet-i müessire etmekliği va'd ederler. 

(İkinci madde) Bin sekiz yüz yirmi dokuz sene-i İseviyyesi Eylülünün ikinci 
günü Edirne'de mün'akid olan mu'âhede ve mu'âhede-i mezküreye dâhil olan 
bi'-cümle mu'âhedât-ı sâire ve kezâlik bin sekiz yüz otuz senesi Nisanının on 
dördüncü günü Petersburg'da imzâ olunan sened ve binsekiz yüz otuz senesi 
Temmuzunun dokuzuncu günü Yunan'a dâir Dersa'âdet'de akd olunan tanzi- 

mâtnâme işbu ittifak-ı tedâfüi maddesiyle mu'âhede-i mezküreye lafz-be-lafz 
münderic olduğu misillâ her bir naslarıyla tasdik olunmuşdur. 

(Üçüncü madde) İttifak mu/âhedesine esâs olan muhâfaza ve müdâfaa-i 
mukabile usülü muktezâsınca Devlet-i Aliyye'nin istikrâr ve istiklâl-i tâmmını 
te'min eylemek Rusya devletinin ikmâl-i ârzü-yı hâlisânesi olmak hasebiyle fe- 
hametlü meknetlü cemi'-i Rusyalarm imparatoru cenâbları Devlet-i Aliyye'yi 
Rusya'nın iâne-i berriyye ve bahriyyesini talebe müceddeden ilcâ ve iltizâm 
edecek ahvâlin zuhüru inşâallahu teâlâ me'mül değil ise de şâyed vuku'u tak- 
dirinde tarafeyn-i fahimeteyn-i mu'âhideyn ne mikdâr asker ve kuvvetler lâ- 
zım gelir ise berren ve bahren İtâsını taahhüd ederler. Binâen alâ-hazâ kavl 
olunmuşdur ki ol hâl ve takdirde Devlet-i Aliyye'nin istiâne taleb edeceği kuv- 
ve-i berriyye ve bahriyye re'y ü irâdesine müfevvez ola. (150) 

(Dördüncü madde) Ber-minvâl-i muharrer devleteyn-i fahimeteyn kangısı 
diğerinden istiâne eder ise verilecek kuvve-i berriyye ve bahriyyenin me'külât-ı 
masarifi müsta'in devlete âiddir. 

(Beşinci madde) Tarafeyn- fahimeteyn-i mu'âhideyn her ne kadar işbu 
mu'âhedenin müddet-i medide hıfz u bekası niyyât-ı hâlisânesinde iseler de 
âtide ahvâl işbu mu'âhededen ba'zı tahvilâtı müsted'i olabileceğinden müddeti 
tasdiknâmeler mübâdelesinden İtibâren sekiz sene olmak üzere karar verilmiş- 
dir. 

Tarafeyn müddet-i mezkürenin iktizâsından mukaddem işbu tarihdeki ah- 
vâle göre mu'âhede-i mezkürenin tecdidi emrinde müzâkere edeler. 

(Altıncı madde) İşbu ittifak-ı tedâfüi mu'âhedesi iki mâh tarafında ve müm- 
kin ise dahi evvelce tarafeyn-i fahimeteyn-i mu'âhideyn câniblerinden tasdik 
ve tasdiknâmeleri Dersa'âdet'de mübâdele oluna. 

Mu'âhedenâme burada bitdi. 

Mısır mes'elesinden dolayı bâlâda muharrer mu'âhede mücibince olunacak 
mu/'âvenetin icrâsından evvel Rusya imparatoru tarafından Mısır'a gönderilen 
ceneral Mevarif avdetle Bâbıâli'ye vâki” olan ihbârına ve ifâdesine nazaran Mı- 
sırlı bulunduğu mahalden beriye tecâvüz etmeyeceği anlaşılmış olduğundan 
Rusya tarafından sevki mukarrer olan kuvve-i bahriyye ve berriyyenin hemen 
hareketlerine lüzüm görünmediği mütâlaası dermiyân olunmuş ise de ihtiya- 
ten gelecek gemilerin ve Tuna boyuna doğru Rusya askerinin muntazır-ı irâde 
bulunmalarının ve lede'İ-icâb Büyükdere'de Rusya Sefârethânesi önünde mek- 
tüb gemisinin müheyyâ bulunmasının lüzümuna dâir Rusya elçisine Bâbı- 
âl'den müzekkere-i resmiyye verilmişdir. 

Şu müzekkereye cevâben bu müzekkere verilmiş demekdir. 

Rusya elçisi tarafından şehr-i Martın yirmi altıncı günü tarihiyle müverrah 
Ttâ olunan müzekkere tercümesi süretidir: 

Rusya devleti tarafından şehr-i Martın ondördü tarihiyle vürüd eden varaka 
üzerine Devlet-i Aliyye'nin talebiyle Karadeniz Boğazı'na asker irsâline dâir 
vâki olan muhâberât-ı sâbıkanın ardını sürmek zımnında el-hâletü hazihi taraf-ı 
Devlet-i Aliyye'ye ber-vech-i âti ihbâra med'uv olmuşdur ki imparator cenâbla- 
rı taraf-ı şâhâneye (151) ihâle buyurulan me'müriyyetin neticesine intizâr ve iş- 

bu müzekkerenin dilhâh-ı Devlet-i Aliyye'ye muvâfık tanzimât-ı mu'tedileyi 
müstelzim olmasını temenni etmektedir. Devletlerin ve ale'I-husüs Fransa elçi- 
sinin mesâ'i-i cemilesiyle emniyye-i mezküre husule gelir ise öyle bir netice-i 
mergubeye masrüf olan mesâ'iden dolayı itirâf-ı hakka müsâraat edecekdir. 
Ancak maksad-ı mezkürun kat'iyyen husulüne dâir tereddüde ve Mısır Vâlisi 
nin ceneral Morayef'e vâki” olan va'dleriyle biraz zuhüra gelen tertibât-ı meş- 
küke ve İbrahim Paşa'nın bulunduğu hâl ve hareket-i mahüfenin ilkâ etdiği 
havf u vesveseye nazaran imparator cenâblarımnın Mehmed Ali'nin müzâkerâtı 
uzatmaması ve İbrahim Paşa ordusunu Anadolu merkezinde bulunmakdan 
hâsıl olan menâfi'den vazgeçirilmesi içün Rusya kuvve-i berriyye ve bahriyye- 
sinin vücüdunu tercih ve te'yid birle taraf-ı şâhâneye muhâdenet-i vâkı'asına 
dâir delil-i cedid /tâsını vazife-i zimmet add ile işbu mülâhazât üzerine resmen 
ilâna me'mürum ki zât-ı hazret-i şâhânenin taleb-i mahsusuyla li-ecli"1-i'âne ir- 
sâl olunan donanma ve asker İbrahim Paşa Anadolu'yu tahliye ve Tarsus dağ- 
larının öte yüzüne avdet ve Mısır vâlisi taraf-ı Devlet-i Aliyye'den teklif olu- 
nan şurüta muvâfakat edinceye kadar bulunduğu mahalde durmak üzere 
me'mür olmuşlardır. Eğer işbu ta'limâtın hin-i ahzinde donanmamız tanzimât- 
ı vâk'aya mebni Süzebolu'ya azimet içün Karadeniz Boğazı'ndan hareket etmiş 
ise Mısır askeri Anadolu'yu tahliye edinceye kadar dikkat ve basiret üzere ka- 
rakolumuz Karadeniz Boğazı'nda duracakdır. Nef--i hazret-i şâhâne Devlet-i 
Aliyye tarafına mu'âvenete dâir re'y ü taleb vuku'una binâen imparator cenâb- 
larının şân u i'tibâr içün işbu karar ittihâz olunmuşdur. Lâkin Mehmed Ali Paşa 
Devlet-i Aliyye'nin hoşnüdluğu üzere tanzimât-ı kat'iyyeye muvâfakat edip ve 
İbrahim Paşa dahi Tarsus dağlarının öte tarafına sahihen çekildiği anda Rus- 
ya'nın kuvve-i berriyye ve bahriyyesi dahi imparator cenâblarının alenen be- 
yân eylediği vechile derhâl avdet edeceklerdir. İntihâ. 

Es'ad Efendi der ki; Rusya ordusu Hünkâr İskelesi'ne geldikden sonra Ak- 
baba karyesinde ve Fenerbağçesi üzerinden Sakarya gölüne kadar keşf ü mesâ- 
ha olunmak üzere Rusya kumandanı tarafından ta'yin olunan iki mühendis ve 
bir Kazak me'müruna Ebniye Müdiri Halim Efendi terfik olunarak istikşâfât-ı 
lâzime (152) ve istihkâmât-ı mukteziyyeye bakmasını Serasker Husrev Paşa'ya 
kumandan gönderdiği varakada dermiyân eylediği ma'lüm oldukda varakayı 
Husrev Paşa Hassa Müşiri Fevzi Paşa'ya irsâl ile mahâll-i mezküre Fevzi Pa- 
şa'nın uhde ve idâresinde olduğundan bahisle taraflarından hem âdem ta'yin 
ve hem pâdişâhdan istizân etmesini tebyin etmiş idi. Fevzi Paşa keyfiyyeti pâ- 
dişâha arz eyledikde Mısır mes'elesinin hitâm-pezir olmuş olduğu havâdisi et- 
râfa münteşir olmuş iken şimdi yeniden istihkâmâta teşebbüs olunması ve Rus- 
ya me'mürlarının ol taraflarda gezinmesi çendân münâsib olmayacağı irâde 
buyurulmuşdur. 


Hâtıra der-ittifak-ı Rusya 


Rusya devletiyle Devlet-i Aliyye beyninde vuku bulan işbu mu'âhede-i ha- 
fiyyenin in'ikadı menâfi'-i tarafeyn itikadı esâsına müstenid olması emr-i tabi- 

idir. Devlet-i Aliyye'nin bunu ihtiyârda Mısır mes'ele-i muzırrasından dolayı 
ıztırârı menfaatde hükmen müsâvi olan def-i mazarrat kaziyyesidir. Rusya 
devletinin muvâfakati ise celb-i menfaat ki bununla kal'a-i metine-i matlabenin 
kapısını kendisine açık koydurmakdır. Şöyle ki Akdeniz'in kilidi ve Avrupa'ya 
tecâvüzün sedd-i sedidi olan boğazların kendisine küşâde bulunması 
mütâlaasıyla beraber Devlet-i Aliyye'yi bu mu'âhede ile zir-i bâr-ı minnet et- 
mek ve zâhirde bir cemile-i dostâne göstermek husüsları şâyân-ı dikkatdir. 

Bu mu'âhedenin vuku'u ol vakit ibtidâ İngiltere sefâreti tarafından hiss olun- 
dukda boğazlara dâir usül-i kadimeyi bu mu'âhedenin ihlâl edeceği da'vâsı res- 
men dermiyân olunması üzerine Bâbıâli ile birçok muhâberât ve mücâvebât-ı si- 
yâsiyye güzerân ederek nihâyet boğazlarda dâimâ devletlerle mukarrer olan 
usül-i kadimeye halel gelmeyeceği cevâbı ile madde-i müddeâ bihâ meskütün 
anhâ kaldığı gibi zann olunmuş ise de düvel-i garbiyyenin işbu vak'a-i garibe- 
den kuşkulanarak müceddeden tertib-i mukaddemât-ı mütâlaata kıyâm hâlinde 
bulunduklarını sadr-ı esbak Mustafa Reşid Paşa muahharen Avrupa'ya sefâretle 
azimetinde hiss eylemiş imiş. Devlet-i Aliyye aleyhine Avrupa devletlerinin niy- 
yât-ı hasmânelerini musâfât tarafına çevirmek esbâbını istihzâr hakkında müşâ- 
hid-i uyün-ı sıgar ü kibâr olan mesâ'i-i cemilesi sırasında Sultan Abdülmecid 
Han hazretlerinin akib-i cülüs-i hümâyünlarında icrâ olunan tanzimât-ı (153) 
hayriyye usulüyle Avrupa'ya karşı tarik-i medeniyyete vusüle teşebbüs buyu- 
rulmuş olduğunu Devlet-i Aliyye'nin ilân eylemesi Avrupa'nın aleyhimize olan 
galeyân-ı efkâr-ı umümiyyelerine bâ'is-i sükünet-i muvakkate olmuşdur. 


Takvim-i Vekayi'den alman mevâdd-ı mülahhasadır: 

Bin iki yüz elli senesi hulülünde ber-mu'tâd şuarâ tarafından tanzim ve tak- 
dim kılman tebrik-i sâl tarihlerinden kudemâ-yı şuarâdan Bâbıâli hocası Ayni 
Efendi'nin “Bin ikiyüz elli yıl bu sâl-ı sür-i pür-sürür” tarihi pek güzel tesadüf et- 
mişdir. > 


Mevâdd-ı mütenevvia 


Beher sene gurre-i Muharremü'l-harâmda esbân-ı hassa Sa'dâbâd ki Kâ- 
gıdhane çayırına çıkarılarak orada zahire nâzırı tarafından istihzâr olunan zi- 
yâfete rağbet-i seniyye sezâ buyurulduğu misillü o sene dahi ziyâfet-i mezkü- 
reye teşrif-i şâhâne vuku'uyla sene-i cedide rikâb resmi Kâğıdhane'de icrâ 
olundu. 

Sene-i sâbıka mevâddında sür-ı hümâyün içün da'vet olundukları beyân 
olunan vüzerâdan Karahisâr-ı Sâhib Mutasarrıfı sadr-ı esbak İzzet Mehmed Pa- 
şa ile Vidin Muhâfızı Hüseyin Paşa ve Tırhala Vâlisi Mustafa Fevzi Paşa ve Ka- 
raman Vâlisi Hacı Ali Paşa ve Selânik Muhassılı Ömer Paşa ve Aydın Muhassı- 
lı Ya'kub Paşa ve Silistre Vâlisi Mirzâ Said Paşa ve Varna Muhâfızı Dilâver Pa- 
şa ve meşâyih-i kirâmdan Çelebi Efendi ve zevât-ı sâire Dersa'âdet'e gelmeye 
başladıklarından her birerlerinin tatyib ve su'âl-i hâtırlarıyla levâzım-ı ikrâmiy- 
yeleri taraf-ı şâhâneden icrâ olundu. 

Mukataât Nâzırı Nâfiz Efendi'nin umür-ı mâliyyece meşhür olan hüsn-i 
hidmet ve idâresi nezd-i şâhânede rehin-i pesend ü takdir olduğuna nişâne-i zi- 
şân olmak üzere zâtına mahsus rütbe-i ülâ nişânı ve mukataât zimmeti Hüsni 
Efendi'ye rütbe-i râbi'a nişânı ve kisedâr odasında müstahdem Nuri Efendi'ye 
Divân-ı Hümâyün hâceliği tevcih ve itâ kılındı. 

Kapıcılar kethüdâsı Cemâl Bey ile Mirâhür-ı sâni Mehmed Bey azille yerleri- 
ne Dâyezâde Hüseyin Bey kapıcılar kethüdâsı ve diğer Dâyezâde Hasan Bey 
mirahür nasb olundu. Mektübi-i sadr-ı âli hulefâsından Ser-halifezâde Nuri 
Efendi'nin ehliyyet ve kabiliyyeti zâbitânı tarafından ifâde olunmağla uhdesine 
hâcelik tevcih kılındı. (154) 

(Müşârünileyh serasker müsteşârı esbak eyâlât kapı kethüdâlarından sene 
1295 (1878) senesinde vefât eden ecille-i ricâlden Nuri Efendi'dir.) 

Sene-i sâbıka havâdisi sırasında muharrer Tuzcuoğullarından firâr eden 
Kadri Ağa'yı Bayburd Voyvodası İsmail Bey ahz u girift ile Erzurum vâlisi tara- 
fına göndermiş ve merkümun İstanbul'da küreğe vaz'ı mahalline iş'âr olun- 
muş ise de mukaddemki sâdır olan irâde mücibince Erzurum Vâlisi merkümun 
kârını itmâmla ser-i maktü'unu İstanbul'a göndermişdir. (Acabâ iş'âr-ı âhir 
mücibince hareket olunmuş ve habs ü tevkifi husüsu Bâbıâli'ye bildirilmek şık- 
kı ihtiyâr kılınmış olsa idi ne olurdu.) Voyvoda İsmail Bey'in Kadıkıran madde- 
sinde dahi gayreti görülmüş olduğundan uhdesine kapıcıbaşılık rütbesi tevci- 
hiyle mükâfât kılındı. 

Memâlik-i Mahrüsa'da vuku' bulan memleket masârif-i mu'tâdesinin sene- 
de iki def'a tevzi'iyle tanzim ve cânib-i hükümet-i şe/iyyeden imza ve tahtim 
kılınagelen defterlerin harc-ı imzasından dolayı beyne'n-nüvvâb halef selefce 
münâzaa eksik olmadığından o misillâ harc-ı imzâdan yevmü'l-kıst hesâbıyla 
selefe ne mikdâr müddet zarfında akçe isâbet edecek ise bi'-hesâb i'tâ oluna- 
rak tarafeyn hakkında icrâ-yı hakkaniyyet olunması usül ittihâz olundu. (İşte 
hükkâmın muvazzaf olmaması böyle şeylere varınca kadar para almalarını 
mücib olmuşdur.) 

Niyâbet-i şeriyyeye ta'yin olunan hademe-i şer-i şerifin ehliyyet ve iffetlile- 
ri intihâb ile beyne'l-ahâli icrâ-yı ahkâm-ı şeriyyeye dikkat edenler dünyâ ve 
âhretde memdüh ve mes'üd oldukları misillü hilâf-ı emr-i bâri ve mugayir-i rı- 
za-yı pâdişâhi harekete cesâret edenlerin müstehakk-ı vebâl ü nikâl olacakları 
İlân kılındı. Bu ilân (hükkâmr-ı şer tarafından avâm içün sâdır olmalı idi. Zirâ 
ma'rüfu emr ve münkeri nehy en evvel hâkim ve kadıların vazifeleridir.) 

Sisam ceziresinin nizâmât-ı raiyyet-perveriye tatbiki içün İstefanaki Bey 
Sisam Beyi nasb olunmuş idi. Nizâmât-ı mezküre cezire legofetiyle ba'zı rü- 
esânın menâfi'-i zâtiyyelerine dokunduğundan ahâliyi tahrikle fesâd çıkar- 
maya kalkışıldığı anlaşıldığından İngiltere ve Fransa ve Rusya sefâretleriyle 
bi'-muhâbere Sisam'ın takrir-i âsâyişi zımnında Kapudane-i hümâyün Hasan 
Bey başbuğluğuyla donanma-yı hümâyündan (155) birkaç dane gemiler ile 
Sisam ceziresi abluka edilerek ahâli-i cezireye süret-i irâde-i adliyye-i devlet 
beyân u ilân olunmasıyla bâdi-i fesâd olanlar oradan savuşarak cezirenin 
âsâyişi iâde kılındı. 


beri 

Dersa'âdet'de fünün-ı tıbbiyyenin tahsiline mahal olan Tıbhâne'de fünün-i 
lâzimenin ta'limine himmet olunmakda ise de ilm-i tabâbetin intişârı ve ehl-i 
İslâmdan doktorlar yetişdirilmesi matlüb-ı şehinşâhi olmasıyla müretteb olan 
dört sınıf şâkirdâna müstevfi maaşlar ve ta'yinât ile müceddeden hocalar ve 
muallimler ta'yin ve sınıf ve onbaşılarına mahsus nişânlar i'tâ olundu. 


Beyân-ı keyfiyyet-i sür-ı hümâyün 


Sene-i sâbıka havâdisinde münderic olduğu vechile Sâliha Sultan hazretleri- 
nin Tophâne Müşiri Halil Rifat Paşa'ya tezvici zımnında sene-i mâziyye Zilhic- 
cesinde akd-i mesnünu icrâ olunmuş idi. Sür-ı hümâyünun elli senesi Muharre- 
minin onbeşinci (24 Mayıs 1834) Cumartesi günü Dolmabağçe'de bed'i musam- 
mem olmasıyla ve Beşiktaş Sâhilsarayı'nın inşâsı hitâm bulmasıyla Cum'a gü- 
nü Ayasofya'da selâmlıkdan sonra taşradan med'uvven gelen meşâyih ve ule- 
mânın hırka-i şerife ziyâretiyle teberrük edilip ba'de'I-cum'a sudür-ı ulemâ ile 
vükelâ ve meşâyih ziyâret-i seniyye ile şeref-mend oldular. 

Ertesi günü Beylerbeyi Sâhilsarayı'ndan Beşiktaş'a nakl ile o gün süra bed' 
olundu. Sürun ibtidâsmdan onüçüncü (22 Mayıs 1834) Pençşenbe gününe ka- 
dar beher gün vüzerâ ve ümerâ ve zâbitân-ı askeriyye ve sudür ve ulemâ ve 
med'uvvin-i sâire Dolmabağçe sahasında rekz olunan çadırlara da'vetle ta- 
kım takım vürüdlarında ikrâm ve iltifât olundular. Onbirinci (20 Mayıs 1834) 
Salı günü sadr-ı a'zam ve şeyhülislâm ve serasker paşa ve sâir vükelâ ve vü- 
zerâ ve ricâl Beşiktaş Sarayı'ndan tehyie kılınan cihâz-ı sultaniyi temâşâ eyle- 
yip ertesi günü mükemmel alay ile Neşâtâbâd Sarayı'na naki ü isâl ve daha 
ertesi günü arüs alayı icrâ olundu. Cum'a günü selâmlıkdan sonra sultan ile 
damad paşayı taltif zımnında sâhilsaray-ı sultaniyi teşrif-i şâhâne erzân bu- 
yuruldu. Sür-ı hümâyün münâsebetiyle kâffe-i bendegân ve ahâli memnün 
kılındı. > 

Sürun ibtidâsından nihâyetine değin gündüzleri envâ'-ı esbâb-ı şâdi ve me- 
serret ve geceleri saray-ı âliler ile ebniye-i miriyye ve süfün-i donanma-yı hü- 
mâyün ve Boğaziçi'nin yemin ü yesârında kâin sâhilhâneler ve sâir ebniye tür- 
lü türlü kandiller ile tezyin ve sitâyiş-i (156) şâhâneyi mübeyyin mâhyâlar ter- 
tib ve akşamdan saat üçbuçuğa kadar sallar üzerinde fişenkler ve husüsiyle 
Pençşenbe gecesi süfün-i hümâyün ve Yıldız Köşkü ve Beyoğlu taraflarında 
bulunan asâkir-i muntazamânın bir saatden efzün nevbet ateşleri ve sâir sanâ- 
yi'-i harbiyye ve nâriyyeleri şeb-i târiki mânend-i rüz-ı rüşen müzeyyen eyle- 
mişdir. Muhtâc ve şâyeste-i taltif olan bendegân ve dâiyân alâ merâtibihim rüt- 
be ve atiyyeler ile şâdân kılındı. 

Büyük mirâhür Mehmed Ağa'nın azliyle yerine kapıcılar kethüdâsı Dâyezâ- 
de Hüseyin Bey ta'yin kılındı. 

Mirâhür-ı sâni Dâyezâde Hasan Bey kapıcılar küthüdâsı ve Veli Paşazâde İs- 
mâil Bey mirâhür-ı sâni nasb olundu. 

Selânik Muhassılı Ömer Paşazâde Mustafa Bey ile Rumeli vâlisi Hüseyin 
Paşa birâderzâdesi Mehmed Bey ve Tâhir Bey ve Ya'küb Paşa birâderzâdesi 

Sâdık Ağa ve Yalakâbâd Voyvodası Mehmed Ağa'ya kapıcıbaşılık rütbesi ve- 
rildi. 

Menteşe Mütesellimi Tavasi Osman Ağa'nın müdir-i umüru Ken'ân Efendi 
ile Ebniye Müdiri Halim Efendi'nin mahdümu Râşid Efendi ve müezzinbaşı 
sâbık Şâkir Efendi ve mahdüm-ı sadr-ı âli İbrahim Bey ve limân başkâtibi Bâki 
Efendi ve Tırhala Vâlisi Mustafa Nüri Paşa divân kâtibi Nâsır Efendi ve teşrifât 
mülâzimi Hâşim Efendi ve Rumeli Vâlisi mektübcusu Ahmed Efendi ve Kaim- 
makam Hulüsi Paşa birâderi Seydâ Bey ve mühürdârı Kâtib Efendi hulefâsın- 
dan Osman Kâmil Bey ve Çavuşbaşı Necib Efendi mahdümu Mahmüd Bey 
(sadr-1ı esbak Mahmüd Nedim Paşa merhümdur) ve ceride başkâtibi Kemâl 
Efendi ve miri dellâlbaşısı İbrahim Efendi ve Siroz Muhassılı İbrahim Paşa di- 
vân kâtibi Râşid Efendi ve Bâb-ı Seraskeri'de mahallât mukayyidi Hasan Efen- 
di tarik-i hâcegâniye dâhil oldular. 


Ba'zı tevcihât 


Bir iki seneden beri mütesellim ile idâre olunagelen Çirmen sancağı Tırhala 
Mutasarrıfı Mustafa Nuri Paşa'ya ve Ankara ve Kengırı sancakları Karahisar-ı 
Sâhib mutasarrıfı İzzet Paşa'ya ilhaken tevcih olundu. 

Sür-ı hümâyüna med'uv olup hasbe'l-vâki” İstanbul'a gelmeleri mümkin 
olamayan vüzerâdan Mısır Vâlisi Mehmed Ali Paşa tarafından tebrik-i sür hid- 
metiyle mukaddemce gelmiş (1571 olan divân kâtibi Habib Efendi'nin Mısır ka- 
pı kethüdâsıyla beraber mabeyn-i hümâyüna celbiyle huzür-ı hümâyünda 
Mehmed Ali Paşa'ya selâm-ı mahsus tevdi'iyle iltifât olundukdan sonra Habib 
Efendi'ye murassa' kutu ve geldiği Mısır gemisi kapudanıyla mellâhlarına elli 
bin guruş atiyye verildi. Süfün-i Mısriyye başbuğu Mustafa Bey ile Miralay Se- 
lim Bey'e mirimirânlık tevcih olundu. 


Vürüdnâme-i devlet-i Avusturya 


Sür-ı hümâyün içün hem-civâr bulunan düvel-i mütehâbbeye nâme-i hümâ- 
yünlar irsâliyle ihbâr-ı meserret edilmiş idi. Bunlardan Avusturya devletine 
gönderilen nâmenin o esnâda tevârüd eden cevâbnâmesini Dersa'âdet'de 
Avusturya elçisi takdim eyledi. 


Me'müriyyet-i Reşid Bey ve sâire 


Devlet-i Aliyye tarafından Fransa devleti nezdinde bir sefir-i mukimin lüzü- 
mu cihetiyle Âmedi-i Divân-ı Hümâyün Reşid Bey'in derkâr olan ehliyyetine 
mebni Fransa sefâretine ve mütehayyizân-ı hulefâdan Sâdık Rifat Bey'in (Rifat 
Paşa merhümdur) âmedi vekâletine me'müriyyetleri icrâ kılındı. 

İlâve Âmedi Reşid Bey'in Paris sefâretine me'müriyyetine kadar Fransa'da 
Devlet-i Aliyye'ye mahsus sefarethâne yoğ imiş. İbtidâ sefarethâne tahsisi Re- 
şid Bey'in zamânında olmuşdur. 

Reşid Bey'in esâs-ı me'müriyyeti bir müddetden beri Yunan takımıyla Meh- 
med Ali Paşa Devlet-i Aliyye aleyhine Avrupa gazetelerine birçok şeyler yazdırıp 
efkâr-ı umümiyye-i Avrupayı Devlet-i Aliyye'den tenfir içün her türlü esbâb u 
vesâile tevessülden geri durmadılar. Bu efkârın ta'dil ve ıslâhı zımnında süferâ-yı 
ecnebiyyenin her birine birer lisân kullanarak ve gazetecileri celb ederek saltanat- 
ı seniyyenin usül-i atikayı terkle Avrupa'ya tatbik-i hâl etmeye başladığını neşr ü 
işâ'ayı maksad-ı asli ittihâz etmişdir. Bununla beraber Mehmed Ali Paşa'nın kesr- 
i kuvveti ve Cezâyirin i'âdesi maddeleri ol vaktin mühim mes'eleleri olduğun- 
dan muktezâ-yı dirâyet ve ehliyyeti üzere bu mes'eleleri icâb-ı hâle tatbikan hall 
ü tesviyeye gayret eyler imiş. Bu iki mes'elenin en ağırı Mısır meselesi olduğu 
beyânıyla o aralık Fransa'da Cezâyir'den süküt ihtiyârı münâsib (158) olacağını 
ba'zı süferâ müşârünileyhe ihtâr etmişler imiş. Bununla beraber Fransalı Cezâ- 
yir'de olan harekâtını resmi gazetelerle dâimâ ilân edip dururken süküt olun- 
mak nasıl mümkin olabilir yollu cevâblar vermekde olduğunu hurüf-ı ma'hüde 
ile gönderdiği ba'zı muharrerâtda Reşid Bey Bâbıâli'ye iş'âr eylemişdir. 

Reşid Bey Paris'e bi'l-vusül nâme-i hümâyünu krala yeden bi-yedin i'tâ et- 
diği meclis-i kralide müşâhede eylediği ihtirâm ve ri'âyet den bahisle Paris'e 
hin-i vusülünde hoca tedârikiyle fransız lisânı taallümüne bed” eylediği kralın 
mesmü'u olmağla bunun içün izhâr-ı memnüniyyet eylediğini yazmışdır. 

Reşid Bey'in ma'iyyetine mektübi-i sadr-ı âli hulefâsından hemşirezâdesi 
Nuri Bey sır kâtibi, sâbıkan Hendesehâne-i Bahriyye hocası Rühi Efendi birinci 
tercümüân ta'yin kılındı. 

Bir müddet sonra Londra sefâretine dahi Mirlivâ Nâmık Paşa be-tekrâr inti- 
hâb ve ta'yin olundu. Nâmık Paşa def'a-i sâniye olarak Londra'dan avdete 
me'zün oldukda yerine Beylikçi Nuri Efendi Londra sefiri oldu. Ma'iyyetine 
mühimme-nüvisândan Tal'at Efendi ile Tevfik Efendi ta'yin kılındı. Sisam Beyi 
İstefenaki'nin mahdümu Yanko sefâret tercümânı olmuşdur. 

Âmedi hulefâsından Sârim Efendi beylikçi vekili oldu. 


Me'müriyyet-i Âkif Efendi 


Devlet-i Aliyye ile Avusturya devleti beyninde bir müddetden beri sürün- 
.mekde olan Bosna tarafı münâzaa-i hudüdiyyesinin menşe” ve sebebini bi't- 
tahkik icâb-ı hâlin icrâsı me'müriyyeti ile büyük tezkireci Köse Âkif Efendi 
Bosna tarafına i'zâm olundu. 

Harput'da ikamete me'mür vezir İshak Paşa'nın ref'-i vezâretiyle uhdesine 
kapıcıbaşılık tevcih ve Amasya'da mukim Musul Vâlisi sâbık vezir Yahyâ Pa- 
şa'nın Tekfurdağı'na gelip orada ikamet etmesi irâde buyuruldu. 

Rebiyülevvelin onüçüncü (20 Temmuz 1834) günü Beşiktaş Sarayı'ndan 
Beylerbeyi'ne nakl-i hümâyün vuku'uyla ertesi gün rikâb oldu. 

Aksaray ve Beyşehri sancakları öteden beri mütesellimlikle idâre olunmak- 
da ise de o def'a (1591 Karaman Vâlisi Ali Paşa'ya ber-vech-i muhassıllık ilha- 
ken ihâle kılındı. Ali Paşa'nın mahdümu Mehmed Bey'e kapıcıbaşılık ve kâtibi 
Esrâr Efendi'ye hâcelik verildi. 

Deraliyye'de bulunan tekyelerden Kulekapısı ve Kasımpaşa ve Üsküdar 
mevlevihâneleriyle Kocamustafapaşa hankâh-ı şerifi ve Sünbül Efendi hazret- 
lerinin türbe-i münifesi ta'mir ve inşâ olundu. Kulekapısı Mevlevihânesi binâ 
emânetine Zecriyye Muhassılı Lebib Efendi ta'yin kılındı. 

Kocamustafapaşa Hankâhı Serasker Husrev Paşa, Kasımpaşa Mevlevihâne- 
si Kapudan Halil Paşa, Üsküdar Hassa Müşiri Fevzi Paşa taraflarından i'mâr ve 
âsitân-ı hazret-i Mevlânâ kuddise sırruhu dahi muhtâc-ı ta'mir olmağla bunun 
dahi i'mâr ve ihyâsı Konya Vâlisi olarak o esnâda Deraliyye'de bulunan Hacı 
Ali Paşa'ya ihâle ve sipâriş buyuruldu. 

Dersa'âdet'de harikzede olan cevâmi'-i şerifenin /mârına vüzerâ ve bende- 
gân taraflarından himmet olunduğu bâlâda beyân olunmuş idi. Aydın Muhas- 
sılı Ya'kub Paşa ile birâderi Hacı Eyyüb Ağa bu misillü umür-ı hayriyyeyi icrâ- 
ya izhâr-ı hâhiş eylediklerinden Dersa'âdet'de Sarachane derünunda Haydar 
Câmi'-i şerifini Eyyüb Ağa ta'mir ve inşâ etmişlerdir. 

Hibetullah Sultan kethüdâlığı çavuşbaşı sâbık Ali Efendi'den alınıp Kassab- 
başı Şâkir Efendi'ye ve İşkodra Mutâsarrıfı Hâfız Paşa kethüdâlığı Sârim 
Bey'den alınarak Baruthaneler Nâzırı Said Mühib Efendi'ye ve Sârim Bey uhde- 
sinde bulunan keraste emâneti müezzinbaşı sâbık Şâkir Efendi'ye ihâle kılındı. 

Sene-i sâbıka mevâdd-ı askeriyye sırasmda muharrer olduğu üzere müced- 
deden tanzim ve küşâdma karar verilen asâkir-i redifenin Anadolu ve Rumeli 
taraflarında münâsib sancaklardan tertibi zımnında sür-ı hümâyün münâsebe- 
tiyle İstanbul'da olan vüzerâ-yı izâm ile söyleşilip müşârünileyhümün kaleme 
aldıkları lâyihalar mevki'-i müzâkereye konuldukdan sonra bâb-ı fetvâ-penâhi- 
de akd olunan meclis-i umümide dahi dermiyân ve tensib ü istihsân olunarak 
mücibince tasdir olunan emr-i âlileri taraf taraf neşr ü ilân kılındı. Redif müzâ- 
kerâtı bitdikden sonra vülât ve meşâyih ve ulemânın avdetlerine ruhsat (1601 
buyurularak mahallerine avdet etdiler. Çelebi Efendi'ye hin-i avdetde mücev- 
her nişân-ı iftihâr ve atiyye-i seniyyeden başka Konya'da muhterik olup der- 
dest-i inşâ olan hânesinin ikmâli irâde buyuruldu. 

Asâkir-i redife masrafı dahi hassa ve mansüre masârifi misillü mukataât ha- 
zinesi cânibinden tesviye olunacağı cihetle mukataât hazinesi mesâlihi kesb-i 
cesâmet edeceğinden mukataât nezâreti unvânı defterdârlığa tahvil ile Mukata- 
ât Nâzırı Nâfiz Efendi'ye mansüre defterdârı denildi. 

Bâb-ı seraskeri'de redif kitâbeti nâmıyla küşâd olunan me'müriyyete Süvâri 
Yoklamacısı Rüşdi Efendi ta'yin kılındı. 

Zecriye Muhassılı Lebib Efendi tersâne müdiri ve Sivas kapı kethüdâsı Hacı 
Edhem Bey zecriye muhassılı nasb olundu. 


Ta'yin-i emin-i surre ve sâire 


İşbu elli senesi Bursa Mütesellimi Hâfız Ağa surre emini ve sene-i sâbıkada 
surre emini olan Hacı Ahmed Ağa Bursa mütesellimi nasb olundu. 

Tahmishane Müdiri Selim Paşa birâderi Halil Bey vefât etmekle yerine hâce- 
gândan şâir Ziver Efendi nasb ve revgan-ı zeyt ve sabun idâresi Tersâne Müdiri 
Lebib Efendi uhdesinde ise de tersânece meşguliyyetine mâni” olduğundan ne- 
zâreti yine Lebib Efendi uhdesinde olmak üzere divân kalemi emekdârânından 
ve hâcegândan Hamdi Efendi'ye revgan-ı zeyt ve sabun idâresi tefviz kılındı. 

Gemlik kereste nâzırı Kapıcıbaşı Celâleddin Ağa'nın sefine inşâsı husüsunda 
betâeti görünmekle yerine Isparta mütesellimi esbak Hasan Ağa nasb olundu. 


Vürüd-ı vezir-i hâkim-i Hokand 


“Hokand hâkimi Muhammed Han'ın veziri makamında olan Bahâdır Bey ile 
mahdümu ve otuz dokuz nefer âdemleriyle ziyâret-i beytullah niyyetiyle ev- 
velki sene Afganistan'dan Bombay'a ve oradan Cidde'ye gelip ba'de'-hac 
muktedâ-yı millet-i İslamiyye olan Âl-i Osman pâdişâhını ziyâret etmek üzere 
o sene surre-i hümâyün ile Üsküdar'a gelmiş olduğu istihbâr olunmasıyla Üs- 
küdar'da mahall-i münâsibe misâfir verilerek merâsim-i meriyye-i mihmân- 
nüvâzinin icrâsıyla huzür-ı şâhâneye getirilip kendisiyle oğluna mücevher ku- 
tu ihsânıyla memleketi tarafına mutayyeben i'zâm olunmuşdur. (161) 


Zuhür-ı posta 


O vakte kadar muntazam posta usülü görülmüş şey olmayıp derkâr olan lü- 
zümuna mebni nümüne olmak üzere Üsküdar'dan İzmid'e kadar bir posta yo- 
lu yapılmasına hassa müşiri Ahmed Fevzi Paşa me'mür oldu. İkdâmât-ı vâkı'a 
icrâsıyla az bir vakit zarfında yapılmış olduğundan resm-i küşâdı içün zât-ı şâ- 
hâne fayton-süvâr ve ma'iyyetde bulunan bendegân ve me'mürin posta araba- 
larına râkib olarak Üsküdar'dan Kartal'a kadar azimet olunmuşdur. Vükelâ ve 
ricâl-i devletin dahi temâşâlarına irâde buyurularak takım takım gidilip tarik-i 
mezkür temâşâ edilmişdir. Üsküdar'dan İzmid'e kadar müte'addid postahane- 
ler binâ ve her çaryek mahalde musanna, ve üzerleri rakamlı direkler rekz ü in- 
şâ olunmuşdur. Zât-ı hazret-i pâdişâhi ber-minvâl-i muharrer Kartal kasabası- 
na vardıklarında reâyâ tarafından takdim olunan arzıhâlde reâyâdan mecnüne 
bir kızı Müslümân oldu diyerek Müslümanlar zabt u habs etmiş olduğu 
mu'riz-i teşekkide muharrer olduğundan keyfiyyet tahkik olundukda merkü- 
mede eser-i cinnet olmayıp hüsn-i rızâsıyla din-i İslâmı kabül eylediğinden 
imâm efendinin hanesine misâfir ve yerleşmiş iken reâyâ-yı mersüme cem'iy- 
yetle gelip merkümeyi ahz ile ihfâ eylemiş oldukları anlaşılmağla taharrisine 
ibtidâr olundukda boğazında zencir ve ellerinde kayd u bend ile Boğaziçi'nde 
mahbüse olduğu mahalden getirilip muâyene-i etibbâ ile merkümede eser-i 
cinnet olmadığı ve kabül-i İslâmda musırra bulunduğu anlaşıldığından merkü- 
menin atiyye-i seniyye ile tatyibine ve karındaşının küreğe vaz'ıyla te'dibine 
ibtidâr olunmuşdur. 

Dârüssaâde Ağası Abdullah Ağa tarafından Alemdağı'nda tertib olunan zi- 
yâfete teşrif-i şâhâne buyurulmuşdur. 

Mâbeyn-i hümâyünda ba'zı zevâtın musâhiblik unvânıyla istihdâmı mer'i 
ise de o esnâda unvân-ı mezkürun ilgasıyla mevcüd musâhiblerden Abdi Bey 
ile Said Efendi'ye mütekaid kapıcıbaşılık rütbeleri verildi. 

Mâbeyn-i hümâyün kâtiblerinden Said Bey ile Vassâf Efendi'ye rütbe-i 
sâniyenin râdde-i ülâsına mahsus ağır pırlantalı nişânlar ve Tevfik Bey'e sâlise 
nişârı verildi. 

Bâb-ı Seraskeri me'mürlarından mansüre tahrirât başkâtibi Şâkir Efendi ile 
jurnal me'müru Semâi Efendi ve piyâde yoklamacısı İbrahim Efendi ve süvâri 
yoklamacısı İzzet Efendi ve rüznâmçeci Veys Efendi ve mahallât (1621 mukay- 
yidi Hasan Efendi ve redif başkâtibi Mecd Efendi ve yoklamacı Halim Efendi 
ve jurnal me'müru Mustafa Efendi ve Feyzi Efendi ve mahallât kâtibi Yektâ 
Efendi ve hassa başyoklamacısı Ârif Efendi'ye huzür-ı hümâyünda rütbe-i 
râbi'a nişânları verilmişdir. 

Sarrâf tâifesinden Nazaret Darbhâne-i Âmire nâzırı ecille-i ricâl-i Devlet-i 
Aliyye'den Ali Rızâ Efendi'ye âdâba münâfi söz söylemiş olduğundan odası- 
nın muâmelâtına halel gelmemek üzere li-ecli't-te'dib Varna'ya nefy ü iclâ ve 
bir müddetden sonra akd u ıtlak olunmuşdur. 

Niyâbet tarikiyle taşralar mehâkimine gönderilen me'mürin-i şer'iyyenin in- 
tihâb ve ta'yinlerine eshâb-ı menâsıb tarafından dikkat ve İtinâ olunmayıp zi- 
yâde akçe almak tarafına hasr u ibtinâ kılınması ehliyyetsiz hâkimler istihdâ- 
munı müeddi olduğu misillü bilâ-mücib sık sık azilleri ise ızrâr-ı ibâdı ve erbâb-ı 
hakkaniyyet ve ma'lümât olanların bu keyfiyyet adem-i istihdâmını mücib ol- 
duğundan nizâm-ı mahsusunun icrâsma dikkat olunarak iştikâ ve isti'fâsız hiç- 
bir hâkimin azl olunmaması ve esbâb-ı iştikâ ve isti'fânın hafi ve celi tebyin et- 
dirilmesi ve mansıb sâhibleri kapı kethüdâları taraflarından mâhiyye ve harc-ı 
bâbların zımnına cesâret kılınmaması içün lâzım gelenlere tenbihât-ı icâbiyye 
icrâ olundu. 

Zahire Nâzırı Hacı Veli Ağa'nın kapan-ı dakik tüccârıyla ba'zı esnâf hakla- 
rında ta'addiyâtı ve tarafından taşralara gönderdiği mübâyaacıların uygunsuz- 
luğu azlini icâb ederek yerine ricâlden Hâdi Efendi'nin zahire nezâretine ve 
kalyonlar kâtibi sâbık Mustafa Efendi'nin anbar emânetine me'müriyyetleri ic- 
râ kılındı. 

Mübâyaât-ı miriyye maddesinin ibâdullah hakkında mazarratı mücib olma- 
mak üzere lâzım gelen tedâbire teşebbüs olunarak Hâdi Efendi'nin ittihâz etdi- 
ği süret-i nizâmiyyenin icrâsıyla müşârünileyh mazhar-ı taltif-i âli olmuşdur. 

Zahire nâzırları o vakte kadar mesâlih-i me'mürelerini kendi hânelerinde 
rü'yet ederler idi. Sâir nezâretler misillü aklâm ve me'mürin birlikde bulunmak 
üzere zahire nezâretine saray-ı hümâyünda maliyye hazinesi civârında müsta- 
kil bir mahal zahire hazinesi ittihâz kılındı. 

Kayseriyye Mutasarrıfı Osman Nüri Paşa ile Selânik Muhassılı Ömer Pa- 
şa'nın vuku”-ı (163) infisâlleriyle Başbakıkulu Müsâ Ağa Kayseriyye ve birâde- 
rini Siroz'da ikame etmek üzere Siroz Muhassılı İbrahim Paşa Selânik muhassı- 
lı ve mutasarrıfı nasb ü ta'yin ve Osman Paşa Tokad'a ve Ömer Paşa ref--i vezâ- 
retle Bursa'ya nefy ü iclâ kılındı. 

Bunların azl ü nefylerini ahâli hakkında tahakkuk eden mezâlim ve ta'addi- 
yâtı icâb etmişdir. Mirâhür-ı sânilik hidmeti lüzümsuz şey olduğundan lağvıy- 
la Mirâhür-ı sâni Veli Paşazâde İsmail Bey Müsâ Ağa'nın yerine başbakıkulu 
nasb olundu. 

Bir müddetden beri İran-zemin şahı Fethali Şah elli senesi Cumadeluhrâsın- 
da (5 Ekim-2 Kasım 1834) dâr-ı bekaya sefer ederek yerine geçen sene vefât 
eden veliahd Abbâs Mirzâ'nın oğlu Mirzâ Muhammed Han'ın câlis-i erike-i şâ- 
hi olduğu istihbâr olundu. 

İstitrâd Muharrir-i fakir o tarihlerde medrese-nişin olarak Fâtih Câmi”-i şeri- 
finde taallüm-i ulüm ile meşgul olduğum hâlde a'yân-ı kirâmdan Kemâl Paşa 
hazretlerinin meclis-i maârif-enislerine müdâvim idim. Takvimhâne nâzırı 
Vak'a-nüvis Es'ad Efendi merhümla müşârünileyhin ülfeti olmağla “Müntaha- 
bât-ı Şuarâ” nâmında Es'ad Efendi'nin kaleme almakda olduğu kitâbı hikâye 
ile Fethali Şah'ın intikaline bir tarih bulunur ise birlikde Es'ad Efendi'ye gidilip 
irâ'e edilmesini dermiyân eyledikde taraf-ı hakirânemden bi'l-bedâhe “Gitdi 
ukbâya şeh-i İraniyân” mısra'ı ityân olunarak lede'l-hesâb tâm tarih tesadüf eyle- 
diğinden birlikde akşamdan sonra Es'ad Efendi'nin konağına gidilip nakl-i mâ- 
cerâ ile tarih-i mezkür takdim olunmuş idi. İşte bu kaziyye netice-i feyz ü 
rifatimin mukaddeme-i mes'üdesi olarak iki seneden sonra müşârünileyh 
Es'ad Efendi fakiri Takvimhane'ye me'mür eylemişdir ki otuz seneden ziyâde 
devâmla oranın nâzırlığına kadar terfi” eylemişimdir. 

Erbâb-ı maârif ve kemâlden Müsâ Safveti Efendi'ye Divân-ı Hümâyün hâce- 
liği tevcih olundu. Vüzerâ kapı kethüdâlarından Hasib Efendi'nin evkaf-ı hü- 
mâyün nâzırı nasbı sebebiyle uhdesinde olan kapı kethüdâlıklardan Bağdad ile 
kapudan paşa kethüdâlığı ibka ile Trabzon ile Elviye-i Selâse ve Aydın kapı ket- 
hüdâlıkları Hasib Efendi ma'iyyetinde müstahdem mümâileyh Müsâ Efendi'ye 
ve Hersek ve Rodos kapı kethüdâlıkları Nâşid Bey'e ve Belgrad ve Teke ve İv- 
ranya kapı kethüdâlıkları esbak gümrükçü Mehmed Bey'e ihâle olundu. 

Devlet-i Aliyye ile Rusya devleti beyninde pâyidâr olan esâs-ı müsâlemetin 
nişâne-i teekküd (164) ve takarrürü olmak üzere Petersburg'da kâin fabrikalar 
ma'mülâtından taraf-ı şâhâneye irsâl olunan hedâyâ-yı nefise Rusya sefiri Pon- 
tiyef vâsıtasıyla Beylerbeyi Sarayı'nda huzür-ı hümâyüna arz ile mahzüziyyet-i 
seniyyeyi mücib olmuş ve havâss-ı bendegâna muâyene ve temâşâsına irâde 


buyurulmuşdur. 
Ba'zı mevâdd-ı ıslâhiyye 


Bâlâda beyân olunan İzmid posta caddesinin muhassenâtı ve masârifi mü- 
şâhede ve tecrübe olunduğundan bunun ta'mimi zımnında refte refte inşâsına 
mübâderet olunmak üzere evvel-emirde İstanbul'dan Edirne'ye kadar tesviye 
olunmasına ve aceze ve bikes içün hastahaneler yapılmasına ve ta'mim-i ulüm 
u maârif içün her mahalde mektebler yapılarak etfâl-i ahâlinin a'mâ-yı cehlden 
vikayesine ve emniyyet-i ebnâ-yı sebil ve emr-i ticâret ve âsâyiş-i memleketi 
teshil içün polis usülüne teşebbüs olunmasına ve daha bu misillü menâfi'-i 

memleketi mücib olur Avrupa'da mer'iyyü'l-icrâ olan kâffe-i nizâmât-ı hasene- 
nin istihsâl-i esbâb-ı lâzimesine irâde buyurulmuşdur. . 

Rum ve Ermeni-ve Katolik patriklerine huzür-ı şâhânede birer kıt'a iftihâr 
nişânları ihsân buyuruldu. 

Sivas Vâlisi Reşid Paşa ma'iyyetinde bulunan asâkir-i muntazamânın bizzât 
tesviye-i umür-ı lâzimelerine vakti olamadığına mebni Tophâne nâzırı ecille-i 
ricâlden Ârif Bey asâkir-i muntazama nezâreti unvânıyla Reşid Paşa ma'iyyeti- 
ne me'mür oldu. 

Masârifât nâzırı Hacı Ali Bey Ramazan-ı şerifin onbeşinci (15 Ocak 1835) ge- 
cesi beyne'İ-işâ'eyn vefât etmekle Gümrükçü Sâlih Bey masârif nâzırı ve İzmir 
ihtisâb nâzırı Tâhir Bey Matbah-ı Âmire emâneti inzimâmıyla gümrükçü nasb 
olundu. 

Tâhir Bey'e İzmir'ce hidmet-i mesbükasına mükâfâten nişân-ı iftihâr verildi. 
Mevâdd-ı müteferrikasıyla İzmir ihtisâb nezâreti mahdümu ve İzmir'de vekili 
Hüseyin Bey'e kapıcıbaşılık rütbesiyle ihâle kılındı. 

Şevvâlin beşinci (4 Şubat 1835) günü Mi e eyâlât ve elviye vülât ve mu- 
tasarrıfları umümen ibka olundu. 

Benât-ı ismet-sıfât-ı pâdişâhiden Mihrimâh Sultan'ın vakt-i tezvici takarrüb 
eylemesiyle kethüdâlık hidmeti Tophâne Nâzırı Hacı Sâib Efendi'ye ihâle kılın- 
dı. Darbhâne-i Âmire'de imâl olunagelen üçlük rub'iyye altınının ayârı onaltı 
(1651 ve cirmi küçük olması sebebiyle hurdesi çok zuhür ederek kesretle i"mâli- 
ne tekellüf olunduğundan muâmelât-ı nâsı teshil içün mezkür altının terkiyle 
beheri iki kırat ve memdühiyye misillü yirmi ayârında olarak beş guruş fi ile 
memdühiyye rub'iyyesi /mâline şürü' olunmuşdur. 


Zamâim-i vezâif ve sâir 


Dersa'âdet ve Bilâd-ı Selâse'de muhtâc-ı ta'yin ve harikzede olan bi'l-cümle 
cevâmi' ve mesâcid-i şerifenin ihyâ ve binâsına ve hademesinin dahi vezâif-i 
mukannenelerinin zammına irâde buyurularak muktezâları icrâ kılındı. Evkaf-ı 
şerife hademesiyle vazifeleri hakkında müceddeden kaleme alınan nizâmnâme 
mevki'-i icrâya vaz' olundu. 

Cebbârzâde Abbas Bey'in ba'zı husüsa mebni kapıcıbaşılığı ref olunmuş 
imiş. O sene Ramazan-ı şerifinde (1-30 Ocak 1835) Sultan Bâyezid Câmi'inde 
mir-i mümâileyhin yedi sekiz yaşında kerimesi gezerken manzür-ı şâhâne bu- 
yurularak celbiyle kimin çocuğu olduğu su'âl olundukda Abbas Bey'in olduğu 
anlaşılarak bu vesile ile rikâb kapıcıbaşılarına ilhaken rütbesi ibka kılındı. 

Rumeli Vâlisi Kavanozoğlu Hüseyin Paşa vefât ederek yerine Elviye-i Selâ- 
se mutasarrıfı Mahmüd Hamdi Paşa nasb olundu. 

Mesâlih-i Irakiyye içün Bağdad tarafına i'zâmı bâlâda muharrer Anadolu 
Muhâsebecisi Âgâh Efendi o esnâda İstanbul'a avdetle masârifât nâzırı sâ- 
bık müteveffâ Hacı Ali Bey'in me'mür-ı inşâsı olduğu vapurhâneler ebniyesi 
emâneti ile Bağdad ve Şehrizor kapı kethüdâlıkları mümâileyhe ihâle kılın- 
dı. 

Avusturya devleti tebaasından Viyana'da mukim Hammer nâm hünerver-i 
allâme Zemahşeri'nin Etvâku'z-zeheb ismiyle müzehheb olan kitâbını Nemçe li- 
sânına tercüme ile tab” u temsil etdirdiği nüshalardan bir tanesini İstanbul'da 
Nemçe sefâreti vâsıtasıyla manzür-ı şâhâne buyurulmuş ve bu misillü erbâb-ı 
hüner ve kemâlin nezd-i saltanat-ı seniyyede kadr ü haysiyyeti mer'i bulunmuş 
olduğundan mütercim-i mümâileyhe murassa' kutu ihdâsıyla tenvir-i divânha- 
ne-i maarif kılınmışdır. 


Hahambaşı nasbı 


-Milel-i sâire Patrikleri gibi o vakte kadar Yehud milletinin hahambaşılarının 
nasb u intihâbı Bâbıâli'de icrâ olunmayıp beynlerinde intihâb ve ta'yin oluna- 
gelmiş ise de (1661 hahambaşılarm dahi nasb u ta'yinleri Bâbıâli ma'rifetiyle ic- 
râ ve nişân-ı iftihâr itâsı husüslarına karar verilmişdir. 

Bosna eyâletinde dahi asâkir-i redife tahririyle masârifinin tertib ü tesviyesi 
erkân ve ahâli-i memleket tarafından taahhüd olunduğuna dâir ma'rüzât-ı ma- 
halliyye o esnâda Bâbıâli'ye vârid olmuşdur. 

UÜmür-ı vakfiyye mine'I-kadim haremeyn, evkaf, şeyhülislâm nezâretlerine 
taksimen üç süretle idâre olunmakda olup bunlardan evkaf-ı hümâyün ile şey- 
hülislâm nezâretleri tahtında olanlar yoluyla idâre kılınmakda ise de dârüssa- 
âde ağası nezâretlerinde bulunan haremeyn evkaf-ı şerifesinin ise hüsn-i idâre- 
si ehemm ü elzem olduğuyla beraber dârüssaâde ağalarının diğer me'müriy- 
yetlerle iştigalleri mâni'-i dikkat bulunduğuna mebni nezâret unvânı kemâ-fi”s- 
sâbık bâki olarak haremeyn muhâsebeciliğinin lağvıyla başkâtib Nazif Efendi 
her bir husüsat-ı vakfiyyeden mes'ül olmak üzere haremeyn hazinesi müdiri 
ta'yin kılındı. 

İzmid sahasında inşâ olunan gemiler ile Tersâne'ye muktezi İzmid ve Bolu 
sancaklarından müretteb kerestelerden Tersâne'ye yarar ağaçları öteki beriki 
kiserek telef etmekde olduklarından Kapudan-ı Deryâ Fevzi Paşa himmet-i 
mahsusasıyla bu husüs taht-ı nizâm ve usule konularak icâbı icrâ kılındı. 

Şöyle ki evvel-emirde mevâki'-i lâzime ba'de'-muâyene kereste çıkan dağ- 
ların haritası yapılması ve Tersâne'ye yarar ağaçlara kurşundan birer alâmet 
vaz'ıyla o misillâ ağaçların kat'ına mesâğ verilmemesi ve kış günleri kereste 
naklinde su'übet çekilmemek içün kereste dağları civârlarında münâsib kereste 
anbarları yapılması misillü şeylerden ibâretdir. 

Zamime Zann-ı fakirâneme göre nizâm-ı mezkür hakkıyla icrâ olunmamış- 
dır. Zirâ muharrir-i fakir altmış yedi (1851) tarihinde Anadolu eyâlâtı teftiş kitâ- 
beti me'müriyyetiyle geşt ü güzâr etdiğim esnâda İzmid sancağının tahkikâtı 
sırasında bu kereste maddesi dahi güzerân etmiş idi. Adapazarı tarafı cibâlinde 
felenklik ya'ni büyük gemiler içün kızaklığa mahsus diğer mahalde bulunma- 
yan ve yetişmesi bir kaç yüz senelere mutavakkıf olan karaağaçların kat'ına 
tekneci lâzlardan beşer onar guruş alıp (1671 müdirin ruhsat verdiği tahkik 
olundukda derhâl men'i ve müdirin azli ile keyfiyyet Bâbıâli'ye ve makam-ı 
kapudaniye bildirilmiş idi. 

Tersâne kethüdâsı Hacıoğlu Mehmed Bey vefât etmekle yerine Riyâle-i hü- 
“mâyün Nu'mân Bey ve onun yerine Arnavudzâde Ahmed Bey nasb olundu. 

Paris sefaret-i seniyyesi tercümânı tercüme odası hulefâsından Ruhiddin 
Efendi'ye Divân-ı Hümâyün hâceliği verildi. 


Vak'a-i Tıfılbuz ve sâire 


O esnâda Tırhala taraflarında ref'-i livâ-yı isyân eden Arnavudluk sergerde- 
lerinden Tıfılbuz üzerine sevk olunan kuvve-i askeriyye ile merküm firâr etmiş 
sonradan yine tek durmayıp Berat sancağı taraflarında meydana çıkarak şeka- 
vet-i sâbıkasını tekrar etdiği istihbâr olundukda usül-i hakimâne ile cem'iyyeti 
dağıtıldığı sırada merküm kemâ-fi's-sâbık firâr etmiş olduğunu Rumeli Vâlisi 
Mahmüd Hamdi Paşa Bâbıâli'ye inhâ eylemişdir. 

İstitrâd Tıfılbuz muahharen bâb-ı merhamet-meâb-ı Devlet-i Aliyye'ye ilticâ 
ve dehâlet ile İstanbul'a gelerek ba'zı hidemâtda istihdâm olunmuş ve mirimi- 
rânlık rütbesini hâiz olup vefâtına kadar müddet-i medide Üsküdar muhâfızı 
bulunmuşdur. 

Cum'a ve Ciharşenbe günleri haftada iki defa huzür-ı sadr-ı a'zamide mu- 
râfaât-ı şeriyye icrâsı mer'i ise de Cum'a günleri Cum'a namazı münâsebetiyle 
murâfaa vakti teng olduğundan Pençşenbe ve Pazartesi günleri murâfaaya tah- 
sis kılındı. 

Bir müddetden beri derdest-i inşâ olan Tersâne Divânhanesi Kapudan Tâhir 
Paşa ma'rifetiyle reside-i hitâm olmasıyla Tâhir Paşa tarafından tehyie olunan 
akşam ziyâfetine rağbet-i şâhâne buyurulmuşdur. 

Kethüdâ-yı sadr-ı âli Pertev Efendi'nin divânhaneye nazm eylediği tarihdir: 

Pertev hitâmını gözledi tarih-i tömmın söyledi 

Sultan-ı bahreyn eyledi ihyâ bu dtvânhaneyi 1250 


İnşâ-i Mekteb-i Harbiyye 


Hassa müşiri Fevzi Paşa ma'rifetiyle inşâ ve itmâm olunmuş olan Harbiyye 
Mektebi ile (1681 Tophâne ve tüfenkhânelerde "mâl olunan mühimmât muâye- 
ne olunarak mazhar-ı tahsin-i âli olmuşdur. 

Takvimhâne nâzırı Vak'a-nüvis Es'ad Efendi'nin Harbiyye Mektebi'ne 
tarihidir: 

İktizâ-yı ilm ü irfânıyla hâkan-ı zamân 

Askerine kıldı tebyin matlab-i harbiyyeyi 

Yek kalemle çıkdı Es'ad işbu tarih-i metin 

Yapdı “Şeh Mahmüd”-ı Adli mekteb-i harbiyyeyi 

1250 

Ermeni milleti içinde patrikleri tarafından ba'zı te'dibi lâzım gelenlerin 
terbiyyeleri merâm olundukça Katolik milletine ittibâ” ile terbiyeleri müteas- 
sir olduğu ve bu keyfiyyet tahrir-i nüfüs maddesine dahi halel vereceği ecil- 
den fi-mâ-ba'd iki millet beyninde bu makule uygunsuzluk vuku'a gelmemek 

içün nizâma rabtı husüsu Ermeni patriki tarafndan bâ-takrir. istid'â ve istir- 


olup bu iki millet cümleten reâyâ-yı Devlet-i Aliyye'den olarak mukaddemâ 
başka başka patrik nasbıyla tefrikleri beynlerinde olan mugayeret-i mezhe- 
biyye iktizâsından neş'et etmiş ve Ermeni milleti içinde uygunsuz olanlar Ka- 
tolik milletine tebaiyyet eylemeleri husüsuna mesâğ gösterildiği süretde mil- 
letçe usül ve râbıtalarına halel geleceğinden başka Devlet-i Aliyye'nin nizâ- 
mât-ı mülkiyyesinden olan tahrir madde-i hayriyyesinin ihlâlini mücib olaca- 
ğı ve nüfüs defterinde Ermeni işâret olanlar muahharen Katolik defterine sebt 
olunması ve kezâlik Katolik tarafından dahi Ermeni milletine rücü' edecek 
olanlar dahi nüfüs defterlerinde Katolik namıyla mukayyed olduğuna binâen 
tashihi lâzım gelerek karışıklık olacağı derkâr ve bu maddeye nizâm verilme- 
dikçe mahzüru ve dâimâ iki millet beyninde imtidâd-ı münâzaayı müstelzim 
olacağı âşikâr olduğuna ve millet-i mersâmenin ikisi de Devlet-i Aliyye'nin 
reâyâsı olmak cihetiyle iki milletin dahi himâyesi ve beynlerinde imtidâd-ı 
münâzaayı mücib keyfiyyâtın izâlesi saltanat-ı seniyyenin şime-i celile-i raiy- 
yet-perveri ve merhameti iktizâsından idüğine binâen Ermeni Katolik milleti 
tarafından kabül olunmamak ve kezalik Katolikler dahi Ermeni tarafına ka- 
rışmamak üzere bir taht-ı râbıtaya konulması usül ve nizâm-ı Devlet-i Aliy- 
ye'yi vikaye demek olacağından fi-mâ-ba'd mücerred nizâm-ı mülk iktizâsın- 
ca (169) iki milletin bulundukları heyet-i mecmüaları üzere iki tarafdan yek- 
diğere ittibâ” edecek olanlar zinhâr kabül olunmayıp men' olunmaları zım- 
nında patriklerine müekked ve müşedded tenbih olunması husüsuna irâde-i 
kat'1a-i pâdişâhi müteallik buyurularak mücibince buyuruldular tasdir olun- 
muşdur. 


Velâdet ve mevâdd-ı sâire 


Damad Halil Paşa halilesi Sâliha Sultan'ın elli senesi Zilka'desinin yirmi- 
ikinci (22 Mart 1835) günü bir erkek çocuğu dünyaya gelmiş ve saray-ı sultani- 
ye teşrif-i şâhâne vuku'uyla taltif buyurulmuşdur. 

Ertesi günü vükelâ saray-ı sultaniye azimetle tebrik-i velâdet eylemişlerdir. 

Niş Muhâfızı Elbasanlı Salih Paşa'nın reâyâ hakkında mesmu' olan ta'addisi 
sebebiyle yerine Kayseriyye mutasarrıfı esbak Osman Paşa nasb olundu. 

Darbhâne-i Âmire hademe ve me'mürinin umür-ı me'mürelerinde müşâhe- 
de olunagelen hüsn-i hareket ve hidmetlerini takdiren nâzırı bulunan ecille-i ri- 
câlden Ali Rızâ Efendi sahâbetiyle darbhâne mütehayyizân-ı me'mürini huzür-ı 
şâhâneye çıkarılarak nâzır-ı müşârünileyhe gayet girân-bahâ pırlanta yüzük ve 
ma'iyyet me'mürlarına rütbe ve nişanlar ve Mübâyaacı Karabet ile Kuyumcu- 
başı Eyrem”e bir kıt'a nişân ihsânıyla cümlesi mazhar-ı iltifât-ı âli olmuşlardır. 


Mevâdd-ı ilmiyye 


Evkaf müfettişi fuhül-i ulemâdan İmamzâde Es'ad Efendi'nin azliyle yerine 

miri kâtibi müderrisinden Şükri Efendi ve onun yerine kapan nâibi sâbık mü- 
derrisinden Osman Efendi ta'yin kılındı. 

İlâve Ol vakit evkaf müfettişliği şimdiki gibi beher sene tevcih olunur menâ- 
sıb-ı ilmiyyeden değil idi. Osman Efendi kudemâ-yı vüzerâ-yı izâmdan Rume- 
lihisarı'nda kâin sâhilhânesinde mukim iken intikal-i dâr-ı bekâ eden Osman 
Paşa'dır. (1701 

İmamzâde Es'ad Efendi'ye Edirne pâyesi ve ba'zı erbâb-ı ulüma terfi'-i rü- 
teb-i medâris ile iltifât olundu. 

Şeyhülislâm arzıhâlcisi kuzatdan Hasan Re'fet Efendi'ye İstanbul rüüsu ve- 
rildi. Sudürdan iken vefât etmişdir. Rüüsuna ol vakit “Rüüs Re'fet Efendi'ye pek 
ahsen” (1250) tarihini fakir söylemiş idim. 

Hâmise müderrislerinden Besim Efendi'nin vefâtı cihetiyle silsile-i meşâyih 
buyurularak Trabzoni Ali Efendi bi'l-imtihân zeyl-i meşâyihe kayd olundu. 


Mevâdd-ı askeriyye 


Mirlivâ Hayreddin Paşa livâsının Sisam'dan avdet eden üçüncü Ferhad Bey 
alayından donanma-yı hümâyün ma'iyyetinde bulunarak Dersa'âdet'e gelen 
ba'zı zâbitân ve neferâta hidemât-ı vâkı'alarını takdiren Bâb-ı Seraskeri'de hu- 
zür-i şâhânede imtiyâz nişânları ”tâsıyla sunüf-ı askeriyye taltif kılındı. 

Asâkir-i redifeden Karahisar-ı Sâhib ile Ankara, Kengırı sancaklarından üç 
ve Siroz ile Menteşe sancaklarından birer tabur redifin tahriri hitâma reside ola- 
rak defterleri tevârüd eylemişdir. 

Diğer mahallerden dahi vürüd eden defterler müciblerince her tabura ma- 
halleri hânedânından binbaşılar nasb olunmuşdur. 

Sivas Vâlisi sadr-ı esbak Reşid Mehmed Paşa idâresinde bulunan mahaller- 
den maâdin-i hümâyün kazâlarından müretteb üç tabur asâkir-i redifeye Palu 
hükümetine evlâdiyyet şartıyla mutasarrıf olan İsmail Bey miralay nasb olundu. 

Erzurum'da bulunan asâkir-i mansüre onaltıncı alayının miralayı Sâlih Bey 
ihtiyârca olması cihetiyle yerine Dâvud Paşa livâsının birinci alayı kaim-maka- 
mı Siyâhi Ahmed Bey ta'yin kılındı. (1711 


Mevâdd-ı hariciyye 


O sene İran Şahı Fethali Şah ile Avusturya imparatoru vefât etmişdir. Müşârü- 
nileyhümâdan Avusturya imparatoru Birinci Fransuva (Franz) sene-i hâliye Zil- 
kadesinin onbirinde (11 Mart 1835) vefât etmişdir. Muhtasarca terceme-i hâlidir. 

1206 sene-i hicriyyesinde (1791/92) imparator oldukdan sonra Fransa Cum- 
huriyyeti ve bâ-husüs Birinci Napolyon ile bi'd-defaât ya'ni yirmi sene müte- 
mâdiyen etdiği muhârebelerde mağlüb ve nihâyet Avusturya memâlikinden 
bir haylisi Napolyon tarafından mazbüt ve menhüb olarak Napolyon iki def'a 
Viyana'ya girmişdir. Muahharen Prusya ve Rusya devletleriyle ittifâk edip 
Laypzig muhârebesinde Napolyon'a galib gelerek Rusya imparatoru ile Prusya 
kralı beraberce Paris'e bi'd-duhül Napolyon'u isti'fâya mecbür eylemişlerdir. 
İmparator Fransuva ile başvekil Prens Meternih Devlet-i Aliyye'nin muhibb-i 

kadimi olduklarından başka Devlet-i Aliyye'nin istiklâl ve istikbâlini muhâfaza 
tarafdârı idiler. Fransalılara mağlüb olduğu sırada bi't-tabi' zâyi' edilmiş olan 
Nemçe imparatorluğu unvânı bâlâda zikr edilen muzafferiyyetden sonra Avus- 
turya imparatorluğu te'sis ve birtakım nizâmât ve kavânin-i nâfi'a neşr ü ilân 
eyleyerek Avrupa hükümetlerinin çoğuna takaddüm edercesine bir hükümet-i 
muntazama teşkiline muvaffak olmuş ve bu cihetle ibka-yı hüsr-i sıyt u niknâ- 
mi ile müşârün bi”l-benân oldukdan sonra ber-vech-i muharrer bin ikiyüz elli 
sene-i hicriyyesinde vefât eylemişdir. 

Avrupa gazetelerinde başlıca olarak muharrer olan havâdis İspanya'da vu- 
ku' bulan krallık niza'ından dolayı zuhür eden ihtilâle dâirdir. 

“Toskana hükümetine müteallik mesâlih-i vâkı'a Avusturya sefâreti tarafın- 
dan rü'yet olunagelmiş ise de hükümet-i mezküre ile Devlet-i Aliyye beyninde 
mün'akid ticâret mu'âhedesi icâbınca hükümet-i mezküre tarafından İstanbul'a 
gönderilen maslahat-güzâr timâdnâmesini takdim eylemişdir. 

Takvim hulâsaları burada hitâm buldu. Bundan aşağısı evrâk-ı resmiyye ve 
ba'zı tahkikat-ı mevsüka havâdisidir. 

Mürür nizâmnâmesinin takarrür-i ahkâm-ı matlübesi zımnında Memâlik-i 
Mahrüsa'da umümen jurnal tutulması usulüne karar verilmişdir. Binâenaleyh ta- 
raf taraf jurnal me'mürları ta'yiniyle zavâbıt-ı memâlikin ez-ser-i nev takviyesine 
ihtimâm olunmuşdur. Şöyle ki 11721 her sancağın vâli ve mutasarrıfı ve müteselli- 
mi Zir-i idârelerindeki mahallerin mikdâr-ı nüfüsuyla mürür u ubür eden eşhâsın 
kemmiyyet ve keyfiyyetini bilmek içün mahallât muhtâr ve esnâf ve hancılar ket- 
hüdâlarıyla kirâcıbaşılar beher yevm bulundukları mahallere gelip gidenlerin ve 
cüz'i külli vukuât-ı memleketin yevmiyye jurnallerini memleket zâbitine teslim 
ile oradan vâliye irsâl olunup vâli tarafından dahi beher mâh umüm jurnalleri İs- 
tanbul'a gönderilmek ve bu husüsun icrâsı içün kürsi-i livâ olan mahallerde bir 
veya iki nefer jurnal kâtibi ta'yin ve nüfüs kâtibleri misillâ maâşlar tahsis olun- 
mak üzere kaleme alınan nizâmnâmesi vülât-ı izâma irsâl olunmuşdur. 

İlâve Bu usülün memleketce lüzümu bedihi ise de acabâ ol vakit umüm me- 
mâlikden gelmesi karargir olan jurnalleri İstanbul'da kangı dâire me'mürları hak- 
kıyla muâyene etmişdir ve ne kadar müddet bu usül üzere gidilmişdir bilemem. 


Me'müriyyet-i Miralay Kâmil Bey be-cânib-i Rumeli 


O esnâda Sırplıya hem-civâr olan ba'zı mahallerde tedârikât-ı askeriyyenin 
lüzümu hiss olunduğu sırada Prizren Mutasarrıfı Mahmüd Paşa'nın oralardan 
teb'idi kaziyyesi dahi tasavvur olunmağla bu misillü şeylere dahi Hendesehâ- 
ne Miralayı Kâmil Bey bâ-irâde-i seniyye Rumeli Vâlisi cânibine ta'limât-ı 
mahsusa ile i'zâm olundu. 


İrsâl-i nişân be-süy-i Miloş 


Sırplıya verilen imtiyâzât ve müsâadât-ı mütevâliye cümlesinden olmak 
üzere nişân-ı iftihâr ile dahi taltif ve bu vesile ile huşünet ve ruünet ...sinin tah- 

râ-yı benâmdan Hüseyin Paşa'nın masrüf olan mesâ'i-i dirâyetkârânesi ve 
Devlet-i Aliyye ile Miloş beyninde vâki” olan vesâtet-i reviyyet-mendânesi ha- 
sebiyle ekser evkatda Sırbiyece olan mesâlih-i mühimme Hüseyin Paşa'nın tav- 
sitiyle cereyân eder ve Miloş'un Hüseyin Paşa'ya kemâl-i emniyyeti olduğun- 
dan Hüseyin Paşa'nın re'y ü kararını kabül tarafında bulunur idi. 

Bu münâsebetle Hüseyin Paşa tehdid ü tahvif ve tesvif ü taltif tarikleriyle 
imrâr-ı vakt ederek Bâbıâli'yi tasdi'âtdan vikayeye çalışır imiş. Ol vaktin Sırbi- 
ye idâre rüesâsından Avram Kâhya ile sâir krezlere gösterdikleri emniyyet se- 
meresiyle merkümları tarafına celb eylemiş idi. (1731 

Nevâhi ilhakından sonra nizâ'ı eksik olmayan hudüd işlerinde Miloş'un 
tasaddi eylediği mesmü'u olan harekât-ı vahşiyyesinin terkine dâir vuku' bu- 
lan ihtârât-ı nesâyihkârânesinin te'sirsiz kaldığını Hüseyin Paşa hisseyledikde 
o aralık Miloş tarafından geldiği haber verilen me'mürun hin-i vürüdunda Hü- 
seyin Paşa hazinedârı Kapıcıbaşı Çerkes İsmail Ağa'yı celb ile şimdi hazinede 
altın sandıklarını aç, torbalar hazırla, divân efendisini çağır emrim var, ben de 
geliyorum diye Hüseyin Paşa hazine odasına (kendi hazinesi) vardığı zamân 
Miloş'un me'müru Hüseyin Paşa'ya hazine odasında mülâki olur görür ki 
meydana yığınlarla altınlar serilmiş, müte'addid hazine me'mürları ta'dâd ile 
meşguller. Bu mütelâşiyâne hareketin sebebini su'âl edince bir kaç güne kadar 
ma'nâsı ma'lüm olur, ben devletimin sâyesinde bu paraları ancak böyle bir gün 
içün iddihâr etmişimdir. Söz ile birşeyin çaresi bulunmadığı zamân silâh ile ha- 
reket etmek lâzımdır demesine mukabil me'mür-ı merküm kaziyyeye vâkıf ol- 
dukda hemen dâmen-i /tizâra sarılarak müşârünileyhe bu azimetinin te'hirini 
ricâ ile mukaddemâ beynlerinde cereyân eden maslahatın tesviyesine bakılaca- 
ğını taahhüd ederek kalkıp Miloş cânibine giderek vuku!'-ı hâli hikâyet eyleme- 
si üzerine Miloş tarafından derhâl Hüseyin Paşa'nın teskin-i nâire teşebbüsüne 
müsâraat olunmuş olduğu tahkikat-ı sahihadandır. 

Gelelim mâ-nahnü fihe. Hüseyin Paşa'nın Bâbıâli'ye ihtârı üzerine taraf-ı 
şâhâneden müsâade buyurulan nişân-ı iftihâr vâsıtasıyla Miloş'a tâ olunmak 
üzere Hassa Müşiri Ahmed Fevzi Paşa ma'rifetiyle Hüseyin Paşa'ya gönderil- 
mişdir. 

Nişânın Vidin'de Hüseyin Paşa'ya vusülünde keyfiyyeti Miloş'a tebşir ve 
bu vesile ile mülâkat olunmasını dahi işrâb eylemişdir. Miloş bu habere vâkıf 
oldukda Hüseyin Paşa'ya emniyyeti ber-kemâl olduğundan Vidin civârında 
re's-i hudüda gelip orada mülâkatla nişân resminin icrâsına karar verilmiş ve 
ol sâretle Hüseyin Paşa esbâb-ı haşmet ve vezâreti ile Vidin'den ve Miloş mer- 
kez-i hükümetinden kalkıp fi 9 C sene 50'de (13 Eylül 1834) Vidin'e üç saat 
Bragova nâm mahalde mülâki oldular. Tarafeynden hüsn-i muâmelât cereyâ- 
nından sonra ta'lik-i nişân resmi ve ateşli ta'limler icrâ olunmuş ve Sırbistan'a 
ilhâk olunan mahallerde bulunan emlâk-i İslâmiyye (174) ve husüsât-ı sâireye 
dâir müzâkeret cereyân eylemiş ve teşekkürü hâvi Miloş'un muharrerâtıyla ku- 
renâ-yı şâhâneye ihdâ eylediği şeyler Hüseyin Paşa vâsıtasıyla Fevzi Ahmed 
Paşa'ya gönderilmişdir. 


Vak'anüvis Ahmed Lütfi Efendi Tarihi -4 831 


Miloş'a ve Sırp milletine verilen nişân ve imtiyâzâta teşekkür içün Miloş'un 
İstanbul'a gelmesi münâsib olacağına dâir Hüseyin Paşa tarafından vâki” olan 
ihtârât-ı müessire üzerine Miloş bu keyfiyyeti hey'et-i idârece mevki'-i müzâ- 
kereye koyup güyâ kendisinin gitmesi uyamayıp karındaşının ve yâhüd famil- 
yasından diğerinin gönderilmesini re'y etdiklerini bir aralık ve bir müddetden 
sonra Rusya imparatorundan istizân ederek re'yine muntazır olduğunu Hüse- 
yin Paşa'ya inhâ eylemişdir. 

Sene-i âtiyede İstanbul'a sıklet-bahş olduğu havâdisi yazılmışdır. 


Me'müriyyet-i Nâbi Efendi be-cânib-i Sırbistan 


Sırbistan ahâlisiyle Miloş beyninde ba'zı münâzaat ve münâkaşat tekevvü- 
nüyle ihtilâl emâreleri müşâhede olunduğu Belgrad Muhâfızı Vecihi Paşa ile o 
esnâda sefâretle İngiltere'ye azimet üzere reh-i râstda bulunan Beylikçi Nüri 
Efendi taraflarından Bâbıâli'ye gönderilen muharrerâtdan münfehim oldukda 
icâb-ı hâl muhâfız-ı müşârünileyhle Vidin Muhâfızı Ağa Hüseyin Paşa'ya ve 
sâir lâzım gelenlere tavsiye ve iş'âr ve tahkik-i madde ile âsâyiş-i memleketi 
İâde esbâbının istihsâli ve küçük İzvornik tarafındaki Boşnakların Sırbiye 
ahâlisine vuku'a gelen ta'addilerinden dolayı Miloş'un vârid olan şikâyetnâ- 
mesinde muharrer mevâddın tahkiki me'müriyyetiyle mütehayyizân-ı 
hâcegân-ı Divân-ı Hümâyün'dan Nâbi Efendi cânib-i Sırbistan'a Hzâm ve tes- 
yâr olundu. 

Mümâileyh elli senesi Şevvâlinin yirmidokuzuncu (28 Şubat 1835) günü Sır- 
bistan'ın merkez-i idâresi olan Karakuyakça'ya bi'i-vusül Miloş ile mülâkat et- 
diği esnâda ahâli ile Miloş beyninde tahaddüs eden muhalefet idâre-i Sırbistan- 
ca beynlerinde meşrüt olup yemin etdikleri vechile hilâfına hareket olunmaya- 
cağına dâir verdikleri karar ile bertaraf olmuş olduğu Vecihi Paşa tarafından is- 
tihbâr kılındı. 

Verdikleri karar bunlardır. 

Sırp milleti cizye ve zecriyye ve sâir vergilerine bedel beher hâne içün (1751) 
senevi altı aded riyâl verip bundan ziyâde hiç nâm ve bahâne ile akçe alınma- 
mak, ankarya usülü bi'l-külliyye ref olunmak, ticâret ve sanâatçe inhisâr ka- 
idesi kaldırılıp umüm ahâliye ticâretce serbestiyyet verilmek, koru ve mer'a ve 
sahibsiz arâziye Miloş tarafından müdâhale olunmayıp bulundukları civâr ve 
mahaller ahâlisine hasr olunmak, nezdinde milletvekilleri bulunmak ve bu ve- 
killerin re'yi olmadıkça Miloş hod-be-hod bir harekete muktedir olamamak gi- 
bi şeylerdir. 


© Ba'zı ifâdât-ı fikriyye 


Fethi Paşa Londra'ya giderken İngiltere sarrâfânından devlet nâmına istik- 
râz olunması ve şimdilik bir milyon lira kadar olursa ne süretle ve ne kadar 
masrafla ve ne türlü te'minâtla olacağı sipâriş olunmuş ise de kalde kalmışdır. 

Ol vakit Bâbıâli'de politika ki fenn-i diplomaside müstahdem me'mür nâdir 

ve divân tercümânlarından başka ecnebi lisânlarını bilir kimesne olmadığından 
sefâretlerle vâki” olan mükâtabet ve mükâlemat lisân-ı Türki üzerine câri olur idi. 

Vak'a-i Hayriyye'den sonra Devlet-i Aliyye'nin Avrupa ile olan muâmelâtı 
günden güne çoğalıp husüsiyle postalarla vapurlar gibi turuk-ı mürâvedâtı tes- 
hil eden vesâilin zuhüru ve Viyana ve Berlin ve İngiltere ve Paris'de Devlet-i 
Aliyye tarafından teşkil olunan sefarethâneler teksir-i teâti-i havâdis ve te'sis-i 
münâsebâta bâ'is olduğundan umür-ı hâriciyye işlerinde devletin istihdâmına 
mecbür olduğu me'mürlar içün tercüme odası nâmıyla açılan dâireye en evvel 
Hâlis Efendi ile Âli Efendi ve Safvet Efendi gibi ehliyyetli zevât bi'l-intihâb 
me'mür ve ta'yin kılmarak bunların ve diğerlerinin şecere-i mesâ'i-i tahsiliyye- 
lerini devletin iktitâfı zamânına kadar İngiltere devletiyle vuku” bulan politika 
işlerinde Sisam kapı kâhyası İstefenaki ve Rusya ile olan işlerde Legofet Niko- 
laki kullanılır ve İstanbul'da süferâ-yı ecnebiyyenin huzür-ı şâhâneye çıkdıkla- 
rında mümâileyhümâ tercümânlık hidmetlerinde dahi bulunurlar idi. 

Elli (1834/35) tarihinde Londra sefiri bulunan a'yân-ı izâmdan Nâmık Paşa 
hazretleri tarafından İstefanaki ile Legofet Nikolaki ve Fransızlı Bulak nâm ga- 
zeteciye (1761 dâir Bâbıâli'ye takdim kılınmış olan muhtıra-i hurüfiyye üzerine 
Âmedci Reşid Bey kalemiyle mâbeyn-i hümâyüna arz olunan tezkire şâyân-ı 
mütâlaa olmasıyla süreti buraya derc olundu. 


Süret-i tezkire-i sâmiyye: 

“Atüfetlü Nâmık Paşa hazretleri tarafından vürüd ile hall olunan tahrirâtın 
birinde İstefenaki Bey ile Legofet'in hakkında ba'zı şeyler yazılmış olduğundan 
devletlü kethüdâ beyefendi hazretleriyle bi'l-müzâkere mübârek-i hâk-i pây-i 
meâli-ihtivâ-yı şâhâneye resmen arz u takdimi münâsib görülerek taraf-ı dev- 
letlerine irsâl olundu. 

Ma'lümr-ı âli buyurulduğu i üzre mersümânın biri İngiltereli ve biri Rusyaliy 
dâir politikada müstahdem ise de madde-i muayyene ve derece-i mahsusada 
olup yoksa kâffe-i mesâlih-i dâhiliyye ve hâriciyyede adem-i istihdâmlarından 
başka kullanıldıkları hidmet-i aliyyede sadâkat ve istikametleri mücerred ve 
meşhüd ve Takvim-i Vekayi' hidmetinde bulunan Bulak'm dahi sadâkatkârlığı 
ma'lâm olmasıyla mersümân hakkında işidilen vâhi olup hatta nutk-ı resminin 
işidilmesinde be'is yoğ ise de sa'âdetlü beylikçi efendi bendeleri içün nutk-ı 
resmi tertib ve İtâsının vuku'u olmadığından paşa-yı mümâileyhe kendisini 
İngiltere kabinatosuna vukuflu göstermiş olan her kim ise resmi şeyin bile ha- 
kikatine vâkıf olamamış olacağından serâire hiç vâkıf olmamak lâzım geleceği 
derkârdır ve efendi-i mümâileyhe verilen ta'limnâmenin usül üzere ba'zı mer- 
tebe-i celiyyesi ol vakit taraf-ı çâkeriden İngiltere elçisine tercümânı vesâtetiyle 
şifâhen söylenip elçi-i mümâileyh dahi elbette devleti tarafına yazmış olacağın- 
dan bi”i-farz onlar işidilmiş ise serâirden olmadığı ve Prusyalıya dâir ise hiç po- 
litikamız olmadığı müstağni-i iş'âr ve ale'I-husüs böyle sözlere kulak tutuldu- 
gu hâlde her yerde sıdk u kizbi meşkük ilkalar eksik olmayarak burada gözü- 
müz önünde kullanılan âdemler tezkiyesini Londra ve Paris'den araşdırıp bul- 
duk süretde tefevvüh ve şuyü'u dahi teşviş-i ezhândan ibâret birşey olduğuna 

nazaran her bâr ve her bir husüsunda lâzım gelen dikkat ve basiret yine bu ta- 
rafdan bizlere düşen umürdan olduğu zâhir ve bedidâr olup ma'mâfih paşa-yı 
mümâileyhin bu vechile inhâsı vazife-i ubüdiyyet üzere mesmü'at ve ma'lümâ- 
tını südde-i seniyyeye arz u beyân demek (177) olarak mübârek zihn-i pâk-i il- 
hâm idrâk-i hazret-i şâhâne bu misillü hakayık u dekayıkın cümlesini muhit ol- 
mağla ol bâbda ve temyiz-i hata vü savâbda ve her hâlde emr ü fermân......” 


Madde-i uhrâ 


O aralık Rusya devleti tarafından İngiltere devletine gönderilip avdet eden 
Baron Burunof ile İngiltere vükelâsı beyninde mesâlih-i şarkiyyeye dâir vuku” 
bulan müzâkerât keyfiyyetini mübeyyin Rusya devleti umür-ı ecnebiyyesi nâ- 
zırı Kont Neselrod tarafından Dersa'âdet'de mukim Rusya elçisine bi'-vürüd 
Hançerlizâde Telemak ile Bâbıâli'ye takdim olunan mektüb beyne'İ-havâs 
mütâlaa olundukda ifâdât-ı musanna'dan ibâret olmasıyla hakikat-i hâle dâir 
İngiltere sefiri Lord Ponsonbi tarafından olunan istifsâr üzerine süret-i mahre- 
mânede gönderdiği varaka ile tercümânına verdiği ta'limât ve İngiltere'den ge- 
len mektüb süreti makam-ı nezâret-i hâriciyyeye takdim olunarak huzür-ı şâ- 
hâneye arz olundu. Hulâsa-i meâlleri mes'eleye dâir cereyân eden keyfiyyâtı 
mutazammın olup o günlerde olunan rivâyetlere göre İngiltere ile Fransa bey- 
ninde bu maddenin hüsn-i süretle tesviyesi içün Avusturya umür-ı ecnebiyyesi 
nâzırı Prens Meternih tavassut edip Fransalının beri tarafa celb ü imâlesine 
gayret etmekde ve Baron Burunof'un avdeti cihetiyle İngiltere ile Rusya bey- 
ninde muhâberât münkati' olmayıp prens-i mümâileyh İngiltere ile Rusya'nın 
uyuşmasını istemeyeceğinden Fransa ve İngilterelinin re'ylerini takrib ile mas- 
lahatı bitirmeye gayret edeceğine bu kaziyyenin bir nev'-i sebeb olacağı anlaşıl- 
mış ve bundan başka Fransa devleti Mısır mes'elesinden dolayı İngiltereliyi il- 
zâm ve ıskat edememekde iken beri tarafdan Mehmed Ali Paşa Devlet-i Aliy- 
ye'yi iğfal kasdına düşerek istediği şeyleri bilâ-vâsıta istihsâl emeliyle Fransalı- 
ya dahi hâb-ı hargüş göstermesiyle Fransalıya bu tarafın yapacağına intizâren 
geriye çekilmiş imiş. Sonradan ba'zı mertebe yumuşayıp hatta İskenderiye 
konsolosuna Devlet-i Aliyye'tin hüsn-i tesviye-i maslahatı müstelzim olmağla 
Mehmed Ali Paşa'ya ona göre lisân kullanılması Fransa devleti tarafından iş'âr 
olunmuş olduğunu Dersa'âdet Fransa sefâreti Bâbıâli'ye ihbâr eylemişdir. (1781 


İngiltere sefirinin bâlâda muharrer mahremâne varakası hulâsasıdır: 

Baron Burunof Mehmed Ali Paşa'ya kabülü teklif olunacak mevâdda İngilte- 
re devletiyle karar vermek ve bu kararı zâhirde İngiltere'nin re'yine bırakmak 
ve karar-ı vâki'in icrâsı içün Rusya devleti her türlü esbâba tevessülü müteah- 
hid olarak fakat bu taahhüdü Hünkâr İskelesi Mu'âhedesi'ne binâ olunmayıp 
mücerred düvel-i müttefikanın ârzüsuna istinâd eylemeye müteahhid olmak ve 
Bahr-i Sefid Boğazı'nın insidâdı başkaca bir senede merbüt olarak buna mukabil 
lede'I-hâce İstanbul'un muhâfazası yalnız Rusya devletine münhasır bulunmak 
Devlet-i Aliyye'nin tamâmiyyet-i mülkiyyesi kefâletini Rusya imparatoru redd 

ile yalnız Mısır mes'elesinde düvel-i müttefika ile kefâlete iştirâk eylemek Fran- 
salının Mehmed Ali Paşa hakkında olunan tekliflerini İngiltere devleti kabül et- 
mediğinin üzerine İngiltere ile Fransa beyninde başka türlü teklifler meydana 
konulmuş ise de Lord Palmerston Suriye taraflarının Mısırlının nez'i içün mu- 
kaddemâ verilen kararda sebât göstermişdir. Rusya ile Fransa'nın menâfi'ce 
müşterek olamadıkları sebebiyle bu mes'elede ittihâdları muhâldir. İngiltere'ce 
bunlara muvâfakat mümkin olmadığı misillü Avusturya Fransa ve yâhüd Rus- 
ya ile birleşip İngiltere'den ayrılmak mümkin değildir. İngiltere ile Avusturya 
devletlerinin Devlet-i Aliyye tarafından kabül olunan tekliflerini bi'l-farz Rusya 
devleti redd eylediği takdirde Fransa düvel-i selâse-i müşârünileyhüm tarafla- 
rında bulunmağa mecbürdur. Rusya'nın böyle bir kuvve-i müctemi'aya karşı 
duramayacağı ve Prusya devleti ise Avusturya'dan ayrılmayacağı bedihidir. 
Rusya devletinin mazarrât-ı âtiyyesinden emin olması esbâbı pek kavi bir esâsa 
rabt olunmaması Devlet-i Aliyye'nin kusur ve hatası eseri olacaktır. 

Hulâsa burada bitdi. Gelelim ba'zı mütâlaata. 

Rusya devletinin Devlet-i Aliyye hakkında ol vakit sâir devletlerden ziyâde 
hayrhâhlık âsârını izhâr etdiğine Mısır mes'elesinin süret-i tesviyesi emrinde 
gösterdiği fi'liyyât-ı dostâne ve zât-ı şâhâneye ibrâz etdiği muâmelât-ı ihtirâm- 
kârâne delil-i vâzıhdır. Rusya umür-ı ecnebiyye nâzırı Kont Neselrod tarafın- 
dan ol tarihde Dersa'âdet sefirine gönderilip Bâbıâliye tebliğ olunan muharre- 
rât-ı hafiyyenin (1791 ekserisinden bu ma'nâlar müstefâd olur. Devlet-i Aliyye 
tarafından dahi mukabele bi”l-misl kaidesine ri'âyet kılınır idi. Devlet-i Aliy- 
ye'yi süret-i te'minde ityân olunan mevâd miyânında Kont Neselrod bir mek- 
tübunda demişdir ki “Devlet-i Aliyye'nin bulunduğu müşkilât-ı vahimenin 
def'i esbâbına teşebbüsden hâli olmayıp ne çare ki bu bâbda ittifak-ı düveli hu- 
sulünün adem-i imkânı bâ'is-i teessüf olmakdadır. İşte müşkilât-ı vahime dedi- 
ği şeyler daha ol vakit politika ufkunda görünmeye başlamış imiş. Zamânımız- 
da zuhür eden ahvâl-i mükeddere hep eski vakitden beri turşusu kurulmuş ve 
haleflerine tekellüf ve zahmeti kalmamış birtakım müretteb mâ-hazarlardan 
ibâretdir. Lord Ponsonbi ki ol vakit İngiltere sefiri idi. Tercümânı Pizani vâsıta- 
sıyla Bâbıâli'ye vâki” olan ihtârât ve tefhimâtı sırasında Fransa'nın Mehmed Ali 
Paşa tarafdârlığında bulunması hıtta-i Mısriyyece olan emelini tahsil garazın- 
dan ibâret olduğu fıkrası mündericdir. 

(temme'İ-kitâb) (180) (181 boşl 

Cennet-mekân Sultan Mahmüd Han hazretlerinin eser-i hâme-i hikmet-alâ- 
me-i hümâyünları olarak hazine-i evrâkda mahfüz-ı muhafaza-i ihtirâm olan 
hutüt-ı şâhânelerinin her satır-ı hikmet-şatırı bir kitâb-ı ibret ve her nokta-i ma- 
ârif-şukkası nice meâni-i dakikayı beyân ve kinâyetden ibâret olduğuna âtiy- 
yü'z-zikr Kadir gecesi fıkrası dahi delil olmasıyla teyemmünen bu mahalle derc 
olundu. 

Şöyle ki Rusya devletiyle kırk üçde (1828) açılan sefer-i pür-hatar esnâsında 
mevkib-i hümâyün Râmi Çiftliği Kışlası'nda şevket-nümün olup Ramazan-ı şe- 
rifin orada imrâr edilmesi Kadir gecelerinin öteden beri Ayasofya'da ihyâsı 
hakkında olunan Ütiyâd-ı kadime mâni' olduğundan ve Hazret-i Halid'de edâ- 

sı ise yolların uygunsuzluğu cihetiyle gece vakti su'übeti mücib olacağından 
Kadir namâzının cemâatle terkinde beis olup olmadığının makam-ı meşihat- 
den istimzâc ile alınacak cevâbın arz olunması teşrifâtci beye şifâhen sâdır olan 
emr-i şâhâne mücibince lede's-su'âl Kadir namazının cemâatle edâsı emr-i 
bid'at olup belki terki evlâ olduğu hakkında alınan cevâba dâir olunan tezkire-i 
sâmiyye bâlâsına yazılan hatt-ı hümâyündur: 

“Kaim-makam paşa 

Vâkı'a salâ-i şerif-i mezkürun bu senelik terkinde beis olup olmadığı efendi 
dâimizden bi'l-istimzâc ne güne ifâdeleri olur ise taraf-ı hümâyünuma arz 
olunmasını emretmiş idim. Efendi dâimizin ifâdeleri üzere cemâatle edâsı emr-i 
bid'at olduğundan terkinde beis olmayıp belki evleviyyet derkâr ise de birta- 
kım mutaassıb âdemler bunca müddet bunu görmüşler ve âhâd-ı nâsın cümle- 
si bu usülü bellemişler iken yine kemâ-fi's-sâbık teberrüken icrâsı ve bu vesile 
ile Hazret-i Hâlid'i dahi ziyâret eylememiz sonraki mütâlaama göre münâsib 
olacağından bu cihetle terkini münâsib görmediğimden ol vechile icrâsını ten- 
bih edeceğimi efendi dâimize ifâde eyliyesin. An asıl dahi cemâatle edâsı bid'at 
olduğu ma'lümum olduğundan yalnız terâvihi edâ edip azimet eylediğim mi- 
sillâ bu def'a dahi yine öyle ederim inşâallahu teâlâ”. (1821 

Me'müriyyet-i mahsusa ile cânib-i Mısıfa me'mür ve i'zâm olunduğu de- 
rün-i kitâbda yirmi altıncı sahifede muharrer müşir-i Tophâne-i Âmire Halil 
Rifat Paşa'ya verilen ta'limât süretidir: 

Bi-mennihi teâlâ müşârünileyh hazretleri muktezâ-yı me'müriyyetleri üzere 
cânib-i Mısır'a vusüllerinde hâmil oldukları hatt-ı hümâyün-i ihsân-nümün-i 
hazret-i şâhâneyi Mısır ve Girid ve Cidde eyâletlerinin ibkasına ve Sayda ve 
Trablusşam eyâletleri ve cerde başbuğluğu ile Kudüs ve Nablus sancaklarının 
müceddeden tevcih ve ihsân buyurulduğuna dâir olan emr-i şerif-i inâyet-re- 
dif-i mülükâneyi Mehmed Ali Paşa'ya tesellüm ve i'tâ ve hakkında bi-diriğ ve 
şâyân buyurulan afv u ihsân-ı hümâyün-i şâhâne keyfiyyetini icâbı vechile teb- 
şir ve inhâ eyliyeler. 

Ve şimdi Mehmed Ali Paşa elbette eski mâcerâlardan ve husüsiyle vâkr'at-ı 
hâliyeden dolayı ba'zı şeyler söyleyip husüsiyle emniyyetsizlik bahsini uzada- 
cağından müşârünileyh hazretleri dirâyet-i kâmileleri iktizâsı üzere ecvibe-i il- 
zâmiyye ve mukaddemât-ı iknâiyye bast u ityân ederek ez-cümle bu def aki vâ- 
kı'atın sebebiyyeti kendisinin Akkâ üzerine hareketi olup saltanat-ı seniyye da- 
hi ahkâm-ı şeriyye muktezâ-yı münifi üzere harekete mecbür olmağla bu ba- 
hisde bi-hakkın birşey diyemeyeceği ve hakkında evvel ü âhir derkâr olan te- 
veccühât-ı seniyye-i hazret-i pâdişâhi yine evvelki merkezinde olduğu cihetle 
emniyyetsizlik da'vâsı dahi iktizâ etmeyeceği kazayâsını icâbı vechile irâd ve 
tefhim buyuralar. 

Mehmed Ali Paşa hakkında sezâvâr buyurulan afv u safh-ı âliye teşekküren 
fazla-i inâyet-i seniyye olan eyâlât ve elviyet-i merkümeye kani” olup da ilerisi- 
ne kalkışmadığı ve maslahatın bu mertebe ile tesviye ve hitâmı müyesser oldu- 
ğu hâlde ba'zı şerâit-i âtiyyenin dahi dilhâh-ı âliye mutâbık süretde tanzimine 
ikdâm oluna ve illâ bu mertebe müsâade-i seniyyeye kanâat olunmayıp da eyâ- 

let-i Şâm-ı şerifin ve belki ba'zı tefevvühât-ı vâkı'aya nazaran Haleb tarafının 
dahi kendiye tevcih olunmasını ve Adana tarafından kereste kat” ve celbine me- 
züniyyet istediği hâlde müşir-i müşârünileyh hazretleri dahi muktezâ-yı dirâ- 
yet ve fetâneti üzere bu maddelerin cümlesini güzelce tesviyeye ikdâm edip ve 
kendisi kendi emniyyetini aradığı gibi elbette Devlet-i Aliyye dahi emniyyet-i 
seniyyesine halel (183) gelmemesini istediğinden tevcihi uyamayacağını ve ke- 
reste celbi maddesi ise teksir-i süfün-i harbiyye kaziyyesi demek olarak halbuki 
şu vakı'at meydanda durup durur iken böyle şeyleri söylemek lisân-ı ubüdiy- 
yete yakışmayacağı keyfiyyâtını dahi bi'l-etrâf söyleyip nihâyet ısrâr edecek 
olur ise müşârünileyh hazretleri maslahatı orada kırmayıp keyfiyyeti istizâna 
bi't-ta'lik diğer mesâlihin ikdâm eyleyeler. 

Zât-ı hazret-i sadr-ı azami hasbe'l-kader ol tarafda bulunmuş oldukların- 
dan müşârünileyh hazretlerinin muazzezen ve serfan der-bâr-ı şevket-karara 
isâl olunması Mehmed Ali Paşa'nın da'vâ eylediği sıdk-ı ubüdiyyet icâbından 
ve bundan başka esnâ-yı muhârebede asâkir ve sefâin ve top ve mühimmât 
ve'l-hâsıl her ne mikdâr şey ele geçmiş ise serian redd ü teslim eylemesi bu da- 
hi şiâr-ı istikameti iktizâsından olmağla bu husüsların dahi istihsâline mezid-i 
itinâ ve dikkat oluna. 

Ber-vech-i meşrüh süret-i afv u ihsân cânib-i Mısır'da ilân olunduğu gibi 
Konya tarafında bulunan askerisi derhâl zir-i idâresinde bulunan mahallere çe- 
kilmek üzere oğlu İbrahim Paşa tarafına tenbihât gönderilmesi ve Anadolu ve 
Arabistan taraflarından kendilerine meyl ü mutâbaat gösteren ba'zı sergerde 
ve sâir eşhâs-ı ma'lüme zinhâr istishâb olunmayıp bundan böyle dahi hakların- 
da bir güne sahâbet muâmelesi vuku” bulmaması süretlerine dahi râbıta verile. 

Muhârebât-ı vâkı'a cihetiyle saltanat-ı seniyyenin külli masârifâtı vuku” bul- 
muş ve hakku'l-insâf bu şeylere kendisi sebeb olmuş olduğundan bu bâbda 
Devlet-i Aliyye'nin masârifât-ı vâkı'asının tarafından tazmini ve takasit-i Mıs- 
riyye ve sâir mürettebât-ı muayyeneden vukuât-ı hâliye cihetiyle gönderileme- 
yip müterâkim olan mebâliğ ve sâirenin serlan te'diye ve irsâli ve Girid eyâleti- 
nin uhdesine tevcihi tarihinde taahhüd olunup henüz tesbil ve tekmil olmayan 
mebâliğ-i ma'lümenin i'tâ ve isbâli husüslarının dahi tanzimine himmet kılına. 

Bundan böyle tarafeynden bir güne emniyyetsizliği mücib hâlet kalmayaca- 
ğına ve şimdi yedinde bulunan sefâin ol tarafların muhâfazasına kâfi olacağına 
mebni ba'de-zin ticâret (184) içün küçük gemiler inşâsında beis yoğise de üç 
anbarlı ve kapak ve fırkateyn misillü süfün-i cesime inşâ etdirmemesi râbıtası- 
nın istihsâline ikdâm oluna. 

Bu def'a kendisine tevcih olunacak mahallerin cânib-i miriye âid vâridât ve 
mukataât malları ne mikdâr şey ise keyfiyyeti ba'dehu kuyüd-ı aklâmdan bili- 
nerek üzerine bir râdde-i münâsibede şey zamm olunarak taksite rabt olunmak 
ve bekayâsıyla beraber te'diye kılınmak üzere şimdiden kendisiyle müzâkere- 
sine ve sâir bunlara mümüâsil taraf-ı Devlet-i Aliyye'ye hayırlı olacak süretde 
hâtıra gelen şeylerin dahi hüsn-i tanzimine himmet buyurula. 

Mukaddemce emâret-i Mekke-i Mükerreme uhdelerine tevcih ve ihsân-ı hü- 
mâyün-ı şâhâne buyurulmuş olan Şerif Abdülmuttalib hazretlerinin ibtidâ-yı 

emirde Mısır'a irsâliyle beynlerinde her türlü emniyyet ve müvâlât ve muhab- 

bet te'kid etdikden sonra Mekke-i Mükerreme taraf-ı bâhirü'ş-şerefine gönde- 

rilmeleri dahi uyabileceğine binâen müşârünileyh hazretlerinin merkez-i 

hükümetlerine ik'âdları husüsunun dahi istikmâline himmet buyurula. 
Ta'limât burada hitâm buldu. (185İ 


Sahife 26 Bâbıâli'den İbrahim Paşa'ya yazılan kaime süretidir 


Müşir-i Tophâne-i Âmire atufetlü Halil Rifat Paşa hazretlerinin mukaddem- 
ce me'müriyyet-i kâfiyye ile peder-i vâlâ-güherleri devletlü Mehmed Ali Paşa 
hazretleri taraflarına me'mür ve ta'yin buyurulmuş olduğu geçende süy-i atüfi- 
lerine iş'âr olunmuş idi. Mukaddemâ zât-ı hazret-i sadr-ı âlinin Dersa'âdet'de 
bulundukları hengâmda pederleri müşârünileyh Halil Paşa hazretlerine bir 
kıt'a kaime-i hayrhâhi tahrir ve müşârünileyh Halil Paşa hazretleri ol vakit ka- 
pudanlık me'müriyyetiyle Akdeniz'de bulunmuş olduklarından onların ma'ri- 
fetiyle pederleri müşârünileyh tarafına tesyir olunmuş ve bu def'a cevâbları 
müşârünileyhin cânib-i Mısı”fa müteveccihen Bahr-i Sefid Boğazı'nda bulun- 
duklarında yine kendilerine vürüd ederek Dersa'âdet'e takdim kılınmış ve zât-ı 
sadâret-penâhinin müsâferetleri cihetiyle cevâbnâme-i mezkür feth ü kırâat 
olundukda fezleke-i meâlinde yine mukaddemki vâki” olan iş'âr ve iltimâsları 
vechile vukuât-ı hâliye cihetiyle taraf-ı Devlet-i Aliyye'den bir zâtın cânib-i Mı- 
sı/"a gönderilmesine müsâade-i seniyye erzân buyurulması inhâ ve niyâz olun- 
muş olup beyne'I-müslimin zuhüra gelen muhasama ve şikakın mübeddel-i 
hüsn-i vifâk olması evvel ü âhir mültezemi-i tarafeyn olduğundan işbu cevâb- 
nâmenin bir an evvel vürüduna intizâr olunmakda olduğu hâlde deniz hâli 
iktizâsından mıdır medir biraz geçikmiş olması kazâ vü kader ahkâmının icrâ- 
sına sebeb olup her ne ise ber-vech-i meşrüh müşârünileyh hazretleri me'mü- 
riyyet-i mahsusa ile cânib-i Mısır'a me'mür ve bu bâbda dahi pederleri müşârü- 
nileyh hazretlerinin iltimâs-ı vâkı'alarınm is'âfı sernümâ-yı saha-i zuhür olmuş 
inşâallahu teâlâ bundan böyle me'mül ve dilhâh-ı âliye muvğfık ve öteden beri 
iddiâ olunan sıdk u ubüdiyyete mutabık âsâr-ı memdüha ve harekât-ı makbüle 
bürüzuyla mâ-sabak hâlin bütün bütün unudulmasına himmet olunacağı mec- 
züm olduğundan bu kerre dahi iktizâsı vechile taraf-ı muhlisânemizden bir 
kıt'a cevâbnâme tahrir ve çifte tatar ile savb-ı atüfilerine tesyir olunmuş ve pe- 
derleri müşârünileyhin zikr olunan cevâbnâmelerinin meâli bi”i-etrâf ma'lüm-ı 
âlileri buyurulmak içün birer kıt'a süretleri ihrâc ve leffen savb-ı sâmilerine tis- 
yâr etdirilmiş ve asl-ı tahrirât dahi müşârünileyh sadr-ı a'zam efendimize ola- 
rak tastir olunan kaime-i hâlisânemizle cânib-i müşârünileyhe irsâl kılınmış 
11861 olmağla bi-mennihi teâlâ vusulünde tatarân-ı merkümânın cânib-i Mısır'a 
İzâmı ve yâhüd tahrirât-ı mezküremizin savb-ı atüfilerinden pederleri müşâ- 
rünileyh cântibine isbâl ve isâli husüsuna himmet ve her nasıl ise şöyle eyyâm-ı 
mübârekede fi'a-i İslamiyye beyninde bir güne harekât-ı nâ-mülâyime vukua 
getirilmemesine kemâ-yılık bezl-i rü'yet buyurmaları siyâkında..... 

Yirmi sekizinci sahifede muharrer Reşid Bey'e verilen ta'limât süretidir 


Mir-i mümâileyh muktezâ-yı me'müriyyeti üzere Dersa'âdet'den hareketle 
bi-mennihi teâlâ Kütahya'ya bi'l-vusül İbrahim Paşa ile mülâkatında kendisinin 
bu defa cânib-i Mısır'dan ne vechile Dersa'âdet'e avdeti ve Mehmed Ali Paşa'nın 
müsted'iyyât-ı vâkı'asına dâir bu tarafda ne süretle tebligatı vuku” bulmuş ve 
onun üzerine ne güne irâde-i seniyye sünüh etmiş olduğu keyfiyyâtını iktizâsı 
vechile sırasıyla ifâde ve tefhim edip şöyle ki Mehmed Ali Paşa'nın temâmi-i 
müsted'iyâtının is'âfında rü-nümâ olan suübât-ı adide ve mehâzir-i kesire cihe- 
tiyle derkâr olan ma'zeret-i hakikiyyeyi beyân ve ma'mâfih erzân buyurulan te- 
veccühât-ı âliyeden nâşi evvelki müsâafe-i aliyyeye ilâve-i kâfiyye olmak üzere 
ihsân buyurulacak mahallerle icâb-ı maslahata göre ibtidâ istihsâl-i muvâfakati 
takdirinde fe-bihâ ve eğer böyle şeylere muvâfakat kendisinin yed-i iktidârında 
olmayıp da kâffe-i ta'limâtı dahi kat'iyyü'l-müfâd olarak muktezâsını icrâya 
mecbür olacağına dâir i'tizârât-ı bârideye tasaddisi takdirince icâb-ı irâde-i se- 
niyyeye tatbikan muktezâ-yı dirâyeti üzere kelimât-ı lâzime-i ilzâmiyye ile mese- 
lâ her ne kadar İbrahim Paşa güyâ kendisi bir tâbi ve me'mür ve pederine söz 
anlatmakda ma'zür olduğuna dâir ifâdât-ı vâkı'ası vuku' bulsa bile mâdâmki 
kendisi dahi babası gibi vüzerâ-yı izâm-ı saltanat-ı seniyyeden olarak pederi 
nezdinde dahi bi/t-tabi' sözü nâfiz ve hâtırı mer'i ve böyle şeylerde pederini her 
nasıl olsâ irzâ ve iknâ' edeceği ve kendisi ne vechile yapsa babası birşey diyeme- 
yip kabül eyleyeceği cümle indinde bedihi olup kaldı ki işbu müsâadât-ı vâfiyye- 
ye dahi kanâat ve teşekkür olunmayıp da yine tekrâr Devlet-i Aliyye'yi darıldıp 
ve bütün (187) Avrupa devletlerini kendilerine da'vâcı ederek meslübü'r-râha ve 
mefkudü'l-emniyye olacağına dâir ba'zı ta'birât serdiyle kendisini iknâ' ve irzâ- 
ya çalışıp inşâallahu teâlâ husulü takdirde ol vechile tevcihâtının icrâ ve i'lânı 
içün keyfiyyeti derhâl bu tarafa iş'âr ve işâret ve onun üzerine şeref-sudür buyu- 
rulan irâde-i seniyye vechile Halil Rifat Paşa hazretlerine verilen ta'limâtda 
münderic olan husüsâtın icrâsı içün İbrahim Paşa'yı Kütahya'dan geri ba'de't- 
tahrik kendisi cânib-i İskenderiye'ye azimet eyleye. 

Mehmed Ali Paşa'ya bu def'a tevcihi musammem olan eyâletlerden ba'zıla- 
rının başkaca bir iltifât olmak üzere kendiye tevcihi husüsuna İbrahim Paşa hâ- 
hişger olduğu ihsâs olunduğu takdirce maslahatın ber-vech-i matlüb bitirilme- 
sine medâr olmak içün bu husüsa dahi müsâade-i aliyye erzân buyurulacağı iş- 
râb ve iş'âr oluna. 

Zât-ı mekârim-simât-ı cenâb-ı mülükânenin evvel ü âhir hânedânları hak- 
kında bir güne sü'-i kasd ve niyyet-i şâhâneleri olmayarak hasbe'l-kader olan 
şeyler bertaraf olarak el-hâletü hazihi haklarında ebedi süretle safh-ı cemil-i ha- 
kiki-i âli irzân buyurulmuş olduğundan başka mâdâmki kendileri merkez-i 
sıdk u istikametde pâ-ber-cây-i sebât oldukça birtarafdan bir güne muâmele-i 
gayri lâyika zuhüra gelmeyeceği ve kendilerine hırzu'-âmân olmak üzere bu 
bâbda gerek babasına ve gerek kendisine mübârek-hatt-ı şerif-i inâyet-redif-i 
hazret-i şâhâne dahi bi-diriğ ve ihsân buyurulacağı keyfiyyâtına dâir te'minât-ı 
lâzime irâdıyla bu vâhimelerden dahi geçirilmesine ikdâm oluna. 

Yine etvâr-ı mükibbâne ile bunlara dahi kanâat etmeyip de müsted'iyyât-ı 
vâkı'alarının tamâmı tamâmına is'âfı süretine ısrâr olunduğu hâlde ol vakit 
keyfiyyeti bu tarafa iş'âr ve istizân ile bu tarafdan gönderilecek cevâba intizâr 
oluna. (188) 


Mir-i müşârünileyh tarafından olarak Rifat Paşa'nın kaleme alıp 
İbrahim Paşa'ya gönderilmiş olan tahrirât süretidir 


Taraf-ı vâlâ-yı müşirânelerinden müfârekat-ı âcizânemin üçüncü Salı günü 
Dersa'âdet'e muvâsalat birle müstashibi olduğum tahrirât-ı behiyyelerini ma- 
kam-ı muallâ-yı hazret-i sadâret-i uzmâya ve cânib-i cenâb-ı müşiriye takdim 
ve Adana maddesinden dolayı olan ifâde ve iltimâs-ı âlilerini lisân-ı sıdk u ha- 
kikat ile beyân ve tefhim eyledikden sonra min gayri liyâkatin mübârek-hâk-i 
pây-i emel-bahşâ-yı hazret-i şehinşâhiye ruh-süde-i ubüdiyyet olduğumda da- 
hi evvel ü âhir taraf-ı devletlerinden ifâde ve beyân olunduğu üzere ahvâl-i fe- 
lekiyye iktizâsından olarak egerçi ba'zı şeyler vuku! bulmuş ise de öteden beri 
taraf-ı eşref-i saltanat-ı seniyyeye derkâr olan ubüdiyyet-i mahsusaları icâbınca 
bundan böyle niyyet-i hâlise ve ubüdiyyet-i sâbite ile teveccühle tahsil-i rızâ-yı 
meyâmin-iktizâ-yı cenâb-ı şehinşâhiye sarf-ı mâ-hasal-ı liyâkat eyleyeceklerini 
beyân ve zât-ı âlileri kudemâ-yı vüzerâ-yı izâm-ı Devlet-i Aliyye'den olarak 
şevket-meâb-ı merâhim-nisâb efendimiz bende ve bendezâdesi olduklarından 
buyurulan bunca müsâadât-ı seniyye-i hazret-i cihândâriden zât-ı âlileri dahi 
hissedâr-ı mefharet olmak içün Adana eyâletinin muhassıllık vechile uhde-i sâ- 
milerine ihâlesi niyâzında olduklarını ve bu süret rehin-i musâafa-i behiyye bu- 
yurulduğu hâlde pederleri müşârünileyh hazretlerinin i'mâr-ı memâlik-i mah- 
rüsa-i şâhâneye çalışdıkları misillâ zât-ı sâmileri dahi eyâlet-i mezkürenin 
hüsn-i i'mâr ve idâresiyle taraf-ı eşref-i hazret-i şehinşâhi içün isticlâb-ı da'vât-ı 
hayriyyeye ne vechile dikkat ve ihtimâm buyuracakları ve işbu Adana eyâleti 
hakkında lütfen ve ihsânen müsâade-i seniyye erzân buyurulduğunun haber-i 
meserret-eseri süy-i vâlâlarına vâsıl olduğu gibi derhâl mevcüd ma'iyyetleri 
olan askeri takım takım Kütahya'dan geriye tahrik ve i'zâm ile nihâyet yedi se- 
kiz gün içinde cümlesinin ardını alarak zât-ı âlileri dahi hareket ve avdet ve 
müddet-i kalile zarfında Gülek Boğazı'nı mürüra müsâraat edecekleri ifâde bu- 
yurulmuş ise de çâkerleri mücerred mürevvic-i maslahat (1891 olmak üzere ey- 
yâm-ı hareketlerini taklil ile üç dört gün zarfında hareket buyuracaklardır vâdi- 
sinde söylemiş bulunduğumdan bu husüslarda bende-i bi-riyâlarını tekzib bu- 
yurmayarak inşâallahu teâlâ ber-minvâl-i muharrer hareket ile teveccühât-ı âli- 
ye-i şâhânenin bir kat dahi tezyidine ve ba'zı mahallerde bulunan mütesellim- 
leri derhâl ref ü celb ile şimdiye kadar müterâkim olan onbeş bin kiseden mü- 
tecâviz emvâl-i miriyyeyi dahi mesbük olan va'd-i âlileri iktizâsınca hemen câ- 
nib-i miriye te'diye ve teslime ve bundan böyle ale'd-devâm isbât-ı sadâkat ve 
ubüdiyyet ve ifâ-yı ferâiz-i şükrâniyyete muvaffak olmaklığa çalışıp inâşallahu 
teâlâ sırası geldikde Asitane-i sa'âdete bi'l-vürüd mübârek-hâki-pây-i merâ- 
him-ihtivâ-yı hazret-i zıllullahiye rü-sâ olarak belki ol vakit ziver-i seniyye-i 

mübâhatleri olmak üzere iftihâr nişân-ı âlisi ihsânını dahi niyâz-mend olacak- 
larına dâir ifâdât-ı vâkı'alarını dahi tebliğ ve ityân eylemiş olduğumdan başka 
çünki mukaddemce müşir-i müşârünileyh hazretlerine olan tahrirât-ı seniyye- 
lerinin meâli ihlâs-iştimâli mücib-i mahzüziyyetleri olmuş olduğundan müşâ- 
rünileyh hazretlerinin te'kid-i revâbıt-ı muhalasat-ı seniyye ve muvâlât-ı 
hakikiyyelerine dâir kelimât-ı lâzime ibrâzıyla kendilerinde gayret-i nâfi'a zu- 
hüra getirilerek bir kat dahi nezd-i mekârim-vefd-i şâhânede hakk-ı âlilerinde 
hüsn-i şehâdet birle rabbimiz teâlâ hazretleri zât-ı şevket-simât-ı cenâb-ı mülü- 
kâneye tükenmez ömr ü ikbâl ihsân buyursun eyâlet-i merküme mücerred lütf 
u ihsân-ı hazret-i şâhâneden olarak ber-vech-i muhassıllık uhde-i devletlerine 
ihâle buyurulmuş olup bu husüsun bu vechile te'ehhürü evvel ü âhir taraf-ı 
devletlerine iş'âr olunduğu üzere fi"I-hakika teveccühât-ı âliyenin noksaniyye- 
tine mahmül olmayarak mutlaka meâzir-i hâliye ve mevâki'-i ma'lüme cihetiy- 
le zarüriyyât kabilinden ise de mâdâmki iltizâm buyurdukları kemâl-i sıdk u 
ubüdiyyet-i hakikiyyeye mebni bu husüsda ecânibden vuku'u mütehakkik 
olan ta'rizât ihtiyâr olunmuş olmağla artık cenâb-ı vâlâları dahi işbu inâyet-i 
seniyyeye teşekküren ifâdât-ı vâkı'a-i meşrühalarını icrâ ve sebkat etmiş olan 
va'd-i âlilerini incâz ve ifâya inâyet-i seniyyeleri derkâr ve bi-diriğ buyurularak 
kulunuzu nezd-i âlide mahcüb etmemekliğe bezl-i rü'yet buyurmaları temen- 
nâsıyla şukka...... (190) 


İngiltere elçisiyle mülâkat mazbatasından bir fıkra numero 1 


Elçi-i mümâileyh bir nefer İngiliz mühendisini istishâben çâkerlerine mülâ- 
katı anda ifâ-yı merâsim-i mu'tâdeye vakit vermeyerek henüz kaim iken feth-i 
kelâm ile zât-ı âlilerini bunca müddetden sonra bu def'a görüşmekle fevka'l- 
gaye fahr-yâb oldum. Evsaf-ı ber-güzidelerine ale'd-devâm tevkir ve i'tibârım 
müstemir ve ber-kemâl olarak mâcerâ-yı ma'lümun hudüsundan evvel miyâ- 
nemizde ne vechile muhâdenet ve mahremiyyet mültezim ve meriyü'l-icrâ ise 
elyevm kemâkân ol niyyet-i sâfiyye ve muhabbet-i zamime-i sâbıkanın merke- 
zindeyim hulüs ve muhabbetimiz mâ-mezânın tezkârıyla alüde-i küdüret ve 
teessüf olmamak içün derhâl bir madde-i mu'tenâ dermiyân edeyim diye ba'zı 
evrâk ile bir kıt'a harita ibrâz edicek beri tarafdan vâkı'a saltanat-ı seniyye ile 
İngiltere devleti beyninde sübüt-yâfte olan muhalasat-ı hakikiyye iktizâsınca 
elçi bey dostumuzla beynimizde cereyân eden üns ü ülfet ve mahremiyyet 
ârızâ-i sâbıka ile zâil ve mütegayyir olmamış ise de tecdid-i musafat ve muvâ- 
lât içün kendisiyle mülâkata hahişger idim. Bu vechile himmet-i asilânesinden 
pek memnün olarak vâki” olacak ifâdât-ı dostânesini sâmi'a-i hulüs ile istimâa 
âmâdeyim denildikde elçi-i mümâileyh İngiliz ibâresinde olup Türkiye tercü- 
mesini tercümânım Pizani'ye ihâle eylediğim işbu evrâk ve harita Lord Pal- 
merston tarafından dört gün evvel Londra'dan gelen fevkalâde kuryerim ile 
bana vâsıl olup meâl ve mefhümları Varna kal'asının istihkâmâtına dâirdir. İn- 
giltere vükelâsının tahkikâtına göre Varna'nın istihkâmât-ı lâzimesine halel ve- 
recek mahallerin Devlet-i Aliyye'ye keşf ü ihtâr olunmaması ... tarafından ilti- 

zâm olunarak kal'a-i mezkürenin inşâsı esnâsında bi'l-iktizâ Devlet-i Aliyye 
mühendisini iğfâl etmek üzere mahsus bir ofciyal gönderilmişdir. Beraber ge- 
tirdiğim mühendis mukaddemâ ba'zı hedâyâ ile Dersa'âdet'e gönderilmiş ve 
mehâsin-i iltifât-ı mefâhir-âyât-ı şâhâneye nâil olmuş haysiyyetli bir ofciyal ol- 
mağın istihkâmât-ı mebhüsenin noksaniyyetini haritada ism ü resmiyle size 
irâ'e eder demekle mühendis-i mersâm harita-i mezkürede gösterildiği vechile 
iki kıt'a göl arasında olup âdem ve hayvan ve arabanın zahmetsizce mürüru 
mümkin olan geçid mahalli hafr ve tevsi” ile gölleri biri birine karışdırılmadık- 
ça 1191) bu geçidden asker imrârıyla Varna kal'asına takarrüb ve istilâ âsân ola- 
cağını ve istihkâmdan hâli olan buruna metânet ve istihkâm verilmesinin vücü- 
bunu ve kal'a-i mezküre şimdiki vüs'at-i hâzırası üzere kaldıkça muhafazası 
bir ordu askerin vücüduna mutavakkıf olup ancak irâ'e olunan su geçidi hafr u 
ta'mik olunur ve zikr olunan burun fenn-i harb üzere istihkâm-pezir olur ise 
bir düşman Varna'nın üzerine zafer bulmak içün iki ordu sevk ü tertibi tekellü- 
fât-ı azimesine ve bu ordunun birisi göllere câri olan nehrin tâ üst başından 
geçmek gibi meşakkatlere muztar ve muhtâc olacağını ifâde etdikden sonra el- 
çi-i mümâileyh bu husüs içün tekrâr mülâkat iktizâ eylediği hâlde her ne vakit 
istenilir ise yine geleceğini tezkâr etmekle beri tarafdan evrâk-ı mezkürenin ter- 
cümesini Pizani getirerek mütâlaa olundukdan sonra elçi bey dostumuzla mu- 
hâbere olunur denildikde elçi-i mümâileyh maa'l-kabül avdet etmişdir. (1921 


69. sahifede muharrer Yunan mes'elesine dâir mukavelenâme ile 

Tayms gazetesinden muhrec tercüme varakası numero 2 

(Mukavelenâme) 

Bâ'is-i vesika-i safvet-anika oldur ki 

Devlet-i Aliyye-i ebediyyü'd-devâm ve saltanat-ı seniyye-i sermediyyü”I-kı- 
yâm ile İngiltere ve Rusya ve Fransa devletleri beyninde derkâr olan muvâlât-ı 
kâmile ve musafât-ı hâlise iktizâsınca bir müddetden beri mümted olan Yunan 
maddesinde mukaddemâ düvel-i selâse-i müşârünileyhümün vuku'a gelen 
metâlib-i dostânelerine Devlet-i Aliyye'den muvâfakat olundukdan sonra bu 
def'a dahi Yunan hudüd-ı âhiresinin tazmin-i mu'tedil ile tesviyesine dâir dü- 
vel-i müşârünileyhüm câniblerinden vâki” olan taleb ve iltimâsa mebni taraf-ı 
Devlet-i Aliyye'den düvel-i müşârünileyhümün hâtırlarına ri'âyeten ve bu bâb- 
da münâzaât ve mübâhesâtın külliyyen fasl u hasmı zımnında izhâr olunan 
niyyât-ı hâlisânelerine timâden hudüd-ı ahire-i mezkürenin kat” u tanzimi 
husüsuna bi'l-muvâfaka biz ki Devlet-i Aliyye-i dâlmiyyü'l-kararın ser-etibbâ-i 
hazret-i şehinşâhi mesnedini ve riyâset hidmetini ihrâz etmiş zirde mestürü'|- 
imzâ me'müruyuz. Haşmetlü büyük Britanya pâdişâhının Dersa'âdet'de 
me'müriyyet-i mahsusa ile gelmiş fevkalâde büyük ve murahhas elçisi rütbetlü 
asaletlü Sir İstiranford Kanin ve haşmetlü bi”I-cümle Rusyalılar imparatorunun 
Dersa'âdet'de murahhas orta elçisi rütbetlü Apolinyar Pontiyef ve haşmetlü 
Fransız pâdişâhının Dersa'âdet'de mukim maslahatgüzârı dirâyetlü Jan Edvar 
Baron Borinyo de Varen cenâblarının beyân olunan ta'limât ve ruhsatları vechi- 
le bi'd-def'aât akd-i meclis-i mükâlemât ederek beynimizde vâki” olan müzâke- 

râtın netice-i tâmmesi olmak üzere karar verilen mevâd beyne't-tarafeyn mü- 
bâdele olunan işbu temessükde zikr ü beyân olunur. . 

(Evvelen) Şark cânibinde tarafeyn memâlikinin ayrıldığı Gradica karyesi 
kurbünde akan nehr-i sagirin ağzında ta'yin olunarak hatt-ı hudüd mâ'rü'z- 
zikr nehr-i sagir-i muayyene kadar çıkdıkdan sonra Ondi cibâl-i müselselesine 
varıp Kalomo memerrini Yunan'a terk ede. Şu vechile ki zikr olunan cibâl-i mü- 
selselenin tepesinden (1931 tecâvüz olunmaya ve oradan garb istikametinden ol 
silsilenin tepesi ve Varpiyo nâm mahal sırasınca giderek memleketin üç aded 
cibâl-i silsile-i azimesinin telâki etdiği Veloki dağı denilen zirveye vâsıl olup 
zikr olunan zirveden hatt-ı mezkür mümkin mertebe memleketin âsâr-ı müte- 
mâyizesince giderek İspropotamo deresinden mürür birle Narda körfezine de- 
gin mümted olup Koyrine ve Mebnedi nâm mahaller beyninde körfez-i mezkü- 
ra müntehi ola. Şol vechile ki her halde Tatarina köprüsü ve Koprina tuzlaları 
cânib-i Devlet-i Aliyye'ye kala ve bu vechile hudüdun sularına vardığı mahal- 
lin şimâl ve garb taraflarında vâki Narda körfezi sâhili Devlet-i Aliyye'de ve 
körfez-i mezkürün hatt-ı hudüdun cenüb ve garb tarafları sâhili Yunan 
hükümetinde kala. Lâkin Yonda Kal'ası müstesnâ olmağla yarım saatden ziyâ- 
de olmamak üzere bir dâire-i arziyye ile cânib-i Devlet-i Aliyye'ye kemâkân âid 
ola. Ve çünki düvel-i selâse elçilerinin İsperkes nehri taraf-ı yesârında kâin İz- 
din kazası nâhiyelerine dâir izhâr buyurulan dilhâh-ı hazret-i şâhâneye kemâl-i 
hürmetleri derkâr olduğundan bu husüs Londra mükâlemesine mürâcaaten 
tanzimât-ı mukteziyyenin karar ve icrâsına bir güne teehhur terettüb etmemek 
şart-ı mahsusuyla muvâfakat etmeleriyle zikr olunan İzdin arzının nâhiyeleri 
taraf-ı Devlet-i Aliyye'de kalması kaziyye-i muhtemeletü'l-vuku'unu derpiş et- 
mek lâzım gelip ol hâlde şark tarafında hatt-ı hudüd İsperkes nehri ağzından 
bed” ile nehr-i mezkür sâhil-i yesârı sırasıyla İzdin ve Badracık kazalarının telâ- 
ki etdikleri mahalle kadar çıkıp ba'dehu oradan işbu iki kazaların hudüd-ı 
müşterekeleri üzerine gidilerek Otri cibâl-i müselselesinin tepesine dek gide ve 
hudüd-ı müştereke-i mezkür Otri cibâli müselselesinin tepesine müntehi ol- 
madığı hâlde en doğru hat üzerinde gidip bâlâda beyân olunduğu vechile 
mümted olarak Narda körfezine müntehi ola. 

(Sâniyen) Tazmin maddesi İsperkes nehrinin taraf-ı yesârında kâin İzdin ka- 
zası nâhiyeleri Londra mükâlemesi kararıyla kat'iyyen Yunan hükümetine 
ta'yin olunduğu takdirde kırk milyon ve eğer bi'l-akis Londra mükâlemesinin 
kararı iktizâsından (194) İzdin kazasının nâhiyeleri kemâkân Memâlik-i Osma- 

niyye'ye âid olmak lâzım geldiği hâlde Devlet-i Aliyye'nin ahz u ı kabül edeceği 
tazmin otuz milyon kuruş ola. 

(Sâlisen) Düvel-i selâse me'mürları karar verilen hudüdun tahdidine der- 
hâl mübâderet edip taraf-ı Devlet-i Aliyye'den dahi işbu tahdid maslahatına 
müşterek olmak üzere bir me'mür ta'yin ve terfik oluna. Ancak me'mürlar- 
dan birinin ve yâhüd ikisinin gıyâbından ve yâhüd sebeb-i âherden emr-i tah- 
dide bir güne teehhur terettüb etmemek muktezâsyı mu'âhededen olmağla 
Yunan hükümeti tarafından dahi bir me'mür ta'yiniyle işbu tahdid maslahatı- 
na teâmül edebilir. İşte tahdidin ameliyyâtı bugünden itibâren vuku'u takdi- 

rinde mesâil-i hâdise hakk u insâf üzere ekser-i ârânın mütelâhık olduğu vec- 
hile hall oluna. 

(Râbian) Bu defa karar-dâde olan tanzim mücibince taraf-ı Devlet-i Aliy- 
ye'ye edâsı lâzım gelen tazmin işbu sene-i İseviyye Kânunıevvelinin otuz birin- 
ci günü hulülünde edâ olunup madde-i âtiyye üzere Yunan hükümetini terkib 
eden kâffe-i arâzinin dahi bilâ-istisnâ tahliyesi evvelce olmamış ise yevm-i 
mezkürda bi'l-cümle asâkir ve me'mürin-i Devlet-i Aliyye'den tahliye oluna ve 
tazmin-i mezkür Deraliyye'de işbu senedin imzası tarihinde râyic olan kambi- 
yoya göre Londra ve Petersburg ve Paris ve Peç şehrine ya'ni re'y ü intihâb-ı 
Devlet-i Aliyye olan mahalle poliçe çekilerek işbu bin ikiyüz kırk sekiz senesi 
mâh-ı Şa'bân-ı şerifin yirmi birinci ya'ni işbu bin sekiz yüz otuz iki sene-i İsevi- 
yesi Kânunıevvelinin otuz birinci günü istifâ olunmak üzere işbu senedde 
münderic mevâddın tasdik-i resmisi ile beraber bu husüs içün resmen ihbâr 
oluna. 

(Hâmisen) İşbu tanzimin mevzuu olan ve mukaddemki muvâfakat-ı Devlet-i 
Aliyye'de Yunan'a ta'yin olunan el-hâletü hazihi Devlet-i Aliyye zabtında bulu- 
nan arâzi bilâ-istisnâ işbu İseviyye Kânunuevvelinin otuzbirinde ve mümkin 
ise dahi evvelce asâkir ve me'mürin-i Devlet-i Aliyye'den kâmilen tahliye olu- 
na. Şol vechile ki işbu amel tarih-i mezkürda tamâmen ifâ kılına. (1951 

(Sâdisen) Bâlâda beyân olunduğu vechile Preveze'nin karşısında vâki” Yon- 
da kal'ası Preveze'nin muhâfazasını ikmâl ve emniyyet-i ticâretini ahsen vechi- 
le te'yid içün taraf-ı Devlet-i Aliyye'de kalmak icâb eylediğinden işbu mevki'-i 
harbin zabt u idâresine ancak kâfi olan müstahfız askeri derünunda buluna. 

Ve me'mürin-i Devlet-i Aliyye taraflarından Rum sefinelerinin mürüruna 
bir güne mümânaat olunmayıp sefineleri Yonda ve Preveze ve Narda körfezin- 
de vâki” sâir Osmanlı iskelelerine yanaşdıkları hâlde taraf-ı Devlet-i Aliyye'ye 
itâsı lâzım gelen gümrük ve sâir rüsümâtdan ma'adâ mürür içün nesne taleb 
olunmamak muktezâsı kararındandır. 

(Sâbian) İşbu tanzimin mevzuu olan arâziyi terk etmek ve emlâkini fürüht 
eylemek isteyen ahâliye tahdid maslahatının hitâmı gününden Ütibâren onse- 
kiz mâh mehil “tâ oluna ve işbu onsekiz mâh müddet ba'zı esbâb-ı mahsusa ve 
hâlât-ı gayri melhüza vuku'unda çend mâh temdid olunup ve esbâb-ı mezkü- 
renin makbüliyyeti mümeyyiz me'mürlar hükm ederek ve hakk u insâfa muvâ- 
fık semen ile bey” ü şirâsına mu'âvenet edeler ve menâfi'-i mezküre Ağrıboz ce- 

>Ziresi ve Atina ahâlisi ve el-hâletü hazihi mahsülât-ı vâkv'alarını ahz etmekde 
olan İstefa eshâb-ı emlâkine tâ olunup eğer kaza-i mezkür bin sekiz yüz otuz 
sene-i İseviyyesi Şubatının üçü tarihiyle Devlet-i Aliyye'nin tanzimât-ı sâbıka- 
ya hin-i muvâfakatinde asâkir-i İslâmın zabtında bulunmuş ise o makuleler da- 
hi menâfi'-i mezküreye dâhil ola ve efrâd ve ahâd-ı mezküre cümleten Yunan 
hükümetine geçen evkafda gerek âriyeten ve emâneten mütevelli ve câbi ve ge- 
rek bi”l-irs müdir olmuş hukuk-ı âidelerini bey” ü fürühta kail olalar. 

(Sâminen) Yunan yeni hükümdârının hükümeti şurüt-ı sâbıka mücibince 
Devlet-i Aliyye ile ticâret ve seyr-i sefâin muâmelâtını usül-i mütekabile üzere 
li-ecli't-tanzim müzâkereye kabil ola ve tarafeynin yekdiğeri nezdinde itibara 

şâyân me'mürları Memâlik-i Mahrüsa'nın ve Yunan'ın limanlarında rüsüm-i 
ma'müle üzere telakki-i kabüle makrün olup şol vechile ki Devlet-i Aliyye teba- 
ası Yunan memleketinde diledikleri gibi ticârete istihkak-ı ma'rüfları olup Yu- 
naniler dahi Memâlik-i Mahrüsa liman (196) ve iskelelerine amed ü şüdleri 
içün himâyet-i ecnebiyyeden keff-i yed edeler. Ber-vech-i bâlâ Yunan hudüd-ı 
kat'iyyesinin ta'yini zımnında düvel-i selâse murahhasları Devlet-i Aliyye 
me'mürlarıyla akd eyledikleri mükâlemâtı hatm ü itmâm etmeleriyle bi'I-mu- 
vâfaka işbu senedde kayd u tansis olunan karar iktizâsınca bin sekiz yüz sene-i 
İseviyyesi Temmuzunun altısı tarihiyle Londra'da mün'akid olan mu'âhedenin 
ve ona müteferri' tevârih-i muhtelife ile yapılan mazbataların mutazammın ol- 
duğu müntehâ-yı maksüd kâmilen ve tamâmen hâsıl olup mücib olduğu mü- 
kâlemet ve muhasebât-ı tavile vakten mine'l-evkat tekerrür ve teceddüd etme- 
yecek ve tagyir ü te'vili kabil olmayacak vechile hitâm-pezir olarak Yunan 
mükâlemesinin kapısı ez-her cihet mesdüd olduğunu ve işbu karar ve nizâm-ı 
ahir-i kat'isinin tasdiknâme-i resmi-i aleninin hükmünde olmak üzere tasdik-i 
resmisi düvel-i selâse taraflarından dört ay müddet zarfında celb ile taraf-ı 
Devlet-i Aliyye'ye takdim etmek üzere mümziyü'l-esâmi murahhasün-ı 
mümâileyhüm cenâbları taahhüd ve i'lân ederler. Tahriren fi'i-yevmi's-sâlis 
ve'İ-işrin min şehr-i Saferu'l-hayr li-seneti semân ve erbain ve mieteyn ve elf 
(22 Temmuz 1832) fi dârü's-saltanatü's-seniyyeti'-mahmiyyeti'i-Konstantiniy- 
ye. 1197) 


Fransa ve İngiltere ve Rusya devletleri beyninde şehr-i Haziranın 
yirmi beşinci günü Londra'da akd olunan mu'âhedesinin 
Tayms gazetesinden muhrec tercümesi süretidir 


Fransa ve İngiltere kralları ve Rusya imparatoru cenâbları Yunan'da kâin 
eyâlât ve Cezâyir'in ihtilâliyle Avrupa ticâretine gün-be-gün mevânü zuhüruna 
ve korsanlığa bâdi olarak düvel-i fahime tebaalarına zarar ve ziyân irâs eden 
muhârebe-i vahimenin def'i lâzimeden idüğini teyakkun etdiklerine ve Fransa 
ve İngiltere kralları cenâbları taraflarına Rusya devletiyle bi'I-muayyene nezd-i 
Devlet-i Aliyye'de tavassut olunmak üzere Rumlar tarafından niyâz olun- 
duğuna mebni işbu muhârebenin uzamasından lâzım gelen sefk-i dimâ' ve 
mesâib-i sâirenin indifâ'ını arzu ederek bu bâbda bi'l-ittifâk sa'y u gayret olun- 
mak hukuk-ı insâniyyet ve Avrupa'nın menfaat ve istirâhati icâbınca tavassut- 
ları ile tarafeyn beyninde sulh u müsâlemetin husulü içün akd-i mu'âhede-i 
resmiyye ile sarf-ı makderet etmekliğe karar verilmekle İngiltere devleti 
tarafından me'mürlar ta'yin ve terhis kılınarak yedlerinde olan ruhsatnâmeleri 
ba'de'l-mübâdele şurüt-ı âtiyye üzerine akd-i mu'âhede etmişlerdir ki zikr ü 
beyân olunur. (Evvelki madde) Düvel-i mu'âhide taraflarından işbu 
mu'âhedenin tasdiki akibinde Devlet-i Aliyye cânibine Rumlar ile müsâlemet 
olunmak içün mahsusan teklif ve işbu tavassutun neticesine esâs olmak üzere 
tarafeynden muhasamâtın terki taleb oluna. (İkinci madde) Devlet-i Aliyye 
tarafına olunacak teklif esâs-ı âtiyye üzerine müesses olup ya'ni Rumlar zât-ı 

hümâyünu hükümdârları bileler ve senevi vergi vererek işbu verginin mikdârı 
mahsus sened ile kat” ü tanzim oluna ve Rumlar bir hükümet tahtında idâre 
olunarak zikr olunan hükümetin me'mürları kendi taraflarından intihâb 
olunup taraf-ı Devlet-i Aliyye'den fakat tasdik kılına ve ehi-i İslâm ile Rum 
tâifesi müddet-i medide beynlerinde vuku” bulan muhârebeler sebebiyle 
ba'dezin birbirlerine sü'-i kasd etmeleri içün birbirinden ayrılmak lâzım gel- 
mekle ehl-i İslâmın kara ve cezirelerde kâin emlâk ve arâzileri esmânı eshâbına 
taraf-ı Devlet-i Aliyye'ye beher sene verilecek vergileriyle maan ceste ceste taz- 
min olunmak üzere Rumlara fürüht etdirile. (Üçüncü madde) Husüsât-ı mez- 
kürenin tanzimiyle kara (1981 ve cezirelerin tahdidi mahsus me'mürlar 
ta'yiniyle icrâ oluna. (Dördüncü madde) Düvel-i mu'âhide taraflarından 
mevâdd-ı meşrüha mücibince müsâlemet maddesine devâm olunarak işbu 
mu'âhedenin icrâsı içün Dersa'âdet'de mukim elçilerine serfan ta'limât-ı muk- 
teziyye verile. (Beşinci madde) Düvel-i mu'âhide bu bâbda tevsi'-i mülk ü kuv- 
vet ve tebaalarının düvel-i sâire tebaalarından ziyâde imtiyâzâta nâiliyyeti 
talebinde olmayalar. (Altıncı madde) Tarafeyn beyninde olunacak sulh u 
müsâlemet-i kat'iyyenin bekası zımnında düvel-i mu'âhidenin tensib etdikleri 
devlet tarafından taahhüd etdirile ve işbu taahhüd husüsu badehu düvel-i 
mezküre beyninde tanzim oluna. (Yedinci madde) İşbu mu'âhede pek geç iki 
mâh zarfında ve mümkin olur ise serian tasdik kılına. 


(Madde-i hafiyye) Devlet-i Aliyye kendiye teklif olunan tavassutu bir mâh 
zarfında kabül etmediği hâlde düvel-i mu'âhide taraflarından ber-vech-i âti 
hareket oluna. (Evvelâ muhârebenin imtidâdından lâzım gelen ve taraf-ı Dev- 
let-i Aliyye'den defi meşkük olan mukatele mesâibini düvel-i mezküre taraf- 
larından ol vechile müsâlemet vesâiline teşebbüsü icâb edeceği taraf-ı Devlet-i 


-Aliyye'ye i'lân olunup ve işbu müsâlemet maddesi bi-eyyi hâl icrâ olunarak bu 


hâlde Rumlar ile ticâret mu'âmelâtı içün konsoloslar ta'yin ve hükümet kuv- 
vetini ihrâz etdikleri gibi Rumların me'mürları dahi kabül oluna. (Sâniyen) 
Devlet-i Aliyye tarafından bir mâh zarfında terk-i husümet keyfiyyeti kabül 
olunmayıp yâhüd Rumlar tarafmdan mümânaat olunduğu takdirde düvel-i 
mu'âhide-i mezküre taraflarından ber-vech-i meşrüh terk-i muhâsama matlüb- 
ları olarak tarafeyn haklarında bir güne hareket-i hasmâne dâ'iyesinde olmak- 
sızın cânibeyn beyninde ittisâlâtın kat'ına hasbe'l-imkân sa'y u gayret edecek- 
leri keyfiyyeti tarafeyne yâhüd muhârebeye ikdâm eden tarafa i'lân oluna ve 
Akdeniz'de bulunan sefâin-i harbiyyeleri kumandanlarına bu bâbda ta'limât-ı 
lâzime verile. (Sâlisen) hilâf-ı me'mül teşebbüs olunan vesâil-i meşrüha ile 
Devlet-i Aliyye'ye olunan tekâlifi kabül etdirilemeyip yâhâd Rumlar hakların- 
da menfaatlü olan şurütu reddetdikleri hâlde düvel-i müttefika beynlerinde 
ma'lüm olan esâs mücibince müsâlemet maddesine devâm ederek husülü içün 
lâzım gelen vesâil-i kaviyyeye teşebbüs olunmak üzere Londra'da olan 
me'mürlarını terhis edeler. İşbu madde-i hafiyye mu'âhede-i mezkürede mün- 
deric gibi add u İtibâr olunup beraber tasdik kılma. (199) 

Yüz yedinci sahifede muharrer Rusya imparatoruna nâme-i hümâyün 


Mukaddemce büyükelçilikle taraf-ı şâhânemize vârid ve hüsn-i hitâm-ı 
me'müriyyetiyle cânib-i imparatorânenize âid olan edukan ceneraliniz muhab- 
betlâ Kont Orlof ile gönderilen nâme-i mahsus-ı vâlâ-mansüsumuzda iş'âr 
olunduğu vechile havâss-ı mukarribinimizden müşir-i hassamız Ahmed Fevzi 
Paşa me'müriyyet-i mahsusasıyla büyük elçiliğini müş'ir nâme-i hümâyünu- 
muz ile bu defa taraf-ı hükümdârânenize ba's ü irsâl olundu. Ceneral-i mümâ- 
ileyhin efkâr-ı hayriyye ve muhalasat-ı samime-i imparatorânenizi mutazam- 
mın vâki” olan tebligat-ı sâdıkası nezd-i şâhânemizde şâyân-ı İtimâd ve İ'tibâr 
olduğu misillâ müşir-i müşârünileyhin hakayık-ı mihr ü vedâd ve dakayık-ı 
sıdk u sedâda dâir taraf-ı hâlisânemizden keşf ü tebliğ edeceği irâdât-ı muhâ- 
denet-simât dahi nezd-i haşmet-peyvend-i hükümdârânenizde rehin-i hayyiz-i 
İtimâd u itibâr olacağı meczüm-i şâhânemizdir. Lehü'l-hamd ittihâd-ı hüsn-i 
niyyet iktizâsınca cenâb-ı imparatorânenizle miyâne-i pâdişâhânemizde hâsıl 
ve semere-i nâfi'a-i hâliye ve istikbâliyyesi tebaa-i tarafeyne şâmil olan revâbıt- 
1 vifak-ı samimi ve zevâbıt-ı ittifak-ı hakiki cânibeyn-i mütehâbbeynde delâil-i 
vâzıha ile tasdik ü tahkik olunarak âsâr-ı bigânegi külliyyen zâil ve mihr ü mu- 
safât kemâ-yenbagi rütbe-i kemâle bâliğ ve vâsıl olmağla be-tekrâr iş'âr ve 
tek'id olunur ki ba'de-zin miyâne-i pâdişâhânelerimiz haylület-i avârız ve me- 
vâni'den min küllü'İ-vücüh masün ve meâsir-i emniyyet ve mahremiyyet rüz- 
efzün olarak fart-ı meveddet ve germiyyet-i muhadenetimizin ile'l-ebed maz- 
büt ve magbüt olması ârzü-gerde-i hayr-endişânemizdir. Binâberin devleteyn-i 
fahimeteyn beyninde hulüs ve safvet-i mutlaka ve muvâneset vâsia-i muhak- 
kaka ile istimrâr-ı muâhedât-ı mer'iyye ve cereyân-i mesâlih-i tabiiyyeden gay- 
ri bir nesne kalmaması ind-i şâhânemizde matlüb olmak hasebiyle bi'l-muka- 
bele cânib-i haşmet-câlib-i imparatorânenizden dahi bu usül-i hayriyyet-şümü- 
lü iltizâmen beyne'd-devleteyn ilişikli görünen maddelerin hüsn-i tesviyesi hu- 
süsunda şime-i fütüvvet-i kâmilenin icrâsıyla her hâlde te'yid-i vüdd ü muvâ- 
lâta himmet olunması me'mül ve melhüz-ı hâlisânemizdir. (200) 


VAK'ANÜVİS 
AHMED LÜTEİ EFENDİ TARİHİ 
V 


ESKİ YAZIDAN AKTARAN 
YÜCEL DEMİREL 


Cild-i hâmis ez-Tarih-i Ahmed Lutfi 


Bismillahirrahmanirrahim. Bi-hamdihi ve keremihi teâlâ zabt u tahrir ü cem'i 
ile taklib-i evrâk-ı kemâl-i iftihâr eylemekde bulunduğum vekayi'-i tarihiyyenin 
işbu beşinci cildi dahi câmi'-i sunüf-ı maârif ve avârıf u avâtıf-ı lâ-tuhsa mec- 
ma'İ-bahreyn-i fünün-ı ihsân ü atâ pâdişâh-ı şevket-penâh zili-i cenâb-ı rabbi ilâh 
veliyy-i ni'met-i bi-minnetimiz es-Sultan ibnü/s-sultani's-sultani's-sultan el-Gazi 
Abdülhamid Han ibnü's-Sultan el-Gazi Abdülmecid Han edâmallahu şevketuhu 
ve saltanatuhu ilâ yevmi”-haşr ve'I-mizân efendimiz hazretlerinin sâye-i maârif- 
vâye-i cenâb-ı hilâfet-penâhilerinde reside-i hadd-i hitâm olarak diğerleri misillü 
huzür-ı kerâmet-nüşür-i hazret-i mülükânelerine arz u takdim kılındı. 

Bu cildin dahi ekser mevâdd-ı mündericesi cild-i râbi' gibi Takvim-i Vekayi' 
nüshalarıyla hazine-i evrâkdan telekki olunmuşdur. Vallahü'lli'âneti ve't-tevfik 
ve hüve fi küllü'l-umürı ni'me'r-refik. 


Bin ikiyüz elli bir senesi vekayi'idir. 


İşbu elli bir sene-i Hicriyyesi (başı 29 Nisan 1835) duhülünde şuarâ-yı vakt 
tebrik-i sâl-i cedid içün |21 tarihler takdimiyle alâ meratibihim taraf-ı pâdişâhi- 
den ihsân buyurulan câizelerle mesrür ve şâdân oldular. 

Bu sene sâir senelerden ziyâde pek çok zevât tarih söylemişlerdir. Bunlar- 
dan en a'lâsı İmâm-ı evvel-i şehriyâri sadr-ı vâlâ-yı Rumeli Zeynelâbidin Efen- 
di'nin “el-muzaffer” lâfzı ile ba'zı şuarânın be-tariki't-tevârüd buldukları işbu 
“Hicretin bin iki yüz elli biridir hâlâ” mısraıyla “Hudâ nev-sâli mes'üd eyleye Sultan 
Mahmüd'a” tarihleridir. i 


Me'müriyyet-i Kâmil Bey be-cânib-i Bosna 


Sene-i sâbıka havâdisinde Tezkire-i evvel Âkif Efendi'nin Bosna tarafına 
gönderildiği münderic idi. Âkif Efendi'nin re's-i mesele-i me'müriyyeti ta'mi- 
mi Devlet-i Aliyye'nin muktezâ-yı tasmimi olan asâkir-i redife usülünün Bosna 
dilâverânına tefhimiyle icrâ-yı fi'Hsi zımnında mahallince olunan mesâi ve teş- 
vikat semeresiyle matlüb-ı devlet rehin-i yüsr ü suhület olduğuna dâir vârid 
olan evrâk üzerine sâdır olan hatt-ı hümâyün ve fermân ve evâmir-i lâzime o 
esnâda alay emini mühendis Kâmil Bey ile Bosna'ya isâl olunarak mir-i muma- 
ileyhin Saraybosna'ya takarrübünde fevkalâde merâsim-i ihtirâmiyye icrâsıyla 
hatt-ı şerif ile fermânlar tertib olunan divân-ı umümide kırâat ve mazmünları 
cümleye işa'at olunduğunun maa't-teşekkür haberi Bâbıâli'ye gelmişdir. 

Evkafa müteallik ba'zı ıslâhât 


Taşralarda vâki” ba'zı evkaf tevliyyetleri içün Evkaf Nezâreti'nden isti'lâm 
olunmaksızın Rumeli ve Anadolu askeri kalemlerinden tevcihâtı icrâ ve muh- 
des olarak birtakım cihât ihtirâ” olunduğundan başka eskiden maliyye kalemi 
berâtıyla tasarruf olunagelen cihât kayıdları çalınarak lüzümsuz birtakım cihâ- 
ta askeri rüznâmçeleri mugayir-i şurüt berât vermeleri kuyüd-ı vakfiyye ve ni- 
zâmının ihlâlini mücib olduğundan o misillâ hâlât vuku” bulmamak içün icâb-ı 
nizâmisi icrâ olunmuşdur. (3) 

Bundan başka Dersa'âdet'de vâki” cevâmi'-i şerife ve türbe ve çeşme misillü 
ba'zı hayrât ve müberrâtın sakıfları kadimden yirmi beş ve otuz ve daha ziyâde 
okkalık kurşun tahtalarıyla örtülüp su yolları borularının dahi kalınlığı bu he- 
sâb üzere olmak âdet-i mer'iyye imiş. Herşeyin incelendiği misillü bu kurşun 
levhaları dahi incele incele o esnâda on bir kıyyeye kadar ince dökülmeye baş- 
lamış ve böyle dökülen levhalar rüzgâra dayanamadığından başka hin-i ta'mir- 
de eskisi ile imtizâc etmediği ve su yollarının az vakitde (tamam su yolcuları- 
nın gece ve gündüz savaşdıkları yoldur) harâbını müeddi olması cihetiyle ma- 
zarrât-ı vakfiyyeyi mücib olduğundan yeniden dökülecek kurşun levhalarının 
beheri iki nev olarak yirmi iki ve on sekiz kıyye olmak ve karıncalı ve râbıta- 
sızları içün kurşuncuların te'dibine bakılmak üzere Evkaf-ı Hümâyün Nezâreti 
tarafından takayyüdât-ı icâbiyyeye ve cevâmi'-i şerife ve hayrât ve sâire emme 
ve hademesinin vezâif-i kadimeleri vakt ü hâle göre pek dün olduğundan bun- 
ların umümen vezâif-i kadimelerine zamâim-i vefire tertibiyle tatyib-i kulüba 
himmet olunmuşdur. 


Bed'-i Kur'an-ı Kerim 


Şehzâdegândan Sultan Abdülaziz hazretlerinin bed'-i besmele-i Kurâniyye 
eylemeleri vakti hulül eylediğinden sene-i cedide Muharreminin dokuzuncu (7 
Mayıs 1835) günü Kâğıdhane sahrasına tertib olunan ziyâfet-i pâdişâhi umü- 
men erkân-ı devlet ve me'mürin ve ulemâ ve meşâyih ve eimme ve hutebâ ve 
ümerâ-yı askeriyye da'vetle rekz olunan çadırlarda cümlesi dilsir-i nevâl-i ik- 
râm olarak müşârünileyhin bed'-i tehecci eyledikleri ol vakit tab' olunan Tuk- 
vim-i Vekayı' ile umüma ilan olunmuşdur. 

Bed/-i şerif-i sâlifü/t-ta'rife şâir Ayni Efendi “Bed' itdi ilme meyl idüb şehzâde- 
miz Abdülaziz” ve Sahhâf Hacı Hızır Efendi “Tarihlerde bu sühan-ı bâlâ değil mi 


4 


dinlesin|Bed'-i tehecci eyleyen şehzâdedir Abdülaziz” tarihlerini hesâb eylemişdir. 
İhsân-ı nişân ve zarf-1ı murassa' 
Belgrad muhâfızı Vecihi Paşa'ya vezâret nişânı ve riyâset-i küttâb hidmet-i 


celilesiyle (41 kâmyâb olan Âkif Efendi'nin kerimesi velimesi içün taraf-ı pâdi- 
şâhiden gayet girân-bahâ pırlanta ile murassa' bir zarf ihsân olunmuşdur. 

Nüzül-i sefine-i cesime 


Kırksekiz (1832/33) tarihinde Tersâne-i Âmire'de Aynalıkavak sahasında 
Amerikalı mühendis Fortel Roz nâm hünerver ma'rifetiyle mevzü'-ı destgâh-ı in- 
şâ olup tülu iki yüz yirmi, arzı elli buçuk ve umku yirmi dört kadem biçiminde 
olan sefine-i kebirenin nüzülü içün zât-ı pâdişâhi ile vükelâ ve ulemâ ve me'mü- 
rin ve ümerâ oraya azimetle ihtiyâr olunan vakitde bi's-suhüle deryâya tenzil ve 
zebh-i karâbin ile da'vât-ı hayriyye tertil kılındı. Huzzâr mazhar-ı iltifât-ı şâhâne 
oldukları misillü sefinenin ikmâl ve tertib-i esbâb-ı itmâmı hakkında masrüf olan 
gayretine mebni Kapudan-ı Deryâ Tâhir Paşa ile mühendisine fevkalâde iltifât ve 
esnâ-i tenzil-i sefinede ameleden ayağı sakatlanan kimesneye tersâne hazinesin- 
den şehriyye elli guruş maaş tahsis olunmuşdur. Sefine-i mezküreye “Nusretiy- 
ye” tesmiye olunarak sühanverân-i vakitden Tersâne Müdiri Lebib Efendi “Nus- 
retiyye ne güzel eyledi deryâya nüzül” târihini bi'l-bedâhe söylediği gibi şuarâ-yı sâ- 
. ire taraflarından dahi tevârih-i müteaddide tanzim ü takdim kılınmışdır. 

İlâve Cennet-mekân Sultan Mahmüd Hân-ı Gazi hazretleri tâ ibtidâ-yı cü- 
lâs-ı hümâyünlarından beri Tersâne-i Âmire umüruna dahi atf-ı nazar-ı dikkat- 
le kuvâ-yı bahriyye mültezim-i âlileri idi. Cülüs-i hümâyünlarının ikinci senesi 
yirmi dört (1809) tarihinde kaim-makam Rüşdi Paşa'ya hitâben gönderdikleri 
hatt-ı hümâyün şâyân-ı mütalaa olmağla sureti zeyl-i kitâba derc olundu. 


Nizâm-ı azimet be-mâbeyn-i hümâyün 


Fi'l-asli mâbeyn-i hümâyüna ruhsatsız kimsenin azimeti memnü' idi. Vak'a-i 
Hayriyye'den sonra usül-i kadimenin terkiyle ekser muâmelât ve hususât ka- 
vâlib-i nizâmiyyeye rabt olunduğu sırada mâbeyn-i hümâyüna amed-şüd hu- 
susu ta'dil olunarak vüzerâ ve vükelâ ve me'mürinin hasbe'İ-icâb azimetlerine 
ruhsat kapısı açık idi. Giderek bu ruhsat dâiresinin tevessü'ü tasdi'âtı mücib ol- 
makda (51 olduğundan bunun içün ittihâz olunan usül varaka-i mahsusalarla 
cümleye “lân ve bundan başka her sınıf ma'iyyet me'mürları müsted'iyyât-ı 
vâkr'alarını mâ-fevklerinde bulunan büyük me'mürlara arz u ifâde edip açık- 
dan rütbe ve maaş ve sâir metalib içün o misillüların doğrudan doğruya taraf-ı 
şâhâneyi tasdi'den ihtirâz eylemeleri umümen tenbih olundu. Zikr olunan va- 
raka-i matbüa sureti zeyl-i kitâbda mündericdir. 

Mansüre hazinesinin mesâlihi kesb-i cesâmet eylediğinden umür-ı tahririy- 
yesini idâre içün ehliyyetli bir me'mürun lüzümu dermiyân olundukda Tezki- 
re-i sâni Çavuşzâde Atıf Bey'in liyâkati cihetiyle mâliyye mektübcusu ve onun 
yerine mektübi ser-halifesi Mühürdârzâde İsmail Efendi küçük tezkireci ve 
mektübi-i sadâret-penâhi odası ser-âmedânından İsmail Zühdi Bey ser-halife 
nasb olundu. 


Me'müriyyet-i Fethi Paşa be-sefâret-i Viyana 


Avusturya İmparatoru vefât ederek yerine oğlu imparator olmuşdur. İcrâ-yı 
resm-i ta'ziyet ve 1fâ-yı âyin-i tebrik ü tehniyet zımnında taraf-ı şâhâneden fe- 

rik-i asâkir-i hassa Ahmed Fethi Paşa sefâret-i mahsusa ile Avusturya devleti 
nezdine me'mür ve âmedi-i Divân-ı Hümâyün hulefâsından Enveri Efendi sır 
kâtibi ve Aleko tercümân ta'yin ve Enveri Efendi mahsusan huzür-ı şâhâneye 
celble rütbe-i râbi'a nişânı tâ olunduğu misillü Aleko Bey'e dahi bir kıt'a nişân 
ihsân kılındı. Fethi Paşa Viyana'ya bi'l-vusül 1ifâ-yı mukteza-yı sefârete ve dev- 
leteyn beyninde câri olan musâfat ve meveddetin istihsâl-i esbâb-ı te'yidiyyesi- 
ne İtinâ ile ba'de bu'din avdet etmişdir. 


Avdet ve azimet-i sefir-i Paris 


Sefâret-i mu'tebere ve mahsusa ile Fransa devleti nezdinde bulunup me'zü- 
nen ve muvakkaten İstanbul'a gelmiş olan Mustafa Reşid Bey o esnâda büyük- 
elçilik unvânı ve envâ”-ı iltifât-ı şâhâneye mazhar ve mahdümu Mehmed 
Bey'in hitânı mesmü'-ı pâdişâhi oldukda pederiyle huzür-ı hümâyüna celb olu- 
narak be-tekrâr iltifât ve 'zâz ve mahdümuna (6) mücevher hediye itâsıyla Re- 
şid Bey hakkında sezâvâr olan teveccüh-i âli ez ser-i nev ilân ve ibrâz olundu. 

İlâve Bu Mehmed Bey hâriciyye nâzırı esbak Cemil Paşa merhümdur. Reşid 
Bey Paris sefiri iken hâriciyye nâzırı olup sefâret maiyyetinde bulunan Ruhid- 
din Efendi ki esbak başvekil Ahmed Vefik Paşa hazretlerinin pederleridir, mü- 
mâileyhi Paris'de maslahatgüzârlıkla avdetinde bırakdığı vakit verdiği ta'limât 
ba'zı evrâk arasında görülmekle hulâsaten bu mahalle derc olundu. 

“Devlet-i Aliyye ile Rusya devletinin te'kid-i musafâtı esbâbma dikkatle be- 
raber .... ürkütmemek. ..... Devlet-i Aliyye hakkında olan sü'-i hareket ve etvâr-ı 
zâlimânesini elden geldiği mertebe Avrupa'ya işa'a etmek. Cezâyir maddesini 
gözetmek. Tecdid-i ta'rife, zamm-ı gümrük hususlarını Londra sefiri Nuri Efen- 
di ile bi'l-muhâbere tesviye eylemek. Gazetelerde dâimâ Devlet-i Aliyye'nin 
muhassenât ve harekât-ı âdilânesini yazdırmak” gibi mevâddan ibâretdir. 

O esnâda Cezâyir meselesi üzerine Devlet-i Aliyye iddiâ-yı hukukiden ve 
Avrupa'ya gönderdiği elçilerine buna dâir me'müriyyet ve ta'limât vermekden 
hâli değil idi. Londra sefiri Nuri Efendi Cezâyir maddesine dâir İngilterelinin 
Devlet-i Aliyye'ye muâveneti aslâ hiss olunmuyor diye Bâbıâli'ye inhâ etmiş- 
dir. Ruhiddin Efendi'nin Fransa hâriciyye nâzırına verdiği takrir ki Cezâyire 
dâir hukuk-ı saltanat-ı seniyyeyi iddiâya müteallik imiş. Bu takrire Cezâyir 
Fransa devletinindir, bunun sözü Dersa'âdet Fransa elçisine havâle olunmuş- 
tur, Paris'de buna cevâb verilmez diye mukabele olunmuşdur. 


İhtilâl-i İşkodra 


Sene-i sâbıka havâdisinde muharrer olduğu üzere Çerkes Hâfız Paşa İşkod- 
ra mutasarrıfı nasb olunarak mahalline vusülünü çok geçmeksizin derün-ı 
memleketde ihtilâl zuhüruyla âsâyiş-i ahâliye halel gelmiş ve teskin-i fesâd 
içün Hâfız Paşa |71 tarafından tedâbir-i müessire ve seriaya ve Rumeli vâlfsi ile 
civâr hanedanından ve Arnavudluk paşalarından isti'âneye teşebbüs olunmuş 
ise de def-i ihtilâle muvaffak olunamadığı Bâbıâli'den istihbâr olundukda ihti- 

lâlin kan dökülmeyerek yatışdırılması esbâbına ve olamadığı hâlde kuvve-i as- 
keriyye sevkiyle icâbına bakılması karargir olarak keyfiyyet evâmir-i mahsusa 
ile mahallince lâzım gelenlere bildirildi. İşbu tedbirin dahi müsmir olmadığı 
muahharen anlaşıldıkda bu hususun lâyıkıyla tahkiki ve icâb-ı hâle göre hare- 
ketin icrâsı me'muriyyetiyle havâss-ı kurenâ-yı şâhâneden Vassâf Efendi Ru- 
meli Vâlisi Hamdi Paşa'ya ta'limât-ı mahsusa ile i'zâm kılındı. 

Vassâf Efendi ol tarafa vusül ile merkez-i devlete gönderdiği tahrirâtında İş- 
kodra'nın kilidi mesâbesinde olan Leş kal'a ve kasabası bi't-teshir oradan kuv- 
ve-i külliye-i askeriyye ile İşkodra üzerine varıldıkda eşkıyânın cem'iyyetleri 
dağıtılarak İşkodra” ya duhül ile âsâyiş-i memleket iâde kılınmış ve kal'ada 
mütahassın Hâfız Paşa orduya gelerek İşkodra gailesi bertaraf edilmiş olduğu- 
nu inhâsını müte'âkib Vassâf Efendi avdet eylemiş ve bu uğurda izhâr-ı besâlet 
ve gayret eden me'mürin ve ümerâ ve zâbitân-ı askeriyyeye taltifât-ı seniyye ic- 
râ olunmuşdur. İşkodra Mutasarrıfı Hâfız Paşa'nın mesele-i vâk'ada görülen 
hüsn-i tavr u hareketi ve hidmeti şâyân-ı pesend-i âli olmuş ise de ahâli beynle- 
rine tabii hâil olan bürüdet Hâfız Paşa'nın oradan mübâadetini icâb ederek ye- 
rine Mirimirân Osman Paşa nasb olunarak Hâfız Paşa İstanbul'a celb ile bera- 
ber Kütahya muhassılı ve Kütahya mütesellimi Halil Kâmil Ağa Bursa mütesel- 
limi ve Bursa mütesellimi Ahmed Ağa Uşak voyvodası nasb u ta'yin olundu. 
Vassâf Efendi'nin işbu İşkodra me'müriyyetinde ibrâz etdiği hidmetine mebni 
hânedânına nişâne-i iftihâr olmak üzere pırlanta ile müzeyyen sâniye nişânı ih- 
sân olundu. Ba'de bu'din İşkodra havâlisi gailesi bi'-külliyye bertaraf olup bu 
uğurda ibrâz-ı gayret ve hamiyyet eden Rumeli Vâlisi Mahmüd Hamdi Pa- 
şa'ya dahi hânedânma mahsus olmak üzere nişân-ı iftihâr-ı zâti ve zâbitân ve 
ümerâ ve efrâd-ı asâkire nişâne-i muzafferiyyet olarak madalya verildi. 

Tavazzuhuhu İhtilâl haberi Bâbıâli'ye mün'akis oldukda mecâlis-i mahsusa 
akdiyle tedâbir-i lâzimenin icrâsı hakkında olunan müzâkerâtın fezlekesinde 
Rumeli Vâlisi Mahmüd Hamdi Pâşa'ya bu bâbda me'zuniyyet verilmesi karâr- 
gir olarak o yolda gönderilen 18) muharrerât-ı sâmiyye müciblerince hareket 
olunmuş ise de gailenin def'i zımnında Hamdi Paşa'nın sevk eylediği Arnavud 
paşalarının hamle-i ülâda bozgunluk göstermeleri meselenin ehemmiyyetini 
meydana koymuş olduğundan Deraliyye'den yirmi tabur kadar nizâmiyye as- 
kerinin sefinelerle Selânik'e gönderilip oradan Manastır cihetine doğru Hamdi 
Paşa ma'iyyetine me'müriyyetleri donanma-yı hümâyünun dahi ol taraf suları- 
na gönderilmesi tensib ve icrâ olunduğu ve Arnavud ümerâsının tavahhuşları- 
nı mücib olmamak içün me'müriyyetlerinde ibka ve haklarında muâmelât-ı 
dilnüvâzânenin icrâsı ile te'min edilmeleri Hamdi Paşa'ya Bâbıâli'den iş'âr ve 
inhâ kılındı. Asâkir-i mevcüdenin idâre-i ta'yinât ve hususât-ı sâirelerine bak- 
mak ve Hamdi Paşa maiyyetinde müsteşâr gibi bulunmak üzere muvakkat 
me'müriyyetle Manastır cânibinde bulunan ihtisâb nâzırı sâbık Fâik Efendi 
me'mür oldu. Husüs-ı mezküra dâir hatt-ı hümâyün suretidir: 

“Hususât-ı mezkürenin hemen bu vechile icrâsına ibtidâr ve Fâik Efendi'nin 
ol havâliye vukufu olduğundan bu vechile me'mür kılınması münâsib görün- 
düğünden bu hususun dahi öylece icrâsına bakılsın. Ancak bu tarafdan bu ka- 

dar askerin istihdâmları ne vechile olacak ve buna dâir ve Arnavudluk fesede- 
sinin hâllerine mütedâir vâli-i müşârünileyhin mütâlaası nedir ve oraların key- 
fiyyeti ne süretdedir. Bunlara tahsili vukuf etmek ve keyfiyyet-i hâli acâleten 
bu tarafa bildirmek ve bu tarafdan dahi ona göre icâb-ı maslahat ne ise öylece 
bi'-müzâkere icâbına bakılmak üzere mâbeyn-i hümâyünumuz kitâbet hidme- 
tinde müstahdem Vassâf Efendi'yi me'mür eyledim ve hemen çend gün zarfın- 
da çıkacak olduğundan ona göre her bir husüs kendisine ifâde ve sipâriş olun- 
mak üzere yarınki gün mümâileyhi tarafına gönderdim.” ilh. 

Ma'zeret İhtilâlin zuhüruyla indifâ'ı hususları ol vakit Takvim-i Vekayi” nüs- 
halarında sathice neşr ü ilân olunarak esbâb-ı zuhürundan bahs olunmamış- 
dır. Asıl tarihce şâyân-ı dikkat bu makule şeylerin esbâb-ı mücibesini tahkik ve 
tenmik ise de evrâk-ı meriyyede buna dâir kayd u işâret görülemediğinden ve 
ol vakitleri müdrik zevâtdan ma'lümât-ı kâfiyye ahzına dahi muvaffak olama- 


POLE. 


dığımdan zarüri ifâ-yı vazifede kusur olunmuşdur. 
Rüteb 


Serasker Husrev Paşa mensübâtından Yahya Beyzâde Zühdi Bey, divân kâti- 
bi Reşid Efendi ve redif tahrirât başkâtibi Mecd Efendi ve harir nâzırı Lutfi 
Efendizâde Azmi Bey ve Varna binâ emini Mehmed Ağa'nın damadı mektübi-i 
defteri hulefâsından Nazif Efendi ve Damad Halil Paşa divân kâtibi Kâmil 
Efendi ve Paris sefâreti sır kâtibi Nedim Efendi ve Tırhala Vâlisi Emin Paşa di- 
vân kâtibi Hayri Efendi ve Bağdad Vâlisi Ali Rızâ Paşa akrabâsından Seyyid 
Ali Paşazâde Hamdi Bey ve Aydın muhassılı Ya'kub Paşa divân kâtibi mektübi-i 
defteri hulefâsından Fehmi Efendi ve Karaman Vâlisi Hacı Ali Paşa mektübcu- 
su Nuri Efendi'ye hâcelik ve ba'zı bendegân ve zâdegâna kapıcıbaşılık rütbele- 
ri tevcih olundu. 

İlâwe Bunları ta'dâddan merâm içlerinden muahharen devletçe kesb-i işti- 
hâr ve feyz ü şeref etmiş olanları ifhâmdır. Şöyle ki Zühdi Bey mektübi-i 
sadr-ı âli ser-âmedânından olup tersâne mektübcusu ve Mecd Efendi evkaf 
nâzırı ve Azmi Bey pek çok vakitler vüzerâ kapı kethüdâlığında bulunup 
muahharen düçâr olduğu felâket sebebiyle hâl-i ye's u hizlânda ve Nedim 
Efendi sefâret ma'iyyet me'muriyyetinde iken Avrupa'da ve Hamdi Bey pek 
çok vâliliklerde bulunup muahharen mün'azil iken Boğaziçi'nde yalısında 
vefât etmişdir. Nazif Efendi müddet-i medide maliyye kitâbetinde bulunup 
sonraları ba'zı hidemât-ı mühimmede bulunmuş ve el-hâletü hazihi vilâyât 
kapı kethüdâlarından olan kudemâ-yı ricâl-i Devlet-i Aliyye'den Nazif Beye- 
fendi'dir. İntihâ. 


Vefât-ı Patrik-i Katolik 


O esnâda Katolik milleti patriki vefât etmekle yerine Kirkor nâm râhib Kato- 
lik patriki nasbıyla Bâbıâli'de resm-i mu'tâdı icrâ olundu. 

Ta'mir ve inşâ-ı bika-ı şerife 


Dersa'âdet ve Bilâd-ı Selâse'de vâki” ta'mir ve tecdide muhtâc olan cevâmi” 
ve mesâcid-i şerifenin ihyâsına himmet olunduğu misillü. taraf-ı şâhâneden 
mahsusan sâdır olan emr ü fermân mücibince Eyyüb-i Ensâri kasabasıyla civa- 
rında ve Ayvansaray (101 kapısıyla ol havâlide bulunan ashâb-ı kirâm ve ma- 
zanne-i zevi'l-ihtirâmın türbe-i münifeleri müceddeden ve ta'miren ve tevsi'an 
inşâ olunarak levâzım-ı ferşiyye ve vezâif-i icâbiyyeleri tesviye ve ta'yin ve her 
birine azimet-i diyânet-âyet-i şâhâne vuku'uyla iktisâb-ı envâr-ı rühâniyyet-i 
hazarâta vaz'-ı cebin-i tevessül-âyin kılınmışdır. 


Me'müriyyet-i Şefik Bey ve Şevket Bey be-oda-i âmedi 


Âmedi-i Divân-ı Hümâyün hulefâsından bulundukları mevki” ve me'mü- 
riyyet icâbınca erbâb-ı liyâkat ve isti'dâddan olmaları icâb-ı maslahatdan ve 
hususiyle o esnâda sefâret me'müriyyetlerine ve menâsıb-ı sâireye âmed odası 
mahrec olduğundan bir iki efendinin odaya alınmasına lüzüm göründüğü sıra- 
da divân kalemi mühimme-nüvisânından Ali Şefik Bey ile Süleyman Şevket 
Bey bi"l-intihâb âmed odaşına me'müroldular. 

(Mümâileyhümâdan Şefik Bey müddet-i medide mâbeyn başkitâbetinde bu- 
lunup sonraları hâzine-i hassa ve evkaf nezâreti ve Meclis-i Vâlâ riyâseti gibi 
mesânid-i celile ile kâmrev olan Şefik Paşa ve Şevket Bey meşhür Şevket Paşa 
merhümlardır.) 


Vürüd-ı Sefir-i İran 


İran Şahı Fethali Şah elli senesi Cumadeluhrâsında (5 Ekim-2 Kasım 1834) 
vefat etmiş olduğu cild-i râbi'de mündericdir. Müşârünileyhin yerine veliahd 
şehzâde Mirzâ Muhammed Hân'ın câlis-i evreng-i şâhi olduğunu sefâret-i 
mahsusa ile Dersa'âdet'e gelen Hudâdâd Han nâm sefir ile vârid olan nâme-i 
şâhi usülü vechile takdim-i huzür-ı âli kılındı. Şöyle ki sefir-i mümâileyh hak- 
kında hürmet-i lâzime-i mihmân-nüvâzinin icrâsı zımnında hin-i vürüdunda 
mihmândâr ta'yin olunan Kapıcıbaşı Hâşim Ağa'nın konağına misâfir verilmiş 
ve âdet-i kadime vechile Bâbıâli'ye celb ü da'vet ile i/timâdnâmesini takdim ey- 
lemiş ve birkaç gün sonra Beylerbeyi sahilserâsına dahi da'vetle Serasker Hus- 
rev Paşa ve Damad Halil ve Kapudan Tâhir ve Hassa Müşiri Fevzi Paşalar ile 
Reisülküttâb Âkif Efendi ve Farisi mütercimi Örfi Efendi ve Dersa'âdet'de İran 
müdiri Ağa Mehmed hâzır ve mevcüd oldukları hâlde sefir huzür-ı hümâyüna 
nâme-i şâhiyi takdim ile mazhar-ı iltifât-ı mahsüs-ı pâdişâhi olarak memnünen 
ve mutayyeben (11) avdet etmişdir. Devleteyn beyninde pâydâr olan revâbıt-ı 
müttehide-i İslamiyye ve zevâbıt-ı meriyye-i meveddet-i sahihiyyeye mütefer- 
ri" âsâr-ı vedâdiyyenin bi'l-mukabele icrâsı zımnında taraf-ı Devlet-i Aliy- 
ye'den dahi bi”1-fi'1 Istanbul kadısı ve Takvimhane nâzırı a'lem-i ulemâ-i asr- 
dan Vak'a-nüvis Es'ad Efendi müceddeden Anadolu pâyesiyle ve büyükelçilik 

unvânı ile İran cânibine azimete me'mür oldu. Ma'iyyetine hacegândan Veli 
Efendi sır kâtibi ve ceride başkâtibi maârif-mendân-ı hâcegândan Kemâl Efendi 
Fârisi tercümânı olarak cânib-i Bâbıâli'den terfik kılındı. Es'ad Efendi'den İs- 
tanbul kadılığı vekâletine fukahâ-yı ulemâdan Karahisari Ahmed Efendi, Tak- 
vimhane mesâlihine birâderzâdesi müderrisinden Nazif Efendi ta'yin olundu. 
Müşârünileyh tehyie-i esbâb-ı seferiyyesiyle bu tarafdan hareketinden evvelce 
huzür-ı şâhâneye celble kazaskerliğe mahsus nişân Ütâsıyla tezyin-i sadr-ı mef- 
haret eyledi. Sır kâtibi Veli Efendi ile tercümânı Kemâl Efendi'ye rütbe-i râbi- 
adan nişanlar verildi. 

İlâve Müşâr ve mümâileyhümden Kemâl Efendi ki târih-i tahrir-i kitâb olan 
işbu doksanbeş (1878) senesi a'yân-ı fihâmdan evkaf-ı hümâyün nâzırı sabık 
kudemâ-yı vükelâ-yı saltanat-ı seniyyeden Kemâl Paşa hazretleri berhayat 
olup diğerleri intikal eylemişlerdir. Rahmetullahi aleyhim ecmain. 


Vürüd-ı Miloş be-Âsitane 


Sırp baş knezi Miloş mazhar olduğu her türlü imtiyâz ve iltifâtların bizzât 
teşekkürü içün Âsitan-ı şevket-nişân-ı şâhâneye müsül eylemek üzere İstan- 
bul'a gelmesi hakkında sâdır olan irâde-i seniyye mücibince Sırbistan'dan İs- 
tanbul'a geldi. Mihmândârlığı içün mahsusan i'zâm olunan Miralay Kâmil Bey 
refakatiyle Varna'ya ve oradan vapur-ı mersül ile Dersa'âdet'e vâsıl oldu. Vidin 
.Muhâfızı Ağa Hüseyin Paşa'nın Mirgün'da kâin yalısına misâfir verildi. Bâbıâli 
ile devâir-i sâireye gidip vükelâ ile görüşdükden sonra Beylerbeyi sahilserâsına 
da'vetle huzür-ı hümâyüna çıkdıkda “Miloş Bey hoş geldin” hitâbının tevcihi- 
ne terdifen “esnâ-yı râhda bulunan vülât ve me'mürin tarafından iktizâ eden 
hürmet ve ikrâm lâyıkıyla icrâ olundu mu” suâl-i âlisinin akibinde “kâffe-i re- 
âyâ ve tebaa-i (12) saltanat-ı seniyyemin ale'l-ıtlak ve bilâ-istisnâ istihsâl-i vesâ- 
ili âsâyiş ve istirâhatları akdem-i efkârım olup egerçi ba'zı mahallerde âsâr-ı şi- 
kâyet rü-nümâ olmakda ise de keyfiyyet-i mezküre muhâlif-i rızâ-yı şâhânem 
olarak mahzâ ba'zı me'mürlarm sü'-i hareketlerinden neş'et edegeldiği ma'lü- 
mum olduğu anda o misillülerin tertib-i cezâlarına müsâraat olunageldiği âşi- 
kârdır. Ötede beride Sırp memleketi civârlarmda ba'zı uygunsuz hareketler 
vuku'u mervi ise de o misillâ şeylerin men'i esbâb-ı nizâmiyyesine ihtimâm 
olunmakdadır” diye ifâdât-ı şâhâne vuku” bulmuşdur. Yevm-i mezkürda pır- 
lanta ile müzeyyen tasvir-i hümâyün ve girân-bahâ murassa' seyf ve mücevher 
kobcalı yakası sırmalı harvâni ve donanmış at ihsâmyla mümâileyh taltif buyu- 
rulmuşdur. 

İşbu muhâtebât ve hedâyâ-yı seniyye hanedânıyla umüm Sırp milletine râ- 
ci olarak millet-i mezkürenin beka-yı âsâyiş ve refâh-ı ahvâli matlüb-ı şâhâne 
olduğu güş-ı hüşuna ilka ve Dersa'âdet'de şâyân-ı seyr ü temâşâ mahallerin 
kendisine gösterilmesine irâde buyurulmuşdur. Li-ecli/t-teşekkür Miloş tekrâr 
mâbeyn-i hümâyün ile Bâbıâli'ye ve kene fihâma azimet etmişdir. 

İlâve Ol vakit İstanbul'da Miloş'a çok ri'â âyet ve iltifât olunmuşdur. Huzür-ı 
hümâyünda verilen şeylerden ma'adâ hin-i avdetinde ikişer aded çarha topu 

ve kopuz topları verilmişdir. Avdetinde yine Miralay Kâmil Bey mihmândâr 
idi. Miloş'un müsted'iyyât-ı şâkkasından birisinde Eflâk ve Boğdan ve Sisam 
emâretleri misillü Sırp'a dahi bihâr u enhârda küşâd etmek üzere Devlet-i Aliy- 
ye tarafından münâsib resimde bandra İtâsı imiş. Vidin Muhafızı Hüseyin Pa- 
şa'ya Bâbıâli'den gönderilen emirnâme mücibince Miloş'un Vidin'den Var- 
na'ya kadar gelip gidişinde dâiresi mütehayyizânından müteaddid ve müstaid 
me'mürlar ta'yin ederek mükemmel matbah takımı ve aşcılarla kâffe-i masârifi 
Hüseyin Paşa tarafından tesviye olunduğu misillü İstanbul'da yalısında Mi- 
loş'un iki buçuk mâh ikametinde sarf olunan iki yük otuz üç bin sekiz yüz ku- 
ruşun yüz bin kuruşunu Hüseyin Paşa'nın defterine yazıp kusur bir yük bu ka- 
dar bin kuruşun Hazine-i Âmire'den Hüseyin Paşa'nın sarrâfına itâsı irâde bu- 
yurulmuş ise de meblağ-ı mezbürun mecmü'u Hüseyin Paşa cânibinden tesvi- 
ye olunmuşdur. (13) Miloş İstanbul'dan hin-i avdetinde Edirne tarikiyle gidece- 
gini reis efendiye hikâye arasında araba lakırdısını açması reis efendinin araba- 
sını İmâ ma'nâsına hamil olunup fakat bârgirleri yola dayanamayacağından 
postahâneden dört bârgir alınması emrinde taraf-ı şâhâneden istizân olunduk- 
da Miloş her türlü iltifât ve müsâadeye mazhar olduğu misillü avdetinde müs- 
terihen gitmesi matlüb olduğuna ve geldiği yoldan gitmeyip avdetinde tarik-i 
âhere sülük edeceği anlaşılmış idüğine mebni reis efendinin arabasıyla bârgir- 
lerin verilmesi irâde buyuruldu. 

Tavazzuhuhu Sultan Mahmüd Hân-ı Gazi hazretlerinin ibâre-i irâde-i se- 
niyyelerindeki mezâyâ-yı müdekkikâneye münâsib ol vakit kâğıd üzerine bir- 
şey işâret olunmamışdır. 


Ba'zı mevâdd-ı mütenevvia 


Telhisi-i evvel Şükri Ağa ve sânisi Halim Ağa ve mâbeyn-i hümâyün birinci 
kapı çukadarı Ali ve sânisi Mustafa ağalara huzür-ı hümâyünda birer kıt'a ifti- 
hâr nişânları verildi. Baruthâne nezâretinin mühimmât-ı harbiyye nezâretine 
kalbiyle Baruthâne nâzırı Said Muhib Efendi mün'azil ve Harbiyye nâzırı Emin 
Efendi barut maslahatıyla dahi müştagil olmuşdur. 

Şam mütesellimi Şerif Bey'in mesâlih-i Hicâziyye'de meşhüd olan hidmet ü 
gayretini takdiren Mısır Vâlisi Mehmed Ali Paşa iltimâsıyla uhdesine mirimi- 
rânlık rütbesi verildi. 

Sene-i mezküre mevlid-i şerifi resm-i âlisinin icrâsından sonra Topkapı Sara- 
yı'nda vâki” kasr-ı âlide huzür-ı şâhâneye ruhsatyâb-ı duhül olan zevâtdan Pa- 
ris sefiri Reşid Beyefendi'ye rütbe-i sâniyenin sınıf-ı evveline mahsus nişân ih- 
sân ve âmedcilik mansıbının râdde-i mezküreye terfi'i fermân buyurulup âme- 
di odası hulefâsı mütehayyizânından beylikçi vekili Sârim Efendi ve âmedi ve- 
kili Sâdık Rif'at Beyefendi'ye rütbe-i sâniye ile nişânlar ve hulefâdan Recâf 
Efendi ile beylik kisedârı Nâfi” Efendi ve hülefâdan Şihâb Efendi ve Nu'mân 
Mâhir Bey ve Raüf Bey ve Ali Şefik Bey ve Şevket Bey'e nişânlarıyla beraber 
rütbe-i râbi'a ve sâir zâbitân-ı aklâm ve müstaidân-ı hulefâya alâ makadirihim 
rütbe ve nişânlar /tâ kılındı. (14) 

Sene-i sâbıkada surre emini olup esnâ-i avdetde Hums'da vefât eden Bursa 
mütesellimi sâbık Hâfız Ağa'nın mahdümu Nuri Bey ile kethüdâsı surre-i hü- 
mâyün takımını bi'l-istihsâb Dersa'âdet'e isâl eylediler. 


Vürüd-ı sefir-i Prusya 


O esnâda Dersa'âdet'e vürüd eden Prusya sefiri von İzmaren nâm orta elçi- 
nin /timâdnâmesi takdimi i içün saray-ı hümâyüna gelinerek usül-i mu'tâde-i 
resmiyyesi icrâ kılındı. 


Ta'yin-i emânet-i surre 


Baruthâne nezâretinden münfasıl ricâl-i Devlet-i Aliyye'den Said Muhib 
Efendi o sene surre emini nasb olundu. Uhdesinde bulunan kapı kethüdüâlıkları 
avdetine kadar idâre etmek üzere kitâbet hidmetinde bulunan divân kalemi ke- 
tebesinden Selâmi Efendi'ye hâcelik rütbesiyle ihâle kılındı. 


Tevcih-i rütbe 


Selânik hânedânından Ahmed Bey'in mahdümu Yusuf Bey'e kapıcıbaşılık, 
Londra sefiri Beylikçi Nuri Efendi'nin maiyyetine terfik kılınan divân kalemi 
mühimme-nüvisânından Tevfik Efendi'ye hâcelik rütbeleri, Saruhan sancağı 
mütesellimi Karaosmanzâde Hacı Eyyüb Ağa'nın ravza-i mutahhara içün sipâ- 
riş olan kaliçenin i'mâli hususunda olan hidmet-i hayriyyesine mebni uhdesine 
ıstabl-ı âmire pâyesi verildi. 


Teşrif-i pâdişâhi be-sahilhâne-i nâzır-ı Darbhâne 


Ecille-i ricâl-i Devlet-i Aliyye'den Darbhâne-i Âmire nâzırı Ali Rızâ Efendi 
hakkında sikke-pirâ-yı dârü'd-darb-ı şeref ü i'tibâr olan ziver-i teveccühât-ı şâ- 
hâne (15) iktizâsınca müşârünileyhin Vâniköyü'nde kâin sâhilhânesine teşrif ve 
akşam taamını tenâvüle rağbet ile efendi-i müşârünileyhi tatyib ü taltif buyur- 
muşlardır. Sâhilhânenin derün u birünu envâ'-i kanâdil-i bi-şümüâr ile tezyin 
olunmuşdur. Müşârünileyh hakkında ihsân-ı aliyyü'l-ihsân olmak üzere kendi- 
lerine murassa” tasvir-i hümâyün ve mahdümları Besim Beyefendi'ye hâk-i 
pây-i şâhâneye yüz sürerek murassa” kutu ve müşârünileyhin akrabasından ve 
sarıkcıbaşılıkdan muhrec Mehmed Emin Ağa ile kethüdâsı Süleymân Efendi ve 
dâiresi mütehayyizânından Şâkir Efendi'ye mücevher zarflar ihsân buyurul- 
muş ve kemâl-i mahzüziyyet-i şâhâne icâbıncâ gece saat üçbuçukda avdet-i hü- 
, mâyün vuku” bulmuşdur. Birkaç gün sonra Tophâne Nâzırı Hacı Sâib Efen- 
di'nin dahi Bahâi körfezinde vâki” sâhilhânesini teşrif ile müşârünileyhi müşer- 
ref ve mesrür ve mahdümları Halil Birri ve Ali Rızâ ve damadı Râif beyler hâk-i 
pây-i şâhâneye rü-sâ olarak birer kıt'a mücevher zarf ihsân buyurulduğu misil- 
lü kendisine dahi tasvir-i hümâyün verilmişdir. 

İlâve Hüdavendigâr-ı cennet-karar Sultan Mahmüd Han hazretlerinin vü- 
kelâ ve bendegânı hakkında masrüf buyurulagelen böyle iltifât-ı âlileri sebt-i 
sahâyif-i tarih-i ezmân kılınmağa şâyândır. Üzerinde tarih kaydı olmadığından 
kangı sadr-ı azama hitâb olunduğu bilinememiş ise de mazmünu şâyân-ı dik- 
kat olmağla teyemmünen bu mahalle derc olunan hatt-ı hümâyün suretidir: 

“Benim vezir-i sadâkat-perverim 

Havaların şiddet-i bürüdetinden bir kaç günden beri mizâcına inhirâf geldi- 
ği mesmü'-1 hümâyünum olmuş olduğundan hekimbaşı efendiden suâl etdim. 
Lillahi”-hamd bir güne vesvese olunacak şey olmayıp gün-be-gün hiffet gel- 
mekde olduğunu ifâde ve takrir etmiş olduğundan mahzüz oldum. Mücerred 
hâtırını suâl zımnında işbu hatt-ı hümâyünumla tarafına atiyye-i şâhânem ol- 
mak üzere beşyüz kise akçelik altın gönderdim. Âfiyetle harc edip devâm-ı 
ömr-i devletimi tekrâr (?tezkâr) eyleyesin. Cenâb-ı hak sana ve asdika-yı Dev- 
let-i Aliyyem olanlara ten-dürüstü ve âfiyet ihsânıyla Devlet-i Aliyyemiz hak- 
kında nice nice mesâlihe muvaffak eyleye âmin.” (16) 


Tebdil-i unvân-ı nezâret-i Darbhâne 


Husüs-ı mezküra dâir beyaz üzerine sâdır olup Bâbıâli'ye irsâl buyurulan 
hatt-ı hümâyün suretidir: “Miri hazinesinin bir vakitden beri lâyıkıyla idâresi- 
ne bakılamayarak ekser masârifi Darbhâne-i âmiremize tahmil olunmakda ve 
defterdârların rü'yet etmekde oldukları karşılıklı irâd ve masraf ve zuhürât-ı 
miriyye idâresinden birtakım düyün-ı hazine terâkümüyle uygunsuzlaşmakda 
olduğuna binâen hazine-i mezkürenin hem vâridât ve masârifât ve hem dü- 
yün-ı müterâkimesinin bir hüsn-i süret ve çâresine bakılmak içün ba'dezin 
şıkk-ı evvel defterdârlığı lağv ve hazine-i miriyye ile Darbhâne mesâlihi birleş- 
dirilerek Darbhâne defterdârlığı unvânıyla tevcih ve idâre ve defter-i teşrifâtda 
rütbe-i ülâ menâsıbından olmak üzere mansüre defterdârlığı sırasına nakl 
olunması münâsib görünmüş ve Ali Rızâ Efendi ehl ü erbâb bulunmuş olmağla 
mumaileyhi celb ile Darbhâne-i âmiremiz defterdârlığını ber-vech-i muharrer 
uhde-i liyâkatine tevcih ve süret-i me'muriyyetini ifâde ve tenbih eyleyesin.” 

İşbu hatt-ı hümâyün mücibince müşârünileyh Ali Rızâ Efendi'ye Darbhâne-i 
Âmire defterdârlığı unvânı verilerek şıkk-ı evvel defterdârlığı ilga olunmuşdur. 
Birşeyin evveli ilga olundukda sâni ve sâlisinin evvele tebaiyyeti tabiidir. 


Azimet-i Kapudan Paşa be-süy-i Bahr-i Sefid 


İşkodra maddesi biterek Arnavudluk sevâhilinde bulunan ba'zı kılâ”ın istih- 
kâmına bakmak ve Akdeniz adalarının te'min-i âsâyişi içün Kapudan Tâhir Pa- 
şa kumandasıyla Receb'in dördüncü (26 Ekim 1835) günü birtakım donanma 
Akdeniz tarafına i'zâm olundu. 

Kapudan paşalık vekâletine o esnâda uhdesine bahriyye ferikliği tevcih olu- 
nan Nâmık Paşa ta'yin kılındı. 

Tunus 


Tunus Beylerbeyisi Hüseyin Paşa vefât ederek yerine kaijm-makamı Mustafa 
Bey'in ta'yini (171 zımnında mahallince olunan istid'â mücibince asâkir-i man- 
süre ferikliği rütbesiyle Tunus eyâleti mir-i mümâileyhe ihâle kılındı. Bu husüs 
içün Tunus'dan İstanbul'a gelen Şâkir Bey'e iltifât-ı şâhâne erzânıyla Mustafa 
Paşa'ya ihsân buyurulan nişân ve murassa' seyf ile harvâni ve berât Şâkir Bey'e 
tevdian Tunus'a gönderildi. Tunus kal'asında istihdâm içün Tersâne-i Âmi- 
re'den yüz nefer asker irsâl kılındı. Kapudan Paşa kapı kethüdâsı Musâ Safveti 
Efendi kapı kethüdâsı ta'yin olundu. 


Tenbih-i pâdişâhi der hakk-ı nân-ı aziz 


Dârü's-saltahati's-seniyye sekenesinin akdem-i havâyic-i zarüriyyesi olan 
nân-ı aziz içün zahire nâzırları ma'rifetiyle tutulan nümünelerine muhâlif ola- 
rak tabh olunduğu taraf-ı şâhâneden bizzât tahkik buyurularak Bâbıâli'ye ten- 
bih-i ekid ile fi-mâ-ba'd nümünelerine muhâlif ekmek tabh olunur ve hâs ve 
âdi nâmıyla muhtelif olmayarak birdüziye çıkarılmaz ise buna me'mür olanla- 
rın mes'uliyyet-i şedideye düçâr olacağı ve dâimâ bu hususa hafi ve celi nezâ- 
ret ve dikkat kılınması kat'iyyen irâde buyurularak mücibince makam-ı sadâ- 
retden icâb edenlere tenbihât-ı ekide icrâ kılındı. 


Kassabbaşılık 


Kassabbaşılık nâmıyla me'mür olan Şâkir Efendi'nin yerine ağnâm müdiri 
unvânıyla ricâlden Nedim Mahmüd Bey me'mür oldu. 

Darbhâne mübâyaacısı Düzoğlu Hoca Agob ceyb-i hümâyün ile evkaf hazi- 
neleri sarrâflığının ilâveten ihâlesine dâir bâlâları hatt-ı hümâyün ile muvaşşah 
iki kıt'a berât mâbeyn-i hümâyünda mümâileyhe i'tâ kılındı. 


Me'müriyyet-i Şerif Efendi be-idâre-i Harem-i Şerif 


Medine-i Münevvere cânib-i saâdet-câlibine beher sene irsâli mu'tâd olan 
vezâif ve surre (181 eshâbının defterleri pek atik olduğundan mahallinde kimle- 
re verilip ne vechile icrâ olunmakdadır ve evkaf-ı şerife ve hidemât-ı münifenin 
muayyenat ve medfü'âtı ve İstanbul'dan gönderilen surre ve vazifeler ve husu- 
sât-ı sâire ne süretlerdedir bilinemediğinden ve ale'I-husüs mübârek türâb-ı 
müstetâbı kehl-i uyün-ı mü'minin olan Harem-i şerif-i hazret-i nebevinin hide- 
mât-ı celilesi öteden beri şeyhü'I-harem bulunanların ma'rifet ve nezâretleriyle 
idâre ve rü'yet olunmakda olup esâs-ı me'müriyyetleri pâk ve mutahhar ve 
muhterem olan harem-i melâik-hadem-i hazret-i fahrü'l-mürselin efendimizin 
kemâl-i mertebe tanzif ü tathir ve ta'tir ü tebhiri ve kanâdil-i şerifenin ikad ve 
tenviri misillâ hidemât-ı celilesinin me'mürları ma'rifetleriyle kemâ-hiye hak- 
kıhâ icrâsı farizasına ihtimâm ü dikkatden ibâret olduğu derkâr ve bu işgal ara- 

sında evkaf-ı şerife mesâlihinin mihver-i lâyıkında idaresine vakitleri olamaya- 
cağı âşikâr olduğundan surre ve vezâif ve evkaf mesâlihinin İstanbul'daki Ha- 
remeyn hazinesi misillü bir usül -i haseneye ifrâğı zımnında şeyhü'l-harem bu- 
lunan zevât külle yevm akşam sabah nevbetci olan mecmü' ağavat-ı harem ve 
ferrâşin ve bi'i-cümle hademe-i feyz-rehini. Harem-i şerifde münâvebeten cem” 
ile kemâl-i huzü/ ve âdâb ve nezâfet-i elbise ve siyâb ile her birini hidmetlerin- 
de bi'l-istihdâm emr-i ta'zim ve tekrimde ve münâvebe maddesinde kusur ve 
rehâvet vuku'a gelmemesi hususlarına ikdâm ve amden bir güne kusurları zu- 
hürunda te'dib ü tevbihlerine dikkat ü ihtimâm olunması lâzimeden olmak 
münâsebetiyle ona göre şeyhü'l-harem olan ağalar mesâlih-i sâireye bakmayıp 
hemen bunları hüsn-i idâre ve istihdâm eylemek üzere ma'adâ umür-ı evkaf 
ve surre ve vezâif ve gılâle müteallik şeyler içün cânib-i saltanat-ı seniyyeden 
müdir unvânıyla başkaca bir me'murun şeyhü'-haremin mâdünu sâir ağaların 
mâfevki olmak üzere hademe ve ferrâşin ve sâirenin ve kâffeten muayyenât-ı 
mu'tâde ve vakfiyyenin defterleri mücibince cümle muvâcehesinde yerli yerine 
tevzi ve taksim olunup vazifeleri kadr-i kifâyede olmayan hademe ve me'mu- 
rinin hadd-ı lâyıkına iblâğına mübâderet olunmak üzere isim ve şöhretleri şey- 
hü'İ-harem ve müdir câniblerinden bi'l-iştirâk Bâbıâli'ye inhâ ile kayıdları ev- 
kaf-ı hümâyün hazinesince dahi yürüdülmek ve erbâb-ı vezâifden vefât eden- 
lerin evlâd u ıyâl ve müteallikat-ı sâiresine ve kimesnesi olmayanların şer-i şe- 
rif ve cümle ma'rifetiyle ehil ü erbâbı bi'tstedkik takdim olunacak arz-ı müşte- 
rek mücibince tevcih olunarak kayıdları bâlâsına şerh verilmek üzere defterinin 
(191 takdim olunması ve bir haftada lâyıkıyla sarf olunacak şeylerin nümünesi 
tutularak lede't-tebeyyün me'mürlarına beher hafta ol mikdâr revgan-ı zeyt ve 
şem”-i asel tâ ve kadr-i kifâyeden dün olduğu halde İstanbul'a inbâ olunmak 
ve Haremr-i şerif hazinesinde mahfüz eşyâ ve teberrükât-ı şerife her ne ise 
ma'rifet-i şer-i şerif ve şeyhü'İ-harem ve müdiri nezâret ve nâib ve hazinedâr 
ve mütesellim-i Harem-i şerif ma'rifetleriyle bi't-tahrir kemâkân hazinede hıfz 
olunup defterinin haremeyn hazinesine irsâli ve lede'l-icâb mevcüddan birşey 
ihrâcı ve yâhüd bir mahalden teberrük vürüduyla hazineye vaz'ı takdirinde 
dahi keyfiyyeti evkaf hazinesine imâ ve iş'âr kılınması ve Harem-i şerif evka- 
fından olan hadâyık ve dekâkin ve menâzil ve sâirenin icârât-ı muayyeneleri ne 
mikdârdır bilinmesi içün kezâlik tahrir ü terkim ve evkaf-ı şerifeye dâir kâffe-i 
mesâlih ve mevâd şerâit-i vâkıfeyne tatbikan müdir bulunanlar ma'rifetleriyle 
idâre ve muhâsebeleri bi'r-rü'ye eshâb-ı hayrâtın vaz' etdikleri nukud-ı mevkü- 
fe ve sâire her ne ise telef ü ta'tilden vikaye olunmak ve Harem-i şerif dâhilinde 
cüz'i ta'mire muhtâc olan mahal derhâl ve bilâ-istizân tesviye ve termim ve 
ta'mir-i külli vuku'unda keşif defterinin Dersa'âdet'e sür'at-i takdimiyle hüsn-i 
tanzimine bakılmak ve beytü'l-mâl akçesine taraf-ı âherden müdâhale olunma- 
yıp müdir bulunanlar buna dahi nezâretle mevtâ-yı gurebâ müdir ma'rifetiyle 
kaldırılıp cüz'i ve külli muhallefât ve metrükât vaz'-ı kadimi üzere masârif-i lâ- 
zimeye sarf olunmak misillâ mevâdd-ı lâzimenin derciyle icâb-ı hâl bâ-emr-i 
âli emr ü iş'âr olundu. 

Evkaf-ı hümâyün kisedârı Şerif Bey müceddeden Divân-ı Hümâyün hâceli- 

“ ği tevcihi ve rütbe-i sâniye nişânı ile Harem-i şerif müdirliği hidmet-i şerifesine 
ta'yin ve şeyhü”I-hareme dahi mücevher nişân irsâl kılındı ve haremvi şerif ağa- 
larına atiyyeler gönderildi. Evkaf-ı hümâyün hazinesinden müdir ile ma'iyyeti- 
ne terfik kılınan iki nefer kâtiblere müstevfi maâşlar tahsis kılındı. Müdir-i mü- 
mâileyh huzür-ı hümâyüna müsül şerefine mazhariyyetle bizzât irâde-i mülü- 
kâneyi telakkiden sonra mahsusan tehyie edilen firkateyne râkiben İskenderiye 
cânibine revân olmuşdur. Şerif Bey'den münhal kisedarlık Evkaf Nâzırı Hasib 
Paşa'nın kitâbet hidmetinde bulunan Muhsin Efendi'ye bâ-rütbe-i hâcegâni 
tevcih olundu. Haremeyn tercümânı Derviş Efendi'ye dahi hâcelik rütbesi ve- 
rildi. (201 


Hidmet-i uhrâ 


Mekke-i Mükerreme'de mahallât aralarında ba'zı eshâb-ı hayrâtın binâ etdi- 
ği yirmi sekiz kadar mekâtib-i sibyâniyye ve mücâvirin ve murabıtin içün Ha- 
rem-i şerif civârında vâki”-medreseler sonraları menâzil ve büyüta tahvil oluna- 
rak Harem-i şerif hâricinde bir mekteb kalmayıp fakat dört beş bâb medrese 
kalmış ve Harem-i şerif dâhilinde sibyânın birikmesi ve gecelerde fukarâ ve gu- 
rebânın beytüteti hürmetsizliği mücib olmuş ve Mekke ile Cidde beyninde 
“Bey'atü'r-rıdvân” Mescid-i şerifi mürür-ı eyyâm ile müşrif-i harâb olarak ve 
kıbâb-ı şerife ile ba'zı mahâll-i mübâreke ta'mire muhtâc bulunmuş ve müsta- 
kil kütübhâne olmadığından kütüb-i mevkufe eyâdi-i ahâlide telef olmakda ve 
bir muvakkithânenin dahi lüzümu derkâr olduğu keyfiyyâtı ma'lüm-ı pâdişâhi 
oldukda hususât-ı muharrere lâyıkıyla ya'ni mekâtib ve medâris-i mezkürenin 
heyet-i asliyyelerine ircâ'ı ve mescid-i şerifin ihyâsı ve müstakillen bir kütübhâ- 
ne yapılarak kütüb-i mevkufenin toplanılıp vaz'ı ve daha icâb eden kütüb var 
ise İstanbul'dan gönderilmesi ve bir güzel muvakkithâne binâ olunması misillâ 
hususâtın şer-i şerif ve emir-i Mekke ma'rifeti ile ve ol tarafda me'müriyyetle 
bulunan Mühendishane hocası İshak Efendi'nin re'yi ile defterleri yapılıp 
Dersa'âdet'e takdim olunması zımnında iktizâsı icrâ ve kanâdil-i şerifenin ale'I- 
vechi'I-matlâb tenviri esbâbının istihsâliyle makamat-ı erbaada akşam sabah 
ikad olunan kadimden dört aded fânusla şem'dânlara ilâveten sekiz aded fâ- 
nuslu sim şem'dân ihdâ ve irsâl olunmuşdur. 


Küşâd-ı Tekye-i Behcet Efendi 


Sene-i sâbıkada müceddeden inşâ ve tevsi'ine mübâşeret olunmuş olan Üs- 
küdar'da Behcet Efendi dergâh-ı şerifinin inşâ ve tamiri kethüda-yı devlet Per- 
tev Efendi ma'rifetiyle rehin-i hüsn-i ikmâl olarak küşâdı içün zât-ı hazret-i pâ- 
dişâhi ile bi”I-cümle erkân-ı devlet ve turuk-ı aliyye meşâyih ve dervişânı 
da'vetle bi'l-ictimâ” küşâdıyla da'vât-ı hayriyyeye mübâderet ve Pertev Efendi 
tarafından verilen ziyâfetden huzzâr ve med'uvvin (21) gülü-sir-i memnüniy- 
yet olarak füzüni-i eyyâm-ı ömr-i şâhâne da'vâtı be-tekrâr isâl-i bâr-gâh-ı icâbet 
kılındı. 

Dergâh-ı şerife Pertev Efendi'nin târihidir: 
İdüb bu hankâhı ibtidâ Sultan Selim inşâ 
Binâsı muhtasar mebnâsı gayetle müfid oldu 


Ali Behcet Efendi şeyh-i irşâd oldular bunda 
Mürid-i feyz olanlar hazretinden müstefid oldu 


Cemâl-i Mevlevi mücellâ-yı sırrından olub zâhir 
Kemâl-i Nakşibend icmâl-i hâlinden bedid oldu 


» Bu kerre kıldı ihyâ Hazret-i Sultan Mahmüd Han 
Yapıldı vüs'at üzre her yeri tarh-ı cedid oldu 


Zihi kutb-ı hilâfet-i şems-kudret-i âsmân-rif'at 
Cihâna süâye-i ihsân ser-tâ-ser medid oldu 


Ziht İskender-i mu'ciz-eserdir durduğu yerden 
Bir ednâ himmeti bin fitneye sedd-i sedid oldu 


Tuta âfâkı sıyt-ı şevketi tâ ki bu ma'bedde 
Sadâ-yı zikr-i hak peyveste-i arş-ı mecid oldu 


Buyurdu hidmet-i inşâya Pertev bendesin me'mür 
Ne devlet böyle kemter öyle sultana abid oldu 


Biri bed' ve biri itmâmına tarihdir el-hak 
İki tarih yazdım dilgüşüâ beytü”l-kasid oldu 


Bu dergâhı mücedded yapdı kutb-ı din Mahmüd Han 1250 
Bu zibâ tekye-i Behcet-fezâ tarh-ı cedid oldu 1251 1221 


Vilâdet-i Şehzâde Nizâmeddin 


İşbu ellibir senesi Şa'bânının onbeşinci (6 Aralık 1835) günü bir şehzâde-i 
âli-neseb ziver-i kehvâre-i vücüd olarak Nizâmeddin nâmıyla tevsim olunmuş- 
dur. Vilâdetin üçüncü günü rikâb resmi icrâ olundu. Erbâb-ı rikâb o akşam mâ- 
. beyn-i hümâyünda müsâferetleriyle donanma gemilerinden icrâ olunan sanâ- 

.yi'-i nâriyye temâşâsına irâde buyurularak bu vechile dahi izhâr-ı şâdmâni kı- 
lınmışdır. O geceden İtibâren yedi gece fevkalâde şenlikler edilmişdir. Bu şen- 
likleri temâşâ içün istek eden bendegân ve dâiyânın mâbeyn-i hümâyüna gel- 
meleri irâde olunarak takım takım gidilip kesb-i sürür ve inbisât olunmuşdur. 
O vakte kadar evkat-ı meserrâtda beş nevbet top endahtı mu'tâd ve mesbük 
değil idi. Bu şehrâyinde beş vakitde toplar atılarak hürmet edilmesi irâde bu- 
yuruldu. Akşam ile yatsı topu mesbük olduğundan ahâlinin ma'lümu olmak 

içün ilk geceden keyfiyyet Bilâd-ı Selâse ve İstanbul ahâlisine ”lân olundu. Zât-ı 
pâdişâhinin leyle-i velâdetleriyle cülüsları geceleri içün ilân-ı meserret edil- 
mek üzere evkat-ı hamsede mevâki'-i ma'lâmeden toplar atılması hakkında 
vükelâ tarafından olunan niyâza müsâade olunarak o seneden bed” ile o âdet 
İtiyâd olunmuşdur. Vilâdet-i hümâyün şerefine teşekküren menfâlarda ve zin- 
dânlarda bulunan mücrimler afv u ıtlak ve medyünen mahbüs bulunanların 
esbâb-ı halâsları istihsâl ve ba'zı müstahakkine atiyyeler i'tâ kılındı. Asâkir-i 
berriyye ile bahriyye ve Dersa'âdet limanında bulunan Mısır gemisi zâbitân ve 
neferâtına atiyyeler verilmişdir. Herkesin hâhişi ile nice türlü şenlikler olup Bâ- 
bıâli ve seraskeride ve çarşu ve bâzârda merâsim-i zevk u meserret icrâsıyla 
umüm ahâli şâdmân olmuşlardır. Memâlik-i Mahrüsa ahâlisine dahi keyfiyyet-i 
meserret tebşir ve ilân olundu. 

İlâve Bu vilâdet-i hümâyün içün icrâ olunan meserret diğer defalarda gö- 
rülmemişdir. Buna sebeb aranılır ise şöyle tahattur olunur ki bu vilâdet cennet- 
mekân Sultan Mahmüd Han-ı Gâzi hazretlerinin sinn-i âlilerinin râdde-i şeyhü- 
hete takarrübü demine tesadüfünden olsa gerekdir. Artık bu sırada meydân-ı 
meserret yeke-süvâr-ı divân-ı belâgat olan şeh-nürân-ı zamâna bir büyük ceve- 
lângâh-ı arz-ı tehniyet olduğundan 1231 ve hususiyle cevâiz-i seniyyeye nâiliy- 
yet başkaca hâhiş verdiğinden ortalığa birçok şâirler dökülerek Bâbıâli'ye tak- 
dim kılınan vilâdet tarihleri eshâbına alâ makadirihim atiyyeler verilmişdir. O 
sırada muharrir-i fakir dahi ol vaktin Tukvfm-i Vekayi'inde münderic ve matbü' 
olan işbu “Cevâhirle yazıldı Lütfiyâ tarih-i âltsi/Sipihri kıldı pür-envâr zehi Sultan 
Nizâmeddin” sözünü söyleyip o vesile ile ihsân buyurulan atiyye-i seniyyeyi 
Kamus tercümesine tebdil ederek istifâde eylemiş idim. O hakan-ı mağfürun 
kangı lütf u ihsânına teşekkür edeceğimi bilemem ki bugünkü günde veli-i ni- 
met-i bi-minnetimiz pâdişâhımız Sultan Abdülhamid-i Sâni efendimiz hazret- 
lerinin sâye-i merhamet-vâye-i hilâfet-penâhilerinde mazhar olduğum şeref ve 
âtıfet o sultan-ı mağfür hazretlerinin hakk-ı fakirânemde icrâ buyurmuş olduk- 
ları lütf u inâyetlerin âsâr-ı seniyyesidir. Hemen cenâb-ı rabb-i mennân o ha- 
kan-ı mahmüdü”-hisâl gunüde-i pister-i rahmet ü gufrân oldukça pâdişâhımız 
Sultan Abdülhamid Han efendimiz hazretlerini safâ-yı hâtır ve sürür u inbisât-ı 
bâtın u zâhir ile taht-ı âli-i hilâfet-penâhilerinde ebed-nişân buyursun â âmin 
sümme ve sümme âmin. 


Vilâdet-i hümâyün münâsebetiyle mazhar-ı taltif-i pâdişâhi olan 


Divân kalemi mühimme-nüvisândan Ahmed Erib Efendi, Afif Bey, İsmetzâ- 
de Râşid Efendi, Ferid Efendi, mühimmât-ı harbiyye başkâtibi Ârif Efendi, Mü- 
neccimbaşı damadı Necib Efendi, mektübi-i sadâret hulefâsından Fahreddin 
Efendi, tercüme odası mütercimlerinden Âli Efendi, Kâtib Efendi hulefâsından 
İzzet Bey, rüüs kaleminde Hayâli Efendi'ye hâcelik rütbeleri verilmişdir. 

Bunlardan Afif Bey meşhür beylikçi merhüm Afif Bey, Ferid Efendi mâbeyn 
müşiri iken vefât eden Ferid Paşa, Fahri Efendi vilâyât kapı kethüdâsı iken ve- 
fât eden Fahreddin Efendi, ÂH Efendi sadr-ı esbak Âli Paşa merhümdur. 

Şehrizor Vâlisi İncebayrakdâroğlu Mehmed Paşa'nın azliyle Bağdad'da bu- 
lunan (24) Mirlivâ Aşkar Paşa'ya vezâretle Sehrizor eyâleti tevcih olundu. 
Ba'de bu'din Mehmed Paşa Musul vâlisi olmuşdur. Rum Patriki Kostantiyos 
nâm râhibin müsin ve ihtiyâr olması cihetiyle yerine Siroz metropolidi Grigori- 
yos Efendi milletce patrikliğe intihâb olunduğu Bâbıâli'ye ihbâr ile iktizâsı icrâ 
olundu. | 

Ermeniler ile Katolik takımının yekdiğere ittibâ” etmemesi zımnında tara- 
feyne evâmir-i aliyye verilmiş imiş. O esnâda Diyarbekir ve Cebel-i Tur ve Mar- 
din ve Musul ve Haleb ve Şam ve Bağdad taraflarında bulunan Süryani milleti- 
ne dahi evâmir-i aliyyede münderic ahkâmın icrâsı bâ-emr-i âli te'kid kılındı. 


Vefât-ı Abdi Bey 


Hayli vakitden beri mâbeyn-i hümâyünda musâhiblik ve çavuşluk nâmıyla 
hidmet-i şâhânede cânsiparâne hareketle mazhar-ı envâ'-i mülatefât ve ri'âyet 
olan Abdi Bey hulül-i ecel-i mev'üduyla sarây-ı ahrete rıhlet eyledi. 

Mümüâileyhin nezd-i şâhânede olan kadr ü i'tibârı ve tarikat-i aliyye-i Mev- 
leviyye'ye şiddet-i intisâb ve muhabbeti cihetiyle cenâzesinde ba'zı havâss-ı 
bendegânın ve turuk-ı aliyye meşâyihinin bulunmasıyla ihtirâm olunması hak- 
kında sudür eden irâde-i pâdişâhi mücibince cenâzesi cemmr-i gafir ve cem'-i 
kesir ile Hazret-i Hâlid radiyallahu ânha er-rabbi'l-vâhid civârında Bostan İske- 
lesi caddesinde yeni açılan makabire defn olundu. 

İlâve Ol vakit İmâm-ı evvel-i şehriyâri sudür-ı izâmdan Zeynelâbidin Efen- 
di merhüm vâsıtasıyla bâ-emr-i pâdişâhi söylediğim vefât tarihi manzür-ı şâhâ- 
ne buyurulmuş ve Mülkiye Nâzırı Pertev Paşa dahi bir iki beyit ilâve eylemiş 
idi. Elân seng-i mezârında mahkükdur. Tarih mısra'ı budur: 

“Yâd edip mevlâyı Abdi Bey vefât etdi hemân” 1251. intiha. 

O esnâda rüteb-i mevcüdenin teşrifâtca ba'zı mertebe vuku” bulan tagayyü- 
râtdan dolayı rüteb-i ilmiyye eshâbı muğberü”-havâtır olmuşlar idi. Sonraları 
yine evvelki râddelerine getirilerek cebr-i mâfât ve sunüf-ı dâiyyân bir kat dahi 
mecbür-ı da'vât-ı (251 hâlisât buyurulmuşdur. Tagayyürât-ı mezküreye dâir ol 
vakit tanzim olunup muahharen tebeddül eden rüteb-i ilmiyye ve askeriyye ve 
kalemiyye nizâm lâyihası hulâsasıdır. 


Rüteb-i mezkürenin karşılaştırılarak birbirine tatbiki hususuna dâir nizâm 
defteridir: 

Öteden beri makam-ı vekâlet-i uzmâ ile mesned-i vâlâ-yı meşihat-ı İslâmiy- 
ye bir râddede olduğu misillü seraskerlik rütbesi merâtib-i seyfiyyenin münte- 
hâsı olmak hasebiyle ol vakit rütbe-i seraskeri dahi bu sırada i'tibâr olunmuş- 
dur. 

Müşirlik ve vezâret rütbe-i sâmiyyesi / sadâret-i Rumeli / rütbe-i ülâ menâ- 
sıbı. 

Feriklik rütbe-i mu'teberesi / sadâret-i Anadolu / rütbe-i sâniyenin sınıf-ı 
evvel mütemâyizi. 

Mirimirânlık rütbesi / İstanbul pâyesi / rütbe-i sâniyenin sınıf-ı sânisi. 

Mirlivâlık rütbesi / Haremeyn-i şerifeyn mevleviyyeti / rütbe-i sâlisenin sı- 
nıf-ı evvel mütemâyizi. 

Miralaylık rütbesi / bilâd-ı erbaa mevleviyyeti / rütbe-i sâlisenin sınıf-ı sânisi. 

Kaim-makamlık ve alay emini / mahrec mevleviyyeti / rütbe-i râbi'a menâ- 
sıbı. 

Binbaşılık / İstanbul müderrisliği / divân-ı hümâyün hâceliği. 


Vefât-ı Bekir Efendi 


Hazine kethüdâsı ve Enderün-ı hümâyün nâzırı Bekir Efendi Ramazan'ın 
yirmi ikinci (11 Ocak 1836) günü vefât etmişdir. Müşârünileyh bâlâda vefâtı 
muharrer Musâhib Abdi Bey'den ziyâde nezd-i şâhânede muhterem ve ilm ü 
dâniş ile sâhib-i kalem ve sigar-ı sinninden beri hüsn-i hidmet ve sadâkati pe- 
sendide-i şehriyâr-ı dârâ-hadem olduğundan cenâzesi ihtirâmât-ı lâyıka ile kal- 
dırılıp civâr-ı hazret-i Hâlid'de Mihrişâh Vâlide Sultan imâreti pişgâhına defn 
olmuşdur. Yerine hazine-i hümâyün başkâtibi Sâdık Efendi hazine kethüdâsı 
ve onun yerine ikinci Tâhir Efendi ve onun yerine üçüncüsü Şerif Efendi ve bu- 
nun yerine hazine hademesi mütehayyizânından Abdullah Efendi ta'yin kılın- 
dı. (261 


Taltif-i ba'zı bendegân 


Mansüre defterdârı Nâfiz Efendi ma'iyyetinde bulunan zâbitân-ı aklâm ve 
ba'zı me'mürin haklarında hüsn-i şahâdet ve ibrâz-ı hoşnüdi eylemiş olduğuna 
mebni şâyân buyurulan müsâade-i seniyye mücibince Ramazan'm yirmi altıncı 
(15 Ocak 1836) günü mukataât zimmeti Hüsni Efendi , Mansüre zimmeti Hâlid 
Efendi, Baş halife Abdi Bey, Kisedâr Nüri Efendi, Emlâk başkâtibi Neş'et Efen- 
di, Istabl-ı âmire kâtibi Hâlid Efendi, Sergi halifesi Hasan Efendi, Redif-i man- 
süre zimmeti Hayri Efendi, Veznedârbaşı Aziz Efendi'yi defterdâr-ı müşârüni- 
leyh bi'kistisnâb mâbeyn-i hümâyüna azimetle huzür-ı hümâyünda cümlesine 
iftihâr nişanlarıyla hâcelikleri olmayanlara ve Nâfiz Efendi'nin mahdümu 
Mansüre mektübcusu hulefâsmdan Abdüllatif Bey'e (müşârünileyh Bâbıâli'de 
hazine-i evrâk müdiri bulunan Latif Beyefendi'dir) müceddeden hâcelik rütbe- 
si tevcihiyle cümlesi şâdân ve mahsüdu”l-akrân olmuşlardır. 

Reisülküttâb Âkif Efendi'nin mahdümu divân kalemi mühimme-nüvisânın- 
dan Nâil Efendi âmedi odasına me'mür olmuş ve Sakız muhassılı Hacı Kadri 
Ağa'ya Istabl-ı âmire müdirliği pâyesi verilmişdir. 


İtâ-i nişân 


Bâbıâli hocası kudemâ-yı şuarâ-yı asrdan Ayni Efendi'nin her bâr medâyih-i 

seniyye-i pâdişâhiye dâir tanzimiyle mübâhi olduğu âsâr-ı nazmiyyesinden 
başka o defa vuku' bulan vilâdet-i hümâyüna maa'l-kaside tanzim ü takdim 
eylediği tarihe nişân-ı iltifât olmak üzere mücevher nişân verildi. 

Teşekküren şu mısra'ı söylemişdir “Ayni'ye verdi pâdişâh lütfen nişân-ı iftihâr” 
1251. Istabl-ı Âmire kâtibi Edhem Efendi ile Kütahya feriki Hâfız Paşa divân 
kâtibi olup İşkodra'da ma'iyyetinde bulunarak hüsn-i hidmeti sebkat etmiş ve 
Kâtib Efendi hulefâsı ser-âmedânından bulunmuş olan Halifezâde Salih Vâmık 
Efendi'ye huzür-ı şâhânede mücevher nişânlar verilmişdir. “Müşârünileyh vü- 
zerâdan Cezâyir-i Bahr-i Sefid Vâlisi esbak Vâmık Paşa merhümdur”. (271 


Kürdistan 


Sivas Vâlisi sadr-ı esbak Reşid Mehmed Paşa Diyarbekir ve Kürdistan ha- 
vâlisi öteden beri serkeşide-i bagy ü şekavet olan taife-i Ekrâd'ın irâ'e-i kuvve-i 
cebriyye ile indifâ'-ı esbâb-ı mazarratlarına ve mahâll-i münâsibeye iskân ve 
ivâlarına sarf-ı nakd-i makderetle âsâyiş-i memleket takarrür eylemiş ve rüesâ- 
yı eşkıyâ-yı Ekrâd'dan derdest edilen Zerki beyleri evlâd u ıyâlleriyle oralar- 
dan kaldırılarak İstanbul'a gönderilip sâye-i saltanat-ı seniyyede esbâb-ı taay- 
yüşlerinin ihsânıyla Rumeli tarafında ikamet etdirilmişdir. 


İlân-ı akd-i Mihrimâh Sultan 


Germiyyât-ı muhtereme-i hazret-i pâdişâhiden Mihrimâh Sultan'ın asâkir-i 
hassa ferikanından Bahr-i Sefid Boğazı muhâfızı sâbık Said Paşa'ya akd-i tezvi- 
ci merâm-ı pâdişâhi olarak ol bâbda mâbeyn-i hümâyün kâtibi Vassâf Efendi 
vâsıtasıyla Bâbıâli'ye bi'l-vürüd kırâat ve mazmünu işâat olunan hatt-ı hümâ- 
yün suretidir: 

“Benim vezirim ” 

Bi-tevfikihi teâlâ sünnet-i seniyye-i hazret-i nebeviyye üzere kerime-i muh- 
teremem Mihrimâh Sultan-ı bu defa asâkir-i mansüre-i şâhânem müşiri nasb u 
ta'yin eylediğim Bahr-i Sefid Boğazı muhâfızı sâbık Said Paşa'ya tezvic ü ten- 
kih etmekliğimi ve müşârünileyhin yerine asâkir-i mansürem ferikanından 
Mehmed Vâsıf Paşa'nın boğaz-ı mezkür muhâfızlığıyla Biga sancağının uhde- 
sine tevcih olunmasını ind-i şâhânemde tensib eyledim. İnşâallah bugünlerde 
bir vakt-i mes'üd ihtiyârıyla akd-i nikâh resminin ve ba'dehu ibtidâ-yı Muhar- 
rem'de Beşiktaş saray-ı hümâyünumda sür-ı merâsimin ve evâhir-i Muhar- 
rem'de Sa'dâbâd Sarayı'nda mahdümlarım Abdülmecid ve Abdülaziz efendi- 
lerin hitân cem'iyyetleri resminin icrâsını tasvib etmiş olduğumdan bi-lütfihi 
teâlâ vakti hulülünde icrâlarına ibtidâr olunur. 128) 

Müşir-i müşârünileyh zâtında sâdık ve dirâyetkâr ve kendi terbiyet-gerde-i 
şâhânem olduğundan rızâ-yı şâhânemde olarak nice hidemât-ı mebrüreye mu- 
vaffak olmasını eltâf-ı celile-i sübhâniyyeden me'mül ederim. Sen serasker paşa 
ile gerek akd-i nikâh resminin ve gerek ondan sonra icrâ olunacak iki sürun ter- 
tibini müzâkere ederek iktizâ eden hususatı bundan böyle taraf-ı hümâyünuma 

arz edesin. Bir de müşir-i müşârünileyhe emsâli misillü mansüre hazinesi tara- 
fından maaş tahsisi dahi lâzimeden olmağla ona göre tanzim ve Ferik Mehmed 
Vâsıf Paşa'nın dahi tevcihini ol vechile icrâ ve ilân eyleyesin.” ilâ ahirihi. 
Müşârünileyh Said Paşa yevm-i mezkürda huzür-ı şâhâneye celble yakası 
sırma işlemeli harvâni iksâ ve müşirlik rütbesine mahsus nişân i'tâ olunarak 
mazhar olduğu şeref-i sıhriyyetle kadri dü-bâlâ olmuş ve li-ecli't-teşekkür Bâ- 
bıâli ve seraskeri ve fetvâ-penâhiye giderek ifâ-yı resm-i mu'tâd olunmuşdur. 
Sultan-ı müşârünileyhâya Tophâne nâzırı Hacı Sâib Efendi kethüdâ olmuşdur. 


Müşirlik tevcihleri 


Rütbe-i ülâ eshâbı bulunan zevât hakkında sâdır olan hatt-ı hümâyün sure- 
tidir: 

“Benim vezirim 

Rütbe-i ülâda bulunanlar Devlet-i Aliyyemizin en büyük hidmet ve masla- 
hatlarına me'mür olduklarından zât-ı me'müriyyetleri itibârıyla lâzım gelen 
nüfüz ve haysiyyetleri içün fi-mâba'd müşirlik ve vezâret rütbe-i celileleri sıra- 
larında add ü şümâr olunmaları hususu geçende icrâ olunmuş idi. Bundan 
maksüdumuz yalnız icrâ-yı rüsüm ve teşrifât mahallerindeki takdim ü tehire 
münhasır olmayıp belki kâffe-i ahvâl ve Htibârâtda hükm ü te'siri câri olmak 
üzere bunlar bi-aynihi vezâret rütbesini hâiz olarak fakat merâtib-i seyfiyye un- 
vânı olan paşa lafzı tefevvühüne hâcet olmamak ve bir de işbu hidemât-ı erba- 
adan umür-ı mâliyye me'müriyyetleri içün defterdârlık unvânı yerinde ise de 
kethüdâlık ta'biri fi'l-asl hidmet-i mezkürenin süret-i uhrâ olmasından ve re- 
isülküttâblık ta'biri dahi hin-i vaz'ında yalnız divân-ı hümâyün aklâmının reisi 
addolunmasından iktizâ edip halbuki bi-hamdihi teâlâ (291 asr-ı şâhânemde 
Devlet-i Aliyyemizin gün-be-gün terakki-i itibârâtıyla el-hâletü hazihi ikisinin 
dahi hidmet ve me'müriyyetleri ilerleyip bi"I-cümle umür-ı mülkiyye ve mesâ- 
lih-i hâriciyye ve dâhiliyyeyi câmi' olduğundan fi-mâba'd. eski ta'birlerden 
sarf-ı nazarla kethüdâlık hidmeti içün umür-ı mülkiyye nâzırlığı ve riyâset içün 
umür-ı hâriciyye nezâreti unvânı ıtlak olunmak ve bundan böyle tevcih ve ib- 
kalarında vüzerâ misillü harvâniler iksâ ve rütbe-i vezâret misillü her birine 
menşür-ı hümâyünum i'tâ ve sâir bi'İ-cümle muâmelât-ı /tibâriyyeleri dahi 
ona göre icrâ kılınmak ve kaldı ki cümle vüzerâ ve vükelâ-yı Devlet-i Aliyyemi- 
zin işbu Htibârât ve haysiyyetlerinin asıl te'sirâtı me'mür bulundukları hide- 
mât-ı celile ve mesâlih-i mu'tenâ-yı saltanat-ı seniyyemize âid ve bu kaziyyede 
ise cümle asdika-yı bendegân-ı Devlet-i Aliyyemiz müttefik ve müttehid olmak 
icâb eylediğinden inşâallahu teâlâ ona göre cümleniz tarafından her bir hususa 
elbirliğiyle ve can hakkıyla yapışılmak hususları ehass-ı merâm-ı şâhânem ol- 
mağla müşârünileyhümün işbu irtifâ'-ı unvân ve rütbe-i mahsusaları içün bir 
vakt-i muhtâr intihâbıyla harvâniler iksâ ve birer kıt'a menşür-ı hümâyünum 
ısdâr ve tâ ve keyfiyyet cânib-i teşrifâta kayd ve Takvim-i Vekayi'ye dahi böyle- 
ce derc ü İlân olunsun ve bir de nâzır-ı müşârünileyhümâya vâridât-ı kadime- 
lerinden başka müceddeden maaşlar tahsis kılınsın. Hak teâlâ hazretleri cümle 

tabakat-ı me'mürin ve bendegândan din ü Devlet-i Aliyyemize ve zât-ı hümâ- 
yünuma sıdk u istikamet üzere hidmeti iltizâm edinenleri dâlmâ muvaffak ve 
dâreynde aziz ve muhterem eyleye âmin.” 

İşbu hatt-ı hümâyün mücibince zevât-ı erbaa Bâbıâli'ye celb ü da'vet ile hu- 
zür-ı sadr-ı a'zamide müceddeden vezâret ve müşirlik rütbeleri ile umür-ı mül- 
kiyye nâzırlığı hâlen mutasarrıfı atüfetlu Mehmed Said Pertev Efendi'ye ve 
umür-ı hâriciyye nezâreti el-Hâc Ahmed Âkif Efendi'ye ve Mansüre defterdâr- 
lığı Abdurrahman Nâfiz Efendi'ye ve Darbhâne-i Âmire defterdârlığı es-Seyyid 
Ali Rızâ Efendi'ye ibka olunarak vezârete mahsus harvâniler iksâsıyla ilân kı- 
lındı. 

“Birkaç gün sonra müşârünileyhümün konaklarına mâbeyn-i hümâyün tara- 
fından menşürları gönderilerek mükemmel teşrifâtla kırâatleri resmi icrâ kılın- 
dı. Yaka ve yenleri al çuka üzerine ağır sırma işlemeli setri ve vüzerâya mahsus 
fes iktisâ ve murassa' seyf ta'lik eylemeleri ve beher gün konaklarından kapıya 
ve mahall-i me'müriyyetlerine (30) azimet ve avdetlerinde göğsü kapaklı ve 
cümlesi bir nev” siyâh setrili ve kılıçlı olarak on beşer nefer hademe ve atlı ola- 
rak iki nefer-i diğer mu'teber hidmetkâr beraber bulunup bir re's yedek götü- 
rülmesi ve bunlardan başka kavvâslar istihdâm eylemeleri, ma'iyyetlerine iki- 
şer nefer asâkir-i nizâmiyye çavuşu ta'yin olunması usül ittihâz kılındı. Ara- 
dan bir müddet mürürunda müşârünileyhüme zât-ı şâhâneye mahsus atlardan 
birer tanesi gayet müzeyyen takımlarıyla ihsân olundu. 

İlâve Bu hususa dâir Pertev Efendi'nin damadı havâss-ı kurenâ-yı şâhâne- 
den Vassâf Efendi'nin Refs Âkif Efendi'ye gönderdiği tezkire süreti zeyl-i kitâb- 
da muharrerdir. 


Akd-i hibâle-i Mihrimâh Sultan 

Âyin-i şer-i mübin ve kaide-i saltanat-ı seniyye-i ebed-rehin üzere Hırka-i 
Saâdet dâire-i fâhiresinde havâss-ı vükelâ ve sudür-ı ulemâ ve erkân-ı devlet 
hâzır oldukları hâlde Mihrimâh Sultan'ın emr-i mesnün-ı akd-i nikâhı icrâ ve 
Bâb-ı Seraskeri'de tehyie edilmiş olan cihâz takımı gayet mükellef ve müzey- 
yen alay ile Divanyolu Caddesi'nden saray-ı hümâyüna isrâ olundu. 


Alayın tertibi 


Mükemmel muzıka, ba'dehu bir tabur asâkir-i muntazama, asker çavuşları, 
mülâzimleri, yüzbaşıları, ba'dehu râkiben binbaşılar, alay eminleri, kaim-ma- 
kamlar, miralaylar, mirlivâlar, ferikler, etbâ'-ı seraskeri başları üzere şekerleme 
tablaları, saksonyakâri kâseler derünunda şekerleme memlü tepsiler, pâyendâz 
olacak akmişe-i mütenevvia-i zer-endüd ile lâhüri şallar, sultanın vâlidelerinin 
hediyyeleri, ba'dehu sim tepsi üzerinde sim sahtlar, müteaddid sim tepsiler 
içinde murassa'ât ve hilyât ve mücevherât ve yine sim tepsiler derünunda mihr- 
i muacceli ve ba'dehu asâkir-i mansüre çavuşları, ba'dehu Serasker Husrev Paşa 
arkasında bir tabur maa-mızıka asker işbu tertib üzere alayın seyrine (31) câd- 

denin iki tarafına biriken ve dükkân ve hânelere hıncahınc tecemmu” eden ahâ- 
linin kesreti hiçbir vakitde görülmüş şey değil idi. Alay saray-ı hümâyünda Or- 
takapı'ya geldikde alay erbâbı atlardan inerek bâb-ı harem-i saray-ı hümâyüna 
doğru alâ merâtibihim dizilip ber-mücib-i defter-i teşrifât cihâz takımı dârü's- 
saâde ağasına bi't-teslim harem-i hümâyün tarafına takdim olundu. 


Taltif-i me'mürin-i Darbhâne 


Darbhâne-i Âmire'de ibrâz-ı hüsn-i hidmet etmekde bulunan me'mürları 
taltif ve nâzır Ali Rızâ Efendi hakkında pertev-efzâ-yı evc-i iştihâr olan neyyir-i 
teveccühât-ı şâhâneyi bir kat dahi tenvir ve taz'if irâdesiyle nâzır-ı müşârüni- 
leyh ma'iyyetinde bulunan me'mürin-i mütehayyizeyi bi”l-istishâb huzür-ı hü- 
mâyüna isâl ile gevher-i girân-bahâ-yı iltifât-ı âli erzân buyurulmuşdur. 

Huzür-ı hümâyünda mazhar-ı taltif olan zevâtın isimleridir: 

Mâlikâne halifesi Rifat Efendi, Başmuhâsebe kisedârı Râşid Efendi, Zimmet 
halifesi Kadri Efendi, Darbhâne kisedârı Said Efendi bunlara rütbe-i sâlise, Ha- 
zine-i Âmire'de muhallefât kassâmı müderrisinden Osman Efendi, Muhallefât 
halifesi Ârif Efendi, Sergi serhalifesi Mahmüd Efendi, Veznedârbaşı Mehmed 
Ağa bunlara rütbe-i râbia, Havâss-ı hümâyün kâtibi Yusuf Efendi, Harc-ı hassa 
kâtibi Şemsi Efendi, Kefçe kâtibi Râşid Bey, Darbhâne zimmet ma'iyyetinde 
müstahdem Said ve Es'ad Efendi, Ceyb-i hümâyün odasında Hasan Efendi, 
Başkâtib odasında Edhem Efendi, Emin Bey, kefçe hidmetinde Eşref Efendi, 
mübâyaa kâtibi İbrahim Efendi bunlara râbi'a nişânları verilmişdir. 


 Tahsis-i ser-bevvâbin be-rikâb-ı şâhâne 


Merâtib-i mu'tebere ve vezâret rütbesinin mahreci olan kapıcıbaşılık hidme- 
ti bâb-ı pâdişâhi ve rikâb-ı hümâyünda kemer-beste-i hicâbet olmak vazifesin- 
den ibâret olup bu rütbede bulunanların ba'zıları cild-i sâlisde yine bu bend 
unvânıyla muharrer fıkrada beyân (321 olunduğu üzere o hidmetde ve ekserisi 
taşralarda umür-ı mülkiyyede istihdâm olunmakda ise de bunların bir usül-i 
haseneye rabtı zımnında İstanbul'da bulunan kapıcıbaşılardan kırk kişi intihâb 
ile bi'İ-münâvebe Cum'a selâmlıklarında ve sâir eyyâm-ı resmiyyede rikâb-ı 
hümâyünda bulunmak ve merci'leri mirâhür olmak ve imtiyâz içün bunlara ri- 
kâb kapıcıbaşıları ıtlak ile diğerlerine kemâ-fi's-sâbık dergâh-ı âli kapıcıbaşılığı 
nâmı ibka edilmek ve birer nişân-ı iftihâr ile birer resm setrisi verilmek ve imti- 
yâz ve İtibârlarına yakışmaz hafif hareketlerde bulunmamak üzere mücedde- 
den intihâb olunan zevâtın isimleridir: 

Zahire nâzırı Hacı Veli Ağa - Cebbârzâde Abbâs Bey - Damad Paşa kethüdâ- 
sı Ârif Ağa - Veli Paşazâde İsmail Bey - Osman Paşazâde Edhem Bey - Hüseyin 
Paşa silahdârı Mesrür Ağa - Cebbârzâde kethüdâsızâde Şâkir Bey - Galata nâzı- 
rı Mustafa Bey - Halebli Osman Paşazâde Sırri Bey - Mabeynden muhrec Alâ- 
addin Ağa - Şâkir Ağa - Hüseyin Ağa - Halil Paşazâde Hüseyin Bey - Hâşim 
Ağa - Cebbârzâde hafidi İzzet Bey - Enderündan muhrec Hurşid Ağa - Cebbâr- 

zâde Mahmüd Bey ve Hamza Bey - Halil Paşa damadı Es'ad Bey - Cihânzâde 
Ahmed Bey - Filibe nâzırı Süleyman Bey kaynı Kâmil Bey - Bekir Efendi dama- 
dı Fazıl Ağa - İsmail Paşazâde Mahmüd Bey - Serd Mahmüd Paşazâde Hasan 
Bey - Zeynelâbidin Bey - Şekercizâde İsmail Ağa - Celâl Ağazâde Süleyman Bey 
- Osman Paşazâde Şevki Bey - Hâlet Efendi mehterbaşısı Mehmed Ağa - Kapu- 
dan Paşa kethüdâsı Mehmed Emin Ağa - Ali Nâmık Paşazâde Atâ Bey - Sâdık 
Paşazâde Edhem Bey - Kavanozoğlu Abdurrahman Bey - Silahdâr Ali Paşazâde 
Süleyman Bey - Ömer Ağazâde Mahmüd Bey - Ali Ağazâde Tevfik Bey - Mah- 
rüki Ali Paşazâde Ali Bey - Mâbeynden muhrec Kırımi Mustafa Bey. Mücedde- 
den kapıcıbaşılık tevcihiyle Süleyman Paşazâde Asaf Bey - Hazinedârbaşızâde 
Süleyman Bey. 1331 


Me'müriyyet-i Kudsi Efendi 


Ağrıboz ve havâlisinde vâki” ehl-i İslâm emlâkinin fürühtu maslahatı uzamış 
olduğundan ber-muktezâ-yı mu'âhede bir an evvel tanzimi hakkında düvel-i 
mütehâbbe-i selâse süferâsıyla Yunan elçisi taraflarından vâki” olan taahhüdât-ı 
kaviyye mücibince husüs-ı mezkürun tesviyesine rütbe-i râbi'a ricâlinden maliy- 
ye tezkirecisi sâbık Kudsi Efendi me'mür olmuş ve hüccet-i şeiyye i'tâsma me- 
vâliden Said Efendi müvella ta'yin kılınmış idi. Bunlar ta'limâtları mücibince 
mahalline vusül ile temşiyet-i maslahata sa'y u gayret etmişler ise de netice-i 
matlübenin husulü kesb-i teehhür eylemiş ve hukuk-ı ahâli-i İslamiyye'nin dü- 
çâr-ı ukde-i müşkilât olmakda olduğu Bâbıâli'ce bilinmiş olduğundan esbâb-ı te- 
ehhürâtın tahkiki ile münâzaaün fihâ olan mevâddın müzâkere ve icrâsı hususu- 
na âmedi odası hulefâsı serâmedânından Şekib Efendi dahi (esbak hâriciyye nâ- 
zırı Şekib Paşa merhümdur) muahharen me'mür olmuş idi. Ağrıboz tarafında 
bulunduğu müddetde Bâbıâlt'ye gönderdiği muharrerâtdan ele geçen bir nüsha- 
sı zeyl-i kitâba derc olundu. Mütâlâaya şâyân bir mektüb-ı ibret-üslübdur. 


Trablusgarb 


Sene-i sâbıka mevâddında muharrer olduğu üzere Trablusgarb eyâletine ta- 
raf-ı Devlet-i Aliyye'den gönderilen Râif Paşa oraya vusülünde idâre-i umür-ı 
mülkiyye ve askeriyyeye lâzım gelen tedâbirin icrâsıyla âsâyiş-i memleketi idâ- 
meye çalışmış ise de etrâf u enhâsmda bulunan ba'zı Urban ve aşâir rızâ-yı 
Devlet-i Aliyye'ye mugayir harekât-ı ihtilâliyyeye mütecâsir olduklarından 
imâl-i kuvve-i asâkir ile urük-ı şekavet ve tuğyânları mütekâsir ve Bingazi ta- 
raflarının dahi tanzimât-ı lâzimesine bakılarak oraya tarafından bir kaim-ma- 
kam ikamesiyle âsâr-ı hoşnüdi-i ahâli zâhir olmuş olduğu mahalli muharrerâ- 
tında mündericdir. (34) 


İhtirâk-ı fişenkhâne 


Dersa'âdet'de Humbarahâne civârında kâin fişenkhâne bi-kazaillahi teâlâ 

zuhür eden kığılcımdan ateşlenip itfâsı mümkin olamadığından derünunda 
bulunan me'mürlarla hademenin nısfı mikdârı telef ve süzân olmuş ve berhâ- 
yat olup da mecrüh ve süzân olanları içün derhâl cerrâhlar ve tabibler ta'yiniy- 
le müdâvât-ı icâbiyyelerine bakılması hekimbaşı efendiye taraf-ı şâhâneden 
olunan irâde mücibince icâb-ı hâlin icrâsına müsâraat olunmuşdur. 


Ahz-i esliha-i reâyâ 


O esnâda Rumeli'nin ba'zı taraflarında reâyâ ellerinde bulunan silâhların de- 
ger bahâsıyla alınıp ahâli-i İslamiyyeye satılması devletçe muvâfık-ı hâl ve mas- 
lahat görünerek o yolda hareket olunduğu evrâk-ı mahfüzada görülmüşdür. 


yeli 0m Li glai abiyi ik 9 
aaa AMI ğin 


'Ta'mim-i usül-i nasb-ı muhtârân ve mevâdd-ı sâire 


Vak'a-i Hayriyye'den sonra te'sis ve icrâ olunan nizâmât-ı belediyyeden bi- 
risi Dersa'âdet ve Bilâd-ı Selâse İslâm mahallâtından evvel ve sâni olarak 
mu'teberân-ı ahâliden iki muhtâr ve reâyâ mahallelerinden kâhya ve muhtâr 
nâmıyla kezâlik ikişer kimse intihâb olunup bunların yedlerine mahsusan 
imam ve papas ve muhtâr ve kâhya mühürleri verilmiş ve inzibat-ı usül -i idâ- 
reye bu yolda teşebbüs olunmuş idi. Bu usülün taşralarda dahi icrâsı içün vilâ- 
yât vâlilerine evâmir-i lâzime gönderilmişdir. Edirne Mu'âhedesi mücibince 
Devlet-i Aliyye tarafından Rusya devletine te'diyesi meşrüt olan tazminât-ı 
harbiyye ve ticâriyyenin elli bir senesine kadar gayr ez-teslimât kusurunun 
süret-i 1fâ ve istifâsına dâir Hâriciyye Nâzırı Âkif Paşa ile Rusya elçisi beynle- 
rinde cereyân eden müzâkerât hulâsası olarak teâti (35) olunan sened-i resmide 
münderic mevâd şâyân-ı zabt u tahrir vekayi'-i tarihiyyeden bulunmağla sene- 
din sureti bu mahalle derc ü tastir kılındı: 


“Bâis-i tahrir-i vesika oldur ki 

Zât-ı şevket-simât-ı pâdişâhi ile Rusya imparatoru cenâbları miyânesinde ve 
devletleri arasında bi'l-meymene derkâr olan revâbıt-ı dosti ve ittifak iktizâsm- 
ca zât-ı hazret-i pâdişâhi Petersburg'da bin sekiz yüz otuz dört sene-i İseviyye- 
si Kânunısânisinin on yedisi tarihiyle mümzâ olan mu'âhede mantukunca Rus- 
ya devletine te'diyesi Devlet-i Aliyye'ye müterettib olan taahhüdât-ı meblağiy- 
yenin topdan edâ eylemek ârzü-yı şâhânesini bi'l-ihtiyâr ve't-tav' izhâr buyur- 
muş ve imparator-ı müşârünileyh cenâbları dilhâh-ı pâdişâhiye muvâfakatle 
gayr ez-tenzilât ü teslimât Devlet-i Aliyye zimmetinde mütebâki olan üç yüz 
kırk bin kiseden bu def'a yüz altmış bin kise teslim ü ifâ ve ol vechile işbu deyn 
kat'iyyen itfâ ve imhâ olunmak üzere dost ve müttefiki olan zât-ı pâdişâhiye 
mürââtına ve efkâr-ı hâlisânesine bir delil-i cedid Htâsına himmet ve bu husüs 
içün der-i Devlet-i Aliyye'de me'mür ortaelçisini ta'limât ve kuvâ-yı lâzimesiy- 

le terhis eylemiş olduğuna binâen elçi-i mümâileyh destres olduğu ta'limât ve 
kuvâ-yı mezküresi lâzimesince bâlâda mübeyyin olan tanzimin suretini Bâbı- 


âli'ye tebyin ve tebliğ edip taraf-ı saltanat-ı seniyyeden dahi tanzim-i mezkür 


kabül olunmakdan nâşi beyne't-tarafeyn akd-i mükâleme ile âtiyyü'z-zikr nu- 
kat üzere kavl ü karar olunmuşdur. 

(Evvelen) Yüz altmış bin kise ya'ni seksen milyon kuruş-ı Osmâni taraf-ı Dev- 
let-i Aliyye'den devlet-i imparatoriyye-i Rusya'ya bugünden Ütibâren işbu bin 
sekiz yüz otuz altı sene-i câriyye-i İseviyye Ağustosu onbeşine tesadüf eden bin 
ikiyüz elli bir sene-i Hicriyyesi mâh-ı Cumâdelülâsının dokuzuna kadar atvel-i 
müddet olan beş ay zarfında sikke-i hasene-i Osmâniyye ile edâ olunacakdır. 

- (Sâniyen) İşbu senedin imzası tarihinden itibâren bâlâda mezkür cem'-i ye- 
kündan beş gün zarfında elli bin kise edâ ve bundan onbeş gün mürürunda on- 
yedi bin kise ve tarih-i mezkürdan iki ay mürürunda otuz üç bin kise tâ ve ifâ 
ve kusur altmış bin kise dahi derpey olan üç ay zarfında (36) ceste ceste edâ 
olunarak mebâliğ-i muhtelifenin teslimi sâbıkı vech i üzere Dersa'âdet'de Rusya 
sefâreti yedine icrâ olunacakdır. 

(Sâlisen) Asâkir-i imparatoriyye tarafından muvakkaten mazbüt olan Silist- 
re kal'ası esbâb-ı tahliyesine mübâşeretle bi-mennihi teâlâ bâlâda mezkür yüz 
altmış bin kisenin tamamen te'diyesi tekmilinde kal'a-i mezkürenin dahi kâmi- 
len tahliyesiyle zabt u idâresi muhavvel-i uhdeleri olacak me'mürin-i Devlet-i 
Aliyye'ye teslim olunacakdır. 

Ve mebâliğ-i mezküre içün ta'yin olunan beş ay müddetden evvel mebâliğ-i 
mezkürenin te'diyesi mümkin ve müyesser olabildiği halde tahliye dahi ona 
göre uydurulmak üzere müzâkere olunacakdır. 

Bâlâda mezkür olan nukat-ı selâse taraf-ı saltanat-ı seniyyeden ruhsat-ı aliy- 


'yeye ve asaletlü Rusya devleti elçisinin cânib-i imparatoriden ruhsat-ı resmiy- 


yesine binâen beynimizde bi'l-mukavele kat'iyyen karar verilerek uhde-i sa'y u 
gayretimize muhavvel olan hidmetin netice-i müteyemmine ve hayriyyesini is- 
bât eden işbu sened iki tarafdan elsine-i Türkiyye ve Franseviyyeden mesbük 
iki nüsha olmak üzere imzâ olundu. 

Tahriren fi'-yevmi't-tâsi” min şehr-i Zilhicceti”ş-şerife li-seneti ahdi ve ham- 
sin ve mieteyn ve elf. 

el-mütevessil bi't-tevfikâti's-samedâniyye Mehmed Âkif nâzır-ı umür-ı hâri- 
ciyye-i Devlet-i Aliyye. 


Tevcihât-ı ilmiyye 


Rumeli Kazaskeri İmâm-ı evvel-i şehriyâri Zeynelâbidin Efendi'nin müd- 
det-i zabtı rehin-i hitâm olmağla Rumeli sadâreti Arabzâde Hamdullah Efen- 
di'ye tevcih olunmuşdur. Melek Paşazâde Abdülkadir Bey ile Ali Paşa hafidi 
Ali Rızâ Bey'e Rumeli sadâreti pâyesi verilmişdir. 

Anadolu Kazaskeri Emin Beyzâde Abdülkadir Bey'in müddet-i sadâreti 
hitâm bulmağla sadâret-i mezküre Yusuf Paşazâde Nazif Bey'e ve İstanbul 
kazası Mekke pâyelilerinden Râif Bey'e ihâle kılınmışdır. İmam-ı sâni-i sul- 

tani Kasidecizâde Mustafa Nuri Efendi ile sâbıka Şam Kadısı Halim Molla'ya ve 
Fındıkzâde hafidi İbrahim Efendi'ye Mekke-i Mükerreme pâyesi; Karamanizâ- 
de Necib Efendi'ye Medine-i Münevvere, Âşir Efendizâde Tâceddin Efendi'ye 
Edirne, Sürmeneli İbrahim Efendi'ye Filibe, Karamani Hamdi Efendi'ye Ayn- 
tab, 137) Yusufcukzâde Şükri Efendi'ye Maraş, Hanım Sultan hafidi Yahyâ 
Bey'e, Havâss-ı Refia, şehri İsmail Besim Efendi'ye Selânik, Abdullah Beyzâde 
Şefik Bey'e Yenişehr-i Fenâr, Hatibzâde Sa'dullah Efendi'ye İzmir, Kevâkibizâ- 
de hafidi Mehmed Said Efendi'ye Mısır, Samakovi Nazif Efendi'ye Trablus- 
garb, Seferhisari Âli Efendi'ye Bağdad ve elli üç senesinde zabt etmek üzere 
Humsi Mustafa Efendi'ye İzmir, Akşehirli Yunus Efendi'ye Sofya, Ahıshalı Ho- 
ca Ahmed Efendi'ye Selânik, şehri Mehmed Efendi'ye Yenişehr-i Fenâr, Hacı 
Emin Efendi'ye Ayntab mevleviyyeti verilmişdir. 


Medârise-i mukarririn 


Beher sene Ramazan-ı şerifin aşr-i evvelinde mu'tâd olan huzür derslerinin 
hitâmından sonra mukarrirlerden mürekkeb bir meclis-i şerif-i ilmi akdi mu- 
kaddemleri mesbük ise de hayli vakitden beri terk olunmuş idi. Elli bir senesi 
Ramazanında (21 Aralık 1835-19 Ocak 1836) o âdet-i şerifenin i'âdesiyle ihyâ-yı 
kulüb-ı eshâb-ı ulüm zımnında mu'tâd olan derslerin hitâmından sonra fezâil u 
ulüm u maârif ile şöhret-şiâr olan kibâr-ı ulemâdan sâbıkan İstanbul kadısı 
Çerkeşi Hoca Mehmed Efendi mukarrirliğe intihâb olundu. Muvâcehe-i mu- 
karrirde sebk-fermâ-yı suâl ve cevâb olmak üzere me'mür olan esâtin-i ilmiy- 
yenin isimleridir. 

Bi'-fi”l sadr-1ı Rum Arabzâde Hamdullah Efendi, Anadolu sadâreti pâyeli- 
lerinden Emin Beyzâde Abdülkadir Bey ile İsmet Beyzâde Ârif Hikmet Bey, 
üdebâ-yı mevâliden Kuyucaklızâde Âtıf Efendi, Kethüdâzâde Ârif Efendi, 
İmâmzâde Hoca Es'ad Efendi, Karahisar-ı Sâhibli Ahmed Efendi, Ahıshalı 
Hoca Ahmed Efendi, Ankaralı Ali Efendi, Konevi Hüseyin Efendi, Balçıklı Ali 
Efendi. 

İşbu zevât-ı fezâil-simât Ramazanın yirmibirinci (10 Ocak 1836) günü Beşik- 
taş Sarayı'nda huzür-ı şâhânede bi/l-ictimâ” “Sure-i âl-i İmrân“ın âhir âyet-i ce- 
lilesinin şâmil olduğu nükât-ı münife ve dakayık-ı maâni-i latifenin bahs u tak- 
riri ile bir buçuk saat mümted olan meclis-i ilmi mahzüziyyet-i seniyyeyi mü- 
eddi olarak akib-i dersde olunan duâya hâzır bulunan vüzerâ ve kurenâ âmin- 
güyân olmuş ve müşârünileyhüme girân-bahâ (38) mücevher kutular i'tâ ve fa- 
zilet-i ilmiyyesi saikasıyla ol meclis-i şerifde med'uv olan Bağdad vâlisi sâbık 
Dâvud Paşa'ya dahi mücevher kutu ihsân olunmuşdur. 

li-Muharririhi: İlmi tergib eylemekdir ehl-i ilme iltifât. Bu derse sudür dersi ıt- 
lak olunmuş idi. 

Bu münâsebetle ba'zı zürefâ tarafından ol vakit “el-ilmi fi's-sudür 1â-fi's-su- 
tür” kelâmını tahrikle “el-ilmi fi's-sutür lâ fi's-sudür” denilerek icrâ-yı mezâk 
olunmuşdur. 

Tebeddül-i imâmet ve sâire 


İmâm-ı evvel-i şehriyâri sudür-ı izâmdan Zeynelâbidin Efendi'nin sinn-i 
şeyhüheti evkat-ı hamsede mevcüd ve hâzır bulunmağa mâni” olduğundan 
Şehzâde Abdülmecid Efendi hazretleri muallimliğinde kemâkân berdevâm ol- 
mak üzere yerine ikinci İmam Mustafa Nuri Efendi birinci ve bir müddetden 
beri Ramazan-ı şeriflerde Zeynelâbidin Efendi'nin vekâletini ifâ etmekde olan 
Câmi”-i Nusret hatibi İzzet Efendi ikinci imâm-ı sultani nasb olundu. 

Emvâl-i eytâmın muhâfazasıyla muhâsebâtının tesviye ve nizâmına dâir bâ- 
lâsı hatt-ı hümâyün ile muvaşşah sâbıkan Rumeli kazaskeri müşârünileyh Zey- 
nelâbidin Efendi'ye hitâben sâdır olan emr-i âli mücibince icâb-ı hâl icrâ kılındı. 

İlâve Emr-i âlide muharrer olduğu üzere Zeynelâbidin Efendi merhumun 
muktezâ-yı diyâneti vechile muhâfaza-i emvâl-i eytâm farizasını bi-hakkın ifâ 
yolunda etdiği hüsn-i hidmet kendisine zahr-ı âhiret olsa gerekdir. Ma'mâfih 
umümen halkı memnün etmek mümkin olmadığından İmâm Efendi'nin bun- 
dan garazı muhâsebe harcı ki para almakdır diye ol vakit sözler tekev- 
vün etmişdir. 


Vefeyât-ı ulemâ 


Rumeli pâyesi tevcih olunduğu bâlâda muharrer Hekimoğlu Ali Paşa hafidi 
Ali Rızâ Bey ile Mekke-i Mükerreme pâyelilerinden Âtıfzâde Ferid Efendi ve 
vekayi”-i şeriyye kâtibi İffet Efendi ve sâbıkan Bursa kadısı Cevdetzâde Musta- 
fa Efendi vefât etmişlerdir. Rahmetullahi aleyhim ecmain. (391 


Tevcihât-ı askeriyye 


Haydar Paşa livâsında Miralay Reyhan Bey'in vuku'-ı vefâtıyla yerine kaim- 
makamı miralay ve Binbaşı Ali Ağa kaim-makam ve onun yerine Filibeli İbra- 
him Ağa binbaşı ve İzmir'de bulunan Miralay İdris Bey mirlivâ olmağla yerine 
Hacı Şâkir Bey miralay ve onun yerine Alay Emini Ahmed Bey kaim-makam ve 
Bağdad'da Kaim-makam Mehmed Bey vefat etmekle yerine Binbaşı Halebli İs- 
mail Ağa kaim-makam ve Sağkolağası Ârif Ağa binbaşı, Humbaracı Miralayı 
Halil Bey ile Topçu Binbaşısı Emin Ağa'nın takaüdlükleri cihetiyle Kaim-ma- 
kam Niyazi Bey miralay ve Alay Emini Mehmed Bey kaim-makam ve Emin 
Ağa'nın yerine Kolağası İbrahim Ağa binbaşı. 

Lağımcı alay emini Mühendis Kâmil Bey'in Bosna tarafında olan hidmetine 
mebni miralay nasb olunmuşdur. 

Hassa piyâde mirlivâsı olup Kapudan Paşa maiyyetine me'muriyyeti bâlâda 
muharrer Ferik Nâmık Paşa'nın yerine Miralay Mustafa Bey mirlivâ ve onun 
yerine Alay Emini Mazhar Bey miralay ve onun yerine Reşid Bey alay emini, 
Hayreddin Paşa livâsının birinci miralayı Ahmed Bey mirlivâ ve İzzet Bey mi- 
ralay ve Binbaşı Mehmed Ağa kaim-makam ve Alay Emini Tosun Bey Trablus- 
garb askerine miralay nasb olundu. 

Anadolu ve Rumeli'nin ekser taraflarında icrâ olunduğu misillâ Bosna eyâ- 
letinde dahi asâkir-i redife tertibi zımnında ittihâz olunan tedbir muvâfık-ı 
hüsn-i takdir olarak eshâb-ı timâr ve müstahfızların Bosna eyâletine mahsus ol- 
mak üzere nizâmât-ı icâbiyyelerine karar verilerek mahalli erkân ve hânedâ- 
nından zâbitler nasb u ta'yin kılınmışdır. Bu sırada Bosna ve İzvornik ve Klis ve 
Hersek sancakları tımârlı sipahi ve müstahfızlarından küşâd olunan dört alay 
redif süvârisine Bosna Alaybeyisi Mustafa Bey Bosna miralayı ve diğer sancak- 
lara binbaşılar nasb olundu. 

Miralay Fazli Bey'in ref olunan rütbesi Vâde olunarak biraderi İran Sefiri 
Vak'anüvis Es'ad Efendi ma'iyyetiyle İran'a me'müroldu. 

Hersek sancağına Hersek mutasarrıfı Ali Paşa'nın mahdümu Zülfikâr Bey 
miralay ve yeğeni Mustafa Bey kaim-makam ve Klis sancağına Bosnalı Süley- 
man Paşa hafidi Süleyman (401 Bey Miralay ve İdris Beyzâde Süleyman Bey ka- 
im-makam ve İzvornik sancağına Bosna miralayı Mustafa Bey'in mahdümu İb- 
rahim Bey miralay ve alay-ı mezküra Dersa' âdet'den ta'yin olunan Bekir Bey 
kaim-makam olmuşlardır. 

Lağımcı miralayı Osman Bey Trablusgarb askerine mirlivâ nasb olunma- 
sıyla yerine Kaim-makam Bican Bey miralay ve Alay Emini İbrahim Edhem 
Bey kaim-makam, Maadin kazalarından müretteb asâkir-i redifeye Palu hâki- 
mi İsmail Bey miralay ve Çarsancak voyvodası Osman Ağa kaim-makam ve 
Harput reis-i a'yânı Süleyman Bey'in biraderi Ömer Ağa ile Siverek voyvoda- 
sı Ömer Ağa ve Arabgir voyvodası Osman Ağa binbaşı olmuşdur. Manastır 
binbaşısı Mehmed Ağa'nın hidmet-i makbülesine mebni miralay nasbı icrâ 
olunmuşdur. 

Maltepe Hastahânesi müdiri Sâtı" Efendi kajm-makam ve Miralay Ziyâ Bey 
mirlivâ ve Musâ Bey miralay ve Hacı Ömer Bey kaim-makam ve timarlı mira- 
laylarından Hüseyin Bey mirlivâ ve Halim Bey miralay ve Ahmed Ağa kaim- 
makam ve Mehmed Paşa livâsının ikinci miralayı Ârif Bey müsin ve ihtiyâr ol- 
mağla bi't-tekaüd yerine Süleyman Bey miralay ve Alay Emini Ahmed Bey ka- 
im-makam ve Hayreddin Paşa livâsında Kaim-makam Şakir Bey miralay ve 
Alay Emini Râgıb Bey kaim-makam nasb ü ta'yin olunmuşlardır. 


Ba'zı vefeyât 


Bursa mütesellimi sâbık surre emini Hâfız Ağa, Tunus beylerbeyisi Hüseyin 
Paşa, Musahib Abdi Bey, Hazine kethüdâsı Bekir Efendi, Katolik patriki. (411 


Bin ikiyüz elli iki senesi vekayi'idir 


“ Bin ikiyüz elli iki sene-i hicriyyesi (başı 18 Nisan 1836) hulül eyledi. Ber- 
-mu'tâd şuarâ-yı asr taraflarından bi't-tanzim Bâbıâli'ye takdim olunan sâl 
tarihlerinin müntehabları huzür-ı şâhâneye arz ile cüyüb-i kulüb-ı şuarâ mâlâ- 
mâl nakdiyye-i sürür-ı evfâ kılındı. Tevârih-i mezküreden Bâbıâli Hocası Ayni 
Efendi'nin işbu: 

“Bu sâl-i ferhunde-edâ bin iki yüz elli iki/Her sâl-i hurrem-bâl ola Sultan Mahmü- 
du'T-hisal” 

tarihleri birinci ve asâkir-i bahriyye tabibi Keçecizâde müderrisinden Fuâd 
Efendi'nin: 

“Mahmüd Hân'ın eyleye nevsölini mevlâ sa'd” altıncı ve Fuâd Efendi'nin bira- 
deri müderrisinden Reşâd Efendi'nin: 

“Cenâb-ı Han-ı Mahmüd'un mübârek ola nevsâli” yedinci ve talebe-i ulümdan 
Lütfi-i hakir ki muharrir-i vekayi'-i târihiyyedir, İşbu: 

Lâfzıyla ma'nâdan dedi Lüift iki tarih-i tâm | Bin iki yüz elli ikidir ahd-i Hicret'den 
bu sal” 

“tarihleri sekizinci derecede intihâb olunmuşdur. Hakku”l-insaf muharrir-i 

hakirin bulduğu tarih Ayni Efendi'nin tarihine müreccah olduğu bedihi ise de 
intihâbda kail tarafı dahi gözedilmiş demekdir. 


Resmri rikâb 


Sa'dâbâd nâm fezâ-yı dil-güşâda icrâsı kararlaşdırılmış olan hitân cem'iyye- 
tinin mevâki'-i muntazamasını seyr ü temâşâ zımnında Muharremin ikinci (19 
Nisan 1836) günü oraya teşrif-i şâhâne vuku'uyla sene-i cedide rikâb resmi ora- 
da icrâ olundu. 

Sür-ı hümâyün içün med'uvven taşra vüzerâsından Dersa'âdet'e gelmiş 
olanlardan Ankara mutasarrıfı sadr-ı esbak İzzet Mehmed Paşa ile Karaman 
Vâlisi Hacı Ali Paşa ve Aydın Muhassılı Ya'kub Paşa yevm-i mezkürda huzür- 
şâhâneye müsül oldular. (42) 


Nizâm-ı elbise 


Mülkiyye ve seyfiyye sınıflarıyla hademe ve me'mürinin ve tebaa-i gayri 
müslimenin elbiselerine dâir o esnâda icrâ olunan nizâmı müteâkib fes teleb- 
büs eden milel-i gayri müslimenin feslerine alâmet vaz'ı içün başkaca tenbihât 
icrâ kılındı. İşbu tenbihât İzzet Paşa'nın son sadâretindeki icraât-ı mühimmesi 
cümlesindendir. 

Her devletde tavâif-i askeriyyenin üniforma ve urbaları sâir nâsdan müte- 
mâyiz ve müteferrik olup sâirleri âdet-i belde vechile giyinip kuşanmakda 
muhtâr olmaları lâzım gelir iken bu misillü tenbihât icrâsı muvâfık-ı usül -i 
hikmet olmadığı cihetle az vakit zarfında te'sirsiz kalmışdır. 


Azimet-i Kapudan Paşa be-süy-i Trablus 


Trablusgarb eyâletinin ıslâh-ı ahvâl-i mülkiyyesi içün donanma-yı hümâ- 
yüândan mikdâr-ı kâfi süfün-i harbiyye istishâbıyla ve ma'iyyetine bahriyye fe- 
riki Nâmık Paşa ile âmedi hulefâsmdan Şekib Efendi me'müriyyetleriyle Kapu- 
dan-ı Deryâ Tâhir Paşa evâil-i Muharrem'de (18-27 Nisan 1836) Trablusgarb ci- 
hetine müteveccihen Dersa'âdet'den hareket eyledi. 

İzzet Mollazâde müderrisinden ve etibbâ-i hassadan Fuâd Efendi dahi Tâhir 
Paşa ma'iyyetiyle Trablus'a gönderildi. 

Kapudanlık vekâletine Hassa Müşiri Ahmed Fevzi Paşa me'mür oldu. 

Trablus Defterdârı Azmi Efendi azl ile yerine mâlikâne halifesi sabık Recâi 
Efendi ta'yin kılındı. Tersâne müdiri şuarâ-yı vaktin ser-bülendi Lebib Efen- 
di'nin azliyle Tahmishane müdiri sâbık şâir Ziver Efendi müdir oldu. 


Küşâd-ı lihye 


Mehâsin-i beşere-i ebna-i beşerin süret-i mehâsin-zibâsı ve hususiyle sün- 
net-i seniyye-i (431 hazret-i peygamberi muktezâsı olan lihye ki nev'-i ricâlin 
hilye-i vech-i vecih-i mâ-bihü'l-imtiyâzı olduğundan vezâret ve feriklik gibi 
büyük rütbelerle serkârda bulunan ricâlin eshâb-ı lihâdan olmaları taraf-ı pâdi- 
şâhiden emr ü fermân ve bu yüzden dahi havâss-ı bendegân şâdân buyuruldu. 
Binâenaleyh en evvel Hassa Müşiri Fevzi Ahmed Paşa irsâl-i lihye ile icrâ-yı 
sünnet-i seniyye eylediğini müte'âkib Çirmen Mutasarrıfı Sırkâtibi Mustafa 
Nuri Paşa ile Hassa Feriki Fethi Paşa ve Silistre Vâlisi olup o aralık İstanbul'da 
bulunan Mirza Said Paşa ve hassa feriklerinden Rodos muhafızı Dilâver Paşa 
sakallarını küşâd etdiler. 


Me'müriyyet-i Şevket Bey be-kitâbet-i sefâret-i Paris 


Ricâl-i Devlet-i Aliyye'den Paris Sefir-i kebiri âmedi-i Divân-ı Hümâyün Re- 
şid Bey'in sır kâtibi Nuri Efendi Paris'in havasıyla imtizâc edemediğinden az- 
liyle yerine âmedi hulefâsı hoş-nüvisânından Şevket Bey Paris'e 'zâm kılındı. 


Sür-ı hümâyün 


Kerimât-i muhtereme-i hazret-i pâdişâhiden Mihrimâh Sultan'ın velime 
cemviyyeti sürunun Dolmabahçe sahasında ve Şehzâde Abdülmecid ve Abdü- 
laziz Efendiler hazerâtının cem'iyyet-i hitânları resminin Kâğıdhâne fezâsmda 
icrâsma mübâşeret olundu. Şöyle ki elli iki senesi Muharreminin onbirinci (28 
Nisan 1836) günü vükelâ-yı Devlet-i Aliyye'ye oba ve haymeler tahsisiyle icrâ- 
yı sür ve Çarşambadan bed' ile bir hafta keşide kılınan ziyâfât-ı âliye ve ikrâ- 
mât-ı mütevâliye ile kibâr u sigara iltifât-ı nâ-mahsür olundu. 

Dolmabahçe üstündeki Bayıldım Köşkü ta'bir olunan kasr-ı âli sadr-ı a'za- 
ma tahsis kılındı. 

Oba ve hayme eshâbı 

Serasker Husrev Paşa - Damad-ı evvel Halil Paşa - Damad-ı sâni Said Paşa 
Kapudan Paşa - Hassa Müşiri Fevzi Paşa - Mülkiyye Nâzırı Pertev Efendi (44) 
Hariciyye Nâzırı Âkif Efendi - Mansüre Defterdârı Nâfiz Efendi - Darbhâne 
Defterdârı Rızâ Efendi - Kaim-makam-ı sâbık Hulüsi Paşa - Sür Nâzırı Nedb 
Efendi - Evkaf Nâzırı Hasib Efendi - Masraf Nâzırı Sâlih Bey - Tophâne Nâzırı 
Sâib Efendi - Mühimmât-ı Harbiyye Nâzırı Emin Efendi - Zahire Nâzırı Hâdi 

Efendi, Ber-mücib-i teşrifât müşârünileyhümün çadırlarında med'uvvin takım 
takım ziyâfetlenmişlerdir. 

Sürun birinci günü teyemmünen sâdât-ı kirâm ve ahâli-i Haremeyn ile tu- 
ruk-ı aliyye meşâyihi ve taşralardan med'uvven gelen eazze-i zevi'l-ihtirâm ve 
vüzerâ ve ulemâ ve ferikan ve mirlivâ ve ricâl ve hâcegân ve ser-bevvâbân ve 
dâiyân ve meşâyih-i cevâmi” ve müderrisin ve Bâbıâli ve defteri ve hazâin kete- 
besi ve me'mürları ve eimme ve hutebâ ve hattâtin ve milel-i gayri müslime rü- 
esâsı ale't-tertib da'vetle ziyâfet olundular. Bunlardan meşâyih ve müderrisin 
ve eimme ve hutebâ ve misâfirin ve ahâli-i Haremeyn ve sâir duâ-güyâna atiy- 
yeler verildi. 

- Dersa'âdet'de mukim İran sefiri Hudâdâd ile düvel-i ecnebiyye süferâsı da- 
hi mahsusan da'vetle iltifât olundular. Gündüzleri hânendegân ve sâzendegân 
ve canbâzân ve zorbâzân ve geceleri envâ'-i sanâyi'-i nâriyye ve sallar üzerin- 
den atılan fişenkler ve Bağçekapısı'ndan Boğaziçi'nin nihâyetine varınca iki ta- 
raflı sâhilhânelere emâkin-i sâire ve donanma-yı hümâyündan ikâd olunan ka- 
nâdil-i bi-şümâr ile fevkalâde şehrayin edilmişdir. 

Sürun sekizinci Çarşamba günü Dolmabahçe Sarayı'ndan Zincirlikuyu tari- 
kiyle sultan sarayına nişân alayı tertib olundu. Ertesi günü yine o tarik ile arüs 
alayı icrâ kılındı. 

Muharremin yirmi üçüncü (10 Mayıs 1836) günü zât-ı pâdişâhi Kâğıdhâne 
Kasrı'nı bi/t-teşrif ertesi Salı günü hitân cem'iyyetine bed” olundu. Bu sürun da- 
hi her bir esbâb-ı lâzimesinin tehyiesine Serasker Husrev Paşa ile Sür Nâzırı 
Hacı Necib Efendi fevka'l-gaye ikdâm ve itinâ ve icrâ-yı sünnet içün evvelce 
sebt-i defter edilen beş bine karib etfâlin esvâb-ı lâzimesi başdan başa tanzim 
ve i'tâ kılındı. 

Bu sürda dahi tanzim olunan esbâb-ı meserret fevkalâde idi. İstanbul tara- 
fında Bağçekapısı'ndan ve karşı tarafda iki cânibde olan iskele ve yalılar ve Ter- 
sâne-i Âmire ve Humbarahâne ve süfün-i mevcüde lunbarları ve Kâğıdhane 
deresinin iki taraflı Eyyüb ve Südlüce'den sür mahalline kadar günâgün |451| 
resimlerle ikâd olunan kandiller ve çadırlar önlerindeki fânüsların ziyâları te- 
müâşâ edenlere hayret verir idi. 

Eyyâm-ı meserretde tatyib-i kulüb-i ibâd mu'tâd olmasıyla birçok kimseler 
rütbe ve nişânlar ile şâdân oldular. Bu cümleden olarak sudür-ı ilmiyyeden Arab- 
zâde Hamdullah Efendi ile Meşrebzâde Abdurrahman Efendi ve Emin Beyzâde 
Abdülkadir Bey'e Rumeli ve Hekimbaşı Abdülhak Efendi ile Cebbârzâde Fettâh 
Bey ve Yesârizâde İzzet Efendi ve Servet Efendi ve Çerkeşli Hoca Mehmed Efen- 
di'ye Anadolu pâyeleri ve Râif Bey ile Fındıkzâde İbrahim Efendi ve Aziz Efendi 
ve Vahid Efendi ve Kütahyalızâde Ârif Efendi'ye İstanbul pâyeleri verildi. 

Sadr-ı a'zam Raüf Paşa'ya girân-bahâ murassa' kutu, Serasker Husrev Pa- 
şa'ya gayet nâdide pırlanta yüzük, Sür Nâzırı Necib Efendi ile Matbah Emini 
Tâhir Bey'e murassa' kutular, Ebniye Müdiri Halim Efendi ile hacegândan Ed- 
hem ve Hüsâm Efendi'ye kutular, mütekaidin-i vüzerâya atiyyeler ve ba'zı 
bendegâna nişânlar ve rütbeler ve tevârih takdim edenlere câizeler verildi. 

Muharrir-i fakir dahi o sırada İstanbul rüüsuyla bekâm oldum. İşbu mecel- 

le-i dâiyânemin tarih-i tab'ı olan bin üç yüz iki (1884/85) senesi tamam rüüs-ı 
hümâyün ile dâhil-i tarik-i ulemâ olalı elli yıl olmuşdur. 

Takvimhâne-i Âmire'de bir müddetden beri Fransızca Tukufm muharrir ve 
me'müru Fransalı Blak nâm hünerver o esnâda vefât ederek yerine Trablusgarb 
hânedânmdan ve eshâb-ı ma'lümâtdan olup o esnâda Paris'den İstanbul'a gel- 
miş olan Hason Efendi müceddeden hâcelik ve rütbe-i sâlise ve müstevfi maaş 
ile Fransızca Takvim muharriri nasb olundu. Mümâileyh Blak vaktinin meşâhir-i 
erbâb-ı kaleminden idi. Çıkardığı gazetelerde politikaca Devlet-i Aliyye'ye çok 
hidmet etmiş ve hususiyle Mısır mes'elesine müteallik mütâlaat ve mebâhisi 
Avrupaca hüsn-i te'sir eylemişdir. 

Bu misillü hüsn-i hidmetleri mesbük ve meşhüd olan her sınıf hademe ve 
me'mürin haklarında mükâfât-ı seniyye ve mümâileyhin hayâtında dahi pek 
çok iltifât ve ihsân-ı âli şâyân buyurulduğu misillâ familyasma dahi vefâtından 
sonra İzmir gümrüğünden maaş tahsis ve hâlen Altıncı Dâire-i Belediyye reisi 
olup rütbe-i ülâ sınıf-ı evvelini hâiz olan (46İ olan mümâileyhin mahdümu Blak 
Bey'in ol vakit Paris mekteblerinde tahsiline Devlet-i Aliyye tarafından himmet 
buyurulmuşdur. 


Tebeddül-i nezâret-i hâriciyye 


Elli iki senesi Rebiyülevvelinde (16 Haziran-15 Temmuz 1836) Hâriciyye Nâ- 

zırı Âkif Paşa'nın azliyle yerine kaim-makam-ı sâbık Hulüsi Paşa nasb olundu. 

Buna dâir hatt-ı hümâyün suretidir: 

“Benim vezirim 

Devlet-i Aliyyemizde umür-ı hâriciyye nezâreti mu'tenâ hidmet-i cesime ol- 
duğundan me'muru bulunan dâimâ işi üzerinde olmak lâzimeden olup hatta 
geçende bu hidmete müşirlik rütbesi ve nüfüz-ı mahsus ve müstevfi maaş İtâ- 
sından murâdımız bu emniyyeden ibâret ise de Hacı Âkif Efendi illet-i mizâcı 
sebebiyle mesâlih-i me'müresine devâm edemediğinden azl ü tebdili lâzım gel- 
miş ve yerine mütehayyizân-ı vüzerâ-yı izâmımdan kaim-makam-ı sâbık Hu- 
lüsi Paşa tensib olunmuş olmağla şimdi Hulüsi Paşa'yı Bâbıâlimize celb ile 
umür-ı hâriciyye nezâretini kemâkân müşirlik rütbe-i refiasıyla uhdesine tev- 
cih ve harvânisini iksâ ve kendisi cümle me'murinin fariza-i zimmetleri olduğu 
üzere külle yevm Bâbıâlimize gelip merkez-i me'müriyyetinde bulunarak bi- 
tevfikihi teâlâ hüsn-i idâre-i mesâlihe ve kâffe-i uhüd u şurüt ve nizâmâtın hıfz 
u vikayesine bi'littifak takayyüd ve ihtimâm eylemesini tefhim eyleyesin ve 
Âkif Efendi'ye dahi emekdârândan olmak hasebiyle şehriyye on bin guruş ma- 
aş tahsis.ve duâ-yı devâm-ı ömr ü şevket-i şâhânemizde olmasını kendiye ifâde 
edesin. Hak teâlâ hazretleri cümleyi tevfikat-ı ilahiyyesine mukarin buyura 
âmin.” 

Umür-ı mülkiyye ve hâriciyye nâzırlarıyla mansüre ve darbhâne defterdâr- 
larına paşalık unvânı olmayarak müşirlik rütbesi verildiği sene-i sâbıka me- 
vâddında muharrer idi. Hulüsi Paşa ber-vech-i muharrer paşalık unvânıyla hâ- 
riciyye nezâretine me'mür olduğuna (471 mütenâsib olmak üzere mülkiyye nâ- 

zırına da paşalık ta'biriyle unvân verilmesi irâde buyurularak o tarihden bed” 
ile Pertev Efendi'ye Pertev Paşa ıtlak olunmuşdur. 

Âkif Paşa ile Pertev Paşa beyninde olan münâkasayı işbu husüs dahi teşdid 
eylemişdir ki en nihâyetinde Pertev Paşa'nın mahvını ve Âkif Paşa'nın menkü- 
ben ve mahzülen vefâtını mücib olmuşdur. Müşârünileyhümâ ibtidâ-i neş'etle- 
rinden beri rekabetle imrâr-ı evkat eylemiş ve âmedi hulefâsından bulundukla- 
rı zamanlarda Âkif Paşa Pertev Paşa'yı hoş görmez ve yazdığı şeylere tirâzmı 
esirgemez imiş. Bununla beraber Pertev Paşa derviş-nihâd bir zât-ı safvet- 
mutâd olup Âkif Paşa ise gayet bagiz ve kindâr ve huşünet-şiâr olduğundan 
bu muâmeleye Pertev Paşa'nın esmâsı yanarak hasbe'l-beşeriyye sırasını bulup 
Âkif Paşa'nın mw'tekif-i küşe-i infisâl ve infiâl olmasına gazeteci Çörçil 
meselesini âlet ittihâz etmiş olsa gerekdir. Şöyle ki İngiltere tebaasından Çörçil 
nâm tâcir Kadıköyü'nde avda gezerken bir müslüman çocuğunu saçma ile cerh 
eylemesinden nâşi ahz u girift ve darb u tekdir ile Tersane'de habs edilmiş ol- 
duğunu sefirine gönderdiği mufassal lâyihasında beyân eylemiş ve bu lâyiha- 
da mersüma ne vechile hakaret ve ne süretle muâmele-i gayri lâyıka icrâ olun- 
duğunu İngiltere sefiri Lord Ponsonbi anlayınca derhâl Bâbıâli'ye bi'-mürâcaa 
evvel-emirde Çörçil'in tahliye-i sebilini inhâ ile beraber hilâf-ı ahd ü kaide vu- 
ku” bulan keyfiyyet mücib-i kat'-ı rişte-i münâsebet olduğunu resmen ve kaviy- 
yen Bâbıâli'yi protesto ederek izhâr-ı şiddet ve terk-i sefâret etdiği sırada Çör- 
çil'in sebili tahliye olunmuş ise de tarziyesiz bu meseleyi geçişdirmek kabil ola- 
maması ve İstefanaki Bey vâsıtasıyla Âkif Paşa'nın infisâli kaziyyesi tamam 
muvâfık-ı maslahat olması cihetiyle li-ecli't-tarziye hâriciyye nâzırı azl etdiril- 
mişdir. Âkif Paşa Tabsıra nâmında yazdığı risâle-i nâkısada bu mes'eleyi kendi 
mizâcına göre dermiyân eylemişdir. Aradan bir müddet mürürunda Âkif Pa- 
şa'nın iâne-i rüzgâr-ı zamân ile meş'ale-i ikbâli pertevlendikde Pertev Paşa'nın 
fitili şem'-i hayâtını beride-i mikrâz-ı intikam etmişdir. Tecâvezallahu an sey- 
yiâtihümâ. Âkif Paşa'nın buna dâir tezkireleri zeylde muharrerdir. Ol vakit 
Londra sefiri bulunan hâriciyye müsteşârı Nuri Efendi'ye bu maddeden dolayı 
ma'lümât verilerek hakikat-i hâlin İngiltere umür-ı ecnebiyyesi nâzırı Lord 
Parlmeston'a lisân-ı münâsib (481 ile ifâde-i hâl edilerek İngiltere tercümanı bü- 
yük Pizani'nin mugalatasından tahaddüs eden uygunsuzluğun defi çâresine 
bakılması Nuri Efendi'ye Bâbıâli'den me'müriyyet verilmiş idi. Nuri Efen- 
di'nin fi 11 Receb sene 1252 (22 Ekim 1836) tarihli şukka-i hurüfiyyesinde Lord 
Parlmeston'a Dersa'âdet sefiri Ponsonbi tarafından yazılan kâğıdda madde zi- 
yâdesiyle mübâlağalı gösterilerek beyne'd-devleteyn bürüdeti icâb etdirir, hâl 
görüldüğünü beyân üzerine Devlet-i Aliyye'nin hiçbir vakitde şu muâmelenin 
vuku'una zerre kadar rızâsı olmadığı bedihi olup bunun devletçe muâmelât-ı 
mer'iyye ve silmiyyeye dokunur yeri bulunmadığı ve kabahatli olan zâbit der- 
hal azl u tekdir edildiğinden işin i'zâm edecek yeri bulunmadığı ve bu misillâü 
şeylerin kat'-ı muhâberâta kadar ilerletilmesi tecviz olunamayacağı misillâ 
söylenilen sözlere (Vâkı'a ifâdeniz becâ ise de b.r devlet gönderdiği sefirinin 
sözüne /timâd etmek lâzımdır tekrar gelecek cevâba iktizâsı söyleşilir) denmiş 
olduğunu Nuri Efendi Bâbıâli'ye yazmışdır. 

Erzurum vilâyeti kapı kethüdâlığının beylikciliğe tahsisi 


Erzurum vâlilerine ol vakit şark ve İran seraskeri ıtlak olunur idi. Buna mü- 
teferri" mesâlihin makam-ı hâriciyyeye münâsebetiyle Erzurum kapı kethüdâlı- 
ğının beylikçilere tahsisi kaide ittihâz olundu. Bu sebeble Beylikçi Sârim Efen- 
di'ye Erzurum kapı kethüdüâlığı ihâle kılındı. 


Me'müriyyet-i Fethi Paşa be-sefâret-i sâniye-i Viyana 


Asâkir-i hassa ferikan-ı benâmından Ahmed Fethi Paşa o esnâda Avusturya 
devleti nezdinde mukim olmak üzere Viyana sefâretine büyükelçi nasb olun- 
du. Sefâret birinci sır kitâbetine tercüme odası me'mürlarından Âli Efendi 
ta'yin ve Ermeni milletinden Zenob tercümân nasb olunmuş ve tehyie-i esbâb-ı 
seferiyye ile elli iki senesi Rebiyülâhirinin yedinci (22 Temmuz 1836) günü fır- 
kateyn sefinesiyle Tiryeste cânibine revân olmuşlardır. 

İlâve O esnâda Beylikçi Sârim Efendi me'müriyyet-i mahsusa ile İskenderi- 
ye'de (49) Mehmed Ali Paşa'ya gönderilmiş imiş. Sârim Efendi'nin orada Meh- 
med Ali Paşa'ya esnâ-i musâhabetde Mısır'ın verâset tarikiyle Mehmed Ali Pa- 
şa'nın evlâd u ahfâdına intikaline Devlet-i Aliyye'nin müsâade edeceği sözü 
Avrupa'ya aks ederek Avusturya Başvekili Prens Meternih tarafından bu 
va'din sonu Devlet-i Aliyye'ye muzırdır. Mehmed Ali Paşa'nın kesr-i ikbâli Av- 
rupaca mültezemdir yollu Viyana'da Fethi Paşa'ya söylenilen söze cevâben 
Fethi Paşa Sârim Efendi'nin me'muriyyeti Girid'ce ba'zı masârif ve vâridât tah- 
kikinden ibâretdir, bu söz resmi değildir demişdir. 

Fethi Paşa'dan mukaddem Viyana'da Devlet-i Aliyye tarafından maslahat- 
güzâr olan meşhür Mavroyani'nin Mısır hakkında ol vakit Bâbıâli'ye gönderdi- 
ği varaka tercümesi zeyl-i kitâbda muharrerdir. 


Ta'lik-i tasvir-i hümâyün 


Tecdid-i nizâmât-ı mülkiyye ve askeriyyeye i'tinâ olunduğu sırada alafran- 
kaya dâir ba'zı şeyler dahi icrâsı tasavvur olunmağa ve fi'liyyâtı ise görülmeye 
başlamış idi. Bu cümleden olmak üzere ba'zı devâir-i mülkiyye ve askeriyyeye 
tasvir-i hümâyün irsâl olundu. Tasvirin resm-i ta'liki içün şâyân-ı temâşâ mu- 
tantan alaylar yapıldı. Ümerâ ve zâbitân-ı askeriyye nişân ve sırmalı ağır elbise- 
iresmiyyeleriyle ale's-sabâh Hassa Müşiri Fevzi Paşa sahilhânesinde bi'l-ictimâ” 
nev-resm sancaklı sandallardan gelen bir takım asâkir-i bahriyye ve iki tabur 
hassa üçer kıt'a top ve mükemmel muzıka ile Beylerbeyi Sarayı arkasında ve bir 
taburu Nuhkuyusu caddesine ve iki taburu Mehmed Paşa Köşkü'ne ve harbiy- 
ye taburu derün-ı kışlaya ve altı kıt'a top ile bir alay süvâri Haydarpaşa sahrâsı 
fevkine ve bahriyye taburu Bağlarbaşı'nda mükemmel top ve muzıkalarıyla be- 
raber saf-beste-i selâm ü tevkir ve saray-ı hümâyündan kışlaya kadar kırkar 
adım fasılalı süvâri ve piyâde karakollar muntazır-ı tasvir oldukları halde üme- 
râ ve zâbitân esb-süvâr ve hassadan altmışar nefer mülâzim ve çavuşlar mâşi- 

yen peşrev olarak ve tasviri götüren fayton binek taşına yanaşdırılarak mahalli- 
ne vaz' u ta'lik ve Hassa Feriki Fethi Paşa ile Çirmen Mutasarrıfı Mustafa Nuri 
Paşa ve hassa ve mansüre müşirleri faytonun önünde ve kurenâdan İzzet Bey ile 
Serasker Husrev Paşa arkasında 150) olarak Selimiyye Kışlası'na azimet olun- 
muşdur. Zât-ı pâdişâhi alayın teınâşâsı içün bahren kışlayı teşrif eylemiş idi. Es- 
nâ-yı râhdaki taburlara alay muhâzi oldukda muzıkalarla resm-i selâm u ta'zim 
icrâ olunarak kışlaya takarrübde vüzerâ ve ümerâ atlarından inerek tasviri ahz 
ile hazırlanan mahalle vaz' olunduğunu ve kurbanlar kesildiğini müte'âkib 
Hazret-i Hüdâyi kuddise sırruhu -hâdi şeyhi tarafından olunan duâya meşâyih-i 
Sünbüliyyeden meşhür Yunus Efendi fâtiha ederek derhâl yirmi bir aded top 
atılmış ve nevbet-i ateş alevleri (2) bir mikdâr ta'lim edildikden sonra da tasvirin 
önünden asâkir-i mevcüde geçirilmiş ve o akşam Selimiyye Kışlası'nın içi dışı 
kandillerle donadılmış ve havâyi fişenkler atılmışdır. 

Birkaç gün sonra Bâbıâli'ye irsâl olunan tasvir alayı dahi şâyân-ı temâşâ idi. 
Bu tasviri kurenâ-yı hassadan Vassâf Efendi getirmişdir. Duâsını meşâyih-i 
Sa'diyyeden Hasırcızâde Süleymân Sıdki Efendi etmişdir. 

Hâtıra Ezmine-i sâlife ahkâm u ahvâline vukuf ve ıttılâ” ile tahsil-i maârif ve 
sanâyi edilmesi içün âsâr-ı kadimeye Utibâr muktezâ-yı hikmetdir. Bu hikmet 
sırrına mebnidir ki zâten hürmeti ma'lüm olmasıyla beraber Mani ve Bihzâd 
misillâ musavvirin-i eslâfın âsâr-ı sanâyi'-i bediaları olan tesâvir-i müresseme- 
yi nihâde-i levha-i i'tibâr ile ihtiyâr-ı kabül-i hürmet ahlâfın husül -i ma'lümâtı- 
na ve eslâfın beka-i nâmına bir hidmetdir. İsimden müsemmâya ve resim ve 
tasvirden ma'nâya intikal garazıyla ba'zı zevâtın tasvirlerini ahz u hıfz eyle- 
mek tarihce ve zabt-ı ensâbca büyük bir menfaatdir. Sultan Mahmüd Han haz- 
retleri misillü bir müceddid-i devletin beka-i nâm ü şânı içün timsâl-i masnü- 
unu hıfz etmesi zikr olunan kaide-i hikemiyyeye ri'âyetdir ve niyyet bu niyyet- 
dir yoksa maazallahu teâlâ taabbüd ve tecessüm ma'nâsı değildir. 

Bu mütâlaa-i hikemiyyeye mebni olmak gerek ki Ebu'l-feth ve'I-megazi Fa- 
tih Sultan Mehmed Han-ı Gazi hazretleri Ayasofya içündeki melek süretlerini 
ibka buyurmuşdur. Ma'mâfih cemi'-i vakitde bu misillü ahkâm-ı ledünniyye 
kulüb-ı havâs ile kaim olup inde'l-avâm öyle te'vile muhtâc olacak memnüâtın 
icrâsından tevakki dahi ayn-ı hikmet olduğu âzâde-i kayd-i tersim ve işâretdir. 


. ATALI 


çirkin görünerek ol vakit epeyce itirâzâtı mucib olduğu misillü (51) Arabistan 
taraflarında dahi sü'-i te'siri görülmüşdür. Sultan Mahmüd Han hazretleri 
âzim-i gülşen-serâ-yı âhiret oldukda bu tasvirler püşide-i setr ü ihfâ edilmişdir. 
Sonraları ahz-i tasvir fenni ilerileyerek resim çıkartmak moda hükmüne girmiş, 
duâ ve senâ ile ta'lik olunmadığından mir'ât-ı kulüb-i sâfiyye erbâbını o derece 
düçâr-ı iğbirâr etmemişdir. Hoca Münib Efendi'nin Siyer-i Kebir tercümesinde 
bu bahse dâir tafsilât vardır. ll «a wi intihâ. Cânik muhassılı Abdullah Bey'e 
mirâhürluk pâyesi verilmişdir. (Muahharen müddet-i medide Trabzon vâlisi 
olan Abdullah Paşa merhümdur.) 

Mısır Kapı Kethüdâsı Kâmilzâde Nazif Efendi o esnâda vefât ederek mah- 

dümu Müfid Bey kapı kethüdâsı oldu. Şuarâ-yı asırdan Vâsıfzâde Lebib Efen- 
di'ye huzür-ı şâhânede mücevher enfiyye kutusu ihsân olundu. 


Tevcih-i nezâret-i haremeyn 


Haremeynr-i şerifeyn evkafı öteden beri dârüssaâde ağaları nezâretleriyle idâ- 
re olunur idi. Nezâret-i mezkürenin hâliyle bi'l-ibka idâresi hususu mukaddemâ 
diğer me'müra ihâle olunduğu hâlde matlüb olan hüsn-i idâre hâsıl olamadığı 
sebebiyle nezâretle idâre birleşdirilerek Defter Emini Hacı Edhem Efendi Hare- 
meyn evkaf nâzırı oldu. Surre emini sâbık Said Muhib Efendi defter emini, Filibe 
nâzırı Mustafa Ağa surre emini, Adanalı mevâliden Remzi Efendi'nin azliyle ye- 
rine Kütahyalı Dersiâm Ahmed Efendi Haremeyn müfettişi nasb olundu. 

Münhal olan Filibe nezâreti Çirmen Mutasarrıfı Mustafa Nuri Paşa'ya ihâle 
kılındı. 


Teşrif-i şâhâne be-cânib-i tersâne 


Cennet-mekân Sultan Mahmüd Han-ı Gazi hazretleri vaz” u te'sisine muvaf- 
fak buyuruldukları nizâmât-ı berriyye ve bahriyyenin devâmi-i icrâsı vesâili- 
nin husulüne bizzât ikdâm u ihtimâm buyurmakda idi. O esnâda Tersâne-i 
Âmire'yi teşrif ile tersâne umürunun 1521 ne vechile cereyân etmekde olduğu- 
nu tahkik ile beraber müceddeden yapılan muhteriâtı ve mevâki'-i inşaâtı birer 
birer muâyene ve tedkik ile me'mürlarına evâmir-i lâzimenin ifâ ve tersâne Sa- 
hasında harâb ve metrük bulunan çeşmenin ta'mir ve inşâsıyla suyunun icrâsı- 
na irâde buyuruldukdan sonra vükelâ-yı fihâmın dahi gelip mevâki'-i mezbü- 
reyi rü'yet ve temâşâları emr ü fermân buyuruldu. 

Feshâne ma'mülâtının dahi germiyyet-i i'mâli serkârda bulunan ba'zı zevâ- 
tın başlıca işgali olduğundan Tunus fesleriyle Avrupa feslerine ihtiyâc kalma- 
mak üzere meydâna getirilen o nev'i fesler Yeni Cami havlisinde açılan miri 
dükkânında büyüğü altmış, evsatı elliüç, aşağısı kırkbeş kuruş fiyatla satılığa 
çıkarılmışdır. 


Avdet-i sefir-i İran ve sâire 


İran-zemin Şahı Muhammed Hân'ın Vlân-ı cülüsu me'muriyyetiyle mukad- 
demce sefâret-i mahsusa ile İstanbul'a gelerek levâzim-i mihmân-nüvâzisinin 
fevkalâde icrâsma taraf-ı Devlet-i Aliyye'den himmet buyurulmuş olan Hudâ- 
dad Han o esnâda memleketi cânibine revân oldu. Azimetinden evvelce li-ec- 
li'l-vedâ” huzür-ı şâhâneye duhül ile mücevher nişân-ı iftihâr ve İran müdiri 
Ağa Mehmed'e enfiyye kutusu Vtâ olundu. Yevm-i mezkürda İran Seraskeri 
Es'ad Paşa dahi huzür-ı şâhâneye çıkarak murassa' tasvir-i hümâyün ile maz- 
har-ı iltifât oldu. 

Londra Sefiri Beylikçi Nuri Efendi Londra'nın âb ü hevâsı ile imtizâc ede- 
mediğinden Paris Sefiri Âmedci Reşid e ile becâyiş olunmuşdur. 

Yaz günlerinde suların çekilmesi İstanbul ahâlisinin sıkıntısını mücib olma- 
mak irâdesiyle su nezâretinin muktedir bir zâta ihâlesiyle su menba'larının te- 
mizlendirilmesine dikkat olunması lüzümu su bendlerine teşrif-i şâhâne vuku- 
unda lâyih-i hâtır-ı pâdişâhi olmuş ve Ebniye Müdiri Halim Efendi'nin nezâret-i 
mezküreyi lâyıkıyla 1531 idâreye diğer meşguliyyeti meydân vermediğinden 
şehriyye beş bin kuruş maâş ile su nezâreti kereste nâzırı sâbık Şâkir Efendi'ye 
müstakillen ihâle kılınmışdır. 

Başmuhâsebe kisedârlığı lağv olunmuşdur. Şöyle ki mansüre hazinesinin 
mesâlihi tekessür eylemiş olduğundan başmuhâsebe mansüre hazinesiyle Darb- 
hâne'ye dâir mesâlihin rü'yetine yalnız başmuhâsebe kisedârı bulunanların va- 
kitleri olamadığı sebeble bi't-tefrik mansüre hazinesine Emtia Gümrüğü zimme- 
ti İzzet Efendi ve Hazine-i Âmire başmuhâsebe kisedârı Râşid Efendi mümeyyiz 
namları ve ma'iyyetlerine ketebe tefriki ile ta'yin olundular. Gümrük zimmetli- 
gine başmuhâsebe ketebesinden Çavuşzâde Vehbi Bey nasb olundu. 


Harik 


Cumâdelülânın beşinci (18 Ağustos 1836) Çarşamba gecesi Sultan Bâye- 
zid'de Kâğıdcılar çarşısından zuhür eden ateş tülbendcilerden mürekkebcilere 
sirâyetle tuhafcı dükkânları ve kâğıdçılarla Râsihzâde ve Hulüsi Paşa biraderi 
konakları gibi o civârda birçok dekâkin ve hâneler süzân olmuşdur. 

İlâve O harikden sonra mürekkebciler kapısı lafızda kalmışdır. Fi/l-asl Kâ- 
“ mil Paşa merhümun konağı karşısında Sultan Bâyezid tarafına gidilir iken ora- 
. da bir kapı var idi. Sokakların tesviyesinde kapı kaldırıldı, ileriye doğru iki ta- 
rafdan yerler alınarak meydân açıldı. Kâğıdcılar ile devâtcılar bir karanlık dar 
sokak içinde idiler. Cadde tarafında tülbendciler var idi. Altlarındaki bodrum- 
larda kâğıd perdâhcıları işler idi. Ol vakit Avrupa'dan gelen kâğıdlar mühresiz 
kullanılamadığından ham her cins kâğıdları mührecilere perdâh etdirirler idi. 
Mührecilik âdetâ bir san'at olup epeyce halk geçinir idi. İntihâ. 


Şehrâyin 


Beher sene vilâdet-i hümâyüna tesadüf eden günde izhâr-ı âsâr-ı meserret 
kılındığı 154) misillü cülüs-ı hümâyün günlerinde dahi levâzim-i meserretin ic- 
râsına havâss-ı bendegân ve dâiyân taraflarından #tinâ olunmak âdet ittihâz 
olunmuş idi. Elli iki senesi Cumâdeluhrâsının dördüncü (16 eylül 1836) gününe 
müsâdif olan yevmr-i cülüsun tebriki zımnında mevâki”-i berriyye ve sahilserâ- 
lar ve havass-ı bendegân ve dâiyândan başka umüm ahâli ve husüsiyle süferâ- 
yı mevcüde taraflarından o sene icrâ olunan şehrâyin misli görülmedik derece- 
de mükemmel idi. Boğaziçi'nin iki tarafı kanâdil-i bi-şümâr ile tezyin olundu. 
Sunüf-ı ahâli envâ'-ı meserrât izhâr eylediler. 

Beher sene cülüs-ı hümâyün günü tarih-i sikkenin tecdidi mu'tâd olup li-ec- 

li't-tebrik icrâ olunan rikâb resminde Darbhane-i Âmire defterdârı bulunanlar 
taraflarından iki tarih ile madrüb nukud-ı mesküke nümüneleri huzür-ı şâhâ- 
neye takdim olunur ve taraf-ı pâdişâhiden erbâb-ı rikâb ile sâir huzzâra o sik- 
kelerden itâ buyurulur idi. 


Ba'zı mevâdd-ı mütenevvia 


O tarihe kadar Bâbıâli'de hafta içinde ta'til içün yevm-i mahsus olmayıp be- 
- her gün Bâbıâli açık bulunmak âdet idi. Hazâin-i şâhâne me'mürlarının haftada 
bir gün ta'tilleri var idi. Buna kıyâsen Bâbıâli'de dahi Perşembe günleri ta'til edil- 
mesine karar verildi. Huzür-ı sadr-ı a'zamide tertib olunagelen divân-ı deâvi-i 
şeriyyenin yevm-i mahsusu olan Perşembe günleri ta'til münâsebetiyle Salı'ya 
tahvil olundu. Prizrenli Mahmüd Paşa ile birâderi Emin Paşa ve müteallikatının 
mahallerinde ikamet ve istihdâmları devletçe muzır olduğu tahakkuk eyleme- 
sinden nâşi bunların oralardan infikâki esbâbına Rumeli Vâlisi Mahmüd Hamdi 
Paşa teşebbüs eyledi. İ'mâline lüzüm görünen kuvve-i askeriyye ile Mahmüd ve 
Emin Paşalar derdest edilerek Bolu'da ikamet etdirildi. Yerlerine şüc'ân-ı ümerâ- 
yı askeriyyeden Mirlivâ Zekeriyâ Paşa feriklik rütbesiyle Prizren mutasarrıfı 
nasb olundu. Hamdi Paşa'nın bu hidmetini takdiren mâbeyn-i hümâyün kâtible- 
rinden Osman Kâmil Bey teşrifât-ı seniyye ile taraf-ı şâhâneden Hamdi Paşa'ya 
İzâm olundu. Esnâ-i râhda (55) Hamdi Paşa'nın vuku'-ı vefâtı cihetiyle Rumeli 
eyâleti rütbe-i vezâret ve müşiri ile Zekeriyâ Paşa'ya tevcih olundu. 

Osman Kâmil Bey vâli-i lâhiki merkez-i hükümetine ik'âd etdikden sonra 
Dersa'âdet'e avdet eyledi. 

İlâve O esnâda kim ki Rumeli vâlisi olur ise Arnavudluk'la uğraşmayı vesi- 
le-i imtidâd-ı ikbâl etmelerinden midir nedir Zekeriyâ Paşa dahi Rumeli vâlisi 
olur olmaz bu Arnavudluk gailesini ortaya sürerek Bâbıâli'nin gözünü büyüt- 
meye başladığı sırada göndermiş olduğu tahrirât-ı mufassalasının hulâsa-i me- 
âli Arnavud taifesine kuvve-i cebriyye irâ'e olunmadıkça itaatleri mümkin ola- 
mayacağından bahisle iki bin nefer mikdârı başıbozuk askeri tertibi ve Manas- 
tırdaki asâkir-i nizâmiyyeden bir kuvve-i mükemmelenin vücüduyla icâbına 
göre Vmâlinden lâ-büd idüğinden ibâret olup bu inhânın tervici beyne'İ-vükelâ 
bi't-tensib arz olunan takrir-i mufassal üzerine yazılan hatt-ı hümâyün sureti- 
dir: “Bu Arnavudluk hakkında olunan tedâbiri beğenmedim. Bi”l-husüs birta- 
kım nizâmın mugayiri başıbozuk neferâtı şunun bunun ma'iyyetinde sevk 
olunmak redif hakkında tutulmuş olan usül e külliyyen münâfidir. Bu Arna- 
vud halkının egerçi kuvve-i cebriyye ile taht-ı nizâma idhâlleri farz mesâbesin- 
de ise de henüz o sıralar gelmedi.” ilâ ahirihi. 


Ba'zı vukw'ât-ı Trablusgarb 
Trablusgarb eyâletinin ıslâh-ı ahvâl-i nizâmiyyesine me'müren Trablus'da 


bulunan Kapudan Tâhir Paşa'nm o esnâda Bâbıâli'ye gönderdiği tahrirât-ı mu- 
fassalanın hulâsa-i meâlidir. 

Ahâli tarafından Tâhir Paşa'nın icrâ eylediği usül -i nizâmiyyeye muvâfa- 
katle izhâr-ı hoşnüdiye mübâderet olunmuş ise de Mısratalı Mahmüd nâm ki- 
mesnenin dâire-i itaatden hurücuyla isyâna cüret etdiği anlaşılmış ve olunan 
te'minât ve nesâyih-i lâzimenin semeresi görülememiş olduğundan zarüri mer- 
kumun bulunduğu mahalle varılıp irâ'e olunan kuvve-i askeriyye ile cem'iyye- 
ti dağıdılarak âsâyiş-i memleket i'âde kılınmışdır. (56) 

İlâve Âmedi-i Divân-ı Hümâyün hulefâsı serâmedânından Edirneli Mustafa 
Râif Efendi merhüm ol vakit mektübculuk unvânıyla Tâhir Paşa ile beraber 
Trablus”da bulunmuş idi. Orada vuku” bulan muhârebede mümâileyhin fevka- 
lâde müşâhede olunan hamiyyet ve cesâreti bâdi-i muzafferiyyet olmuş olduğu 
Fuâd Efendi ki Fuâd Paşa merhümdan mesmü'dur. O vak'ada müşârünileyh 
dahi bulunmuşdur. 


Revandız mes/elesi 


Bağdad eyâletine tâbi' Revandız me'müru Mehmed Paşa'nın öteden beri 
ahâli hakkında vukua gelen ta'addiyât-ı merviyyesi te'dibini icâb eylemiş ve 
bu misillâlerden memâlikin tathiri icâb-ı hâlden bulunmuş olduğundan mür- 
mâileyhin dâire-i nâciyye-i itâatkâri ve fermânberiye dehâleti emrinde i'mâl 
olunan tedâbir-i nesâyihkârâne te'sir etmediğinden İSİ gy eli akil câyll kü- 
tübhanesinde mahfuz hazâin-i havâtır olan sevk-i ketâib meselesi semeresiyle 
gaile bertaraf olduğu Bâbıâli'ye ber-tafsil inhâ olundu. 

Meselenin halli hidmetinde bulunan sadr-ı esbak Reşid Mehmed Paşa'ya 
mâbeyn-i hümâyün kâtibi Said Bey ve Bağdad Vâlisi Rızâ Paşa ile Musul Bey- 
lerbeyisi Mehmed Paşa'ya mâbeyn ser-hademesi Necib Paşa teşrifât-ı seniyye 
ile 'zâm kılındı. 

Bu sebeble Revandız Beyi yedinde bulunan elli beş aded kılâ' ve bika' ile 
mahâll-i sâire teshir olundu. 


Tahliye-i Silistre 


Sene-i sâbıka mevâddında muharrer sened-i resmide münderic olduğu vec- 
hile Rusya devletine ber-mücib-i mu'âhede i'tâsı mukarrer olan tazminât-ı har- 
biyye mukabilinde Silistre Kalası süret-i merhünede Rusyalı yedinde idi. 

Tazminât-ı muharrere ve taksitleri o esnâda rehin-i hitâm olduğundan Silist- 
re Kal'ası bi'l-cümle eşyâ ve mühimmât ve edevât-ı mevcüdesiyle Devlet-i 
Aliyye me'mürlarına bi't-teslim Rusyalının Eflâk tarafına çekildiği haberi gel- 
mişdir. (571 

Hâtıra Hâricden istikrazsız filansız yalnız metelik sikke tertibinden mâ'adâ 
tekellüfe muhtâc olmayarak ol vakit milyonlarca vuku' bulan mâsarifât-ı har- 
biyye ile tazminât-ı külliyyeyi Devlet-i Aliyye'nin silkinip atması cennet-me- 
kân Mahmüd Han hazretleriyle MEn tedâbir-i tasarrufiyyeleri âsâr-ı ha- 
rikasıdır. İntihâ. 

Hâcegândan ve mektübi-i defteri hulefâsmdan Ahmed Muhtâr Bey âmedi 
odasına me'mür oldu. Mümâileyh Defterdâr Ali Bey'in mühürdârı ve sonraları 

vükelâdan olarak def'aâtle mâliyye ve darbhâne nezâretleriyle müşârün bi'i- 
benân olan Muhtâr Paşa merhümdur. 


Havâdis-i Bosna ve sâire 


Bosna eyâletinin İhlevne ve Ma'den kazaları taraflarında zuhür eden uygun- 
suzluğun tahkikiyle İ âde-i âsâyiş zımnında Bosna Valisi Vecihi Paşa kuvve-i 


fesâd olan Serhoş Ali Paşa başına topladığı askerle Travnik'e yaklaşdığı anlaşıl- 
dıkda erkân-ı eyâletden Ada muhafızı sâbık Osman Paşa ve Murâd ve Hüseyin 
ve Mehmed ve Derviş ve İbrahim Beylerle Yahya Ağa ve sâir sergerdeleri Vecihi 
Paşa yanına alıp Travnik'den kalkarak Orahviçe hanlarına vardıkda Ali Paşa 
bulunduğu mahallin zorluğuna güvenerek gavgaya cesâret etmiş ise de vuku! 
bulan mukabelede Ali Paşa takımı bozulup cem'iyyet-i şekavet dağılmışdır. 

Gavgada tutulan kimesneler afv muâmelesi icrâsıyla memleketlerine gön- 
derilmiş ve Ali Paşa ise o sırada Belene'ye firâr eylemişdir. Vecihi Paşa oraya 
dahi asker göndererek Tuzla mutasarrıfı ve İzvornik mütesellimi Mahmüd Pa- 
şalar ile diğerlerini celble gösterilen korkuya dayanamayacağını anlayınca Ali 
Paşa istid'â-yı afv-ı âliye teşebbüs eylemişdir. Bunun üzerine Vecihi Paşa is- 
tid'âsını kabül ederek âdemleriyle beraber Ali Paşa'yı İstanbul'a göndermiş ve 
gaile bertaraf olmuşdur. 

Vecihi Paşa ile erkân-ı memleketin mesâi-i vâkv'aları devletce rehin-i takdir 
olarak bu haber ile gelen tatarlara hil'atler giydirilmiş ve atiyyeler verilmişdir. 
Mirlivâ İsmet Paşa me'muriyyetiyle irsâl olunan teşrifât-ı seniyye ile Vecihi Pa- 
şa taltif olunduğu 1581 misillâ Hersek Mutasarrıfı İstoliçeli Ali Paşa'ya dahi İs- 
met Paşa'ya tevdian mücevher kutu gönderilmişdir. 

O vakte kadar Memâlik-i Mahrüsa limanlarında tersane tarafından dâimi 
süretle gemi bulundurmak mesbük ve âdet değil imiş. İzmir limanının ecnebi 
ve tüccar gemilerinden dâimâ hali olmadığı cihetle oraya gelip giden düvel-i 
ecnebiyye me'mürları haklarında merâsim-i mer'iyye-i bahriyyenin icrâsı içün 
donanma-yı hümâyündan bir kıt'a sefine bulundurulması muhassenâtı mücib 
olacağına mebni Suriyye nâm fırkateyn Hâfız Mahmüd Bey kumandasıyla İz- 
mir limanına gönderilmişdir. 

Öteden beri surre-i hümâyün beher sene İstanbul sarayından ihrâc olunağe- 
lir idi. Sene-i sâbıkada Beşiktaş sarayından çıkarıldığı misillâ işbu elli iki senesi 
dahi Beşiktaş sarayında Surre Emini Mustafa Ağa'ya tevdian ber-murtâdl ihrâc 
olundu. 


İnşâ-i cisr-i kebir-i deryâ 


Dersa'âdet'de Unkapanı sâhiliyle karşı Azapkapısı arasmda deniz üzerinde 
köprü inşâsı halkça ve memleketçe fevâid ve muhassenâtı ve hususiyle Tersa- 
ne'ce mahfüziyyeti mücib olacağı mütâlaasıyla sür'at-i inşa ve ikmâli Kapu- 
dan-ı Deryâ vekili Fevzi Ahmed Paşa derhal yapdırdığı resim mücibince tehyie 

olunan sallar deniz üzerine dizilerek ve birbirine bağlanarak tülu altı yüz bu 
kadar zirâ” ve arzı iki araba ile iki yüklü bârgir ve iki taraflarında birbirlerine 
dokunmayarak piyâde kimselerin kolayca geçecek süretde ve altından ufarak 
gemiler geçmesi içün iki göz ve büyük gemiler içün mahsus kapılar olarak bir 
cisr-i bahri inşâ olundu. 

Leyle-i Regaib'in ertesi günü (14 Ekim 1836) teyemmünen küşâd kılındı. 
Resm-i küşâd içün erkân-ı devlet Azab Kapısı'na da'vet olunup mansüb ve 
ma'zül bendegân ve dâ'iyan orada hâzır bulundukları halde zât-ı pâdişâhi hay- 
melerini bi't-teşrif orada rikâb resmi icrâ olundukdan sonra meşâhir-i ulemâ-i 
vakitden Ders Vekili Hacı Ömer Efendi da'vât-ı lâzimeyi edâ ederek ve kurban- 
lar kesilerek ve Tersâne önündeki gemiler donadılıp (591 toplar atılarak Hlân-ı 
hâl olundukdan sonra ibtidâ Sultan Mahmüd Han hazretleri râkiben ve huz- 
zâr-ı mevcüde mâşiyen köprüden mürür ile Unkapanı tarafına geçilmiş ve fi'l- 
asl kapan nâiblerine mahsus dâirede bir mikdâr ârâm olunarak ba'dehü avdet 
olunmuşdur. Bu madde-i hayriyye ile asâkir-i redife maslahatında Fevzi Ah- 
med Paşa'nın meşhüd olan gayret ve himmetine mebni zi-kıymet murassa' seyf 
ile mücevher kutu ve Divân kâtibi Mümtâz Efendi'ye rütbe-i sâlise nişânı tâ 
ve Tersane takımına dahi atayâ-yı vefire ihsân olundu. Cisrin muhâfazasıyla 
gelen geçen gemiler içün kapılarını açıp kapamak hidmetine müteaddid 
me'mürlar ta'yin kılındı. Bunların masraflarına karşılık olarak köprüden mürü- 
riyye nâmıyla para alınması tasavvur olunduğu ma'lüm-ı pâdişâhi oldukda 
“cisrin inşâsından garaz bilâ-ivâz ahâliye suhület ve menfaat göstermek olma- 
sına bu hâl muvâfık düşmeyeceği” beyân-ı âlisiyle “zinhâr kimesneden bir ak- 
çe alınmayarak halkın meccânen gelip geçmeleri” o gün vükelâya irâde buyu- 
ruldu. Bu sebeble ol vakit köprüye Hayratiyye nâmı verilmişdir. 

Pertev Paşa'nın tarihidir: 

Bahr üzre tarsin eyledi / Mahmüd Han cisr-i kavim 1252 

Âlem bedihi söyledi / Hazâ sırât-ı müstakim 1252 

Sırât-ı müstakim ta'biri içün ol vakit beyne'I-ulemâ ba'zı sözler tekevvün et- 
miş idi. 

Muharrir-i fakirin tarihidir: Kuruldu rüy-i bahre cisr-i dilcü bendeniz geçdim 
1252 

Köprü içün para alınmaması irâde buyurulmuş iken Kandilci Reşid nâm ki- 
mesne iki (601 nefer denizci tedârikiyle gelip geçen yük bârgirlerinden para al- 
dırmakda bulunduğu görüldükde merkum İstanköy'e nefy ü iclâ ve denizciler 
küreğe ilka olundu. 


Afyon ve harir ve fes nezâreti 


Feshâne nâzırı Ömer Lutfi Efendi müsin ve ihtiyâr olduğu hâlde o esnâda 
vefât etmekle uhdesinden münhal olan afyon nezâretinin mansüre hazinesin- 
den idaresine karar verilerek harir nezâreti rütbe-i sâlise i'tibârıyla Tersane mü- 
diri sâbık şâir Lebib Efendi'ye, Feshâne nezâreti Bozok muhassılı sâbık kapıcı- 
başı Süleyman Ağa'ya ihâle olundu. 

Evkaf muhasebeciliği 


Anadolu ve Küçük evkaf ve Haremeyn muhasebecilikleri Haremeyn muka- 
taacılığı mansıbları birleştirilerek ale'l-tlak evkaf muhasebeciliği nâmıyla Ha- 
remeyn müdiri sâbık Nazif Efendi'ye evkaf muhasebecisi denilmişdir. 


Tevcihât 


Serasker Husrev Paşa'nın azliyle yerine Tophâne Müşiri Damad Halil Paşa 
serasker ve Trablusgarb'de bulunan Tâhir Paşa Trablus eyâletiyle Tophâne mür- 
şiri oldu. Trablusgarb vâlisi sabık Mehmed Râif Paşa'nın İstanbul” gelmesi emr 
olundu. 

Hassa Müşiri Ahmed Paşa bi'l-asâle kapudan-ı deryâ ve damad-ı sâni Said 
Paşa Anadolu seraskeri unvânıyla hassa müşiri ta'yin kılındı. Bir müddetden 
sonra Trablus eyâleti Bahriyye Feriki Hasan Paşa'ya tevcih ile Tâhir Paşa İstan- 
bul'a gelerek Tophâne müşirliğine devam eyledi. 

Masârifat nâzırı sâbık Osman Bey Trablusgarb defterdârı nasb olundu. (61) 


Tebeddül-i mirâhür ve sâire 


Mirâhür-ı şâhi Hüseyin Bey vefât etmekle Kapıcılar Kethüdâsı Hasan Bey 
mirâhür ve Abbas Bey kapıcılar kethüdâsı ve Zahire Nâzırı Hacı Veli Ağa da- 
madı Hüsâmeddin Paşazâde Mehmed Bey rikâb kapıcıbaşısı oldu. 

O esnâda İstanbul ile Bilâd-ı Selâse'nin ve Memâlik-i Mahrüsa'nın ba'zı ma- 
hallerinde muhtâc-ı inşâ ve ta'mir olan cevâmi' ve mesâcid ve medâris ve tekâyâ 
misillü emâkin ve bika'-ı hayriyyenin binâ ve ihyâsına mahalleri hânedân ve es- 
hâb-ı hayrâtı taraflarından sarf-ı nakdine-i hamiyyet olunduğuna dâir Bâbıâli'ye 
tevârüd eden muharrerât meâlleri Takvim-i Vekayi” vâsıtasıyla neşr ü ilân kılındı. 


İtâ-i berevât 


Hükümdârân-ı haşmet-unvân beyninde hürmet-i mahsusaya nişâne olmak 
üzere yekdiğerin hânedân ve me'mürlarına nişânlar ve hediyeler verilegeldiği 
misillü Devlet-i Aliyye tarafından düvel-i mütehâbbe ministrolarına ve süferâ 
ve me'mürlarına şimdiye kadar verilegelen nişânların berâtları ba'zı taraflar- 
dan istid'â olunmuş imiş. 

O esnâda Dersa'âdet'de mukim İngiltere sefiri Ponsonbi ile Fransa sefiri Ami- 
ral Baron Roş, Avusturya sefiri sâbık Otenfels ve sır kâtibleri ve sefâret dâiresi 
me'mürlarıyla mahallerinde bulunan ba'zı zevâta tevârih-i muhtelifede verilmiş 
olan nişânların Divân-ı Hümâyün kaleminden berâtları tasdir ve i'tâ olundu. 


Me'müriyyet-i Hâfız Paşa be-eyâlet-i Sivâs ve sâire 


Sivas Vâlisi sadr-ı esbak Reşid Mehmed Paşa Revandız mes'elesinin hitâ- 

mında Diyarbekir cânibine avdetde mübtelâ olduğu illetden rehâyâb olamayıp 
Diyarbekir'e vusulünde vefât etmişdir. Uhdesinden münhal olan Sivas ve Rak- 
ka ve Diyârbekir eyâletleri ve Maâdin-i (62) Hümâyün emâneti Kütahya Feriki 
Çerkes Hâfız Paşa'ya bâ-rütbe-i vezâret Sivas müşirliği unvânıyla tevcih olun- 
du. Kütahya ferikliği Rodos muhğâfızı Dilâver Paşa'ya ve Rodos muhâfızlığı 
Bahr-i Sefid Boğazı muhâfızı Mirlivâ Hâfız Ahmed Paşa'ya feriklik rütbesiyle 
ve Boğaz muhâfızlığı Humbarahâne miralaylarından İbrahim Bey'e verildi. 


Teşrif-i pâdişâhi be-cânib-i İzmid 


- İzmid sahasında inşâ olunan sefinenin deryâya inmesi içün Kapudan-ı Der- 
yâ Fevzi Paşa tarafından olunan da'vet üzerine zât-ı pâdişâhi havâss-ı kurenâ- 
sıyla berren İzmid'e bi't-teşrif kasr-ı hümâyünda beytütet ve ertesi gün İzmid 
civârında cennet-mekân Sultan Orhan Câmi'-i şerifini ve sâir emâkin-i müte- 
berrikeyi ve Fevzi Paşa'nın inşâsına muvaffak olduğu câmi'i ziyâret ve bu câ- 
mi'in ismine Fevziyye tesmiyesi irâde buyuruldu. 

Ba'dehu Tersâne'yi ve tenzil olunacak sefineyi muâyene eylemişlerdir. 
Cum'a selâmlığının İzmid”'de icrâsı içün damad paşalar ile hademe-i hassa takı- 
mı ve imâm-ı evvel ve sâni efendiler mahsus vapur ile İzmid'e celb olundu. 
Tersâne kapısı üzerine yapılan dâireyi teşrifle olunan duâ akabinde kemâl-i su- 
hületle sefine deryâya indirildi. İsmi Fevziyye tesmiyesiyle Fevzi Paşa'nın 
nezd-i şâhânede olan meziyyeti bir kat daha tebcil kılındı. 

Üdebâ-i as'ırdan İzmid hâkimi Said Efendi: 

“İndi Fevziyye güzel sür'at ile deryâya" tarih-i tâmmını tanzim ile hüzur-ı şâhâ- 
neye takdim eyledi. Erkân-ı memleket ve vücüh ve milel-i muhtelife rüesâsma 
hil'atler ilbâsı ve Tersâne me'mürlarıyla hademesi ve ol havâli fukarâsı atayâ-yı 
vefire ile tatyib olundu. Ertesi Cum'a selâmlığı Fevziyye Câmi'inde icrâ kılındı. 

Sultan Orhan Câmi'-i şerifinin taraf-ı şâhâneden tamiri emr ü irâde buyu- 
ruldukdan sonra vapur-süvâr olarak İstanbul'a avdet buyuruldu. 

Ol vakit İzmid'den hünkârı İstanbul'a getirecek derecede tersânede münâ- 
sib (631 vapur yok imiş ki biri İngiliz diğeri Nemçe'nin olarak İzmid'e getirdi- 
len iki kıt'a küçük vapurlardan İngiliz vapuruna zât-ı şâhâne ve diğerine 
ma'iyyet me'mürları râkib olmuşlardır. Bu vapurların me'mür ve taifelerine 
mücevher kutular ve bir çok atiyyeler verilmişdir. 


Ruhsat-ı rüküb-ı fayton 


Avrupakâri fayton ıtlak olunan arabalar o esnâda zuhüra başlıyarak ibtidâ- 
ları pâdişâhdan başka havâss u avâmdan hiç kimsenin faytona binmesi mes- 
bük değil idi. 

Zât-ı şâhânenin ba'zı mahâll-i baideye azimetleri vuku'unda ma'iyyetleriyle 
gideceklere suhület olmak içün havâss-ı kurenâya ruhsat buyurularak o sırada 
sâir bendegân ve dâ'iyân haklarında dahi işbu müsâade ta'mim olundu. 

Arabaya binmek içün mahsusan rüsümr-ı teşrifâtiyye ittihâz olunmuşdur ki 

rütbe-i ülâ ile sâniye eshâbının hin-i hâcetde dörder ve ikişer ve rütbe-i sâlisede 
bulunanlara ikişer bârgirli ve sudür-ı izâm ile rütbe-i sâniye ve sâliseye tatbi- 
kan İstanbul ve Mekke pâyelilerinin dahi faytona binmelerine müsâade olun- 
muşdur. 

Çıldır beylerbeyisi ve Kars muhâfızı Acaralı Ahmed Paşa vefât etmekle yeri- 
ne Mirimirân Niğbolu muhâfızı sâbık Sâdık Paşa Çıldır ve Kars ferikliği unvâ- 
nıyla me'mür olmuşdur. 

Rütbe-i sâlisenin sınıf-ı evvel râddesinde olan çavuşbaşılık lâfzının lağvıyla 
ma'nâsına mutâbık olmak üzere divân-ı deâvi unvânı verildi. 

Paris sefiri Nuri Efendi maiyyetinde bulunan hâcegândan ve Divân kalemi 
mühimme-nüvisânından Baş sırkâtibi Ta'lât Efendi âmedi odasına me'mür ol- 
du. Ramazan'ın ondördüne (23 Aralık 1836) tesadüf eden velâdet-i şâhâne gü- 
nü içün bu sene dahi gayet mükellef şehrâyin yapılmışdır. 


Hacegânlık rütbesi verilen bendegân 


Divân kalemi mühimme-nüvisânından Feyyâzi Efendi ile Pertev Paşazâde 
Cemâl Bey, liman 1641 me'muru Mahmüd Efendi, mektübi-i sadâret hulefâsın- 
dan Rızâ Efendi, Râif Bey, Tercüme Odası mütercimlerinden Safvet Efendi ile 
Yusuf Halis Efendi, Şeref Efendizâde Râif Efendi, Behcet Efendi dâmâdı Lütful- 
lah Efendi. 


Tahsis-i maâşât 


Sene-i sâbıka mevâddmda muharrer olduğu üzere Harem-i Şerif müdiri 
nasbıyla cânib-i Hicâz'a i'zâm olunan Şerif Bey'in o esnâda Bâbıâli'ye takdim 
etdiği muharrerâtda muhavvel-i uhdesi olan umür-ı hayriyyenin icrâsına mü- 
bâderet eylemiş olduğu inhâ olunmuş ve bu keyfiyyet mahzüziyyet-i şâhâneyi 
mücib olmuşdur. . 

Selâtin-i Osmaniyye hazerâtının öteden beri Haremeyn-i şerifeyn hakkında 
iltizâm buyurdukları ihtârâmât-ı fâikaya Sultan Mahmüd Han hazretleri taraf- 
larından icrâ olunan himemât-ı mebrüre süret-i fevkalâdede hasenât-ı lâhika 
bulunmuşdur. Mekke-i Mükerreme'de kâin eimme ve hutebâ ve sâir zevâtın 
maâşlarının zamları ve Medine-i Münevvere kadılarının zarüretden vikayesiy- 

.Je beraber ol mahall-i mübâreke hürmeten deâvi-i vâkı'adan harc olunmak üze- 
re Molla Efendi'ye şehriyye bin ve başkâtib ile hademe-i sâireye şehriyye beş- 
yüz kuruş maâş tahsisi misillâ âsâr-ı ihtirâmiyyenin icrâsıyla isticlâb-ı mesübâ- 
ta Vtinâ kılınmak içün mürettebât-ı kadime ve muayyenât-ı sâbıkasma senevi 
yedi yük otuz bin kuruş zamm olunmuşdur. 

Buna dâir hatt-ı hümâyün suretidir: 

“Bu husüs-ı hayriyyenin bu vechile tanzimi pek çok vakitden beri emelim 
ise de birtakım gavâil sebebiyle müsâade-i zamân olmadı idi. Hele hamden 
sümme hamdin rabbimin kerem ü ihsânı ile bu yüzden dahi bu abd-i âciz hak- 
kında eltâf-ı celile-i samedâniyyesinin bu defa zuhüra gelmesi artık şükrü edâ 

olunur şeylerden değildir. Şu âlemde bana bundan büyük iftihâr olmaz. Hazâ 
min fadlı rabbi. 


Tenbih-i umümü 


Şerâit-i İslâmiyye'nin esâsı ve din-i mübin-i Ahmedi'nin imâd-ı binâ-i maâş 
ve miâdı olan (651 beş vakit namazın cevâmi/-i şerifede cemâatle edâ ve dâire 
eshâbı imâm tedârikiyle konaklarında cemâatle namaza müdâvemet eylemele- 
ri hakkında sâdır olan irâde-i mahsusa mücibince tenbihât icrâ kılındı. 


-İctimâ”-ı devâir-i şer'iyye 


O vakte kadar Bâb-ı Fetvâ'da yalnız şeyhülislâm bulunan zât ile fetvâ emâ- 
neti me'mürları bulunurlar ve Rumeli ve Anadolu kazaskerleriyle İstanbul ka- 
dıları müddet-i örfiyyelerini sâkin oldukları konaklarında imrâr ederler idi. Bu 
mahkemelerin mahalleri her sene tabii birer mahalle tesadüfle meselâ geçen se- 
ne Edirnekapısı civârında olan İstanbul kadısı mahkemesi bu sene Ayasofya ci- 
vârına tesâdüfle sene-i âtiyede başka tarafda bulunup sadreyn mahkemelerinin 
dahi bu süretle beher sene tebeddülleri erbâb-ı mesâlih ve deâvi hakkında ve 
zât-ı maslahatca suübeti mucib olmakda idi. Şeyhülislâm kapısının münâsebet-i 
mevkiiyyesi ile beraber mehâkim-i mezküreyi istiâba kâfi olduğundan mahsu- 
san dâireler tanzimiyle Bâb-ı Fetvâ'da Rumeli, Anadolu, İstanbul kadıları dâire- 
leri toplanılarak teshil-i muâmelât-ı şe/iyyeye himmet buyuruldu. 


Şehâdet-i Ali Rızâ Efendi 


Darbhâne-i Âmire Defterdârı Ali Rızâ Efendi Ramazan-ı şerifin yirmidör- 
düncü © Ocak 1837) günü ba'de'I-asr Ayasofya Câmi/-i şerifinin minber önün- 
de meşgul-i taat ve ibâdet olduğu halde hidmetinde bulunup isâet-i ma'lüme- 
si sebebiyle dâiresinden tard u teb'id olunmuş olan Müsâ nâm şahs-ı habis te- 
dârik etdiği ufak bir çerkes bıçağıyla arka tarafından gelip birkaç mahallinden 
eylediği cerihaların te'siriyle müşârünileyh vefât eyledi. Katil-i merkum der- 
hâl ahz u girift ile Sultan Bâyezid civârında Parmakkapı'da katl ü /dâm olun- 
du. Şehid-i müşârünileyh nezd-i şâhânede manzür-ı ayn-ı İtibâr havâss-ı vü- 
kelâ ve ümenâdan cümlenin hüsn-i nazar ve muhabbetini celb eylemiş mah- 
bübül-kulüb ve hâne ve sâhilhanesi misâfirine ve hususiyle 166) meclis-i üns ü 
ülfeti vaktinin şuarâ ve üdebâ ve zürefâsına küşâde bir zât-ı mehâsin-uslüb 
idi. Bu süretle vuku'-ı irtihâli evlâd u ıyâl ve müteallikât ü ahibbâ ve mensübâ- 
tını dâğdâr-ı ye's ü melâl eylediği misillü umüm ahâli-i İstanbulca dahi bâis-i 
teessür olmuşdur. Nezd-i şâhânede olan kadr ü meziyyeti ve hakkında meb- 
zül olan teveccühât-ı seniyyenin derece ve gayeti âile-i mahzünesinin ahvâl-i 
intiâşiyyelerine cesbân olmak üzere kâffe-i muhallefâtı veresesine terk olunup 
bi'l-farz düyünu bulunur ise taraf-ı şâhâneden te'diyesine ve ıyâl ü evlâdına 
kifâyet mikdârı maâşlar itâsına irâde buyuruldu. 

Hâin-i merkumu câmi” kapısında tutmuş olan hassa süvâri onbaşılarından 
Hasan Ağa huzür-ı şâhâneye celble mülâzimlik rütbesi ve atiyye-i seniyye ve- 
rilmişdir. Şehid-i müşârünileyhin cenâze namazında bulunulması niyyet buyu- 
rulmuş ise de na'ş-ı mağfiret-nakşı erkence Eyyüb tarafına nakl olunması mâ- 
ni'-i azimet-i şâhâne olmuşdur. 

Münhal olan darbhâne defterdârlığı Evkaf Nâzırı Hasib Efendi'ye, evkaf ne- 
zâreti vüzerâ kethüdâlarından Zecriyye muhassılı Musâ Safveti Efendi'ye, zec- 
riyye muhassıllığı gümrük emini sâbık Mehmed Bey'e, Safveti Efendi'den 
münhal kapı kethüdâlıklar Evkaf-ı Hümâyün kisedârı Muhsin Efendi'ye, evkaf 
kisedârlığı Mehmed Şevki Efendi'ye, teveccüh ve ihâle olunmuşdur. 


Ba'zı tevcihât 


Bahriyye feriki ile sancak beylerinin ve sâir kapudanların maâş ve mâhiyyele- 
rine zamâim-i vefire icrâ olunmuş ve Kapudâne-i Hümâyün Çeşmeli Hasan 
Bey'e bahriyye ferikliği #tâsı misillü Bahriyyece ba'zı tevcihât vuku” bulmuşdur. 

Elliiki senesi Şa'bân (11 Kasım-9 Aralık 1836) tevcihâtında vülât ve mutasar- 
rıfinin cümlesi ibka olundu. 

Tevcihât defteri budur: 

Eyâlet-i Habeş ve livâ-i Cidde ve Şeyhü”i-haremlik-i Mekke-i Mükerreme 
Adana muhassıllığı inzimâmıyla İbrahim Paşa hazretlerine ibkaen. 

Asâkir-i mansüre seraskerliği Dersa'âdet muhâfızlığı inzimâmıyla Damad 
Halil Paşa'ya ibkaen. 1671 Anadolu seraskerliği Damad Said Paşa'ya ibkaen. 

Eyâlet-i Cezâyir ve kapudanlık-ı deryâ ve redif-i hassa-i eyâlet-i Hüdâven- 
digâr müşirliği, Kocaeli ve Karesi ve Eskişehir sancakları muhassılığı ve kereste 
nezâreti inzimâmıyla Ahmed Fevzi Paşa hazretlerine ibkaen. 

Mülkiyye nezâret-i celilesi müşirliği Pertev Paşa hazretlerine ibkaen. Hâri- 
ciyye nezâret-i celilesi Hulüsi Paşa'ya ibkaen. 

Asâkir-i Tophâne-i Âmire müşirliği Trablusgarb eyâleti ve-Alâiye sancağı il- 
hâkıyla Tâhir Paşa hazretlerine ibkaen. 

Eyâlet-i Mısır, Şam ve Haleb ve Girid ve Trablusşam ve Safed ve Sayda ve 
Beyrut eyâletleri ve Kudüs-i Şerif ve Nablus ve Hanya ve Resmo sancakları 
ilhâk ve Cerde başbuğluğu inzimamıyla Mehmed Ali Paşa hazretlerine ibkaen. 

Eyâlet-i Bağdad ve Basra Ali Rızâ Paşa hazretlerine ibkaen. 

Eyâlet-i Rumeli, Ohri ve İlbasan sancakları ilhakı ve derbendât nezâreti inzi- 
mâmıyla Zekeriya Paşa hazretlerine ibkaen. 

Redif-i mansüre ve eyâlet-i Ankara müşirliği Kengıri ve Kastamonu ve Vi- 
rânşehir ve Çorum sancakları muhassıllıkları inzimâmıyla İzzet Mehmed Paşa 
hazretlerine ibkaen. Redif-i mansüre-i eyâlet-i Konya müşirliği Niğde ve Akşe- 
hir ve İçel sancakları ilhâkıyla Hacı Ali Paşa hazretlerine ibkaen. 

Sivas eyâleti müşirliği Diyârbekir ve Rakka ve Maadin emâneti inzimâmıyla 
Hâfız Paşa hazretlerine ibkaen. 

Redif-i mansüre-i eyâlet-i Erzurum müşirliği Van eyâleti ve Muş sancağı il- 
hâkıyla Es'ad. Paşa hazretlerine ibkaen. 

Redif-i mansüre-i eyâlet-i Edirne müşirliği Mustafa Nuri Paşa hazretlerine 
ibkaen. 

Redif-i mansüre-i eyâlet-i Aydın müşirliği Saruhan ve Menteşe ve Muğla 
sancakları muhassıllıkları inzimâmıyla Ya'kub Paşa hazretlerine ibkaen. 

Eyâlet-i Bosna, İzvornik ve Kilis sancakları ilhakıyla Vecihi Paşa hazretlerine 
ibkaen. | 

Eyâlet-i Trabzon, Gönye sancağı ilhakıyla Osman Paşa hazretlerine ibka 
Eyâlet-i Şehrizor Aşkar Paşa hazretlerine ibkaen. (681 

Eyâlet-i Musul Mehmed Paşa hazretlerine ibkaen. 

Eyâlet-i Silistre, Ruscuk sancak muhâfızlığı inzimâmıyla Mirza Said Paşa 
hazretlerine ibkaen. 

Eyâlet-i Çıldır, Kars eyâleti ilhakı ve redif-i eyâlet-i Erzurum ferikliği inzi- 
mâmıyla Sâdık Paşa hazretlerine ibkaen. 

Eyâlet-i Maraş Mirimirân Süleyman Paşa'ya ibkaen. 

Eyâlet-i Cezâyir, Eyâlet-i Tunus Ferik Mustafa Paşa hazretlerine ibkaen. 

Livâ-i Niğbolu ve muhâfızlık-ı kal'a-i Vidin Hüseyin Paşa hazretlerine ib- 
kaen. Livâ-i Tırhala ve Avlonya ve Delvine sancakları ilhakıyla Emin Paşa haz- 
retlerine ibkaen. 

Livâ-i Selânik ve Kavala İbrahim Paşa hazretlerine ibkaen. 

Livâ-i İskenderiye ber-vech-i muhassıllık Prizren ve Dukakin sancakları il- 
hâkıyla Osman Nuri Paşa hazretlerine ibkaen. 

Livâ-i Semendire ve muhafızlık-ı kal'a-i Belgrad Yusuf Paşa hazretlerine ib- 
kaen. 

Livâ-i Hersek Ali Paşa hazretlerine ibka Livâ-i Biga Bahr-i Sefid Boğazı mu- 
hâfızlığı ilhâkıyla Ferik Vâsıf Paşa hazretlerine ibkaen. 

Livâ-i Kütahya redif asâkir-i hassa ferikliği inzimâmı ve Karahisar-ı Sâhib 
sancağı ilhakıyla Ferik Dilâver Paşa hazretlerine ibkaen. 

Livâ-i Teke ber-vech-i muhassıllık redif asâkir-i Konya ferikliği inzimâmı 
ve Hamid sancağı ve Terkemiş-i Has ilhakı ile Osman Paşa hazretlerine ibka- 
en. 

Livâ-i Bozok redif-i asâkir-i eyâlet-i Ankara ferikliği inzimâmıyla ve Kayse- 
riyye ve Kırşehir sancakları ilhâkıyla Yusuf Paşa hazretlerine ibkaen. 

Livâ-i Köstendil, Niş muhâfızlığı inzimâmıyla Mirimirân Osman Hayri Pa- 
şa'ya ibkaen. 

Livâ-i Üsküb Mirimirân Yaşar Paşa'ya ibkaen. 

Gelibolu muhassılı nasbını müteâkib vefât eden Sakız muhassılı sâbık Hacı 
Kadri Ağa'nın yerine mülkiyye kâtibi Nâbi Efendi Gelibolu muhassılı ve mül- 
kiyye kitâbetine tezkire-i evvel-i sâbık Ahmed Âkif Efendi ve büyük tezkirecili- 
ğe ikinci tezkireci Recâf Efendi ve küçük tezkireciliğe Mühürdârzâde İsmâil 
Efendi ve Sakız muhassıllığına Kengıri mütesellimi sâbık Hâfız Hasan Ağa ve 
duhân gümrüğü emânetine şâbhâne ve enfiyye 1691 mukataası Hacı Mustafa 
Ağa'nın azliyle yerine eshâm mukataacısı Mustafa Kâni Bey ve onun yerine 
Hacı Keşşâf Efendi ta'yin kılınmıştır. 

Sudür-ı ulemâdan Hekimbaşı Behcet Efendi'nin azliyle Cerrâhhâne Müdiri 
Ahmed Efendi hâcegânlık rütbesiyle hekimbaşı olmuşdur. Fi”l-asl hekimbaşılar 
tarik-i ilmi eshâbmdan olması münâsebetiyle taayyüşleri hazine-i mâliyyeye 
bâr olmayıp tarikce muhassas olan arpalıklarıyla idâre olunurlar idi. Bu def'a 
hekimbaşılık ilmiden alınmağla buna mukabil mâliyye hazinesinden mağşlar 
tahsis kılındı. 


İcrâ-yı âyin-i salât 


Bayram alaylarında reh-i râst-ı mülükânede saf-beste-i selâm u kıyâm olan 
asâkir-i muntazamanın bayram namazlarından mahrüm olmamaları içün teşrif 
buyurulacak cevâmi” havlilerine hasırlar ferşi ve eğreti minberler vaz"ı ile bay- 
râm namazı edâ olunmasına irâde buyuruldu. O seneki kurban bayramında 
Sultan Ahmed Câmi'-i Şerifi havlisinde eimme-i askeriyye imâmetleriyle efrâd-ı 
asâkire bayram namazı kıldırılmışdır. 


Küşâd-ı Dâr-ı Şürâ-yı Askeri 


Umür-ı askeriyyenin müzâkere ve temşiyeti içün Bâb-ı Seraskeri'de tanzim ve 
tefriş olunarak Dâr-ı Şürâ-yı Askeri namıyla ittihâz olunan dâire-i vesi'anın 
da'vât-ı lâzime ve tevessülât-ı rühâniyye ile feth ü küşâdına himmet olunmuşdur. 

Maraş eyâletinin Sivas müşirliğine ilhâkıyla muhassılı bulunan Süleyman 
Paşa'ya redif-i mansüre-i Sivas ferikliği ihsân buyurulmuşdur. 


İ'âde-i tertib-i divân 


Mesâlih-i ibâdın bizzât rü'yet ve tahkiki verilen arzıhâller ile evrâk-ı sâire- 
nin 170) mütâlaa ve tedkiki zımnında huzür-ı hazret-i sadr-ı a'zamide mu'tâd 
olan divân tertibi usülü ba'zı meşâgil haylületiyle metrük ve mühmel kalmış 
idi. Bu usülün ihkak-ı hak ve ibtâl-ı bâtıl hususlarında bedihi olan muhassenâtı 
divân-ı mezkürün kemâ fi't-takdim tertib ve ihyâsına bâdi olmuşdur. 


Mevâdd-ı ilmiyye 


Rumeli Kazaskeri Arabzâde Hamdullah Efendi'nin müddet-i örfiyyesi gü- 
zerân etmekle Şa'bân gurresinde (11 Kasım 1836) zabt etmek üzere Rumeli sa- 
dâreti kibâr-ı sudürdan Melek Paşazâde Abdülkadir Bey'e tevcih olundu. Ana- 
dolu Kazaskeri Yusuf Paşazâde Nazif Bey'in dahi müddet-i örfiyyesi rehin-i hi- 
tâm olmağla Anadolu pâyedârlarından Nakibü”l-eşrâf Abdürrahim Efendi 
Anadolu kazaskeri oldu. 

İstanbul pâyelilerinden Fetvâ Emini Gedusi Mehmed Efendi'ye Anadolu 
pâyesi verildi. 


| 

Keçecizâde hafidi Halim Molla ile İmâmzâde Es'ad Efendi, Kıbrısi Tahsin 
Efendi, Râsihzâde Edhem Efendi, Sâlihzâde hafidi Şeref Efendi'ye İstanbul pâ- 
yeleri verildi. Mu'teberân-ı kütüb-i fıkhiyyeden Câmi'ü'-icâreteyn nâm kitâbın 
mehâzları olan fetevâ-yı şerifeyi tatbik ve cevâbları zeyline ism ü şöhretlerini 
sebt ü tenmik ile hâmişlerine kütüb-i mu'tebere-i fıkhiyyeden nukülünü tahrir 
ü ta'yin ve dibâcesini nâm-ı şâhâne ile tezyin eylemiş olan şeyhülislâm-ı esbak 
Sıdkizâde dâmâdı Galata Kadısı ve nezâret-i fetvâpenâhi evkaf müfettişi Ârif 
Efendi'ye Mekke-i Mükerreme pâyesi verildi. Mezkür kitâb bâ-irâde-i seniyye 
tab” u temsil kılınmışdır. Müşârünileyh müddet-i medide fetvâ emini ve Mec- 
lis-i Vâlâ müftüsi ve muahharen şeyhülislâm olan meşhür Şâtırzâde Ârif Efen- 
di'dir. 

Galata mevleviyyeti Bolevizâde Said Efendi'ye, Üsküdar Selim Sırri Efen- 
di'ye, Edirne Hırka-i şerife şeyhi Şükrullah Efendi'ye, Selânik Müneccimbaşı 
Hüsni Efendi'ye, İzmir muhallefât kassâmı Mektübizâde Osman Reşid Efen- 
di'ye, Mekke Vâsıfzâde Lebib Efendi'ye, Medine-i Münevvere Pirlepeli Ahmed 
Efendi'ye, Haleb Kahvecibaşızâde (71) Nurullah Efendi'ye, Şam Yazıcızâde 
Hüseyin Efendi'ye, Bursa Abdi Paşazâde Osman Nuri Bey'e, Mısır Hatibzâde 
Ahmed Efendi'ye, Kudüs Kengırılı Hüseyin Efendi'ye, Filibe Gümülcine Müf- 
tisi Nahifi Efendi'ye tevcih olunmuşdur. 

Karamani Mustafa Efendi'ye mevsil-i bilâd-ı erbaa olmak üzere bâ-i'tibâr-ı 
mahrec ve İzmid hanedânından İlyaszâde Hasib Efendi'ye Üsküdar pâyesi, hâ- 
mise müderrislerinden evkaf müfettişi Şükri Efendi'ye mevsil-i bilâd-ı erbaa ol- 
mak üzere Üsküdar Mevleviyyeti verildi. 

Sudür-ı izâmdan Mekke pâyesine kadar tarik-i ilmi eshâbma müceddeden 
ve tebdilen nişânlar “ta kılındı. 


Vefeyât-ı ilmiyye 


ELli iki senesi Saferinin altıncı (23 Mayıs 1836) günü Mekke pâyelilerinden 
Feyzi Beyzâde Ahmed Bey ve Rebiyülâhirinin yedinci (22 Temmuz 1836) günü 
Refsü'I-kurrâ Abdullah Efendi ve yine mâh-ı mezkürda livâ-i sa'âdet şeyhi ve 
Baharistan şârihi Hoca Şâkir Efendi ve Ramazanın yedinci (16 Aralık 1836) gü- 
nü Rumeli pâyelilerinden Yahyazâde Said Efendi ve Zilka'denin onsekizinde 
(24 Şubat 1837) Mekke Mollası sâbık Âşir Efendizâde Bahâeddin Efendi ve Zil- 
hiccenin gurresinde (9 Mart 1837) İstanbul pâyelilerinden Uryânizâde Vahid 
Efendi ve onbeşinci (23 Mart 1837) günü meşhür Hoca Abdürrahim Efendi ve 
yirmi ikisinde (30 Mart 1837) Pirizâde hafidi esbak sadr-ı Rum Yahyâ Bey inti- 
kal-i dâr-ı âhiret etmişlerdir. Müşârünileyhimden Abdullah Efendi Ebâ Eyyüb-i 
Ensari Câmi'-i Şerifi'nin imâm-ı evveli ve Sultan Ahmed Câmi'-i Şerifi'nin 
cum'a vâizi idi. Namazı cemm-i gafir ile ba'de'l-edâ hayâtında i'dâd eylediği 
türbe-i şerifi civârında kâin kabre defn olundu. Ulüm-ı şettâyı câmi' bir pir-i rü- 
şen-zamir idi. Nakdine-i ömr-i azizi ki seksen sâli mütecâvizdir ulüm-ı nâfi'a 
neşr ü ta'limine ve ibâdât ve taâta münhasır olmuşdur. 

Elsine-i selâsede müellefât-ı adidesi vardır. Hatt-ı destiyle mahfüz olan mü- 

ellefâtından Levâmi'ü'd-dür, Âsâr-ı Hâlidiyye, Ahkâmü'l-müsâfirin, Risâle fi men 
düfine fi civâr-ı Ebâ Eyyüb el-Ensari, Rahmâniyye mine't-tefsir, Âkazu'-kurrâ, Nesâ- 
yihü'i-mülük, Fezâil-i remyi's-sihâm, Tuhfetü'l-enâm, Hediyetü"(-hüccâc fi'I-menâsık, 
Minhatü'-Bâri, Ahvâl-i 172) Medine-i Münevvere, Tercüme-i Âsâr-ı Nakşibendiyye 
ve ilm-i nahv ve fünün-ı sâireden daha ba'zı eserleri vardır. 

Hoca Abdürrahim Efendi Sultan Selim-i Sâlis asrı ulemâ-yı benâmından Pa- 
labıyık Mehmed Efendi'nin dâder-i maârif-mazharı olup 1216 (1801 /02)tari- 
hinde Şeyhülislâm Hulüsi Efendi'nin def'a-i ülâsında akd eylediği meclis-i im- 
tihânda birinci olarak rüüs almış ve neşr-i ulüm-i şettâ ile saray-ı hümâyün mur- 
allimliğine me'mür olmuş olduğu halde âhir-i eyyâm-ı ömrüne kadar Fatih 
medreselerinden Akdeniz cânibinde Ayak Kurşunlu Medresesinde hücre-nişin-i 
sükün u halvet ve muvâzıb-ı mütâlaa ve ibâdet iken tarih-i sâlifü'l-arifde tek ü 
tenhâ olarak odasında vefât etmişdir. Vefâtı günü odasından dışarı çıkmadığı 
anlaşıldıkda kapısı açdırılarak oturduğu yerde irtihâl edip kalmış olduğu gö- 
rülmüşdür. Namazı Fatih'de cemâât-ı kesire ile ba'de'l-edâ Edirnekapısı hâri- 
cinde Halebi merhümun civârına defn olunmuşdur. Beş vakit namazı Fatih'de 
cemâatle edâ eder ve havâyic-i zarüriyyesini dünyâ kelâmı etmeyerek alıp doğ- 
ruca hücresine girer ve kimesne ile ihtilât etmez münzevi bir zât idi. Evâil-i hâ- 
linde Hırka-i şerife şeyhleri familyasından tezevvüc eylediği ve hin-i inzivâsın- 
da terk ettiği zevcesinden Müneccimbaşı esbak Osman Efendi merhüm tevel- 
lüd etmişdir. Tenâkühden garaz-ı asli olan tenâsülün husulünde halilesiyle 
cümle âilesini gailesini terk edip nâsdan tebâüd ve tarikce tekaüd etmiş idi. Ve- 
fâtından otuz sene evvel saray-ı hümâyünda şâkirdânından teveccühünü tahsil 
eyleyen bir zât nâmına Urikudü'z-zevâhir şerhini kaleme almışlar imiş. Bundan 
başka ba'zı mehâzlarda ta'likatı olduğu beyne'I-ulemâ mesmü'dur.|731 


Mevâdd-ı askeriyye 


Ba'zı eyâlâtta tanzim ü tertib olunan asâkir-i redife-İ nizâmât-ı askeriyye ve 
idâre-i lâzimeleri hakkında hüsn-i idâre husülü her eyâlât takımının mahalli 
vâlisine havâlesi hususuna ittihâd-ı ârâ ile karar verilerek icâbı icrâ olundu. Bu- 
na dâir hatt-ı hümâyün süretidir: 

“Redif nizâmâtı yoluyla müzâkere olunup verilen kararda ittifak kılıp emâ- 
resi göründüğünden doğrusu memnün oldum. Tıbkı istizân olunduğu üzere 
harf-be-harf icrâ olunarak müşârünileyhimin müşirlik hil'atleri iksâ ve Aydın 
müşirliği Ya'kub Paşa'ya ibkaen tevcih ve ferikler dahi öylece tanzim olunsun. 
İşbu nizâmât-ı hayriyye inşâallahu teâlâ bundan böyle sırasıyla sâir mahallerde 
dahi tensik ve icrâ olunarak din ü Devlet-i Aliyyemize envâ'-ı hayr u menâfi'i 
müstelzim olacağından şübhe yoğise de re's-i mes'ele iki şey olup birisi nizâ- 
mât-ı askeriyyemizin ilerilemesi ve birisi dahi ahâli ve fukarânın himâyet ve sı- 
yâneti olmağla işte meclisde olunan taahhüd vechile müşârünileyhümün her 
biri ve cümleniz tarafından şu iki emr-i ehemme bi'l-ittifak dikkat ve ihtimâm 
olunur ise pek mahzüz olacağım misillü kangı tarafda aksi zuhür eder ise artık 
pek aşırı iğbirâr-ı şâhânem derkârdır. Cümleye böylece tenbih olunup nizâmât-ı 

mezkürenin usül ve fürü'una dâir mevâdd-ı lâzime iktizâ etdikçe tarafımıza 
arz u istizân olunsun. Hak teâlâ hazretleri cümlesini ve cümlenizi tevfikat-i ilâ- 
hiyyesine mazhar ve dâimâ Devlet-i Aliyyemize hayırlı hidmetlere muvaffak 
eyleye âmin.” İşkodra meselesinin indifâ&'ı hidmetinde bulunan zâbitân ve 
ümerâ ve efrâd-ı asâkire nişânlar ve madalyalar verildi. 

Redif zâbitânından Samako nâzırı Husrev Bey'e mirlivâlık rütbesi tevcihiyle 
Sofya kaim-makamlığı verildi. 


Vefeyât-ı a'yân 


Mısır kapı kethüdâsı Kâmilizâde Nazif Efendi, Rumeli Vâlisi Mahmüd 
Hamdi (74) Paşa, Feshâne nâzırı Ömer Lutfi Efendi, Mirâhür Hüseyin Bey, Si- 
vas vâlisi sadr-ı esbak Reşid Mehmed Paşa, Çıldır Beylerbeyisi ve Kars muhâfı- 
zı Acaralı Ahmed Paşa, Darbhâne defterdârı Ali Rızâ Efendi, Sakız muhassılı 
sabık Hacı Kadri Ağa. 


Cezâyir havâdisi 


Fransızlar Cezâyir'i istilâ etdikden sonra etrafda bulunan kabâil ve aşâir ve 
emâkinin dahi zabtına çalışdıkları sırada Cezâyir mülhakatından Kostantina 
nâm memleket-i cesime ki beş yüz binden mütecâviz nüfüs-i İslamiyyeyi câmi 
ve Tunus ile hem-hudüddur, arada olan Sırat suyundan garb cihetinde vâki” 
Hamza ovasına varınca nihâyet hudüdu tahminen tülen yüz on üç arzen sek- 
sen saat mesâfede Sırat suyundan Kostantina'ya kadar şenlik olmayıp beyâ- 
bândır. Nefs-i memleket kârgir olarak yedi bin hâneyi ve seksen bin nüfüsu hâ- 
vidir. Hâkimi Ahmed Bey'in on iki bin nefer muvazzaf askerinden başka civâ- 
rında hâzır ve müheyyâ on iki bin süvârisi olup lede'İ-hâce bir top işâretiyle 
ale's-seher cümlesi cem' ü celb olunurlar imiş. Taife-i Urbânı iki yüz elli kabile- 
dir. İşte Fransızlar bu memlekete dahi taarruz ederek münâzaa ve muhârebe- 
den hâli olunmayıp Ahmed Bey memleketi muhâfazaya çalışmış ise de takvi- 
ye-i nüfüzu zımnında kendisinin Devlet-i Aliyye tarafından tanılınması eme- 
linde bulunduğu Bâbıâli'ye ihbârdan hâli olmaz imiş. Devlet-i Aliyye'nin ise o 
aralık Cezâyir'in istirdâdı gailesiyle iştigali Ahmed Bey'in hareketine tevâfuk 
etdiği ma'lüm olmuş ise de buna açıkdan mu'âvenet velev lafzi olsun nüvâziş 
ve iltifât yüzü gösterilmek politikaca muvâfık-ı maslahat olamayacağı misillü 
(politikaca mahzür Mısır mes'elesi idi) bi'I-külliyye iğmâz dahi tecviz oluna- 
mayacağından Bâbıâli bu bâbda tereddüdden hâli değil ve Ahmed Bey ise işine 
fütür getirmeyerek Fransızlarla uğraşır idi. Vuku” bulan muhârebelerden dola- 
yı ol taraf ahâlisinden Bâbıâli'ye gelen arz-ı mahzarda Ahmed Bey'in Devlet-i 
(751 Aliyye tarafından kendilerine vâli nasbıyla mu'âvenet olunması istirhâm 
olundu. Keyfiyyet erbâb-ı şürâ beyninde lede't-tezekkür Paris sefiri Âmedci 
Reşid Bey'in re'yi sorulup ona göre hareket olunmasına karar verilmesiyle be- 
raber ahâlinin şu istid'asısına muvâfakat olunduğu hâlde Fransızlar Ahmed 
Bey'le edeceği muhârebeyi saltanat-ı seniyye ile etmiş gibi addedecekleri cihet- 

le tezâyüd-i şiddetlerini mücib olarak Kostantina üzerine hücüma ehemmiyyet 
verecekleri melhüz olmasıyla vuku'-ı hâl kapudan paşa ile dahi muhâbere edil- 
mesi ve ahâlinin istid'aları cevâbsız kalmamak üzere mütâlâat-ı meşrühanın 
Ahmed Bey'e şifâhen tefhimiyle ba'zı vesâyâyı telkin içün Miralay Kâmil Bey 
Cezâyir tarafına i'zâm olundu. Kâmil Bey'in ma'iyyetine Bâbıâli'den ta'yini is- 
tizân olunan mektübi-i sadâret hulefâsından Bâhir Efendi'ye yirmi beş bin ku- 
ruş harc-ı râh ve mukaddem ve muahhar Rumeli ve Anadolu ordularında hid- 
meti sebkat etdiğine mebni nişân i/tâsına dâir arz olunan tezkire-i sadr-ı a'za- 
miye mâbeyn-i hümâyündan yazılan cevâbnâmede ol mikdâr harc-ı râh ile ni- 
şâna istihkakı olan kâtib vâr iken Kâmil Bey'in lüzümu olmayacağından ya bu 
kâtibin gönderilmesi ve yâhüd hafifü'l-meüne bir kâtib ile Kâmil Bey'in 
me'mür edilmesi irâde buyurulduğu izbâr olunmuşdur. Revş-i iş'âra nazaran 
Bâhir Efendi'nin me'muriyyeti uyamamışdır. 

Hâtıra İstihkakın fevkinde vuku bulan mediha ve tavsiye mazarratı da'vet 
eder. Bir de böyle nâzik bir işde zât-ı maslahat düşünülmeyip de âdem kayır- 
mak tarafına zehâb müstevcib-i câbdır. İntihâ. 

Ba'zı evrâkda görülmüşdür ki o esnâda tevellüd eden Nizâmeddin nâm şeh- 
zâdenin velâdet haberini isâl bahânesiyle Hendesehâne-i Berriyye Miralayı Kâ- 
mil Bey ta'limât-ı mahsusa ile Kostantina tarafına i/zâm olundu. Kâmil Bey 
Dersa'âdet'den hareketinin otuz ikinci günü Trablus'a ve oradan Tunus'a varıp 
Tunus Beylerbeyisi Mustafa Paşa'ya hâmil olduğu emirnâmeyi vermiş ve ma'iy- 
yetine terfik kılınan otuz nefer süvâri ile Kostantina hudüduna vardıkda li-ec- 
li -istikbâl Ahmed Bey'i orada bularak memur-ı tebliği olduğu şeyler ifâde ve 
oralarda bir müddet tavakkufdan sonra İstanbul'a avdet etmişdir. Aradan biraz 
zamân mürürunda Fransızlar Kostantina'yı dahi istilâ etdikleri haber-i muvah- 
hişi Bâbıâli'ye mün'akis oludu. O aralık Fransa sefâret tercümânı Lampir li-mas- 
lahatin Dâhiliyye Nâzırı Âkif Paşa'ya gelip söylediği 1761 sözlerden sonra Âkif 
Paşa tarafından bu istilâ bahsi açılarak izhâr-ı teessür ve küdüret sırasında Fran- 
sız devleti tarafından saltanat-ı seniyyenin beka-yı ikbâl ü istiklâli iltizâm olun- 
duğuna dâir söylenilen sözlere ve bir tarafdan bu hareket ve efâle göre artık 
Devlet-i Aliyye Fransa devletine hem musâlih ve hem muhârib nazarıyla bak- 
mak lâzım gelir yollu min gayri resmin ba'zı sitemsi lakırdılar söylenilmiş ve 
Lampir cevâbında vâkı'a Devlet-i Aliyye'nin hakkı inkâr olunmaz ise de bu vu- 
kuâtı unutmalıdır diyerek gitmiş ve müteâkıben hâriciyye nâzırı (Reşid Bey'dir) 
beyefendinin vürüduyla Fransa elçisi berâ-yı tebrik tercümânını gönderdiğin- 
den başka ikinci tercümânı Frankovil vâsıtasıyla irsâl eylediği mektübda dahi 
muhabbet sırasında kaziyye-i mezküreyi ve güyâ bu maddenin ahd-i karibde 
keenlemyekün hükmüne girmesi memülünde olduğuna dâir ba'zı sözler irâd 
etmiş olduğundan beri tarafından mektüb-i mezkürun mukaddemesinde mu- 
harrer kelimât-i vedâdiyye meimnüniyyeti mücib olmuş ise de Devlet-i Aliy- 
ye'nin tamamiyyet-i mülk ü istiklâl ve her türlü saâdet-i hâli Fransa devletinin 
matlüb ve mültezimidir deyü her bâr iddiâ olunup dururken bu vâkı'adan dola- 
yı maa'l-istigrâb saltanat-ı seniyyeye ve umüm millet-i İslâmiyyeye hâsıl olan 
teessür ve keder doğrusu ketm olunamaz vâdisinde tercümâna ta'rizan birkaç 

söz söylenip bunun üzerine elçi-i mümâileyhe bir cevâb tahriri lâzım ve bu bâb- 
da İngiltere elçisinin lisânı bilinmesi muktezi olmasıyla keyfiyyet İngiltere ter- 
cümânı Pizani'ye bi”l-hikâye bu hususda elçisinin re'yini mahremâne istihsâl ve 
tebliğ eylemesi sipâriş olundu. Cevâben gönderdiği mektübun fezlekesinde 
şimdiki halde Fransalının Afrika taraflarındaki su-i hareketlerini bir kat dahi 
teşdid edecek usül ve lisândan sarf-ı nazarla bu hususun vakt-i merhünu göze- 
dilmek ve bu bâbda Fransa elçisini tekrâr cevâb itâsma mecbür etmemesiyle be- 
raber hukuk-ı Devlet-i Aliyye'yi dahi izaa ve ıskat etmeyecek süretde cevâb ve- 
rilmek Devlet-i Aliyye'ye hayırlı olacağını iş'âr eylemiş ve o aralık Rusya sefâret 
müsteşârı Telemak dahi Kostantina maddesini açarak Fransa elçisinin buna dâir 
bir güne tebligatı vâki oldu mu ve taraf-ı Devlet-i Aliyye'den cevâben ne denile- 
cekdir yollu araşdırmış olduğundan elbette bu hususun üzerine ba'zı mertebe 
ma'lümât ve mesmü'atları olacağı anlaşılmış ve hasbe'İ-maslaha onlara dahi 
ba'zı söz söylenilmek muktezi görünmüş 1771 olduğuna binâen bu maslahatın 
açılması münâsib ve isâbet oldu. Ben dahi bu keyfiyyeti size açmak üzere idim 
yollu mukaddeme ile Rusya maslahatgüzârının buna dâir mülâhazası ne vechi- 
le ise haberini getirmesi taleb olunmuş idi. Ba'dehu maslahatgüzâr-ı mümâileyh 
li-ecli't-tebrik nezâret-i hâriciyye konağına geldiğinde husüs-ı mezbüru dermi- 
yân ile ol bâbda onun dahi vâki” olan ifâdâtı İngiliz elçisinin yazdığı sürete ya- 
kın gibi olarak fakat Tunus eyâletine taraf-ı Devlet-i Aliyye'ye ziyâde muti ve 
münkad biri bu tarafdan nasb u irsâl buyrulsa güzel olurdu demekle vâkı'a de- 
diğiniz vârid ise de nasb olunan zât Tunus ferikinin oğlu olmak ve Tunus ahâli- 
si tarafından hakkında hüsn-i şehâdet ve istid'a vuku” bulmak hasebiyle şimdiki 
hâlde onun ta'yini muvâfık-ı maslahat göründü denildikde bu dahi münâsibdir 
ma'mafih kendisinin taraf-ı saltanat-ı seniyyeye lâyıkıyla celb ü istimâletine ge- 
reği gibi himmet olunmak lâzimedendir denmesini tasdik birle buna dâir bakıl- 
makda ve müsted'iyyât-ı vâkı'asına müsâade buyurulmakdadır cevâbı ityân kı- 
lınmış. Ber-vech-i muharrer süferâ ve maslahatgüzârların iş'ârât ve ifâdâtına na- 
zaran Fransa elçisine dirice söz söylenilmek hasbe'l-hâl uymayacağı misillâ hiç 
ses çıkarılmamak dahi lâyık ve câiz görünmeıniş olduğundan bu maddeden do- 
layı hem teselsül-i mücâvebe ve mükâtebeyi müntic olmayıp hem ıskat-ı huku- 
ku müş'ir çıkmamak ve zât-ı maslahata dâir ba'zı te'kidât-ı zımniyyeyi dahi 
mutazammın olmak üzere Fransa elçisinin mektübuna cevâben makam-ı nezâ- 
ret-i hâriciyyeden kaleme alınan mektüb müsveddesi diğer mektüblar tercüme- 
leriyle beraber huzür-ı pâdişâhiye takdim ile hasbe'l-vakit Cezâyir maslahatı 
içün şimdilik resmi ve aleni da'vâlara kıyâm olunmayarak fakat sırası düştükçe 
Devlet-i Aliyye'nin hukuk-ı sarihasını te'kiden ba'zı kelimât-ı münâsibe irâdıyla 
iktifâ olunması kaziyyesi istizân olunmuşdur. İşbu karara taraf-ı pâdişâhiden 
dahi muvâfakat buyurulmuşdur. 


Fransa elçisinin mektübu 


Bi'-yümn ve'İ-ikbâl Dersa'âdet'i teşrif-i devletlerini tebrik eylemeye tara- 
fımdan Mösyö Lampir me'mür olunmuş ve mersüm dahi cânib-i seniyyü”-ce- 

vâniblerinden selâm tebliğ eylemiş olup (781 lâkin vusül-i devletlerinden hâsıl 
etdiğim memnüniyyeti ve gerek işbu muvâsalat-ı âlileri zât-ı devletleriyle bey- 
nimizde kadrini bilebileceğim münâsebâtın der-akab akd ü bend olacağına dâ- 
ir bana verdiği ümidi mahsusan taraf-ı âlilerine ifâde ve inhâ etmekliğimi arzü 
ederim. Gerek zât-ı âlinizin mütehallik oldukları emânet ve sebât ve akl u dirâ- 
yetlerinin ve gerek devleteynin menâfi'-i vâkı'asının bi-hakkın matlüb eyledik- 
leri her bir dostluk ve hak-güylukda icrâya âmâde bulunduğum derkâr ve bu 
husüs nezdimde dâimâ bedihi ve âşikârdır. Benim nazarımda Avrupa Devlet-i 
Aliyye'nin kuvvet ve kudretine kemâliyle muhtâc olup ve Dersa'âdet'de ika- 
metim müddeti bu milletin keyfiyyet-i âliyyesini ve vükelâsının haysiyyet ve 
istihkaklarını bana daha ziyâde ta'lim ederek politikaca olan itibâr ve muhab- 
bet bir kat dahi zamm u ilâve eylemişdir ve işbu itibâr ve hayr-hâhlığımı itti- 
hâz-ı vesâil ederek zât-ı devletlerine delâil i/tâ edeceğimdir. Devleteyn beynin- 
de müris-i zarar u keder olan bir kazâdan tevellüd eden ba'zı mertebe bürüdet 
zuhür etmiş ise de ancak tezâyüd ve tekessür etmeyerek ve bir güne netice-i 
vahime ve şedidesi vuku'a gelmeyerek ahd-ı karibde keenlemyekün hükmüne 
girmesini göreceğimizi me'mül eylediğimin beyânıyla bu bürüdetin ednâ alâ- 
met ve âsârını bile mahv u izâle içün derkâr olan arzumuzdan ve buna dâir ser- 
nümâ-yı zuhür olacak tarik ü esbâbı derhâl icrâya olan takayyüd ve ihtimâm- 
dan emin olmaları niyâzı zerla-i tecdid-i bünyân-ı ihtirâm ve meveddetim ol- 
muşdur. (İşbu mektübun serâpâ meâli mugalatat ve safsatât-ı efrenciyyeden 
hâli değildir ve zerrece hükmü yokdur.) 


Dersa'âdet İngiltere sefirinin husüs-ı mezküra dâir mektübu 


Devletlü Reşid Beyefendi hazretlerinin Fransa elçisi tarafından ahz buyur- 
dukları mektüba dâir cevâb olmak üzere benim zannıma göre Bâbıâli'nin itti- 
hâz buyurduğu usül kâmilen tecviz-gerde-i akl u tedbir olduğunu vakt ü hâl 
isbât eylemiş idüğini ifâde etmeliyim. Fransa kralının vükelâsının mülâhazala- 
rını ne vechile olsa Cezâyiri terk etmeye devletin muktedir olmadığı âşikâr idi. 
Fransa halkının kibr ü nahvet-i celilesi cüşa geldiği ve Fransa eslihası ve mem- 
leketinin intikamını almak emrinde Fransa'da cümleten müttefik bulunmuş ol- 
duğu Kostantina'da güzerân eden (791 vâkı'adan bi's-suhüle hükm olunur. 
- Eğer Bâbıâli revş ü mesleğini tatbik eylediği işbu akl u basiret ile hareket bu- 
yurmamış olaydı Fransa devletiyle beynlerinde bir cidâl zuhür edeceği ve bu 
hâl-i cidâl birtakım büyük fenâlık ve uygunsuzlukları müntic olacağı bi-iştibâh 
idi ve çünki diğer bir mesleğin netice-i hayriyyeye makrün olması me'mülü- 
nün daha vakti gelmediğinden usül-i hikmet-tahavvül-i mezküru terk etmeme- 
yi Devlet-i Aliyye'nin politika-i sahihası sipâriş ve tavsiye eder. Benim 
zu'mumca mir-i müşârünileyh hazretleri elçi-i mümâileyhin Kostantina'nın 
zabt u teshirine kinâye eyleyerek yazdığına bu maddeyi devleteyn beyninde 
derkâr olan hubb u muvâlâta halel irâsını mücib olmaz bir vâkı'a gibi söyleyip 
elçi-i mümâileyhin Afrika'da olan vukuât-ı muhâdenet ve musâfat-ı câriyyenin 
inhilâlini müstelzim olmayacağını hissetmesini Devlet-i Aliyye'nin dost ve 

müttehid-i kadimi olması keyfiyyetini kendisine teklif eylediği mecbüriyyetleri 
Fransa devletinin bilip ve hakkında bu mecbüriyyetlere tatbikan hareket edece- 
ğine delâlet eylemesi cihetle memnüniyyetle müşâhede buyurdukları zeminin- 
de cevâb verseler pek isâbet ederler. Müşârünileyh hazretlerinin tâ buyurma- 
ları lâzım gelen cevâb bu olmağla kendilerine ifâde etmeye cesâret ederim ve 
benim nasihatim mülâhazat-ı âtiye üzerine müessesdir. Devlet-i Aliyye huku- 
kuna istinâden ziyâde şedid usüle teşebbüs etmenin daha vakti gelmemişdir. 
Bâlâda beyân olunan cevâb saltanat-ı seniyye kâffe-i hukukunu muhâfaza eyle- 
diği yollu bir ilân-ı kâfiyi hâvidir ve Afrika meselesi içün Fransa'da olan hid- 
det ve şühür-ı Rumiyye'nin eksilmesine Devlet-i Aliyye vakit vermek ehemdir 
(bunu fehm edemedim). Saltanat-ı seniyye hukukunu te'min zımnında esliha- 
ya istinâd etmeye bir büyük muhatarasız kadir olamaz. Eğer eslihaya ilticâ et- 
miş olsa idi Rusyalı ile olan ittifak icrâ olunarak ol vakit Rusyalıya meselenin 
muslihi ve yâhüd muhârib olup Devlet-i Aliyye'de olan şimdiki nüfüzunun on 
katını tahsil eder idi. Saltanat-ı seniyyenin saâdet-i hâline Fransalı ile sulh u sa- 
lâh lâzımdır ve benim zehâbıma göre Fransalı Afrika'da zabt u teshir eylediği 
memleketleri hıfz etmeye çok devâm etmeyeceğinden eğer eder ise mücerred 
kibr ü gurür-ı bi-hüdesinden neş'et eder. Afrika'da olan memâlik Fransalıya se- 
nevi kırk elli milyon franka olup masarifin kesb-i tezâyüd etmesi muhtemel 
olarak hâsılâtı pek cüz'i ve hiç gibi idüği kazayâ-yı (801 ma'lümedendir. Fran- 
sa'da bir muhâkeme-i sâlime ile mevsüf olan devlet hademesi Fransalı bi”l- 
cümle Afrika ahâlisini kendine celb etmedikçe ve mâdâmki İngiltere devletinin 
yed-i istilâsına düşeceği mülâhazasıyla memâlik-i mezbürenin Fransalı yedin- 
de me'mün olmadığını bilirler. Bu esnâda hiçbir başka usül ile birşey hâsıl ol- 
mayıp ancak Fransalıyı igzâb edebilecek her bir lisândan ihtirâz buyurulmasını 
ve fakat kâffe-i hukuk-ı Devlet-i Aliyye'ye müsâid fırsat düşdükçe dermiyân 
olunmak üzere muhâfaza olunmasını ifâde ederek karar veririm. Müşârüni- 
leyh beyefendi hazretlerine şifâhen ifâde edeceksiniz ki verecekleri cevâb Ami- 
ral Roseni tekrâr cevab i'tâsma mecbür etmeyerek ta'birât ile olmasını nasihat 
ederim. Zirâ bu mübâhaseyi şimdiki hâlde bi-karar bırakmak lâzım olmağla el- 
çi-i mümâileyh şâyed bir cevâb verip ve hukuk-ı Devlet-i Aliyye'yi şübheye il- 
ka eden bir nev'i İlân dahi ederse bu keyfiyyet saltanat-ı seniyye hakkında pek 
vehameti mücib olur deyü muharrerdir. 

Gelelim mâ-nahnü fihe. Fransalı Cezâyiri istilâ etdikden sonra kal'a hârici- 
ne tecâvüz ve tasalluta başlayıp zikr olunan Kostantina memleketini dahi taz- 
yik etdikde hâkimi bulunan Hacı Ahmed Bey düçâr olduğu felâket ve ıztırâb- 
dan bahisle taraf-ı Devlet-i Aliyye'den kendiye mu'âvenet ve mümkin olama- 
dığı süretde bir mahalle çıkmak üzere irâ'e-i tarik ile ruhsat kılınmasını feryâd- 
nâmeler ile niyâz etmiş idi. Devlet-i Aliyye ise o aralık bulunduğu hâl iktizâsm- 
ca bu meseleden dolayı Fransalının üzerine varmak istemeyip yalnız protesto 
yolunda davranması politikası iktizâsından idi. Bu sebeble Ahmed Bey'e açık- 
dan açığa mu'âvenet tarafına gidilemeyip bunun ne yolda tedbirine bakılması 
lâzım geleceğine dâir Bâbıâli'de mün'akid meclis-i meşveretde Ahmed Bey'in 
eshâb-ı sıdk u hamiyyetden ve ol havâlinin ahvâline ve hususiyle Urbân lisânı- 

na vâkıf olması cihetiyle oralarda bekası muhassenâtı mücib olacağı ve o vakte 
kadar Trablusgarb vâlilerinin matlâb vechile hareketleri görülmediğinden ve 
Trablus'un Cezâyir'e bidâyeti cihetiyle Ahmed Bey'in Trablus'a vâli nasbından 
Fransızlar pek de kocunmayacaklarından evvel-i emirde Ahmed Bey İstanbul'a 
getirilip feriklik rütbesi verilerek Trablus'a gönderilmesi ve yâhüd Ahmed 
Bey'in Kostantina'dan tebâüdü takdirinde geride kalanlara bi”I-külliyye fütür 
gelerek meydân bütün bütün Fransızlara kalacağı ve belki Kostantina'dan vaz 
geçilmek ma'nâsma hami (81) olunacak ve ol vakit Tunus beylerbeyisinin hare- 
keti muvâfık-ı maslahat bulunduğuna nazaran Ahmed Bey'in Kostantina'dan 
celbi muvâfık-ı maslahat olamayacağı gibi hükümsüz mütâlaatın fezlekesinde 
Ahmed Bey'e tesliyet yolunda cevâbnâme ve ol tarafda bulunan Riyâle-i Hü- 
mâyün Osman Bey'e tahrirât-ı münâsibe gönderilmesiyle iktifâ olunmasını 
münâsib görüldüğü huzür-ı hümâyüna arz olunup mücibince sâdır olan irâde 
vechile hareket olunduğunu müteâkib Kostantina'nın Fransızlı tarafından isti- 
lâsını ihbâr ile İstanbul'a gelmesini Devlet-i Aliyye'den istizânına dâir Ahmed 
Bey'in vârid olan tahrirâtı üzerine erkân-ı devlet tekrâr akd-i bezm-i meşveret- 
le hulâsa-i mütâlaalarında Ahmed Bey'in yine ol taraflarda bulunması fâideden 
hâli olamayacağı mütâlaasıyla İstanbul'a gelmesi münâsib olmayacağına karar 
verildiği cânib-i pâdişâhiye bildirildikde şu tedbir Ahmed Bey'in ye'sde bıra- 
kılmasını mücib olup bu ise lâyık olmayacağından İstanbul'a gelmesine müsâ- 
adeyi hâvi tahrirât gönderilmesi irâde buyurulmuş olduğu ba'zı evrâkda gö- 
rülmüşdür. 

Bâlâda beyân olunduğu vechile Reşid Paşa merhüm Avrupa'da bulunduğu 
müddetçe re's-i mesele-i me'müriyyet ve meşguliyyeti Mısır ve Cezâyir gailele- 
rinin hüsn-i tesviyesi kaziyyesi imiş. Bu hususlara dâir sarf etdiği her türlü me- 
sâl ve ikdâmât şâyân-ı takdir hidemât-ı celiledendir. Reşid Paşa âmedci iken 
Fransa'ya sefâretle gitdiği vakit Cezâyirli Hamdan Efendi'yi Paris'de bulup 
fazl u dirâyet ve kemâl ü rüşd ü fetânetine vâkıf olarak ülfet ü musâhabetleri 
sebkat ederek Cezâyir meselesince mümâileyhden ma'lümât almış imiş. Ora- 
dan yedine tavsiye Vtâsıyla İstanbul'a gönderilmişdir ki bu Hamdan Efendi 
Takvimhâne'de müddet-i medide Arabi Takvim muharrir ve musahhihliğiyle 
istihdâm olunmuş ve Reşid Paşa merhümun evlâd-ı kirâmilerine ta'lim-i ulüm 
ile meşgul bulunmuşdur. Karantina usülünün Devlet-i Aliyye'de hin-i ihdâsın- 
da usül-i tahaffuziyyenin meşrü'iyyetine dâir tercüme-i Türkiyyesiyle beraber 
İthafü'-munsıfin nâmıyla te'lif etdiği Arabiyyü'l-ibâre kitâbı devletce bi't-tahsin 
nüsah-ı müteaddidesi tab” u neşr kılındı. Vüzerâdan Trablusgarb ve Hüdâven- 
digâr vâlisi esbak müteveffâ Ali Rızâ Paşa Hamdan Efendi'nin mahdümudur. 
Sabâvetinde pederiyle beraber Paris'e gidip pederinin İstanbul'a azimetinde 
Reşid Paşa himmetiyle Paris'de tahsilde kalmışdır. Ba'de't-tahsil İstanbul'a ge- 
lerek ve bulunduğu meslek-i askeride ilerleyerek vezâret rütbesine vâsıl olmuş- 
dur. (82) 

Cezâyir meselesine dâir Dersa'âdet'de Fransa elçisiyle reis efendi beynlerin- 
de cereyân eden mükâlemâtdir: 

Reis efendi Cezâyir'deki hukukundan Devlet-i Aliyye bir vechile vazgeçe- 

meyeceği bahsini dermiyân eyledikde Fransız elçisi Cezâyirli ile Fransızların 
güft ü güsu arasında Fransa devleti tarafından Devlet-i Aliyye'ye iştikâ ile mu- 
gayir-i ahd hareket olunduğu Bâbıâli'ye resmen ifâde olundukda güyâ Cezâ- 
yirin mu'âhede ve müzâkeresi Devlet-i Aliyye'nin bileceği şey değildir deyü 
ceffe'İ-kalem cevâb verildiğinden Fransa devleti bu kadar masârifâtı ihtiyâr 
ederek kendi işini kendi görmüş olarak kabza-i tasarrufuna aldığından ve eyâ- 
letin hâvi oldukları sancakları dahi Cezâyirden ma'düd bildiğinden artık Kos- 
tantina'ya müdâhale olunmaması ve Cezâyir'in taleb kılınması bi-hüde şeydir, 
ya'ni bu Cezâyir'in terki devlet ve milletçe Fransa'ya göre mümkin değildir. Bu 
madde hiç kaale alınmasa ve Kostantina'ya müdahale olunmasa güzel olur, zi- 
râ Kâmil Bey ile Kostantina'ya hil'at ve menşür gitmişdir deyü irâd-ı makal ey- 
ledikde beri tarafdan elçi bey Cezâyir müzâkeresine şimdi benim me'muriyye- 
tim yokdur, ancak Devlet-i Aliyye Cezâyir'den hakkını ıskat edemediğinden ve 
el-haletü hazihi bu kadar kanlar dökülmekde olup bu ise hukuk-ı insâniyyete 
bir vechile yakışmayacağından başka Avrupa'nın mültezimi olan âsâyiş-i âm- 
me usülüne dahi bir vechile uyamayacağından Devlet-i Aliyye'nin Paris sefiri 
vâsıtasıyla aralıkda dostâne müzâkere olunmakda ve bu ise iki devletin bilece- 
ği şey olduğundan mesâlih-i dostâne hükmündedir. Kaldı ki Kostantina mad- 
desi bundan yirmi gün mukaddem tarafınızdan ta'limât ile tercümânınız Lapir 
gelip tül u dirâz ifâde eyledikde şimdiye kadar Devlet-i Aliyye'den Kostanti- 
na'ya müdâhale vuku'u mesbük olmadığını hâlisâne söylemiş idim. Aralıkda 
bir münâfık nifakı var zannederim denildikde nifak eder kimse yokdur, Mira- 
lay Kâmil Bey yedinde üzeri Ahmed Bey'e mektüb olduğunu ve kapudan paşa- 
nın Tunus'a me'muriyyeti olup Tunus paşasını dahi Trablus paşası gibi edeceği 
Tunus'da olan Fransa konsolosu tahkik ederek devletime yazmış ve Cezâyir 
vak'asına kadar Devlet-i Aliyye ile Fransa devleti hem-hudüd olmadığından 
böyle şeylere ilişilmemiş ise de şimdi Cezâyir'den dolayı hem-hudüd olduğu 
münâsebetiyle bu iki madde her'ne ise Fransa devletine pek dokunup sıhhati 
takdirinde muhârib hükmünde olacağından Tunus'da olan konsolosun böyle 
(831 tahkikatı olup da senin Âsitâne'de tahkikatın olmamak neden icâb ediyor 
deyu devletim tarafından me'sül olduğumdan ben dahi Devlet-i Aliyye'den is- 
tihbâr-ı keyfiyyeti ihtâra mecbürum dedikde beri tarafdan bu Tunus lakırdısı 
bir garib şey olup çok mübâhaseye mütehammil ise de sizin tahkikatınıza mü- 
şâbih Devlet-i Aliyye'de bu güne niyyet olmayıp Tunus paşası Devlet-i Aliy- 
ye'den ve Devlet-i Aliyye Tunus paşasından hoşnüd idüğini bildiğimden bu 
mebhasdan sarf-ı nazarla kapudan paşanın Trablus'un hüsn-i nizâm ve intizâ- 
mı tesviyesinden gayri me'muriyyeti olmadığını elçi bey dostumuza ihbârımızı 
musaddak işte kapudan paşa Trablus'a varmış ve memleketin mesâlih-i hâzıra 
ve müstakbelesinin tesviyesi biraz vakte muhtâc görünmüş olup şöyle ki şimdi 
sayfın şiddeti ve müzebzeb mesâlihin kesreti cihetiyle eyyâm-ı şitâ güzerânına 
kadar fi'l-cümle tesviye olunabileceğini cezm ile kendisi ol tarafda kalıp do- 
nanma-yı hümâyünu i'âde edip evvel-bahara kadar orada kalıp kalmamasını 
istizân eylemiş, bu süretde Tunus konsolosunun tahkikatı bunun gibi olup da 
devleti böyle bi-vech donanma ve masârifât-ı sâireye düçâr eder ise gayri bu 

meselenin keşfi size râci” olup bizim bileceğimiz şey değildir diye ta'rizâne ce- 
vâb verildikde elçi-i mümâileyh kızarıp bozarıp sadedi yine Kostantina üzerine 
çevirip ama konsolos-ı mersüm Kâmil Bey'in yedinde Ahmed Bey'e mektüb ol- 
duğunu yakinen tahkik eylediği gibi bu kapudan paşa havâdisi gerek oralarda 
ve gerek Fransa'da pek mütevâtir olduğundan konsolos-ı mersüm dahi yazıp 
buna mebni Fransa devleti bir ihtiyât donanması çıkarmış ve böyle ihtiyât gö- 
zetmesi her devletde âdet hükmüne girmiş olduğundan bunda beis olmayıp 
gayri bu Tunus ve Kostantina hususlarmda gerek ifâdâtınızdan ve gerek do- 
nanma-yı hümâyünun avdetinden Devlet-i Aliyye'nin şimdiye kadar bu günâ 
niyyeti olmadığına teyakkun hâsıl eylemiş isem de bundan sonra dahi şu Kos- 
tantina tarafına bir güne mektüb ve menşür ve hil'at gidip de bir uygunsuzluk 
olmamasını muktezi hayr-hâhlığım üzere ihtâr ederim diye bu bâbda hâtime-i 
kelâm eyledikde beri tarafdan sizin ve bizim bildiğimiz gibi Ahmed Bey sizinle 
birkaç sene muhârib olup kendi kendiye paşalık unvânı verip ve sikke dahi 
darb eylemiş olan âdem Bonapart sahte fermân ile Mısır'a gitdiği gibi sahte fer- 
mân ve hil'at uydurup da işine revâc vermesi ihtimâlden ba'id olamadığından 
ba'dü bu'din böyle birşey olup da taraf-ı Devlet-i Aliyye'den 1841 olmuşdur di- 
yerek yine birtakım makalât olmamasını (İşte bu söz ile de ıskat-ı hukuk olun- 
muş vah vah) elçi beyden zâten me'mül ederim diye rabt-ı makal olundukda, 
inşâllahu teâlâ olmaz gayri bahs-i âhere girelim, bizim Trablus'da olan mu'âhe- 
deli akçemiz nasıl olacak iki defa takririmde beyân olunduğu üzere meblağ-ı 
mezbür sâir tüccâr ve tebaa matlübu olmayıp taraf-ı Devlet-i Aliyye'den oldu- 
gundan bu akçeyi elbette Devlet-i Aliyye vermek lâzım geldiğinden ne vakit 
verileceğini lede's-suâl ba'zı mukaddemât-ı mukni'a irâd olunmuş ise de nihâ- 
yet kapudan paşaya havâle ile te'diye edileceği cevâbı verilmişdir. 

Bu mebâliğin esâsı Trablus beylerbeyisi esbak Yusuf Paşa ile ol vakit Fransa 
amirali beyninde senede rabt olunmuş bir akçe olduğu ba'zı evrâkda görül- 
müşdür. Dersa'âdet İngiltere sefiri Lord Ponsonbi ile vâki” olan mülâkat maz- 
- batasından makama münâsib bir fıkra suretidir: 

Bu defa Londra'dan vârid olan övrâkda İngiltere vükelâsı Fransalı tarafın- 
dan Tunus cânibine donanma sevk ü-taslitinin sebebini Mole nâm Fransa başve- 
kilinden suâl ve istifsâr ve Tunus Vâlisi Devlet-i Aliyye tebaa ve hademesinden 
olmak mülâbesesiyle metbü” ile tâbi” arasında muâmele ve muhâbere-i meş- 
rü'anın icrâsına mümânaat olunmak istihkakat-ı düvel ü milele mugayir değil- 
dir diye istiş'âr eyledikde Fransa başvekili Fransa donanmasının Tunus cânibine 
irsâlinden merâm Tunus vâlisi ve yâhüd arâzisi üzerine bir güne tahatti ve 
te'addi etmek ve yâhüd vâli-i mümâileyhin tâbi” olduğu Devlet-i Aliyye ile mu- 
âmele-i lâzimelerine hâil olmak süretleri olmayıp belki zımnında uzakdan Ah- 
med Bey ile alâ tariki'l-farz muharebeye mecbüriyyeti ve bi'listilzâm tahsil-i 
galebe ile Kostantina kal'asının mazbütiyyeti takdirinde Kostantina kal'asını ve 
ona müteallik arâziyi istilâ ve tasarruf etmek dâiyyesinde olmadığı ve ancak son 
neticesi yine İngiltere devletiyle bi'l-müzâkere karar verilecek fakat Cezâyir'in 
tasarrufuna kani' ve münhasır olduğu cevâbım tahrir eylemiş olduğunun ihbâr- 
ıresmisi mestürdur. Fransa'nın Afrika'da istilâ-yı arâzi ve tevsi'-i dâire-i kuvve- 

ti Devlet-i Aliyye'ye elvermediği misillâ İngiltere devletine dahi elvermediği 
derkâr ise de Fransalı nihâyetü”l-emr Afrika'da sebât ve takarrür edemeyip her 
sene külliyyetli masârif (85) ve asker sarf u fedâ etmekden acz ü fütür getirecek- 
leri ve tabiatiyle ol havâliden çekilmeye mecbür olacakları İngiltere devletinin 
meczümu (yalan) olduğuna ve İngiltere devleti Fransa ile müttefik oldukça ve 
uyanık bulundukça Rusyalı Devlet-i Aliyye'ye te'addi ve istilâ-yı mülke mücâ- 
seret edemeyip (Yunanistan meselesinde güyâ İngiltere ile Fransa müttefik değil 
imiş mi sübhanallah bu martavallara kim inanır) bi”l-farz bu iki devlet arasında 
bir nifak u şikak hudüs edecek olursa ol vakit Rusyalı memâlik-i şarkiyyeye ta- 
hattiye fırsat-yâb olacağı itikâd-ı câzimesine binâen İngiltere devleti nâ-behen- 
gâm bu ittifâka halel tatarrukundan tevakki ederek Cezâyir'in tahliyesi içün 
Fransalı üzerine ısrâr ve ta'cilden iffet ve ihtiyât eylediği ve Devlet-i Aliyye dahi 
mâdâmki kuvvet-i harbiyye ile Fransalıyı Cezâyir'den tard u ihrâc edemeyece- 
ğinden müsta'id-i cüş ü hareket olan böyle bir millet-i kaviyyenin mazarrât-ı 
âcilesini defen şimdilik hakimâne kullandığı misillü bundan böyle dahi me'mül 
olan hüsn-i neticenin husülüne kadar yine hakimâne muâmele izhâr buyurmak 
ve abes yere nüfüz-ı kelâm ve vakar-ı saltanat-ı seniyyesini istihfâf etdirmemek 
tarafını enfa” ve evlâ addederim. Bu ifâdâtım gayet mahremâne olmağla nezdi- 
nizde mektüm kalmasını iltimâs ederim demekle beri tarafdan kapudan paşa- 
nın donanma ile asl-ı azimet ve me'müriyyeti Trablus'a ise de bi'l-iktizâ dahi 
vardıkları halde Devlet-i Aliyye'nin kendi memâlikinde donanmasının geşt ü 
güzârından dolayı Fransa devleti tarafından bir güne makaleye istihkak olmadı- 
ğı müsellem iken Fransa devleti Devlet-i Aliyye'nin Cezâyirdeki hakk-ı sarih-i 
mülkisini te'hir etmekde olduğundan başka Tunus tarafına dahi donanma-yı 
hümâyünun azimetini men” suretiyle vâki' olan suâl ve taharrileri ve Tulon'dan 
Fransa donanmasının ihrâcına tasaddileri hak bu ki pek nâ-revâ olduğundan İn- 
giltere devleti tarafından Fransa başvekiline ol vechile suâl ve istiş'âr olunması 
gayet becâ ve bu süretle Devlet-i Aliyye'nin edeceği suâllere İngiltere devleti 
vükelâsı vekâlet etmiş gibi olduklarından saltanat-ı seniyyenin memnüniyyetini 
mücib olacağı hüveydâdır. Elçi bey dostumuzun ifâdesi vechile Cezâyir içün İn- 
giltere devleti şimdilik li-maslahatin Fransa devletinin üzerine varmasın ve ta- 
raf-ı Devlet-i Aliyye'den dahi ısrâr olunmasın diyelim, lâkin Fransa devleti Ce- 
zâyir'in hâricine dahi tecâvüz ederek Ahmed Bey ile muhârebe ve mukateleye 
(861 teşebbüs etmesine dahi gerek İngiltere devleti cânibinden ve gerek Devlet-i 
Aliyye tarafından süküt olunmasın mı denildikde (Yunan meselesi esnâsında 
dahi bu misillâ irâd ve tekrâr olunan delâil-i vâzıhaya ne türlü kulak verildi ise 
buna dahi o yolda kulak verilir bi-hâde uğraşış) elçi-i mümâileyh çünki Fransız- 
h bizim merâmımız Kostantina'yı istilâ etmek değildir diye resmen ihbâr etmiş 
olduklarından İngiltere vükelâsı bu cevâb-ı resmiye “timâden men'-i muhârebe 
taraflarında olmamışlardır demeğin beri tarafdan Devlet-i Aliyye dahi İngiltere 
devletinden istimâ' eylediği işbu ifâde-i dostâneye i'timâd eder, lâkin gerek Ah- 
med Bey ve gerek başında olan sâir ehl-i-İslârnın cümlesi diyâneten (mülken da- 
hi değil midir) saltanat-ı seniyyenin tâbi-i şer'isi olduklarından haklarında kül- 
liyyen ihtiyâr-ı süküt olunmak müşkil olmağla mahremâne olarak elçi bey dos- 

tumuza ifâde ederim ki Amiral Roş cenâblarıyla mülâkatımız vâki” oldukda 
Fransa devletinin Ahmed Bey hakkında bu vechile hareket- hasmâneye kıyâm u 
ikdâmı taraf-ı Devlet-i Aliyye'ye hiç olmazsa bâis-i teessür ve teessüf olduğunu 
söylemek isterim, elçi bey dostumuz bu sureti dahi tensib etmez mi denildikde 
elçi-i mümâileyh taraf-ı Devlet-i Aliyye'den dargınlık ve da'vâcılık süretleri 
gösterilmeyerek (demek ki Devlet-i Aliyye'nin oralarda hiç hukuk-ı mülkiyyesi 
yoğ imiş, çünki yoğ imiş ne içün Kostantina'yı istilâ garazları olmadığını İngilte- 
re'ye resmen ifâdeleri hikâye olunuyor. Besbelli bu hikâye ile Devlet-i Aliyye'yi 
avutmak istiyorlar, buna münâfi olarak bir da'vacılık suretinden tahzir ediyor- 
lar, ilerisi gerisine önü arkasına uymaz sözler) bu vechile söylemeniz pek münâ- 
sibdir diye tasdik eylemişdir. 1871 


Bin iki yüz elli üç senesi vekayi'idir 


Sene-i mezküre hulülünde ber-mu'tâd şuarâ-yı vakit sâl tarihleri takdimi 
vesilesiyle taltif olundular. Takdim olunan tarihlerden Kıbrıslı Tahsin Bey'in: 

Bin iki yüz elli üçdür âm-ı hicretden bu sâl 1253 

ve abd-i fakirin: 

Şeh Adli'ye nev-sâli mübârek eylesin rabbim 1253 

musra'ları gibi ba'zı tarihler mazhar-ı lütf-ı tahsin olmuşdur. 


Taltif-i nâzır-ı mülkiyye 


Nezd-i şâhânede kadr ü meziyyeti derece-i ulyâya vâsıl olan uzamâ-yı vü- 
kelâ-yı saltanat-ı seniyyeden Mülkiyye Nâzırı Pertev Paşa nâ-mizâclığı sebe- 
biyle o esnâda bir iki defa resm mahallerinde bulunamamış idi. 

Tahsil-i âfiyetiyle o senenin rikâb resminde mevcüd olup hakkında pek çok 
iltifât olundukdan başka gayet girân-bahâ bir seyf Ytâsıyla başkaca taltif olun- 
du. Sene-i sâbıkada olduğu misillü bu sene dahi memâlik-i mahrüsanın ba'zı 
mahallerinde erbâb-ı hasenât tarafından cevâmi” ve mesâcid ü medâris ve me- 
kâtib ü cüsür ve turuk-ı mâ müsillü bir çok müberrât inşâ ve ihyâ olundu. 


Şeyhü”l-haremlik tebeddülü 


Şeyhü”l-harem-i hazret-i nebevi Hâfız İsâ Ağa'nın umür-ı me'müresinde vâ- 
ki” olan (88) tekâsülü infisâlini icâb ederek şeyhü'l-haremlik hidmet-i celilesi 
Bursa'da mukim sadr-ı esbak Derviş Paşa'ya bi/l-ihâle tehyie olunan fırkateyn 
sefinesiyle cânib-i İskenderiye'ye zâm ve selefi İsâ Ağa ile birâderi Ali Ağa ve 
sâir ağavâtı alıp Şam-ı şerifde iskânları me'müriyyetiyle Miralay Tayyâr Bey 
Derviş Paşa'ya terfik kılındı. Derviş Paşa Mısır'dan ileride esnâ-i râhda Yen- 
bü'da vefât eyledi. 

Yerine Konya feriki ve Antalya muhâfızı Osman Paşa rütbe-i vezâretle şey- 
hü/'I-harem nasb olundu. 

Antalya muhafızlığı Varna muhafızı sâbık Ferik Necib Paşa'ya verildi. 

Seyâhat-i pâdişâhi be-cânib-i Rumeli 


Rumeli'nin Tuna taraflarına seyahat-ı şâhâne vuku'u varaka-i mahsusalar 
ile evvelce cümleye ilân olunmuş idi. Aradan bir iki gün mürürunda Muharre- 
min yirmi ikinci (28 Nisan 1837) cum'a selâmlığı Hazret-i Hâlid'de ba'de'İ-icrâ 
Kağıthane Köşkü'nde vükelâyı kabül ile rikâb resmi orada ifâ olundu. 

Sene-i sâbıka havâdisinde münderic Revandızlı Mehmed Bey hakkında 
afv-ı âli erzânıyla kemâ-fi's-sâbık Revandız sancağı uhdesine tevcih olundu. 

O gün rikâbdan sonra Mehmed Bey huzür-ı şâhâneye müsül ile nâil-i iltifât-ı 
mahsus oldu. 

 Mihmândâr ta'yin olunan Gedikliler Muhtarı Veli Ağa murâfakatıyla mansı- 
bı cânibine azimeti irâde olundu. Ertesi gün Nusretiyye kalyonuyla zât-ı şâhâ- 
ne Varna cânibine azimet eyledi. Ma'iyyet-i şâhâne ile gidip hünkârın bi's-selâ- 
me Varna'ya vusülünde Kapudan-ı Deryâ Ahmed Paşa Varna'dan İstanbul'a 
avdet eyledi. Seyâhat-ı hümâyünun tafsilâtını hâvi Es'ad Efendi merhümun 
Ayâtü'1-hayır (1253) namıyla kaleme aldığı seyâhatname hulâsası Takvim-i Veku- 
yi'in 149. nüshasında tafsil olunmuşdur. 

İlâve Avdet-i şâhâneye değin kemâkân İstanbul ile Bilâd-ı Selâse ahâlisi 
âsâyiş-i hâl ile imrâr-ı evkat ederek mugayir-i nizâm hareketden mücânebet 
olunması (891 Bâbıâli'den sunüf-ı tebaaya tenbih olunduğu misillü düvel-i 
ecnebiyye süferâsına dahi müzekkere-i resmiyyeler ile ihtâr-ı hâl edildi. 

Seyâhat-ı şâhâne münâsebetiyle mevkib-i şâhânede bulunmak üzere evvel- 
ce İstanbul'dan gönderilmiş olan süvâri hassa zâbitân ve neferâtı ve hademe-i 
hassa çavuşları ve muzıka zâbitân ve neferâtı taraflarına verilen ta'yinât-bahâ 
ile masârif-i sâirelerine i'tâ olunan iki yük bu kadar bin kuruşun mansüre hazi- 
nesinden tesviyesi defterdâra emr olundu. 

İstanbul'dan hareket-i şâhâneden evvel Rumeli kıt'asının musahhah bir ha- 
ritası taleb olunmuş imiş. Hendesehâne başhocası Ali Bey ma'rifetiyle tanzim 
olunan harita taraf-ı şâhâneye takdim olundu. 

Mu'terize Hendesehâne hocası Ali Bey'in bir iki gün içinde tanzim etdiği 
harita ne kadar sahih olsa gerekdir. Kopya edilse yine bir iki günde olamaz. İş- 
te ba'zı kerre haritada olmayan şeylerin zuhüruna sebeb vaktiyle vuku” bulan 
kayıdsızlıklar eseri insanın pergâr-ı efkârını düçâr-ı ıztırâb etmemek mümkin 
değildir. İntihâ. 

Husrev Paşa intihâbıyla Mühendis Niyâzi Bey ma'iyyet-i şâhâneye me'mur- 
ren Rumeli cânibine gönderildi. 

Vakı'a-nüvis Es'ad Efendi'nin bâlâda muharrer seyâhatnâmesinin avdet-i 
şâhânede takdimi üzerine sâdır olan irâde-i seniyye hulâsa-i müeddâsıdır: 

“Vâkr'a pek güzel ve san'atlı kaleme alındığına diyecek yok ise de bu misil- 
lü umüma neşr olunacak şeylerde yazılacak elfâzm herkesin anlayabileceği 
süretde olmak lâzımdır, öyle “çetr-i gerdüne” ve “tevsen” gibi şeylerin Türkçe 
olarak tashihi muktezidir” buyurmuşlardır. 

Mevlid-i şerif menkıbe-i celilesinin mine'İ-kadim Sultan Ahmed Han Câmi'-i 
şerifinde kırâati mu'tâd idi. Câmi'-i şerifin ta'mirde bulunması sebebiyle o sene 
Nusret Câmi'-i şerifinde edâ olundu. 

Mevlid-i şerif gecesi minârelerde kandiller yanması mu'tâd olduğu misillü o 
tarihden bed' ile beher sene leyle-i mezkürede saray-ı hümâyünlar ile emâkin-i 
miriyye ve gemilerden iş'al-i kanâdil ile tenvir-i meşâ'il-i ta'zimiyye olunması- 
na irâde olundu. (901 


Tebeddül nezâret-i hâriciyye ve tevcihât-ı sâire 


Bir müddetden beri nâ-mizâc olan Hâriciyye Nâzırı Ahmed Hulüsi Paşa o 
esnâda vefât eyledi. Yerine İngiltere devleti nezdinde Devlet-i Aliyye sefiri bu- 
lunan Hâriciyye Müsteşârı Mustafa Reşid Bey paşalık nâmı olmayarak böâ-rüt- 
be-i vezâret ve müşiri hâriciyye nâzırı ve Paris sefiri Beylikçi Nuri Efendi hâri- 
ciyye müsteşârı ve Sârim Efendi bi”l-asâle beylikçi nasb olunmuşdur. 

Ma'iyyetinde bulunan Şevket Bey'i maslahatgüzâr bırakarak Reşid Bey'in 
avdeti irâde ve rütbesine mahsus nişân ve seyf ve eşyâ-yı sâire hassa müralayla- 
rından Tevfik Bey ile Londra'ya gönderildi. 

İlâve Reşid Paşa'nın o defa Avrupa'dan avdetine kadar İstanbul'da binalar 
kârgir olmasında ve sokakların vüs'at ve istikametinde olan muhassenât unu- 
tulup bu misillâ muhassenâtın lüzüm-i icrâsı Reşid Paşa merhüm tarafından 
itiyâd etdirilmişdir. 


İhdâs-ı müsteşâri-i bahriyye 


Tersâne-i Âmire'nin umür ve idâre-i bahriyyesi kesb-i cesâmet ederek husu- 
sât-ı mâliyyesini hüsn-i idâre içün rütbelice bir me'murun istihdâmı lüzümuna 
mebni Evkaf-ı Hümâyün Nâzırı Safveti Efendi bahriye müsteşârlığı unvânıyla 
Tersâne'nin umür-ı mâliyyesine ve Tersâne Müdiri Ziver Efendi evkaf nezâreti- 
ne ta'yin kılındı. 


İbtidâ-yı zuhür-ı idbâr-ı Vassâf Efendi 


Mâbeyn kâtibleri içinde mümtâz ve her bir harekât ü etvârında serbâz u 
serefrâz olan Vassâf Efendi nezd-i şâhânede izz ü İtibâr ile müstahdem ve 
muhterem olduğu halde her ikbâli bir zevâl ta'kib edegeldiği misilli mir-i mü- 
mâileyhin necm-i tâbân-ı ikbâli karin-i ufül olarak hilâf-ı me'mül zuhür eden 
irâde-i seniyye mücibince maâdin-i hümâyün tarafında ba'zı hususât-ı mühim- 
menin rü'yet ve tanzimi hidmeti nâmıyla Dersa'âdet'den teb'id kılındı. (91) İşte 
bu keyfiyyet mir-i müşârünileyhin kayınpederi Mülkiyye Nâzırı Pertev Pa- 
şa'nın bülunduğu derece-i kâmile-i ikbâliyyeden sukutuna delâlet eden hâlet-i 
ülâ idi. Vassâf Efendi'nin teb'idini müte'âkib Kapudan-ı Deryâ Fevzi Paşa di- 
vân kitâbetiyle müştehir Mümtâz Efendi dahi Sakız ceziresine i'zâm olundu. 

İlâve Pertev Paşa merhüm ile Ahmed Fevzi Paşa beyninde rekabet var imiş. 
Bu rekabetden Ahmed Paşa'ya dokunan serpintiye divân kâtibi Mümtâz Efen- 
di göğüs germiş. Şöyle ki Mümtâz Efendi zâhirde divân kâtibi ma'nâda Fevzi 
Paşa'nın mahrem ve müsteşâr-ı umüru olduğundan mahdümuna isnâd olunan 

şey ne ise fedâkârlık yolunda kendisi yüklenip li-hikmetin Sakız'a gönderilme- 
sini tensib ve hatta nefy fermânını kendisi tahrir ü tertib eylemiş olduğu mu- 
hakkakdır. İntihâ. 


Kürdistan tarafında ba'zı ıslâhât 


Sene-i sâbıkada Sivas müşirliğine me'müriyyeti muharrer olan Çerkes Hâfız 
Paşa kuvve-i vâfiyye-i askeriyye ile merkez-i me'müriyyetine varmış idi. O 
vakte kadar ol havâlinin ekser mahalleri taht-ı zâbıtaya alınamayarak ahâlisi 
hâl-i vahşetde idiler. Bunların terbiyelerine bakılmak üzere evvel-emirde cây- 
gâh-ı eşkıyâ olan Sencâr dağına varılarak hüne-i Yezidiyye ile olunan muhâre- 
bede seby ü istirkak olunan bin beş yüz kadar nüfüs ve birtakım emvâl ve eşyâ 
beyne'l-asâkir igtinâm ve taksim kılınmış ve oradan kalkıp eşkıyâ-yı Ekrâd'a 
tahassungâh olan Tel'afer nam kal'a üzerine varılarak nice senelerden beri katl-i 
nüfüs ve nehb-i emvâl fezâhatını mübâh menzelesinde tutan haşarâtın te'dib ü 
terbiyelerine kıyâm ile âsâyiş-i ahâli istihsâl ve Akçadağ ve sâir ol havâli aşâir 
ve Urbân ve eşkıyâsının te'diblerine teşebbüs olunmuş olduğunu Hâfız Paşa 
Bâbıâli'ye inhâ eyledi. i 

Hâfız Paşa'nın işbu hidmetini takdiren taraf-ı şâhâneden teşrifât-ı seniyye 
irsâline Dâr-ı Şürâ Reisi Hüseyin Paşa me'mür ve i'zâm kılındı. Götürdüğü 
emr-i âli bâlâsında hatt-ı hümâyün suretidir: 

“Benim vezir-i sadâkat-semirim ve müşir-i sütüde-tedbirim Hâfız Mehmed 
Paşa 

İşbu fermân-ı âli-şânımda zikr ü beyân olunduğu üzere bi-tevfikihi teâlâ ge- 
rek (921 senin ve gerek hüsn-i tedbir ve istihdâmınla mevcüd ma'iyyetin olan 
ferik ve livâ paşalar ve sâir rüesâ ve zâbitân-ı askeriyyemin ve bi”l-cümle asâ- 
kir-i muntazama-i şâhânem neferâtının ve sunüf-ı sâirenin Sencar ve Tel'afer ve 
Akçadağ maslahatlarında birbirini müte'âkib zuhüra gelen âsâr-ı gayret ü şecâ- 
at ve uğur-ı şâhânemde can ü baş ile hidmet ve sadâkatınız nezd-i hümâyü- 
numda pek makbüle geçip cümleniz duâ-yı hayriyye-i şâhânemde olmuşsu- 
nuzdur. Cemi'-i zamanda hidmet ve sadâkatın kadr u kıymetimi inde'l-şâhâ- 
nemde bilindiğinden inşâallahu teâlâ sadâkatle çalışanların emekleri zayi” ol- 
mayıp sâye-i şâhânemde ala merâtibihim nâil-i mükâfât olacakları derkâr ol- 
mağla bu vechile haklarında olan hüsn-i teveccüh-i şâhânemi cümleye tebşir ve 
bi'-hassa senin vak' u nüfüz ve istiklâlini bir kat daha tezyid ü tevkir zımnında 
taraf-ı eşref-i mülükânemden sana bir kıt'a tasvir-i hümâyünum Mirlivâ Hüse- 
yin Paşa ile gönderilmişdir. Göreyim seni bundan böyle dahi tıbkı dilhâh-ı şâ- 
hânem üzere nice hidmetlerde bulunmak ve nice nice iltifât ve ihsân-ı mülükâ- 
neme mazhar olmaklığa sa'y u gayret ve ma'iyyetinde olan bi'İ-cümle sunüf-ı 
asâkir-i muntazama-i şâhânemin büyük ve küçük zâbitân ve neferâtının vika- 
ye-i nizâm ü intizâm ve hüsn-i a'mâl ü istihdâmları hususlarında rızâ-yı hümâ- 
yânum vechile harekete kemâkân ihtimâm ve dikkat eyliyesin. Hak teâlâ haz- 
retleri her halde tevfikat-ı ilâhiyyesine mukarin eyleye âmin be-câhü'n-nebiy- 
yi'-emin.” 

Kürdistan'ın ıslâhâtı sırasında Hâfız Paşa ol havâlide kâin Cibâl-i Garza nâm 
mahallin dahi teshirine himmetle usül -i âsâyiş istihsâl olunmuş olduğunu Erzu- 
rum Rusya konsolosu duyup cibâl-i mezküreyi temâşâ ve Kühi nâm mahalde 
Hâfız Paşa'yı rü'yet etmek üzere ordugâha gelip iki gece misâfir edilmiş ve ihdâ 
eylediği mücevher gül yüzük mukabilinde 22500 kuruş kıymetli inci ile bir re's 
küheyli esb ve dört tane güzide ester verilerek konsolos mutayyiben i'âde kılın- 
mış olduğunu mübeyyin Hâfız Paşa'nın mezkür yüzük ile Bâbıâli'ye gönderdiği 
tahrirâta yüzüğün kendisine iâdesiyle beraber tahsinnâme yazılmışdır. 


Ba'zı tevcihât 


Elviye-i selâse ile Tırhala sancağı sadr-ı esbak Reşid Mehmed Paşazâde 
Emin Paşa (931 ve Selânik eyâleti İbrahim Paşa'dan alınıp Selânik Feriki İzzet 
Paşa ile idâre olunmak üzere eyâlet-i mezküre elviye-i hamse müşirliği nâmıy- 
la Edirne vâlisi olup o esnâda Deraliyye'de bulunan Mustafa Nuri Paşa'ya ve 
Edirne eyâleti müşirliği Emin Paşa'ya tevcih olundu. Selânik Vâlisi sâbık İbra- 
him Paşa'nın müsin ve ihtiyârlığı cihetiyle dilediği mahalde müsterihen ikame- 
ti emrolundu. 


Azl-i müşir-i Tophâne 


Trablusgarb cânibinde bulunup o esnâda İstanbul'a gelmiş olan Tophâne 
Müşiri Tâhir Paşa hânesinde ikamet etmek üzere müşirliğinden azl olunarak 
Konya tarafında bulunan Miralay Hacı Ali Bey livâlık rütbesiyle Tophâne idâ- 
re-i umür-ı askeriyyesine me'mür oldu. 


Ruhsat-ı fürüht-ı zahâir 


Mübâyaat-ı kadimeden mâ'adâ ta'yinât-ı askeriyye ve İstanbul mürettebâtı 
ve muayyenât-ı sâire tertibâtına halel gelmemek üzere erbâb-ı zirâatın fazla 
olarak husüle getirdiği zahirelerini diledikleri vechile satmalarına mümânaat 
olunmaması bâ-evâmir-i aliyye memâlik-i mahrüsa ahâlisine ilân olundu. 


Tenbih-i hükkâm 


Taşralar hükkâm ve nüvvâbmın muhâlif-i şer-i şerif harekete cüret edeme- 
meleri hakkında tenbihât-ı şedide icrâ olundu. 

Muw'terize Bu vazife-i tenbihiyye kuzât ve hükkâm-ı şeriyyeye âid iken hükü- 
met tarafından kendilerine işbu tenbihâta görülen ihtiyâc teessüf olunacak şeydir. 


Şürü'-ı binâ-yı bend 


Dârü's-saltanati's-seniyye ile Bilâd-ı Selâse ahâlisi ân-be-ân tekessür etmekde 
olmasıyla yaz günlerinde (94) su hususunda zarüret çekilmemek içün Büyükde- 

re tarafında Bağçeköyü'nde müceddeden bir bend-i cesim inşâsıma irâde buyuru- 
larak mücibince Rebiyülevvel'in ondokuzuncu (23 Haziran 1837) günü evkaf 
müfettişi mevâliden Şükri Efendi ve Su Nâzırı Hüsâm Efendi ve Ebniye Müdiri 
Halim Efendi ve sâir me'mürin karye-i mezküreye varıp ihtiyâr olunan vakt-i 
mes'âdda kurbanlar zebhiyle vaz'-ı esâs ve akibinde da'vât-ı lâzime icrâ olundu. 


Nefy-i ba'zı zevât 


Muhallefât kassâmı Mektübizâde Osman Molla Efendi tarikinin hakkiyle Si- 
listre'ye ve Kemâni Mustafa Ağa Vidin'e nefy ü iclâ olundular. 

İlâve Nefylerine sebeb olmak üzere Takufm'de sarâhaten birşey derc olun- 
mamış olduğundan fakir dahi memnü/-ı şer'i olan tecessüs tarafına gitmedim 
idi. Ba'dü bu'din mümâileyhümüânın nefylerine dâir Bâbıâli'den ol vakit Vidin 
Vâlisi Ağa Hüseyin Paşa'ya yazılan kaime-i sâmiyyede (Osman Molla lâubâli- 
meşreb ve Kemâni Mustafa Ağa vesi'I-mezheb) ta'birleriyle ittihâm olundukla- 
rı manzür-ı fakirânem olmuşdur. Tecâvezallahu an seyyiatühüma. 

Silistre'ye iclâ olunan zât kudemâ-yı vüzerâ-yı izâmdan Rumelihisârı'nda 
yalısında müddet-i medide ârâm-sâz olan Osman Paşa merhümdur. Menfâdan 
avdet etdikden sonra cennet-mekân Sultan Abdülmecid Han efendimiz hazret- 
lerinin evâil-i cülüslarında Bâbıâli ricâli silkine münselik olup epeyce menâsıb 
devr etdikden sonra rütbe-i vâlâ-yı vezâretle def'aâtle İzmir ve Cezâyir-i Bahr-i 
Sefid vâlilikleri misillüâ mahallerde istihdâm olunmuş ve sinni derece-i seb'ine 
varmış idi. 

Kemâni Mustafa Ağa ba'de'ltlak İstanbul'a geldikden sonra vefât etmişdir. 

Bâbıâli'de Tercüme Odası müstahdemlerinden İzmiri Müftizâde Mehmed 
Emin Muhlis Efendi'ye Divân-ı Hümâyün hâceliği verildi. Müşârünileyh Boğa- 
ziçi'nde Boyacıköyü'nde hânesi olup Mirgün'de hıdiv-i Mısır'ın inşâât-ı hayriy- 
yesine hasbel-hamiyye nezâret ederek nehâr-ı Ramazan-ı şerifde (19 Ramazan 
1291/30 Ekim 1874) inâs mektebinde Kur'an-ı azimü'ş-şân tilâvetiyle meşgul 
olduğu hâlde vefât eden Trabzon Vâlisi esbak vüzerâ-yı izâmdan Emin Paşa 
merhümdur. (951 


İhrâc-ı donanma 


Kapudan-ı Deryâ Ahmed Fevzi Paşa kumandasıyla bir filo donanma Trab- 
lusgarb havâlisiyle Akdeniz adalarının takarrür-i âsâyişine bakmak üzere Re- 
biyülahirin yirminci (24 Temmuz 1837) Pazar günü Bahr-i Sefid cânibine hare- 
ket etmişdir. Fevzi Paşa uhdesinde bulunan Hüdavendigâr eyâletinin mesâ- 
lih-i redifiyyesi Anadolu Seraskeri Damad Said Paşa'ya, umür-ı mâliyyesinin 
rü'yeti Bahriyye Müsteşârı Safveti Efendi'ye ve Tersâne'nin mesâlih-i askeriy- 
ye ve umür-ı müteferri'ası Kapudâne-i Hümâyün Mustafa Bey'e ihâle kılındı. 
Tersâne ricâlinden Patrona Ahmed Bey ile Riyâle Osman Bey donanma ile git- 
mişdir. 

Donanmanın birtakımı Akdeniz Boğazı'na doğru hin-i hareketinde donan- 
manın Trablusgarb nâmıyla çıkmayıp Şam Trablusuna asker nakl edeceğini ha- 

vâdis olarak sefâretler işitmiş olduklarını bi”l-beyân Devlet-i Aliyye kendi sula- 
rında seyr-i sefâin hususunda muhtâr ise de şâyed Mısırlının donanmasıyla İn- 
giltere ve Fransa donanmaları dahi açıkda bulunup da birdenbire Devlet-i Aliy- 
ye gemilerine tesadüfleri vuku'unda bir münâsebetsizlik vuku” bulmamak içün 
donanmanın Tunus ve Trablus taraflarına azimet etmeyip diğer istediği mahal- 
de lenger-endâz bulunması ya'ni donanmanın seyr ü hareketine dâir te'minât 
verilmesi Fransa sefiri tarafından taleb olunmuşdur. Bunun üzerine makam-ı 
hâriciyyeden umüm sefâretlere bir vâdide olarak yazılan müzekkere-i resmiy- 
yeler ile te'minât-ı lâzime i'tâ kılınmışdır. 


Tebeddül-i müşir-i Aydın 


Aydın Müşiri Ya'kub Paşa ile Saruhan sancağı Mütesellimi Hacı Eyyüb 
Ağa'nın asâkir-i redife ve idâre-i memleketce hüsn-i hâlleri görülemediği se- 
bebie infisâlleri vuku” bulmuşdur. Viyana Sefiri Ferik-i Hassa Ahmed Fethi Pa- 
şa terbiyet-gerde-i pâdişâhi olmağla kariha-i şâhâneden rütbe-i vezâret ve mü- 
şiri ile Aydın Vâlisi nasb olundu. 

O esnâda Rusya'da icrâsı mukarrer olan askeri ta'liminde bulunmak üzere 
Fethi (96) Paşa Petersburg'a dahi azimete me'mür olduğundan avdetine kadar 
Aydın müşirliği vekâletine mansüre ferikliğine nakl olunan Bahriyye Feriki 
Nâmık Paşa ve Saruhan sancağına Mirlivâ Ârif Paşa me'mür oldular. Viyana 
sefâretine âtide beyân olunacağı vechile Âmedi-i Divân-ı Hümâyün Sadık 
Rifat Bey me'mür oldu. 


Vefât-ı Kral-ı İngiltere 


İngiltere kralı Dördüncü Gilyon (William) yetmiş iki yaşında olduğu halde o. 


esnâda vefât etmişdir. Yerine birâderzâdesi Viktorya hazretleri câlise-i sandali-i 
krali olmuşdur. Müşârünileyhâ tarafından keyfiyyet-i cülüsu nâme-i mahsus ile 
Devlet-i Aliyye'ye bildirilmişdir. Devletce mer'i olan usül -i mütekabilenin icrâsı- 
na himmet olunmak ve hâriciyye nâzırı olup İstanbul'a avdeti lâzım gelen Lond- 
ra Sefiri Mustafa Reşid Bey'in yerine yine büyükelçilik unvânı ile Londra'da mu- 
kim olmak üzere Beylikçi Sârim Efendi hâriciyye müsteşârlığı rütbesiyle Londra 
sefiri ve Beylik kisedârı Nâfi” Efendi beylikçi vekili ve Sârim Efendi'nin birâderi 
Edib Efendi âmedi odasına kayd ile birinci ve Tercüme Odası hulefâsından bâlâ- 
da muharrer Emin Muhlis Efendi ikinci sır kâtibi ta'yin kılındı. 


Vefât-ı Ali Nâmık Paşa 


Bir müddetden beri Dersa'âdet'de mukim Moralı Ali Nâmık Paşa o esnâda 
irtihâl-i dâr-ı beka etmişdir. Hazine-i Âmire'den muhassas maâşı ailesine ihsân 
olundu. Müşârünileyh Bosna vâliliğinden münfasılan İstanbul'a gelmiş olan 
Moralı vezir Nâmık Paşa'dır. 

Tahsis-i maâş 


Darbhane-i Âmire defterdârı sâbık şehid Said Ali Rızâ Efendi merhümun 
muhallefâtı Hasib Paşa nezâretiyle rü'yet ve tesviye olunarak düyün-ı müsbite- 
si ba'de'l-ifâ (971 kusuru beyne'I-verese taksim olundukdan sonra tevsi'-i dâire-i 
taayyüşleri irâdesiyle merhüm-ı müşârünileyhin iyâl ü evlâd ve hemşiresine 
emtia gümrüğünden müceddeden maâşlar tahsis kılındı. 


Avdet-i sefir-i Buhara 


Buhara hâkimi tarafından “Baltakulu” nâmıyla Dersa'âdet'e gelmiş olan se- 
firin memleketi cânibine avdeti cihetiyle taraf-ı şâhâneden Buhara hâkimine 
tasdir olunan nâme-i hümâyün huzür-ı şâhânede sefire tâ olundu. Muahharen 
Bâbıâli vâsıtasıyla tasvir-i şâhâneyi hâvi Buhara hâkimine murassa' kutu ve se- 
fire mücevher nişân verilerek hâriciyye kâtibi vâsıtasıyla sefire ve ma'iyyetin- 
deki âdemlere müstevfi harc-ı râhlar verildi. 

Hâtıra Buhara gibi mahâli-i ba'ideden kemâl-i tekellüfle gelip giden sefâret- 
den menâfi'-i tarafeyni mücib politikaya dâir bir mes'ele ve hususiyle ittihâd-ı 
İslâm kaziyye-i vecibesi hakkında bir gün müzâkereye Bâbıâli tarafından 
ehemmiyyet verilmeyip yalnız pürsiş-i hâtır ile imrâr-ı vakt edilmesi ve öylece 
mutaassıb bir memleket hâkimine tasvirli hediye gönderilmesi hakkında Bâbı- 
âlice mühimsenilmemesi şâyân-ı teessüf ve taaccübdür. 

Kürdistan tarafında vâki' Cizre şeyhi olup ol tarafların ıslâhı zunnında gön- 
derilen asâkir-i nizâmiyyenin levâzımı hakkında mu'âvenet ve gayreti görül- 
müş olan Abdülfettâh Efendi'nin huzür-ı şâhâneye celbiyle taltifinden sonra 
kâffe-i tekâlif-i miriyyeden muâfiyyetine dâir fermân-ı âli verilmişdir. 


Tevcih-i rüteb 


Serasker Halil Paşa kethüdâsı Ârif Efendi ile mektübcusu sadr-ı âli mektübi 
hulefâsından Merkezli Ali Efendi ve mütehayyizân-ı ketebe-i seraskeriden ve 
mektübi-i defteri hulefâsından Recâi Efendi ve ricâl-i Devlet-i Aliyye'den Nâ- 
şid Bey'in küçük mahdümu Muhtâr Bey'e Divân-ı Hümâyün hâceliği rütbesi 
tevcih ve divân kâtibi hâcegândan Kâmil Efendi mektübi-i sadâret odasına 
kayd olundu. (981 

Elli üç senesi çıkarılan surre-i hümâyün emânetine dergâh-ı âli kapıcıbaşıla- 
rından Bursa mütesellimi Halil Kâmil Ağa ta'yin kılındı. 

Divân kaleminin mühimme odası beylikçi kisedârının zir-i idâresinde ise de 
kisedârlar orada bulunamadığından odanın müstakil bir müdir ile idâresine lü- 
züm görünerek mühimme odası ser-âmedânından ve erbâb-ı ilm ü dânişden 
Sünühi Efendi evâmir-i mühimme müdirliği nâmıyla odaya zâbit nasb olundu. 
O vakte kadar rehâbin-i Nasarâ'ya dâir berâtlar ve emr-i âliler mâliyye kale- 
minden ısdâr olunarak bu iş içün piskopos mukataacılığı nâmıyla bir mansıb 
İtibâr olunmuş idi. 

Milel-i muhtelifeye müteallik nizâmât öteden beri Divân-ı Hümâyün kale- 
minde mukayyed ve mazbüt olmasına mütenâsib olmak içün mâliyye kalemin- 
deki kuyüd divân kalemine nakl ile zikr olunan mansıb lağv olundu. 


Azlünefy 


Mülkiyye Nâzırı Pertev Paşa ile birâderi Mühimmât-ı Harbiyye Nâzırı Emin 
Efendi azl-i nâ-behengâmiye düçâr olarak Pertev Paşa Edirne'ye ve Emin Efen- 
di Kütahya'ya ve Maâdin tarafına teb'id kılındığı mâ-sabakda muharrer Pertev 
Paşa dâmâdı Vassâf Efendi Varna'ya nefy ü iclâ olundular. 

Mülkiyye nezâretine Âkif Efendi, harbiyye nezâretine defterdâr-ı esbak Ali 
Necib Bey ta'yin kılındı. Âkif Efendi rütbe-i vezâret ve müşiri ve paşalık unvâ- 
nıyla mülkiyye nezâretine me'mür oldukda mülkiyye nezâreti ta'biri âdâb-ı 
ubüdiyyete münâfi olup hâriciyye ile mütenâsib olmak içün mülkiyye lafzının 
dâhiliyyeye tebdiliyle dâhiliyye nâzırı ıtlak olunmasını pâdişâhdan niyâz ede- 
rek mülkiyye ta'biri terk olundu. Teşekküre dâir mâbeyn-i hümâyüna Âkif Pa- 
şa'nın takdim etdiği tezkire zeyl-i kitâbda muharrerdir. 

Pertev Paşa'nın mücib-i azl ü tenkibi olmak üzere Âkif Paşa kalemiyle ol 
vaktin Takvim-i Vekayi” nüshalarında beyân ü i'lân olunan esbâb-ı sathiyyeye 
nazaran Pertev Paşa'nın müttehem olduğu anlaşılıyor ise de içyüzü başka se- 
beblere mebni olduğu mervidir. 

Emin Efendi'nin mühimmât-ı harbiyye nezâretince olan muhâsebesinin (99) 
rü yetinde adem-i istikameti ve Vassâf Efendi" nin ahvâki e m hakların: 


lâk ve eşyâlarının müsaderesi içün konak ve yalıları defterdârlar tarafından tem- 
hir olundu. Aradan bir müddet mürürunda Emin Efendi'nin menfâsı Dimeto- 
ka'ya tahvil olunduğu esnâda (Edirne'de ikamete me'mür Pertev Paşa mübtelâ 
olduğu illet-i müzminesi nüksiyle bir mâhdan beri nâ-mizâc ve meşgul-i ilâc ol- 
duğu halde bi-emrihi teâlâ hulül-i ecel-i mev'üduyla fü'eten irtihâl-i dâr-ı beka 
etmiş) ibâresi Tukvim-i Vekayi' nüshalarında görüldü. Meşgul-i ilâc ve nâ-mizâc 
fıkralarıyla füceten kaydı arasında olan şibh-i tenâkuza müsevvid-i ibâre Âkif 
Paşa'nın dikkat edememesi ...... gömlek giyen kimsenin hâline benzese gerekdir. 

Pertev Paşa'nın vefâtı haberi geldikde muhallefâtı ve veresesi uhdelerindeki 
eshâm âilesine terk olundukdan başka müşârünileyhimden mahlül olup usü- 
len miriye âid olması lâzım gelen senevi kırk altı bin şu kadar kuruş zeâmet be- 
deli iki nefer mahdümlarına tevcih olundu. 

Emin Efendi'nin muhallefâtının müsaderesine sebeb muhâsebesi görüldük- 
de (gıyâben görülmüşdür) üç bin kiseden ziyâde tebeyyün eden zimmetine bi- 
nâen emvâl ü emlâkinin müsaderesi emr olunmuşdur. Muhallefâtı düyünuna 
vefâ etmediğinden me'mül olan emvâl-i mektümesinin zâhire çıkarılması 
Paşa tarafından Bâbıâli'ye iş'âr olunmuşdur. 

Niş muhâfızı Osman Hayri Paşa'nın azliyle yerine Samako Nâzırı mansüre 
mirlivâlarından Sofya Muhâfızı Husrev Paşa feriklik rütbesiyle Niş ve Sofyalı 
Mirimirân Said Paşa Sofya muhâfızı oldu. 


..... 


pi 

İlga-yı mirâhüri 


Mirâhür-ı şehriyâri Hasan Bey o esnâda vefât etmekle mirâhürluk unvânı- 
nın lağvıyla Istabl-ı Âmire müdiri ıtlak olunmak üzere tebdil âhüru ser-hade- 
mesi Osman Ağa'ya Istabi-ı Âmire müdirliği tevcih olundu. 

Muvakkaten Dersa'âdet'e avdete me'zün olan Paris sefiri ve Hâriciyye 
müsteşârı Nüri Efendi (1001 o esnâda İstanbul'a avdet eyledi. Devlet-i Aliy- 
ye'nin Avrupa devletleriyle olan münâsebâtının ehemmiyyetine nazaran Paris 
ve Londra gibi büyük memleketlerde mehâm-âşinâ süferâ bulunması lüzümu- 
na mebni Hâriciyye Nâzırı Reşid Beyefendi hâriciyye nezâreti uhdesinde ol- 
mak üzere paşalık unvânı ve büyükelçilik ile Fransa sefâretine ve Aydın mü- 
şirliği uhdesinde ibka olunarak sâbık Avusturya sefiri Fethi Paşa kezâlik büyü- 
kelçilik ile Londra sefâretine me'mür oldular. Hâriciyye nezâreti vekâleti müs- 
teşârı Nuri Efendi'ye ihâle kılındı. Müşârünileyhümâ mahall-i sefâretlerine 
vürüdlarına değin Paris'te Ta'lât Efendi'nin kemâkân maslahatgüzârlık hid- 
metinde ve Sârim Efendi'nin Londra sefâretinde bulunmaları irâde olundu. 

Ta'lât Efendi'nin müddet-i ikameti epeyce vakit olduğundan yerine Avus- 
turya sefiri ma'iyyetine ta'yini mutasavver olan Râuf Bey'in Paris sefâret-i se- 
niyyesi baş sır kitâbetine ve âmedi hulefâsından Muhtâr Bey'in Avusturya sefâ- 
reti ma'iyyetine ve gümrük emini maiyyetinde müstahdem âmedi odasına 
me'mür Sâmi Efendi Fethi Paşa ma'iyyetiyle Londra'ya ve mektübi-i sadr-ı âli 
hulefâsından Kapudan Paşa divân kâtibi Moralı Bekir Paşa hafidi Ahmed Tev- 
fik Bey âmedi odasına me'mür oldu. 

Pertev Paşa'nın azl ü nefyi ile Âkif Paşa'nın Bâbıâli'ye vürüdunda âmedi-i 
Divân-ı Hümâyün Sâdık Rifat Bey'i azl ile Fethi Paşa'dan münhal olan Beç se- 
fâretine ve kendi mensüblarından Şekib Efendi'yi âmedciliğe ve mektübi Nâsır 
Efendi'nin yerine mektübi hulefâsı Zühdi Bey'i mektübculuğa ve dâhiliyye kâ- 
tibi Âkif Efendi'nin yerine hâriciyye kâtibi sâbık Şihâb Efendi” yi dâhiliyye kitâ- 
betine ve âmedi hulefâsı mütehayyizânından Mâhir Bey'i mücerred odadan 
def garazıyla hâriciyye kitâbetine ve mektübi hulefâsından Ömer Cemâl Efen- 
di'yi mektübi odası serhalifeliğine ta'yin etdirdi. Rifat Bey Beç sefâretine 
me'muriyyetinden birkaç gün sonra selefi Fethi Paşa gibi sefâretin fevkalâde 
büyükelçiliğe tahviline ve Rifat Bey'in uhdesinde hâriciyye müsteşârlığı rütbe- 
si tevcihine irâde buyuruldu. Mâhir Bey'in yerine mektübi hulefâsmdan İsmail 
Zühdi Efendizâde Nuri Efendi âmedi odasına alındı. Buna dâir Âkif Paşa tezki- 
resi sureti zeylde muharrerdir. Prusya devleti nezdinde dahi bir sefir-i mukim 
bulundurulması zımnında humbarahane miralayı (101) Kâmil Bey livâlık rüt- 
besi ve orta elçilik ile Prusya sefiri nasb olundu. Ma'iyyetine mühimme-nüvi- 
sândan Rahmi Efendi terfik kılındı. 


Nizâm-ı rüteb 


Divân-ı Hümâyün hâceliği ve kapıcıbaşılık rütbeleri tevcih olunanlar miyânın- 
da ehliyyetsiz ba'zı kesân zuhür etdiği rehin-i tahkik olduğundan o müddetden 

sonra ehliyyetleri bilinmedikçe kimesneye rütbe verilmemesi nizâma rabt olun- 
du. Bu nizâm mücibince hâcelik rütbesi verilecek kesânın imtihân edileceği ve ka- 
pıcıbaşı olacakların etvâr u ahvâli tahkik kılınacağı lâzım gelenlere bildirildi. 

İlâve Kapıcıbaşı olacakların ahvâl ü etvârının tahkiki mümkindir. Çünki ka- 
pıcıbaşılığın vazifesi madde-i ma'lümedir ki darb u harbe muktedir olmak ve 
dirâyet ve cesâreti bulunmak ve umür-ı mülkiyyede vüzerâ ma'iyyetlerinde 
hidmeti sebkat etmek gibi şeylerden ibâretdir. Bu ahvâlin tahkiki ve istiknâhı 
kabildir. Feemmâ hâcegânlık rütbesinin vazifesi nedir; yalnız güzelce rık'a ya- 
zısı yazmak ve oldukça merâmını kalemen ifâdeye muktedir olmakdan ibâret 
ise bu vasıf ile mevsüf olan kalemlerde ve şurada burada ne kadar eli kalem tu- 
tan kâtib bulunur ise hepsinin hâcelik rütbesiyle bekâm edilmesi lâzım gelir, 
halbuki bu rütbenin vazifesine varınca kadar hâcegândan olacak kimsede bir- 
çok fezâil bulunması lâzım imiş, bu fezâilin mümeyyizi icâb-ı hâl ve maslahat 
ve iktizâ-yı tavr u hareketdir. Bunun programı kıdem ve hüsn-i hidmet ve isti- 
kamet ve dirâyet ve usül-i dâhiliyye ve hâriciyye ve tebâyi'-i memâlik ve 
teb'aya vukuf ve ıttılâ gibi derslerden mürekkebdir. İntihâ. 

Ağnâm müdiri Mahmüd Nedim Bey'in vefâtıyla mansüre defterdârı Nâfiz 
Efendi kethüdâsı ağnâm müdiri nasb ve balıkhane emâneti Su Nâzırı Hâcı 
Hüsâm Efendi'ye ihâle kılındı. 

Rum patrikhanesinin idâre-i umür-ı rühâniyyesine hâricden taarruz ve met- 
repolidlerin (102) azl ü nasbları hakkında ilticâ ve ifâde olunmamasını âmir 
ekidü”'kxmazmün emr-i âli tasdir olundu. 

Nezd-i Devlet-i Aliyye'de mukim olmak üzere o esnâda İran devleti tarafın- 
dan Dersa'âdet'e vürüd eden Mirzâ Ca'fer Han Hâriciyye Nâzırı Reşid Paşa vâ- 
sıtasıyla sefâretine dâir itimâdnâmesi huzür-ı şâhâneye takdim olundu. 

Mirâhür-ı şehriyâri esbak Mehmed Ağa Varna kal'ası binâ emânetinde mes- 
bük olan hüsn-i hidmetine mebni ihtisâb nâzırı ve selefi Edhem Efendi hâne- 
sinde me'mür-ı duâ-yı pâdişâhi oldu. 


. Nân-ıaziz 


Havâyic-i zarüriyyeden olan nân-ı azizin temiz ve münakkah olarak tabh u 
fürühtu hususuna ale'd-devâm dikkat ve ihtimâm olunması kat'iyyen irâde 
buyuruldu ve muktezâsı lâzım gelenlere bildirildi. 


Tebeddül-i eyâlet-i Erzurum ve sâire 


Erzurum Vâlisi Es'ad Paşa'nın bi'l-azl Gelibolu'da ikametine ve İşkodra mu- 
hassılı sâbık Osman Nuri Paşa'nın Erzurum vâliliğine tayini icrâ kılındı. Geli- 
bolu'ya gitmek üzere Es'ad Paşa İstanbul'a geldikde vâki” olan iltimâsına meb- 
ni İstanbul'da tavakkufuna müsâade olundu. 

O sene İstanbul menâsıbı tevcihât-ı umümiyyesi Şa'bânın ondokuzuncu (18 
Kasım 1837) taşra menâsıbı kemâ-fi's-sâbık Şevvalin yedinci (4 Ocak 1838) gü- 
nü icrâ olundu. Ramazan-ı şerifde Bâbıâli'de iftâr tekellüfü terk olunduğu mi- 

sillü vükelâ konaklarına iftârdan sonra ziyâret kasdıyla gidilmemesi umümen 
tenbih kılındı. (Dikkat) İftârdan sonra kaydı iftâr içün kapıları açık olduğuna 
işâretdir. Tunus Beylerbeyisi ve Feriki Mustafa Paşa o esnâda vefât ederek yeri- 
ne nasb olunan mahdümu Ahmed Bey'in emr-i âlisi ve nişânının isâline kapu- 
dan paşa tarafından Riyâle-i Hümâyün Osman Bey me'mür oldu. (103) 
Bâbıâli'de ve ba'zı eyyâm-ı resmide telebbüs olunan harvânilerin terkiyle 
nev-resm ve şinel ta'bir olunur elbise-i resmiyye giyilmesine ve mu'tâd olan 
hil'at yerine mansıb ve me'müriyyet nişânları ta'lik kılınmasına karar verildi. 


Teşkil-i nezâret-i mâliyye 


Paşalık unvânıyla Nâfiz Efendi'nin mâliyye nezâretine dâir hatt-ı hümâyün 
suretidir: 
“Benim vezirim 
Hazine-i âmiremizin çokdan beri şirâze-i usülü muhtel ve müşevveş olarak 
ekser masârifât-ı vâkı'ada ta'viz suretiyle darbhâne-i âmiremiz tarafından va- 
kitli vakitsiz fâneye muhtâc olması ve ber-takrib mesned-i defterdâride bulu- 
nanlarla darbhâne nâzırları beyninde mübâyenet ve münâzaa gibi şeyler vuku” 
bulması cihetleriyle hazine-i mezkürenin hüsn-i idâresine medâr olmak ve 
me'mürları beyninde kil ü kal kesilmek üzere bundan akdem ikisi birleşdirile- 
rek aralık aralık ba'zı vâridâtın mansüre hazinesinden beriye nakli ve haylice 
masarifâtın öteye tahmili süretleriyle dahi hazine-i âmiremizin meydâna çıka- 
rılması çâresine bakılmış ise de yine yoluna giremeyerek iki tarafın me'mürları 
kendi işlerini ileriletmeye çalışmak icâbıyla ahadü hümânın âherle adem-i imti- 
zâcına bâdi olmakdan başka refte refte mansüre hazinesi usülüne sekte irâsını 
mücib olacağı tebeyyün etmekde olup halbuki mansüre hazinesi kâffe-i masari- 
fât-ı mühimme-i askeriyyemizin mahalli olmasıyla hazâin-i şâhânemizin cüm- 
lesinden mu'tenâ olmakdan nâşi be-herhâl tatarruk-ı halelden vikayeti ve hazi- 
ne-i âmiremizin dahi vâridât ve masârifât-ı mukarreresinin zâhire ihrâcı ve zu- 
hürâta mutavakkıf denilen masrüfâtın tefrik ü temyizi velhâsıl idhâlât ve ihrâ- 
câtının tashih ü tenkihi ile hüsn-i surete rabt u te'sisi lâzimeden olduğuna ve 
Nâfiz Efendi'nin umür-ı defteride derkâr olan ma'lümât ve mümâresesine 
mebni hazâin-i şâhânemizin cümlesine nezâreti olmak ve hazine-i âmiremizin 
dahi mansüre hazinesine ilhakıyla ba'dezin defterdâr ta'biri terk olunarak 
umür-ı mâliyye nâzırı ıtlak olunmak üzere rütbe-i vezâret ve paşalık unvânı ile 
nezâret-i mezkürenin müşârünileyhe tevcihi ve darbhâne me'muriyyeti (1041 
kemâkân müşirlik unvânıyla Hasib Efendi'nin uhdesinde olarak kemâ-fi's-sâ- 
bık başkaca idâresi hususlarına irâde-i şâhânem müteallik olmağla ana göre 
icâb u iktizâsını icrâ eyleyesin.” fi 3 Zilhicce sene 1253 (28 Şubat 1838) 

Mâliyye Nezâreti'nin teşkili münâsebetiyle sâir nezâretler misillâ buna dahi 
müsteşâr nasbı lâzım gelmiş ve mukataât zimmeti Hüsni Efendi'nin liyâkati ci- 
hetiyle mâliyye müsteşârı ta'yin kılınmışdır. 

Bahr-i Sefid ve Siyâh Boğazlarında geceleri gemiler içün yakılan fenerler 
kâr-ı kadim olarak ziyâlarından istifâde olunamadığından Avrupa'da olduğu 

misillâ müceddeden nev-resm ve ziyâsı uzakdan görünür süretde fenerler vaz 
olundu. Mürür u ubür eden gemilerden fener resmi alınmasına karar verildi. 

Bâbıâli'de Tercüme Odası mesâlihinin tekessürü cihetiyle ehliyyetli 
me'mürların çoğalması zımnında müsta'iddân-ı dâiyândan İzzet Mollazâde 
müderris Fuâd Efendi tarikinin tahviliyle Tercüme Odası'na me'mür oldu. 

Divân-ı Hümâyün tercümânı Âli Efendi'ye Beç sefâreti sır kitâbetinde iken 
verilen râbi'a nişânı mütercim-i evvel Safvet Efendi'ye ve ondan münhal olan 
hâmise nişânı emekdârândan Hâlis Efendi'ye ve Viyana sefiri Rifat Beyefen- 
di'nin ma'iyyetine me'mür Remzi Efendi'ye râbi'a nişânı i'tâ kılındı. 

İlâve Hâlis Efendi'ye o tarihde emekdâr ıtlak olunmuş. İşbu mecellenin ta- 
rih-i tahriri olan doksanbeş (1878) senesi ki kırk iki sene mürür etmişdir. Acabâ 
mümâileyh Hâlis Efendi'ye şimdi ne unvân vermeli bilemem. İntihâ. 


Azlü nasb-ı nâzır-ı Takvim 


Sudür-ı izâmdan Vak'anüvis Es'ad Efendi'nin mümted olan nâ-mizâclığı ci- 
hetiyle vak'anüvislik hidmeti uhdesinde kalmak üzere Takvimhâne ile matbaa 
nezâretleri uhdesinden alınarak hâriciyye kâtibi Ağrıbozlu Nu'mân Mâhir 
Bey'e ihâle kılındı. (1051 

İlâve Es'ad Efendi'nin azlinin sebeb-i ledünnisi Nâfiz Paşa ile beynlerinde 
hüsn-i münâsebet olamadığıdır. Takvimhâne'nin masârif-i tabiiyyesinin sâir 
nezâretler masârifi misillü be-her mâh müfredât vechile defterinin hazine-i mâ- 
liyyeye takdiminde Es'ad Efendi merhüm rehâvet gösterir idi. Bu sebeble Nâfiz 
Paşa müşârünileyhi azl etdirmişdir. Mâhir Bey'in nasbı ise Reşid Paşa mensüb- 
larından olmasıyla Bâbıâli'den müşârünileyhi teb'id ile Reşid Paşa'yı üzmek - 
garazı idi. Buna dâir maddeyi hâvi Âkif Paşa kalemiyle yazılan arz tezkiresin- 
de daha ziyâde ma'lümüât vardır. Sureti zeylde muharrerdir. 


Tebeddül-i seraskeri 


Serasker Damad Halil Paşa'nın azliyle yerine dâmâd-ı sâni Said Paşa nasb 
olundu. 


İhdâs-ı müdiri-i Tophâne 

Tophâne-i Âmire'nin mevâdd-ı askeriyyesi Tophâne Feriki Ali Paşa'ya ihâle 
olunduğu misillâ umür-ı mâliyyesine bir müdir ile idâresi içün Tophâne nâzırı 
ricâlden Sâib Efendi'nin azliyle Said Muhib Efendi'den münhal olan defter © | 


emânetine nakli icrâ ve müteveffâ Ömer Lütfi Efendi dâmâdı Giridli Mazlüm 
Bey müstevfi maaş ile Tophâne müdiri nasb olundu. 


Ahkâm-ı Adliyye ve Dâr-ı Şürâ-yı Bâbıâli 


Cennet-mekân Sultan Mahmüd Han-ı Gazi hazretleri Devlet-i Aliyyelerinin 
mesâlih-i mülkiyye ve-askeriyyesinin hüsn-i cereyânı hakkında ıslâhât-ı nizâ- 

miyye ve esbâb-ı icrâiyyeye pek çok himmet ve gayret eylemişler idi. Vak'a-i 
Hayriyye tarihinden işbu tahririnde bulunduğumuz vakitlere kadar arada Rus- 
ya, Mısır, Yunan meseleleri gibi gaileler sebkat etmeyip de zamanr-ı âlileri âsü- 
de geçerek ıslâhata hasr olunmuş olsa idi ahlâf-ı izâmına gayet muntazam ve 
müesses bir devlet-i kavi-şevket terk (1061 buyurmuş olacakları şübhesiz idi. 
Yine bu kadar gavâil-i müteâkibeyi geçişdirerek vaz” u te'sisine himmet buyur- 
dukları nizâmât ve kavânin ve ıslâhât semeresiyle pek çok menâfi'-i mülkiyye 
ve askeriyye istihsâl olunmuşdur. 

Usül-i meşrü'a-i meşveretin daha ol vakit derece-i ehemmiyyeti ind-i şâhâ- 
nelerinde rehin-i takdir olmuşdur ki derecât-ı mühlike-i istibdâdiyyenin birinci 
râddesine varmış ve idâre-i Devlet-i Aliyyelerinde bi-nefsihi mütekellim vah- 
dehu bulunmuş ve zamanı ise o vahdet ü istibdâd ve hiddet ü şiddete me'lüf 
ve müsâid görünmüş iken kemâl-i fetânet ve mezid-i hikmet ve hamiyyet-i şâ- 
hâneleri saikasıyla birinci def'a ve dâimi olarak Gülhane'de Ahkâm-ı Adliyye 
ve Bâbıâli'de Dâr-ı Şürâ-yı Bâbıâli nâmlarıyla iki meclis-i meşveret teşkiliyle o 
meclislere dâir yapılan nizâmnâmeler müciblerince devlet ve milletin umür u 
mesâlihi o meclislerde müzâkere ile karar-pezir olmadıkça mevâki'-i icrâiyyeye 
konulmaması hususuna irâde buyurulmuşdur. Serây-ı hümâyünda mün'akid 
“Ahkâm-ı Adliyye” tesmiye olunan meclis-i'meşverete me'mür olan zevât: 

Reis esbak serasker Husrev Paşa 

A'zâ sudürdan Emin Beyzâde Abdülkadir Bey 

Evkaf Nâzırı Ziver Efendi 

Defter emini sâbık Said Muhib Efendi 

İhtisâb Nâzırı Hüseyin Fâik Efendi 

Duhân gümrüğü emini Mustafa Kâni Bey 

Kâtib-i evvel Çavuşzâde Âtıf Bey 

Kâtib-i sâni Kapı kethüdâlarından Muhsin Efendi 


Dâr-ı Şürâ-yı Bâbıâli 

Reis Bağdad vâlisi esbak Dâvud Paşa 

A'zâ Erzurum müşiri sâbık Es'ad Paşa 
Sudürdan Çerkeşli Mehmed Efendi 

Tophâne nâzırı esbak Ârif Bey (1071 

Tenkih-i defâtir me'muru Ali Râif Efendi 
Esbak rüznâmçe Sâlih Efendi 

Harir nâzırı sâbık Lebib Efendi 

Kâtib-i evvel mektübi-i sâbık Nâsır Efendi 
Kâtib-i sâni Dâhiliyye kâtibi sâbık Âkif Efendi 


Zevât-ı müşâr ü mümâileyhüm Zilhicce'nin yirmiyedinci (24 Mart 1838) Cu- 
martesi günü Hırka-i Şerife dâiresinde şeyhülislâm ile vüzerâ bi'l-ictimâ' olu- 
nan duâ akibinde bâ-ma'rifet-i fetvâ-penâhi usül -i tahlifiyyeleri icrâ ve huzür-ı 
şâhâneye müsül olunmuş ve sene-i âtiyye Muharreminin beşinci (31 Mart 1838) 
günü umür-ı me'mürelerine besmele-hân-ı ibtidâ olmuşlardır. 

Husüs-ı mezküra dâir takrir-i âli sureti zeyl-i kitâbda mestürdur. 

Bir müddetden beri Devlet-i Aliyye cânibinden düvel-i mütehâbbe tarafları- 
na süferâ ve me'mürin gönderilmesi münâsebetiyle mesâlih-i hâriciyye ve poli- 
tika umüru ehemmiyyet kesb ederek bunların temâmi-i cereyânı ise Bâbıâli'de 
muktedir ve ehliyyetli me'mürlar yetişdirilmesine ve erbâbının istihdâmına 
mutavakkıf olduğu bedâhet gözüyle görülmekde idi. Bu sırada Hâriciyye Ne- 
zâreti me'mürlarının dâhiliyyeden tefrikiyle ketebe ve aklâmının ona göre tan- 
zim ve tertibine şürü” olundu. Âmedi odasının dâhiliyye ve hâriciyye sınıflarıy- 
la ikiye bi't-taksim birine ma'ruzat-ı dâhiliyye, diğerine ma'ruzat-ı hâriciyye 
odaları ıtlâkıyla dâhiliyye odasına amedci Şekib Efendi, hâriciyyeye Takvimha- 
ne nâzırı sâbık Mâhir Bey ma'rüzat-ı dâhiliyye ve hâriciyye kâtibleri unvânıyla 
me'mür oldular. Dâhiliyye ve hâriciyye içün başka başka kalemler ve mektüb- 
cular teşkil ü ta'yin kılındı. Mektübi-i sâbık Zühdi Bey dâhiliyye, Enveri Efen- 
di hâriciyye mektübcusu oldu. 

Âmedi odası hulefâsı ikiye taksim olundu. Mâhir Bey'den münhal olan Tak- 
vimhâne nezâreti Âkif Bey'e, Enveri Efendi'den münhal olan hâriciyye kitâbeti 
Zecriyye muhassılı Hacı Edhem Bey'e, zecriyye muhassılığı vüzerâ kapı kethü- 
dâlarından Mehmed Bey'e tevcih kılındı. Dâhiliyye ve hâriciyye mektübcuları 
ma'iyyetlerine tefrik olunan hulefânın sınıf-ı evvellerine rütbe-i râbi'a, sânileri- 
ne hâcelik verildi. Tercüme Odası hulefâsı dahi sınıflara (108) inkısâm ile nişân- 
lar aldılar. O tarihden beri zuhür eden vükelâ, vüzerâ ve süferâ ve me'mürin-i 
Bâbıâli'nin çoğu ol odanın yetiştirdiği zevâtdır. 


Tahrir-i nüfüs 


İstanbul ve Bilâd-ı Selâse'de kâin kâffe-i nüfüs-ı zükürun tahrir-i esâmisiyle 
müceddeden zabt-ı defâtir edilmesi icâb-ı hâl ü maslahatdan olduğundan taraf 
taraf me'mürlar ta'yiniyle tahrire mübâşeret olundu. Vak'a-i Hayriyye akibinde 
dahi tahrir-i nüfüs olunmuş idi. Besbelli aradan haylice vakit mürür eylediğin- 
den yeniden tahrire ihtiyâc messetmiş demekdir. İşbu tahrir-i nüfüs münâsebe- 
tiyle tanzim olunan kararnâmede muharrer usül -i mazbüta ve tenbihât-ı kaviyye 
varaka-i matbü'alarla ahâli-i mahallât ve sâir sükkân-ı memlekete i'lân kılındı. 


Mevâdd-ı ilmiyye 


Anadolu Kazaskeri Nakibü”l-eşrâf Abdürrahim Efendi'ye Rumeli, İstanbul 
Kadısı Halim Molla'ya Anadolu pâyeleri verilip İstanbul kadılığına altı mâh 
müddet zammolundu. 

Ahıshalı Dersiâm Ahmed Efendi ile Kuyucaklızâde Âtıf Efendi'ye Mekke 
pâyesi, İsmail Paşazâde Necib Bey'e Edirne, Ispartalı Hüseyin Efendi'ye Şam, 
Kahvecibaşızâde Nurullah Efendi Mekke, Mısır Mollası Kevâkibizâde hafidi 
Said Efendi'ye Medine, Adanalı Remzi Efendi'ye Kudüs, Sadreddinzâde hafidi 
Abdullah Efendi'ye Haleb kazâları verildi. Kastamonulu Veli Efendi'ye Galata, 
Yusufcukzâde Şükri Efendi'ye Bâğdad kazaları tevcih olundu. 

Evkaf müfettişi Şükri Efendi'nin azliyle yerine mevâliden Moralı Bekir Pa- 
şazâde damadı Âsaf Bey nasb olundu. 

Medine-i Münevvere Kadısı Pirlepeli Ahmed Efendi hakkında olan hoşnüdi 
üzerine mümâileyhin mevleviyyeti iki seneye temdid ile İstanbul pâyesi veril- 
di. (109) O vakte kadar ulemâ hidmetkârları efendileri gibi başlarına sarık sa- 
rarlar idi. Hademe-i ilmiyyenin dahi sâde fes giymelerine irâde olundu. 


Vefeyât-ı ilmiyye 


Sudürdan sâbık fetvâ emini Gedusi Mehmed Efendi ile sâbıkan Mekke Mol- 
lası Âşir Efendizâde Bahâeddin Efendi ve Mekke kadısı Vâsıfzâde Lebib Efendi 
vefât etmişdir. 

Sütlüce Dergâhı postnişini meşâhir-i meşâyih-i kirâmdan Hasırcızâde Sü- 
leyman Efendi dahi o sene intikal eylemiştir. 


Mevâdd-ı askeriyye 


Şehrizor eyâleti öteden beri Bağdad'a mülhak olmağla kemâ-fi's-sâbık Bağ- 
dad'dan idâre olunmak üzere Vâlisi Aşkar Raşa infisâl eyledi. Bağdad'da hide- 
mât-ı mukteziyyede kullanılmak içün liyâkatli bir ferikin lüzümu görünerek 
Yeniil voyvodası Kapıcıbaşı Hakkı Paşazâde İzzet Bey'in asâkir-i mansüre 
ferikliği ile Bağdad'a me'muriyyeti icrâ ve muhallefât halifesi Ârif Efendi Bağ- 
dad defterdârı nasb olundu. 

İlâve Hakkı Paşazâde İzzet Bey ki geçen seneler Üsküdar'da kâin konağında 
vefât eden kudemâ-yı vüzerâdan Hakkı Paşazâde İzzet Paşa'dır, pek çok za- 
mân vâliliklerde istihdâm ile tahsil-i niknâm etmiş ve afif ve müstakim bir ve- 
zir-i sadakat-semir idi. Bağdad ferikliği ol vakit akrabâsından olan Bağdad 
Vâlisi Ali Rızâ Paşa münâsebetiyle olmuşdur. intihâ. 

O esnâda her tarafda tertib ü tanzim olunan redif taburlarına mahalleri ha- 
nedânından münâsibleri bi'l-intihâb zâbitân nasb olunmuşlardır. Süvâri livâsı 
Şerif Paşa feriklik rütbesiyle Rakka kaim-makamı ve onun yerine Revandızlı 
Mehmed Bey/le İstanbul'a gelen Miralay Reşid Bey mirlivâ oldu. Kocaeli ve Bo- 
lu sancaklarından müretteb redif-i hassa alaylarına Sirozi Yusuf (110) Paşazâde 
Mazhar Paşa Bolu mütesellimliği inzimâmıyla mirlivâ ve onun yerine Miralay 
Selim Bey livâ ta'yin kılındı. 

Aydın eyâleti dâhilinde kâin sancaklardan müretteb asâkir-i redife zâbitânı 
dahi intihâb ve tayin olundu. 

Sancarlu muhârebesinde Sivas Müşiri Çerkes Hâfız Paşa'nın ibrâz etdiği hi- 
demât-ı ber-güzidesini takdiren müşârünileyhe Dâr-ı Şürâ-yı Askeri Reisi Hü- 
seyin Paşa yediyle hatt-ı hümâyün ile tasvir-i şâhâne gönderilerek taltif ve ol 
tarafda bulunan ümerâ ve zâbitân ve neferât-ı askeriyye tatyib kılınmışdır. 

Bosna tımârlılarından tertib olunan asâkir-i redifeye Ada-i kebir muhâfızı 
sâbık Osman Paşa ferik ve Bosna miralayı Mustafa Bey ile nakib-i kaim-maka- 
mi Fâzıl Bey mirlivâ nasb olundular. 

Dâr-ı Şürâ-yı Askeri reisi müşârünileyh Hüseyin Paşa'ya feriklik rütbesi, - 
Mirlivâ İskender Paşa'ya Erzurum ferikliği ile Kars ve Çıldır beylerbeyiliği ve 
Dukagin sancağı mutasarrıfı Süvâri Livâsı İsmet Paşa'ya feriklik rütbesi verildi. 


Vefeyât-ı a'yân 


Şeyhü”I-harem-i hazret-i nebevi sadr-ı esbak Derviş Paşa, Hâriciyye Nâzırı 
Ahmed Hulüsi Paşa, Moralı vezir Ali Nâmık Paşa, Mülkiyye Nâzırı Pertev Paşa, 
Mirâhür-ı şehriyâri Hasan Bey, Ağnâm müdiri ricâlden Mahmüd Nedim Bey, 
Vassâf Efendi, müşârünileyhin keyfiyyet-i vefâtı resmen ilân olunmuş olduğun- 
dan mâ-sabakda yalnız Varna'ya nefyi bahsi geçmiş ise de Varna'ya vürüdunu 
müte'âkib düçâr-ı pençe-i kazâ olmuşdur. Tunus Beylerbeyisi Mustafa Paşa. 

İngiltere Kralı Dördüncü Gilyom dahi elli üç senesinde vefât etmişdir. 


Akd-i mwâhede-i ticâret 


Elli üç tarihinde Devlet-i Aliyye'nin İngiltere devletiyle akd eylediği ticâret 
mı'âhedesi iktizâsınca Memâlik-i Mahrüsa'da yed-i vâhid usül-i muzırrasınm 
mahvına karar verilmiş idi. (111) Yed-i vâhid ve inhisâr husüsunun zâten ahâli 
ve tebaa-i Devlet-i Aliyye'ye ticâret ve ahz u Htâca mazarratı derkâr olduğun- 
dan ma'müriyyet-i memleket ve husül-i servet-i tebaa içün serbesti-i ticâretin lü- 
züm ve icrâsı münker değil ise de bu vesile ile hıtta-i Mısriyye'de dahi hasbe'I- 
mu'âhede bu usülün icrâsı münâsib olacağı mütâlaasına mebni usül-i mezküre 
ittihâz olunmuş idüği ba'zı evrâkda görülmüşdür. Bu mütâlaa Avusturya umür- 
ı ecnebiyyesi nâzırı ve Devlet-i Aliyye'nin hayrhâh-ı müstedimi Prens Meter- 
nih'e Viyana sefâret-i seniyyesi vâsıtasıyla aks eyledikde mu'âhede-i mezküre 
ahkâmının Mısır'da icrâsı mechül idüğini sefâret-i seniyyeye işrâb etmişdir. Ol 
vakit Bâbıâli sâir devletlerden ziyâde İngiltere politikasını ziyâdece iltizâm et- 
mekle İngiltere vasıtasıyla vuku” bulan bu misillü icrââtda süret-i muvâfakat ve 
tahsinde bulunmamaları Devlet-i Aliyye'nin İngiltere ile tutduğu politikasının 
hoşlarma gitmemesi kaziyyesinden neş'et etmiş olduğu fıkrası Viyana sefâret-i © 
seniyyesi tarafından Bâbıâli'ye beyân ile arz-ı mütâlaa olunmuşdur. 

Hâtıra Bu mu'âhedeyi icbâr eden şey Mısır meselesinin hallinde İngiltere 
devletinin Devlet-i Aliyye'ye gösterdiği mu'âvenete mukabeledir. Asıl sebeb-i 
ledünni budur. Yoksa Mısır'ca mazarratı mücib olacak usül sâir memâlik-i Dev- 
let-i Aliyye'de dahi ya'ni merkez-i hükümet-i seniyyeye dahi mazarratı mücib 
olacağı anlaşılıyor. Bu demek oluyor ki varsın Mısıra muzır olsun da bize de 
olsun zararı yok bu fikri kangı âkil kabül eder. Diğerinin mazarratını ihtiyârda 
mazarratca iştirâk kabül olunur mu? o mu'âhede ile yed-i vâhid usül ü kalkdı 
ise de yerine ecnebi inhisârı geldi ki Memâlik-i Mahrüsa'da hurde-fürüşluğa 
kadar ecnebiler iştirâk eyledi. Tebaa-i Devlet-i Aliyye'nin edeceği esnâflığı ve 
ticâreti refte refte çekip aldılar. Sanâyi'-i dâhiliyye bütün bütün mahv ü muattal 
oldu ve emtia-i efrenciyye revâc bularak nukud-ı mevcüdemiz Avrupa'ya çeki- 
lip gitmeye başladı. (112) 


İ 

Bin İki yüz elli dört senesi vekayi'idir 


Şehzâde Sultan Abdülmecid Efendi hazretlerinin vücüdlarına müstevli olan 
ârızanın tedâvisine huzzâk-ı etibbâ tarafından olunan tedâbirden bir fâide gö- 
rülemeyip katolik milletinden Gelincikci Meryem Kadın'ın verdiği ilâc bi-hik- 
metillahi teâlâ bâis-i kemâl-i ten-dürüstü ve âfiyet olmuşdur. Merkumenin işbu 
hidmetine mükâfât olmak üzere atiyye-i vefire itâsından başka müstevfi maâş 
tahsis ve familyası a'zâsı tekâlif-i şe/iyyeden muâf buyurulmuşdur. 


İhdâs-ı başvekâlet 


Sadr-ı a'zam Raüf Paşa'ya dâhiliyye nezâreti inzimâmıyla mesned-i sadâre- 
tin başvekâlet unvânına tebdili huzür-ı pâdişâhide bi'l-icrâ havâss-ı kurenâdan 
Mehmed Ali Bey vesâteti ve Raüf Paşa refâkati ile elli dört senesi Muharreminin 
dördüncü (30 Mart 1838) günü Bâbıâli'ye vârid olup erkân-ı devlet mahzarında 
kırâat ve mazmünu cümleye neşr ü işâat olunan hatt-ı hümâyün süretidir: 

“Benim vezirim 

Dâhiliyye nâzırı bulunan Âkif Paşa her ne kadar hüner ve dirâyet erbâbın- 
dan ise de illet-i mizâcı sebebiyle mesâlih-i cesimede istihdâma elvermeyeceği 
derkâr ve husüsiyle bundan akdem zuhüra gelen keyifsizliğinden beri bütün 
bütün vücüduyla uğraşıp umür-ı Devlet-i Aliyyemize merkez-i lâyıkında baka- 
mamakda olduğundan mücerred saltanat-ı seniyyemizin mesâlihini vikayeten 
kendisine mikdâr-ı vâfi maâş ta'yiniyle hâne ve sahilhânesinde ikamet ve de- 
vâm-ı ömr ü devletimize muvâzabet eylemek üzere umür-ı dâhiliyye nezâreti 
hidmetinden azli icâb etmekle el-hâletü hazihi tecdid-i usül ü kavânin ve icrâ- 
yı nizâmât-ı cedide-i meyâmin-rehin münâsebetiyle Devlet-i Aliyyemizin (1131 
ekser mesâlihi nezâretlere münkasim olarak mesned-i sadâretin bi/'t-tabi” işi 
kalmamış ise de yine cümle vükelânın reisi makamında birisi bulunmak üzere 
ba'dezin sadâret nâmı başvekâlet unvânına mübeddel olmak ve şu kadar ki bir 
me'müriyyet-i müstakille olamayıp hidemât-ı cesimeye me'mür vükelâdan 
vaktine ve icâbına göre her kangısma tensib olunur ise ona ilâve suretiyle tev- 
cih ve ihâle kılınmak ve mühr-i hümâyünumuz dahi sadr-ı a'zamlarda olduğu 
misillü başvekillerin yed-i emânetinde bulunmak üzere bir usül-i cedide ve ha- 
seneye rabtı hususu nezdimizde münâsib mütâlaa olunduğuna ve sen dahi 
bunca zamandan beri mesâlih-i cesime-i saltanat-ı seniyyemizde ve hususiyle 
iki defadır mesned-i sadâretde bulunarak isbât-ı sadâkat ve dirâyet etmiş ol- 
duğuna binâen bu defa başvekâlet me'müriyyet-i cedidesi inzimâmıyla dâhi- 
liyye nezâreti uhdene tevcih ve icrâ olunmuş olmağla bi'-cümle vükelâ ve 
me'mürin-i saltanat-ı seniyyemizle bi'l-ittifak hususât-ı Devlet-i Aliyyemizin 
kemâ-yenbagi tensikine mezid-i dikkat ü ihtimâm eyleyesin” ilâ ahirihi. 


Terk-i tevcihât-ı mu'tâde 


Mukaddemleri akib-i iyd-i fıtırda ve sonraları şa'bân-ı şerifde umüm tevci- 

hât icrâsı işbu elli dört senesi hulülüne kadar mer'i idi. Böyle beher sene mu- 
vakkat tevcihât yapılması hademe ve me'mürinden hâricde kimesne kalmayıp 
münâvebe tarikiyle istihdâmları içün ittihâz olunmuş bir âdet idi. Menâsıb-ı 
müveccehe miyânında ismi var cismi yok birtakım menâsıb-ı mevhüme eshâbı- 
na ve me'müriyyetde bulunmayan emekdârâna münâsibi vechile maâşlar tah- 
sis olunduğundan artık muvakkat suretiyle tevcihât-ı umümiyyeye hâcet kal- 
mamışdır. Binâenaleyh lüzüm-ı hakiki ve icâb-ı zarüri görülmedikce kimesne- 
nin azl ü tebdili tecviz olunmayıp azl ü nasb vakt-i hâcetde icrâ olunmak üzere 
tevcihât-ı mu'tâde usülü lağv olundu. 

Hâtıra Dikkat olunsa görülüyor ki azl ü nasb kaziyyesi ekseriyâ maslahat 
mütâlaasına mübteni olmayıp adam kayırmak ve açıkda kimesne kalmamak 
garazından ibaret kalıyor imiş. Bir me'mür me'muriyyetinde devâmından 
emin olmayıp senesi hitâmında azl ü infisâlini muhakkak bildikce o me'muriy- 
yete nasıl ısınır (114) ve bir sene içinde ne tecrübesi sebkat eder, beher sene ye- 
niden yeniye tebeddülât vuku” buldukça kıyâmete kadar ıslâhât ve icraât-ı lâzi- 
me husüle gelemeyeceği bedihidir. Ol vakit ma'züliyyet maâşları olmadığın- 
dan bir sene içinde maişetinden başka ne yolda akçe cem' ü iddihâr edeceğini 
düşünmekden me'mürların vazife-i me'müriyyetlerine sarf-ı zihn etmeye va- 
kitleri olmamış olsa gerekdir. Atabegân-ı devlet ise pâdişâhdan ve milletden 
muâheze havfıyla mesâil-i mühimme ve müşkilenin hallini ekser evkatda icâb-ı 
tabiat-ı hâle bırakıp muhâfaza-i câh u ikbâle çalışıyorlar idi. İşte bir mütâlaaya 
mebni cennet-mekân Sultan Mahmüd Han hazretleri bilâ-mücib azl ü nasb vu- 
ku'unu men' ile vükelâ ve me'mürini te'min buyurmuşlardır. Hazine-i evrâkda 
gördüğüm gördüğüm bir hatt-ı hümâyün meâli bu makama münâsibdir. 

Tarihi ma'lüm değilse de karine ile Vak'a-i Hayriyye'den evvel olması anla- 
şılıyor. Sureti budur: 

“Kaim-makam paşa 

Ma'lâmun olsun ki eshâb-ı menâsıbın bi-vakt tebdilâtı gerçi zâhirde bizim 
adem-i sebâtımıza azv ile elsine-i nâsda tefevvüh ve sâirinin fütürunu mücib 
idüği ma'lümumdur. Ancak ba'zı kesân devr-i sâbık u esbakda teferrüd ve te- 
ferun eyledi. Bunların isrine teşebbüs ile din ü devletime muzır şeylerde ve ve- 
diatullah olan reâyâ ve berâyânın perişânlığını mücib harekât-ı bâtılada ve 
ba'zıları dahi me'mür olduğu hidmetinde tekâsül ve üzerine mâl etmeyerek 
mesâlih-i ibâdın ta'til tarafına atf-ı licim ve kendiyi muhâfaza kaydına düşüp 
ibâdullahı bâb-ı adâlet-meâbımdan me'yüs eyledikleri hâlde tebeddülâta bâis 
kendileri mi yoksa tarafımızdan mı idrâki olan anlar. Bi'd-defaât sakametden 
adül ve tarik-i müstakime sâlik olsunlar deyü hutüt-ı hümâyünumla tefhim ey- 
ledim mütenebbih olmuyorlar. Kendini muhâfaza eylemek işini şe” ü kanuna 
tatbik ile olur. Zihninde tedârik eylediği mevâd fâsid olduğu hâlde fiile getir- 
mede vaktin müsâadesi olmadığını hissedip hakkı ketm ile üzerine iş almayıp 
mesâlih-i ibâdı ibtâl edenleri nice istihdâm edeyim. Binâenaleyh tebeddülâta 
bâis yine kendileridir. Herkes kendi umürunda hakk u adi üzere takayyüd ve 
maâş-ı mukannene her ne ise mâsarifi ona uydurup ve umürundan (115) hâric 
mevâdda bulunmayanları ve istikametde devâm edenler hakkında devâm u 

sebâtım câridir. Mevlâ-yı müteâl hazretleri umürlarına tevfik u selâmet versin 
âmin.” 

Tevcihât-ı muvakkate kaidesi el-hâletü hazihi tarik-i ilmide câri ise de umü- 
miyyet üzere olmayıp yalnız eshâb-ı menâsıb bir seneden ziyâde durdurulma- 
yarak bi-tariki”s-silsile tebeddülât icrâ olunur ve bu silsile münâsebetiyle mün- 
tehâ-yı rüteb-i ilmiyye olan kazaskerlik râddesine kadar devr-i menâsıb ederek 
erbâb-ı tarik dâluli ve hârici her tarafın ahvâline kesb-i vukuf eylemiş olurlar. 
İntihâ. 


Islâhât der-bâb-ı mâliyye 


Hazine-i Âmire'nin mansüre hazinesiyle birleşdirilerek Mâliyye Nezâreti 
unvânıyla Nâfiz Paşa'ya ihâlesinden sonra hazâince ba'zı ıslâhât sırasında bâb-ı 
defteri aklâmının tebdil-i usül ile hüsn-i inzibâtı hâsıl olmak üzere bâb-ı defte- 
rinin müteferrik aklâm ve ketebesinin münâsibi vechile birbirlerine rabt u ilhâ- 
kı ile müstakil me'mürlar ta'yini muvâfık-ı hâl ü maslahat olacağı cihetle evvel 
emirde mevkufât ile ceride odası birleşdirilerek nezâreti Süleymân Fâik Efen- 
di'ye ve mukataât ve eshâm ile haslar ve baş mukataa ve İstanbul ve mülhakatı 
kalemler mâlikâne odası ketebesiyle bir mahalde olmak üzere mukataât muhâ- 
sebeciliği unvânıyla Neş'et Efendi'ye ve rüznâmçecilik me 'muriyyeti Darbhâne 
zimmet halifesi Şemsi Efendi'ye ve mâliyye muhâsebeciliği mansüre mümeyyi- 
zi İzzet Efendi'ye ve eshâm ve maden kalemleri birleşdirilerek muhâsebeciliği 
Tersâne ebniyesine me'mür ceride nâzırı sâbık Said Efendi'ye mâliyye mektüb- 
culuğu mansüre kisedârı Nüri Efendi'ye, mâliyye kisedârılığı Râşid Efendi'ye, 
küçük rüznâme ve kâğıd-ı birün emâneti ve tarihcilik mansıbları mâliyye tezki- 
reciliğine ilhâkan mutasarrıfı Said Efendi'ye tevcih olundu. 


İhdâs-ı pasaport 


Devlet-i Aliyye tebaasından Avrupa'ya azimet edenler o vakte kadar gide- 
cekleri devlet (116) sefiri tarafından pasaport ki yol tezkiresi almak âdet idi. 
Her devletde câri olduğu misillü Bâbıâli dahi tebaa-i Devlet-i Aliyye'den Avru- 
pa'ya gidecek olanlara Hâriciyye Nezâreti ma'rifetiyle pasaport i'tâsına ve gi- 
deceği devletin sefirine işbu pasaportun ibrâz olunması hususuna karar verile- 
rek keyfiyyet süferâ-yı mevcüdeye resmen ihbâr kılındı. 


İlga-i Dâr-ı Şürâ-yı Hassa 


Sene-i sâbıka mevâddında muharrer olduğu üzere seraskerlikle birleşdirile- 
rek Tophâne ile asâkir-i hassanın feriklik ile idâresi zımnında hassa ferikliğine 
Mirlivâ Tevfik Paşa Tophâne'ye Hacı Ali Paşa ve mansüre feriklerinden Selim 
Paşa Harbiyye Mektebi nezâretine me'mür oldu. Hassa ve mansüre dâirelerin- 
de açılan dâr-ı şürâlar dahi birleşdirilerek Hassa Dâr-ı Şürâsı lağv olunarak va- 
zife ve ketebesi Bâb-ı Seraskeri'ye nakl olundu. Hassa müftisi Şehri Hoca Hâfız 


928 Vak'anüvis Ahmed Lütfi Efendi Tarihi 


Efendi Bâb-ı Seraskeri dâr-ı şürâsına nakl olunup oranın müftisi İsmail Hakkı 
Efendi ile Hassa başkâtibi Sa'di Efendi açıkda kaldı. Mansüre başkâtibi Servet 
Efendi asâkir-i muntazama başkâtibi nâmıyla müceddeden ta'yin kılındı. 

Ahkâm-ı Adliyye ve Dâr-ı Şürâ-yı Bâbıâli ve Seraskeri nâmlarıyla küşâd 
olunan mecâlis-i meşveretin husül-i muvaffakıyyât-ı mütemâdiyyesi tevessü- 
lüyle o esnâda taraf-ı pâdişâhiden mecâlis-i mezkürede nihâde-i bâlâ-hâne-i 
ta'zim ve ihtirâm kılınmak üzere teyemmünen birer mushaf-ı şerif ihdâ buyu- 
rulmuşdur. 


Teşrif-i pâdişâhi be-cânib-i Baruthâne ve mevâdd-ı sâire 


Barut i'mâli hususunda istihsâl-i ma'lümât içün mukaddemâ Avrupa cânibi- 
ne “zâm olunup o esnâda ikmâl-i ma'lâmâtla avdet etmiş olan Barutçu Ovan- 
nes'in ma'lümât-ı müktesebesine tatbikan icrâsma teşebbüs etdiği âsârı muâye- 
ne içün zât-ı pâdişâhi vapur ile Baruthâne cânibine teşrif eylediğinden yapılan 
mahaller ile makineler ve edevât-ı cedideyi yegân yegân muâyene eylediler. 
Barutcubaşının (117) bu vechile ibrâz etmiş olduğu hidmetine mukabi! kendisi- 
ne mücevher nişân ve eniştesi Boğos'a kutu ile beraber familyasının kâffe-i te- 
kâlif-i örfiyyeden muaf olmasına irâde taallukuyla fevkalâde iltifât olundu. 
Mühimmât-ı Harbiyye Nâzırı Ali Necib Bey'e dahi mücevher kutu i'tâ kılındı. 
Vükelâ ve me'mürin ve hademe-i şer'iyye ve ümerâ-yı askeriyye eyyâm-ı mah- 
susada takım takım Baruthâne'ye azimetle saha-i husüle getirilen ihtiraât-ı ce- 
dideyi temâşâ eylediler. 

Barutçu Ovannes'in ber-vech-i muharrer Avrupa'dan avdetle tahkik ve is- 
tihsâl eylediği menâfi'-i sınâiyye sırasında çuka i'mâline dâir takdim etdiği lâ- 
yihada Dersa'âdet'de şimdilik bir çuka fabrikası inşâsıyla âlât ve edevâtının 
Avrupa'dan celbi ve buna muktezi mebâliğin mikdârı gösterilerek evvel-emir- 
de asâkir-i nizâmiyye içün çuka i'mâl olunması ve ileride kesretle meydâna ge- 
tirilimesi müyesser olduğu hâlde elli altmış bin kise kadar mebâliğin derün-i 
memleketde kalmasını ve o münâsebetle pek çok ahâlinin istihdâmıyla taay- 
yüşlerini mücib olacağını beyân ederek egerçi bu kadar masârifin tesviyesine 
hazine-i celilenin vakti olamaz mütâlaasıyla kendisine imtiyâz verilir ise i'mâli- 
ne teşebbüs edeceğini arz u inhâ eylemiş ve serasker ve kapudan paşalar ile 
bi”I-müzâkere kararının istizânı irâde buyurulmuş olduğu hazine-i evrâkda 
mahfüz ba'zı evrâkda mütalaa-güzâr-ı fakir olmuşdur, ilerisi ne oldu bilmem. 

Sene-i sâbıka mevâddında muharrer olduğu üzere Hâriciyye Nezâreti vekâ- 
letle idâre olunmak üzere Reşid Paşa'nın Paris ve Fethi Paşa'nın Londra sefâ- 
retlerine me'müriyyetleri icrâ olunmuş idi. Reşid Paşa'nın Bâbıâli'de bulunma- 
sı Paris'de bulunmasından ziyâde hasbe'I-maslaha devletçe menâfi” ve fevâidi 
müstelzim olacağından Fethi Paşa ibtidâ Londra'ya gidip kraliçenin resm-i te- 
tevvücünü taraf-ı şâhâneden tebrikden sonra Paris'e azimet etmek üzere Paris 
sefâretine me'muriyyeti ve Sârim Efendi'nin Londra sefâretinde ibkası icrâ 
olundu. Aradan bir müddet mürürunda Reşid Paşa'nın hâriciyye nezâreti uh- 
desinde olarak Londra'da bulunmasına devletce lüzüm göründüğünden müs- 


Vak'anüvis Ahmed Lütfi Efendi Turihi -5 929 


teşârı Nüri Efendi hâriciyye nezâretine vekil ve sefâret müsteşârlığına Divân 
Tercümânı Âli Efendi ve sır kitâbeti hidmetine hâriciyye kâtibi Raüf Bey ve Nü- 
ri Efendi'nin diğer me'muriyyeti olan Meclis-i Zirâat riyâseti vekâletine başve- 
kâlet muâvini Kâni Bey ve tercümüânlık (118) vekâletine mütercim-i evvel Saf- 
vet Efendi ve hâriciyye kitâbeti mesâlihine evâmir-i âliye kâtibi Hacı Edhem 
Bey me'mür oldu. 

Bir müddetden sonra Londra sefiri sâbık Sârim Efendi İstanbul'a avdetle 
Dâr-ı Şürâ-yı Bâbıâli'ye a'zâ oldu. O esnâda Avrupa'da bulunan Devlet-i Aliy- 
ye elçilerinin en birinci işleri Mısır meselesinin halline münhasır idi. Bu 
mes'ele içün ol zamân Devlet-i Aliyye ziyâdesiyle mutabassırâne hareket üze- 
re imiş. Bu hareketin netice-i me'mülesi muahharen görülmüş olduğunu vu- 
kuât-ı âtiyye isbât eder. Paris'de Fethi Paşa'dan gelen bir mektübda İngilte- 
re'de o kadar değilse de Fransa'da efkâr-ı umümiyye Mısırlılar tarafına mey- 
yâl ve bu hâli Mehmed Ali Paşa envâ'-i desâyis ile kazanmış olduğu ve yeni 
icâd olunan tüfenk kundağı ve vapur makinesinin nümünesini göndermiş 
idüği muharrerdir. 

İlâve Sârim Efendi'nin Londra'dan gönderdiği muharrerât-ı mahfiyyede 
Mısır Vâlisi Mehmed Ali Paşa'nın Suriye taraflarından açdığı muhârebâtda 
ahâlinin düçâr olduğu felâketlerin müşârünileyhin saltanat-ı seniyyeye karşı 
tutduğu mesleğin derecâtı hakkında Lord Palmerston ile beynlerinde cereyân 
eden mübâhesâtdan bahisle İngiltere devletinin bu bâbda Devlet-i Aliyye'ye 
pek çok gayret ve himmet etmiş olduğu anlaşılmışdır. Tuhafdır ki Suriye ile Mı- 
sır iklimi halkının düçâr oldukları te'addiyyâta insaniyyet nâmıyla İngiltere 
devleti nasıl süküt ediyor kılıklı söylenilen söze Palmerston cevâb olarak İngil- 
tere bütün dünyânın anası babası değil ya varsın onlara Allah acısın demesine 
mukabil Sârim Efendi vâkı'a böyle ama bu mezâlim İngiltere'nin müsâmaha- 
sından neş'et ederek sebebiyyet yine İngiltere'ye tahmil olunur demesine zey- 
len Mehmed Ali Paşa'nın ıslâhı'derdest-i mütâlaa bulunduğunu Palmerston 
ilâve-i makal eylemişdir demişdir. Viyana Sefiri Rifat Bey'in Viyana'dan gön- 
derdiği bir şukkada Meternih ile olan mülâkatında Mehmed Ali Paşa Devlet-i 
Aliyye'ye rızâ-cüyâne hareket etmez ise düvel-i selâse-i müttefika ile beraber 
Rusya devleti dahi müttefikane davranacağını ve Prusya kralı dahi her ne ka- 
dar mevki'-i politikaca münâsebeti yok ise de onun dahi bu bâbda dâire-i ittifa- 
ka dâhil olacağını Meternih ifâde etmiş olduğu inhâ olunmuşdur. 

Mısırlının galeyân-ı efkâr-ı hasmânesi hengâmında her türlü harekât-ı nâ- 
hemvâreye teşebbüs eyledikleri sırada Bağdad'a dahi itale-i dest-i tecâvüz hâ- 
linde bulunduklarını (119) Bağdad'da bulunan İngiltere konsolosunun tahkik 
etmiş olduğunu Dersa'âdet sefiri resmen Bâbıâli'ye bildirmişdir. 

O esnâda Hâfız Paşa ma'iyyetinde tahaşşüd eden asâkir-i vâfiyye ve edilen 
tedârikât-ı ihtiyâtiyyeye karşı Mısırh dahi teşebbüsât-ı lâzimeden hâli olmaz 
idi. Hatta Haleb ve Ayıntab taraflarında açıkdan açığa istihkâmât inşâsı ve Ce- 
bel-i Düruz'da muhârebe icrâsı ile meşgul olduğu sırada İskenderiye'de Fransa 
elçisi cânibinden Bâbıâli'ye tebliğ olunmuşdur. Sözler bunlardır. (Tekasit-i Mıs- 
riyye'nin teehhürü kambiyo maddesinden neş'et etmiş ise de hemen gönderil- 

mek üzere bulunmuş olduğunu ve böyle şeylere asıl sebebiyyet veren Bâbı- 
âl'nin her tarafdan hasmâne nümâyiş hâlinde bulunması olmayıp üzerlerine 
varılmadıkça ihlâl-i âsâyişe Mısırlının niyyeti olmadığını) protesto kılıklı Mısır 
me'muru söylemişdir. 


Tebeddül-i nezâret-i ceride 


Mevkurfâtcılık ile Ceride Nâzırı Süleyman Fâik Efendi o esnâda âzim-i mev- 
kıf-ı ukbâ oldu. Yerine esbak ceride nâzırı Said Efendi ve Said Efendi'nin yerine 
Sa'dullah Efendi eshâm muhâsebecisi oldu. 

İlâve Fâik Efendi esbak mektübi sadr-ı âli meşhür Mecmü'a sahibi ve Sefine- 
tü'r-rüesâ zeylinin müellifidir. Sevdiğini medhden sevmediğini sövmekden çe- 
kinmez sözünü sakınmaz bir zât idi. Elli (1834) tarihindeki tevcihâtda Said 
Efendi'nin halefi olmuş idi. Hasbe'l-kader bu def'a Said Efendi halef oldu. Bâlâ- 
pervâzlığına nazaran ceride nezâretini kendisine hafif görmek lâzım gelir iken 
ne hikmete mebni ise nezâret-i mezküreyi ziyâdesiyle emel eder imiş. Nezâre- 
tin tevcihiyle me'muriyet odasına geldikde o gün nâ-mizâc bulunmağla (nevâl-i 
ârzü meydâna geldi iştihâ gitdi) mısra'ını söyleyerek yerine oturduğu ol vakit 
mesmü'-ı fakirânem olmuşdur. Elli tarihindeki tevcihâtda Fâik Efendi mansıb 
olup kudemâ-yı ricâlden bulunduğu hâlde meğer o tevcihâtda Müsâ Safveti 
Efendi hâcegândan olmuş imiş. Dört sene sonra Fâik Efendi'nin be-tekrâr ceri- 
de nâzırı (120) olduğu tarihde Safveti Efendi'nin evkaf nâzırı bulunmasına pek 
çok hased etmişdir. İntihâ. 

Ahkâm-ı adliyye me'müriyyetinde bulunan zâtların sâir işle iştigalleri câiz 
olmadığından uhdelerinde bulunan me'müriyyetlerden mün'azil oldular. Binâ- 
enaleyh Ziver Efendi'den münhal olan evkaf nezâreti muârefe-i sâbıkası sâika- 
sıyla Darbhâne Müşiri Hasib Efendi'ye paşalık unvânı ile ilhâkan tevcih ve Bâ- 
bıâli'de tezkirecilik hidmetleri birleşdirilerek deâvi muâvini nâmıyla tezkire-i 
sâni İsmail Efendi'ye ve Âtıf Bey'den münhal takvimhâne nezâreti tezkire-i ev- 
vel Recâi Efendi'ye ve Kâni Bey'den münhal duhân gümrüğü emâneti Mâliyye 
Nezâreti'ne ihâle olunmuşdur. 

Ahkâm-ı Adliyye ve Dâr-ı Şürâ-yı Bâbıâli rüesâ ve a'zâsı hakkında ol vakit 
yapılan nizâm şâyân-ı tahsin olduğundan bu mahalle derc olundu. Bi-tevfikihi 
teâlâ zât-ı kudsiyyet-âyât-ı hazret-i şâhânenin an-be-an muvaffak oldukları âsâr-ı 
müceddidâneleri iktizâ-yı âlisince bu def'a dahi ba'zı nizâmât-ı hayriyye sırasın- 
da sâye-i şâhânede kâffe-i vükelâ ve me'mürin-i saltanat-ı seniyyenin istikmâl-i 
refâh ve intiâşları irâdesiyle müstevfi maâşlar tertib ve tahsis buyurulmasıyla bu 
hususa dâir şeref-riz-i sudür u sünüh buyurulan hatt-ı şerif-i şâhânede: 

“Vükelâ ve me'mürin-i saltanat-ı seniyyemize bu vechile müstevfi maâşlar 
tertibinden murâd-ı şâhânemiz şer'an ve dinen ve aklen ve mülken memnü' ve 
muzır olan irtişâ madde-i kerihesinin külliyyen def ü imhâsı ile umür-ı Devlet-i 
Aliyyemizin ve mesâlih-i ibâdın garaz karışdırılmayarak tensik ü rü'yeti ve bu 
cihetle Memâlik-i Mahrüsa-i şâhânemizin istihsâl-i ma'müriyyeti kazayâ-yı nâ- 
fi'asından ibâret olmağla cümle me'murinin vazife-i zimmet-i me'muriyyetile- 

rini iktizâ eden ta'limnâmeler ile beraber her me'mürdan zuhüru muhtemel 
olabilecek cünha ve kabâhat ve tekâsülün derecât-ı mütefâvitesine göre cezâ 
kanunnâmesi tanzim olunmasını dahi mukaddemce irâde etmiş idim. İşte bu 
irtişâ madde-i feciası mücâzât-ı şedideyi icâb edecek şeylerden olmağın hin-i 
müzâkerede bu fıkra dahi dermiyân olunarak cezâ kanunnâmesine derc kılın- 
sın. İşbu ta'limnâmeler ve cezâ kanunnâmesi kararlaşdıkdan sonra artık hiç hâ- 
tır ve gönüle bakılmayarak her kim ve her kangı rütbeden olur ise olsun mücâ- 
zât-ı mukarreresi icrâ olunacağı ve mürteşiyle beraber râşi olanlar dahi te'dib 
kılınacağı ve bu hususun (121) taraf-ı şâhânemizden hafi ve celi tahkik ve ta- 
harrisinden hâli olunmayacağı derkâr olmağla rabbimiz teâlâ cümleyi râh-ı ne- 
cât ü selâmetden ayırmaya âmin. 


İhdâs-ı muâvin-i başvekâlet 


Nezâretler ma'iyyetlerinde müsteşârlar bulunduğu misillü başvekâlet 
ma'iyyetinde dahi erbâb-ı liyâkatden bir muâvin bulunmasına lüzüm görün- 
müş ve Meclis-i Ahkâm-ı Adliyye a'zâsından Mustafa Kâni Bey ind-i şâhânede 
mevsük ve mahrem bulunmuş olduğundan müşârünileyh kariha-i şâhâneden 
başvekil muâvini nasb olundu ve ahkâm-ı adliyye me'muriyyeti uhdesinde ib- 
ka kılındı. 

İlâve Cülüs-ı hümâyüna kadar Kâni Bey Bâbıâli'de istihdâm olunmuşdur. 
Bâbıâli ile saray-ı hümâyün beyninde Kâni Bey vâsıta-i muhâberât idi. 


Tahrir-i emlâk 


Vergi ahzi hakkında mine'I-kadim meşhüd olan ”tisâfın mahvıyla hoşnüdi-i 
ahâli içün süret-i mu'tedile ve muhikkada vergi tahsili esbâbının istihsâline 
devletçe şürü' olunmuş ve birinci'def'a olmak ve ba'dehu ta'mim kılınmak üze- 
re evvel-emirde Hudâvendigâr sancağı ile Gelibolu câniblerinin emlâk ve te- 
mettuât tahririne muktedir me'mürlar intihâb ve ta'yin kılındı ve ba'zı eşyâ ve 
erzâkdan ahz olunan rüsüme-i ihtisâbiyye afv olundu. Tafsili şöyle ki ahâliden 
cibâyet olunan verginin usül-i muttaride ve kaide-i muhikka üzere tevzi” ve 
taksimi ile kimesneye rencide ve te'addi olunmaması ve kâffe-i muhaddesât ve 
hidmet-i mübâşiriyye ve tahsildâriyye ve cerâyim ve mezâlime müteallik cüz'i 
külli bi'I-cümle #tisâfâtın külliyyen mahv u ibtâli ile herkesin hâl ü tahammüle- 
rine göre verginin ta'dil ü tesviyesi ve tevzi ve tahsili lâzım gelen matlâbât-ı 
sahiha-i miriyyeden hiç bir ferdin muâf ve müstesnâ tutulmaması hususlarının 
kaide ittihâzıyla emlâk ü arâzi ve ticâret ve temettuâta nisbetle vakt-i hazara 
mahsus olmak şartıyla ve binde hesâbıyla herkesin hisseleri ber-vech-i hakka- 
niyyet marifet-i şer-i şerif ve erbâb-ı vukuf ma'rifetleriyle tefrik ü tevzi” ve re's-i 
(122) sene Mart i'tibâr olunarak sicillâtı mehâkime kayd u imlâ ve her şahsa 
bir senede vereceği verginin mikdârını mübeyyin memhür sened verilerek se- 
nede iki taksit ile istifâ olunup bundan hâric hiç bir nâm ve vesile ile ve angar- 
ya süretiyle kimseye rencide edilmemesi ve herkesin mâl ü menâllerinden hu- 

zür-ı kalble emin olması içün Memâlik-i Mahrüsa'nın her tarafına tahrir me- 
murları ta'yiniyle te'minât verilmesi ve nümüne olmak üzere evvel-emirde Hü- 
dâvendigâr eyâletiyle Gelibolu sancağından tahrire bed” olunması ve erzâk ve 
meyve içün alınan rüsüm-i ihtisâbiyyenin terki ve Vak'a-i Hayriyye akibinde 
zabt-ı muhallefât usülünün lağvı hakkında sâdır olan irâdenin te'kid-i hükmü 
ile fi-mâba'd her nerede olur ise olsun fakir ve gani hiç bir kimsenin taraf-ı mi- 
riden muhallefâtına taarruz olunmaması hususları Ahkâm-ı Adliyye Mecli- 
si'nde bi't-tezekkür mevki'-i icrâya konulmuş ve bu teşebbüsât-ı adliyye key- 
fiyyeti evâmir-i mahsusa ile Memâlik-i Mahrüsa ahâlisine i'lân ve tebşir kılın- 
mışdır. 
İlâve Bu tedbirler Tanzimât-ı hayriyye usülünün mukaddemesi olmuşdur. 


Emânet-i surre 


İşbu elli dört senesi surre emânetine Feshane nâzırı sâbık kapıcıbaşı Süley- 
man Ağa nasb olundu. 


Nakl-i murâfaât be-Bâb-ı Fetvâ 


Bâbıâli'de Başvekâlet ile Dâhiliyye Nezâreti birleşdirilerek arz odası murâ- 
faasının hasbe'ş-şer merci'i olan huzür-ı fetvâ-penâhide rü'yet olunması mü- 
nâsib ve erbâb-ı mesâlih ve hâcâta suhületi mücib olacağından arz odasında 
görülecek da'vâların Bâb-ı Fetvâ-penâhi'de huzür-ı şeyhülislâmide rü'yet olun- 
masına ve nizâmi da'vâların me'muru bulunan deâvi nâzırlarının haftada iki 
gün huzür-ı fetvâ-penâhide akd olunan meclis-i terâfu'da mevcüd bulunması- 
na ve Deâvi Nezâreti tarafından fi-mâba'd deâvi-i şeriyye murâfaalarından 
resm nâmıyla bir akçe alınmamasına irâde buyuruldu. (1231 Umür-ı mühim- 
meye müteallik fermânların bâlâlarına Bâbıâli tarafından mesâlih-i ibâda dâir 
emr-i âlilere defter eminleri cânibinden me'mür-ı mahsusları vâsıtasıyla tuğra 
çekdirilir idi. Bu tuğrakeşlik hidmeti bütün bütün defterhâneden kaldırılıp Bâ- 
bıâli'de bir me'mura müstevfi maâş ile bi't-tevdi” harc nâmı ve nâm-ı âherle es- 
hâb-ı mesâlihden para alınmaması irâde buyuruldu. Ol vakit Bâbıâli'de tuğra- 
nüvislik hidmetinde bulunan dâhiliyye kâtibi hulefâsından Hacı Edhem Efendi 
müceddeden maâş ve ma'iyyetine iki nefer kâtib verilerek tuğrakeşlik hidmeti- 
ne me'mür oldu. 


İlga-i Nezâret-i Evkaf-ı Haremeyn ve sâire 


O vakte kadar müstakil nezâret ile idâre olunagelen Haremeyn evkaf-ı şeri- 
fesi dahi Darbhâne Müşiri Hasib Paşa'ya ihâle olunarak mecmü' evkaf nezâteti 
Hasib Paşa'da birleşdi. Açıkda kalan Haremeyn nâzırı sâbık Hacı Edhem Efen- 
di husüle gelecek kesret-i mesâlihin tesviyesi içün Sahib-i ayâr Şevki Efendi 
darbhâne müsteşârı, başkâtib İbrahim Efendi sahib-i ayâr, Vahdi Efendi başkâ- 
tib oldu. . 

Cum'a selâmlıklarından mâ'adâ günlerde şunun bunun rikâb-ı şâhâneye ar- 
zıhâl takdim etmemeleri eshâb-ı hâcâtın merbüt olan mahallere mürâcaatları 
umümen tenbih kılındı. 

Ma'rüzât-ı dâhiliyye odası hulefâsından Nebil Bey'in Bâbıâli Dâr-ı Şürâsı'na 
mukayyid ta'yini cihetiyle yerine hâriciyye mektübi odası sınıf-ı evvel hulefâ- 
sından Mümtâz Efendi ve onun yerine sınıf-ı sânide bulunan Mehmed Râif 
Efendi ve onun yerine mühimme-nüvisândan Mustafa Râif Efendi ta'yin kılındı. 

Tepedelenli Veli Paşazâde Selim Bey Feshane müdiri nasb olundu. Zahire 
nâzırı Hacı Veli Ağa'nın azliyle yerine esbak Bursa mütesellimi Hacı Ahmed 
Ağa zahire nâzırı oldu. (124) 


İlga-ı emânet-i matbah 


Matbah-ı Âmire mesâlihi gümrük emânetine ilhâkan idâre olunagelir idi. 
Gümrük Emini Tâhir Bey'in gümrükçe olan meşâgili matbahın bizzât idâresine 
mâni' olduğundan ve vâridât ve masârifi ise Darbhâne'ye âid bulunduğundan 
emânet-i mezkürenin lağvıyla Matbah-ı Âmire idâresi darbhâne nezâretine 
ihâle olundu. 


Zuhür-ı karantina 


İlel-i sâriyyeden muhâfaza içün usül-i tahaffuziyyeye dikkat olunması şer'an 
ve aklen mücâz olduğuna dâir o esnâda Dâr-ı Şürâ-yı Bâbıâli'de bulunan ulemâ-i 
izâm taraflarından beyân olunan fetvâ-yı şerife mücibince Devlet-i Aliyye'de 
karantina usül -i sıhhiyyesinin icrâsına teşebbüs olundu. Karantina dedikleri 
şey âdât-ı Frengiyyeden olduğundan ehl-i İslâm indinde buna ri'âyet câiz olma- 
dığı gibi o esnâda beyne'n-nâs tekevvün eden tefevvühâta karşı edille-i şeriyye 
ve akliyye ile usül -i sıhhiyyenin cevâzını isbât makamında Takvim-i Vekayi'in 
164. defasında mufassal bir bend neşriyle halkın zehâbı tashih edilmişdir. 

Karantina usülünün icrâsına teşebbüs olunduğu sırada merâci'-i şeriyyesi- 
ne sudürdan Es'ad Efendi ve umür-ı tıbbiyyesine Abdülhak Efendi ve mesâlih-i 
nizâmiyyesine Mansüre Feriki Nâmık Paşa me'mür oldu. Bunun içün Viyana 
tarafından birkaç me'mürin-i ecnebiyye celb olundu. Abdülhak Molla'nın Ana- 
dolu kazaskerliğiyle iştigali bu maslahata devâmına mâni” olup Viyana'dan ge- 
tirilen me'mürlar karantinanın mevâdd-ı tıbbiyye ve hikemiyyesini müzâkere 
ve icrâya kâfi olduğundan Abdülhak Efendi'nin bu işden afvıyla tesviye-i mas- 
lahat Es'ad Efendi ile Nâmık Paşa'ya tefviz olundu. 

Karantina içün teşkil olunan cem'iyyete “Medlis-i Sıhhiyye” tesmiye kılındı. 
Bir müddet mürürunda Es'ad Efendi ile Nâmık Paşa dahi ikmâl-i maslahatla in- 
fisâl ederek İzmir Muhassılı Dede Ağa'ya feriklik rütbesi ve Hıfzi lakabı verile- 
rek karantina nezâreti tevcih ve Gümrük (125) Emini Tâhir Bey'in mahdümu 
Hüseyin Bey'e ıstabl-ı âmire müdirliği pâyesiyle İzmir muhassıllığı ihâle kılındı. 

İlâve Cenâb-ı hak kâffe-i bilâdı masün buyursun. Kolera nâmıyla o esnâda 
zuhür eden illet-i mühlikeden tahaffuz içün karantina usülüne tevfikan ri'âyeti 

lâzım gelen harekât-ı tıbbiyyeye dâir Hekimbaşı Behcet Efendi ma'rifetiyle ka- 
leme alınan risâlenin birkaçınm nüshası Matbaa-i Âmire'de tab” ile umüm asâ- 
kire ve ahâliye meccânen taksim olundu. Karadeniz'den gelen gemiler içün Bü- 
yük Liman ile Boğaziçi'nde İstinye körfezinde Mısır kethüdâsı Kâmilizâde Na- 
zif Bey ma'rifetiyle müceddeden inşâ olunan karantina mahallerinde illet-i 
mezkürenin zevâline kadar onar gün karantina bekletdirildi. 


Rüteb-i ilmiyye ve kalemiyye ve askeriyyeye dâir teşrifât-ı cedide 


Rütbe-i ülâyı hâiz olanlar bâlâda beyân olunduğu vechile vezâret ve müşir- 
lik ile muanven olmuşlar idi. Rütbe-i ülâ râddesinde menâsıb kalmadığından 
yeniden rüsümr-ı teşrifât tertib olundu. Defter budur: 

Rütbe-i ülâ: 

Haremeynr-i şerifeyn nezâreti 

Divân-ı deâvi nezâreti 

Harbiyye nezâreti | 

Defter emâneti 

Masârifât nezâreti 

Dâhiliyye ve Bahriyye müsteşârlıkları 

Hâriciyye müsteşârlığı 

Mâliyye ve Darbhâne müsteşârlıkları 

Rütbe-i sâniye: 

Zahire nezâreti 

İhtisâb nezâreti 

Takvim-i Vekayi” nezâreti 

Gümrük emâneti 

Evâmir-i aliyye kitâbeti 

Teşrifâtcılık me'muriyyeti 

Ma'rüzât-ı dâhiliyye kitâbeti 

Dâhiliyye mektübculuğu 

Hâriciyye mektübculuğu 

Mâliyye mektübculuğu 

Divân-ı Hümâyün tercümânlığı 

Ceride muhâsebeciliği 

Eshâm muhâsebeciliği 

Mukataât muhâsebeciliği 

Rüznâmçecilik 

Mâliyye muhâsebeciliği 

Evkâf muhâsebeciliği (126) 


Rütbe-i sâlise: 

Ser-etibbâ-yı şehriyâri 
Tophâne müdirliği 

Asâkir-i muntazama kitâbeti 

Dâhiliyye kitâbeti 
Hâriciyye kitâbeti 
Evâmir-i mâliyye kitâbeti 
Deâvi muâvinliği 
Haremeyn tercümânlığı 
Cizye ve zecriyye muhassıllıkları 
Ebniye-i hassa müdirliği 
Feshâne müdirliği 


Rüteb-i mezkürenin merâtib-i ilmiyye ve seyfiyye ile derecât-ı mütesâviyesi 
tertibi: 

Sadâret-i Rumeli ve Anadolu, feriklik, rütbe-i ülâ. 

İstanbul pâyesi, mirlivâlık, rütbe-i sâniye. 

Haremeyn pâyesi, miralaylık, rütbe-i sâlise. 

Bilâd-ı erbaa ve mahrec rütbesinde bulunan mevâli, kaim-makam ve alay 
emini ve kapıcıbaşı ve rütbe-i râbia. 

Müderrisin, binbaşılık, hâcegânlık. 

Dâr-ı Şürâ-yı Bâbıâli a'zâ-yı fihâmından Erzurum müşiri sâbık Es'ad Pa- 
şa'nın rüfekasına etdiği tekebbürâne muâmelesinden ve sâir evzâ vü hârekât-ı 
müstebidânesinden dolayı infisâli vuku” buldu. Dilediği mahalde ikamet et- 
mek üzere müstevfi maâş tahsis kılındı. 

ilâve Müşârünileyh vüfür-ı vakar u azamet ve şi'r ü inşâ ve ilm ü hüner ü 
ma'rifet ile şehir vezir-i bi-nazir idi. Resm-i teşrifâta ri'âyetde müfritâne ha- 
reketi beyne'n-nâs mütevâtirdir. Kibr ü azametine müteallik hakkında isnâd 
olunan hikâyelerin çoğu asılsızdır. Müşârünileyhin azline sebeb olarak gös- 
terilen maddelerde mübâlağa olmak gerek ise de öteden beri mehâfil-i uze- 
mâ ve küberâda hikâye olunan ahvâl-i vakariyyesi ile kulaklar dolmuş oldu- 
Bundan ve çokdan beridir İstanbul'da bulunmadığından kendisini görenler 
velev ki fevkalâde tevâzu' ve nezâket izhâr etmiş olsa bile her vaz”ını kibr ü 
azamete hami ederler idi. Bu yolda olan etvâr u ahlâkın birinci hasmı ve ol 
vaktin en mukbil ü makbülü olan Hâriciyye Nâzırı Reşid Paşa işbu icrâyı 
icâd eylemişdir. Es'ad Paşa merhüm aşağılarda terceme-i hâlinde tafsil (127) 
olunacağı vechile bulunduğu bunca menâsıb ve me'müriyyetlerde gayet 
müstakimâne hareket ve adâlet ve hakkaniyyet ile mevsüf bir zât idi. Rah- 


. metullahi aleyh. 


Balya ma'denine merbüt Gönen kazasma muzâf Murâd karyesi civârında 
birtakım Dekyanus altınlarını bulan Süleyman ve İmamoğlu nâm kimesneleri 
Ma'den Emini Ya'kub Bey darb u tazyik eylemiş ise de yedlerinde bulunan yüz 
otuz yedi adedden mâ'adâsı zâhire çıkarılamamış olduğunu beyân ile li-ecli”1- 
istintâk kayd u bend ile merkumları İstanbul'a göndermişdir. Keyfiyyet 
ma'lüm-ı hazret-i pâdişâhi oldukda bu misillü te'addiyâtın hiçbir tarafda fimâ- 
ba'd vuku'a getirilmemesi ve bu altınların bedellerinin tamamen merkumlara 
itâsıyla zerre kadar kimesneye rencide edilmeyip belki teşvikat-ı icâbiyye ile 
taltif edilmesi içün umüm vilâyâta evâmir-i şedide irsâli ve ber-vech-i muhar- 

rer merkumların buldukları altınların tamamen bedelleri verilerek ve gönülleri 
alınarak mutayyiben memleketlerine /âdeleriyle Ya'kub Bey'e tevbihnâme 
gönderilmesi irâde buyurulmuşdur. 


İhdâs-ı Meclis-i Ziraat ve Ticaret 


Ma'müriyyet-i mülkiyyenin en esâslı şeylerinden olan ziraat ve ticaret ve 
snaatin Memâlik-i Mahrüsa'da te'sis ü icrâsı esbâbımın müzâkeresi zımnında 
Bâbıâli'de Hâriciyye Nâzırı Reşid Paşa'nın nezâretinde ziraat ve sınaat namıy- 
la meclis-i mahsus teşkil olundu. O meclise Hâriciyye Müsteşârı Enveri Efendi 
reis ve erbâb-ı ma'lümâtdan beş a'zâ ta'yin kılındı. Bu meclis filâhat ve ziraat 
ve ticaret ve sanâyi” ve hirfetin tervici mütâlaa ve müzâkeresi ile muvâzene-i 
esbâb-ı lâzimesine hasr-ı efkâr ve mesâil-i mebhüsenin tahkik ü istikmâli zım- 
nında hâricen ve dâhilen erbâb-ı fenn ü ma'lümât ile muhâbere ve istifâde et- 
mek vazifesini hâiz idi. Ba'de bu'din bu meclise Umür-ı Nâfi'a Meclisi tesmiye 
kılındı. Meclisin tercüme umüruna Tercüme Odası hulefâsından Fuâd Efendi 
ve kitâbetine hâriciyye kalemi hulefâsından Tevfik Efendi me'mür oldu. (128) 


Itlak-ı Emin Efendi 


Mukaddemâ Kütahya'ya ve ba'dehu Dimetoka'ya ikame kılınmış olan Pertev 
Paşa birâderi Emin Efendi o esnâda afv u ıtlak ile İstanbul'a götürülmüşdür. 

Fransa tüccârından olup Devlet-i Aliyye hidmetinde emeği sebkat etmiş 
olan Alyon bâzergâna murassa' nişân-ı iftihâr verildi. 


Me'müriyyet-i Nâfi” Efendi be-müsteşâri-i seraskeri ve sâire 


Evâmir-i âliyye kâtibi ki Beylikçi Nâfi” Efendi Bâb-ı Seraskeri'de serasker 
müsteşârı nasb olundu. Yerine hâriciyye kâtibi Edhem Efendi ve onun yerine 
ma'rüzât-ı hâriciyye hulefâsından Nedim Efendi ve Nedim Efendi'nin yerine 
Sâib Bey ta'yin kılındı. 

Aydın eyâleti müşirliği uhdesinde bulunan Fethi Paşa'nın Paris sefâretine 
me'müriyyeti cihetiyle Aydın eyâleti kapudan-ı sâbık Tâhir Paşa'ya tevcih 
olundu. Ankara ferikliği ile Kayseriyye ve Bozok sancakları mutasarrıfı Yusuf 
Paşa'nın münâfi-i rıza-yı âli hâl ü hareketi vuku'una mebni azliyle yerine Ferik 
Bosnalı Osman Paşa ta'yin olundu. 

Trablusgarb vâlisi Hasan Paşa'nın idâre-i memleket ve temşiyet-i mesâlih-i 
ibâdı rü'yetçe görülen rehâvet ve tekâsülü azlini icâb ederek yerine Şehrizor 
vâlisi Aşkar Paşa Trablusgarb vâlisi nasb olundu. 

Karantina usülü üzere sokaklarda ötede beride mâni'-i sıhhat olan şeylerin 
bulunmasına ale'd-devâm dikkat ve ihtimâm lâzım geleceği cihetle İstanbul ile 
Bilâd-ı Selâse'nin tanzifâtına sarfı muktezi görünen mebâliğin süpüründü pa- 
rası nâmıyla herkesin hâline göre mâh-be-mâh ahâliden bir mikdâr vergi tahsi- 
line teşebbüs olunmuş ise de ahâli-i İstanbul işbu akçenin #tâsında düçâr-ı us- 

ret oldukları mesmü'-ı pâdişâhi oldukda bu masârifin diğer süretle tesviyesine 
bakılmak üzere külliyyen afvı irâde ve keyfiyyet mahallât ahâlisine tebşir ve 
işâat kılındı. (129) Ser-etibbâ-i şehriyâri Ahmed Necib Efendi'nin azliyle yerine 
selefi Abdülhak Molla halef ki sâniyen hekimbaşı nasb olundu. 

Devlet-i Aliyye'de fenn-i tebâbetin tervici içün Tıbbiyye Mektebi'nin tet- 
müm-i levâzım-i tahsiliyyesi zımnında Avrupa'dan mahsus muallimler getirile- 
rek Tıbbiyye Mektebi'nin her türlü levâzım-i tahsiliyyesine masrüf olan him- 
met-i devlet bâis-i şükrâni-i umnüm-ı millet olmuşdur. Galata Sarayı mekteb-i 
tıbbiyye vaz'iyyetine kalb ü tahvil olunarak Tıbbiyye Mektebi ittihâz kılındı. 
Yevm-i küşâdında mahsusan teşrif-i şâhâne vuku'uyla muallimin ve talebe ve 
me'mürin-i mevcüde taltif ve fünün-ı tıbbiyyenin derece-i vücüb-ı tahsili ve er- 
bâbının nâil olacakları kadr ü itibârın tafsili ile ba'zı teşvikat ve tergibâta dâir 
güzel bir nutk-ı âli irâdıyla sevâmi'-i huzzâr teşnif olundu. 

Dersa'âdet'de Cağaloğlu Çiftesaraylarında mülkiyye nâzırı dâiresi olmak 
üzere Pertev Paşa merhüm içün müceddeden yapılan konak dahi Pertev Paşa 
hakkında bir nev'i seyyie addiyle makarr-ı hanedân-ı saltanat olduğundan Per- 
tev Paşa'nın halefi ve sebeb-i perişâni ve telefi olanlar bu yüzden dahi riyâkârâ- 
ne hareketle konakda ikametinin muhill-i âdâb-ı ubüdiyyet olacağını dermiyân 
etmiş idi. Binâenaleyh ehluhu fi mahalluhu menzilesince hemşire-i hazret-i pâ- 
dişâhi Esmâ Sultan hazretlerine sarây ittihâz olundu. Mukaddemâ dâhiliyye ve. 
hâriciyye nezâretlerine mahsus iki konak tanzimi ile bu nezâretlerin nâzırları 
dâimâ konaklarında bulunup yalnız müsteşârları Bâbıâli'de bulunmasına karar 
verilmiş idi. O esnâda Âkif Paşa kalemiyle mâbeyn-i hümâyüna gönderilen 
tezkirede tafsilât olmağla ve kumaşhca kaleme alınmağla sureti 9 numero ile 
zeyi-i kitâbda mündericdir. 


Taltif 


Mâliyye Nâzırı Nâfiz Paşazâde Latif Bey ile Hâriciyye Müsteşârı Nuri Efen- 
di dâmâdı Sâib Bey'in o esnâda velime cem'iyyetleri vuku'uyla taraf-ı pâdişâ- 
hiden damad ve gelinlere mücevher hediyeler ihsân buyurulmuşdur. 

İşbu ellidört senesine kadar Devlet-i Aliyye'de mu'âyede resmleri bayram 
namâzmdan evvel icrâ olunup salâvat-i iyd edâ olundukdan sonra erbâb-ı 
mu'âyede mahallerine mu'âvede (1301 etmek âdet-i kadime idi. Bu âdetin icrâsı 
içün kış günleri namâz vaktine kadar mu'âyede geceden icrâ olunup bitinceye 
kadar reh-i râst-ı şâhâneye dizilen asâkir ve zâbitân ve ümerânın yaş ve soğuk- 
larda kalmalarını ve mevsim-i sayfda ise gecenin vüs'atsizliğinden semtleri 
uzak olanların nısfü'l-leylde fenerlerle yola çıkmaları gibi suübetleri mücib ol- 
duğundan teshilen li"I-maslaha o seneden sonra mu'âyedenin namazdan sonra 
göz göre icrâsma karar verildi. 


Tebeddül-i müsteşâri-i dahiliyye ve sâire 


Dahiliyye müsteşârı Sekbânbaşızâde Şerif Bey düçâr olduğu illetden kurtu- 

lamayıp genç iken o esnâda vefât etmekle yerine sâbık Londra sefiri olup Dâr-ı 
Şürâ-yı Bâbıâli a'zâsından olan Sârim Efendi dâhiliyye müsteşârı oldu. 

Kuruçeşme'de yapılmakda olan sultan sarayı bi-kazaihi teâlâ muhterik ol- 
du. Onun yerine Arnavudköyü'nde hâli durmakda olan saray tahsis kılındı. 

Hâriciyye Nâzırı Reşid Paşa'nın Londra'dan Bâbıâli'ye gönderdiği ba'zı 
muharrerât-ı hafiyyesinde o aralık Mehmed Ali Paşa'nın vefâtı havâdisi gaze- 
telerde görülmüş ve Reşid Paşa'nın Avrupa'da ikametinin sebeb-i aslisi Mısırlı 
tarafından meclüb olan ahâli ve ministroların Devlet-i Aliyye'ye meyi etdiril- 
mesi kaziyyesinden ibâret bulunmuş ve Rusya donanması Hünkâr İskelesi'ne 
geldiği vakit sebât gösterilmiş olsa idi Mısır meselesi o kadar müsâadeli tutul- 
maz imiş gibi Rusya'nın Londra'da mukim sefiri ile ba'zı müzâkerât sebkat et- 
miş ve İngiltere ile Devlet-i Aliyye beyninde akd olunan ticâret mu'âhedesinin 
politikaca husüle gelen menâfi'inden ve Avrupa'da hüsn-i tesirinden bahs 
olunmuş olduğu muharrerdir. 


Vürüd-ı sefir-i Belçika 


Belçika devleti tarafından orta elçilik unvânıyla vürüd eden sefirin icrâ-yı 
resm-i hoş-âmedisi içün Tercüme Odası mütercim-i evveli Safvet Efendi Bü- 
yükdere'de (1311 elçinin sefarethânesine Bâbıâli tarafından gönderilmişdir. El- 
çinin vürüdu ticâret mu'âhedesi akdi içün imiş. 

İlâve Müşârünileyh Safvet Efendi sene-i tahririyyemiz olan işbu doksan beş 
(1878) senesi sadr-ı a'zam bulunan Safvet Paşa hazretleridir. 

Beyoğlu'nda Ağa Câmii civârmda İslâm hanelerini isticâr eden milel-i gayri 
müslimenin ihrâcıyla fi-mâba'd İslâm mahallesinde diğer milletlerin iskânı 
men olunmuşdur. 


Tahsis-i maâş be-me'mürin 


Elli dört sene-i hicriyyesine kadar kâffe-i me'mürin ve ketebenin mâliyye hazi- 
nesi tarafından muhassas maâşları olmayıp büyük me'mürlar taşra vâli ve 
me'mürlarının senede bir defa boğça-bahâ nâmıyla gönderdikleri şeyler teşrifât-ı 
kadime vechile verilegelen atiyye ve mevkuflar ile ve sâir me'mürin ve hademe ve 
ketebe harc-ı aklâm ve eshâb-ı mesâlihden aldıkları ücret-i evrâk ve i'lâm ile taay- 
yüş ederler ve Divân-ı Hümâyün kalemi gibi ba'zı mahâl me'mürları zeâmet hâsı- 
lâtıyla geçinirler idi. Vak'a-i Hayriyye'den sonra Devlet-i Aliyye'nin idâre-i dâhi- 
liyye ve hâriciyye ve askeriyye ve mâliyyesi başka süretle görülmeye başlamış ve 
ekser nizâmât ve ıslâhâta teşebbüs kılınmış ise de askeriden mâ'adâ me'mürin ve 
ketebenin idâre-i intiâşiyyeleri usülü eski hâlde kalmış idi. Muhassenât-ı asriyye- 
den olmak ve hademe ve me'mürin-i Devlet-i Aliyye emr-i taayyüşünde mutma'- 
inü”İ-bâl olarak bulundukları hidmetleri vakt ü zamanında rü'yet ve tesviye ile er- 
bâb-ı maslahatdan para almamak üzere sunüf-ı me'mürin ve ketebeye elli üç 
(1838) Martından İtibâren mâliyye hazinesinden maâşlar tahsis kılındı. Buna dâir 
me'mürine yazılan evâmirnâmenin bir sureti zeyl-i kitâbda muharrerdir. 

Tecrübe 


Vâkı'a hademe ve me'mürinin muvazzaf olmalarında idâre-i taayyüşleri 
içün düşünceleri kalmayıp nakdine-i sa'y u gayretlerini umür-ı me'mureleri- 
ne sarf u hasr etmeleri lâzım gelir. Ma'mâfih tabâyi'in ihtilâfı ve ba'zı 
me'mürinin hususât ve huzüzât-ı nefsiyye (132) ve şahsiyyeye i/tilâfı cihetiy- 
le bi”l-aks mesâlih-i ibâd u bilâd ukde-i te'hir ve müsâmahaya düçâr olmağla 
ve maâşlar tabiatıyla işlediğinden bir günde görülecek maslahat nice müd- 
detler sürüncemede kalmaya başladı. Me'mürinin devâmı içün zarüri jurnal 
tutulmağa ve devâm etmeyen me'mürların maâşlarından yevmü/I-kıst hesâ- 
bıyla kat' edilmek tekellüfüne ve vezâif-i me'mürin içün kanunnâmeler ve 
nizâmlar tanzimine ihtiyâc messetdi. Ba'zı devâirde ise rü'yet-i mesâlih yal- 
nız saika-i hamiyyete bırakıldı. Erbâb-ı mesâlih bir kayıd çıkartmak ve bir 
emirnâme tahsil etmek içün haftalarca divânhânelerde sürünmekde ve han 
köşelerinde kalmaya mecbür oldu. Elhâsıl hem hazine-i devlet hem de er- 
bâb-ı maslahat mutazarrır oldu. Hele ol vakit evkaf ve şehremâneti dâireleri- 
ne düşen işlere rabbim imdâd eyleye, bir gün gidilir mukayyid gelmedi, erte- 
si gün sorulur yarın değil öbür gün gel cevâbı alınır, o gün gelinip suâl olun- 
dukda acezeden bir âdem ise acelen ne yavaş yavaş denir. Ve helümme cerrâ. 
Böylelikle imrâr-ı vakt olunarak nihâyet hademe ve uşaklardan ve odacılâr- 
dan bir vâsıtaya bir mikdâr para va'diyle işini gördürmek hayli iş bilmeye 
mutavakkıf olur. 

Şu tafsilâtı vermekden garaz tavzif tarafdârı bulunmadığıma hami buyurul- 
masın. Bu bir kaide-i sâlimedir ki bunsuz hiçbir idâre mümkin değildir. O vak- 
te kadar me'murinin vezâif-i mahsusaları mazbüt defâtir-i resmiyye olmayıp 
maâşa bedel diğer süretle vazifeleri var idi ise de muayyen ve muhassas olma- 
dığından işleyenler yaşarlar işlemeyenler ücretden mahrüm olurlar idi. Ba'de't- 
tavzif bu hal bertaraf olarak me'murinin çoğu hidemât-ı mevkülelerinin tesvi- 
ye ve rü'yetini sâika-i tabiata bırakdılar. Binâenaleyh her nev'i me'mürin içün 
mes'üliyyet-i vezâifi ta'yinine ve icâb-ı vakt ü hâle göre ara sıra maâşların dere- 
cât-ı kâfiyyeye iblâğına ihtiyâc göründü. Bununla beraber devletçe zuhür eden 
ahvâl-i fevkalâdeden nâşi hâsıl olan galâ ve nakid mukabili alınan kavâimin 
adem-i takarrür fiyâtıyla beraber maâşların tedâhülü erbâb-ı vezâifi düçâr-ı 
fakr u anâ' eylemiştir. İntihâ. (1331 


Zamime-i uhrâ 


Asâkir-i nizâmiyyenin hin-i tertibinde tanzim olunan kanunnâme mücibin- 
ce neferâtdan seraskere kadar sunüf-ı askeriyyeye maâşlar ve ta'yinler tahsis 
olunmuş idi. Buna dâir ol vakit huzür-ı hazret-i Mahmüd Hani'ye arz u takdim 
olunan ma'rüzâtın birinde serasker bulunan zâtın muhâfaza-i vak' u i'tibârı ve 
idâre-i dâire ve masârifi içün lâ-akal şehriyye muhtâc olduğu altmış yetmiş bin 
kuruş mağşının senevisi şu kadar eder, buna karşılık tedâriki hazinece mümkin 
olmadığından Hüdâvendigâr, Kocaeli sancakları kemâ-fi's-sâbık uhde-i seras- 

keride bi”i-ibka bunların avâid ve semerâtı ile idâre olunması istizânına dâir sâ- 
dır olan hatt-ı hümâyün suretidir: 

“Benim vezirim 

Ocağ-ı mülganın ağalarına mukaddemâ meygedelerden ve sâireden bir ta- 
kım âidât ve tayyârât gösterilmiş ise de bu makule muzahrafâtın ahzi serasker-i 
müşârünileyhe (serasker Ağa Hüseyin Paşa idi) teklif olunsa kabül etmeyeceği 
zâhir olmağla müşârünileyh din ü Devlet-i Aliyyem uğurunda cân u baş fedâ 
ederek ne güne sa'y u gayret eylediği ve hidmet ü sadâkati ma'lüm-ı hümâyü- 
num olmağla yalnız uhdesinde olan sancakların hâsılâtıyla bırakılmasını tecviz 
etmem. Matbah masârifi olmak üzere kendiye mâh-be-mâh yirmi beş bin kuruş 
maâş tahsis ve i'tâ olunsun.” 

Hâtıra Besbelli ol vakit eyâlâtın vâridâtı hazineye devr olunmamış olmalı ki 
idârece bu yola gidilmişdir. Yoksa avâid ve semerât nâmlarıyla vülâtın aldıkları 
mebâliğ hakikaten hazinenin vâridâtından bulunduğuna nazaran seraskere ve- 
rilmesi tahmin olunan yetmiş bin kuruşun yirmi beş bin kuruşunu hazine doğ- 
rudan doğruya ve üst yanını bi”1-havâle ifâ etmiş demekdir. İntihâ. 

İstanbul baruthânesinde sergi mahalli üstündeki makineden bi-kazaihi teâlâ 
bir mikdâr barut ateş alıp derhâl mahall-i mezkür münhedim ve ameleden beş 
altı nüfüs mün'adim oldu. Bunların vereselerine maâşlar tahsis kılındı. (134) 

Sene-i sâbıka da Ravza-i Mutahhara'nın kisve-i şerifesi tecdid olunarak Sikke- 
kenbaşı Hâşim Efendi ile mahali-i âlisine irsâl olunmuş idi. O esnâda mümâiley- 
hin avdetiyle kisve-i ülâ İstanbul'a şeref-bahş-ı saâdet-i lâ-yuhsa oldukda evvel 
emirde Hazret-i Halid radiyallahu anhın türbesine getirilerek ibtidâ zât-ı hazret-i 
pâdişâhi şehzâdegân hazerâtıyla ba'de'z-ziyâre tertib olunan alay-ı mahsus ile 
kisve-i şerifenin bir kıt'a-i cihân-bahâsı hırka-i saâdet hademesine teslimen 
ta'viz-i rüüs-i ihtirâm u tebcil ve ma'adâ kıtaât-ı latife sahâri-i müzeyyeneleriyle 
nakalara tahmil olunarak Topkapı caddesinden saray-ı hümâyüna isâl olundu. 

Ertesi günü selâtin-i iffet-âyin ile sâir haremserây muhadderâtı ve vükelâ ve 
me'mürin haremleri ziyâret-i bâ-saâdetiyle iktisâb-ı şeref ü mes'adet eyledikle- 
rinden sonra bi'İ-cümle vükelâ ve dâiyân ve bendegân takım takım gidip en- 
vâr-ı kudsiyye-i ziyâretiyle tenvir-i dide-i mes'adet eylediler. 

Leyâli-i mübârekede İkad olunan kanâdil içün bi'-cümle sunüf-ı bendegân 
ve dâiyâna rütbe ve mansıblarına göre resimler tahsis olundu. Herkesin rütbe 
ve mansıbı bu resimlerle bilinmek içün işbu resimler hâricinde tezyinât olun- 
maması umümen tenbih kılındı. 


Mer”-i ıskat-ı cenin 


Dersa'âdet ve sâir memâlik-i mahrüsanın hiçbir tarafında ıskat-ı cenin fil 
memnü'una kimse tarafından cüret olunmaması hakkında tenbihât-ı şedide ve 
umümiyye icrâ olundu. Şöyle ki teksir-i nüfüs-ı beşeriyyeye mâni” olan 1skat-ı 
cenin hat'iyye-i kebiresi beyne'l-ahâli âdet hükmüne girmiş ve âdi tedâvi içün 
bi-muhâbâ alınıp satılan edviye misillü bu fi'l-i mezmüma bâdi olan ilâclar is- 
penciyar dükkânlarında satılır ve ekser tabib ve ebeler bu habâsete alet olup 


; 

hususiyle bunun içün mahsus karılar bulunur idi. Aklen ve naklen memnü'iy- 
yeti ve mazarratı bedihi olan böyle fi'l-i mezmüma hiçbir tarafda cesâret oluna- 
maması ve mütecâsiri bulunanların mazhar-ı te'dib olacakları Umür-ı Nâfi'a 
Meclisi'nin karar ve ihtârı ile cümleye ilân ve ilâc satan esnâf (1351 ile tabiblere 
ve ebelere âyinlerince yeminler verdirilerek men” ü tahzirine himmet olundu. 


Ferâğ u intikal nizâmı 


Alınıp satılan musakkafât ve sâirenin hin-i ferâ ağında Evkaf Nezâreti tarafın- 
dan mu'temed muhamminler ta'yin ve ebniye müdiri cânibinden me'mür irsâl 
olunarak takdir olunacak bahâdan noksan olanların takrirlerine itibâr ve mülk 
olur ise kezâlik taraf-ı fetvâ-penâhiden kıymet-i hakikiyyesi ba'de't-tahkik izin 
verilmedikçe hiçbir mahkemede mübâyaası icrâ olunmaması usül ittihâz kılındı. 


Nefy-i Edhem Efendi ve İzzet Bey 


Filibe nâzırı hâcegândan Edhem Efendi hakkında rivâyet olunan mezâlim 
ve te'addiyyâtdan başka mazarrat-ı mülkiyyeyi mücib türrehât ve tefevvühâtı 
ve Filibe vücühundan ve müderrisinden İzzet Bey işbu harekât ve tefevvühât- 
da mümâileyhe hempâ ve refik olduğu rehin-i tahkik olmağla mümâileyhümâ 


, İstanbul'a celb ile Dâr-ı Şürâ-yı Bâbıâli”de istintakları bi'l-icrâ rivâyât-ı mesmü- 


ayı mürtekib oldukları sâbit olduğundan o esnâda tanzim olunan cezâ kanun- 
nâmesine tatbikan tariklerinin hakki ile Edhem Efendi Trabzon'a, İzzet Bey Si- 
nob'a nefy ü iclâ kılındı. 

İlâve Mumâileyhümüânın başlarına gelen bu felâket hâlet-i şübbâne sersâm- 
lığından neş'et etmiş bir keyfiyyet olduğu ve söyledikleri söz ise yakın vakitde 
yine kavuklar telebbüs olunacakdır eski usül avdet edecekdir böyle istihrâclar 
vardır ki türrehât idüği ol vakit mesmü'-ı fakirânem olmuşdur. Rabbim cümle- 
yi âfât-ı lisâniyye ve mes'üliyyet-i viçdimiyye ve cismâniyyeden masün buyur- 
sun âmin. 

Sivas Müşiri Hâfız Paşa hazinedârı İshak Ağa'ya kapıcıbaşılık rütbesi verildi. 

İlâve Ağa-yı mümâileyh Kamus mütercimi Âsım Efendi'nin birâderzâdesi 
ve üdebâ-yı (1361 asrın ber-güzidesi İshak Paşa merhümdur ki esbak başvekil 
Kadri Paşa merhümun pederidir. 


İhdâs-ı mekâtib-i rüşdiyye 


Umür-ı Nâfi'a Medisi'nde tezekkür ve mütâlaa olunup mülken ve mille- 
ten vücübu bedihi olan ıslâh ve tanzim-i mekâtib-i sıbyâniyye hakkında kale- 
me alınan lâyiha-i mufassala Dâr-ı Şürâ-yı Bâbıâli'de tedkik ve müzâkere ile 
etfâl-i müsliminin illet-i cehl ü nâdâniden vikayesine lâzım gelen teshilât-ı il- 
miyye ve vesâil-i ta'limiyyeye müteallik ba'zı mevâdd-ı mühimmenin dercü 
ilâvesi ile tanzim olunan mazbata Ahkâm-ı Adliyye Medlisi'nde görülüp ora- 
da dahi mevâdd-ı ma'rüzanın derciyle nizâmât-ı mebhüsesinin hemen mev- 

ki'-i icrâya vaz'ı taraf-ı şâhâneden istizân olundukda sâdır olan hatt-ı hümâ- 
yün suretidir: | 

“Meclis-i Vâlâmızın işbu arzı ve Dâr-ı Şürâ'nın mazbatasıyla müzekkereler 
manzür ve ma'lümum olmuşdur. Bu husüs umür-ı diniyyeden olmağla dinen 
ve mülken envâ'-i fevâidi bâhir ve bedihi olduğundan bi'l-muhâbere istizân 
olunduğu vechile tanzimine bakılmak üzere efendi dâimize ifâde olunarak bu 
madde-i hayriyyeye nâzır nasb u ta'yin kılınmak üzere İmâmzâde Es'ad Efen- 
di'ye Anadolu pâyesi tevcihiyle me'mür kılınsın.” 

İşte en ibtidâ işbu tanzimi hikâye olunan rüşdiyye mekteblerine İmâmzâde 
Es'ad Efendi merhüm nâzır ta'yin kılındı. Mecâlis-i mezkürenin arz etdikleri 
mazbatalar muahharen def'aâtla tasvir ü tahrir ve işâa olunan ve belki bugün- 
kü güne kadar düstürü'l-amel tutulan mekâtib-i rüşdiyye nizâmlarının me'hâz 
ve esâsı denmeye şâyândır. Herşeyin ibtidâ-yı icrâsında temâmiyyet mümkin 
olamamasıyla beraber o vaktin kârdânân-ı maarif-şinâsânının âsâr-ı karâyih-i 
selimelerinden olduğu cihetle şâyân-ı mütâlaa ise de o misillü mufassalâta su- 
tür-ı mecelle-i fakirânem tâb-âver-i isti'âb olamayacağı ma'zeretiyle beraber ol 
vaktin Takvim-i Vekayi' nüshalarında münderic olduğunun erbâbına ihtârıyla 
iktifâ edildi. (137) 


İhtirâk-ı Bâbıâli 


Sene-i hâliye Zilka'desinin beşinci (20 Ocak 1839) Pazar günü seheri Bâbı- 
âli'nin dâhiliyye dâiresi altındaki âhürdan zuhür eden ateş etrâfına sirâyetle it- 
fâsı kabil olamayıp serâpâ muhterik oldu. Mesâlih-i devletin teehhürden vika- 
yesi içün kapının inşâ ve ikmâline kadar Bâb-ı Mâliyye ittihâz olunup muahha- 
ren Mekteb-i İrfân'a tahsisi tasavvur olunan mahalle nakl olunmak üzere Di- 
vân-ı Deâvi Nâzırı Necib Efendi'nin Sultan Bayezid'de Mürekkebciler Kapısı 
karşısında kâin cesim konağına Bâbıâli me'mürları muvakkaten naki olundu. 
Beş on gün ikametden sonra Bâb-ı Mâliyye'nin mümkin mertebe tanzimğât-ı 
mukteziyyesi ikmâl olundukda oraya naki ve muhterik mahallin eskisinden âli 
ve metin olmak üzere inşâsına şürü' olundu. 

Cennet-mekân Sultan Mahmüd Han hazretlerinin akib-i cülüslarında Alem- 
dar Mustafa Paşa vak'asında muhterik olan Bâbıâli ol vakit binâ olunmuş idi. 
Kırk üçde (1827/28) vuku” bulan Hocapaşa harik-i kebirinde dahi muhterik ol- 
du. Kapının inşâsına Sadr-ı a'zam Selim Paşa nezâretiyle birâderi Halil Bey bi- 
nâ emini olmuş idi. Bu defaki ihtirâki ile yirmi üçden beri otuz sene zarfında 
üç defa vuku bulmuş ki her on yılda bir kere muhterik olmuşdur. Şu üç 
defada sarf olunan mebâliğin tâm kârgire sarfı vâki” olsa idi ne âlâ olur idi. 
İkinci ihtirâkinde Selim Paşa'ya Sultan Mahmüd efendimizin gönderdiği hat 
suretidir: “Be-kazaullahi teâlâ muhterik olan Bâbıâlimizin bi-mennihi teâlâ ev- 
vel-baharda inşa olunmasına irâdemiz taalluk ve müstakill-i âherin binâ emâ- 
netine hâcet olmayarak senin nezâretinle yapılmasına bi'l-müşâfehe sana emr ü 
tenbihim sudür eylemiş olduğuna binâen şimdiden kâffe-i malzemesi tedârik 
ve bir me'men mahalde hıfz olunmak üzere şimdilik ceyb-i hümâyünumüuz ha- 

zinesinden ale'l-hesâb olarak beşyüz kise tarafına gönderdim. Ancak senin 
açıkdan me'muriyyetin uymayacağına binâen ebniyenin üzerine birâderin Ha- 
lil Bey'i me'mür edesin.” (1381 


Tevcih-i Eyâlet-i Niş 


Niş muhâfızlığına civâr bulunan ba'zı mahallerin ilhâk ve ilâvesi ile bir eyâ- 
let teşkil olunarak müşirliğine Bahr-i Sefid Boğazı Muhâfızı Ferik Vâsıf Paşa 
müceddeden vezâret rütbesiyle me'mür oldu. Niş muhafızı ve feriki Samakolu 
Husrev Paşa kemâ-fi's-sâbık Niş ferikliğinde bi'l-istihdâm uhdesine ba'zı ma- 
haller ilâve kılındı. Vâsıf Paşa'nın yerine Tophâne Feriki Hacı Ali Paşa ve onun 
yerine Mirlivâ Mustafa Paşa Tophâne'ye me'mür oldu. 

İlâve Bin iki yüz doksan beş (1878) senesi zamanımızda görülen Rumeli'nin 
vukuât ve hadisât-ı müellimesinin esbâb u vesâili daha ol vakit i'dâd olunmağa 
başlamışdır. Elli dört (1838/39) tarihinde Vidin Muhâfızı Hüseyin Paşa ol vakit 
başvekâlet makamına gönderdiği Vidin tüccârından Mehmed Efendi'ye tevdi” 
etdiği tahrirât-ı hafiyyesinde Sırp Beyi Miloş'un vesâit-i hakimâne ile tahkik et- 
diği efkâr ve harekât-ı fâsidânesi Bulgaristan ile Bosna ve Hersek ve Karadağ 
taraflarında urnümen harekât-ı ihtilâliyye zuhüru esbâbım istihzârdan ibâret 
olduğundan müşârünileyh Ağa Hüseyin Paşa zir-i idâresinde bulunan mahal- 
ler me'mürin-i mülkiyye ve redif miralaylarına tenbihât ve ta'limât-ı icâbiyye- 
nin icrâsıyla hâl-i tayakkuzda bulunmaları mahremâne icrâ olunmuş ise de ne- 
zâket ve ehemmiyyet-i maslahata mebni devletçe bunun tedbir-i âciline him- 
met olunması lüzümunu inhâ ve ihtâr eylemişdir. Bu ihtâra mebni olmak gerek 
ki Hüseyin Paşa'nın damadı Vâsıf Paşa'ya Niş eyâleti tevcihiyle devletçe bir 
nev'i tedbir ittihâz olunmuşdur zann olunur. 

O esnâda İngiltere sefiriyle vâki” olan mülâkatda cerr-i kelâmla sıra Miloş 
bahsine geldikde hâriciyye nâzırı tarafından Miloş'un münâsebetsiz hâlde bu- 
lunduğu dermiyân olunmasına cevâben İngiltere'nin Belgrad konsolosu câni- 
binden Lord Palmerston'a yazdığı mektübda Miloş Devlet-i Aliyye'ye itâ'at ve 
rızacüyluk merkezinde ise de Rusyalı tarafından ta'ciz ve ihâfeden hâli olmadı- 
ğını Miloş'un ağzından olarak iş'ârına cevâben Palmerston tarafından Miloş 
Bey metbü'u olan Devlet-i Aliyye'ye sadâkat üzere bulundukça Rusyalıdan 
vesvesesi olamayıp 11391 şâyed Rusyalıdan bir güne taarruz görür ise İngiltere 
devleti tarafından mazhar-ı sahâbet ve himâyet olacağında iştibâh etmemesi- 
nin Miloş'a ifâde olunması Belgrad konsolosuna iş'âr kılındığını sefir-i mümâ- 
ileyh ifâde eylemişdir. 


Me'müriyyet-i ba'zı zevât be-Mecdis-i Nâfi'a 


Nâfi'a Meclisi'nde erbâb-ı dirâyet ve ma'lümâtdan daha birkaç zâtın vücü- 
du muktezi olduğu dermiyân olundukda maârif-mendân-ı müderrisinden Ka- 
sımpaşa Nâibi Ârif Hilmi Efendi ile Paris maslahatgüzârlığından avdet eden 
Ta'lat Efendi ve hâcegândan Edhem Efendi bi”l-intihâb mümâileyhümden Ârif 

Hilmi Efendi müftiliğe ve haftada iki gün bulunmak üzere Edhem Efendi ile 
Talat Efendi a'zâlığa ta'yin kılındılar. 


Kayıkçılara tenbihât 


Boralı ve rüzgârlı havalarda tahammülünden ziyâde Üsküdar ateş kayıkla- 
rıyla sâir kayıkların zinhâr müşteri almamalarına ve hiçbir vakitde yelken aç- 
mamalarına dâir tenbihât-ı şedide icrâ kılındı. 


Mevâdd-ı ilmiyye 


Rumeli Kazaskeri Melek Paşazâde Abdülkadir Bey ile Anadolu Kazaskeri 
Nakibü'l-eşrâf Abdürrahim Efendi'nin müddet-i örfiyyeleri tekmil olmağla Ru- 
meli sadâreti Reisü”I-ulemâ Ârif Bey'e râbian ve Anadolu kazaskerliği Abdül- 
hak Molla'ya ve Halim Molla Efendi'nin İstanbul kazâsı müddeti karin-i hitâm 
olduğundan İstanbul kadılığı def'a-i sâniye olarak Râgıb Bey'e tevcih olundu. 

Ârif Hikmet Bey ile Vak'a-nüvis Es'ad Efendi ve Abdülhak Efendi ve Çerkeşi 
Mehmed Efendi'ye Rumeli, Uryânizâde Aziz Efendi ile İstanbul Kadısı Râgıb 
Bey ve Fındıkzâde İbrahim 1140) Efendi ve Kütahyalızâde Arif Efendi ve Râsih- 
zâde Edhem Efendi'ye Anadolu, Gelenbevizâde Ârif Efendi ile -Ağrıbozi Reşid 
Beyzâde Mehmed Bey ve Dürrizâde Şerif Efendi ve İzzet Beyzâde İffet Bey ve 
Süleyman Beyzâde Kâmil Bey ve Ağrıbozi İsmail Bey ve Paşmakçızâde İbrahim 
Efendi ve İmâm-ı evvel Nuri Efendi ve Kethüdâzâde Ârif Efendi ve Kuyucaklı- 
zâde Âtıf Efendi'ye İstanbul, Azizzâde Zeki Efendi ile Vâlide Kethüdâsızâde 
Münir Bey ve Âşir Efendizâde Tâceddin Efendi ve Antakyalı Said Efendi ve Ev- 
kaf Müftisi Âsaf Bey ve Atâullah Efendizâde Şerif Efendi ve Yahya Beyzâde İs- 
met Bey ve Ahmed Şükri Efendi ve Humsi Râkım Efendi ve Eğinli İbrahim Efen- 
di'ye Mekke-i Mükerreme pâyesi, Hırka-i Şerife Şeyhi Şükri Efendi'ye Mekke-i 
Mükerreme mollalığı ve Harputi Hoca Nu'man Efendi'ye bâ-i'tibâr-ı mahrec Sof- 
ya ve Nâfiz Paşazâde Refi' Molla'ya Galata ve İbrahim Edhem Efendi'ye Kudüs 
ve Muhyizâde Eşref Efendi'ye Haleb ve Cezbizâde Necmeddin Efendi'ye Eyyüb 
ve İmâm-ı sâni İzzet Efendi'ye Yenişehr-i Fenâr kazâları tevcih olunmuşdur. 


Vefeyât-ı ilmiyye 


Anadolu pâyelilerinden Benlizâde Es'ad Efendi ve Mekke pâyelilerinden 
Âşir Efendizâde Bahâeddin Efendi ve Bursa Kadısı Yazıcızâde Edhem Efendi 
ve sâbıkan Haleb Mollası Mustafa Paşazâde Ahmed Bey ve Mekke Mollası Fır- 
ka-i Şerife Şeyhi Şükrullah Efendi ve Medine-i Münevvere Mollası Şumnulu 
Ahmed Efendi, meşâhir-i dersiâmdan Konyalı Hacı Mehmed Efendi ile Mardi- 
ni Mahmüd Efendi ve Eğinli İbrahim Efendi ve mevâliden Mağnisalı Ömer 
Efendi ve Uncuzâde Ni'met Efendi vefat etmişdir. O sene a'yândan Ceride Nâ- 
zırı Süleyman Fâik Efendi vefat etmişdir. (141) 

Mevâdd-ı askeriyye 


Mansüre mirlivâlarından Kürd Mehmed Paşa ile Dâr-ı Şürâ-yı Askeri Reisi 
Tayyâr Paşa ve Haydar Paşa'ya feriklik rütbesi verildi. 

Sinop muhassılı Sirozizâde Mazhar Paşa Sivas Müşiri Hâfız Paşa ordusuna 
me'mür olarak yerine Dâr-ı Şüra-yı Askeri reisi sâbık Hüseyin Paşa Sinop mu- 
hassılı nasb olundu. 

Sivâs Müşiri Hafız Paşa ma'iyyeti zâbitân-ı askeriyyesinden Miralay Bekir 
Bey mirlivâ oldu. Bahriyye miralayı Haydar Bey ile Bağdad miralayı İbrahim 
Bey ve Mühendishâne-i Berriyye hocası Ali Bey'e ve Süvâri miralayı İsmail 
Bey'e livâlık rütbesi verildi. Niş muhafızı sâbık Mirimirân Osman Paşa feriklik 
rütbesiyle Kıbrıs muhassılı oldu. 
lunanlar hakkında ittihâz olunan usüldür. 

Hacc-ı şerif farizasını 1fâ istitâat-ı mâliyyeye mutavakkıf olmağla efrâd ve 
ümerâ-yı askeriyyeden her kim ki bu bâbda ruhsat taleb eder ise bulunduğu 
hâl ve rütbeye göre nisâba mâlik olduğu ve şer'an kendisine hacc-ı şerifin fırsa- 
tı teveccüh eylediği Dâr-ı Şürâ-yı Askeri'ce tebeyyün etmedikçe ruhsat verilme- 
mesi usül ittihâz kılındı. Neferden büyük zâbite kadar hudüd-ı nisâbiyye ber- 
vech-i hakkaniyyet tahdid ve ta'yin olundu. Şöyle ki neferin nisâba mâlikiyyeti 
üç dört bin, yüzbaşı ile mülâzimin yedi bin, kolağasının sekiz bin, binbaşı ile 
alay eminlerinin onbeş, miralayların yirmi beş bin kuruş kudret-i mâliyyeleri 
ruhsat içün şart kılındı. 

İlâve Bu kaide kur'a nizâmından evveldir. Ol vakit askerlik hidmeti ecel gibi 
idi. Ne vakit askerlikden çıkılacağı mechül olduğundan böyle nizâma (142) ih- 
tiyâc görünmüş. Askerin müddet-i hidmeti muvakkat ve muayyen oldukdan 
sonra ümerâ ve zâbitândan mâ'adâ silk-i askeride bulunanlar içün o âdete hâ- 
cet kalmamışdır. Müddetini ikmâlden sonra hacca gitsin, sılasına varsın ruhsa- 
ta ihtiyâc kalmaz. İntihâ. 

Bâb-ı Seraskeri'de Mirlivâ Ali Paşa livâsında Alay Emini Ömer Bey ile Reşid 
Paşa livâsında Binbaşı Mehmed Ağa lisân-âşinâ olmaları cihetiyle Bâb-ı Seraske- 
ride tercüme odasına me'ınür oldular. Ömer Bey'e kaim-makamlık, Mehmed 
Ağa'ya alay eminliği rütbeleri verildi. Bunlardan Ömer Bey meşhür serdâr-ı ek- 
rem müteveffâ Ömer Paşa ve Mehmed Ağa sadr-ı esbak müteveffâ Rüşdi Pa- 
şa'dır. 


Hâtime 


İşbu beşinci cildin dahi huzür-ı hazret-i şâhâneye takdimiyle tab” u temsili 
hakkında şeref-sünüh ve sudür buyurulan irâde-i seniyye-i cenâb-ı pâdişâhi 
nâzım-ı menâzım-ı umür-ı devlet vezir-i maârif-haslet âsaf-ı felâtun-hikmet Sa- 
id Paşa yesserallahu teâlâ mâyeşâ hazretlerinin zamân-ı sâmi-i vekâlet-penâhi- 
lerinde şeref-vuku'uyla kitâb-ı kalb-i dâiyânem mâlâmâl-i sürür-ı sutür-ı nâ- 
mahsur olmuşdur. (144) 

Derün-ı kitâbda hikâye olunan evrâk-ı munzamma süretleridir 
Bilâ-ruhsat mâbeyn-i hümâyüna azimet olunmamasına dâir varaka 


Fi'l-asl mâbeyn-i hümâyün-ı mekârim-meşhün-ı hazret-i şâhâneye vükelâ 
ve ulemâ ve ricâl ve me'mürin-i sâireden bi'İ-istizân kimse âmed şüd etme- 
yerek ve mâbeyn-i hümâyünun usül -i kadimesi vâkı'a dahi bunu icâb ede- 
rek ol vaktin hâlince öylece icrâ olunagelmiş ve lillahi'i-hamd ve'I-minne 
müceddediyyet-i seniyye ve muvaffakiyyet-i aliyye-i hazret-i şâhâne iktizâ- 
sınca her bir mevâd nizâmât-ı müstahseneye konulduğu misillâ işbu mâ- 
beyn-i hümâyün-ı feyz-nümün-ı cenâb-ı mülükâne usülüne dahi hüsn-i ni- 
zâm verilerek vüzerâ-yı izâm ve vükelâ-yı fihâm ve me'mürin-i Devlet-i 
Aliyye-i ebediyyü”I-kıyâmın hasbe'I-icâb ve li-maslahatin iyâb u zehâblarıyla 
ba'zı istizân ve ifâde eylecekleri mevâddı beyân eylemelerine müsâade-i se- 
niyye-i hazret-i şâhâne erzân ve bu makule hususatı rü'yet ve emr ü irâde-i 
seniyyeyi tahrire mübâderet eylemek üzere mâbeyn-i hümâyün kitâbetine 
atüfetlü efendiler hazerâtının me'müriyyetlerine irâde-i aliyye-i mülükâne 
şâyân buyurulmuş ve bu dahi mücerred mesâlih-i seniyye ve her bir mevâd- 
dın vaktiyle mesmü'-ı âli buyurularak mihver-i lâyıkında rü'yet ve icrâsı niy- 
yet-i hayriyyesi zımnında bulunmuş olduğundan bunu herkesin zeri'a-i ter- 
vic-i umür ve vesile-i temşiyet-i âmâl etmemesi lâzimeden iken bir müddet- 
den beri tebrik-i iyd ü kanâdil ve tes'id-i sene-i cedide ve nakl-i hümâyün 
içün erbâb-ı menâsıbın gitdiklerini görerek birtakım işsiz kapıcıbaşı ve hâce- 
gân ve mültezimân ve sarrâfân ve'l-hâsıl bayağı şu bu dahi medâr-ı tervic-i 
merâm emniyyesiyle bi-mübâhâ ve bilâ-istizân mâbeyn-i hümâyüna giderek 
gerek devletlu müşir paşa hazretlerini ve gerek mümâileyhüm efendiler ha- 
zerâtını tasd” ve ta'cize ictisâr etmekde olduklarından mâ'adâ böyle herke- 
sin bilâ-istizân zehâb u iyâbları mâbeyn-i hümâyünun şân-ı âlisine nakiseyi 
(144) mücib olacağından bu hususun dahi bir hüsn-i sureti istihsâl olunmak 
lâzimeden olup hatta zât-ı hazret-i müşiri dahi ekser evkatda civâr-ı mâ- 
beyn-i hümâyünda kâin küçük sâhilhânede ikametle umür-ı me'müre ve me- 
sâlih-i askeriyyeyi orada rü'yet buyurmak üzere me'zün olduklarına binâen 
o makule kesânın mâbeyn-i hümâyüna ve cânib-i müşiriye gitmeleri men'-i 
külli ile men olunup fi-mâba'd vüzerâ-yı izâm ve rütbe-i ülâda bulunan vü- 
kelâ-i fihâm hazerâtıyla rütbe-i sâniye ricâlinden çavuşbaşı ağa evkaf-ı hü- 
mâyün ve Darbhâne-i Âmire ve masârifât ve Tophâne ve mühimmât-ı har- 
biyye ve baruthaneler ve zahire ihtisâb nüzzârı ve haremeyn müdiri gibi me- 
sâlih-i seniyye me'mürları bir ifadeleri vuku'unda bilâ-istizân taraf-ı hazret-i 
müşiriye ve mümâileyhüm efendiler hazerâtına gidip ifâde-i keyfiyyete 
me'zün olmalarına ve tebrik-i iyd ü kanâdil ve nakl-i hümâyünlarda bâlâda 
mezkür kezâlik rütbe-i ülâ menâsıbmda bulunan zevât hazerâtıyla rütbe-i 
sâniye ricâlinin gitmesine ve bunlardan mâ'adâ ma'zülin ve gerek rütbe-i sâ- 
lise ve râbi'a mansıblarmda bulunan ricâlin gidip gelme tekellüfünden vâ- 
reste olmalarına ve'I-hâsıl me'zün olan zevâtdan mâ'adâ hiçbir vakitde bir 
ferdin âmed şüd etmemeleri hususlarına irâde-i katı'a-i hazret-i mülükâne 

şeref-sudür buyurulmuş ve keyfiyyet-i irâde-i seniyye iktizâ edenlerin 
ma'lâmları olarak mücibince harekete dikkat olunmak içün işbu tenbihnâme 
tab” u temsil olunmuşdur. fi 27 M 1251 (25 Mayıs 1835) Pazartesi 


Süret-i hatt-ı hümâyün ki cennet-mekân Sultan Mahmüd Han-ı Gazi 
hazretlerinin evâil-i saltanatlarında şeref-sudür buyurulmuşdur 


“Kaim-makam paşa 

Tersâne-i Âmiremin irâd ve masârifi nedir ve mevcüd edevât der-mahzen 
nedir bilinmek içün suâl olunduğuna mebni ümenâ-yı tersâne vakitlerinden 
terâküm eden esnâf düyünundan gayri nesneyi mukayyed olmayan defteri 
bu def'a sadr-ı a'zam tarafından bi't-tahlis tarafımıza takdim olunup umür-i 
tersâne muttarid değil ise de merbüt (1451 olan vâridâtına nazaran vâkı'a mu- 
hill-i suâl olmağın tersânede olan itlâfât bir mahalde olmadığından başka ter- 
sâne vâridâtının dahli u harcına me'mür ba'zı kesân kendiye tahsis olunan 
maâşına kanâat etmeyip umürundan hâric hususa müdâhale ve gelebe sure- 
tiyle iştirâ olunan eşyâda ve gerek esnâfın parası verilmede mahsus tehire dü- 
çâriyyetle tamam ye's verip nâçâr ba'zı kesâna yanaşmadıkça akçesini kurta- 
ramayıp ve sergi kâtibi tarafından dahi be-tekrâr âzürde ve bu vechile zulm ü 
te'addi olunageldiği ve bu te'addinin nihâyeti ref -i ruk'a-i istirhâm icâb eder 
iken esnâfın sükütu iştirâ olunan eşyânın aynen deftere ziyâde ve fiyâtlarına 
müsâadeden idüği ve bu emr-i mekrüha ümenânın iğmâzı ne ma'nâyadır ve 
tahsis olunan maâşına adem-i kanâatle hiyânete cesâret edenler ism ü şöhret- 
leriyle yakinen ma'lümum olmağla bu makule mürtekibleri bir kerre terbiye 
ve ba'dehu cezâ-yı amelleriyle mücâzât olunacaklarını ifhâm zımnında tersâ- 
ne eminine ekiden tenbih eyleyesin ve encâmı vahim idüğini bildiresin, müte- 
nebbih olmazlar ise bi'n-nefs varır birer birer ahz ve iktizâ eden cezâyı icrâ 
ederim. İşbu hatt-ı hümâyünum'mazmünunu iyice tefhim edesin. fi 19 (boşl 
sene 24 (1809)” 

Yirmi dört tarihinde Rusyalı üzerine sevk olunan ordu-yı hümâyün hakkın- 
da sâdır olan hatt-ı hümâyün dahi şâyeste-i kayd u tahrir olmağla bu mahalle 
derc olundu. 

“Avn u inâyet-i bâri ile ordu-yı hümâyünum mümkin mertebe techiz olu- 
nup bi-mennihi teâlâ azimet eyledi. İmdi edevât-ı seferiyyeden cebehâne 
mevcüdundan itâ olunan eşyâ-yı mütenevvia ne mikdâr idi, orduya ne mik- 
dârı verildi ve elyevm mevcüd nedir ve Mehterhâne'den verilen hıyâm mik- 
dârı kezâlik baruthâneler mevcüdu ve orduya ve mahâll-i sâireye tahsis olun- 
dukdan sonra mevcüd barut-ı siyâh ne mikdârdır ve mevcüd gühercile ve le- 
vâzımât-ı sâirenin tertibâtı var mıdır ve Tophâne'nin levâzımat ve yuvarlak 
ve araba ve sâir mühimmâtın masrüf ve mevcüdu ve hin-i iktizâda bir sefere 
ne mikdâr mühimmât-ı mütenevvia lâzımdır cümlesini tedkik ve taharri ve 
müfredât defterini tarafıma gönderesin. fi 5 Cumadeluhrâ sene 24” (18 Tem- 
muz 1809) (1461 

31. sahifede muharrer dâhiliyye ve hâriciyye nezâretleri unvânına dâir 
mâbeyn-i hümâyün kâtibi Vassâf Efendi tarafından Hâriciyye Nâzırı 
Âkif Paşa'ya gönderilen tezkire suretidir 


Ma'râz-ı çâker-i ahkarlarıdır ki 

Geçende hâk-i pây-i mekârim-ihtivâ-yı veliyyü'n-ni'amânelerine ber-vech-i 
hafi ifâde ve tebşir eylediğim vechile lillahi'I-hamd ve'l-minne me'müriyyet-i 
devletleriyle kethüdâlık mesned-i celilinin ta'birât-ı atikaları ba'dezin lağv ile 
mesned-i celil-i mezküra umür-ı mülkiyye ve hidmet-i âli-i veliyyü'n-ni'amile- 
rine umür-ı hariciyye nezâretleri ta'bir-i dil-peziri icrâsına ve zât-ı devletleriyle 
müşârünileyh kethüdâ bey hazretlerine ve devletlü defterdâr efendilere müşir- 
lik rütbe-i refiası ihsân ve yalnız zât-ı devletleriyle müşârünileyh hazretleri pe- 
derim hazretlerine vâridât-ı kadimelerinden başka bu defa müceddeden on be- 
şer bin guruş maaş inâyet buyurulduğuna ve menşür-ı âliler verilmesine ve sâ- 
ir taltifât ve terfi'âta dâir iktizâ eden mübârek hatt-ı hümâyün-ı kerâmet-nü- 
mün-ı hazret-i şehinşâhi şimdi derdest-i ihsân ve tahrir olarak inşâallahu teâlâ 
bugün Bâbıâli'ye gönderileceğine ve hususât-ı merkumenin vakt-i icrâsma ka- 
dar zât-ı hazret-i sadâret-i uzmâdan ve efendilerimden başka bu keyfiyyete 
ferd-i vâhidin vâkıf olmamak üzere taraf-ı devletlerine ve müşârünileyh pede- 
rim hazretlerine mahsusca iş'ârı emr ü irâde buyurulduğuna ve müşârünileyh 
pederim ile zât-ı devletlerinin ind-i âcizânemde hiç farkı olmayıp gerek müşâ- 
runileyh hazretleri ve gerek efendim kendi pederim olduklarınıza binâen süret-i 
irâde-i seniyye ale'I-acele yalnız hâk-i pây-i devletlerine iş'âr olunmağla bugün 
şimdi Bâbıâli'yi bi't-teşrif hatt-ı hümâyün-ı mezkürun şeref-vürüdunda vakt-i 
icrâsına kadar kimsenin ma'lâmu olmamak üzere ketmi hususuna himmet ve 
cânib-i abidânemi ziver-i teveccühât-ı bende-perverileriyle vâyedâr-ı mübâhât 
ve meserret buyurmaları bâbında ve her hâlde emr ü fermân hazret-i men le- 
hü'l-emrindir. (147) 


24. sahifede muharrer âmedi hulefâsından Şekib Efendi'nin Ağrıboz'dan 
Bâbıâli'ye yazdığı mektüb sureti 


Mesâlih-i me'müre-i çâkerânemin müzâkere-i tesviyesi hâlâ ta'vikat-ı me'lü- 
feden kurtulamayıp bugün yarın ümidiyle imrâr-ı eyyâm olunduğuna kanâat 
etmeyerek bir tarafdan dahi Ağrıboz ve Kızılhisar'da olan ehi-i İslâm'ı günâ- 
gün ezâ vü cefâ ile iz'âc ve tazyike başlamış ve bu hareketlerini günden güne 
artırarak mâmelek-i ehl-i İslâm'ı gözleri önünde fuzülen ahz u zabt sevdâsına 
düşmüş oldukları gereği gibi tebeyyün edip şöyle ki Kızılhisâr kocabaşıları ehl-i 
İslâm'm abâ an ceddin mutasarrıf oldukları çiftlik ve tarlalarının senedlerini 
kendilerinde durmak üzere ba'zı ihâfe ile istihsal etmek ve ehl-i İslâm'dan fevt 
olmuş olan bir kimsenin güyâ terekesi krallarına âid imiş da'vâ-yı bâtılasıyla 
muhallefâtını tahrir eylemek ve esnâ-yı ihtilâlde sen evimi basıp malımı ve fi- 
lan dağda vâki” garda muhtefi olan şu kadar altınımı aldın şimdi onları tama- 
men almayınca seni salıvertmem diye şunu bunu habs ü tevkif etdirmek misil- 

lü hayâl u hâtıra gelmez tezvirâtı icâd eyler envâ'-i renciş ve te'addiyâta ibtidâr 
eyledikleri ahâliden taraf-ı çâkeriye vürüd eden çend nefer kesânın ifâdât-ı sa- 
dâkat-simâtlarından ma'lüm-ı abidânem olduğu anda umür-ı ecnebiyye nâzırı- 
na gidip keyfiyyât-ı mezküre lede'I-beyân bu makule şeylerin birazı sahih ola- 
bilir ise de çoğunun aslı olmamak ihtimâldir, zirâ böyle şeyler bir yerde olmaz 
bu cihetle hakikatine #timâd olunamaz, her ne ise men ü define bakarız şöyle 
yaparız, böyle yaparız, böyle ederiz demesine binâen süküt ile bu sözlerinin se- 
meresine muntazır iken elyevm Ağrıboz'da imâmet etmekde olan gayet müsin 
ü ihtiyâr ve bayağı harekete bi-iktidâr İbrahim Efendi nâm kimsenin paskalya 
günü bir gâvur ak sakalından tutarak haç geçerken sen ayağa kalkmadın diye 
şediden darb ve mecrüh ve yine bir müddetden beri evlâd u ıyâliyle Ağrı- 
boz'da bulunan Divân-ı Hümâyün kalemi ketebesinden Fâizzâde Fâiz Efen- 
di'yi bir Yunani bilâ-sebeb iyice döğerek hasta ve bi-mecâl ve beş altı günden 
sonra biçâre ol zahmdan irtihâl eylediği haberini müte'âkib Papas oğlu bir hâin 
imâm-ı merkumun hânesine (148) girip ırzına dokunmuş olduğundan kendisi 
âgâh olunca bu nedir başıma gelen diye telâş ve teessüf ile evine gitmekde ol- 
duğu hâlde hâin-i mesfür karşısına çıkıp yakasına sarılarak karın da benim hâ- 
nen de benim sen bir daha bu eve girme eğer görürsem elimden kurtulacağın 
yokdur yollu hezeyân etmiş ve Said Efendi dâileri ol hengâmda Ağrıboz'da bu- 
lunmuş olduğundan keyfiyyeti zâbit-i memleket tarafına ihbâr ve imâm-ı mer- 
kumu tesyâr eyledikde kat'â havâle-i sem'-i itibâr etmeyip mazlüm-ı merku- 
mu ol dahi şütüm-i galiz ile şetm ü tard eylemiş ve ba'dehu hâin-i merkum lâ- 
teşbih mahkeme ittihâz etmiş oldukları Dekasteryo dedikleri mahalle giderek 
imâm bana ve ıyâline piştov çekdi demekle kendi kabâhatini basdırıp mazlüm- 
ı merkumu töhmetle çıkararak Dekasteryo'ya avdet etdirmiş ve halbuki hiçbir 
vakitde bir Müslümânın Dekasteryo'ya gitdiğinin misli mesbük olmamak ha- 
sebiyle ne vechile izn vermek mümkin olur ki gidebilsin bâri devletçe fasl u 
hasm-ı müddeâ olunsun diyerek mümâileyh Said Efendi dâileri göndermemek 
istemiş ise de 1sga olunmayarak soltatlar irsâliyle yanından cebren ahz ve niçün 
kendi kendine gelmedi diyerek habs olunmuş olduğunu efendi-i mümâileyh 
dâileri cânib-i çâkeriye yazmış ve o bâbda ahâli tarafından arz-ı mahzar ile 
çend nefer kesân gelerek vuku'-ı maddeyi şifâhen dahi bildirmiş olmağın der- 
hâl umür-ı ecnebiyye nâzırı mümâileyhe varılıp husüs-ı mezbür bi'l-etrâf inhâ 
ve bu güne evza'-ı nâ-sezâdan maksud ve merâm ehl-i İslâm'ı ürküdüp de mâ- 
meleklerinden bi'z-zarüre vaz geçirmek ve din u ırzları uğruna terk etdirmek 
olduğu inbâ olundukda bu keyfiyyetin zuhürundan haberdâr isem de dediği- 
niz kadar bilmez idim vâkı'a acâyib olmuş lâkin imâm efendi niçün Dekaster- 
yo'ya gitmemiş işte bu kabâhatdir. Egerçi biz Müslümânların Dekasteryo'ya 
gitmemeleri içün bir usül vaz' etmek niyyetinde isek de ol dahi ancak alacak 
verecek da'vâlarına münhasırdır. Bu cihetle madamki Dekasteryo'ya çağırılır, 
elbette gitmeli ve gitmez ise daha ziyâde müttehem olur ve Dekasteryo onu 
cebren getirdir buna kral dahi karışamaz her devletde böyledir demekle çünki 
hukuk da'vâlarının Dekasteryo'da görülmesini mukaddemâ teklif etmişler ise 
de kulları râzı olmadığıma mebni ıslâh-ı zâtü'l-beyn suretiyle tarafeyn me'mür- 

ları ma'rifetiyle rü'yet ve tanzimine muvâfakat eder gibi olduklarından şimdi 
onu irâd eylediğine mukabeleten bu dahi bizim din ü şeriatımıza uymaz ve 
ehl-i İslâm'ı (1491 râst gelen döğsün ve haklarında istediklerini yapsın demek 
olur. Acabâ buna Devlet-i Aliyye râzı olur mu ve bu muâmele devletçe yakışır 
mı ve bi”l-farz ehl-i İslâm Dekasteryo'ya gidecek olsun işte evvelâ imâm-ı mer- 
kum zâbite gitmiş ve oradan kovulmuş, daha bir diyecek kalır mı. Sâniyen bu 
gâvur o âdemin evine niçün girmiş onu arayıp sormaksızın sen bu gâvura ve 
ıyâline piştov çekmişsin denilir mi, velev çekmiş olsa öldürdüğü meydânda 
yoğ iken piştov çekmekle habs olunur mu ve bir devlet me'muru yanından zor 
ile âdem alınmak olur mu ve hem bir müfsidin kelâmına inanılır da harekete 
mecâli olmayan seksen yaşında tirid gibi bir âdemden o makule fi'l sâdır olma- 
sı me'mül olunur mu. Kaldı ki merkum £i”I-hakika piştov çekmiş olsa bile “ır- 
zu'l-mü'min kedmuhu” mâ-sadakınca ırzına ihânet edenin ol dahi hakkından 
gelmeye dinen ve şe/an me'mür ve mecbürdur. Belki öldürse hiçbir şey lâzım 
gelmez. Ma'mâfih burada ehl-i İslâm misâfereten ikamet etmekde oldukları 
hâlde haklarında tebaa muâmelesi nasıl olabilir. Eğer nizâm-ı memleket böyle- 
dir denilirse hâtır-ı Devlet-i Aliyye'ye ri'âyet yok mudur ve bunca ehl-i İs- 
lâm'ın bu ana değin maslahatlarını görmemek ve bir cânibden dahi böyle istih- 
karlarına yürümek ahd u şartda var mıdır ve âyâ ileride size mazarratı mücib 
olmaz mı vâdisinde sözler dermiyân olunmağla nefsü'l-emrde ibtidâ eve giren 
gâvurun töhmeti ve ba'dehu imâmın kabâhati aranmak icâb eder iken niçün bu 
dakikaya dikkat olunmamış olduğunu suâl ve iddiâ etmekde hakkınız vardır, 
ben dahi orasını tahkik edeceğim. Ama imâm-ı merkum Dekasteryo'ya gitme- 
sin denilmek olmaz ve zannederim buna Devlet-i Aliyye dahi birşey diyemez. 
Eğer bizim dinimize elvermez ve mutlaka Müslümanlar gitmez der iseniz on- 
lar da burada bir dakika eğlenmesinler cevâbını verdikde böyle ise din veırz 
yolunda fedâ-yı mâmelek etdirmek suretiyle ehl-i İslâm'ı buradan def etmek 
matlâb olduğu anlaşıldı. Gayri nâfile oturup da hakaret ve sefâlet çekecekleri- 
ne diyâr-ı İslâmiyyeye çıkmaları lâzım geldi. Taraf-ı Devlet-i Aliyye'den dahi 
ne irâde buyurulur ise bakalım zemininde rüy-i tehevvür gösterilmiş ise de yi- 
ne cevâb-ı evvelini tekrâr ile gerek misâfir ve gerek mukim her kim olur ise ol- 
sun devletimizin usül ve nizâmını kabül etmez ise durmayıp gitsin böyle elve- 
rir ise ne güzel kelâmıyla lakırdıyı kapadıp kullarına dahi gayri bir söyliyecek 
kalmayarak fakat husüs-ı (1501 mezbür ma'lümları olmak üzere düvel-i selâse 
elçilerine hikâyet ve şikâyet olundukda onlar dahi taaccüb ve istigrabdan baş- 
ka birşey demedikleri ve maslahatın bu vechile tül-i müddet eğlenmesinden ve 
muâmelât-ı vâkı'adan ahâli dahi hakk-ı âcizânemde her türlü sü'-i zan ederek 
ya'ni kulları rabbim etmesin Yunanilerden akçe ve boğça alıp da herkesin işleri- 
ni şimdiye kadar te'hire ve böyle hadiselere bâis olmuşum gibi şeyler azv u ifti- 
râ eyleyerek maazallahu teâlâ bu abd-i kemterlerini lekedâr edecekleri cihetler- 
le kullarına fütür-ı külli ârız olmuş ve ba'dezin burada bi-hüde tavakkufdan ve 
ahâlinin siâyetiyle sonunda mükâfât yerine mücâzât olmakdan ise Dersa'âdet'e 
azimetim hem kendime ve hem maslahata hayırlı olur mütâlaasıyla avdeti ku- 
rup ve egerçi cenâb-ı seniyyü'l-cevânib-i veliyyü'n-ni'amilerinden tahsil-i izn ü 

ruhsat etmeksizin gitdiğim hâlde giriftâr-ı itâb u ukab olacağımı bilirsem de 
Hudâ bilir onu dahi gözüme aldırıp keyfiyyât-ı hâliyeyi bast u temhid ile mü- 
rüruma muktezi pasaport kâğıdının verilmesi istid'âsmı mutazammın bir tak- 
rir yazarak ve ibtidâ Rusya elçisi mümâileyhe bi”-kırâa bu süretde onun dahi 
re'yi tahsil olunarak umür-ı ecnebiyye nâzırına gönderilmiş olmağın nâzır-ı 
mümdâileyh evvelki söylediklerine nedâmetle hayli telâş etmiş ise de yine ol yü- 
zü göstermeyerek kemâkân kullarının merkez-i me'muriyyetimden infisâlim 
bi-icâb ve kendilerinin teenni ve hareketleri mukarin-i meslek-i hakk u savâb 
olmasıyla beraber avdet ve tavakkufda muhayyer bırakırcasına bir kıt'a cevâb- 
nâme irsâl etmiş ve verâsından dahi kral başvekili Ermezirg tarafından bir 
âdem gelip hânesine da'vetle mülâkat istemiş ve cânib-i bendegânemden dahi 
tahriren cevâb itâsıyla irâd eylediği sözleri redd ü ibtâl olmağa meydân kalma- 
mış olduğundan vekil-i mümâileyhin tavr u kelâmına göre şifâhen ona ityân 
olunmak üzere gidildikde nâzır-ı mümâileyh orada hâzır olduğu hâlde vekil-i 
mümâileyh kelâma âgâz ile çâkerlerinin devletleri nezdinden hoşnüdsuzlukla 
müfarekat talebinde olduğumdan pek müteessif ve müteessir olduğunu ve bu 
vechile ric'atim devleteyn beyninde ârzü olunan hüsn-i musâfat ve muâlefeye 
sekte irâsına sebeb-i müstakil olacağını ya'ni beher hâl Devlet-i Aliyye Yunan 
devletine gücenerek bu dahi işlerine elvermeyeceğinden maslahatları bitirmez- 
den evvel kullarını salıvermek müşkil ise de avdete ısrâr eylediğim vakitde zor 
ile tevkif dahi ellerinden gelmediğini açıkdan açığa beyân eylediğine (1511 bi- 
nâen çünki buraları mülâhaza olunuyor, dokuz aydan beri niçün oyalandırıldı 
ve bu bir cesim madde olmayıp şunun bunun mâmelekinden ibâret iken bu de- 
recelerde ta'vik ü te'hir ve Devlet-i Aliyye tebaasını bu mertebelerde tahkir ne- 
den iktizâ eyledi esbâbı bildirilsin ben de ona göre davranayım yoksa boş boşu- 
na nasıl ikamet ve ne türlü sabr u tahammül ile imrâr-ı vakt edeyim elbette gi- 
der ve cânib-i saltanat-ı seniyyeden dahi mukabele bi'l-misil usülü icrâ buyu- 
rulmak üzere tazyi'-i an u fırsat etmemeye müsâraat ederim. Ez-cümle bu gön- 
derdiğimiz cevâbnâme müfâdından müstebân olduğu vechile hakk-ı İslâmi- 
yânda zuhura gelen cevr ü te'addinin kat'an aslı olmadığından bahs olunmuş 
ve me'mür buyurulduğum mevâdda dâir tebligatım muhtâc-ı taharri ve tedkik 
bulunmuş ve avdet ve tavakkufda tahyir ile iki tarafdan bâr-ı girân mes'uliyyet 
bana atf u tahmil kılınmış olması esbâb-ı azm u niyyetimi tasdik ve te'yid de- 
mek oluyor. Zirâ ki bu ana değin devletiniz tarafına vukı bulan inhâ ve ifâdâ- 
tımın mukarin-i sıhhat olmadığı irâd ve mevâdd-ı me'müremin dikkat-i kâmile 
ve hazm u ihtiyât bir bahâneye ihtiyâcını İtikad etmek tarafınıza tastir buyu- 
rulmuş olan #timâdnâme-i seniyyeye adem-i İtibâr ma'nâsı çıkacağından bir 
lahza tevakkufum mahz-ı abes ve ayn-ı hata ve şân-ı Devlet-i Aliyye'ye şe'ni 
müeddi hareketi nâ-revâ olduğuna nazaran bu bâbda ma'zur olduğumu siz 
dahi insaf ve itirâf edersiz demekle hâşâ cevâbnâme-i mezkürda münderic 
olan meğl size itimâdsızlığı şâmil olmayarak mücerred mâ-vak'-ı hâl ve izhâr-ı 
mâ-fi'I-bâldir. Her ne ise bu kadar vakit eğlenildi. Bundan böyle biraz vakit da- 
hi beklenilmesini ricâ ederiz ve maslahatların esra” vechile bitirilmesine resmen 
ve sahihen söz veririz demesine ta'yin-i vakt ve tahsis-i müddet olunmaz ise 

kabüle cesâret edemeyeceğimden mâ'adâ imâm-ı merkum habisde durdukça 
bana dahi oturmak dinen elvermez cevâbı verildikde ol dahi buna birşey diye- 
meyerek mevâdd-ı matlübenin iki mâha kadar ardı alınmasına ve ehl-i İslâm 
hakkında vâki” olan muâmelât-ı nâ-mülâyimâneden nâşi Ağrıboz ve Kızılhisar 
zâbitânının umümen tebdiliyle mahbesde imâm-ı merkum ve diğer iki nefer 
müslümânın hemen tahliye-i sebilleri içün bu günden i'tibâren emirler isbâl ve 
ol vechile tarziye-i çâkerânemi istihsâl eyleyeceğine taahhüd etmiş ve müddet-i 
merkumenin nihâyet bir aya kasr u hasrına dayanıldığından işbu Muharre- 
mü”l-harâmın yirmi üçüncü (21 Mayıs 1835) gününden bed' ile bir aya tenziline 
muvâfakat ve çâkerlerini ez-her cihet (1521 tekrim ü tatyibe dikkat eylediğin- 
den ibrâz-ı mahzüziyyet birle avdet ve der-ân sâat düvel-i selâse elçilerine va- 
rıp ifâde-i keyfiyyet eylediğimde onlar dahi bu süretden memnün olarak eğer 
sizi bu vechile tarziye etmemiş olaydılar onlara ve siz dahi bu müddete râzı ol- 
mayaydınız size da'vâcı olurduk. Şimdi me'mül ederiz ki bu günden sonra 
maslahatlar yoluna girer ve güzel biter demeleriyle taraf-ı bendegânemden ec- 
vibe-i münâsibe ile mukabele olunmuş ve ferdâsı umür-ı ecnebiyye nâzırı mü- 
mâileyh cânib-i abidâneme vürüd ile dünkü ve ahd u taahhüd olunan tebdil-i 
zâbitân ve ihrâc-ı mahbüsin hususları bugün icrâ olunduğu size ihbâr zımnın- 
da kral cenâbları tarafından me'müren geldim. Tenbihnâmeler bunlardır diye- 
rek birtakım kâğıd irâ'e etmeğin bu vechile icrâ-yı levâzım-ı muvâlâta i'tinâ kı- 
lınması mücib-i hazz-ı âli olacağından keyfiyyetin dergâh-ı şevket-iktinâh-ı sal- 
tanat-ı seniyyeye ayniyle arz u iş'ârına müsâraat olunacağı beyânıyla müddet-i 
merküme te'kid etdirilmiş olduğu ve kullarının göndermiş olduğu takrir ve on- 
ların verdikleri cevâbnâme ve mukaddemâ “Tiropir” ile bi'l-müzâkere karar 
verilen yaylak ve kışlak ve orman maddelerinin mümza mazbatası süretleri 
takdim kılındığı ilâ ahiri fi 15 (boşl sene 51 (Mehmed Şekib) 


48. sahifede muharrer Âkif Paşa tezkiresidir 


Me'müriyyet-i sâbıka-i çâkeride Panayotaki'nin sevkiyle nasb olunmuş olan 
patrik-i sâbıkın on üç ay müddetde patrikhâne bütün bütün mersümun elinde 
olmağla yine kendilerinin rivâyetine göre yalnız kendisi sekiz yüz kise kadar 
akçe aldığından mâ'adâ metrepolid nasbından nezâret-i hâriciyyeye bir nesne 
âid değil iken güyâ bendenize olmak üzere yüz bin kuruşdan ziyâde para aldı- 
ğı patrik-i sâbıkın azlinden sonra mesmü'-ı bendegânem olduğundan patrikhâ- 
neden lede't-tahkik vâkı'a sahih olup hatta seksen bin kuruşunu verenler bura- 
da olduğu ihbâr olunduğundan mersümdan İsteradini Paşa-yı müteveffâya 
söylediğimde muvâfakat etmiş iken sonradan (1531 ol vakit reis kisedârı bulu- 
nan şimdiki Tezkire-i Evvel Recâi Efendi'yi celble hâtırım içün bu maddeyi terk 
etsin diye taraf-ı bendegâneme haber göndermiş olduğundan alâ hâlihi terk 
olunmuş ve bu vechile mersümun dimâğına tad değdiğinden yine patrik-i sâ- 
bıkı nasb etdirmeye çalışarak sahte arzıhâller ile mefsedete ibtidârından başka 
Moralıların ağzından keenne buradaki Rumları isyâna tahrik suretiyle Yunan 
elçisi kapısına ve Havyar Hanı'na ve sâir ba'zı mahallere yafte yapışdırmak gi- 

bi bir büyük hiyânete dahi cesâret etmiş iken yine birşey demeyerek bir aralık 
patriklik maddesi içün ya'ni ta'ciz ediyor diye Ada'ya göndermiş ise de çok 
geçmeksizin yine getirtmiş olduğundan geçenlerde şimdiki patrik tebrik içün 
bendehâneye geldiğinden mersümun bir vechile tek durmak ihtimâli olmayıp 
hatta Tarabya'da hânesi var iken mücerred kasd-ı fesâd ile Fener'de oturup ora- 
da sâkin olduğunu ve biraz hastaca olduğundan ifakat buldukda aslı Yenice 
kazâsından olarak orada-emlâk ve akrabâsı olduğundan memleketine gönde- 
rilmesini takrir ile istid'â edeceğini ifâde etmiş ve bu defa mersümun ifakatına 
mebni takrir-i mezküru takdim eylemiş olmağla resmen arz u istizân kılınacağı 
ve Bonaparta'nın ... denildikde hâtıra hileden mâ'adâ ma'nâ gelmez diye söyle- 
diği gibi bunların hiçbirisinden .... mümkin değil ise de mersümun fesâd ve ha- 
bâseti pek meydânda olduğundan defi münâsib göründüğü ve ma'lümr-ı dev- 
letleri buyurulduğu üzre legofet ile İstefanaki'nin dahi biri Rusyalıya biri İngi- 
lizliye mensüb olduğundan legofet kapı kahyâlığı münâsebetiyle Eflâk voyvo- 
daya dâir ifâdâtı vuku'unda Bâbıâli'ye gelip söylemek üzere bendehânelerine 
âmed-şüdden men' olunarak âdâb-ı raiyyete dâir iktizâsma göre ba'zı nush u 
pend dahi olunduğundan an-samim mutavaat izhârıyla ma'lümât-ı çâkerâne- 
me göre Rusyalılar ile evvelki gibi germiyyet ve irtibâtdan kendini çekip İstefa- 
naki dahi Bâbıâli'ye şöylece gelip giderek politikaya'dâir mesâlihde istihdâm 
ve mahremiyyet mertebesinden hayli tenzil olunmuş ise de ma'hüd Çörçil tar- 
ziye diyerek bilâ-mücib verdikleri on bin kantar zeytinyağı fermanını mersum 
Çörçil Rusyalı Rali nam bâzirgâna üçyüz elli bin kuruşa satarak bu akçeden 
merkumun almış olduğu yüz bin kuruşun tamamca yanına kaldığı ma'lüm de- 
gil ise de mersümun nân u ni'met-i (154) hazret-i pâdişâhi gözüne dursun, o 
kadar habâseti ve aldığı akçe cibâyeti yanına kalıp gitmesi dâğ-ı derün olup an- 
cak şimdiki hâlde bir yapacak olmadığından rabbim veli-i ni'met efendimiz 
hazretlerine tükenmez ömürler versin de inşâallah bir gün olur ki o dahi... bu- 
lacağı ma'lüm-ı âlileri buyuruldukda. 


50. sahifede muharrer Beç Maslahatgüzârı Mavroyani'nin makam-ı 
riyâsete takdim etdiği mektübu suretidir 


Mehmed Ali Paşa Mısır ve Berri Şam'da bulunduğu vahim ve buhrânlı hâl 
ve mevkiini setr içün İskenderiye'de olan düvel-i ecnebiyye konsoloslarına 
Devlet-i Aliyye aleyhine tekrâr harekete mübâşeret edeceğini beyân eylemiş ve 
bunun içün Avrupa'ya âdemler göndermişdir. İskenderiye'de umür-ı ecnebiy- 
yeyi rü'yet etmekde olan Bogos'un tersanede bulunan karındaşı Oseb Bogos 
yedinde bir kıt'a mektüb ile Beç'e gelerek Mısır vâlisinin yüz yirmi bin askerle 
merâmını icrâya muktedir olduğunu ve ba'dezin ... devleti tarafından istilâ-yı 
Memâlik-i Osmaniyye hususuna karşı durarak Devlet-i Aliyye'nin mahüf olan 
hâlini vikaye edebileceği makalâtı irâd ve Fransa ile İngiltere'nin kendisine 
mu'âvenet ve müzâheretine İtimâd eylediği misillâ sözlerle Avusturya devleti- 
nin dahi bu bâbda muvâfakati taleb olunmuşdur. Prens Meternih hanedân-ı 
mülükiyyenin hukuk-ı meşrü'asını vikaye etmek ve Avusturya devletinin ikti- 

zâ-yı usülü olan hâlâtdan ve bu cihetle her türlü fi'l-i gazabkâri ve te'addiye 
muhâlefet etmesi lâzimeden olduğuna binâen Avusturya devleti Mehmed Ali 
Paşa'ya Kütahya'da vuku' bulan karara kanâat ile vergisini vermek ve metbü'-ı 
şeriyyesi olan taraf-ı şâhâneye itaatini hasr u tahdid eylemek üzere nasihat 
ederek mersüm Oseb'i Vâde etmişdir. İngiltere devleti Devlet-i Aliyye'nin hu- 
kuk-ı meşrü'asını vikayeye hazır ve âmâde bulunduğundan bu maddede 
Avusturya devletiyle kâmilen tevâfuk üzere bulunduğu derkâr olan Kütahya 
senedinin Mısır vâlisi tarafından ihlâli ve nakzına dâir harekâtına İngiltere dev- 
leti bi'-cümle kuvvetiyle muhâlefet edeceği iş'âr olunmuşdur. Bugün (155) 
Beç'de olan İngiltere elçisiyle mülâkatda Mehmed Ali Paşa'nın Devlet-i Aliy- 
ye'ye tekrâr muhâlefeti takdirinde Devlet-i Aliyye'nin mukavemet-i askeriyye- 
si kâfi olmamış olsa bile İngiltere devleti Devlet-i Aliyye'ye mu'âvenete hâzır 
bulunduğu İskenderiyye'de bulunan konsolosuna İngiltere tarafından bi/t-ta”li- 
mât-ı mahsusa ma'lümât verilmiş olduğunu ve Rusya devletinin Devlet-i Aliy- 
ye hakkında müteaddid lâyihalar neşriyle beyân olunan makasıdı meselesine 
gelince Fransa ve İngiltere ve Avusturya devletleri Devlet-i Aliyye'nin istikrârı- 
nı iltizâmda müttehid olduklarına mebni eğer vakten mine'İ-evkat Rusya im- 
paratorunun zihnine girer ise o makule makasıda her hâlde muhâlefet edecek- 
lerini sefir-i merkum ifâde eylemişdir. 


91. sahifede Pertev Paşa aleyhine Âkif Paşa'nın elli üç tarihi 
Cumâdeluhrâsında (2-31 Eylül 1837) mâbeyn-i hümâyüna takdim 
etdiği tezkiresi suretidir 


Nezd-i vâlâlarında müstağni-i beyân olduğu vechile mârid-i meridenin 
hakk-ı bi-kesânemde helâhil-feşân-ı husumet olduğu âsâr-ı cibilletinde hafaza- 
nallah tiryâk-ı ekber-i merhamet-i seniyye meded-res olmasa çâkerleri çokdan 
bitmiş gitmiş idim. Bu keyfiyyet cezmen ve yakinen ma'lüm-ı müstemendânem 
olarak hayât-ı nefes-i âcizânem veli-i ni'met-i âlem efendimiz hazretlerinin im- 
dâd ve ihsân-ı hümâyün-ı bende-perverâneleriyle hâsıl olduğuna şübhem olma- 
dığından ibtidâ-yı neş'etimden beri müstağrak olduğum nân u ni'am-ı şâhâne- 
den başka yalnız bu inâyet-i ilmiyye ve merhamet-i seniyye-i bi-kes-perverinin 
hakk-ı teşekküründen kemâl-i acz ü meskenet ile gece gündüz duâ-yı ömrü 
şevket ü iclâl-i hazret-i şehinşâhiye muvâzabet-i abidânemle beraber müşârüni- 
leyhin zaman-ı riyâsetinden beri ve mülk ü maslahat-ı Devlet-i Aliyye'de tutdu- 
ğu usül ve meslek-i bedkârânesinden mukteza-yı sadâkat ve ubüdiyyetim üze- 
re nev-be-nev dilhün ve dil-harâb olmakdayım. Çâkerlerinin infisâlimden beri- 
dir on beş'aydır mesâlih-i dâhiliyye ve hâriciyyeyi bi'l-külliyye isti'âb etmiş iken 
biri kesip biri katrana batırmak üzere damadıyla bi'l-ittihâd hemen akçeler kap- 
mak ve Devlet-i Aliyye'ye (1561 muzır şeyler yapmak misillü sü'-i harekât-ı ağ- 
raziyyeye inhimâk ile nice zamandan beri müstekin-i zamiri olan infirâd ve is- 
tiklâl emel-i mahsusunu tahsilden gayri ne iş görmüş ve ne hidmet-i nâfi'ada 
bulunmuş olduğu bilinmediğinden ve öteden beri bu misillü Htinâ-yı müfrita 
eshâbmdan olanların muvaffak olamadıkları mücerrebât-ı rüzgârdan olduğun- 

dan mâ'adâ fi'l-hakika re'yi sakim ve karihası akim bir hodbin ve hodpesend ve 
“eş'emü min Tuveys” meselinin mâ-sadakı bir âfet-i mahz olmağla rabbimiz te- 
âlâ hazretleri tükenmez ömürler ihsânıyla günden güne ikbâl-i şâhânelerin 
müzdâd eylesin. Navarin ve Mora ve Cezâyir maddelerinden başka Rusya ve 
Mısır vak'alarında hamdullahu teâlâ yine tâli'-i bülend-i şâhâne ve ikbâl-i hü- 
mâyün-ı pâdişâhâne mu'in ve yâver olmuşdur, yoksa hâl pek müşkil olurdu. 
Ya'ni şimdiye dek hâsıl olmadığı gibi bundan böyle dahi yüzünden hayr u men- 
faat husülü müyesser olmayıp belki bi'l-akis mâ-sabak hâline mümâsil büyük 
zararlar çekileceğinden korkarım. Şimdi bir İngiltere politikası çıkarmışdır ki 
ale't-tahkik kendi tikadınca saltanat-ı seniyyeyi iğfâlden ibâretdir demeye di- 
lim varmaz. İngiltere devleti mukaddemâ Mısır vak'asında Fransalı ile bozuşuk 
olduğundan mücerred kendi politikasına tevâfukundan nâşi Devlet-i Aliyye'ye 
İ'âne etdiği ma'lüm lâkin ondan sonra Hâmid Bey'in riyâsetinde Mora üzerine 
çıkarılacak donanma-yı hümâyün ile beraber birkaç sefine ricâsıyla bu kadar 
mürâcaatlar olundukda cevâb-ı kat'i ile redd eylediği ve Seydâ Efendi'nin riyâ- 
setinde gelen elçisi Kanin Mora'nın devâ't-i istiklâli matlebiyle nice zamanlar 
uğraşıp en sonra höd-be-höd rikâb-ı hümâyün-ı şâhâneye lâyiha takdimine ka- 
dar çalışdığı ve ba'dehu kendisi yalnız sökemediğine mebni Fransa ve Rusya 
devletleriyle dahi ittifak ederek Devlet-i Aliyye'yi senelerce iz'âc eyledikden 
sonra bi'l-âhire Pertev Paşa'nın riyâsetinde biz münferiden İngiltere devletinin 
hükmüne razıyız diye işi bütün bütün Londra'ya havâle etmesine mebni Mo- 
ra'yı mülhakatıyla beraber Devlet-i Aliyye mülkünden ifrâz ile hükümet-i müs- 
takille olmasına karar vererek hah u nâ-hah kabül etdirdiği ve buna dahi adem-i 
kanâatle muahharen muhibb-i Yunan ve hadidü'i-mizâc şöhretiyle meşhür olan 
mersüm Kanin'i mahsus Dersa'âdet'e göndererek vakt-i me'müriyyet-i çâkerâ- 
nemde beş buçuk ay refikleri sâkit ve kendisi mütekellim olmak üzere cebr ü ik- 
râh ile tekrar bu kadar mahalleri dahi elimizden zor ile aldığı ve Cezâyir'in 
Fransalı yedinden tahlisi içün kaç kerre mürâcaat (1571 olundukda Fransalı ile 
beynlerinde olan ittifak münâsebetiyle mu'âvenet-i kavliyye mümkin iken biz 
karışsak küçüklerine gider diye cevâb-ı vâhi ile istinkâf eylediği ve Mısır mad- 
desi zuhürunda taraf-ı saltanat-ı seniyyeden Nâmık Paşa senâverleri sefâret-i 
mahsusa ile irsâl buyurularak yine birkaç sefine ricâsıyla üzerlerine varıldıkça 
adem-i muvâfakatden başka İstanbul'a gidecekdir. Birkaç sefine ile iş bitmez 
başlıca tedbiri dahi İngiltere devletinin mesâlih-i dâhiliyyesine uymaz diye 
cevâb vermekden utanmadığı ve Trablus'da olan konsoloslarından şikâyetle az- 
lini resmen taleb ve iltimâs eylediğimizde konsolosumuzun suçu yok sizin 
bilişiniz yanlışdır cevâbıyla şu kadarcık birşeyde bile izhâr-ı ri'âyet etmediği ve 
Mısır vâlisinin Rusyalı ile ittifâk-ı hâfisini şimdiki elçileri “Ponsonbi” taraf-ı 
çâkeriye mahremâne ihbâr ile dargınlık sureti gösterdiğine mebni belki şu aralık 
bir iş görülür ümidiyle Berr-i Şam'ın istihlâsı çaresine bu kadar çalışılmış ve 
mersüm dahi İngiltere devleti bir lafz ile Mısır valisinin nefsini ve kuvvetini 
izâleye kadirdir diye kat'ice ve tahriren söz vermiş iken Londra'da kabül olun- 
mayarak müşârünileyhin fevt ü mevtine intizâr lâzım gelir gibi ağır ve müessir 
sözler söyledikleri ve Reşid Beyefendi hazretleri Paris'de bulunduğu esnâda asıl 

merkez-i maslahat Londra olmağın bir kere İngiltere vükelâsı imâle olunsa 
Fransa vükelâsı hâzırdır diye yazarken muahharen Londra'ya me'muriyyetinde 
kendisi dahi imâle edemeyerek nihâyet cevâb-ı ye's almış olduğu ve bi”l-farz İn- 
giltere vükelâsı muvâfakat edecek olsa bile zimâm-ı ihtiyâr ellerinde olmayarak 
parlamento meclisinde mübâhese ve muârazaya muhtâc olup halbuki çâker- 
lerinin anladığıma göre İngiltereli Mısır tarafını Fransalıdan ziyâde gözetmek. 
kendi politikası iktizâsından olduğu misillü Devlet-i Aliyye ile dahi bozuşmak 
süretleri hiç işine elvermeyeceği kazayâ-yı ma'lümeden olmağla bu tafsilden 
murâd-ı çâkerânem Pertev Paşa hazretleri bu keyfiyyâtı mütalaa etmeyerek 
hemen nasıl olursa İngiltereli bize Vâne eder diye cidden bu mülâhazadadır 
denilse aşırı i“tinâ eylediği akl-ı kâmiline yakışmamak lâzım geleceği derkâr ve 
bi"l-akis mütalaa etdiği süretde dâimâ İngiltereli böyle reddetdikçe bi-hüde 
üzerlerine düşüp durmak nakisasını iltizâm ve işâa ile daha beter etmeye (158) 
çalışmakdan ise bi-avnihi ve keremihi teâlâ saltanat-ı seniyyenin kendi kendine 
düşmanlarına galebesinin mülk ü maslahatca yolu ve imkân ve çaresi ne ise 
onun istihsâline çalışması iktizâ edeceği ve ol hâlde İngiltere ve Fransalı taraf-ı 
Devlet-i Aliyye'ye bi't-tabi' ve min gayri taleb mâil ve muâvin olacağı âşikâr ol- 
duğundan müşârünileyhin maksad-ı aslisi mücerred İngiltere politikasını kendi 
beka-yı ikbâline alet etmek garazından ibâret olduğu kendi ef âliyle sâbit olup 
yoksa hakikatde veli-i ni'metimiz efendimiz hazretlerine hidmet etmeye çalış- 
mak demek olmadığını ve hatta İstanbul'da ve Bursa ve sâir mahallerde bütün 
meşâyih ve dervişâna bir düziye akçeler dağıtarak leyl ü nehâr zikr ü fikrlerini 
kendisi içün duâ ve teveccühlere hasr u kasr etdirmesi ve ahvâl-i sâiresi dahi bu 
ma'nâları müeyyed ve musaddak olarak beyne'n-nâs teshirâta mahmül olmak 
gibi söz söylenmekde ve gazeteler dahi uygunsuz uygunsuz şeyler yazmakda 
olduğunu ve tafsilini pek bilemiyorum. Bugünlerde Baruthâne-i Âmire'ye dâir 
ba'zı hususun hâk-i pây-i âliye arz u istizânında galibâ kendisi pek & özenmiş ve 
şeref-efzâ-yı sudür buyurulan mübârek hatt-ı hümâyün-ı şevket-makrün-ı haz- 
ret-i şehriyâri dahi dilhâhı gibi şeref-sudür buyurulmuş olduğu gücüne gelerek 
Bâbıâli me'mürları kendisinden sordukları ba'zı re'ylerde üzerine bir şey al- 
mamak suretiyle iktizâsı nasıl ise öyle yapın yollu cevâb vermekde olduğu dahi 
haber verildiği ve bunları iş'ârdan murâdım taraf-ı devletlerine ihtar-ı âcizâne 
nevinden ve zât-ı vâlâlarının bulundukları kurbiyyet-i saltanat-ı seniyye veli-i 
ni'met-i bi-minnetimiz veli-i ni'met-i cihân dâme mâdâmü'l-ekvân efendimiz 
hazretlerine bu keyfiyyâtı arz u ifâde buyurmaları itikad-ı âcizâneme göre hid- 
met celile kabilinden olduğu ma'lüm-ı âlileri buyuruldukda fi C sene 53 


İngiltere elçisine cevâben takrir-i resmi 


Bundan akdem bi'l-iktizâ Rusya devleti donanmasının Halic-i Konstantiniy- 
ye'de bulunduğu esnâda devlet-i müşârünileyhânın Akdeniz'de olan donan- 
masının Bahr-i Sefid Boğazı'nda mürüru vuku'undan bahisle mukaddemâ iki 
yüz yirmi dört (1809) tarihinde Devlet-i Aliyye ile (1591 İngiltere devleti bey- 
ninde mün'akid olan mu'âhedede Bahr-i Sefid ve Siyâh Boğazlarından ceng se- 

finesi mürürunun memnü'iyyeti hakkındaki onbirinci maddeden dolayı 
Dersa'âdet'de mukim rütbetlu İngiltere devleti büyük elçisi dostumuzun .... ta- 
rihiyle takdim etdiği takriri meâli ma'lüm-ı âli buyurulmuşdur. Ahkâm-ı politi- 
ka-i düvel ve efâl-i mülkiyye-i milel alâ vechi”I-husüs ve'l-infirâd sencide-i 
münâzara olunmayıp ve vekayi'-i sâbıka ve lâhikadan kat'-ı nazar u kıyâs ile 
mizân-ı im'âna çekilmeyip hakku'l-insâf hey'et-i mecmü'a-i esbâb ile muvâze- 
ne ve muhâkeme olundukda felâcerem mübhemât-ı umür hali olunarak takal- 
lübât-ı dehriyyeden tevellüd eden ahkâm-ı zarüriyye tevârih-i mütekaddimede 
mültezem ve meri olan tazminât ve usül -i tabiiyyeye kâh cüz'i ve kâh külli 
dahl ü te'sirden hâli olmadığı zâhir ü ıyândır. Şöyle ki bin sekiz yüz yirmi yedi 
sene-i İseviyyesi tarihinde Londra'da İngiltere ve Fransa ve Rusya devletleri 
beyninde in'ikadı mesbük olan mu'âhede-i tavassut Navarin vak”a-i müellime- 
sini ve memâlik-i mahrüsadan ifrâz ile hâsıl olmuş olan istiklâl-i Yunani ve 
Devlet-i Aliyye'nin kuvâ-yı maddiyyesinin noksanını ve helümme cerrâ mülk 
ü millet-i Devlet-i Aliyye'de nice vekayi'-i müessireyi müteselsilen istilzâm ve 
intâc etmiş olduğu elçi bey dostumuz misillâ hikmet-şinâs-i tekalib-i etvâr u 
edvâr ve mütetebbi'-i sahafât-ı tesarif-i rüzgâr olan zevât indinde beyândan 
müstağnidir. Ma'mâfih saltanat-ı seniyye İngiltere devletinin musafât-ı hakka- 
niyye ve bi-garazânesine derkâr olan i'timâd-ı samimi ve hulüs-ı kadimisine 
İtimâd birle Mısır vak'asında çend kıt'a sefâin-i imdâdiyye talebiyle mürâcaat 
ve revâbıt-ı sâbıka-i ittihâdkârinin te'kidine teveccüh ve rağbet buyurulmuş ise 
de devlet-i müşârünileyhâ tarafından sefâin-i müsteânenin adem-i vürüdu ka- 
ziyyesi ve zarüriyyât-ı vakt ü hâlin ahkâm-ı mübremesi Rusya askeri ve donan- 
masının Dersa'âdet'e'celbini icâb etdirip hak bu ki Rusya devletinin irâde-i se- 
niyye ve hidmet-i Devlet-i Aliyye'ye vakt-i hâcetde bilâ-masârif ve lâ-tazmin 
bir donanma ve asker irsâlinde zuhüra gelen müsâraat-ı hayr-hâhâne ve hâlisâ- 
nesi şime-i fıtriyye-i mürüvvet ve insâniyyet iktizâsınca taraf-ı saltanat-ı seniy- 
yeye ale'd-devâm hâtır-nişân-ı hakkaniyyet-unvân ve dâimâ halide-i kulüb u 
ezhân olarak bu keyfiyyet hukuk-ı hüsn-i mücâveret-i devleteyn ve musafât-ı 
milleteyn-i mütehabbeteyni tekmil ve beynlerinde cemi'-i agrâz-ı hâriciyyeden 
sâlim in'ikad-ı muâmelât-ı hulüs-şiâri ve ittifak-kâri ile dosti ve muhâlesatı tek- 
Hil eylemiş olduğundan (1601 taraf-ı Devlet-i Aliyye'den Amiral Dikor ma'iyye- 
tinde olan Rusya donanmasının Halic'den mürüruna ruhsat verilmiş ve bu ka- 
ziyye-i mukteziyye Bahr-i Sefid ve Siyâh Boğazlarından sefâin-i harbiyye mü- 
rüruna mâni” usül -i meşrütadan istisnâen ve düvel-i muntazama miyânelerin- 
de muâmelâtı tezkiye ve tashih eden âdâb-ı mer'iyye ve nevâmis-i ma'rüfeye 
ri'âyeten vuku” bulmuş olup yoksa tarih-i mezkürda Devlet-i Aliyye ile İngilte- 
re devleti beyninde mün'akid olan ahidnâmenin hâvi olduğu on birinci mad- 
desinin bi'l-cümle kuvveti kemâkân bâki ve ber-karar olarak hatta Rusya dev- 
leti donanmasının Halic'den fekk-i lenger-i müsâferetle Bahr-i Siyâh'a avdet ü 
azimetinde bile usül-i câriyye üzre taraf-ı Devlet-i Aliyye'den izr-i sefine emr-i 
şerifi ahziyle azimet eylemişdir. Kaldı ki Devlet-i Aliyye madde-i mezküre ile 
kendi zimmetine müterettib bir peymân u misâk şart etmiş olmayıp ya'ni İngil- 
tere devleti Devlet-i Aliyye'nin Bahr-i Sefid ve Siyâh boğazlarında olan hukuk- 

ı mülkiyye-i istiklâlini bi-hakkın kabül ve tirâf eylemiş olup yoksa Devlet-i 
Aliyye Bahr-i Sefid ve Siyâh boğazlarında olan istiklâl-i mülkdârisini takyid et- 
miş olmamağla elçi bey dostumuzun dermiyân eylediği mürür-ı donanma 
maddesine İngiltere devleti tarafından esbâb-ı mesbüka-i mübremeden nâşi bir 
keyfiyyet-i istisnâiyye nazarıyla bakılmak ve Devlet-i Aliyye'nin ale'd-devâm 
İngiltere devleti hakkında her vechile mürâât-ı kâmile ve musafât-ı şâmilesi 
derkâr ve pâydâr olduğu misillü devlet-i müşârünileyhâ cânibinden dahi ke- 
mâkân saltanat-ı seniyyenin her türlü hukuk-ı istihkakat-ı mülkiyyesi hıfz u il- 
tizâm olunmak lâzım geleceği ve musâlaha-i âmme-i düveliyye müstemirrü'l- 
âsâr ve'l-esmâr oldukça hiçbir devlet hakkında madde-i mebhüsenin tebdil ü 
tagyiri tecviz-gerde-i âli buyurulmayacağı beyânıyla zâten derkâr olan hürmet-i 
hâlisânemizi müeyyid işbu takrir-i resmi tâ olundu. 


Husüs-ı mezküra dâir diğer takrir-i resmi 


Elçi bey dostumuz muahharen takdim eylediği takrirlerine verilen cevâba 
kani” olmayıp da müteâkıben yine mukaddemâ etdiği suâlleri dermiyân ede- 
rek Rusya devletiyle mün'akid olan ittifak ahidnâmesi bâbında kerrâren ve 
defa'âtle verilmiş olan tebyinât-ı (161) sariha ve halisâne cevâb-ı şâfi değildir 
diye zehâbı mücib-i teessüf olup Devlet-i Aliyye'nin dost-ı hakiki ve kadimi 
olan İngiltere devletinin Devlet-i Aliyye hakkında niyyât-ı dostâne ve hayr-hâ- 
hânesi derkâr olduğundan Devlet-i Aliyye'nin vikaye-i şân u şevketi ve ifâ-yı 
taahhüdâtında müsâraatı iktizâsınca şimdiye kadar verdiği tevsikat ve izahât 
ile iktifâ lâzım gelir iken ma'mâfih Devlet-i Aliyye mukaddemâ beyân etdiği 
vech üzre yine beyânda tereddüd etmez ki elçi bey dostumuzun takririnde 
mezkür takdirde dahi ya'ni Rusya devletiyle İngiltere devleti beyninde muhâ- 
rebe-i mefrüza halinde Akdeniz ve Karadeniz boğazlarının seddi usülü tagyir- 
den beri kalacak olmağın bu cihetle mâdâmki Devlet-i Aliyye mârrü'z-zikr 
Temmuz'un sekizi tarihiyle müverrah olan mu'âhedede derpiş olunan ihtiyât 
icâbâtı iktizâ etmedikçe Boğazlar şediden mesdüd kalıp hiç bir ecnebi ceng se- 
finesinin zikr olunan boğazlardan mürüru tecviz olunmamak üzere muâmele 
olunacakdır ve hengâm-ı musâlahada Akdeniz ve Karadeniz boğazlarının mü- 
rür ve adem-i mürüru ancak boğazların mutasarrıf-ı müstakilli olan Devlet-i 
Aliyye'nin hukuk-ı mülkiyyesinden olarak cümle düvel taraflarından tasdik 
ve İ/tirâf olunmuş bir madde olmağla bin iki yüz yirmi dört (1809) senesi tari- 
hiyle Devlet-i Aliyye ile İngiltere devleti beyninde ma'kud mu'âhedenin on bi- 
rinci maddesi Devlet-i Aliyye'nin işbu kadimi istihkakını müeyyed olarak usül - 
i kadime-i Devlet-i Aliyye'yi kabül ve i/tirâfını icâb eder ve işbu usül zât-ı şev- 
ket-simât-ı hazret-i şâhânenin istihkakat-ı mülkdârisiyle müeyyed olup Rusya 
devletiyle mün'akid ittifak ahidnâmesi dahi bu usüle zerret-i mâ irâs-ı tagay- 
yür etmemekle her kangı bayrak olur ise olsun bi'İ-cümle ceng sefâini hakla- 
rında kemâ-fi”s-sâbık icrâsı mukarrerdir. İşte Devlet-i Aliyye'nin mücerred İn- 
giltere devletinin dostluğuna hürmeten bu vechile yeniden ve kat'iyyen beyâ- 
na mübâdereti elçi bey dostumuzun indinde kemâ-hüve hakkuhu takdir olu- 

nacağı zâten derkâr olan muvâlât ve musâfatımızı te'yiden işbu takrir-i resmi 
ketb ü itâ olundu. (162) 


43. sahifede muharrer Trablus maddesine dâir takrir-i sâmi suretidir 


Ma'lüm-ı âli buyurulduğu üzre İngiltere gemileri bu def'a dahi Urla'ya gel- 
miş ve bunların bu kerreki gelişleri Tersâne-i AÂmire'de derdest-i techiz bulunan 
donanma-yı hümâyündan dolayı olduğu haber alınmış olduğundan Trablus 
maddesi içün musammem olan tedâbirin ârıza-i halelden vikayesi içün bu 
maddenin iktizâsı vechile İngiltere elçisine ve ba'dehu sâir icâb eden sefâretlere 
söylenilmesi hususlarına dâir müverred-i ilhâmât-ı rabbaniyye olan mübârek 
hâtır-ı feyz-mezâhir-i hazret-i şâhâneye lâyih olan tedâbir-i hasene ve mütâlaa-i 
sâibeye mebni keyfiyyetin bi'l-müzâkere arz u istizân olunmasını mutazammın 
olan cevâb-ı sâmileri ma'lüm-ı âcizânemiz olup evvelki salı günü havâss-ı ben- 
degân-ı hazret-i şâhâne ile Bâbıâli'de tecemmu ile keyfiyyet lede't-tezekkür 
vâk'a tahkik olunduğuna göre mezkür gemiler Malta'dan gayet acele hareket 
edip ba'zı ofciyalleri bile yetişmemiş ve hatta kumanyalarını dahi lâyıkıyla ala- 
madıklarından İzmir havâlisinden lahm ta'yinâtı içün ba'zı öküz mübâyaası 
zımnında İngiltere tercümânı fermân-ı âli istemiş ve böyle madde içün fermân 
verildiği mesbük olmadığına ve hasbe'I-maslaha yakışık almayacağına mebni 
bu bâbda öyle fermân verilemeyeceği tercümân-ı mersüma ifâde olunmuş ve o 
aralık Gümrük Emini Tahir Bey bendeleri dahi Bâbıâli'de bulunmuş olduğun- 
dan bunların mukaddemki gelişlerinde bu hususun nasıl olduğu kendisinden 
lede's-suâl bunlara iktizâ eden lahmin tâsı içün İzmirde mahsus kassab ta'yin 
ve irâ'e etmiş ve şimdiye kadar oradan verilmiş olduğundan irâde buyuruldu- 
gu hâlde oğluna yazıp yine ol vechile icrâ etdireceğini ifâde etmiş ve bu süretde 
beis olmayacağından ol vechile oğluna yazması mir-i mümâileyhe sipâriş olu- 
narak tercümân-ı mersüm dahi bu surete ırzâ olunmuş olup her ne ise bunların 
bu vechile acele gelmeleri be-herhâl tahkik-i âli buyurulduğu üzere cânib-i se- 
fâretden vuku” bulan iş'âra mebni olması zâhir ve bundan murâdları dahi çün- 
ki işbu donanma-yı hümâyünun niçün hazırlanmakda olduğu ve ne mahalle 
gideceği henüz (1631 ilân olunmayarak mektüm tutulmakda olduğundan ve 
bir tarafdan Reşid Paşa hazretleri karadan takviye-i bâzü-yı miknet etmekde 
bulunduğundan işbu donanma-yı hümâyünun dahi techizi Mısır maddesi içün 
olmasına zehâb ile ol hâlde seyr ü hareketine sedd-i râh-ı mümânaat olmak dâ- 
iyyesine mebni idüği mütebâdir-i hâtır olup ma'mâfih techiz olunan sefâin-i 
hümâyünun mikdârına ve revş-i hâle nazaran Mısır maddesi içün olmadığını 
anlayacaklarını ve yine avdet edeceklerini tercümân-ı mersüm ifâde etmiş ve 
ma'lüm-ı âli buyurulduğu üzere Nâmık Paşa kullarının Londra'da vâki” olan 
iddiâ ve şikâyetine mebni Trablus'da olan İngiltere konsolosu derün-ı kal'aya 
gelerek hatta kaç senelerden beri bandırası küşâd etmemişken şimdi bayrağını 
dahi rekz ü küşâd eylemiş olduğuna nazaran Trablus maddesi içün İngiltereli- 
nin müdâhale etmesi ve donanma-yı hümâyünun ol sulara gitmesine mümâna- 
at göstermesi melhüz olmayıp ma'mâfih bunların ma'lüm ve mücerreb olan 

usüllerine göre donanma-yı şâhâne Akdeniz'de her ne mahalle gitse elbette re- 
kabet suretiyle brik ve gulet misillü birkaç pâre gemileri donanma-yı hümâyü- 
nun yanından ayrılmayarak ardına düşecekleri derkâr ve bunun def'i kabil ol- 
madığı misillü bir güne mazarrat vermeyeceği dahi âşikâr olup her ne ise şim- 
diden bu maddenin sefâretler tarafına ne vechile söylenilmesi süretleri lede'1- 
müzâkere ol bâbda cereyân eden mütâlaatın fezlekesinde çünki bu hususun 
her nasıl olsa evvel ü âhir elçiler tarafına ifadesi lâzım geleceğine ve şimdi ifâde 
olunmasında dahi bir güne mahzür olmayacağına mebni icâbı vechile hidmet-i 
riyâsetden ifâde ve ihbâr olunması şu kadar ki frenklerin mazbüt olan mizâcla- 
rına göre bu donanma-yı hümâyün yalnız Trablus'a gidecekdir demeklikle ka- 
nâat etmeyerek süret-i me'müriyyet ve ta'limâtına dâir istiknâh ve istizâh ede- 
cekleri derkâr ve o cihetle bunlara hakikat-ı hâlden ser-rişte verilmez ise de ol- 
dukça yine süret-i iknâ'iyyede ifâde olunması lâzım geleceği nümüdâr olmağın 
ol hâlde meselâ bir müddetden beri Trablus'da zuhür eden ihtilâl-i ma'lüme- 
den dolayı i'âde-i âsâyiş kaziyyesi matlüb-ı âli olarak bundan akdem Trablus 
eyâleti Yusuf Paşazâde Ali Paşa'ya tevcih ve ihsân-ı hümâyün buyurulmuş ise 
de henüz kal'anın hâricinde bulunan Mehmed Bey ve urbân-ı sâire ile iltiyâm-ı 
tarafeyn ve def'-i ihtilâl hâsıl olamamış ve halbuki eyâlet-i merkume ve ahâlisi 
saltanat-ı seniyyenin mülk ü tebaası olmak hasebiyle lâzime-i zimmet-i him- 
met-i (164) hazret-i mülükâneden olduğu üzere inditâ'-ı ihtilâli ve istirâhat-ı 
ahâli maddesinin istihsâli matlâb-ı âli olan mevâddan bulunmuş ve bu cihetle 
donanma-yı hümâyün me'mür buyurulmuşdur. Oraya vusüllerinde Ali Paşa 
ile Mehmed Bey'in kangısından ahâli hoşnüd ve kangısı mülk ve memleketce 
hayırlı ise anlayıp bu tarafa bildirilerek ba'dehu ona göre iktizâsı icrâ olunması 
tasmimât-ı seniyye iktizasından bulunmuşdur yollu ifâde olunup bu sırada tıb- 
kı lâyih-i hâtır-ı ilhâm-mezâhir-i şâhâne buyurulduğu üzere donanma-yı hü- 
mâyünun iktizâ-yı seyr ü hareketi hasebiyle Malta sularına vardıklarında su ve 
sebze almaları icâb eylediği hâlde devleteyn beyninde derkâr olan muhâdenet- 
i hakikiyye icâbınca bu misillü şeylerde mu'âvenet-i lâzime icrâ olunur yollu 
İngiltere elçisine ifâde olunarak ağızları araştırılması ve ba'dehu icâbına göre 
diğerlerine dahi ifâde olunması münâsib gibi mütalaa olunmuş isedeemrü 
fermân.... 


74. sahifede muharrer redif mesâlihine dâir takrir-i âli suretidir 


Ma'lâüm-ı hümâyün-ı hazret-i şehinşâhileri buyurulduğu üzere bi-tevfikihi 
teâlâ sâye-i şevket-vâye-i müceddidânelerinde memâlik-i mahrüsa-i şâhânele- 
rinde müretteb ve muntazam olan asâkir-i redifenin teksir ü tevfiri ve ta'limü 
taallüm ve nizâmât-ı lâzimelerinin lâyıkıyla icrâ ve tetmimi ve masârifât-ı lâzi- 
melerine ber-vech-i suhület karşılık tedârikiyle beraber himâyet-i fukarâ emr-i 
ehemminin istihsâli hususlarına dâir mukaddemce kaleme alınıp meşmül-i na- 
zar-ı âtıfet-eser-i hazret-i mülükâneleri buyurulan lâyiha geçende akd olunan 
meclisde lede'I-kırâa kâffe-i mevâdd-ı mündericesi ya'ni sancakların tertib ü 
tedvir suretiyle birer müşire ihâlesi ve yeniden asâkir-i redife tahriri maddeleri 

yolunda olup ancak istihsal-i menâfi” zımnında o makule sancakların umür-ı 
mâliyyelerinin tefriki ya'ni defterdârlar ve muhassıllar ta'yiniyle emânet sure- 
tiyle idâre etdirilmesi ve yâhüd kemâkân âhire ilzâmen deruhdesi süretlerinde 
türlü türlü suübât ve mahzürât görünüp ez-cümle emâneten ihâlesi suretinde 
ol kadar sancaklara asdikadan ve ümenâdan (1651 muhassıllar bulunması ve 
bunca iltizâmât emvâlinin vakt ü zamanıyla tahsil ve tesbili müşkilâtdan ve fa- 
razâ sâye-i hazret-i şâhânelerinde bunlar mümkin olsa bile maslahat yoluna 
konuluncaya kadar tahsil-i emvâl maddesi zarüri beş altı ay geri kalarak ol 
müddetde mansüre hazinesinin masârifât-ı külliyyesinin idâresine sermâye 
bulunması bu senelik müteazziri'limkân olan hâlâtdan olduğuna dâir mütâla- 
at-ı mütenevvia ve müşkilât-ı müteaddide vârid-i ezhân ve bir de iltizâmen 
umür-ı mâliyyenin âhirlere ihâlesi emrinde dahi maslahatda çatallık olacağın- 
dan başka umür-ı hükümet-i siyâsiyye ve zabt u rabt-ı mesâlih-i mülkiyyede 
nasb u ta'yin buyurulacak müşirlerin kesr-i nüfüz ve i'tibârlarıyla yine matlüb-ı 
asli olan nizâmât-ı askeriyye lâyıkıyla istihsâl olunamayacağı zâhir ve nümâ- 
yân ve asâkir-i merkumenin lâyıkıyla nizâmât-ı lâzimeleri istihsâl olunamama- 
sı şimdiki gibi mütesellimler ve me'mürin-i müteaddide ve hükümet-i mütefer- 
rika zir-i idârelerinde olarak kimi güzel idare etdiyse de müteaddide ve hükü- 
met-i müteferrika zir-i idârelerinde olarak kimi güzel idâre etdiyse de ba'zıları 
adem-i ma'lâmât cihetiyle hüsn-i idârelerine muvaffak olamadıkları bedihi ve 
ıyân olduğundan böyle olmakdan ise takım takım toplaşdırılarak süret-i idâre- 
leri birer muktedir müşirin zir-i idâre ve nezâretlerine ihâle ve herbirinin dâhi- 
linde icâb ve münâsebetine göre ferik ve mirlivâlar tertibiyle usül-i nizâmiyye 
tevfik kılınmak ve her takımın hâvi olacağı sancakların umür-ı mâliyyesi dahi 
işbu nasb olunacak müşirlere der-uhde ile temettuât-ı vâkıaları hakikaten 
zâhire ihrâc ve irâ'e olunmak üzere istihsâl-i tesviyesi hususu şimdilik eslem ve 
enseb olacağından ona göre iktizâ eden lâyihalarmı tanzim ve takdim etmeleri 
hususu müşir paşa ve Karaman Vâlisi Hacı Ali Paşa ve Ankara Mutasarrıfı İz- 
zet Paşa bendelerine sipâriş olunmuş ve onlar dahi bu bâbda mütalaât-ı vâkı- 
alarını kaleme alıp takdim eylemiş olduklarından evvelki gün Bâbıâlilerinde 
akd-i encümeni şürâ birle zikr olunan lâyihalar yegân yegân kırâat ile ol bâbda 
cereyân eden müzâkerât-ı kesirenin hulâsasında müşir-i müşârünileyh bende- 
lerinin lâyihasında istizân ve iş'âr olunduğu üzre umür-ı mâliyye hakkında itti- 
hâz edeceği usül ber-vech-i suhület husül -i matlebi mücib göründüğünden ve 
hazinelerce dahi mahzüru olmadığından usül -i mezküre esâs ittihâzıyla diğer 
sancakların nizâmı dahi ona tatbikan icrâ etdirilmesi ya'ni umür-ı askeriyyesi 
ihâle olunacak sancakların umür-ı mâliyyesi dahi kendilerine deruhde ve tefviz 
olunmak ve onların taraflarından dahi (166) ilhâk olunacak sancak ve kazâların 
mütesellim ve voyvodalıkları iktizâsına göre gerek ibkaen ve gerek mücedde- 
den gerek emâneten iltizâmen münâsib ve müntehab ve mu'tedil kimesneler 
menâfi'-i kadimesiyle bilâ-zam deruhde etdirilmek ve bunların hazinelere âid 
bedelât ve sâir muayyenâtları kemâkân sarrâflar irâ'esiyle taahhüde rabt olun- 
mak ve ba'zı ihâle edecekleri âdemlerin başkaca mu'teber sarrafları olduğu 
hâlde suhület-i maslahat içün şimdiki câri olan usül vechile onların sarrâfları- 

nın taahhüdleri mu'teber tutulmak ve bu süretde sancakların ihâlesi yed-i vâ- 
hid hükmüne gireceğinden ve el-hâletü hazihi mültezimlerin etdikleri temet- 
tu'ları dahi o misillü müşirlere âid olacağından temettuât-ı vâkıaları sıhhati 
vechile bi't-tahkik zâhire ihrâc ederek tahrir edecekleri asâkir-i redifenin masâ- 
rifine medâren mansüre hazinesine irâ'e ve irâdkayd etdirilmek üzere nizâma 
rabt ve tevsik olunması ve bu süretle redif-i asâkir-i hassa-i şâhâneleri Utibâr 
olunacak Hüdavendigâr müşirliği nefs-i Hüdavendigâr ve Kocaeli ve Bolu ve 
Karesi ve Eskişehir sancaklarının umür-ı askeriyye ve mülkiyyesi ber-vech-i 
meşrüh Müşir-i hassa-i şâhâneleri Ahmed Fevzi Paşa bendelerine ber-vech-i il- 
hâk ibkaen ve müceddeden ihâle ve tevcih olunması ve Kütahya ve Karahisar-ı 
Sâhib sancakları dahi kemâkân Hâfız Paşa bendeleri uhdesinde olduğu hâlde 
redif-i hassa-i Hüdavendigâr ferikliği unvânıyla müşir-i müşârünileyh maiyye- 
tine ilhâk ve nezâretine idhâl kılınması ve redif-i mansüre-i Konya müşirliği 
unvânıyla nefs-i Konya ve Akşehir ve Beyşehri ve İçel ve Niğde ve Aksaray 
sancakları Karaman Vâlisi müşârünileyh Hacı Ali Paşa kullarına tefviz ve Teke 
ve Hamid ve Hass-ı Terkemiş dahi redif-i Konya ferikliği itibârıyla Antalya 
Muhâfızı Hacı Osman Paşa kullarına tevcih ve ihâle olunması ve redif-i 
mansüre-i Ankara müşirliği unvanıyla Ankara ve Kengırı ve Kastamonu ve Vi- 
ranşehir ve Çorum sancakları müşârünileyh İzzet Paşa bendelerine ihâle ve tef- 
viz olunması ve Kayseriyye ve Bozok ve Kırşehri sancaklarıyla Yeniil voyvoda- 
lığı Maâdin-i hümâyün ve nuhâs nakli hidmetine me'müriyyetleri cinetiyle 
oranın usülü başkaca tesviye olunmak ve mürettebât-ı kadimeye halel gelme- 
mek üzere Darbhâne-i Âmireleri defterdârı efendi ma'rifet ve nezâretiyle mü- 
nâsib bendeleri bi”l-intihâb ona ihâle ile meselâ onun Ankara feriki itibârıyla 
me'mür (167) buyurulması ve egerçi işbu nizâmâtın yalnız Anadolu'nun şim- 
dilik zikr olunan sancaklarında nümüne olarak icrâsı musammem bulunmuş 
ise de şimdiki icrâ olunacak usüle göre umür-ı mâliyyesi dahi kesb-i suhület 
edeceğinden ve sâir ba'zı mahallerde dahi icrâsı muhassenâtdan bulunduğun- 
dan Aydın redifi müşirliği unvânıyla nefs-i Aydın ve Saruhan ve Sığla ve Men- 
teşe sancakları dahi elyevm Aydın muhassılı bulunan Ya'kub Paşa bendelerine 
ve yâhüd âher kariha-i sabiha-i şâhânelerinden irâde buyurulacak kullarına 
tevcih ve ihâle kılınması ve Erzurum ve havâlisi dahi serhaddât-ı şerifeden 
olarak orada böyle bir nizâmât-ı kaviyyenin icrâsı lâzimeden olmak ve Er- 
zurum Vâlisi Es'ad Paşa kulları meclisde bulunması cihetle onun tarafından 
dahi izhâr-ı hâhiş olunmak hasebiyle redif-i mansüre müşirliği unvânıyla Er- 
zurum ve Van ve Kars ve Çıldır eyâletleri müşârünileyh Esad Paşa kullarına 
ihâle olunmak ve Muş sancağının dahi hasbe'l-civâriyye ve kadimi vechile ona 
tevcihi lâzım gelerek mukaddemce keyfiyyet Reşid Paşa bendeleri tarafından 
isti'lâm olunmuş ve henüz cevâbı gelmemiş ise de bundan böyle gelecek 
cevâba ve maslahatın gelişine göre iktizâsına bakılmak ve el-hâletü hazihi Çıl- 
dır Beylerbeyisi bulunan Ahmed Paşa kulları eshâb-ı gayret ve liyâkatden 
olarak işe yarar bendeleri olmağla kemâkân Kars ve Çıldır eyâletleri onun uh- 
desinde olarak fakat vâli-i müşârünileyh tarafından keenne kendi feriki 
makamında istihdâm kılınmak üzere râbıtasına itinâ olunması ve Rumeli'de 

dahi şimdilik nümüne olmak üzere Çirmen Mutasarrıfı Nuri Paşa kullarının 
uhdesinde olan kazâlar redifi kifâyet etmeyeceğinden münâsib civâr mahaller- 
den ilâve ve tahrir olunmak üzere Edirne müşirliği unvânıyla Silistre eyâletin- 
de Balkan'ın beri yüzünde bulunan Yanbolu ve nevâhi-i Yanbolu kazalarıyla 
uhde-i seraskeriye muhavvel olan Kızanlık ve Çirpan ve Zağra-i Atik ve Cedid 
kazalarının ilâveten uhdesine ihâlesi ve Filibe'nin bu defa müşârünileyhe tev- 
cih ve inâyet buyurulması cihetiyle civârında bulunan Pazarcık kazasının dahi 
cânib-i müşârünileyhe tefvizi ve Anadolu tarafından Alaiyye sancağı topçu 
neferâtı celbi içün kemâkân damad paşa bendeleri uhdesinde kalması tensib 
olunduğu misillü Rumeli'de dahi Gümülcine ve Ahiçelebi ve Sultanyeri 
kazaları asker celbi maslahatı içün kemâkân uhde-i ser-askeride (1681 kalmak 
üzere fakat oralardan müretteb olan redif-i mansurenin süret-i idâresinin dahi 
müşârünileyh Mustafa Paşa kullarına havâlesiyle mahâll-i merkumeden 
müretteb olan redif-i mansüre taburlarının mansüre taburları usül ünce altı 
tabura iblâğ kılınması ve bi-mennihi teâlâ bundan böyle Rumeli ve 
Anadolu'nun sâir mahallerinde dahi bu usül -i mergubenin sırasıyla icrâsma 
bakılması ve. bu maddenin her bir mahallde bi-mennihi teâlâ elli iki senesi 
(1837) martından İtibâren icrâsına teşebbüs ve mübâşeret olunması lâzım gelir 
ise de şimdiden sancak ve kazaların ilhakı ve müşirliklerin icrâ ve ilânıyla ol 
vakte kadar maslahatın destgâhlanması ya'ni bi-mennihi teâlâ iktizâ eden 
mâhiyye ve maaş ve masârifleri ve gerek irâ'e olunacak vâridâtları martdan 
İtibâren tahsis ve icrâ olunmak üzere şimdiden tahriri lâzım gelen redif-i hassa 
ve mansüre taburlarının tahrir ve tanzimleri ve ihâle ve ilhâk kılınacak mahal- 
lerin bedelât-ı sâbıkalarına fukarâya gadr olacak süretde kat'â zâid bir şey 
zamm u ilâve olunmamak ve fakat mütesellimin ve voyvodalara kadimden âid 
olan vâridât ve temettu'âtdan bi't-tahkik istihsâl edebilecekleri vâridât-ı 
cedideyi anlayıp bu tarafa bildirmek ve'I-hasıl marta kadar her birşeyi yoluna 
koymak içün hemen şimdiden #lân ve icrâsı münâsib olacağından şu günlerde 
bir vakt-i muhtâr bulunup müşirân-ı müşârünileyhüm kullarına harvâniler il- 
bâsı ile süret-i me'müriyyetleri bi-tevkifihi teâlâ sâye-i şevket-vâye-i 
şâhânelerinde ilân u icrâ ve ihâle ve ilhâk olunacak livâ ve kazaların dahi sene- 
i mezküreye mahsüben müşârünileyhüme ihâlesi hususu mansüre hazinesin- 
den usül -i lâzimesi üzere tanzim ve ifâ kılınması ve el-hâletü hazihi her bir 
sancakdan müretteb olan redif taburları bin dört yüz neferden ibâret ise de 
bunlar bundan böyle mansüre taburları usülünce sekiz yüz bu kadar nefer 
itibariyle taburları tanzim ve sâir usül -i nizâmiyyeleri dahi mansüre taburları 
misillâ icrâ ve tetmim olunacağından bu hesâb üzere şimdiki taburları üç tabur 
itibâr olunmak şartıyla üzerine ilâvesi lâzım gelen biner nefer mikdârı asâkir-i 
redifenin müceddeden tahrir ve tanzim ü zâbitânı dahi tıbkı asâkir-i mansüre 
usülünce nasb ve tetmim olunması ve maaş ve mâhiyye ve tertib-i münâvebe 
kılınması mukaddemki mütâlaa icâbından olmakdan nâşi işbu ilâvesi lâzım 
gelen neferâtın dahi tahrir vü tanzimi zımnında zikr olunan sancakların (169) 
nüfüs defterlerinde tüvânâ neferât-ı mevcüdelerinin mikdâr ve kemmiyyeti 

ceride odasından ihrâc ve ma'lâmât olmak içün cânib-i müşârünileyhüme itâ 
kılınması ve inşâallahu teâlâ sâye-i şevket-vâye-i şâhânelerinde sâir türlü 
nizâmât-ı lâzimeleri bundan böyle refte refte tanzim ü itmâm olunması husus- 
ları hulâsa-i müzâkerât olmak üzere cümle huzzâr kulları taraflarından tensib 
ü istihsân olunmuş ve müşârünileyhüm kullarının zikr olunan lâyihaları man- 
zür-ı âli-i şâhâneleri buyurulmak üzere arz u takdim kılınmış olmağla hususât- 
ı merkumenin ber-vech-i muharrer icrâ-yı iktizâları emrinde her ne vechile 
irâde-i kerem-'âde-i cenâb-ı şehinşâhileri sâniha-pirâ-yı sudür buyurulur ise ic- 
râ-yı muktezâlarına İtinâ ve bu bâbda evâmir-i aliyye ve ilm ü haberlerin tas- 
dir ü itâsına sa'y-ı evfâ kılınacağı muhât..... 


75. sahifede muharrer Cezâyir havâdisine müteallik takrir-i âli suretidir 


Bu defa Londra sefiri umür-ı hâriciyye müsteşârı Reşid Bey bendeleri 
tarafından vürüd etmiş olan tahrirât-ı mufassala hallolunarak sefârethâne 
kirâsı masârifine dâir poliçe takdimini mutazammın Beç sefiri atüfetlu Ferik-i 
hassa Fethi Paşa hazretlerinin tahrirât-ı vâridesiyle maan manzür-ı hümâyün-ı 
hazret-i mülükâne buyurulmak üzere mersül-i süy-i atüfileri kılındı. Sefir-i 
mümâileyhin hulâsa-i iş'ârâtı bu defa İngiltere umür-ı ecnebiyyesi nâzırı Pal- 
merston ile bi'l-mülâkat Berr-i Şam ve Cezâyir ve Trablus'da olan İngiltere kon- 
solosu ve mukaddemce Dersa'âdet'e gelip avdet eden kolonel ve Lord Ponson- 
bi'nin tebeddülü maddelerinden dolayı mevâdd-ı hamse üzerine vuku' bulan 
mükâlemetleri tafsilâtını şâmil olarak mir-i mümâileyh bendeleri muktezâ-yı 
rü'yeti üzere hususât-ı mezküreye dâir güzel mükâleme etmiş ve nâzır-ı 
mümâileyhin Berr-i Şam ve Cezâyir meselelerinde olan lisânı anlaşılmış ise de 
ma'lüm-ı vâlâları buyurulduğu üzere Sârim Efendi bendelerinin avdeti cihetiy- 
le Berr-i Şam meselesi hakkında nihâyetü'n-nihâye Devlet-i Aliyye'nin 
edebileceği müsâade-i seniyye keyfiyyeti İngiltere ve Fransa (1701 devletleri 
vükelâsına ifâde ile ona göre süret-i hüsn-i kararının istihsâli hususu bu defa 
mir-i mümâileyhe Paris sefiri beylikçi efendi kullarına iş'âr ve süret-i hâl Beç 
sefiri ferik-i müşârünileyhe tahkiye ve tezkâr kılınmış olduğundan yazılan 
ta'limât-ı seniyyeye tatbikan İngiltere vükelâsı üzerine bir hamle daha 
varılarak istihsâl-i tesviyesine bakılması lâzım geleceğinden ona göre teşvikat-ı 
lâzime derciyle sefir-i mümâileyhe cevâbnâme tastiri ve Cezâyir maddesi 
henüz kararsız ise de ma'lümr-i âlileri olduğu üzere Fransızlının Kostantina 
üzerine derkâr olan tasallut ve hareketlerinden dolayı Cezâyir meselesi hakkın- 
da rü-nümâ olan hukuk-ı Devlet-i Aliyye'nin isbâtıyla süret-i istirdâdı zımnın- 
da düvel-i mütehâbbe tarafına beyânnâmeler neşri ve yâhüd kendiliğinden 
olarak bu bâbda takrir-i resmi itâsı hususları mümâileyh beylikçi efendi 
cânibinden geçenlerde ihtâr olunmuş ve ikinci şık vechile takrir verilmesi 
sureti tensib olunarak keyfiyyet kendisine iş'âr olunmuş ve ol dahi iktizâ-yı 
hâli sefir-i mümâileyhle muhâbere ederek ve ba'dehu Prens Meternih'den is- 
tiş'âr-ı madde eyleyerek ona göre iktizâsına bakacağını efendi-i mümâileyh 
iş'âr etmiş ve hatta berâber manzür-ı âli buyurulmak üzere takdim kılınan bir 

kıt'a müzekkere meâlinden müstefâd olduğu vechile egerçi mukaddemâ Prens 
Meternih tarafından Cezâyir maddesi hakkında avâkıb-ı hâle intizâren Devlet-i 
Aliyye bir müddetçik iltizâm-ı süküt etmesi münâsib olacağı ihtâr olunmuş ise 
de Fransızlıların Kostantina aleyhinde ez-ser-i nev tedârikât-ı külliyyeye teşeb- 
büsleri rivâyetine mebni bu bâbda hukuk-ı sariha-i Devlet-i Aliyye'yi ilânen 
beyânnâmeler neşri hususu ma'rız-ı hayr-hâhide gayet mahremâne olarak ihtâr 
olunduğu Nemçe elçisi tarafından ifâde ve ihbâr olunmuş ve bu defa Kostan- 
tina bâbı Hacı Ahmed Bey tarafından atüfetlu Tâhir Paşa hazretlerine vârid 
olup bu tarafa takdim kılınan tahrirât meâline nazaran ahvâl-i hâzıralarından 
ve Fransalının tekrâr kuvve-i şedide ile üzerlerine tasallutları rivâyet olun- 
masından dolayı li-ecli'İ-mukaveme izhâr-ı işti'âne kılınmış olup cenâb-ı hay- 
ru'n-nâsırinin imdâd u inâyeti ve zât-ı kudsiyyet-simât-ı hazret-i şâhânenin 
teveccühât-ı fâizü I-berekâtı ile Fransalının Kostantina aleyhinde ba'dezin fır- 
sat-yâb olamamaları eltaf-ı begaye-i ilâhiyyeden mes'ül ve levâzım-ı ihtiyâtiy- 
yeye ri'âyeten prens-i mümâileyhin ihtârı ve mir-i mümğâileyhin isti'âne ve 
iş'ârı üzere bu maddenin bi”l-mütâlaa icrâ-yı iktizâsına (171) teşebbüs olunması 
lâzım geleceği emr-i gayri mechül ve şu günlerde buna dâir mümâileyh beylik- 
çi efendinin taze tahrirâtı ve prens-i mumaileyhin işbu ihtârına dâir ferik-i 
müşârünileyhin iş'ârâtı vürüd etmesi me'mül olup her ne ise hiç olmaz ise şim- 
dilik mukaddem Amiral Rose'ye ifâde olunduğu vechile şu Cezâyir meselesi 
hallolununcaya kadar mütâreke-i gayri resmiyye suretiyle Kostantina üzerine 
rivâyet olunan tedârikât-ı cedidenin te'hiri esbâbının istihsâline gayret ey- 
lemeleri keyfiyyeti bu def'a süferâ-yı mümâileyhümâ bendelerine bi”l-etraf 
yazılmış olmağla bundan böyle icâb-ı hâle göre te'kidnâmeler yazılması ve 
Trablus'da olan İngiltere konsolosu mersümun harekât-ı nâ-marziyyesinden 
dolayı mümkin olduğu hâlde ber-vech-i suhület istihsâl-i tebdili ve mümkin ol- 
madığı süretde tenbihât-ı lâzimenin irsâli hususu mir-i mümâileyhe iş'âr u 
te'kid kılınmış ve kolonel maddesinin ol vechile savuşturulması matlüba 
muvâfık ve Ponsonbi'nin tebeddülü kaziyyesinden dolayı Rusyalı tarafına 
lede'İ-icâb kullanacağı lisân dahi bu tarafda ittihâz olunan usül e mutâbık ol- 
mağın bu maddelerin dahi ber-vech-i muharrer yazılacak cevâbnâmeye derc ü 
ilâve kılmması ve Beç sefiri müşârünileyhin irsâl eylediği poliçe vechile sefâret- 
hânenin altı aylık kirâsı olan altmış dört bin şu kadar kuruşun Devlet-i Aliyye 
sefâretleri masârifâtı tahsisatından olarak Darbhâne-i Âmire'den tâsı ve ona 
göre cânib-i müşârünileyhe cevâbnâme yazılması hususlarında ne vechile emr 
ü fermân-ı hümâyün-ı şâhâne müteallik buyurulur ise iş'ârı menüt-ı himmet-i 
seniyyeleridir efendim. 


93. sahifede muharrer elviye-i selâse ve sâire tevcihâtına dâir 
takrir-i âli suretidir 


Muktezâ-yı emr ü fermân-ı hümâyün-ı hazret-i şehinşâhileri üzere münhal 
olan Rumeli vâliliğine münâsib bendelerinin intihâbı içün bugün Bâbıâlilerinde 
meclis-i şürâ akdiyle keyfiyyet tezekkür ve mütâlaa ve münâsibleri teemmül ve 

mülâhaza olundukda çünki Rumeli eyâleti cesim mahal olduğundan başka Ar- 
navudluk'un lâyıkıyla zabt u idâresi içün (172) elviye-i selâse ve derbendât ne- 
zâreti ve Ohri ve Elbasan sancakları mülhakâtından bulunmuş olmak hasebiyle 
nasb olunacak vâlinin idâre-i umür-ı mülkiyye ve mâliyyede mümâresesi ve 
hasbe'-mevki” maiyyetinde asâkir-i nizâmiyye dahi bulunduğundan oldukça 
idâre-i nizâmât-i askeriyye ve fünün-i harbiyyeye vukuf ve ma'lümüâtı bulun- 
ması lâzım geleceğinden Çirmen Mutasarrıfı Mustafa Nuri Paşa ve Vidin Mu- 
hâfızı Hüseyin Paşa ve İskenderiye Mutasarrıfı Osman Nuri Paşa ve Selânik 
Mutasarrıfı İbrahim Paşa ve Prizren Mutasarrıfı Ahmed Zekeriyyâ Paşa ve mü- 
teveffâ-yı müşârünileyhin kethüdâları olup Manastır'da kaim-makamı bulu- 
nan Kapıcıbaşı Hasan Ağa kulları hâtıra gelmiş ise de her birleri bir süretle yek- 
diğere müreccah ve gayri müreccah görünmüş olup ez-cümle müşârünileyh İb- 
rahim Paşa alilü"l-mizâc olmak ve müşârünileyhümâ Hüseyin Paşa ve Osman 
Paşa şimdiki hâlde mahallerinde yerleşmiş bulunmak hasebiyle pek de münâ- 
sib görülememiş ve egerçi heyet-i hâliyenin bozulması mütâlaasına mebni mü- 
teveffâ-yı müşârünileyhin kethüdâsı mümâileyh Hasan Ağa kulları rivâyet olu- 
nan dirâyeti cihetiyle ona tevcih ve ihâlesi sureti tezekkür olunmuş ise de şim- 
diye kadar bir güne hidemât-ı cesime-i Devlet-i Aliyye'de istihdâm olunup tec- 
rübesi sebkat etmemiş ve bu cihetle defaten böyle umür-ı muazzamanın ihâle- 
si maslahata ufak görünmemiş ve müşârünileyh Ahmed Zekeriyyâ Paşa ben- 
delerinin dahi henüz umür-ı hükümetde tecrübesi gayri mesbük ise de dirâyet- 
izâtiyyesi ve umür-ı askeriyyede hüsn-i idâresi meşhüd ve müşârünileyh Mus- 
tafa Nuri Paşa bendeleri ise hüsn-i terbiye-i seniyye-i hazret-i şâhâneleri seme- 
re-i celilesiyle sâye-i inâyet-vâye-i cenâb-ı mülükânelerinde bulunduğu mahal- 
lerde idâre-i umür-ı hükümet ve zabt u rabt-ı memleket ve raiyyet hususların- 
da hüsn-i sülük ve hareketi ve oraları dahi vukufu olduğundan başka idâre-i 
nizâmât-ı askeriyyeye dahi ma'lümâtı bulunmak cihetiyle müntehab ve enseb 
gibi mütâlaa olunmuş ise de kâffe-i mahâl ve mevâki'in keyfiyyâtı ve bi'l-cüm- 
le bendegânm hâl ü mişvârı nezd-i hakayık-vefd-i hazret-i şâhânelerinde be- 
yândan müstağni ve mübârek-zamir-i dakayık-semir-i cenâb-ı mülükâneleri 
mehbit-i ilhâmât-ı rabbâniyye olarak kâffe-i hâl ü kârda mübârek kariha-i sabi- 
ha-i şâhânelerinden kerâmet-efzâ-yı sudür olacak her bir emr ü irâde-i seniyye- 
leri mahz-ı hayr u isabet olacağı bedihi olmak hasebiyle eyâlet-i merkumenin 
mülhakatıyla maan ve yâhüd zikr olunan Elbasan ve Ohri sancaklarının tefrik 
ve İskenderiye sancağının ilhaken mutasarrıfına ihâlesi ve müşâr ve mümâiley- 
hümden ve yâhüd âher irâde-i (1731 seniyye-i şâhâneleri buyurulacak bendele- 
rinden birine tevcih ve ihsân buyurulması ve müşârünileyh Mustafa Paşa ben- 
delerine tevcihi takdirinde Çirmen sancağının kariha-i ilhâm-sariha-i şâhânele- 
rinden münâsib bendelerine ihâle kılınması ve yâhüd müşârünileyh Ahmed 
Paşa kullarına tevcih ü tefvizi takdirinde uhdesinde bulunan Prizren sancağı- 
nın âher kullarına verilmesi ve şimdilik uhdesinde ibkası hususlarında her ne 
vechile irâde-i seniyye-i hazret-i şehinşâhi sâniha-pirâ-yı sudür buyurulur ise 
ona göre icrâ-yı muktezâlarına ibtidâr olunması ve Bosna'ya gidecek asâkir-i 
mansüre taburlarının münâsib büyük zâbit terfikiyle hemen gönderilmesi ve 

kusur taburlardan Prizren'de tevkif olunacak asâkirin tevkifiyle ma'adâsının 
Manastır'a irsâli hususunun müşârünileyh Ahmed Paşa'ya yazılması hususları 
beyne'I-huzzâr tezekkür ve tensib olunmuş ise de hususat-ı merkumede her ne 
vechile emr ü fermân-ı hümâyün-ı şâhâneleri müteallik buyurulur ise icrâ-yı 
iktizâsına mübâderet kılınacağı muhât.... 


99. sahifede muharrer Âkif Paşa'nın dâhiliyye nezâretine 
me'müriyyetinden dolayı mâbeyn-i hümâyüna takdim etdiği 
tezkire sureti 


-Aftâb-ı ufk-ı saltanat ve güher-i efser-i hilâfet veli-i ni'met-i veli-siret ve pâ- 
dişâh-ı âlem-penâh-ı âli-himmetimiz efendimiz hazretleri dergâh-ı felek-câh-ı 
şehriyâri ve âsitân-ı sipihr-iktirân-ı tâcidârilerinin çâker-i çârüp-keş ü abd-i hal- 
ka-be-güşu olan bu çırâğ-ı hass-ı bâhirü'l-ihtisasların yeni başdan çerâğ ve ihyâ 
ile on beş aydan beri hasret-keşi olduğum rü-sâyi-i hâk-i pây-i meâli-ihtivâ-yı 
şâhâneleri şeref-i âlem-bahâsına mazhar ve fevka'l-had ve'Il-gaye mesrürü'l-fu- 
âd u kâmver buyurulmuş olduğumun teşekkürât-ı ma'rüzası min külli'-vücüh 
vüs” ü iktidâr-ı çâkerânemden birün olmak hasebiyle hemân cenâb-ı vâcibü'l- 
vücüd mübârek zât-ı kerimü/s-sıfât-ı pâdişâhi ve vücüd-ı âlem-süd-ı hilâfet-pe- 
nâhilerin kemâl-i sıhhat u âfiyet ve mezid-i iclâl ü übbehetle cihân durdukça 
taht u dihim-i azamet-vesim-i şehinşâhilerinde ber-karar ve eyyâm-ı ömr ü şev- 
ket ü ikbâl-i şehriyârilerin birün-ı hayta-i (174) hadd ü şümâr ederek bu abd-i 
âciz ve bende-i ahkarların her hâl ve her hususda nasb-ı ayn ve bâis-i necât u 
felâh-ı dâreynim olan rızâ-yı meyâmin-iktizâ-yı zılliyyet-penâhileri muvâfık-ı 
hidemâta muvaffak eylemek da'vâtı kalben ve lisânen tekrâr-be-tekrâr ziver-i 
zebân-ı ubüdiyyet kılınmakda olduğu ve me'müriyyet-i çâkerânem hatt-ı hü- 
mâyün-ı şevket-makrün-ı şâhânesin Hasan Ağa bendelerine ve mâbeyn-i hü- 
mâyün-ı feyz-meşhün hademesine .... takdim ü irsâline ictisâr olunduğu rehin- 
iilm.... 


101. sahifede muharrer Rif'at Bey'in âmedciliğinden infisâli içün 
Akif Paşa kalemiyle arz tezkiresi 


Âmedci efendinin tarifden müstağni ve nezd-i âlide vâzıh ve celi olan ahvâ- 
line mebni âmedcilikden azliyle odanın eskisinden hiçbirisi kalmayan usül ü 
âdâtın vaz/-ı aslisine ircâ'ı ve Vassâf Efendi'ye taalluk-ı tâmmı olup gayretinde 
olmakdan ve mükâtebe-i hafiyyesinden emniyyet olunamayan Hacı Ahmed 
Efendizâde Raüf Bey'in bir süretle odadan ihrâcı lâzimeden olmak hasebiyle 
mümâileyh âmedci beyin Beç sefâretine me'mür olmak üzere azl ü tebdili ve 
Raüf Bey'in dahi kaleme gelmeyerek hânesinde levâzım-ı seferiyyesini tanzim 
ile meşgul olmak üzere sefâret ser-kitâbetine me'muriyyeti ve hulefâdan Mâhir 
Bey bendeleri kumâşlı inşâya muktedir ve yazdığını anlar kâtib ise de mükâle- 
me mazbatası ve meclis takrirleri tarafında mümâresesi olmayıp kerimesinin 
vefâtıyla dahi pek fütürlu olarak hatta kalemi terk ile hacc-ı şerife azimeti kur- 

muş iken bendenizin ilhâhımla kaleme gidip gelmeğe başlamış idüğine ve Şe- 
kib Efendi bendeleri hem çevik ve hem mütefennin olarak yazı yazmakdan 
usanmaz ve seriİ-kalem ve hevesli olduğuna mebni âmedcilik Şekib Efendi'ye 
ve devletlu Reşid Beyefendi ile Mâhir Bey'in beyninde gayet hüsn-i ülfet ve im- 
tizâc olmak hasebiyle hâriciyye kitâbetinin Mâhir Bey'e ve dâhiliyye kâtibi Âkif 
Efendi ile mektübcu Nâsır Efendi'nin dahi lüzüm-ı tebdilleri derkâr olmak ve 
şimdiki hâriciyye (1751 kâtibi Şihâb Efendi'nin iffet ü istikametinde iştibâh ol- 
mamak hasebiyle dâhiliyye kitâbetinin mümâileyh Şihâb Efendi'ye mektübcu- 
luğun dahi mektübi ser hulefâsı Zühdi Efendi'ye tevcih buyurulması münâsib 

mütâlaa olunmuş olmağla sâye-i şevket-vâye-i şâhânede gerek işbu 
me'müriyyetlerin ve gerek âmedi odasının hüsn-i sureti hâsıl olmak üzere bu 
vechile tevcih ve icrâları muvâfık-ı irâde-i seniyye buyurulur ise emr ü fermân. 


105. sahifede muharrer takvim nezâretleriyle ba'zı menâsıb 
tevcihâtına dâir arz tezkiresi 


Selef-i çâkeri vaktinde taraf-ı hazret-i sadr-ı a'zamiye hiçbir şey danışılmaz 
iken me'müriyyet-i âcizânemden beri ba'zı tahrirât ve takarir-i münâsibe ile 
mektübcu efendi gönderilmek ve ba'zen bendeniz yukarıya çıkıp ve ba'zen da- 
hi onlar teşrif ederek tarafeynde hüsn-i muâmele câri olmak hasebiyle sâye-i 
şevket-vâye-i hazret-i pâdişâhide hoşnudluk derkâr ise de Deâvi Nâzırı Necib 
Efendi karâbetleri münâsebetiyle onları nüfüzlandırıp kendisi parlamak içün 
midir nedir taraf-ı müşârünileyhe güyâ böyle durmayıp davranmak ve kapıda 
sadr-ı a'zam vardır dedirmek üzere ilka ve ilhâhdan başka Hacı Necib Efen- 
di'ye dahi ben söylüyorum dinlemiyor siz de söyleyin diye ifâde etmiş olmağla 
taraf-ı sadr-ı a'zamiden telkinât-ı mezküre ile tebdil-i usüle meyl olunmamış 
isede mümâileyhin bu mülâhazalarda olması yakışıksız olduğundan mücerred 
keyfiyyet ma'lüm-ı âli buyurulmak üzere iş'âr olunduğu ve masârifât nezâreti 
içün tevcihât-ı hümâyün defteriyle beraber arz olunan pusulada muharrer 
Mehmed Efendi ile Süleyman Fâik Efendi'nin ve gerek diğer Fâik Efendi'nin 
meclis-i sadr-ı âlide sohbeti güzerân edip ba'dehu onlardan ise el-Hac Said 
Mehmed Efendi daha evlâ göründüğünden devletlü mansüre defterdârı efendi 
tarafından tezkire-i âcizânemle suâl olundukda me'muriyyeti münâsib olacak 
zâtın evsâfını yazmış ise de Sâlih Bey'in ibkasında ve gayrıların da re'yini tas- 
rih etmediğinden defter-i mezküra (176) mümâileyhümden birinin yazılmasına 
cesâret olunmayarak fakat pusulaya işâret olunmuş olmağla tezkire leffen 
meb'üs-ı savb-ı vâlâları kılındığı ve başmuhasebenin Tahir Selâm Bey'de ibkası 
yazılması taraf-ı sadr-ı a'Zamiden mir-i mümâileyhin mukaddemâ azlinde ben 
mâhiyye iki bin kuruş verdim eğer açıkda kalırsa yine ondan ziyâde i'âne ede- 
meyeceğimden geçinemeyip pek zarüret çeker diye şifâhen ifâdelerinden iktizâ 
eylediği ve Es'ad Efendi'nin mizâcı ve ba'zı irtikâbâtına dahi vukufları cihetiy- 
le tebdilinin lüzümu müşârünileyh defterdâr efendiyle evvelce beynimizde 
bi'd-defaât müzâkere olunarak mümâileyh Süleyman Fâik Efendi'yi mükerre- 
ren onlar münâsib görüp hatta bu süretde mektübcunuz Âtıf Bey'i ceride nezâ- 

retine verir misiniz dediğimde vermek istemediğine ve mümâileyh Fâik Efen- 
di'nin kitâbet ve inşâsına mebni taraf-ı çâkerânemden muvâfakat olunarak 
kendisinin asıl murâdı bahriyye müsteşârlığı ise de oraya uymayacağı ve ceri- 
de nezâretini yoluna koymuş olduğundan yerine âher-i münâsibi bulunacağını 
ifâde etmesi cihetiyle Takvim-i Vekayihâne Nezâreti'ne yazıldığı ve Sârim Efen- 
di'nin yüzbin kuruşluk mec takacağım ifâdesine mebni yedi yüz elli kise harc-ı 
râhdan başka yedi yüz elli bin kise akçe dahi ihtiyât poliçesi verilmesi ale't-tah- 
kik isrâf kabilinden iken Belgrad'a kadar istediği menzil ücretini Darbhane-i 
Âmire defterdârı efendi münâsib görmediğinden hod-be-hod harc-ı fermândan 
alıp gitmesi ve beylikçilik nısf-ı hasılâtını dahi almak içün vekâletde bırakması 
çokca olacağından asâleti Nâfi” Efendi'ye yazılmış ve Âli Efendi devletlü Fethi 
Paşa ile gidip gelmek hasebiyle her bir hâline vukuflarından başka fi"-hakika 
gayet edib ve terbiyeli ve fransızca tekellüm ve tercümesi dahi râbıtalı olduğu 
görülüp bilinerek sâye-i mekârim-vâye-i şâhânede iki üç seneye kadar bi'l-is- 
tihdâm müteveffâ Esrâr Efendi derecesinde bir memdüh tercümân olması 
me'mülüne binâen Divân-ı Hümâyün tercümânlığına kayd olunmuş ve 
Mes'üd Ağa'nın emekdârlığından ve zarüretinden bahisle muhallefât müdirli- 
gi içün pek niyâz-mend olduğundan me'müriyyet-i mezküreye geçirilmiş ol- 
duğu muhat-ı ilm-i âli buyuruldukda müşâr ve mümâileyhümün nasb u icrâla- 
rı hakkında her ne vechile emr ü fermân-ı cenâb-ı pâdişâhi müteallik ve şeref- 
sudür buyurulur ise infâz olunacağı beyânıyla tezkire.|1771 


107. sahifede muharrer Dâr-ı Şürâ'da tezekkür olunacak 
hususâta dair takrir-i âli 


Dâr-ı Şürâ'da derdest-i tezekkür olan tasmimât-ı hayriyyenin icrâ-yı icâbât-ı 
hâliye ve istikbâliyyesi zımnında tertibi iktizâ eden meclis hususuna dâir mer- 
fü'-i atebe-i ulyâ-yı mülükâneleri kılınan ariza-i abidânem bâlâsına şeref-pâş-ı 
sudür olan mübârek ve müteberrik hatt-ı hümâyün-ı ihsân-nümün-ı şâhânele- 
ri mazmün-ı inâyet-makrünu ve Kâni Bey kullarının şifâhen tebliğ eylediği 
emr ü fermân-ı vâcibü'l-iz'ân-ı pâdişâhâneleri mü-be-mü ikan-ı abidâne ve he- 
zâr tezellül ve ibtihâl ile duâ-yı ömr ü şevket ü iclâl-i şehinşâhileri pirâye-i ze- 
bân u cenân-ı çâkerânem olmuşdur. Vâkı'a meclis-i mezkürun mahalli ve erbâ- 
bının şimdiden intihâb u ta'yini ve bir tarafa ser-rişte-i hâtıra vâki” olmamak 
üzere hüsn-i süretle temşiyeti hususlarını mutazammın irâde-i kerâmet-ifâde-i 
şâhâneleri mahz-ı hayr olmak hasebiyle âcizâne ve kasırâne lede'l-mütâlaa 
ma'lâm-ı hümâyün-ı mülükâneleri buyurulduğu üzere meclis-i mezkürun ter- 
tibi mukaddemki mütâlaa ve müzâkere iktizâsından olarak fakat Dâr-ı Şürâ 
gibi bunun dahi Bâb-ı Seraskeri"lerinde olması iktizâ-yı hâlden anlaşılmış ise 
de henüz kararlaşmış şey olmadığına ve serasker paşa kulları tarafından tak- 
dim olunup li-ecli'I-mütalaa mir-i mümâileyh kullarıyla ihsân buyurulan ki- 
tâbda tertib-i mecâlise dâir ba'zı fıkralar bulunduğuna mebni tasmimât-ı mez- 
kürenin mukaddemâtına ya'ni kazaların tefrik ve taksimi ve sancak ve eyâlet 
tabir olunmamak üzere meselâ ma'müre ve yâhüd mahrusa ta'birleriyle dâire- 


970 Vak'anüvis Ahmed Lütfi Efendi Tarihi 


lerinin ta'yini hususlarına dâir kaleme alınmakda olarak bir iki güne kadar 
mübârek hâk-i pây-i hümâyün-i mülükânelerine arz u istizân olunacak müzâ- 
kerât üzerine müteallik buyurulacak irâde-i seniyye-i şâhânelerinde meclis-i 
mezkür hususu dahi münderic buyurulduğu süretde pek münâsib olacağın- 
dan ol hususa dâir irâde-i aliyye-i şâhânelerine zeyl olarak işbu tanzimât-ı 
hayriyyenin icrâsı içün tertibi musammem olan meclisin şimdiden tertib ü ter- 
kibiyle bir tarafdan bu vechile Dâr-ı Şürâ'da söyleşilen maddeler ol meclise 
havâle ve orada dahi temyiz ve tedkik olundukdan (178) sonra Bâbıâli'den 
atebe-i ulyâya arz olunması taraf-ıseraskeriden takdim olunan kitâbda beher 
mâh tedâbir ve tasavvurât-ı vâkı'a sancak dâr-ı şürâsından eyâlet dâr-ı şürâsı- 
na ve oradan Rumeli ve Anadolu dâr-ı şürâsına ve oradan dahi Bâbıâli'ye arz 
olunması münderic olup ancak bu süretle rü'yet-i mesâlih mümted ve belki 
bir mâhın karar müzâkere ve mütalaası gelecek mâha kadar dâr-ı şürâlarda el- 
den çıkarılamayarak mevâdd u mesâlih-i mühimmenin muattal ve mütedâhil 
olmasını müstelzim olacağından öyle olmakdan ise taşralarda vaz' u tertib 
olunacak mecâlisden gelecek evrâk doğru dâr-ı şürâya gelip ve oradan dahi 
müzâkere-i vâkı'anın zabtı meclise gelerek Bâbıâli'den suâl ve cevâb iktizâ 
eder ise ba'de'l-icrâ karar-ı meclis arz u istizân kılınmak ve işbu meclis-i Bâbı- 
âli'de ve yâhüd Bâb-ı Seraskeri'de olduğu süretde müzâkerât-ı vâkıanın bir 
odadan bir odaya nakli gibi olacağından ve Dâr-ı Şürâ me'mürları başka ve 
Bâbıâli me'mürları başka olarak işbu me'mürlarının mahalleri bir olmadığı 
misillâ meclis me'mürlarının dahi mahalli başka olmak iktizâ edeceğinden 
meclis-i mezkür kışın Gülhane'de ve yazın Topkapı'da olmak ve a'zâ-yı meclis 
dahi pek çok olmayıp yedi sekiz me'mürdan mürekkeb olarak meclis-i mezkü- 
run ismi (Meclis-i Ahkâm-ı Adliyye) ta'bir olunmak süretleri nezd-i meâli- 
vetfd-i şâhânelerinde bi'l-mütâlaa bu vechile icrâsına irâde-i seniyye-i mülükâ- 
neleri müteallik buyurulduğu beyân birle meclis-i mezkür içün iktizâ eden er- 
bâbının bi”İ-intihâb pusulası takdim kılınması emr ü fermân-ı hümâyün buyu- 
rulduğu hâlde bu süret kitâb-ı mezkür fıkralarından ve müzâkerât-ı meşrüha- 
nın arz u istizânından dolayı mübârek-hâtır-ı ilhâm-ı meâsir-i şâhânelerinde 
lâyih ve sânih olmuş olarak başka ma'nâ hatıra gelmez gibi mülâhaza-gerde-i 
âcizânem olmuş ve mir-i mümâileyh kullarına dahi ba'zı mertebe ifâde-i abi- 
dânem vuku” bulmuş ise de ol bâbda ve her hususda ne vechile ve ne güne irâ- 
de-i kerâmet-âde-i hazret-i şehriyârileri müteallik buyurulur ise emr ü fermân 
pâdişâh-ı cihân ve şehinşâh-ı devrân efendimiz hazretlerinindir. (179) 


121. sahifede muharrer me'mürin ve hademeye maaş tahsisine 
dâir mektüb-ı sâmi 


Bi-tevfikihi teâlâ zât-ı kerâmet-âyât-ı hazret-i şehinşâhiye atiyye-i sübhâ- 
niyye olan muvaffakiyyet ve müceddediyyet âsâr-ı feyz-disârmdan olarak sâ- 
ye-i felek-pâye-i cenâb-ı tâcidâride kâffe-i husüs taht-ı zabıtaya idhâl ve nev- 
be-nev hüsn-i temşiyeti istihsal buyurulmakda olduğu misillü Bâbıâli ve Bâb-ı 
Defteri ve kâffe-i me'mürin ve aklâmın dahi bir hüsn-i râbıta ve nizâma tevsi- 

kiyle cümlesine müstevfi maaşlar tahsis olunmuş ve işbu maaşlarından 
ma'adâ âdi ve gayri âdi bir mahalden akçe ve habbe kabül olunmaması husu- 
suna irâde-i hayriyyet-âde-i hazret-i cihândâri müteallik buyurulmuş ve mu- 
cibince iktizâsı icrâ kılınmış ve zikr olunan maaşlara mukabil bir karşılık terti- 
bi lâzım gelmiş olup şöyle ki taşralarda bulunan me'mürin hazerâtı tarafların- 
dan senede bir defa vükelâ ve me'mürin taraflarına gönderilen hediyye-bahâ 
maktü'iyyet suretine konularak zikr olunan maaşlara mukabil Hazine-i Âmi- 
re'ye irâd kayd olunduğu hâlde fi'I-cümle medâr olacağına ve bu akçe dahi o 
makule me'murin-i izâm hazerâtının kendi temettu'larından olup zinhâr fu- 
karâdan çıkmamak icâb edeceğine ve ba'zı me'mürlar taraf-ı Devlet-i Aliy- 
ye'den ednâ birşey tertib ve taleb buyurulsa onu vesile ederek zir-i idârelerin- 
de olan ahâli ve fukarâdan birkaç kat ziyâdesini tahsil etmek âdet-i müstemir- 
re hükmüne girmiş bulunduğuna mebni ba'dezin bir mahalle hediye-bahâ 
göndermemeleri lâzım geleceği misillâ işbu istenilen maktü'u dahi kendi te- 
mettu'larından verip zinhâr ve zinhâr bunu vesile edip de gerek bu nâm ile 
ve gerek nâmr-ı âher ile zir-i idârelerinde olan ahâli ve fukarâdan bir akçe ve 
bir habbe alınmamak ve eğer alındığı işitilir ise mazhar-ı mücâzât-ı şedide ol- 
mak üzere hediye-bahâ mukabili taraf-ı âlilerinden ber-vech-i maktü” senede 
bir defa Hazine-i Âmire'ye gönderilmek üzere iki yüz elli üç senesi Martı ib- 
tidâsmdan itibâren yüz elli bin kuruş tertib ve sarrâfları bendelerine taahhüd 
ettirilerek yedinden temessük ahz olunmuş ve zıll-ı zalil-i merâhim-delil-i şâ- 
hânede müstazil bulunan kâffe-i ibâdın mezâlim ve te'addiyâtdan vikayeleri 
nuhbe-i efkâr-ı (1801 şefkat-âsâr-ı cenâb-ı cihândâri iktizâ-yı münifinden bu- 
lunmuş olmağla ona göre ahâli ve fukarâdan bir akçe alınmayarak temettuât-ı 
vâkı'alarından olmak üzere meblağ-ı mezbürun sarrâfları tarafına irsâl ve tes- 
limine himmet ve bu husüs taraf-ı eşref-i hazret-i hilâfet-penâhiden ale'd-de- 
vâm hafi ve celi tahkik ve taharri buyurulacağından her kim hilâfına cüret 
eder ise hakkında ilelebed afv-r âli muhâl olacağından her hâlde levâzım-ı if- 
fetin icrâsma bezl-i rü'yet buyurmaları siyâkında kaime. 
fi7S sene 54 2 Mayıs 1838) 
Raüf 


130. sahifede muharrer dâhiliyye ve hâriciyye konakları tahsis ve 
ihsânından dolayı tezkire 


Zılkı zalil-i ma'delet-mesil-i hümâyün-ı şâhânesi müfârık-ı bendegân-ı sadâ- 
kat-nişânda mazalle-i fahr u mübâhât olan veli-i ni'met-i âlem veli-i ni'met-i bi- 
minnetimiz şevket-meâb-ı kudret-nisâb efendimiz hazretlerinin tecdid-i mülk ü 
millet ve te'yid-i din ü devlet emr-i celilinde rü-nümâ-yı çeşm-i cihân olan bunca 
meğsir-i hayriyye ve mefâhir-i umür-ı mülkiyye mücerred hüsn-i niyyet-i cenâb- 
ı cihândâri ve ulüvv-i himmet-i hazret-i şehriyâriden nâşi cenâb-ı müyesseri'İ- 
umürun teshilât-ı ilâhiyye ve tevfikat-ı samedâniyyesi âsâr-ı celilesinden olduğu 
müsellem ve her bir murâdât-ı mehâsin-âyât-ı mülükâneleri terfih-i ibâd ve tan- 
zim-i bilâd ile mesâlih-i saltanat-ı seniyyelerinin lâyıkıyla rü'yet ve temşiyetine 

me'mür buyurulan kullarının dahi sâye-i hümâyün-ı şevket-makrün-ı şâhânele- 
rinde kadr ü şeref ü itibârlarının tezâyüdü nezd-i âli-i şehinşâhilerinde mülte- 
zem olmasıyla hususat-ı Devlet-i Aliyyelerine müstelzim-i suhület olacağı vechi- 
le her bir maslahatın merkez-i lâyıkında idâresi kaziyye-i mergubesinden ibâret 
olduğu vâreste-i kayd-ı rakam olduğundan senâver-i ihlâs-küsterleriyle hâriciy- 
ye nâzırı devletlü beyefendi hazretleri hulüsverlerine mahz-ı tevcihât-ı mekârim- 
gayat-i hazret-i şâhâneden nâşi Bâbıâli civârında müstakil konaklar tahsis buyu- 
rulmuş olduğundan Bâbıâli'ye gidilip gelinmek usülünden sarf-ı nazarla 
ma'iyyet-i âcizânemize lüzümu mikdâr ketebe ve hulefâ alınarak mütemâdiyen 
muhassas olan konaklarda (181) ikamet ve fakat meclis-i şürâ akdi lâzım geldi- 
ğinde Bâbıâli'ye azimet olunmak ve müsteşâr efendiler sabâhları taraf-ı çâkerâ- 
nemize gelip mevâdd-ı vâkı'anın müzâkeresinden sonra yine Bâbıâli'ye gitmek 
ve Hâriciyye Müsteşârı Nuri Efendi bendelerinin burada bulunması ve senâver-i 
mütehassıslarına tahsis buyurulan konağın henüz sıva ve boyaları kurumuş ol- 
maması cihetleriyle işbu usül -i mehâsin-şümül bundan sonra icrâ olunmak üze- 
re şeref-bahş-ı sünüh u sudür buyurulmuş olan irâde-i kerâmet-âde-i hazret-i ci- 
hânbâniyi mutazammın tezkire-i behiyyeleri enmile-zib-i vürüd ve mezâyâ-yı 
seniyyesi bâsıra-pirâ-yı çeşm-i şühüd olmağla cenâb-ı kadir-i bi-çünun zât-ı şev- 
ket-simât-ı mülükâneye mevhibe-i mahsusa-i ezeliyyesi olduğu vechile şân-ı âli- 
şân-ı hilâfete lâyık olan her bir celâil-i hasene ihsân buyurulmakda olarak kâffe-i 
irâdât-ı aliyye-i tâcidârileri ilhâm ve kerâmete makrün olmasında şübhe olma- 
makla işbu emr ü fermân-ı mehâsin-unvân-ı mülükâne nâzır-ı müşârünileyh 
hazretleri senâverlerine bi'l-ifâde ifâ-yı şükr ü senâ ve sipâs ü mahmideti ne 
süretle edâ edeceğimizi bilmeyerek vâcibe-i uhde-i ubüdiyyet ve fariza-i zim- 
met-i memlükiyyetimiz olduğu üzere deymümet-i eyyâm-ı ömr ü tezâyüd-i dev- 
let ü iclâl-i şâhâne duâ-yı hayriyyet-âyâtını yek-zebân-ı te'diye ve ikmâl ve ke- 
mâl-i lâtf u ihsân-ı bende-perveriden nâşi hakkımızda zuhüra gelen işbu meziy- 
yet ü inâyet-i seniyye-i hazret-i hilâfet-penâhi tezyin-i devâir-i âmâl birle ikamet- 
i senâveriye tahsis buyurulan konağın vâkr'a sıvaları henüz kurumadığından ve 
mümdâileyh Nuri Efendi bendeleri dahi burada bulunduğundan bi-mennihi teâlâ 
bundan sonraca icrâsı hususunda müteallik buyurulan işbu irâde-i seniyye-i mü- 
lükâne dahi muvâfık-ı hâl ü maslahat olmasıyla şimdilik yine merkez-i me'mu- 
riyyetimiz olan Bâbıâli'de me'kül-i uhde-i ubüdiyyetimiz olan mesâlih-i saltanat- 
ıseniyyenin tesviyesine ibtidâr olunmak ve inşaâllahu teâlâ ba'de'l-iyd ârâyiş-ef- 
zâ-yı minassa-i kerâmet ü isâbet olan irâde-i meâli-âde-i cenâb-ı şehinşâhi vechi- 
le zikr olunan konaklara nakl ü ikamet-i âcizânemiz hususunun icâb u iktizâsı 
nâzır-ı müşârünileyh hazretleri senâverleriyle bi'l-müzâkere mübârek-i hâk-i 
pây-i mekârim-peymâ-yı şâhâneye arz u istizâna mübâderet kılınmak üzere bey- 
nimizde söyleşilmiş olduğu muhat-ı ilm.... (182) 


131. sahifede muharrer Belçika devletinin tasdiki hakkında tezkire 


Dün sabâh Pizani gelip taraf-ı Devlet-i Aliyye'den Belçika hükümetinin tas- 
diki hakkında İngiltere devleti tavassut ederek elçi beye me'müriyyet gelmiş ol- 

duğundan mukaddemce Pertev Paşa'ya söylendikde Reşid Beyefendi'nin gel- 
mesine ta'lik edip elçi bey dahi müşârünileyhi çabuk gelir zannetmiş ise de uza- 
dı. Elçi bey dostunuz bu hususun Âkif Paşa'nm eliyle olmasından İngiltere dev- 
leti memnün olur diyor ve himmetinizi ricâ ediyor demekle taraf-ı çâkeriden 
ma'lümunuzdur ki evvelki me'muriyyetimde senin vâsıtanla elçi bey hükümet-i 
mezküre tarafından akd-i mu'âhede içün Dersa'âdet'e bir me'mür gelecekdir, 
gelmesine ruhsat verir misiniz diye sual edip tarafımızdan dahi Dersa'âdet'e 
Avrupa'dan müsâferet ve seyâhat tarikiyle gelip giden çokdur dediğiniz 
me'mür dahi öyle gelirse hoş geldi safâ geldi lâkin da'vet tarikiyle resmen gelsin 
diyemem kendiliğinden geldiği süretde Devlet-i Aliyye işine elverir ise resmen 
kabül eder demiş idim bildiğime göre me'mür-ı mesfür gelmeyip hükümet-i 
mezküreyi yalnız İngiltere ve Fransa devletleri tasdik edip sâir devletler henüz 
tasdik etmediler Avusturya devleti tasdik etdi mi denildikde galibâ etmek gerek 
demekle benim ma'lümum değildir. Bir de İngiltere devletinin tavassutu Tes- 
men ve alenen midir yoksa mahremâne midir ya'ni taraf-ı Devlet-i Aliyye'den 
tasdik olundu denilir ise İngiltere devletinin tavassutuna mebni oldu diyebile- 
cek miyiz denildikde tavassut-ı mezkür resmi olmağla açıkdan öyle söylenebilir 
demeğin bakayım düşüneyim de sonra cevâbını veririm denilerek tercüman-ı 
mersüm iâde olunmuş olmağla hükümet-i mezküreyi Rusyalı tasdik etmeyerek 
Felemenk kralının tasdikine dahi râzı olmadığı derkâr ise de ma'lümr-ı devletle- 
ri buyurulduğu üzere Rusyalı ile ittifakımız tedâfüi olduğundan bu misillâ me- 
vâd ahkâm-ı ittifakdan hâric olarak meselâ onlar hükümet-i mezküreyi tasdik 
etmemekde bize danışmadıkları misillü bizim dahi tasdik hususunda onlara da- 
nışmamız iktizâ etmeyerek tarafeynin (1831 umür-ı hâriciyye politikası müstakil 
olmak hasebiyle Rusyalının çünki biz tasdik etmedik hasbe'l-ittifak siz de tasdik 
etmemeliydiniz diye resmen itiraza salâhiyyetleri olamayacağı yollu dostâne 
men suretinde oldukları hâlde dahi İngiltere devletinin tavassutu meydâna ko- 
nularak tizâr olundukda devlet-i müşârünileyhâya red ile cevâb verin diye 
açıkdan teklife tasaddi edemeyecekleri derkâr ve hükümet-i mezkürenin tasdi- 
kinde İngiltere ve Fransa devletlerinin pek memnün ve minnetdâr olacakları be- 
didâr ise de Avusturya devletinin tasdik edip etmediğine dâir ma'lümâtı ve Me- 
ternih ile buna dâir sohbet geçip geçmediği devletlü Fethi Paşa hazretlerinden 
suâl olunarak ba'dehu iktizâ eden bendegân ile bi'l-müzâkere tasdik hususu ve 
lâzım gelen ba'zı kuyüd-ı ihtirâziyye mütâlaasının elçi-i mümâileyh ile muhâbe- 
reden sonra ibtidâ onun tarafından İngiltere devletinin tavassutu takrir-i resmi 
ile Bâbıâli'ye arz olunup Bâbıâli'den dahi cevâben resmi takrir verilmek lâzım 
geleceğinden evvel-emirde müşârünileyhle müzâkeresi hususuna ruhsat-ı se- 
niyye-i cenâb-ı cihândâri müteallik buyurulur ise ona göre iktizâsına bakılacağı 
muhat-ı ilm..... (184) 


